
卷一


自大夏化行，布流東漸，懷信開道，代有澆淳。斯由情混三堅，智昏四照，故使澆薄之黨，輕舉邪風；淳正之徒，時遭佞辯，所以教移震旦六百餘年。獨夫震虐，三被殘屏，禍不旋踵，畢顧前良，殃咎己刑，取笑天下。且夫信為德母，智實聖因，肇祖道元，終期正果。據斯論理，則內傾八慢之惑；核此求情；則外蕩六塵之蔽。蕭然累表，非小道之登臨；廓爾高升，乃上仁之翔集。然以時經三代，弊五滓之沈淪；識蒙邪正，銓人法之天網；是以內教經緯，立法依以攝機；外俗賢明，垂文論以弘範。昔梁鍾山之上定林寺僧祐律師，學統九流，義包十諦，情敦慈救，誌存住法；詳括梁晉列辟群英，留心佛理，構敘篇什，撰《弘明集》一部，一十四卷。討顏、謝之風規，總周、張之門律，辨駁通議，極情理之幽求；窮較性靈，誠智者之高致；備於秘閣，廣露塵心。然智者不迷，迷者非智。故智士興言，舉旨而通標領；迷夫取悟，繁詞而啟神襟。若夫信解之來，諒資神用，契必精爽，事襲玄模，故信有三焉。一知、二見、三謂愚也。知謂生知，佩三堅而入正聚；愚謂愚叟，滯四惑而溺欲塵，化不可遷下愚之與上智。中庸見信從善，其若流哉。是以法湮三代，並惟寡學所纏。故得師心獨斷，禍集其計。向若披圖八藏，綜文義之成明，尋繹九識，達情智之迷解者，則正信如皎日，五翳雖掩，而逾光矣。餘博訪前敘，廣綜弘明，以為江表五代，三寶載興，君臣士俗，情無異奉，是稱文國，智藉文開。中原周魏，政襲昏明，重老輕佛，信毀交貿，致使工言既申，佞幸斯及。時不乏賢，剖心特達，脫穎拔萃，亦有人焉。然則昏明互顯，邪正相師；據像則雲泥兩分，論情則倚伏交養；是以六術揚於佛代，三張冒於法流；皆大士之權謀，至人之適化也。斯則《滿願》行三毒之邪見，《淨名》降六欲之魔王，咸開逼引之殊途，各立向背之弘轍。今且據其行事，決滯胥陵喻達蒙泉，疏通性海。至如寇謙之構崔浩，禍福皎然；鄭藹之抗周君，成敗俄頃；姚安著論，抑道在於儒流；陳琳綴篇，揚釋越於朝典；此之諷議涅而不緇，墜在諸條，差難綜緝。又梁、周二武，咸分顯晦之儀；宋、魏兩明，同乘弘誘之略。沈休文之《慈濟》，顏之推之《歸心》，詞采卓然，迥張物表。嘗以餘景試為舉之，弊於庸朽，綜集牢落，有漢陰博觀。沙門繼讚成紀，顧惟直筆，即而述之；命族題篇，披圖藻鏡，至若尋條揣義，有悟賢明。孤文片記，撮而附列，名曰《廣弘明集》。一部，三十卷。有梁所撰，或未討尋，略隨條例，銓目曆舉。庶得呈諸未睹，廣信釋紛，擬人以倫，固非虛托。如有隱括，覽者詳焉。


歸正篇第一（明佛為大聖，凡俗攸歸。二儀三五，不足師敬）

辯惑篇第二（明正邪互舉，狂哲相陵，較而考定，不勞龜鏡）

佛德篇第三（皇覺眷命，開濟在緣，從其化者，言行攸別）

法義篇第四（寶乘獨運，攝度迷津；得其趣者，心照遐舉）

僧行篇第五（紹蹤聖種，人斯弘道，名沾三寶，實副一歸）

慈惻篇第六（在生所重，厚身寶命；恕己則憐，慈為覺本）

誡功篇第七（情寄懲約，縱則憍陵；欲階聖撿，匪斯不振）

啟福篇第八（福號樂門，日用斯貴；準酌乘時，行而不著）

滅罪篇第九（罪為摧折，起必快心；覆水難收，悔往相習）

統歸篇第十（奉正閑邪，據道成德；神解既暢，陳詞詠歌）



序曰：

夫邪正糾紛，愚智繁雜，自非極聖，焉能兩開？所以欲主天魔，猶能變為佛相，況餘色有孰可言哉？固知一洲萬國，一化千王，互興廢立，不足論評。是以九十六部，宗上界之天根；二十五諦，討極計之冥本，皆陳正朔，號三寶，於人中咸稱大濟，敷四等於天下。又有魯邦孔氏，導禮樂於九州；楚國李公，開虛玄於五嶽；匪稱教主，皆述作於先王；讚時體國，各臣吏於機務。斯並衢分限域（謂流沙以東，孔老之化。及蔥河以西異部之所統也），辯御乖張，理路天殊，居然自別。何以明其然耶？故西宇大夏，眾計立於我神；東華儒道，大略存於身國。孰解妄想流愛，纏綿於九居，倒情徙滯，袪除於七識？致令惑網覆心，莫知投向；昏波漾目，寧辯歸依？不可效尤，務須反本。原夫小道大道，自古常談；大聖小聖，由來共述。至於親承面對，曾未覺知，雷同體附，相從奔競；故有克念作聖，狂哲互稱，即斯為論，未契端極。昔皇覺之居舍衛，二十五年，九億編戶，逆從太半。素王之在赤縣，門學三千，子夏蔑而致疑，顏回獨言莫測。以斯論道，又可惑焉。夫以會正名聖，無所不通；根塵無礙於有空，陶冶莫滯於性欲。形不可以相得，挺金姿之四八；心不可以智求，垂不共之二九；斯止一人，名佛聖也。故能道濟諸有，幽顯咸所歸依，自餘鴻漸，天衢之所未陟。且自方域位殊，義非叨僭。若夫天無二日、國無二王，惟佛稱為大聖，光有萬億天下。故令門學日盛，無國不仰其風；教義聿修，有識皆參其席。彼孔老者，名位同俗，不異常人，祖述先王，自無教訓，何得比佛以相抗乎？且據陰陽八殺之略，山川望祑之祠，七眾委之若遺，五戒捐而不顧。觀此一途，高尚自足投誠。況有聖種賢蹤，則為天人師表矣。是知天上天下，惟佛為尊；六道四生，無非苦者；身心常苦，義畢驅馳；不思此懷，妄存高大；大而可大，則不陷於有為；既履非常，固可歸於正覺。有斯事類，故敢序之爾。


○歸正篇第一之一


△商太宰問孔子聖人一──列禦寇（一吳太宰）


太宰嚭問孔子曰：“夫子聖人歟？”對曰：“丘也博識強記，非聖人也。”又問：“三王聖人歟？”對曰：“三王善用智勇，聖非丘所知。”又問：“五帝聖人歟？”對曰：“五帝善用仁義，聖非丘所知。”又問：“三皇聖人歟？”對曰：“三皇善用時，聖非丘所知。”太宰大駭曰：“然則孰為聖人乎？”夫子動容有間，曰：“丘聞西方有聖者焉。不治而不亂，不言而自信，不化而自行。蕩蕩乎人無能名焉。”據斯以言，孔子深知佛為大聖也。時緣未升，故默而識之。有機故舉，然未得昌言其致矣。


△子書中佛為老師二


《老子西升經》：“吾師化遊天竺，善入泥洹。”《符子》：“老氏之師名釋迦文。”


餘尋終古三五帝皇有事西奔，罕聞東逝。故軒轅遊華胥之國。王劭：“即天竺也。”又陟昆侖之墟，即香山也。老子跡沈扶風，史述於流沙，而道家諸記，皆西升昆丘而上天矣。以事詳之，並從於佛國也。故伯益述山海申毒之國，偎人而愛人。郭璞，博古者，曰：“申毒，即天毒也，浮圖所興。”今聞之說曰：“地殷土中，物壤琛麗，民博仁智，俗高理學。”立德厚生，何負諸夏？古稱愛人之國，世挺賢聖之人，豈虛構哉？


△漢顯宗開佛化法本傳三──未詳作者


傳：明帝永平三年，上夢神人，金身丈六，頂有日光，寤已，問諸臣下。傅毅對詔：“有佛出於天竺。”乃遣使往求，備獲經像及僧二人，帝乃為立佛寺畫壁。千乘萬騎繞塔三匝，又於南宮清涼台及高陽門上顯節陵。所圖佛立像並四十二章經，緘於蘭台石室。廣如前集牟子所顯。


傳：“時有沙門迦攝摩滕竺法蘭，位行難測，誌存開化，蔡愔使達，請滕東行，不守區域，隨至雒陽。曉喻物情，崇明信本。帝問滕曰：“佛法出世，何以化不及此？”答曰：“迦毗羅衛國者，三千大千世界，百億日月之中心也。三世諸佛，皆在彼生。乃至天龍鬼神，有願行者，皆生於彼，受佛正化，咸得悟道。餘處眾生，無緣感佛，佛不往也。佛雖不往，光明及處，或五百年，或一千年，或一千年外，皆有聖人傳佛聲，教而化導之，廣說教義。”文廣故略也。傳：永平十四年正月一日，五嶽諸山道士，朝正之次，自相命曰：“天子棄我道法，遠求胡教，今因朝集，可以表抗之。”其表略曰：“五嶽十八山，觀太上三洞弟子褚善信等，六百九十人死罪上言。臣聞太上無形無名，無極無上，虛無自然。大道出於造化之前，上古同尊，百王不易。今陛下道邁義皇，德高堯舜，竊承陛下棄本追末，求教西域。所事乃是胡神，所說不參華夏。願陛下恕臣等罪，聽與試驗。臣等諸山道士，多有徹視遠聽，博通經典；從元皇已來，太上群錄太虛符祝，無不綜練，達其涯極。或策使鬼神，或吞霞飲氣，或入火不燒，或履水不溺，或白日升天，或隱形不測。至於方術，無所不能，願得與其比校。一則聖上意安，二則得辯真偽，三則大道有歸，四則不亂華俗。臣等若比對不如，任聽重決。如其有勝，乞除虛妄。”敕遣尚書令宋庠引入長樂宮，以今月十五日可集白馬寺。道士等便置三壇，壇別開二十四門。南嶽道士褚善信，華嶽道士劉正念，恒嶽道士桓文度，岱嶽道士焦得心，嵩嶽道士呂惠通，霍山、天目、五台、白鹿等十八山道士祁文信等，各齎靈寶真文太上玉訣，三元符錄等五百九卷，置於西壇。茅成子、許成子、黃子、老子等二十七家子書，二百三十五卷，置於中壇。饌食奠祀百神，置於東壇。帝御行殿，在寺南門，佛舍利經像置於道西。十五日齋訖。道士等以柴荻和檀沈香為炬，繞經泣曰：“臣等上啟太極大道，元始天尊，眾仙百靈。今胡神亂夏，人主信邪，正教失蹤，玄風墜緒。臣等敢置經壇上以火取驗，欲使開示蒙心，得辯真偽。”便縱火焚經，經從火化，悉成煨燼，道士等相顧失色，大生怖懼。將欲升天隱形者，無力可能；禁效鬼神者，呼策不應；各懷愧恧。南嶽道士費叔才自憾而死。太傅張衍語褚信曰：“卿等所試，無驗即是虛妄，宜就西來真法。”褚信曰：“茅成子：‘太上者，靈寶天尊是也。’造化之作謂之太素，斯豈妄乎？”衍曰：“太素有貴德之名，無言教之稱，今子說有言教，即為妄也。”信默然。時佛舍利光明五色，直上空中，旋環如蓋，遍覆大眾，映蔽日光。摩滕法師踴身高飛，坐臥空中，廣現神變。於時天雨寶花，在佛僧上。又聞天樂，感動人情，大眾咸悅，歎未曾有。皆繞法蘭，聽說法要，並吐梵音，歎佛功德。亦令大眾稱揚三寶，說善惡業，皆有果報，六道三乘，諸相不一。又說出家功德，其福最高，初立佛寺，同梵福量。司空陽城侯劉峻、與諸官人士庶等千餘人出家，四嶽諸山道士呂惠通等六百二十人出家，陰夫人王婕妤等與諸宮人婦女二百三十人出家。便立十寺，七所城外安僧，三所城內安尼。自斯已後廣矣。傳有五卷，略不備載。有人疑此傳近出，本無角力之事。按《吳書》，明費叔才憾死，故傳為實錄矣。


△後漢書郊祀誌四──出范曄《漢書》


誌曰：佛者，漢言覺也，將以覺悟群生也。統其教以修善，慈心為主。不殺生類，專務清淨。精進者為沙門，漢言息心。剔髮去家，絕情洗欲，而歸於無為也。又以人死精神不滅，隨復受形，所行善惡，後生皆有報應。所貴行善，以練其精神，練而不已，以至無生，而得為佛也。身長一丈六尺，黃金色，項中佩日月光，變化無常。無所不入，故能化通萬物，而大濟群生也。有經書數千卷，以虛無為宗，包羅精粗，無所不統。善為宏闊，勝大之言。所求在一體之內，所明在視聽之表。歸依玄微，深遠難得而測。故王公大人，觀生死報應之際，無不懅然自失也。《魏書》：其佛經大抵言生生之類，皆因行業而起，有過去、當今、未來三世也。其修道階次等級非一，皆緣淺以及深，藉微以為著。率在於積仁順、蠲嗜欲、習虛靜，而成通照也。。


△吳主孫權論敘佛道三宗五──出《吳書》


孫權赤烏四年，有康居國大丞相長子，棄俗出家為沙門，厥名僧會，姓康氏。神儀剛正，遊化為任。時三國鼎峙，各擅威權，佛法久被中原，未達江表。會欲道被未聞，化行南國。初達建鄴，營立茅茨，設像行道。吳人初見謂為妖異，有司奏聞，吳主曰：“佛有何靈驗耶？”會曰：“佛晦靈跡，垂餘千載，遺骨舍利，應現無方。”吳主曰：“若得舍利，當為立塔。”經三七日遂獲舍利，五色耀天，剖之逾堅，燒之不然，光明出火，作大蓮花，照曜宮殿。臣主驚嗟，希有瑞也。信情大發，因為造塔，度人立寺，以其所住為佛陀裏。又以教法初興，故名建初寺焉。下敕問尚書令闞澤曰：“漢明已來，凡有幾年，佛教入漢既久，何緣始至江東？”澤曰：“自漢明永平十年，佛法初來，至今赤烏四年，則一百七十年矣。初永平十四年五嶽道士與摩滕角力之時，道士不如。南嶽道士褚善信費叔才等在會自憾而死，門徒弟子歸葬南嶽，不預出家，無人流布。後遭漢政陵遲，兵戎不息，經今多載，始得興行。”又曰：“孔丘李老得與佛比對不？”澤曰：“臣聞魯孔君者，英才誕秀，聖德不群，世號素王。制述經典，訓獎周道，教化來葉，師儒之風澤閏今古。亦有逸民知《許成子》《原陽子》《莊子》《老子》等百家子書，皆修身自玩，放暢山谷，縱佚其心，學歸澹泊，事乖人倫長幼之節，亦非安俗化民之風。至漢景帝以《黃子》《老子》義體尤深，改子為經，始立道學。敕令朝野，悉諷誦之。若以孔老二教比方佛法，遠則遠矣？所以然者，孔老二教，法天制用，不敢違天。諸佛設教，天法奉行，不敢違佛。以此言之，實非比對（今見章醮似俗酒脯棋琴行之）。”吳主大悅。以澤為太子太傅。。


△宋文帝集朝宰論佛教六──出《高僧》等《傳》


文帝，即宋高祖第三子也。聰睿英博，雅稱令達，在位三十年。嘗以暇日從容而顧問侍中何尚之、吏部羊玄保曰：“朕少來讀經不多，比日彌復無暇，三世因果未辨措懷，而復不敢立異者，正以卿輩時秀，率所敬信也。范泰、謝靈運常言：六經典文，本在濟俗為政，必求性靈真奧，豈得不以佛理為指南耶？近見顏延之《折達性論》，宗炳《難白黑論》，明佛法汪汪，尤為名理，並足開獎人意。若使率土之濱皆敦此化，則朕坐致太平矣。夫復何事？”尚之對曰：“悠悠之徒，多不信法，以臣庸弊，更荷褒拂，非所敢當？至如前代群英，則不負明詔矣。中朝已遠，難復盡知，渡江已來，則王導、周顗、庾亮、王濛、謝尚、郗超、王坦、王恭、王謐、郭文舉、謝敷、戴逵、許詢及亡高祖兄弟，及王元琳昆季、范汪、孫綽、張玄、殷覬等，或宰輔之冠蓋，或人倫之羽儀，或置情天人之際，或抗跡煙霞之表，並稟誌歸依，措心崇信。其間比對，則蘭、護開潛，深、遁崇邃，皆亞跡黃中，或不測之人也。慧遠法師嘗：‘釋氏之化，無所不可，適道固自教源，濟俗亦為要務。’竊尋此說有契理要。若使家家奉戒，則罪息刑清，陛下所謂坐致太平，誠如聖旨。”羊玄保進曰：“此談蓋天人之際，豈臣所宜預？竊謂秦楚論強兵之事，孫吳盡吞並之術，將無取於此也。”帝曰：“此非戰國之具，良如卿言。”尚之對曰：“夫禮隱逸則戰士怠，貴仁德則兵氣衰，若以孫吳為誌，苟在吞噬，亦無取堯舜之道，豈惟釋教而已哉？”帝曰：“釋門有卿，亦猶孔門之有季路，所謂惡言不入於耳也。”自是文帝致意佛經，及見嚴觀諸僧，輒論道義。屢延殿會，躬御地筵，同僧列飯。時有沙門竺道生者，秀出群品，英義獨拔。帝重之，嘗述生頓悟義，僧等皆設巨難。帝曰：“若使逝者可興，豈為諸君所屈？”時顏延之著《離識論》。帝命嚴法師辯其同異，往返終日。笑曰：“公等今日，無愧支、許之談也。”。


△元魏孝明召佛道門人論前後七──出魏書


正光元年，明帝加朝服，大赦天下。召佛道二宗門人殿前，齋訖。侍中劉騰宣敕：請法師等與道士論議，以釋弟子疑網。時清通觀道士薑斌與融覺寺僧曇謨最對論。帝曰：“佛與老子同時不？”斌曰：“老子西入化胡，佛時以充侍者，明是同時。”最曰：“何以知之？”斌曰：“案《老子開天經》，是以得知。”最曰：“老子當周何王幾年而生？周何王幾年西入？”斌曰：“當周定王即位三年乙卯之歲，於楚國陳郡苦縣厲鄉曲仁里，九月十四日夜子時生。至周簡王四年丁丑歲，事周為守藏吏。簡王十三年遷為太史。至敬王元年庚辰歲，年八十五，見周德陵遲，與散關令尹喜，西入化胡。斯足明矣。”最曰：“佛以周昭王二十四年四月八日生，穆王五十二年二月十五日滅度。計入涅槃後經三百四十五年，始到定王三年。老子方生，生已年八十五。至敬王元年，凡經四百二十五年，始與尹喜西遁。據此年載懸殊，無乃謬乎？”斌曰：“若佛生周昭之時，有何文記？”最曰：“《周書異記》《漢法本內傳》，並有明文。”斌曰：“孔子既是制法聖人，當時於佛迥無文記，何耶？”最曰：“仁者識同，管窺覽不弘遠。案孔子有《三備卜經》，謂天、地、人也。佛之文言，出在《中備》，仁者早自披究，不有此迷。”斌曰：“孔子，聖人，不言而知，何假卜乎？”最曰：“惟佛是眾聖之王，四生之首，達一切含靈，前後二際，吉凶終始，不假卜觀。自餘小聖，雖曉未然之理，必藉著龜以通靈卦也。”侍中尚書令元？宣敕語：“道士薑斌論無宗旨，宜下席。”又問：“《開天經》何處得來？是誰所說？”即遣中書侍郎魏收、尚書郎祖瑩等，就觀取經。帝令議之。太尉丹陽王蕭綜、太傅李寔、衛尉許伯桃、吏部尚書邢欒、散騎常侍溫子昇等一百七十人，讀訖奏：“老子止著五千文，更無言說。臣等所議，薑斌罪當惑眾。”帝加斌極刑。三藏法師菩提流支苦諫乃止，配徙馬邑。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二


○歸正篇第一之二


△魏書釋老志──齊著作魏收


大人有作，司牧生民，結繩以往，書契所紀。羲軒已還，至於三代，墳典之跡，為秦所焚。漢采遺籍，復若山丘，固使六家七略，班、馬區異。釋氏之學，聞於前漢武帝元狩中。霍去病獲昆邪王及金人，率長丈餘。帝以為大神，列於甘泉宮，燒香禮拜。此則佛道流通之漸也。及開西域，遣張騫使大夏。還：“身毒天竺國，有浮圖之教。”哀帝元壽中，景憲受大月氏王口授浮圖經。


後漢明帝夢金人，項有日光，飛行殿庭。傅毅始以佛對帝，遣郎中蔡寔博士秦景等，使於天竺，寫浮圖遺範，仍與沙門迦攝摩滕竺法蘭還雒陽。又得經四十二章及釋迦立像，帝令畫工圖之，置清涼台及顯節陵上。緘經於蘭台石室浮圖。或言“佛陀”，聲相轉也，譯“淨覺”，言滅穢成明，道為聖悟也。凡其經旨，大抵言生生之類，皆因行業而起，有過去、當今、未來，曆三世識神常不滅也。凡為善惡，必有報應，漸積勝業，陶冶粗鄙；經無數劫，藻練神明，乃致無生，而得佛道也。其間階次心行，等級非一。皆緣淺以至深，藉微而為著；率在於積仁順，蠲嗜欲，習虛靜，而成通照也。故其始修心則依佛、法、僧，謂之三歸，若君子之三異也。又有五戒，去殺、盜、淫、妄言、飲酒，大意與仁、義、禮、信、智同。雲奉持之，則生天人勝處，虧犯則墜鬼畜諸苦。又善惡生處，凡有六道焉。諸服其道者，則剃落鬚髮，釋累辭家。結師資，遵律度，相與和居。治心修淨，行乞以自給。謂之沙門，或曰桑門，亦聲相近也。其根業各差，謂之三乘。聲聞、緣覺及以大乘，取其可乘運以至道為名也。上根者修六度，進萬行，拯度億流，彌曆長遠，登覺境而號為佛也。本號釋迦文，此譯“能仁”，謂德充道備，勘濟萬物也。降於天竺迦維羅衛國王之子，生於四月八日夜，從母右脅而出。姿相超異者三十二種，天降嘉瑞，亦三十二而應之。以二月十五日而入涅槃，此滅度，或言常、樂、我、淨，明無遷謝及諸苦累也。又：諸佛有二義，一者真實，謂至極之體，妙絕拘累，不得以方處期，不可以形量限，有感斯應，體常湛然。二權應者，謂和光六道，同塵萬類，生滅隨時，修短應物；形由感生，體非實有；權形雖謝，真體不遷；但時無妙感，故莫得常見耳。斯則明佛生非實生，滅非實滅也。佛既謝往，香木焚屍，靈骨分碎，大小如粒，擊之不壞，焚亦不燋，而有光明神驗，謂之舍利。弟子收奉竭香花致敬慕，建宮宇，謂之為塔，猶宗廟也。故時稱為塔廟者是矣。於後百年，有王阿育者，以神力分佛舍利。役諸鬼神，造八萬四千塔，布於世界，皆同日而就。今雒陽、彭城、姑臧、臨淄，皆有阿育王寺。蓋承其遺跡焉。而影跡爪齒，留於天竺，中途來往者咸言見之。初說教法，後皆著錄，綜核深致，無所漏失。故三藏十二部經，如九流之異，統其大歸，終以三乘為本。後有羅漢菩薩，相繼著論，讚明經義，以破外道，皆傍諸藏部大義。假立外問，而以內法釋之，傳於中國，漸流廣矣。漢初沙門，皆衣赤布，後乃易以雜色，至於微言隱義，未之詳究。有沙門常山衛道安，性識聰敏，日誦萬餘言，研求幽旨，慨無師匠，獨坐靜室十有二年，覃思構精，神悟妙賾。以前出經多有舛駁，乃正其乖謬，爾後沙門傳法，大著中原。


魏先建國，出於玄朔，風俗淳一，與西域殊絕，故浮圖聲教，未之得聞。及神元，與魏、晉通聘，文帝在洛陽，昭成在襄國，備究南夏佛法之事。太祖平中山，經郡國，見沙門皆致敬，禁軍旅無有所犯。有沙門僧朗，與其徒隱於泰山，帝致書，以繒、素、氈、罽、缽、錫為禮。今猶號朗公穀焉。天興元年，下詔曰：“夫佛法之興，其來遠矣。濟益之功，冥及存沒；神蹤遺法，信可依憑。其敕有司，於京城建飾容範，修整宮舍，令信向之徒，有所居止。”是歲作五級佛圖耆闍崛山及須彌山殿，加以繢飾，別構講堂、禪房、及沙門座，莫不嚴具焉。


太宗踐位，亦遵先業，京邑四方，建立圖像。仍令沙門敷導民俗。皇始中，趙郡沙門法果，戒行精至，開演法籍，太祖詔征以為沙門統，綰攝僧徒。言多允愜，供施甚厚。太宗崇敬，彌加於前。永興中，前後授以輔國宜城子忠信侯，安城公之號，皆固辭。帝常親幸其居，以門狹小，不容輿輦，更廣大之。年八十餘，太常中卒。帝三臨其喪，追贈老壽將軍，趙胡靈公。初果年四十，始為沙門，有子曰猛，詔令襲果所加爵（，所述沙門等文多不載）。


世祖燾即位，亦遵太祖太宗之業，每引高德沙門與共談論。四月八日，輿諸佛像，行於廣衢。帝親御門樓，臨觀散花，以致禮敬。世祖平赫連昌，得沙門惠始，本張氏，清河人。聞羅什出經，詣長安見之，觀習禪定，於白渠北。晝則入城聽講，夕還處靜三輔，有識者多宗之。劉裕滅姚泓，留子義真鎮長安，真及僚佐，皆敬重焉。後義真之去長安也，赫連屈局追敗之，道俗少長，咸見坑戮。惠始身被白刃，而體不傷屈。局大怒，召始於前，以所佩寶劍自擊之，又不能害，乃懼而謝罪。後至京都，多所訓導，人莫測其跡，世祖重之，每加禮敬。自初習禪至於沒世，五十餘年，未嘗寢臥，跣行泥塵，初不汙足，色愈鮮白，世號白腳阿練。自知終期，齋潔端坐，僧徒滿側，凝泊而絕；停屍十日，容色如一。死十餘年，開殯改葬，初不傾壞，舉世異之，送葬者六千餘人，莫不感慟。中書監高允為傳，頌其德跡，蒙上立石精舍，圖像焉存。


世祖雅好莊老，諷味晨夕，而富於春秋，銳誌武功，雖歸宗佛法，敬重沙門，而未覽經教，深求緣報之旨。及得寇謙之，道以清靜無為，有仙化之證，遂信行其術。司徒崔浩，奉謙之道，尤不信佛，與帝言，數加誹毀，謂虛誕為世費。帝以其辯博，頗信之。會蓋吳反於杏城，關中騷擾，帝西伐至長安，入寺中觀焉。沙門飲從官酒，入其便室，見有財產，弓矢，及牧守富人所寄藏物，蓋以萬計。帝先忿沙門非法，浩時從行，因進其說。下詔誅長安沙門，焚破佛像，敕留台下、四方，一依長安行事。又詔曰：“彼沙門者，假西戎虛誕，妄生妖孽，非所以齊一政化，布淳德於天下也。自王公已下，有私養沙門者，皆送。過期不出沙門，身死；容者誅一門。”時恭宗為太子監國，素敬佛道，頻表陳刑殺之濫，又非圖像之罪，再三，帝不許。乃下詔曰：“昔後漢荒君，信惑邪偽，妄假睡夢，信胡妖鬼，以亂天常。自古九州無此也。誇誕大言，不本人情。叔季之世，闇君亂主，莫不眩焉。由是政教不行，禮義大壞，鬼道熾盛，視王者之法蔑如也。自此已來，繼代禍亂，天罰極行，生民死盡；五服之內，鞠為丘墟；千里蕭條，不見人跡，皆由於此。朕承天緒屬，當窮運之弊，欲除偽定真，復羲農之政，其一切蕩除胡神，滅其蹤跡，庶無謝於風氏矣。自今已後，敢有事胡神，及造其形像，泥人、銅人者，門誅。雖言胡神，問今胡人，若有若無，皆是前代漢人無賴子弟劉元真、呂伯強之徒接乞胡之誕言，用老、莊之虛假，附而益之，皆非真實。至使王法廢而不行，蓋大奸之魁也。世有非常之人，能行非常之事。非朕孰能去此曆代之偽物？”有司宣告，在所諸有佛圖形像，及胡經，皆擊破焚除；沙門無少長悉坑之。是歲真君七年三月也。恭宗言雖不用，然猶緩宣詔書，遠近豫知，各得為計。京邑四方沙門，多亡匿而免者。其金銀、寶像、經論，大得秘藏，至於土木寺塔，聲教所及，皆畢除毀。


集論者曰：帝本戎馬之鄉，素絕文義之跡。既參軍事，所往誅殄，惟斯為政，餘無涉言。故殺史官，恥述過也。屬崔浩密構，莫識佞辯，遂行誅除。時以為一代之快意也。不久癘及，追悔無由，視崔浩若仇讎。淫刑酷毒，為天下同笑也。


初浩與寇謙同從，苦與浩爭，浩不從。謙曰：“卿今促年壽，滅門戶矣。”至真君十一年，浩誅備五刑，時年七十。帝頗悔之，然業已行，難中修復。恭宗潛欲興之，未敢言也。時法令寬弛，存信之家，奉事沙門竊法服，講誦者殷矣。至十三年二月，因癘而崩。子晃讒死，而孫立焉。


檢別傳，浩非毀佛法，宗尚天師寇謙之學仙道也。妻郭氏敬信釋典，誦《金剛般若》，浩取焚之，捐灰於廁。及幽執檻車，送於城南，使衛士十人，行溲其上，呼聲嗷嗷，聞於行路。浩曰：“斯吾投經之現報也。”初，浩得肆其佞，誅夷釋門，深文加謗，昌言下詔，以為妖鬼之大魁也。帝未委之，可謂非常之人，能行非常之事，信矣。浩門既誅，清河崔氏無遠近，及范陽盧氏，太原郭氏，河東柳氏，皆浩之親姻也。盡夷其族。《詩》：“讒人罔極，交亂四國。”驗矣。集論者曰：自古三公之加刑者，斯最酷也。豈非恨其飾詐邪佞，濫毒仁祠，致癘及躬，無由自免，顯戮讒構，密悔前愆克己復禮，固難則矣。不自責於闇惑，方乃作虐尤人，終非靜過。畢為噬臍者所及，昔龍逢之遭夏桀，比幹之剖殷辛，炮烙以樹嚴刑，酒池以悅臣妾，時人豈謂為正化也。縱而飾非，褒而唱善，及後南巢被放，白旗懸首，無有代者，身自當之。國除身喪，無所追收，禍不旋踵，自貽伊戚。降斯已後，代代率然，禪讓之道，魏文開其實錄。核於終古，堯、舜其猶病諸。故佛經曰：“二儀尚殞，國有何常？”斯至言也。世祖若能撫躬反問，本隸幽都禮義之所，不行慈濟，由來莫識，不知昔乘何業奄有中原？如何恣此昏凶，行茲傲虐？事不可也。用此自勵追悔，絕乎？


時有沙門玄高者，空門之秀傑也，通靈感眾。道王河西涼平東歸。太武信重，為太子晃之師也。晃孝敬自天，崇仰佛法，崔寇得幸於帝，恐晃攝政，或見危逐。密讒於帝，謂有異圖，可不先慮？帝乃信之，便幽太子於深宮。帝夢其祖父執劍怒曰：“太子仁孝忠誠允著，如何信讒？”帝寤集朝臣以述之，諸雄伯曰：“太子無事，枉見幽辱。”帝又信之。以真君五年正月，下詔曰：“朕承祖宗重光之緒，思闡鴻業，恢隆萬代，武功雖昭而文教未暢，非所以崇太平之治也。今域內安逸，百姓富昌，宜定制度為萬世之法。夫陰陽有往復，四時有代序，授子任賢，安全相付，所以休息疲勞，式固長久，古今不易之令典也。可令皇太子嗣理萬機，總統百揆，更舉賢良，以備列職。擇人授任而黜陟之，其朝士庶民，皆稱臣於太子。”。崔浩又譖：“太子前事，實有謀心，但結高公道術，故令先帝降夢。如此物論，事跡難明，若不早除，必為巨害。”帝又納之，即幽太子死之，又收高於平城南縊之，即宋元嘉二十一年也。爾夜，門人莫知其死，忽有光明繞塔入房，有聲曰：“吾已逝矣。”弟子等奔赴屍所，請告遺訣。高蹶然起坐曰：“大法應化，隨緣盛衰；盛衰在跡，理恒湛然，但念汝等不久復當如我耳。汝等死後，法當復興，善自修心，無令後悔。”言已便臥而絕。崔浩讒辭既深，能令父猜其子，乃至幽死，況沙門乎？


太武以真君十三年二月五日崩，太子先已幽死。吳王以九日即位，改元永平。十月一日吳王又崩。帝孫諱濬即位，改元興安，是為文成帝也。廟號高宗。然佛教遠大，光明四海，此洲萬國，無王不奉。北魏雖除，南宋彌盛，稱為真君明主，不亦惑乎？猜子而信賊臣，孰可悼乎？感癘而自嬰禍，斯酷甚乎？民思返政，存立非一。


興安元年，高宗踐極。下詔曰：“夫為帝王者，必祇奉明靈，顯彰仁道。其能惠著生民，濟益群品者，雖存往古，猶序其風烈。是以春秋嘉崇明之禮，祭典載功施之族。況釋教如來，功濟大千，惠流塵境，尋生死者，歎其達觀；覽文義者，貴其妙門。助王政之禁律，益仁智之善性，排撥群邪，開演正覺。故前代已來莫不崇尚，亦我國家常所尊事也。世祖太武皇帝，開廣邊荒，德澤遐被，沙門道士，善行純誠，如惠始之倫，無遠不至，風義相感，往往如林。夫山海之深，怪物多有，奸淫之儔，得容假托，諸寺之中，致有凶黨，是以先朝因其瑕釁，戮其有罪。有司失旨，一切禁斷。景、穆皇帝，每為慨然。值軍國多事，未遑修復。朕承鴻緒，君臨萬邦，思述先誌以隆斯道。今制諸州城郡縣，於眾居之所，各聽建佛圖一區。任其財用，不制會限。其有好樂道法，欲為沙門，不問長幼，出於良家，性行素篤，鄉里所明者，聽出家。率大州五十，小州三十人。足以化惡就善，播揚道教也。”於即天下承風，朝不及夕。往時所毀圖寺，並還修復；佛像經論，皆得顯出。於時罽賓王種沙門師賢者，東遊涼城，又遊京下，值罷佛法，權假醫術而守道不改。於修復日，即為沙門，同輩五人。帝親為下髮，賢為僧統。。


興光元年敕有司，於五級大寺，為太祖已下五帝。鑄釋迦文像五軀，各長一丈六尺，用赤金二十五萬斤。


沙門曇曜，帝禮為師，請帝於京西武州西山石壁，開窟五所，鐫佛像各一。高者七十尺，次六十尺，雕飾奇偉，冠於萬代。今時見者傳：“谷深三十里，東為僧寺，名曰靈岩；西頭尼寺。各鑿石為龕，容千人，已還者相次櫛比，石崖中七里，極高峻。佛龕相連餘處，時有斷續，佛像數量，孰測其計？有一道人，年八十，禮像為業，一像一拜，至於中龕而死。屍僵伏地，以石封之，今見存焉，莫測時代，在朔州東三百里恒安鎮西二十餘里。”往往來者述之，誠不思議之福事也。


皇興元年，高祖孝文誕載，於恒安北台，起永寧寺，七級佛圖。高三百餘尺，基架博敝，為天下第一。又於天宮寺，造釋迦文像，高四十三尺，用赤金十萬斤，黃金六百斤。又構三級石佛圖，高十丈。榱棟楣楹，上下重結，大小皆石，鎮固巧密，為京華壯觀。


延興元年，顯祖獻文禪位於太子僧蓋，一名宏，即孝文也。年五歲，聰聖玄覽，窮神知幾。既初踐位，顯祖移御北苑崇光宮，統習玄籍，建鹿野佛圖於苑中之西山，去崇光右十里，岩房禪室，禪僧居之。


承明元年，顯祖太上皇崩。造建明寺。爾後建福，度僧立寺非一。


太和十六年下詔：“每年四月八日，七月十五日，聽大州一百人為僧尼。中州五十，下州二十人。著令以為常準。”太和十九年，常幸徐州白塔寺。顧諸王侍臣曰：“此寺近有名僧嵩法師者，受《成實論》於羅什，後授淵法師，淵又授登、紀二法師，朕每玩《成實》，可以釋人深情，故至此寺。”道登雅有義業，高祖眷賞，恒侍講論於禁內，及卒。帝悼惜，施帛千匹，說一切僧齋京城，七日行道。下詔曰：“朕師登法師，奄至徂，背痛怛摧，慟不能已。已比藥治，慎喪未容即赴，便準師義哭諸門外，緇素榮之。”西域沙門跋陀者，有深道業，帝所敬重，詔於少室山陰立少林寺，以居之，公給衣供。


二十一年五月詔曰：“羅什法師可謂神出五才，誌入四行者也。今常住寺，猶有遺蹤，欽悅循跡，情深遐邇。可於舊堂所為建三級佛圖。又見逼昏虐為道，珍軀既暫同俗禮，應有子胤。可推訪以聞，當加敘接。”先是立監福曹，又改為昭玄，備有官屬，以斷僧務，即如今同文寺崇玄署是也。高祖時，知名沙門有道順、慧覺、僧意、慧紀、僧範、道辯、慧度、智誕、僧顯、僧義、僧利，並以義行重焉。


有魏孝文，聖天子也。五歲受禪，十歲服冕。太和十八年遷都於洛，二十年改姓為元氏。文章百篇，冠絕終古。初登，詔誥假手有司，太和已後，並自運筆，前後諸帝不能及之。如僧行篇所下詔也。


世宗即位，下詔曰：“緇素既殊，法律亦異，故道教彰於互顯，禁勸各有所宜。其僧犯殺人已上罪者，依俗格斷；餘犯悉付昭玄，以內律僧制判之。”


熙平元年詔遣沙門慧生，使西域，采經律，涉七載。正光三年冬還，所獲經論一百七十部。景明初世宗詔大長秋卿，準代京靈岩寺石窟。於洛南伊闕山為高祖文昭皇太后營石窟二所，去地三百一十尺。後以斬山太高，費功難就，奏移就下平，去地一百尺，南北一百四十尺。永平中為世宗造石窟一，凡三所。從景明元年至正光四年二十四載方成。用功八十萬二千三百六十六。


肅宗熙平中，於城內起永寧寺。靈太后親率百僚，表基立刹。塔有九層，高四十餘丈，費用不可勝計。景明寺塔亦其亞也。爾後官私寺塔，其數甚眾。神龜元年，司空尚書令任城王澄。奏寺塔漸多，妨民居事。略：“如來闡教，多約山林。今此僧徒，戀眷城市，豈湫隘是經行所宜，浮喧是棲禪之地？當由利引其心，莫能自止。且住者既失其真，造者或損其福，乃釋氏之糟糠，法門之社鼠；內戒所不容，王典所宜棄矣。”奏可。未幾天下喪亂，加以河陰之禍，朝士死者復舍其家為寺，禁令不復行焉。興和二年，詔以鄴城舊宮為天平寺。世宗已來，至武定末，沙門知名者有慧猛、慧辯、慧深、僧暹、道銀、僧獻、道、僧深、慧光、慧顒、法榮道長，並見重道俗。自魏有天下，至於禪讓，佛經流通，大集中國，凡四百一十五部，合一千九百一十九卷。正光已後，天下多虞，王役尤甚，於是所在編戶，相從入道；假慕沙門，實避調役，猥濫之極；自中國有佛法，未之有也。略計僧尼二百餘萬，其寺三萬有餘，流弊不歸，一至於此，識者所以太息矣。


道家之原出於老子，其自言也，先天地生，以資萬類。上處玉京，為神王之宗；下在紫微，為飛仙之主；千變萬化，有德不德；隨感應物，厥跡無常。授軒轅於峨嵋，教帝嚳於牧德，大禹聞長生之決，尹喜受道德之旨。至於丹書紫字，升玄飛步之經；玉石金光，妙有靈洞之說，不可勝紀。其為教也，咸蠲去邪累，澡雪心神，積行樹功，累德增善，乃至白日升天，長生世上。是以秦皇、漢武甘心不息，勞心竭事，所在追求，終莫之致。退恨於後，故有欒大、徐氏之誅。然其道惑人，效學非一，靈帝置華蓋於濯龍，設壇場而為禮。及張陵受道於鵠鳴，因傳《天宮章本》，千有二百。弟子相授，其事大行。齋祠跪拜，各有成法。於是三元九府，百二十官，一切諸神，咸所統攝。又稱劫數，頗竊佛經，及其劫終，稱天地俱壞。其書多有禁秘，非其徒不得輒觀。至於化金銷玉，行符敕水，奇方妙術，萬等千條。上羽化飛天，次稱消災滅禍，故好異者往往而尊事之。初文帝入賓於晉，從者：“登仙伊闕，太祖好《老子》之言；誦詠不倦。”天興中，儀曹郎董謐，上《服食仙經》數十篇，乃置仙人博士，立仙坊，煮練百藥。封西山以供其薪蒸，令死罪者服之，多死無驗。太祖猶特修焉。太醫周澹，苦其煎采之役，欲廢其事。陰令妻貨仙人博士張曜妾，得曜隱罪，曜懼死，因請自辟穀，太祖許之。給曜資用，為造靜堂於苑中，給灑掃民二家，而練藥之官仍為不息。久之，太祖意少懈，乃止。


世祖時，道士寇謙之字輔真，南雍州刺史抃之弟也。早好仙道，修張魯之術，服食餌藥，曆年無效。有仙人成公興，傭作謙家，後謙之算七曜，惘然不了。興曰：“何為不釋？”謙之曰：“我學算累年，延算周體不合。”興令依言布之，俄爾便決。謙歎伏，欲師事，興固辭，求為謙之弟子。未幾，興入華山，居石室。興采藥與。謙服，不復饑。又共入嵩高山石室？曰“當有人將藥來，得但食莫疑”。尋有人將藥至，皆是毒蠱臭物，謙之懼走。興還具問，便歎息曰：“先生未仙，止可為帝王師耳。”興事謙七年，便曰：“不得久留，明中應去。”至期果卒。見兩童子一持法服，一持錫杖及缽，至興屍所。興鍻然而起，著衣持缽，執杖而去。


謙之守誌嵩嶽，以神瑞二年十月，遇大神乘雲駕龍，導從百靈，集於山頂，稱太上老君。謂謙之曰：“自天師張陵去世已來，地上曠職，上穀寇謙之文身直理，吾故授汝天師之位，賜汝《雲中新科》二十卷。自開辟已來，不傳於世，汝宣吾《新科》，清整道教，除去三張偽法，租米錢稅、及男女合氣之術。大道清虛，寧有斯事？專以禮度為首，加之以服食閉練。”使玉女九疑十二人，授謙導引口訣，遂得辟穀氣盛，顏色鮮麗。弟子十餘人，皆得其術。


太常八年十月，有牧土上師李普文，來嵩嶽：老君之玄孫也，昔居代郡桑乾，漢武時得道，為牧土宮主。領治三十六土，人鬼之政，地方十八萬里。其中為方萬里者，有三百六十方。遣弟子：“嵩嶽所統廣漢方萬里，以授謙之。”作誥：


“錄圖六十卷，真經付汝。輔佐北方泰平真君，出天宮靜輪之法，能興造克就，則超登真仙矣。”


又：“地上生民，末劫垂及，行教甚難。男女立壇宇，朝夕禮拜。”。


又：“二儀之間，有三十六天，天別三十六宮，宮有一主。其赤松王喬、韓終、張安世、劉根、張陵，近世仙者，並為翼從。命謙之與群仙為友。”


又：“佛者昔於西胡得道，在三十二天，為延真宮主。勇猛苦教，故其弟子皆髡形染衣，斷絕人道。天上衣服悉然。”始光年中，初奉其書，獻之世祖，乃令謙之止於張曜辟穀之所，供其食物。朝野聞之，若存若亡，未全信也。崔浩獨異其言，因師事之，受其法術。上疏讚明其事曰：“臣聞聖王受命，則有天應，而河洛圖書，寄言於蟲獸之文，未若今日人神接對，手筆粲然，辭旨深妙。自古無此。昔漢高英聖，四皓猶或恥之，不為屈節。今清德隱仙，不召自至，斯誠陛下侔蹤軒黃，應天之符也。豈可以世俗常談，而忽上靈之命？臣竊懼之。”世祖欣然（時年九歲），乃使謁者奉玉帛牲牢，祭嵩嶽，迎致其餘弟子在山中者。於是崇奉天師，立道壇，顯揚新法。布告天下，道業大行。浩事天師甚謹拜禮。人或譏之。


於時中嶽道士三十餘人，至起天師道場，京之東南，重壇五層。依新經制度，給道士百二十人衣食，齋肅祈請六時，月設廚會數千人。


謙之奏曰：“陛下以真君御世，建靜輪天宮，開古未有。應登受符書，以彰聖德。”世祖從之，至道壇受符錄，備法駕；旗幟盡青，以從道家之色也。自後諸帝即位，皆如之。恭宗見謙之奏造靜輪天宮，必令高不聞雞犬聲，與上天神交接。功役萬計，經年不成。乃言於世祖曰：“人天道殊，卑高定分。今謙之欲要以無成之期，說不然之事，財力費損，百姓疲勞，無乃不可乎？必如其言，未若因東山萬仞之崖，為功差易。”帝深然之。但為崔浩讚成，難違其意。沈吟久之曰：“吾亦知其無成事，既爾，何惜五三百工？”真君九年，謙之卒。葬以道士之禮，諸弟子以為屍解變化而去。靜輪天宮竟不成，便止。


時京兆韋文秀隱中嶽，世祖征問方士金丹事。對曰：“神通幽昧，變化難測，可以闇遇，難以預期。臣昔受於先師，未之為也。”世祖重其豪族溫雅，遣與尚書崔賾詣王屋山，合丹竟不成。


時方士至者，前後數十人，曆出名行，河東祁纖好相人，世祖賢之，拜纖上大夫。


穎陽絳略、聞喜吳劭，導引養精，年百餘歲，神氣不衰。恒農閻平仙博覽百家，不能達意，然辭對可錄，帝授官固辭。扶風魯祈遭赫連虐，避地寒山，教授數百人，好方術，少嗜欲。


河東羅崇之餌松脂，不食五穀，受道中條山，有穴通昆侖、蓬萊，得見仙人往來。帝令還鄉立壇祈請，詔河東給所須。崇入穴百步，遂窮。召還。有司以誣罔不道，奏罪之。世祖赦之，以開待賢之意。


東萊王道翼隱韓信山四十餘年，斷粟食麥，通經章符錄，不交時俗。顯祖令青州刺史召赴都，仍守本操，遂令僧曹，給衣食終身。太和十五年，詔曰：“夫至道無形，虛寂為主。自有漢已後，置立壇祠。先朝以其至順可歸，為立寺宇。昔京城之內，居舍尚希，今者裏宅櫛比，人神猥湊，非所以祇崇至法，清敬神道。可移於都南，桑乾之陰，嶽山之陽。永置其所，給戶五十，以供齋祀之用，仍名為崇虛寺。可召諸州隱士，員滿九十人，遷洛移鄴，踵如故事。”其道壇在南郊，方二百步，以正月七日、九月七日、十月五日，壇主道士歌人一百六十人，以行拜祠之禮。諸道士罕能精至，又無才術可高。武定六年，有司執罷之。河東張遠遊河間，趙靜通等齊文襄王，別置館京師，重其道術，而禮接焉。


余檢天師寇謙之敘陳太上老君所言，同夫蓬萊之居海下，昆侖之飛浮天上也。


又：“三十六土，萬里為方。三百六十等，何異張角之三十六方乎？”案：《後漢皇甫嵩傳》：巨鹿張角自稱大賢郎，師奉事黃老，行張陵之術。用符水咒法，以治百病，遣弟子八人使於四方，行化道法，轉相誑惑。十餘年間，眾數十萬。自青、徐、幽、冀、荊、楊、兗、豫八州之民，莫不必應。遂置三十六方，方猶將軍之號也。大方萬餘人，小方六千人。訛言蒼天死，黃天當立，歲在甲子，天下大吉。以白土書京邑寺門，作甲子字。中平元年三月五日，內外俱起，皆著道士黃服，戴黃巾。或殺人祠天，於時賊徒數十萬眾，初起穎川，作亂天下，並為皇甫嵩討滅。餘熸不滅，今猶服之。


△齊書述佛志──著作王劭


劭曰：釋氏非管窺所及，率爾妄言之。又引《列禦寇書》述商太宰問孔子聖人事。又黃帝夢遊華胥氏之國。華胥氏之國，在佛神遊而已，此之所言，仿佛於佛，石符姚世，經譯遂廣。蓋欲柔伏人心，故多寓言以方便，不知是何神怪，浩蕩之甚乎？其說人身善惡，世事因緣，以慈悲喜舍，常樂我淨，書辯至精，明如日月，非正覺孰能證之？凡在黔首，莫不歸命。達人則慎其身口，修其慧定，平等解脫，究竟菩提。及僻者為之，不能通理，徒務費竭財力，功利煩濁。猶六經皆有所失，未之深也已矣。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷三


○歸正篇第一之三


△遂古篇──梁侍中江淹


僕嘗為《造化篇》，以學古制今，觸類而廣之，復有此文。兼象天問，以遊思爾。


聞之遂古，大火然兮；水亦溟涬，無涯邊兮。女媧練石，補蒼天兮；共工所觸，不周山兮。河洛交戰，寧深淵兮；黃、炎共鬥，涿鹿川兮。女妓九子，為民先兮；蚩尤鑄兵，幾千年兮。十日並出，堯之間兮；羿乃斃日，事豈然兮？常蛾奔月，誰所傳兮？豐隆騎雲，為靈仙兮。夏開乘龍，何因緣兮？傅說托星，安得宣兮？誇父鄧林，義亦艱兮。尋木千里，烏易論兮？穆王周流，往復旋兮。河宗王母，可與言兮？青鳥所解，露誠亶兮。五色玉石，出西偏兮，昆侖之墟，海北間兮。去彼宗周，萬二千兮；山經古書，亂編篇兮。郭釋有兩，未精堅兮，上有剛氣，道家言兮。日月五星，皆虛懸兮，倒景去地，出雲煙兮。九地之下，如有天兮，土伯九約，寧若先兮？西方蓐收，司金門兮，北極禺強，為常存兮。帝之二女，遊湘沅兮；霄明燭光，尚焜煌兮。太一司命，鬼之元兮，《山鬼》《國殤》，為遊魂兮。迦維羅衛，道最尊兮，黃金之身，誰能原兮？恒星不見，頗可論兮，其說彬炳，多聖言兮。六合之內，理常渾兮，幽明詭怪，令智惛兮。河圖洛書，為信然兮，孔甲豢龍，古共傳兮。禹時防風，處隅山兮，春秋長狄，生何邊兮。臨洮所見，又何緣兮？蓬萊之水，淺於前兮。東海之波，為桑田兮，山崩邑淪，寧幾千兮？石生土長，必積年兮，漢鑿昆明，灰炭全兮。魏開濟渠，螺堅兮，白日再中，誰使然兮？北斗不見，藏何間兮？建章鳳闕，神光連兮。未央鍾，生花鮮兮，銅為兵器，秦之前兮。丈夫衣彩，六國先兮，周時女子，出世間兮。班君絲履，遊太山兮，人鬼之際，有隱淪兮。四海之外，孰方圓兮？沃沮、肅慎，東北邊兮。長臂兩面，亦乘船兮，東南倭國，皆文身兮。其外黑齒，次裸民兮，侏儒三尺，並為鄰兮。西北丁零，又烏孫兮；車師、月支，種類繁兮。馬蹄之國，若騰奔兮，西南烏弋，及罽賓兮。天竺、于闐，皆胡人兮，條支、安息，西海滣兮。人跡所極，至大秦兮，珊瑚明珠，銅金銀兮。琉璃馬腦，來雜陳兮，車渠水精，莫非真兮。雄黃雌石，出山垠兮，青白蓮花，被水濱兮。宮殿樓觀，並七珍兮，窮陸溟海，又有民兮。長股深目，豈君臣兮，丈夫女子，及三身兮。結胸反舌，一臂人兮，諭踵交脛，與羽民兮。不死之國，皆何因兮？茫茫造化，理難循兮。聖者不測，況庸倫兮，筆墨之暇，為此文兮。薄暮雷電，聊以忘憂，又示君兮。


《梁典》：江淹位登金紫。初，淹年六歲，能屬文為詩。最長有遠識愛奇尚，年二十，以五經授宋諸王，待以客禮。初年十三而孤貧，采薪養母以孝聞。及梁朝，六遷侍中。夢郭璞索五色筆，淹與之。自是為文不工，人謂其才盡，然以不得志故也。有集十卷。深信天竺緣果之文。餘檢其行事，與傳同焉。綴述佛理，不多錄其別篇，知明賢之雅志耳。


△《家訓·歸心篇》──北齊光祿顏之推


三世之事，信而有征，家業歸心，勿輕慢也。其間妙旨，具諸經論，不復於此，少能讚述。但懼汝曹猶未牢固，略重勸誘耳。


原夫四塵五陰，剖析形有，六舟三駕，運載群生；萬行歸空，千門入善。辯才智慧，豈徒七經百氏之博哉？明非堯、舜、周、孔、老、莊之所及也。內、外兩教，本為一體，漸極為異，深淺不同。內典初門，設五種之禁，與外書（仁義禮智信）五常符同：仁者不殺之禁也，義者不盜之禁也，禮者不邪之禁也，智者不酒之禁也，信者不妄之禁也。至如畋狩、軍旅、宴饗、刑罰，因民之性不可卒除，就為之節，使不淫濫耳。歸周孔而背釋宗，何其迷也？


俗之謗者，大抵有五。其一以世界外事，及神化無方，為迂誕也。其二以吉凶禍福或未報應，為欺誑也。其三以僧尼行業多不精純，為奸慝也。其四以縻費金寶、減耗課役，為損國也。其五以縱有因緣、而報善惡，安能辛苦今日之甲，利益後世之乙乎？為異人也。今並釋之於下：


釋一曰：夫遙天之物，寧可度量？今人所知，莫若天地；天為精氣，日為陽精，月為陰精，星為萬物之精，儒家所安也。星有墜落，乃為石矣，精若是石，不可有光。性又質重，何所係屬？一星之徑大者百里，一宿首尾相去數萬。百里之物，數萬相連，闊狹縱斜，常不盈縮。又星與日月光色同耳，但以大小為其等差。然而日月又當石耶？石既牢密，烏兔焉容？石在氣中，豈能獨運？日月星辰，若皆是氣，氣體輕浮，當與天合，往來環轉，不得偝違，其間遲疾，理寧一等？何故日月五星二十八宿，各有度數，移動不均？寧當氣墮忽變為石？地既滓濁，法應沈厚，鑿土得泉，乃浮水上。積水之下，復有何物？江河百谷，從何處生？東流到海，何為不溢？歸塘尾閭，渫何所到？沃焦之石，何氣所然？潮汐去還，誰所節度？天漢懸指，那不散落？水性就下，何故上騰？天地初開，便有星宿，九州未劃，列國未分，剪疆區野，若為躔次，封建以來，誰所制割？國有增減，星無進退，災祥禍福，就中不差。懸象之大，列星之夥，何為分野？止係中國？昴為旄頭，匈奴之次，西胡東夷，雕題交趾，獨棄之乎？以此而求，迄無了者，豈得以人事尋常抑必宇宙之外乎？


凡人所信，惟耳與目，自此之外，咸致疑焉。儒家說天，自有數義，或渾或蓋，乍穹乍安。鬥極所周，管維所屬，若所親見，不容不同。若所測量，寧足依據？何故信凡人之臆說，疑大聖之妙旨？而欲必無恒沙世界，微塵數劫乎？而鄒衍亦有九州之談。山中人不信有魚大如木，海上人不信有木大如魚；漢武不信弦膠，魏文不信火布。胡人見錦，不信有蟲食樹吐絲所成；昔在江南，不信有千人氈帳；及來河北，不信有二萬石船；皆實驗也。世有咒師及諸幻術，猶能履火蹈刃，種瓜移井，倏忽之間，千變萬化。人力所為，尚能如此，何妨神通感應，不可思量，千里寶幢，百由旬座化成淨土，踴出妙塔乎？


釋二曰：夫信謗之興，有如影響。耳聞眼見其事已多，或乃精誠不深，業緣未感，時儻差間終難獲報耳。善惡之行，禍福所歸，九流百氏，皆同此論，豈獨釋典為虛妄乎？項讬、顏回之短折，伯夷、原憲之凍餒，盜蹠、莊蹻之福壽，齊景、桓魋之富強，若引之先業，冀以後生，更為實耳。如以行善而偶鍾禍報，為惡而儻值福征，便可怨尤，即為欺詭，則亦堯、舜之虛，周、孔之不實也。又安所依信而立身乎？


釋三曰：開闢已來，不善人多而善人少。何由恚責其精潔乎？見有名僧高行，棄而不說，若睹凡猥流俗，便生非毀。且學者之不勤，豈教者之為過？俗僧之學經律，何異士人之學詩禮？詩禮之教，格朝廷之士，略無全行者；經律之禁，格出家之輩，而獨責無犯哉？且闕行之臣，猶求祿位，毀禁之侶，何慚供養乎？其於戒行，自當有犯，一被法服，已墮僧數，歲中所計，齋講誦持，比諸白衣，猶不啻山海也。


釋四曰：內教多途，出家自是其一法耳。若能誠孝在心，仁惠為本，須達流水，不必剔落髦髮。豈令罄井田而起塔廟，窮編戶以為僧尼也？皆由為政不能節之，遂使非法之寺，妨民稼穡；無業之僧，空國賦算，非大覺之本旨也。抑又論之：求道者身計也，惜費者國謀也，身計國謀，不可兩遂。誠臣徇主而棄親，孝子安家而忘國，各有行也。儒有不屈王侯，高尚其事，隱有讓王辭相，避世山林，安可計其賦役，以為罪人也？若能皆化黔首，悉入道場，如妙樂之世，勷佉之國，則有自然粳米，無盡寶藏，安求田蠶之利乎？


釋五曰：形體雖死，精神猶存。人生在世，望於後身，似不連屬。及其歿後，則與前身，猶老少、朝夕耳。世有魂神示見夢想，或降僮妾，或感妻孥，求索飲食，征須福祐，亦為不少矣。今人貧賤疾苦，莫不怨尤前世不修功德。以此而論，可不為之作福地乎？夫有子孫，自是天地間一蒼生耳，何預身事而乃愛護道以基趾？況於己之神爽，頓欲棄之乎？故兩疏得其一隅，累代詠而彌光矣。


凡夫蒙蔽不見未來，故言彼生與今生非一體耳。若有天眼，鑒其念念隨滅，生生不斷，豈可不怖畏耶？又君子處世，貴能克己復禮，濟時益物。治家者欲一家之慶，治國者欲一國之良，僕妾臣民，與身竟何親也？而為其勤苦修德乎？亦是堯、舜、周、孔，虛失愉樂，一人修道，濟度幾許蒼生，免脫幾身罪累，幸熟思之。人生居世，須顧俗計，樹立門戶，不得悉棄妻子，一皆出家。但當兼修行業，留心讀誦，以為來世資糧，人身難得，勿虛過也。


△《七錄》序──梁處士阮孝緒


日月貞明，匪光景不能垂照；嵩華載育，非風雲無以懸感。大聖挺生，應期命世，所以匡濟風俗，矯正彝倫。非夫《丘》《索》《墳》《典》，《詩》《書》《禮》《樂》，何以成穆穆之功，致蕩蕩之化也哉？故鴻荒道喪，帝昊興其爻畫；結繩義隱，皇頡肇其文字。自斯以往，沿襲異宜；功成治定，各有方冊。正宗既殄，樂崩禮壞，先聖之法，有若綴旒。故仲尼歎曰：「大道之行也，與三代之英，丘未逮也，而有志焉。」夫有志以為，古文猶好也。故自衛反魯，始立素王。於是刪詩書、定禮樂，列五始於《春秋》，興《十翼》於《易》道。夫子既亡，微言殆絕。七十並喪，大義遂乖。逮乎戰國，俗殊政異，百家競起，九流互作，嬴正疾之，故有坑焚之禍。至漢惠四年，始除挾書之律。其後外有太常、太史、博士之藏，內有延閣、廣內、秘室之府，開獻書之路，置寫書之官。至孝成之世，頗有亡逸，乃使謁者陳農求遺書於天下，光祿大夫劉向及子伋、歆等，讎校篇籍，每一篇已，輒錄而奏之。會向亡喪，帝使歆嗣其前業，乃徙溫室中書於天祿閣上。歆遂總括群篇，奏其《七略》。及後漢蘭台，猶為書部。又於東觀及仁壽闥，撰集《新記》，校書郎班固、傅毅並典秘籍。固乃因《七略》之辭，為《漢書·藝文志》。其後有著述者，袁山松亦錄在其書。魏晉之世，文籍逾廣，皆藏在秘書、中外三閣。魏秘書郎鄭默刪定舊文，時之論者謂為朱紫有別。晉領秘書監荀勖，因魏中經，更著新簿，雖分為十有餘卷，而總以四部別之。惠、懷之亂，其書略盡。江左草創，十不一存。後雖鳩集，淆亂以甚。及著作佐郎李充始加刪正，因荀勖舊簿四部之法，而換其乙、丙之書，沒略眾篇之名，總以甲乙為次。自時厥後，世相祖述。宋秘書監謝靈運、丞王儉，齊秘書丞王亮、監謝朏等，並有新進，更撰目錄為《七志》，其中朝遺書，收集稍廣，然所亡者猶太半焉。齊末兵火，延及秘閣，有梁之初，缺亡甚眾，爰命秘書監任躬加部集。又於文德殿內別藏眾書，使學士劉孝標等重加校進，乃分數術之文，更為一部。使奉朝請祖？撰其名錄。其尚書閣內，別藏經史雜書，華林園又集釋氏經論，自江左篇章之盛，未有逾於當今者也。孝緒少愛墳籍，長而弗倦，臥病閑居，傍無塵雜，晨光才啟，緗囊已散；宵漏既分，綠帙方掩，猶不能窮究流略，探盡秘奧。每披錄內省，多有缺然，其遺文隱記，頗好搜集。凡自宋齊以來，王公搢紳之館，苟能蓄聚墳籍，必思致其名簿。凡在所遇，若見若聞，校之官目，多所遺漏，遂總集眾家，更為新錄。其方內經記，至於術技，合為五錄，謂之《內篇》。方外佛道，各為一錄，謂之《外篇》。凡為錄有七，故名《七錄》。昔司馬子長記數千年事，先哲湣其勤，雖復稱為良史，猶有捃拾之責，況總括群書四萬餘卷，皆討論研核，標判宗旨？才愧疏通，學慚博達，靡班嗣之賜書，微黃香之東觀。儻欲尋檢，內寡卷軸，如有疑滯，傍無沃啟，其為紕謬，不亦多乎？將恐後之罪子者，豈不在於斯錄？如有刊正，請俟君子。昔劉向校書，輒為一錄，論其指歸，辯其訛謬，隨竟奏上，皆載在本書。時又別集眾錄，謂之《別錄》，即今之《別錄》是也。子歆探其指要，著為《七略》。其一篇即六篇之總最，故以《撮略》為名。次《六藝略》，次《諸子略》，次《詩賦略》，次《兵書略》，次《數術略》，次《方技略》。王儉《七志》改《六藝》為《經典》，次《諸子》，次《詩賦》為《文翰》，次《兵書》為《軍書》，次《數術》為《陰陽》，次《方技》為《術藝》。以向、歆雖《七略》，實有六條，故立《圖譜》一志，以全七限。其外又條《七略》及《漢藝文志》《中經簿》所闕之書，並方外之經。佛經道經，各為一錄，雖繼《七志》之後，而不在其數。今所撰《七錄》斟酌王、劉。王以六藝之稱不足，標榜經目，改為經典，今則從之。故序《經典錄》為《內篇》第一。劉、王並以眾史合於《春秋》，劉氏之世，史書甚寡，附見《春秋》，誠得其例。今眾家記傳，倍於經典，猶從此志，實為繁蕪。且《七略》詩賦不從六藝諸部，蓋由其書既多，所以別為一略。今依擬斯例，分出眾史，序《記傳錄》為《內篇》第二。諸子之稱，劉、王並同。又劉有《兵書略》，王以兵字淺薄，軍言深廣，故改兵為軍。竊謂古有兵革、兵戎、治兵、用兵之言，斯則武事之總名也。所以還改軍從兵。兵書既少，不足別錄，今附於子末總以《子兵》為稱，故序《子兵錄》為《內篇》第三。王以詩賦之名不兼餘制，故改為文翰。竊以傾世文詞，總謂之集，變翰為集，於名尤顯，故序《文集錄》為《內篇》第四。王以數術之稱，有繁雜之嫌，改為陰陽；方技之言，事無典據，又改為藝術。竊以陰陽偏有所係，不如數術之該通。術藝則濫，六藝與數術，不逮方技之要顯，故還依劉氏，各守本名。但房中、神仙既入仙道，醫經、經方不足別創，故合《術技》之稱，以名一錄，為《內篇》第五。王氏《圖譜》一志，劉略所無，劉《數術》中雖有曆譜，而與今譜有異。竊以圖畫之篇，宜從所圖為部，故隨其名題，各附本錄。譜既注記之類，宜與史體相參，故載於《記傳》之末。自斯以上皆內篇也。


釋氏之教，實被中土，講說諷味，方軌孔籍。王氏雖載於篇，而不在志限，即理求事，未是所安。故序《佛法錄》為《外篇》第一。仙道之書，由來尚矣，劉氏《神仙》陳於《方技》之末，王氏《道經》書於《七志》之外，今合序《仙道錄》為《外篇》第二。王既先道而後佛，今則先佛而後道，蓋所宗有不同，亦由其教有淺深也。凡《內》《外》二篇，合為《七錄》，天下之遺書秘記，庶幾窮於是矣。有梁普通四年，歲惟單閼，仲春十有七日，於建康禁中裏宅，始述此書。通人平原劉杳從余遊，因說其事。杳有志，積久未獲操筆，聞余已先著鞭，欣然會意，凡所抄集，盡以相與，廣其聞見，實有力焉，斯亦康成之於傳釋，盡歸子順之書也。


古今書最


《七略》：書三十八種，六百三家，一萬三千二百一十九卷，五百七十二家亡，三十一家存。


《漢書·藝文志》：書三十八種，五百九十六家，一萬三千三百六十九卷。五百五十二家亡，四十四家存。袁山松《後漢·藝文志》書八十七家亡。


《晉中經簿四部》：書一千八百八十五部，二萬九百三十五卷，其中十六卷佛經。書簿少二卷，不詳所載多少？一千一百一十九部亡，七百六十六部存。


《晉元帝書目四部》：三百五帙，三千一十四卷。晉義熙四年《秘閣四部目錄》。


宋元嘉八年《秘閣四部目錄》：一千五百六十四帙，一萬四千五百八十二卷（五十五帙四百三十八卷佛經也）。


宋元徽元年《秘閣四部書目錄》：二千二十帙，一萬五千七十四卷。


齊永明元年《秘閣四部目錄》：五千新足，合二千三百三十二帙，一萬八千一十卷。


梁天監四年《文德正御四部》及《術數書目錄》：合二千九百六十八帙，二萬三千一百六卷（秘書丞殷鈞撰。秘閣四部書少於文德書，故不錄其數也）。


《新集七錄》內外篇圖書，凡五十五部六千二百八十八種，八千五百四十七帙，四萬四千五百二十六卷（六千七十八種，八千二百八十四帙，四萬三千六百二十四卷。經書二百三種，二百六十三帙，八百七十九卷圖符）。


《內篇五錄》：四十六部，三千四百五十三種，五千四百九十三帙，三萬七千九百八十三卷（三千三百一十八種，五千二百六帙，三萬七千一百八卷。經書一百三十五種，一百八十七帙，七百七十五卷圖也）。


《外篇二錄》：九部，二千八百三十五種，三千五十四帙，六千五百三十八卷（二千七百五十九種，二千九百七十八帙，六千四百三十四卷，經書七十八帙，一百四卷符）。




《七錄》目錄：


《經典錄》內篇一

《易部》，本四種，九十六帙，五百九十卷。

《尚書部》，二十七種，二十八帙，一百九十卷。

《詩部》，五十二種，六十一帙，三百九十八卷。

《禮部》，一百四十種，二百一十一帙，一千五百七十卷。

《樂部》，五種，五帙，二十五卷。

《春秋部》，一百一十一種，一百三十九帙，一千一百五十三卷。

《論語部》，五十一種，五十二帙，四百一十六卷。

《孝經部》，五十九種，五十九帙，一百四十四卷。

《小學部》，七十二種，七十二帙，三百一十三卷。

右九部五百九十一種，七百一十帙，四千七百一卷。



《記傳錄》內篇二

《國史部》，二百一十六種，五百九帙，四千五百九十六卷。

《注歷部》，五十九種，一百六十七帙，一千二百二十一卷。

《舊事部》，八十七種，一百二十七帙，一千三十八卷。

《職官部》，八十一種，一百四帙，八百一卷。

《儀典部》，八十種，二百五十帙，二千二百五十六卷。

《法制部》，四十七種，九十五帙，八百八十六卷。

《偽史部》，二十六種，二十七帙，一百六十一卷。

《雜傳部》，二百四十一種，二百八十九帙，一千四百四十六卷。

《鬼神部》，二十九種，三十四帙，二百五卷。

《土地部》，七十三種，一百七十一帙，八百六十九卷。

《譜狀部》，四十三種，四百二十三帙，一千六十四卷。

《簿錄部》，三十六種，六十二帙，三百四十八卷。

右十二部，一千二十種，二千二百四十八帙，一萬四千八百八十八卷。



《子兵錄》內篇三

《儒部》，六十六種，七十五帙，六百三十卷。

《道部》，六十九種，七十六帙，四百三十一卷。

《陰陽部》，一種，一帙，一卷。

《法部》，十三種，十五帙，一百一十八卷。

《名部》，九種，九帙，二十三卷。

《墨部》，四種，四帙，一十卷。

《縱橫部》，二種，二帙，五卷。

《雜部》，五十七種，二百九十七帙，二千三百三十八卷。

《農部》，一種，一帙，三卷。

《小說部》，十種，十二帙，六十三卷。

《兵部》，五十八種，六十一帙，二百四十五卷。

右一十一部，二百九十種，五百五十帙，三千八百九十四卷。



《文集錄》內篇四

《楚辭部》，五種，五帙，二十七卷。

《別集部》，七百六十八種，八百五十八帙，六千四百九十七卷。

《總集部》，十六種，六十四帙，六百四十九卷。

《雜文部》，二百七十三種，四百五十一帙，三千五百八十七卷。

右四部一千四十二種，一千三百七十五帙，一萬七百五十五卷。



《術技錄》內篇五

《天文部》，四十九種，六十七帙，五百二十八卷。

《緯讖部》，三十二種，四十七帙，二百五十四卷。

《歷笇部》，五十種，五十帙，二百一十九卷。

《五行部》，八十四種，九十三帙，六百一十五卷。

《卜筮部》，五十種，六十帙，三百九十卷。

《雜占部》，十七種，十七帙，四十五卷。

《刑法部》，四十七種，六十一帙，三百七卷。

《醫經部》，八種，八帙，五十卷。

《經方部》，一百四十種，一百八十帙，千二百五十九卷。

《雜藝部》，十五種，十八帙，六十六卷。

右十部，五百五種，六百六帙，三千七百三十六卷。



《佛法錄》三卷外篇一

《戒律部》，七十一種，八十八帙，三百三十九卷。

《禪定部》，一百四種，一百八帙，一百七十六卷。

《智慧部》，二千七十七種，二千一百九十帙，三千六百七十七卷。

《疑似部》，四十六種，四十六帙，六十卷。

《論記部》，一百一十二種，一百六十四帙，一千一百五十八卷。

右五部，二千四百一十種，二千五百九十五帙，五千四百卷。



《仙道錄》外篇二

《經戒部》，二百九十種，三百一十八帙，八百二十八卷。

《服餌部》，四十八種，五十二帙，一百六十七卷。

《房中部》，十三種，十三帙，三十八卷。

《符圖部》，七十種，七十六帙，一百三卷。

右四部，四百二十五種，四百五十九帙，一千一百三十八卷。



《文字集略》，一帙，三卷；《序錄》一卷。


《正史刪繁》，十四帙，一百三十五卷；《序錄》一卷。


《高隱傳》，一帙，十卷；《序例》一卷。


《古今世代錄》，一帙，七卷。


《七錄》一帙，一十一卷。


《雜文》，一帙，十卷。


《聲緯》，一帙，十卷。


右七種，二十一帙，一百八十一卷，阮孝緒撰。不足編諸前錄，而載於此。


孝緒，陳留人。宋中領軍歆之曾孫，祖慧真，臨賀太守，父彥，太尉從事中郎。孝緒年十三，略通五經大義，隨父為湘州行事，不書南紙，以成父之清。年十六，丁艱終喪，不服綿纊，雖蔬食有味，即吐之。在鍾山聽講，母王氏忽有疾，孝緒於講座心驚而反。合藥須生人？，自采於鍾山高嶺，經日不值，忽有鹿在前行，心怪之，至鹿息處，果有人？。母疾即愈。齊尚書令王晏通家權貴，來候之，傳呼甚寵，孝緒惡之，穿籬而遁。晏有所遺，拒而不納。嘗食醬而美，問之，乃王家所送，遂命覆醢。及晏被誅，以非黨獲免。常以鹿林為精舍，環以林池，杜絕交好，少得見者。御史中丞任欲造之而不敢，進睨鹿林，謂其兄履曰：「其室則邇，其人甚遠。」太中大夫殷芸贈以詩，任昉止之曰：「趣舍苟異，何用相干？」於是朝貴絕於造請，惟與裴貞子為交（貞子即子野之諡）。天監十二年，秘書監傅昭薦焉，並不到。天子以為苟立虛名，以要顯譽，自是不復徵聘。故何胤、孝緒並得遂其高志。南平元襄謂履曰：「昔君大父舉，不以來遊取累，賢弟獨執，其志何也？」孝緒曰：「若麕盡可驂馭，何以異夫？驥哉？」王作二闇及性情義，並以示之，請為潤色。世祖著《忠臣傳》，集釋氏碑銘；丹陽尹錄《妍神記》，並先簡居士，然後施行。鄱陽忠烈王，孝緒姊夫也。王及諸子歲時致饋，一無所受，嘗自筮死期：「與劉著作同年。」是秋，劉杳卒。孝緒睨曰：「吾其幾何？」數旬果亡，年五十八。皇太子遣使吊祭，賵贈甚渥，子恕追述先志，固辭不受。門人諡曰「文貞處士」。


孝緒博極群書，無一不善，精力強記，學者所宗。著《七錄削繁》等諸書，一百八十一卷，並行於世。編次佛道，以為方外之篇，起於此矣。




[image: ]




此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷四


○歸正篇第一之四


△捨事李老道法詔──梁武帝


梁高祖武皇帝，年三十四登位，在政四十九年。雖億兆務殷，而卷不釋手，內經外典，罔不厝懷，皆為訓解，數千餘卷。而儉約自節，羅綺不緣，寢處虛閑，晝夜無怠，致有布被莞席，草屨葛巾。初臨大寶，即備斯事，日惟一食，永絕辛膻。自有帝王，罕能及此。舊事老子，宗尚符圖，窮討根源，有同妄作。帝乃躬運神筆，下詔舍道。文曰：“維天監三年，四月八日，梁國皇帝蘭陵蕭衍稽首和南，十方諸佛，十方尊法，十方聖僧。伏見經：‘發菩提心者，即是佛心。’其餘諸善，不得為喻。能使眾生出三界之苦門，入無為之勝路，故如來漏盡，智凝成覺。至道通機，德圓取聖，發慧炬以照迷，鏡法流以澄垢，啟瑞跡於天中，爍靈儀於像外；度群迷於欲海，引含識於涅槃。登常樂之高山，出愛河之深際，言乖四句，語絕百非，應跡娑婆，王宮誕相。步三界而為尊，普大千而流照。但以機心淺薄，好生厭怠，遂乃湛說圓常，亦復潛輝鶴樹；闍王滅罪，婆藪除殃。若不逢遇大聖法王，誰能救接？在跡雖隱，其道無虧。弟子經遲迷荒，耽事老子，曆葉相承，染此邪法。習因善發，棄迷知返。今舍舊醫，歸憑正覺，願使未來世中童男出家，廣弘經教，化度含識，同共成佛。寧在正法中長淪惡道，不樂依老子教暫得生天。涉大乘心，離二乘念，正願諸佛證明，菩薩攝受。弟子蕭衍和南。”於時帝與道俗二萬人，於重雲殿重閣上，手書此文，發菩提心。至四月十一日，又敕門下：“大經中說，道有九十六種，惟佛一道，是於正道，其餘九十五種，名為邪道。朕舍邪外以事正內，諸佛如來。若有公卿能入此誓者，各可發菩提心。老子、周公、孔子等，雖是如來弟子，而化跡既邪，止是世間之善，不能革凡成聖。其公卿百官，侯王宗族，宜反偽就真，舍邪入正。故經教《成實論》：‘若事外道心重，佛法心輕，即是邪見。若心一等，是無記性，不當善惡。’若事佛心強，老子心弱者，乃是清信。言清信者，清是表裏俱淨，垢穢惑累皆盡；信是信正不信邪；故言清信佛弟子。其餘諸信，皆是邪見，不得稱清信也。門下速施行。”至四月十七日，侍中安前將軍丹陽尹邵陵王上啟：“臣綸聞：如來嚴相，巍巍架於有頂，微妙色身，蕩蕩顯乎無際。假金輪而啟物，托銀粟以應凡，砥波若之利刀，收涅槃之妙果，泛生死之苦海，濟常樂於彼岸。故能降慈悲雲，垂甘露雨；七處八會，教化之義不窮；四諦五時，利益之方無盡。並冰清日盛，霧豁雲除，爝火翳光，塵熱自靜，可謂入俗化於蒙底，出世冥此真如。使稠林邪徑之人，景法門而無倦，渴愛聾瞽之士，慕探賾而知回。道樹始於迦維，德音盛於京洛；恒星不見，周鑒娠征；滿月圓姿，漢感宵夢；五法用傳，萬德方兆。華俗潛啟，競扇高風，資此三明，照迷途之失；憑茲七覺，拔長夜之苦。屬值皇帝菩薩應天御物，負扆臨民，含光宇宙，照清海表，垂無礙辯，以接黎庶，以本願力，攝受眾生；故能隨方逗藥，示權顯因；崇一乘之旨，廣十地之基，是以萬邦回向，俱稟正識；幽顯靈祇，皆蒙誘濟；人興等覺之願，物起菩提之心；莫不翹勤歸宗之境，悅懌還源之趣；共保慈悲，俱修忍辱。所謂覆護饒益，橋梁津濟者矣。道既光被，民亦化之。於是應真飛錫，騰虛接影，破邪外道，堅持正國，伽藍精舍，寶刹相望，講會傳經，德音盈耳。臣昔未達理源，稟承外道，如欲須甘果，翻種苦栽；欲除渴乏，反趣鹹水。今啟迷方粗知歸向，受菩薩大戒，戒節身心，舍老子之邪風，入法流之真教。伏願天慈，曲垂矜許，謹啟。”


至四月十八日，中書舍人臣任孝恭宣敕：“能改迷入正，可謂是宿植勝因，宜加勇猛也。”


△《廢李老道法詔》──北齊高祖文宣皇帝


昔金陵道士陸修靜者，道門之望。在宋、齊兩代，祖述三張，弘衍二葛。郗張之士，封門受籙，遂妄加穿鑿，廣制齋儀，縻費極繁，意在王者遵奉。會梁祖啟運，下詔舍道，修靜不勝其憤，遂與門人及邊境亡命，叛入北齊，又傾散金玉，贈諸貴遊，托以襟期，冀興道法。帝惑之也，於天保六年九月，乃下敕召諸沙門與道士、學達者十人，親自對校。於時道士咒諸沙門衣缽，或飛或轉，咒諸梁木，或橫或豎。沙門曾不學方術，默無一對。士女擁鬧，貴賤移心，並以靜徒為勝也。諸道士等雀躍騰倚，魚睨雲漢，高談自矜，誇衒道術。仍又唱言曰：“神通權設，抑挫強禦。沙門現一，我當現二，今薄示小術，並辭退屈，事亦可見。”


帝命上統法師與靜角試。上統曰：“方術小伎，俗儒恥之，況出家人也。雖然天命令拒，豈得無言？可令最下坐僧對之。”即往尋覓，有僧佛俊，一名曇顯者，不知何人，遊行無定，飲啖同俗，時有放言，標悟宏遠。上統知其深量，私與之交，於時名僧盛集，顯居末坐，酣酒大醉，昂兀而坐。有司不敢召之，以事告於上統。上統曰：“道士祭酒，常道所行，止是飲酒，道人可共言耳。可扶輿將來。”於是合眾皆憚而怯上統威權，不敢有諫。乃兩人扶顯令上高座。既上，便立而含笑曰：“我飲酒大醉，耳中有所聞：沙門現一，我當現二。此言虛實？”道士曰：“有實。”顯即翹一足而立，：“我已現一，卿可現二。”各無對之。顯曰：“向咒諸衣物飛揚者，我故開門試卿術耳。”命取稠禪師衣缽咒之，諸道士一時奮發共咒，無一動搖。帝敕取衣，乃至十人牽舉不動。顯乃令以衣置諸梁木，又令咒之都無一驗。道士等相顧無賴，猶以言辯自高。乃曰：“佛家自號為內，內則小也；謂我道家為外，外則大也。”顯應聲曰：“若然，則天子處內定小，百官處外定大矣。”靜與其屬緘口無言。帝目驗臧否，便下詔曰：“法門不二，真宗在一；求之正路，寂泊為本。祭酒道者，世中假妄，俗人未悟，仍有祇崇。曲蘖是味，清虛焉在，瞿脯斯甜，慈悲永隔。上異仁祠，下乖祭典，皆宜禁絕，不復遵事。”頒勒遠近，咸使知聞。其道士歸伏者，並付昭玄大統上法師度聽出家。未發心者，可令染剃，爾日斬首者非一。自謂神仙者，可上三爵台，令其投身飛逝，皆碎屍塗地。偽妄斯絕，致使齊境國無兩信。迄於周時隋初，漸開其術，至今東川，此宗微末，無足抗言。帝諱洋，即元魏丞相高歡之第二子也。嫡兄澄急性為奴所害。洋襲其位，代為相國，魏曆將窮，洋築壇於南郊，筮遇大橫大吉，漢文之卦也。乃鑄金像，一瀉而成。魏收為禪文，魏帝署之，即受其禪為大齊也。凡所行履，不測其愚智，委政僕射楊遵彥。帝大起佛寺，僧尼溢滿諸州，冬夏供施，行道不絕。時稠禪師箴帝曰：“檀越羅刹察治國，臨水自見。”帝從之。睹群羅刹在後，於是遂不食肉，禁鷹鷂，去官漁屠，辛葷悉除，不得入市。帝恒坐禪，竟日不出，禮佛行繞，其疾如風，受戒於昭玄大統。法上面掩地，令上履發而授焉。先是帝在晉陽，使人騎駝，敕曰：“向寺取經函。”使問所在。帝曰：“任駝出城。”及出奄，如夢至一山。山半有佛寺，群沙彌遙曰：“高洋蒨駝來。”便引見一老僧，拜之曰：“高洋作天子，何如？”曰：“聖明。”曰：“爾來何為？”曰：“取經函。”僧曰：“洋在寺懶讀經，令北行東頭與之。”使者反命。初，帝至谷口木井佛寺，有舍身癡人不解語，忽謂帝曰：“我去爾後來。”是夜癡人死，帝尋崩於晉陽。


△通極論──隋沙門釋彥琮


原夫隱顯二途，不可定榮辱；真俗兩端，孰能判同異？所以大隱則朝市匪喧，高蹈則山水無悶。空非色外，天地自同指馬；名不義裏，肝膽可如楚越。或語或默，良逾語默之方；或有或無，信絕有無之界。若夫雲鴻振羽，孔雀謝其遠飛；淨名現疾，比丘憚其高辯。發心即是出家，何關落發？棄俗方稱入法，豈要抽簪？此即染淨之門，權實而莫曉；倚伏之理，吉凶而未悟。遂使莊生宗齊一之論，釋子說會三之旨，大矣哉。諒為深遠，實難鉤致。竊聞陰陽合而萬物成，鹹淡和而八珍美，何廢四時恒序，五味猶別？以此言之，豈真俗之混淆，隱顯之異？或有寡聞淺識，則欲智淩周孔；微庸薄宦，便將位比帝王。強自大以立身，謂一人而已矣。不信有因果，遂言無佛法，輕毀泥洹踐蔑沙門，愚襲腐儒，戲招冥禍。或有始除俗服，狀如德冠天人；才掛僧名，意似聲高海域，傲然尊處，許為極聖，豈知十纏猶障，三學靡聞；不隨機而接物，竟抱愚而自守。悲夫！二子殊途，一何踳駁！高懷達士，孰可然哉？冀欲解紛挫銳，假設旗鼓，雖復俱有抑揚，終以道為宗致。其猶五色綺錯，近須彌而會同；萬像森羅，依虛空而總集。歸根自紜紜之物，吞穀實茫茫之海，斯誠光讚於佛道，述獎於玄門。庶令無我無邪，允謙允敬，式貽後進，論之爾。


有梵行先生者，高屏塵俗，獨棲丘壑，英明逸九天之上，志氣籠八宏之表。藉茅枕石，落發灰心，糞衣殊羊續之袍，繩床異管寧之榻，自隱淪西嶽數十年矣。確乎不拔，澹然無為，每而歎曰：“窮則獨善其身，達則兼濟天下。但蒼生擾擾，縶以愛羅，不可自致清升，坐觀塗炭，復須棄置林藪，分衛人間。”於是屈跡暫遊，方踐京邑，次於灞上。有行樂公子者，控龍媒於流水，飛鶴蓋於浮雲，繡衣侯服，薰風合氣，玉勒金鞍，爭光炫日。定知擲果之愛是屬潘生，割袖之寵已迷漢帝；接軫城隅，陪曹王之席；連瑽池側，追山公之賞。道逢先生，怪而問曰：“先生貌若燕趙之士，發如吳越之賓，容色似困陳蔡，衣制不關楚魯。徐行低視，細語顰眉，瓦缽恒持，異顏回之瓢器；錫音乍振，殊原憲之藜杖。此地未之睹，我嘗所不聞，敢問先生何方而至？”


先生靜默良久，徐而對曰：“觀子馳騁於名利，荒昏於色聲，戴天猶不測其高，履地尚不知其厚。吾聞坎井之內，本無吞舟之鱗，榆枋之間，詎有垂雲之翼？吾非子之徒與？其可識乎？試當為子言之，幸子暫留高聽。吾師也，德本深構，樹自三祇之初，妙果獨高，成於百劫之末。總法界而為智，竟虛空以作身，寧惟氣稟二儀，道周萬物而已！斯故身無不在，量極規矩之外；智無不為，用絕思議之表。不可以人事測，豈得以處所論？將啟愚夫之視聽，須示真人之影跡，其猶谷風之隨嘯虎，慶雲之逐騰龍。感應相招，抑惟常理，於是降神兜率之宮，垂像迦毗之域。氏曰“瞿曇”，種稱“刹利”，俗名“悉達”，道字“能仁”，乃白淨王之太子也。家世則輪王迭襲，門風則聖道相因，地中三千，既殊於雒邑，國朝八萬，有逾於鷲嶺。宗親籍甚，孰可詳焉！暨吾師生也，坤形六動，方行七步，五淨雨花滿國，二龍灑水遍空，神瑞畢臻，吉征總萃，觀諸百代，曾未之有。然復孕異堯、軒，產殊禹、契、至如黑帝入夢之兆，白光滿室之征，徒曰嘉祥，詎可擬議？身邊則金色一丈，眉間則白毫五尺，開萬字於胸前，躡千輪於足下。大略以言三十有二，非可以龍顏虎鼻，八采雙瞳，方我妙色，校其升降者也。雖復呂公之相，高帝世謂知人，若譬私陀之視，吾師未可同日。於是崇業大寶，正位少陽，甲觀洞開，龍樓迥建。至如多才多藝，允文允武，非關師保，自因天骨。或於太子池臨泛之辰，博望苑馳聘之際，力格香象，氣冠神功。試論姬發、曹丕莫之與擬，漢盈、夏啟寧足涉言？父王宿衛甚嚴，喻視彌篤，九重禁闥，聲聞則四十里；三時密殿，姬麗則二萬人。然以道性恬凝，志願衝固，雖居三惑之境，不改一心之節。曆王城之四門，哀老病之三苦，乃自嗟曰：人生若此，在世何堪？脫屣尋真，其於斯矣。於時桃則新花落雨，青春始仲，月則半輪低閣，永夜方深。觀妓直之似橫屍，悟宮闈之如敗塚。天王捧白馬而逾城，給使持寶冠而詣闕，雖復秦世蕭史，周時子晉，許由洗耳於箕山，莊周曳尾於濮水，方茲去俗，何其蔑如。是以仙林始抽簪之地，禪河起苦行之跡，沐金流之淨水，遊道場之吉樹，食假獻糜，座因施草。於是十力智圓，六通神足，魔兵席卷，大業克成，獨稱為佛，是吾師也。法輪則奈國初轉，僧侶則？陳始度。至於迦葉兄弟，目連朋友，西域之大勢，東方之遍吉，二十八天之主，一十六國之王，莫不服道而傾心，餐風而合掌。於是他化宮裏，乃弘十地，耆闍山上，方會三乘。善吉談無得之宗，淨名顯不言之旨，伏十仙之外道，制六群之比丘。胸前則吐納江河，掌內則搖蕩山谷，論劫則方石屢盡，辯數則微塵可窮，斯乃三界之大師，萬古之獨步。吾自庸才，談何以盡？縱使周公之制禮作樂，孔子之述易刊詩，予賜之言語，商偃之文學，爰及左元放，葛孝先，河上公，柱下史，並驅之於方內，何足道哉！自我含靈福盡，法王斯逝，遂使北首提河，春秋有八十矣。應身粒碎，流血何追？爭決最後之疑，競奉臨終之供。嗚呼！智炬消，慈雲滅，長夜諸子，誠可悲夫！於是瞻相好於香檀，記筌蹄於貝葉，三藏受持，四依補處。而我師風無墜，於斯乎但世道紛華，群情矯薄，人代今古。暨於像運既當徂北，稍復東漸，所以金人夢劉莊之寢，摩騰佇蔡愔之勸，遺教之流漢地，創發此焉。迄今五百餘年矣！


自後康僧會、竺法護、佛圖澄、鳩摩什繼踵來儀，盛宣《方等》，遂使道生、道安之侶，慧嚴、慧觀之徒，並能銷聲掛冠，翕然歸向，緇門繁熾，焉可勝道！吾少長山東，尚素王之雅業；晚遊關右，慕黃老之玄言，俱是未越苦河，猶淪火宅。可久可大，其惟佛教也歟？遂乃希前代之清塵，仰群英之遠跡，歸斯正道，拔自沈泥，本號離欲之逸民，摧邪之大將，吾之儔黨，其謂此乎？”公子蹙摐而言曰：“觀先生之辯，雖可談天，然其所說，何太虛誕？竊尋佛本啟化之辰，當我宗周之運。自娑婆總攝，靡所不歸，或復光照無際，聲振有頂，或復八部雲臻，十方輻湊。計天竺去我十萬里餘，俱在須彌之南，並是閻浮之內，那忽此間士庶，無至佛所？如來亦何獨簡不賜餘光，弗生我秦漢？靡載我墳籍？詳此二三，疑惑逾甚。僕聞貞不絕俗，隱不違親，所以和光於塵裏，披蓮於火內。至若束帶垂纓，無妨修德；留鬚長鬢，足可閑居。且道本虛通，觸無不是，何棄於冠簪，專在於錫缽？竊以不傷遺體，始著孝心，莫非王臣，終從朝命。今既赭衣髡髮，未詳其罪，不仕天子，無乃自高？敢谘先生，請當辨析。”


先生曰：“吾聞大音不入於俚耳，其驗茲乎？猶欲以寸管窺天，小螺量海，而我法門敻出，非吾子之能極。吾且仰憑神力，更為言之。吾師化道含弘，靈鈞遠被，但眾生緣薄，自為限礙耳。何關佛威之不大，聖澤之無均？其猶日月垂像麗天，雷霆發音動地，而簡於聾瞽，豈光微聲小者哉？然佛遊舍衛，有餘二紀，三億之家，猶不聞見，何怪邊地十萬里乎？竊以周孔之生，本惟華夏之邑，夷狄不信其理，何耶？至於東方朔之升天，淮南王之入籙，然乘鸞排霧，世有其人。欲不長於神仙，猶密之而弗載，寧解味吾師之道術，書之於惇史乎？況值秦皇焚典，經籍不全，何容守此局文，遂無大見，然有惑彼正，真甘茲隨俗，未悟身之非潔，豈達命也！無常服玩，則數重不止；慳貪則一毛難落，屑屑頑民，可悲之甚。吾已無保於形骸，誰有營於炫好？鬢髮既剪，我心自伏；衣惟壞色，愛情何起？所以五綴而持想，六時而係念，蕭然物外，是曰逆流。竊聞夏、禹疏川，則有勞手足，墨、翟利物，則不吝頂踵。殺身以成仁，餓死而存義，此並有違於大孝，然猶盛美於群書。況吾養性棲玄，立身行道。方欲廣濟六趣，高希萬德，豈學子拘之於小節，顧在膚髮之間哉？扇逐榮名餘事，從北面之朝也。其若效淺祿微，唯勞諾走，功高無暇，位極常懼，危溢不安，千仞棄珠，一何賤寶。但火內之蓮，非吾所發，染而不染，何爾能知？”公子曰：“先生強誇華以飾非，護牆茨而不掃，請聽逆耳之篤論。略條其弊也，四焉。僕聞玉樹不林於蒹葭，威鳳不群於燕雀，先生道雖微妙，門人獨何庸猥？或形陋族微，或類卑神闇，無三端可以參多士，無十畝可以為匹夫。墮王事之不閑，恥私門之弗立，寄逃役於佛寺之內，才容身於法服之下。見人不能敘寒溫，讀經不解正音義，空知高心於百姓，背禮於二親，非所以自榮，其弊一也。僕聞采椽土階之儉，唐堯之所以字民；瓊室玉台之盛，商辛之所以敗俗。況如來行惟少欲，德本大悲，隻應宴坐於塚間，經行於樹下，何宜飾九層之刹，建七寶之台？不湣作者之勞，不慚居者之逸，非所以自約，其弊二也。僕聞無自伐功，老聃之極教；不讚己德，惟佛之格言；勞謙則君子終吉，克讓則聖人上美。必若內德充盛，自然外響，馳應賓侶，坐致揄揚。豈況佛心澄靜，亡諸得失之咎？如何獨許‘世尊’之號，不欲推人？然彼群經，莫二之宗，各談第一之稱，自生牟楯，將何以通？非所以自遜，其弊三也。僕聞情存兩寶，心慎四知，方曰通人之雅懷，廉士之高節。或散之於宗族，或棄之於山水，況玄道清淨，反俗沙門，而復縱無厭之求，貪有為之利，勸俗人則令不留髓腦，論？施則便無讓分毫。或勝貴經過，或上客至止，不將虛心而接待，先陳出手之倍數，此乃有識之同疾，海內之共知。非所以自廉，其弊四也。僕直言雖苦，可為藥石，惟先生高見，覽以詳之。”


先生曰：“吾子不笑，何謂道耶？子但好其所以同，寧知其所以異？徒欲圮毀，未損金剛。吾道弘邃，豈可輕矣。吾聞萬機斯總。聖皇所以稱大；百川是納，巨壑所以為深。王則不恥於細民，海則無遺於小水，況吾師大道，曠無不濟，有心盡攝，未簡怨親；自當品戒德之小大，混族類之高下。故有除糞庸人，翻涉不生之位；應書貴士，倒墜無間之獄，內秘難識，外相孰知？子何自擅為銓衡？吾未相許為水鏡。若但以貌取人，失之遠矣，遂使叔向伏鬷蔑之語，長者悟沙彌之說。且復窮通有運，否泰無恒，或始榮而後辱，或初微而後盛，異轍紛綸可略言也。至如立錐無地，非慕堯、舜之德；餘圖不紹，豈傳湯、武之聖？詎知吞並六國，其先好馬牧人；約法三章，則惟亡命亭長？樊、灌起販屠之肆，伊、呂出廚釣之間，曆代因循，高門相襲，遂為四海強族，五陵貴氏，冠冕陵雲，風流蓋世。暨若朝陽晞露，羨皂隸之難留；宿草負霜，混螻蟻之莫別。是知用與不用，虎鼠何常？尋末窮本，人倫一概，那忽輕以乘軒，蔑茲甕牖，雖復才方周旦，亦何足觀？嘗試言之。朝市虛煩，身心空弊，智者同棄，賢人共鄙，但覺斯懷之可入，所以避地而歸來。吾則厭來苦而知昨非，子便耽往欲而惑今是。寧自安貧樂道，少賤多能，奚用太廟之犧牛，豎子之烹雁？吾今素質自居，默念無雜，不假導於仁義，豈亂想於繁華？固亦騎遺牝、牡，自忘寢、膳，詎守寒溫之小才，音義之薄技？修心可以報德，何局定省之儀？弘化可以接引，寧止俯仰之事？此吾所謂一勝也。吾師空閑樂處，不惟聚落；輕微矜納，豈獨珠瓔。是以棲形五山，遊神三住，或受童土，或餐馬麥，讚淨心之小施，譏雜相之多舍。庶令藉此而建善根，因茲而表誠信，斯自束脩大體，供養恒式，豈佛身之欲須？乃含生之達志。但以凡俗難悟，？嫉未除，競獻名寶，利收多福。所以玉槃高刹，掩日聳於半天；繡桷飛甍，連雲被於寓內。爭名好尚，善將焉在？著相寡識，遂及乎斯。雖乖至真之理，足感榮華之樂，生民惟此為功，如來亦何抑說？此吾所謂二勝也。吾聞談無價之奇寶，冀欲拯貧，讚不死之神香，隻將愈疾。但眾生信邪巫之狂藥，舍正覺之甘露，困毒已深，懷迷自久。吾師之出世也，本許救濟為功，知我者希，無容緘默。使物識真以回向，何是非而自取？若夫二佛不並於世，兩日不共於天，厥號無等，庶弘至教，非如君子之小聖，事謙讓之風者。已然至理同歸，逐情異說，是經稱最，各應宜聞。此吾所謂三勝也。吾聞不閇四民之利，莫致百鎰之金，但大患未亡，有待須養。吾稱乞士，則受之以知足；子名施主，則傾之以國城。何容責我之貪，非不自揣己之慳蔽，是驗分財相得，獨應管鮑乎？吾聞天王武庫出給，尚不由臣下，況吾師福物與？寧獨任凡僧？本雖四輩而來，今屬三寶而用，為道興供，義乖行福。既為十方常住，非曰私擬諸己，自專則法律不許，請眾則和合無由。子何德以能消，吾何情而敢擅？隻懼我之同咎，豈欲貪利者哉。竊以粒重七斤，投水則煙火騰沸；飯餘一缽，與人則群類充滿。佛猶無吝於饑犬，寧有惜於人焉？是知輒用固以招愆，回施許而獲益，真是眾生之薄福，判非吾師之褊心。至如餓鬼不睹川流，病人弗覺美味，罪關於餓病，豈流味之無也？竊聞功臣事主，粟帛不次而酬勳；明王責躬，蒼旻不言而效德。子不能自慨之無感，專謗吾師之不惠，持此饕餮，何以為人？至若鄭侯傾產於交遊，田君布心於賓客，空規豪蕩之聲勢，詎擬福田而攉揚？此吾所謂四勝也。吾雖言不足而理有餘，子但驚所未聞，惑於不見。吾之所說，子可悟矣。”公子曰：“先生雖高談自雪，終類守株。所論報應，何其悠眇？僕聞開辟混元，分剖清濁，薄淳異稟，愚聖派流。至如首足之方圓，翔潛之鱗羽，命分修短，身名寵辱，莫非自然之造化，詎是宿業之能為？竊見景行不虧，夭身世而嬰禍；狂勃無禮，竟天年而享福。遭隨若斯，因果何驗？且氣息則聚生散死，形神則上歸下沈，萬事寥廓，百年已矣，何處天宮，誰為地獄？庸人之所信，達士未之言。先生猶惑係風，請更量也。”


先生曰：“公子辯士哉！見何膚淺！所談不逾百世，所曆無越八荒，詎能曉果報之終期，察因緣之本際？不可局凡六識，罔聖三明者也。吾聞播植百穀，非獨水土之功，陶鑄四生，詎止陰陽之力？既有根於種類，亦無離於集起。竊見或體合夫妻，子孫不孕，或身非鰥寡，男女莫均，至於螢飛蟬化，蜂巢蟻卵，非構兩精之產，豈從二藏之任？若但稟之於乾坤，人亦奚賴於父母？一須委運，慈孝何歸？是知因自參差，果方環互，支分三報，星羅萬品。或今身而速受，或來世而晚成，此理必然，亦何而朽？竊以賞罰不濫，王者之明法，罪福舞舛，業道之大功。政治則五刑罰，祿位賞；幽祇則三塗罪，人天福。目前可以為監誡，豈伊吾之構虛論哉？子未陷囹圄，誰信有廷尉；不遊岱宗，便謂無鬼府。但善惡積成，則殃慶有餘；被之茂典，爾所未悉；至如疏勒湧泉之應，大江潢石之感，羊公白玉、郭巨黃金，驄標鮑宣之馬，珠降噲參之鶴，爰及宣王之崩於杜伯，襄公之懼於彭生，白起甘死之征，李廣不侯之驗，陸抗殃則遺後，郭恩禍則止身，斯甚昭著，孰言冥遝？雖有知無知，六經不說。然祭神祭鬼，三代攸傳，必也死而寂寥，何求存以仁行？無宜棄儒墨之小教，失幽所之大理。子可惜良才，太甚愚僻，早須歸悔，體我真言。”公子曰：“先生雖懸河逸辯，猶有所蔽。僕聞天生蒸民，剛柔為匹，所以變化形器，含養氣靈。婚姻則自古洪規，嫁娶則列代恒禮，罪應不關於子胤，道亦無礙於妻妾。遂使善惠許賣花之約，妙光納施珠之信，眾香六萬，尚曰法師；毗耶二千，猶名大士。何獨曠茲仇偶，擁此情性？亢龍有悔，其欲如之。品物何以生，佛種誰因續？此先生之一蔽也。僕聞猛獸為暴民之業，毒蟲含傷物之性，所以順氣則秋獮，除害則夏苗，天道之常，何罪而畏？至於牛豕充犧，羔雁備禮，運屬廚人之手，體葬嘉賓之腹，本天所生，非此焉用？然復鳥殘自死，班聽內律，如何闕養形命，空作土塵？此先生之二蔽也。僕聞天列箕星，地安泉郡，酒之為物，其來尚久，銷愁適性，獨可茲乎？所以嵇、阮七賢，興情於鬥石之量；勳、華兩聖，盛德於鍾壺之飲；管則藉此而談玄，於則因茲而斷獄，聞諸往哲，未嘗不宴。但自持之於禮，何用阻眾獨清？此先生之三蔽也。僕聞八政著民天之食，五味資道器之身，降茲呼吸風霞，餌飲芝露；敢為生類，罔不由之，自可飽食。用心無廢於道業，何假持齋？倦力有乏於勤修。此先生之四蔽也。先生若改斯蔽，僕亦慕焉。”先生曰：“吾聞剛強難化，固當爾耳。子之蔽乎？自不知其蔽，吾之通也，子豈識其通？由此觀之，未可與言道也。竊以鄙言無遜，尚避至親，邪行不仁，猶慚先達。然其男則才離繈褓，羨雙飛以求娶；女則僅辭乳哺，怨空房而感情。苟貪小樂，公行世禮，積習生常，混然誰怪？此而無恥，尤類鶉鵲。勿將群小之制婚，敢非高尚之敦雅。且婚者，昏也。事寄昏成，明非昌顯之裁範，諒是庸鄙之危行。獨有展禽柳下之操，可以厲淫夫；彭祖獨臥之術，可以養和性，斯固播之於良書，美之於方策；況乃吾師之成教也。弘淨行之宗經，豈復順彼邪風，嬰茲欲網？將出六天之表，猶無攜妓妾；既超四空之外，焉可挾妻孥？惟有二果白衣，係業通許，一床居士，精而難混。但品物之生，自有緣托，何必待我之相，配方嗣於吾師。獨不聞同一化生，士無女業；咸屏四大，法喜資形？所謂一通也。吾聞生死去來，本同步蠖，顯晦上下，無異循環，業之所運，人畜何準？是以衛姬、蜀帝之徒，牛哀、伯奇之類，狐為美女，狸作書生，抑亦事歸難思，豈易詳也？竊以持戒無畏鬼龍，含德不懼蜂蠆，怖鴿投影，猛虎越江，我善則報之以明珠，人惡則應之以毒氣。諒由息之生殺，豈禽獸惟害物耶？雖復飛走別形，惜身莫異，輪回無始，誰非所親？恕己為喻，亦何不忍？詎可宰有生之血肉，充無用之肌膚？至若死而歸土，物我同致，所以黃不食黿，孔猶覆醯，況吾仁慈之隱惻，孰甘美於肥鮮？但五律慚開，雙林永制，此吾所謂二通也。吾聞酒池牛飲，著乎在昔，雖百六數窮，亦亂國斯起。三十五失，抑有由之。但今身酩酊，是焉可驗；來生幽暗，將復何已？至如文舉之鐏不空，玄石之眠難悟，蓋惟耽酒之狂客，曷可以論至道哉？但使深酣則過多，微宴則愆薄，欲言飲而無災，未之有也。往賢之所嚴誡，良以此乎？縱不關物命，亦無宜舉酌，此吾所謂三通也。吾聞戒自禁心，齋唯齊志，可謂入道之初行，教民之本法。但支立而已，身亦何知？若縱情嗜欲，終為難滿，所以節限二時，足充四大，覺翳螳之附後，見野狼之對前，危亡之期既切，渴乏之情遂緩。自忻道勝而肥，何嗟食短而倦？竊以帝王之祠宗廟，夫子之請伯陽，猶須絕味辛葷，清居齋室，況吾欲亡身而訪道，寧復留心於美膳者哉！此吾所謂四通也。莫謂子所不能，謂吾為蔽，吾之所辯，幸子擇以從之。”公子於是接足叩頭，百體皆汗，魂飛膽喪，五色無主，既如蹈虎，復似見龍，恍焉若狂，莫知所對。先生摩頂勞曰：“吾惟湣物，子何怖耶？”公子稍乃自安，泣而對曰：“僕本生下邑，無聞大覺之名；稟性疏野，翻踵外邪之見。不遇先生，幾將禍矣！比承下風之末，精義入神，仰恃大慈，追收前失，請容剃落，受業於先生之門也。”先生曰：“子悟迷知返，善矣哉！”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷五


○辨惑篇第二之一


俗之惑者，大略有二。初惑佛為幻偽，善誘人心；二惑因果沈冥，保重身世。且佛名大覺，照極機初，審性欲之多方，練病藥之權道。故能俯現金姿，垂丈六之偉質，流光遍燭，通大千而闡化。致使受其道者，獲證塵砂，內傾十使之纏，外蕩八魔之弊，故能履水火而無礙，攝龍鬼而怡神。三明六通，暢靈襟之妙術；四辯八解，演被物之康衢，其道顯然，差難備敘。至於李叟稱道，才闡二篇，名位周之史臣，門學周之一吏，生於厲鄉，死於槐裏。莊生可為實錄，秦佚誠非妄論；而史遷褒之，乃西遁流砂；漢景信之，方開東夏道學，爾後宗緒漸布，終淪滯於神州，絕智守雌。全未聞於寰海，蒙俗信受飾詐揚真，乃造《老子化胡》等經，比擬佛法，四果十地，劫數周循，結土為人，觀音侍老，黃書度命，赤章厭祝，斯言孟浪，無足可稱。方欲陵佛而誇法僧，矯俗而為尊極。通鑒遠識者，自絕生常；瑣學迷津者，或同墜溺。且《道德》二篇，涓子所說，伯陽為尹而傳，是則述而不作。至於四果以下，全非道流，斯乃後學門人，廣開衢術。言輒引類，翻累本宗。故《神仙傳》：“無識道士妄傳老子代代為國師者，濫也。”葛洪可謂生知之士，千載之一遇也。諸餘碌碌，等駕齊驅。佛經無敘於李聃，道書多涉於釋訓，人流慕上古，諺之常言，惡居下徒，今俗之行事，所以隨有相狀，無不擬儀。道本氣也，無像可圖，今則擬佛金姿峙列，天堂地獄連寫，施行五戒十善，曾無異跡。終是才用薄弱，不能自立宗科，竊經盜義，倚傍稱道。至如楊雄《太玄》，迢然居異，《抱樸》論道，邈爾開權。莊、惠之流可為名作，南華近出，亦足命家，豈若上皇之元密，取漢徹之號，剖生左腋，用比能仁之儀。斯途眾矣，具如後顯。又俗惑三際之業，時輕四趣之報，人死極於此生，生亦莫知何至？由斯淪滯，出竟無緣，若不統敘，長迷逾遠，深嫌繁委，何得略之。


又序曰：夫解惑之生，存乎博見義舉，傳聞闇托，信為難辯舟師。故四不壞淨，位居入流之始；一正定聚，方稱涉正之域。餘則初染輕毛，隨風揚扇，不退漆木，雖磨不磷。是以辨惑履正，開於悟達之機；宅形安道，必據稽明之德。自法流震旦，信毀相陵，多由臆斷，師心統決。三際必然之事，乃謂寓言；六道昭彰之形，言為虛指。夫以輪回生死，隨業往還，依念念而賦身，逐劫劫而傳識。所以濠上英華，著方生之論，柱下睿哲，稱其鬼不神，可謂長時有盡，生涯不窮。禹父既化黃熊，漢王變為蒼犬；彭生豕見，事顯齊公；元伯纓垂，名高漢史。斯途眾矣，難備書紳。無識之倫，妄生推托，便言三後在天，勸誘之高軌；陳祭鬼饗，孝道之權猷，斯則乖人倫之典謨，越天常之行事。詭經亂俗，不足言之。若夫係述遊魂之談，經敘故身之務，昭穆有序，祖尊重親，追遠慎終，由來之同仰；踐霜興感，列代之彝倫。安有捐擲所生，專存諸己，橫陳無鬼之論，自許有身之術？前集已論，今重昌顯，固須讎校名理，尋討經論。卷部五千，咸經目閱，義通八藏，妙識宗歸。若斯博詣，事絕回惑，竊以六因四緣，乘善惡而成業；四生六道，紹升沈之果報。茲道坦然，非學不達，豈可信凡庸之臆度，排大聖之明略哉？況復列十度之仁舟，濟大心於苦海，分四諦之階級，導小智之邪山。三學以統兩乘，四輪而摧八難，梗概若此，無由惑之。又以寺塔崇華，糜費於財事，僧徒供施，叨濫於福田，過犯滋彰，譏嫌時俗，通汙佛法，咸被湮埋。故周、魏二武，生本幽都，赫連兩君，胤惟甗狁，鄉非仁義之域，性絕陶甄之心，擅行殲殄，誠無足怪。今疏括列代，編而次之，庶或迷沒，披而取悟。序之爾。


△辨道論──魏曹植


夫神仙之書，道家之言，乃傅說上為辰尾宿，歲星降為東方朔；淮南王安誅於淮南，而謂之獲道輕舉；鉤弋死於雲陽，而謂之屍逝柩空。其為虛妄，甚矣哉！中興篤論之士，有桓君山者，其所著述多善。劉子駿嘗問：“人言誠能仰嗜欲，闔耳目，可不衰竭乎？”時庭中有一老榆，君山指而謂曰：“此樹無情欲可忍，無耳目可闔，然猶枯槁腐朽，而子駿乃言可不衰竭，非談也。”君山援榆喻之，未是也。何者？余前為王莽典樂大夫樂記：文帝得魏文侯樂人竇公，年百八十，兩目盲。帝奇而問之，何所施行？對曰，臣年十三而失明，父母哀其不及事，教臣鼓琴，臣不能導引，不知壽得何力？君山論之曰：頗得少盲，專一內視，精不外鑒之助也。先難子駿，以內視無益，退論竇公，便以不鑒證之，吾未見其定論也。君山又曰：方士有董仲君者，繫獄佯死，數日目陷蟲出，死而復生，然後竟死。生之必死，君子所達，夫何喻乎？夫至神不過天地，不能使蟄蟲夏遊，震雷冬發。時變則物動，氣移而事應。彼仲君者，乃能藏其氣，屍其體，爛其膚，出其蟲，無乃大怪乎？世有方士，吾王悉所招致。甘陵有甘始，廬江有左慈，陽城有郤儉。始能行氣導引，慈曉房中之術，儉善辟穀，悉號三百歲。本所以集之於魏國者，誠恐斯人之徒，接奸詭以欺眾，行妖慝以惑人，故聚而禁之。甘始者，老而有少容，自餘術士，咸共歸之，然始詞繁寡實，頗竊有怪言；若遭秦始皇、漢武帝，則復徐福、欒大之徒矣。桀、紂殊世而齊惡，奸人異代而等偽，乃如此耶？又，世虛然有仙人之說。仙人者，黨猱猨之屬，與世人得道，化為仙人乎？夫雀入海為蛤，雉入海為蜃，當其徘徊，其翼差池，其羽猶自識也。忽然自投，神化體變，乃更與黿鱉為群，豈復自識翔林薄巢，垣屋之娛乎？而顧為匹夫所惘，納虛妄之詞，信眩惑之說，隆禮以招弗臣，傾產以供虛求。散王爵以榮之，清閑館以居之，經年累稔，終無一效。或歿於沙丘，或崩乎五柞，臨時雖誅其身，滅其族，紛然足為天下笑矣。然壽命長短，骨體強劣，各有人焉。善養者終之，勞擾者半之，虛用者夭之，其斯之謂歟？


植字子建，魏武帝第四子也。初封東阿郡王，終後諡為陳思王也。幼含圭璋，十歲能屬文，下筆便成，初無所改，世間術藝無不畢善。邯鄲淳見而駭，服稱為天人也。植每讀佛經，輒流連嗟玩，以為至道宗極也。遂製轉讀七聲，升降曲折之響，故世之諷誦，咸憲章焉。嘗遊魚山，聞空中梵天之讚，乃摹而傳於後，則備見《梁法苑集》。然統括道源，精究仙錄，詐妄尤甚。故著論以詳。


△聖賢同軌老聃非大賢論──晉孫盛安國


頃獲閑居，復申所詠，仰先哲之玄微，考大賢之靈衢。詳觀風流，究覽行止，高下之辯，殆可仿佛。夫大聖乘時，故跡浪於所因；大賢次微，故與大聖而舒卷。所因不同，故有揖讓與幹戈跡乖；次微道亞，故行藏之軌莫異。亦有龍虎之從風雲，形聲之會影響，理固自然，非召之也。是故箕文同兆，元吉於虎兕之吻；顏孔俱否，逍遙於匡陳之間；唐堯則天，稷偰翼其化；湯武革命，伊呂讚其功。由斯以言，用舍影響之論，惟我與爾之談，豈不信哉！何者？大賢庶幾，觀象知器；觀象知器，豫籠吉凶；豫籠吉凶，是以運形斯同，禦治因應，對接群方，終保元吉。窮通滯礙，其揆一也。但欽聖樂易，有待而享，欽冥而不能冥，悅寂而不能寂，以此為優劣耳。至於中賢第三之人，去聖有間，故冥體之道未盡，自然運用自不得玄同。然希古存勝，高想頓足，仰慕淳風，專詠至虛，故有棲峙林壑，若巢、許之倫者；言行抗轡，如老、彭之徒者。亦非故然，理自然也。夫形躁好靜，質柔愛剛，瀆所常習，愒所希聞，世俗之常也。是以見偏抗之辭，不復尋因應之適；睹矯誑之論，不復悟過直之失耳。案老子之作，與聖教同者，是代大匠斫，駢拇枝指之喻；其詭乎聖教者，是遠救世之宜，違明道若昧之義也。六經何常闕虛靜之訓，謙衝之誨哉？孔子曰：“述而不作，信而好古。”竊比於我老、彭，尋斯旨也。則老、彭之道，以籠罩乎聖教之內矣。且指說二事，而不非實言也。何以明之？聖人淵寂，何不好哉？又三皇五帝，不下靡不制作，是故易象經墳，爛然炳著；棟宇衣裳，與時而興，安在述而不作乎？故《易》曰：“聖人作而萬物睹。”斯言之證。蓋指說老、彭之德，有以仿佛類己形跡之處所耳，亦猶匿怨而友其人。左丘明恥之，丘亦恥之，豈若於吾言無所不說，相體之至也？且顏、孔不以導養為事，而老、彭養之；孔、顏同乎斯人，而老、彭異之，凡斯數者，非不亞聖之跡？而又其書往往矛盾粗列如左。大雅搢紳，幸祛其弊。盛又不達老聃輕舉之旨，為欲著訓戎狄，宣導殊俗乎？若欲明宣導殊類，則左衽非玄化之所，孤遊非嘉遁之舉。諸夏陵遲，敷訓所先，聖人之教，自近及遠，未有輈張避險如此之遊也。若懼禍避地，則聖門可隱商朝，魯邦有無如者矣。苟得其道，則遊刃有餘，觸地元吉，何違天心？於戎貊如不能然者，得無庶於朝隱而祈仙之徒乎？


昔裴逸民作《崇有》《貴無》二論，時談者或以為不達虛勝之道者，或以為矯時流遁者。余以為尚無，既失之矣；崇有，亦未為得也。道之為物，惟恍與忽，因應無方，惟變所適。值澄淳之時，則司契垂拱；遇萬動之化，則形體勃興。是以洞鑒雖同，有無之教異陳；聖教雖一，而稱謂之名殊目。唐、虞不希結繩，湯、武不擬揖讓，夫豈異哉？時運故也。而伯陽以執古之道，以御今之有；逸民欲執今之有，以絕古之風。吾故以為彼二子者，不達圓化之道，各矜其一方者耳。


△老子疑問反訊──晉孫盛


道經：“故常無欲以觀其妙，故常有欲以觀其徼。此兩者同出而異名，同謂之玄。玄之又玄，眾妙之門。”


舊說及王弼《解》，妙謂始，徼謂終也。夫觀始要終，睹妙知著，達人之鑒也。既以欲澄神，昭其妙始，則自斯以已，宜悉鎮之。何以復須有欲，得其終乎？宜有欲俱出妙門，同謂之玄。若然，以往復何獨貴於無欲乎？


“天下皆知美之為美，斯惡已；皆知善之為善，斯不善已。”


盛以為：夫美惡之名，生乎美惡之實。道德淳美則有善名，頑嚚聾昧則有惡聲。故《易》曰：“惡不積，不足以滅身。”又曰：“美在其中，暢於四支而發於事業。”又曰：“《韶》盡美矣，未盡善也。”


然則大美大善，天下皆知之，何得斯惡乎？若虛美非美，為善非善，所美過美，所善違中，若此皆世教所疾。聖王奮誠天下，亦自知之。於斯談：“不尚賢，使民不爭；不貴難得之貨，使人不盜。常使民無知無欲，使知者不敢為”。


又曰：“絕學無憂。唯之與阿相去幾何？善之與惡相去何若？”


下章：“善人，不善人之師，不善人，善人之資。不貴其師，不愛其資，雖知大迷。”盛以為民苟無欲，亦何所師於師哉？既相師資，非學如何？不善師善，非尚賢如何？貴愛既存，則美惡不得不彰，非相去，何若之謂？又下章：“人之所教，我亦以教人。吾言甚易知，而天下莫能知。”


又曰“吾將以為教父”。原斯談也，未為絕學。所絕者，堯孔之學耶？堯孔之學，隨時設教；老氏之言，一其所尚。隨時設教，所以道通百代；一其所尚，不得不滯於適變。此又嚚弊，所未能通者也。


“道衝而用之又不盈，和其光，同其塵。”盛以為老聃可謂知道，非體道者也。昔陶唐之蒞天下也，無日解哉，則維昭任眾，師錫匹夫，則？然授禪，豈非衝而用之，光塵同彼哉？伯陽則不然，既處濁位，復遠導西戎，行止則昌狂其跡，著書則矯誑其言，“和光同塵”，固若是乎？余固以為知道，體道則未也。道經：“三者不可致詰，混然為一。繩繩兮不可名，復歸於無物。無物之象，是謂忽恍。”


下章：“道之為物，惟恍與忽，忽兮恍兮，其中有象；恍兮忽兮，其中有物。”此二章或言無物，或言有物，先有所不宜者也。


“執古之道，以御今之有。”上章：“執者失之，為者敗之。”而復執古之道，以御今之有，或執或否，得無陷矛盾之論乎？“絕聖棄智，民利百倍。”


孫盛曰：夫有仁聖必有仁聖之德跡，此而不崇，則陶訓焉融？仁義不尚，則孝慈道喪。老氏既絕聖，而每章輒稱聖人；既稱聖人，則跡焉能得絕？若所欲絕者，絕堯、舜、周、孔之跡，則所稱聖者，為是何聖之跡乎？即如其言，聖人有宜滅其跡者，有宜稱其跡者，稱滅不同，吾誰適從？


“絕仁棄義，民復孝慈。”


若如此談，仁義不絕，則不孝不慈矣。復：“居善地，與善仁。”不審“與善仁”之仁，是向所欲絕者非耶？如其是也，則不宜復稱述矣；如其非也，則未詳二仁之義。一仁宜絕，一仁宜明，此又所未達也。若謂不聖之聖，不仁之仁，則教所誅，不假高唱矣。


逮至莊周：“聖人不死，大盜不止。”又曰：“田常竊仁義以取齊國。”夫天地陶鑄，善惡兼育，各稟自然，理不相關。梟鴆縱毒，不假學於鸞鳳；豺虎肆害，不借術於麒麟，此皆天質自然，不須外物者也。何至凶頑之人，獨當假仁義以濟其奸乎？若乃冒頓殺父，鄭伯盜鄶，豈復先假孝道，獲其終害乎？而莊、李掊擊殺根，毀駁正訓，何異疾盜賊而銷鑄幹戈，睹食噎而絕棄嘉穀乎？後之談者，雖曲為其義辯而釋之，莫不艱屯於殺聖，困躓於忘親也。


“知我者希，則我貴矣。”


上章：“聖人之在天下也，百姓皆注其耳目，師資貴愛，必彰萬物。”如斯則知之者安得希哉？知希者何必貴哉！即己之身見貴，九服何得背實？抗言貴，由知希哉！斯蓋欲抑動恒俗，故發此過言耳。聖教則不然，中和其詞，以理訓導，故曰：“在家必聞，在邦必聞也。是聞必達也。”“不見善而無悶，潛龍之德。”“人不知而不慍。君子之道。”“眾好之必察焉，眾惡之必察焉。”既不以知多為顯，亦不以知少為貴，誨誘綽綽，理中自然，何可與老聃之言同日而語其優劣哉？


“禮者忠信之薄，而亂之首；前識者道之華，而愚之始。是以大丈夫處其厚不處其薄，處其實不處其華也。”


孫盛曰：老聃足知聖人禮樂，非玄勝之具，不獲已而制作耳。而故毀之，何哉？是故屏撥禮學，以全其任自然之論，豈不知叔末不復得返自然之道？直欲申己好之懷，然則不免情於所悅，非注心救物者也。非惟不救，乃獎其弊矣。或問莊老所以故發此唱，蓋與聖教相為表裏，其於陶物明訓，其歸一也。盛以為不然。夫聖人之道廣大悉備矣，猶日月懸天，有何不照者哉？老氏之言，皆效於六經矣，寧復有所愆之俟，佐助於聃周乎？即莊周所謂日月出矣，而爝火不息者。至於虛誑、譎怪、僥詭之言，尚拘滯於一方，而橫稱不經之奇詞也。


“王侯得一以為天下貞。貞，正也。”下章：“孰知其極？其無正，正復為奇，善復為妖。”


尋此二章，或天下正，或言無正；既善人不善人師，而復為妖。


天下之善一也，而或師或妖。天下之正道一也，而正復為奇斯反。鄙見所未能通也。


盛字安國，仕晉為給事中秘書監。少遊涉墳素，而以史籍為懷。故曰：“賢聖玄邈，得諸言表，而仁愛自我，陶染庶物。漸漬之功，莫過乎經史。”著《晉陽春秋》三十餘卷，評老氏中賢之流，故知為尹述書，乃祖承有據。嵇子：“老子就涓子學九仙之術。”尋乎導養，斯言有征。至於聖也，則不學。故語曰：生知者上，學知者次，王、何所位，典達鴻猷。故班固序人九等之例，孔丘等為上上類，例皆是聖；李耳等為中上類，例皆是賢。聖有至聖、亞聖，賢有大賢、中賢，並以神機有利鈍，故智用有漸、頓也。盛敘老非大賢，取其閑放自牧，不能兼濟於天下；坐觀周衰，遁於西裔，行及秦壤，死於扶風，葬於槐裏。非遁天之仙，信矣。


△均聖論──齊沈約休文


自天地權輿，民生攸始，遐哉眇邈，無得而言焉。無得而言，因有可言之象，至於大虛之空曠，無始之杳茫，豈唯言象莫窺。良以心慮事絕，及天地蕞爾，來宅其中，毫端之泛巨海，方斯非譬。然則有此天地以來，猶一念也。我之所久，莫過軒犧，而天地之在彼太虛，猶軒羲之在彼天地。齷齪之徒，惟謂赫胥為遠，何其鎖鎖為念之局耶？世之有佛，莫知其始，前佛後佛，其道不異。法身湛然，各由應感，感之所召，跨大千而咫尺；緣苟未應，雖踐跡而弗睹。娑婆南界是曰閻浮，蔥嶺以西經塗密邇，緣運未開，自與理隔。何以言之？夏殷以前，書傳簡寡，周室受命，經典備存。象寄狄鞮，隨方受職，重譯入貢，總括要荒。而八蠻五狄，莫不愚鄙，文字靡識，訓義不通，咸納贄王府，登樂清廟。西國密塗，厥路非遠，雖葉書橫字，胡華不同，而深義妙理，於焉自出。唐虞三代，不容未有，事獨西限，道未東流，豈非區區中國，緣應未啟？求其會歸，尋其旨要，寧與四夷之樂，同日而語乎？非為姬公所遺，蓋由斯法宜隱故也。炎昊之世，未火未粒，肉食皮衣，仁惻之事，弗萌懷抱，非肉非皮，死亡立至。雖復大聖殷勤，思存救免，而身命是資，理難頓奪。實宜導之以漸稍啟其源，故燧人火化，變腥為熟，腥熟既變，蓋佛教之萌兆也。何者？變腥為熟，其事漸難，積此漸難，可以成著。迄乎神農，復垂汲引，嘉穀肇播，民用粒食，嗛腹充虛，非肉可飽，則全命減殺，於事彌多。自此以降，矜護日廣，春蒐免其懷孕，夏苗取其害穀，秋獮冬狩，所害誠多，頓去之難，已備前說。周、孔二聖，宗條稍廣，見其生不忍其死，聞其聲不食其肉。草木斬伐有時，{鹿彌}卵不得妄犯，漁不竭澤，佃不燎原，釣而不網，弋不射宿，肉食蠶衣，皆須耆齒；牛羊犬豕，無故不殺。此則戒有五支，又開其一也。逮乎酣醟於酒，淫迷乎色，詭妄於人，攘濫自己。外典所禁，無待釋教。四者犯人，人為含靈之首，一者害獸，獸為生品之末。上聖開宗宜有次第，亦由佛戒殺人，為業最重也。內聖外聖，義均理一，而蔽理之徒，封著外教，以為烹羊豢豕，理固宜然。或者又：若如釋氏之書，咸有緣報之業，則禹、湯、文、武，並受刳剔，周公、孔子，俱入鼎鑊，是何迷於見道，若斯之篤耶？試尋斯證，可以有悟矣。


△華陽先生難鎮軍均聖論──陶弘景


山民陶隱居仰谘，論：“前佛後佛，其道不異。周室受命，象寄狄鞮，隨方受職。西國密塗，厥路非遠。唐虞三代，不容未有，事獨西限，道未東流。非為姬公所遺，蓋由斯法宜隱。燧人火粒，變腥為熟，蓋佛教之萌兆。周孔二聖，宗條稍廣，見生不忍其死，聞聲不食其肉，草木斬伐有時，{鹿彌}卵不得忘犯。又戒有五支，四者犯人，人為含靈之首，一者害獸，獸為生品之末。內聖外聖，義均理一。”谘曰：“謹案佛經，一佛之興，動逾累劫，未審前佛後佛，相去宜幾？釋迦之現，近在莊王，唐虞夏殷，何必已有？周公不言，恐由未出，非關宜隱。育王造塔，始敬王之世，既閻浮有四，則東國不容都無？夫子自以華禮興教，何宜乃說夷法？故歎中國失禮，求之四夷，亦良有別意。且四夷之樂，裁出要荒之際，投諸四裔，亦密邇危羽之野。禹跡所至，不及河源，越裳白雉，尚稱重譯。則天竺、罽賓，久與上國殊絕，衰周以後，時或有聞。故鄒子以為赤縣於宇內，止是九中之一耳。漢初長安，乃有浮圖，而經像眇昧。張騫雖將命大夏，甘英遠屆安息，猶弗能宣譯風教，闡揚斯法。必其發夢帝庭，乃稍就興顯，此則似如時致通閡，非關運有起伏也。若必以緣應有會，則昔之淳厚，群生何辜？今之澆薄，群生何幸？假使斯法本以救澆者，夫為罪莫過於殺。肉食之時，殺孰甚焉？而方俟火粒，甫為教萌，於大慈神力，不有所躓乎？若粳糧未播，殺事難息，未審前時過去，諸佛復以何法為教？此教之萌起在何佛？兼四戒犯人，為報乍輕；一殺害獸，受對更重。首輕末重，亦為未達。夫立人之道，曰仁與義。周孔所，聞聲不食，斬伐有時者，蓋欲大明仁義之道，於鳥獸草木，尚曰其然，況在乎人而可悖虐。非謂內惕寡，方意在緣報，睹跡或似，論情頓乖。不審於內外兩聖，其事可得是均以不？此中參差，難用頓悟，謹備以谘洗，願具啟諸蔽。”


難：“釋迦之現，近在莊王，唐虞夏殷，何必已有？周公不言，恐由未出，非關宜隱。育王造塔，始敬王之世。閻浮有四，則東國不容都無。”答曰：“釋迦出世，年月不可得知。佛經既無年曆注記，此法又未東流，何以得知是周莊之時？不過以《春秋》魯莊七年四月辛卯，恒星不見為據。三代年既不同，不知外國用何曆法？何因知魯莊之四月，是外國之四月乎？若外國用周正耶，則四月辛卯長曆惟是五日，了非八日。若用殷正耶，周之四月殷之三月。用夏正耶，周之四月夏之二月。都不與佛家四月八日同也。若以魯之四月為證，則日月參差不可為定；若不以此為證，則佛生年月無證可尋。且釋迦初誕，唯空中自明，不星辰不見也。瑞相又有日月星辰，停住不行。又：‘明星出時，墮地方行七步。’初無星辰不現之語。與《春秋》恒星不現，意趣永乖。若育王造塔是敬王之世，閻浮有四，此道已流東國者，敬王以來，至於六國，記注繁密，曾無一概。育王立塔非敬王之時，又分明也。以此而推，則釋迦之興，不容在近周世，公旦之情，何得未有？”難：“夫子自以華禮興教，何宜乃說夷法？故歎中國失禮，求之四夷，亦良有別意。”答曰：“弘教次第，前論已詳，不復重辯。”


難：“四夷之樂，裁出要荒之際，投諸四裔，亦密邇危羽之野。禹跡所至，不及河源。越裳白雉，尚稱重譯。則天竺、罽賓，久與上國殊絕。衰周以後，時或有聞，故鄒子以為赤縣於宇內，止是九州中之一耳。漢初長安，乃有浮圖，而經像眇昧。張騫雖將命大夏，甘英遠屆安息，猶弗能宣譯風教，必其發夢帝庭，乃稍興顯，此則似時有通礙，非關運有起伏也。”答曰：“本以西域路近，而大法不被，此蓋由緣應未發，非謂其塗為遠也。其路既近，而此法永不東流，若非緣應未至，何以致此？及後東被，皆由緣應，宜發通礙，各有其時。前論已盡也。”


難曰：“若必以緣應有會，則昔之淳厚，群生何辜？今之澆薄，群生何幸？假使斯法本以救澆者，夫為罪莫過於殺。肉食之時，殺孰甚焉？而方俟火粒甫為教萌，於大慈神力不有所躓乎？若粳糧未播，殺事難息，未審前時、過去諸佛，復以何法為教？此教之萌起在何佛？兼四戒犯人，為報乍輕，一殺害獸，受對更重。首輕末重，亦為未達。夫立人之道，曰仁與義。周孔所，聞聲不食，斬伐以時者，蓋欲大明仁義之道，於鳥獸草木尚曰其然，況在乎人而可悖虐？非謂內惕寡，方意在緣報。睹跡或似，論情頓乖。不審於內外兩聖，其事可得是均以不？此中參差難用頓悟，謹備以谘洗，願具啟諸蔽。”


答曰：“民資肉食而火粒未啟，便令不肉，教豈得行？前論言之已具，不復重釋。眾生緣果所遭，各有期會，當昔佛教未被，是其惡業盛時。後之聞法，是其善業萌時。善惡各有其時，何關淳厚之與澆薄？五支之戒，各有輕重，非殺戒偏重，四支並輕。且五業雖異，而互相發起，犯人之戒，人重故先出。犯獸之戒，獸輕故後被。訓記之道，次第宜然。周公孔子，漸弘仁惻，前論已詳，請息重辯。若必以釋教乖方域之理，外此自一家之學所不敢言。”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷六


○辨惑篇第二之二


△列代王臣滯惑解上


有唐太史傅奕者，本宗李老，猜忌釋門，潛圖芟剪，用達其鄙。武德之始，上書具述，既非經國，當時遂寢。奕不勝其憤，乃引古來王臣，訕謗佛法者二十五人，撰次品目，名為《高識傳》。一帙十卷，抄於市賣，欲廣其塵。又加潤飾，增其罪狀。至於張魯據於漢中，黃巾反於天下，斯並李門勃逆，皆覆而不顯，非謂篤論之文乎？若夫城高必頹，木秀斯拔，惟我清峻，故有異道嫉之，不足怪其鄙吝。未見廝徒、皂隸有加惱辱，明非目翳，何事屏除？故因其立言，仍隨開喻。此則古來行事，釋判天分，未廣見者，謂為新致。聊陳舊解，略顯由途，資此神開，可稱高識。又傅氏寡識，才用寄人，集敘時事廣興，太半坑殘焚蕩之事，可號非政。所須沙汰括撿之條，斯實王化之本，故僧條俗格，代代滋彰。此乃禁非，豈成除毀？傅氏通入廢限，是謂披毛之夫，終淪塗炭，可悲之甚矣。奕學周子、史，意在誅除，搜揚列代論佛法者，莫委存廢。通疏二十五人，大略有二，初則崇敬佛法，恐有淫穢，故須沙汰，務得住持。二則憎嫉昌顯，危身挾怨，故須除蕩，以暢胸襟。初列住持、王臣一十四人，傅奕《高識傳》通列為廢除者，今簡則是興隆之人。


宋世祖唐高祖王度顏延之蕭摹之周朗虞願張普惠李瑒衛元嵩顧歡邢子才高道讓盧思道


二列毀滅王臣一十一人，傅奕《高識傳》列為高識之人，今尋乃是廢滅者。


魏太武周高祖蔡謨劉晝陽衒之荀濟章仇子陀劉惠琳范縝李緒傅奕（減省除滅半之）王文同


初序沙汰僧眾者，夫以稊稂之穢青田，榮華之弊白首者，良有以也。故六群之過興舍衛，十濫之偽起毗離，大聖因立條章，無學由而正犯，遂有七擯，量其小失。四法拔其大愆，張網目而示三千，顯律儀而陳八萬，故得正像，咸稱有道，內外同號無塵。自法漸王門，金科之刑無墜；僧羅海嶽，藏疾之隙滋章。舉統以法繩之，烹鮮之儀可覿，隨機以時勸勉，握泥之喻自鄰。人誰無過？垂珠之誡有津；醜跡易欣，掩耳之夫難睹。所以宋、唐兩帝，王、顏等賢。鑒物性之昏明，曉時緣之淳薄，縱釋門之紛蕩，則淄澠一亂；彈僧徒之得失，則涇渭殊流，斥貪競之鄙夫，毀藏積之僧滓，存高尚之道德，廷重惠以攝人。至如漢、魏、齊、梁之為政也，恢恢天網，取漏吞舟；察察王政，事兼苛濫。所以大弘佛法，通濟於五乘，該洽明時，陶漸於清濁。使濁者知歸，令自新於大造，清者容養，悟適化之多方。其猶大赦天下，逋逃因之改容；忘瑕納眾，群小以之遷善。堯、舜豈非聖主？而化不及丹朱，漢祖焉樂亂階？而亮貫高之逆。孔門季、路雖僻，而預升堂，釋種達多乃邪，而參清眾。是知權道抑揚，神機利用，或收或縱，事出乘時。後序除廢三寶意者，夫以保形存命，有生之所貴；重財愛食，鄙俗之共珍。故位稱大寶，無以摧於死王，力拔青山，莫有亡於老病，斯佛教也。故四山常逼，王位非常，三相恒遷，生涯有數，斯實錄也。俗有讖記之傳，不知由何而得？或口授，或述符圖，虛然顯密，布露士俗。竊以五運更襲，帝者一人。自余凡叟，誰之顧錄？周祖已前，有忌黑者，有黑人，次膺天位。故齊宣惶怖，欲誅稠禪師。稠以情問，有黑人當臨天位。稠曰：“斯浪言也，黑無過漆，漆可作耶？”齊宣妄解，手殺第七弟渙，故可笑也。周太祖初承俗讖，我名黑泰，可以當之。既入關中，改為黑皂，朝章野服，咸悉同之，令僧衣黃以從讖緯。武帝雄略，初不齒之，張賓定霸，元嵩賦詩，重道疑佛，將行廢立。有實禪師者，釋門之望，帝亦欽重，私問後運是誰應得？實曰：“非僧所知。”帝曰：“如讖所傳，黑者應得，僧多衣黑，竊有所疑。”實曰：“僧但一身，誰所扶翼？決非僧也。”帝曰：“僧非得者，黑者是誰？”實曰：“至尊大人，保信浪語，外相若聞，豈言至聖？黑者大有，老烏亦黑，大豆亦黑，如是非一，可亦得耶？”帝聞有姓烏姓竇者，假過誅之，元其情本，疑意在釋，遂即蕩除。魏太武本是戎鄉，素無文墨，八歲登位，一信崔浩。故兩帝厚身信讒信讖，陵殘佛化，自取殃及。旋踵更興，興由時來，不在人力。故經傳：“佛化惟遠，終於六萬歲時，住持小聖，功在九億無學，不可削也。”蔡謨已下，上事諸賢，並挾私忿，於僧有隙。發憤忘身，何況佛法？極筆而書罪狀，深文而掛刑網，“禿賊”以驚視聽，“妖胡”而動王臣。且律令條章，未若凝脂之密；滔滔天網，自有陷目之夫。言賊斯即盜科，述妖乃當死例。書表盛妖賊，未識妖賊是誰？可謂匿名之書，足投諸火。如須勘檢，虛跡自形。前後上事雖有十賢，荀濟一夫，差有才用，自余連寫，未足人聞。傅奕後來謂自脫穎，言無典據，才氣虛劣，瓦礫寶，賢愚所輕。然素本無道門，起家貧賤，投僧乞貸，不遂所懷，蓄憤致嫌，固其本志。武德之始，西來入京，投道士王巋。巋道左之望，都邑所知，見其饑寒，延居私宅。巋通人也，待以上賓，三數日間，遂通其婦，入堂宴語，曾不避人。巋有兄子為僧，寺近巋宅，因往見之，奕大瞋怒。僧便告巋，巋初不信。曰：“傅奕貧士，我將接在宅，豈為不軌耶？”僧曰：“叔若有疑，可一往視。”相將至宅，果如所言。巋掩氣而旋。巋有女婿為果毅，常以為言：奕既竊妻而傅，妖不可算矣。如唐吏部唐臨《冥報》所傳，神為泥人，固其宜哉。如別所顯。


隋大業八年，天子在遼。有王文同者，郊東王堡人也，夙與僧爭水磑之利。敕令巡問軍實，乃矯詔集僧，三木加身，考令反。並令引邑議同謀遂誅剪僧徒於河間郡，殺道俗近一千人。傳符達於蒲州，酷聲遍於天下。時竇慶為河東太守，以狀奏聞。帝大怒，於河間戮之。未及加刑，百姓臠之生啖，乃及於土地。以此反例，下述及僧，亦相符此。然初因僧起，謗毀佛法，咸因宿忿，不思累劫之溺，而欲一時之快，泄在帝臣，非關上事，非位不謀，已如前咎，徒為舉斧，終陷磨胸。故集者隨傳敘之，庶後葉之龜鏡也。


後魏世祖、周高祖、宋世祖、唐高祖、趙王度、晉蔡謨、宋顏延之、宋蕭摹之、宋周朗、宋虞願、魏張普濟、魏李瑒、齊劉晝、魏楊衒之。


一、後魏世祖太武皇帝。初立道學，置道壇，廢佛宗。


帝姓托跋氏，諱伏釐，後名燾，鮮卑胡人之別種也。西晉之亂，有托跋盧，據有朔方。晉就封為代王。盧孫舍翼，或雲珪，部落逾盛，眾十萬，北連雲中，西據陰山。中南去漢塞四千里。以東晉孝武太元初，南至朔東三百里平城為都。二十餘歲，依華造殿，宗事佛道。登位三十四年，至晉帝隆安中，第三主托跋燾立。時年八歲，尚在幼衝。信任司徒崔浩。浩尤不信佛，情重李老仙術，以《道德經》授帝令諷味，因便重之。登位二年，召天下方士。有道士寇謙之者，道門之魁傑也，自於嵩高值天尊飛下。召謙賜以天師之號，令奉太平真君置靜輪天宮，可獲仙道。列辟聞之若遺，而浩深信之。帝由於平城郊置道場，方二百步，重層崇峻，並備厚禮，具如《釋老志》所述。後改號太平真君，以遂寇謙之道命也。因蓋吳作亂，關中有沙門，畜弓矢，浩便進說，與吳通謀，遂誅長安沙門，焚破佛像，四方亦然，惟留台下。至真君七年，遂一切蕩除，坑僧破像，自以為得志也。為讒所黷，幽殺太子，惡疾殃身，方族崔浩。何嗟及矣！不久為閹人宗慶所殺，便崩。其孫嗣立，即開佛法，天下大明。


第六帝孝文是稱文祖，改姓為元，改代為魏。去胡服，定官名，衣冠華夏，移都河洛。佛法大興。然世祖勇於武略，怯於文雄，輕於自審，重於信偽，而奕敘為命世之明後，實誣也哉。尋奕搜檢列代上事言及釋門者，大略五焉，前已顯之，今重昌辯。一以業運冥昧，報果交加，二以教指俗偽，終歸空滅；三以寺宇崇麗，顧陵嫉之；四以僧有雜行，抄掠財色；五以僧本緣俗，位隆抗禮。五相雖惑，多以雜行者為言焉，斯不達之曲士也。夫出家者，取其發足超方，形心異俗，執持聖種，震懾魔王。天帝尚來下拜。龍神無不奉者，非無五三雜行，犯法負心，婆娑於色味，貪餮於名利。斯等行乖佛化，正法稊稂，涅槃謂為禿人，梵網呼為大賊，戒海如屍，不納僧條，財法絕之，斯禁顯然，妄咎於佛，深不可也。至如俗士純臣，有國常，有行貞潔者重之，為貪競者罪之，不可以見一士乖僻，合國並誅；一官濁濫，舉朝同剪。斯不可也！事見《後魏書》及《十六國春秋》。世祖見一寺過起，通國斬僧，無問少長，一時殘戮，可謂虜官長也。判事雷同，奕引以為明略，明者逃矣。又以見僧受供，厚禮頻繁，自不能拔，妒而增狀。僧為福田，奉之自獲其報；官是攝政，祿之以盛其功。今王賜臣下，讓祿者是誰？俗施僧財，不受者常有。無祿之官不聞於國，受俸之士充刃九州，豈以一士受賕，朝廷為之廢務？一僧濫施，釋門由此致嫌？又不可也。是知清濁異途，道俗通有，憲台繩糾於失法，詳刑科處於重輕，斯俗政也。戒律以檢於七非，擯罰以正於三格，僧制以遮其外犯，法令以勖其內心，此佛教也。是則道俗律令，具足光明，昭彰於四俗，顯昌於五眾，有何不盡？須爾上言？所以上帝高居於九重，殷鑒四海，列辟靡監於王事，職司其憂。爾非其司，妄行幹政，徒為濫職，何用當官？故後之上事，希有從之者。故經說四依，擬分偽濫，人識難辯，法智易明。何得見一僧行過，上累佛宗；見一戒或虧，便輕正法，止可以道廢人，以人不弘道也；不可以人廢道，以道高出天人。抑又詳之。今以五常檢人，何人能具？五孝檢士，何士備之？讀《易》而忽陰陽，講《禮》而存倨傲，闇君賊臣，代代常有，屍祿亂政，時時更繁。孔門三千，顏生獨為德行，君人二十九代，唐、堯常據言初。略述統詳，則釋門藻鏡者殷矣。


二、周祖武皇帝。志存道學，躬受符錄，猜忌佛門。


帝姓宇文氏，諱邕，太祖魏丞相黑泰之第三子也。族本鮮卑。元魏之末，太祖挾魏，平陽王西頓關中，經魏四帝二十三年薨。世子洛陽公，受魏禪稱周，當年被廢。立弟寧都公為帝，四年崩，諡明帝。兒小，立弟魯國公為帝，即高祖也。改號保定元年，深謀獨斷，猜忌為心，晦跡親疏，以蒙智術。保定六年，改元天和。前後經於一紀。大？宰晉國公宇文護，太祖之猶子也，躬受遺詔，輔翼帝圖，雄略控禦。光時佐國，恐有廢立，便引入內殺之，並子十人，族大臣六家，改元建德。誅除雄武，摧剪扜城，慮遠權衡，英威自若。而能克己勵精，露懷臣下，布袍菲食，勞謙自持，躬履行陣，步涉山谷，故得士卒之心，死而不厭。時有讖記，忌於黑衣，謂沙門中次當襲運。故帝初大信佛，以事逼身，遂行廢蕩。以建德三年，納道士張賓佞辯，便滅二教。更立通道觀，用暢本懷。至建德五年，平齊既訖，自以為滅法之福祐也，改元宣政。至五月，因癘而崩於雲陽。子皞嗣位，殺齊王父子十人，正月一日，改元大成。禪位其子衍，改元大象。自號天元皇帝，便開佛法。然則禍深福淺，過奄其功，明年五月崩，諡曰文宣。後年正月，改元大定；二月，內禪位有隋。故奕述：觀武帝為政，果決能斷，此其志也。既除妖邪之教，惟務強兵，五年之間，大勳斯集盛矣。其有成功也。集者曰：弈無佛則國安祚遠，如何周祖誅除才了，凶崩忽臨？則奕為狂矣。然則武帝惟武，曾不遲疑，隨心快意，便行誅戮，害叔毀佛，欺惘已深，祚促曆移，固其宜矣。況復癘及其身，呼嗟何及？殃鍾禍集，又可悲涼。乃以正佛為妖邪，指偽道為師奉，闇君荒主，豈待夏殷，固諡法之司魏周滅法之主，俱為武者，不亦宜乎？餘有除毀相狀，感於苦報，如別具述。


三、宋世祖孝武皇帝。沙汰僧徒，並致敬事。帝姓劉氏，諱駿，文帝之第三子也。為父討逆，斬兄邵於南郊，並子三十一人。自立改元孝建。二年，誅叔義宣，大明二年，誅王僧達父子。有羌人高闍反，事及沙門曇標。下詔曰：“佛法訛替，沙門混雜，未足扶濟鴻教，而專成逋藪，加以奸心頻發，凶狀屢聞，敗道亂俗，人神交忿。可付所在，精加沙汰，後有違犯，嚴其誅坐。”遂設諸條禁。自非戒行精苦，並使還俗。詔雖嚴重，竟不施行。先是晉成帝時，庾冰專政，欲令沙門致敬王者，何充、王謐等駁議不同。及桓玄篡位，復述前議，俱不果行，備如別述。世祖以大明六年，使有司奏議，令僧致敬。既行刳斫之虐，鞭顏竣面而斬之，人不勝其酷也。且僧拜非經國之典，亦不行之。大明八年崩，子業立。尋為明帝所奪。而傅奕敘為高識之帝，濫刑，何識之可高耶？倏忽絕嗣，身名俱滅，可為殷鑒矣。案：蕭子顯述曰：“宋氏自稱水德，承運曲幹，正位八君，卜年五紀，四經絕嫡，三號中興。”關間禍難，相陵骨肉，何可言哉！


四、大唐高祖太武皇帝。沙汰釋李二宗詔。帝以武德末年，僧徒多僻，下詔澄簡，肅清遺法，非謂除滅，尤為失旨。故詔：“朕膺期馭宇，興隆教法，深思利益，情在護持。使玉石區分，薰蕕有辨，長存妙道，永固福田，正本澄源，宜從沙汰。”斯正詔也。而奕敘為滅法，則誣君罪罔，值容養寬政，網漏吞舟，故存其首領耳。餘如後述。


奕又引元魏尚書令任城王澄奏議，不許邑里更造伽藍，妨人居住。又引尚書令高肇奏僧祇盎戶粟，散給貧人。閱其表奏，無餘毀狀，但在匡政理教，除其僻險。斯之詳糾弘護之規諫乎？後趙中書太原王度奏議序，石虎下書問曰：“佛號世尊，國家所奉，閭里小人無爵袟者，為應得事佛不？又沙門皆應高潔貞正，行能精潔，然後可為道士。今沙門甚眾，或有奸宄，避役多非其人，可料簡，詳議度奏。”以王者郊祀天地，祭奉百神，故禮有恒饗。佛生西域，非中華所奉，漢氏初得其道，惟聽西域胡人立寺都邑。魏承漢制，趙由舊章，請趙人不聽詣寺，已為沙門者，遣還初服。朝士多同此議。虎下詔曰：“度議佛是外神，非諸華所奉。朕出邊戎，宜從本俗。夫制由上行，永世作則，苟允事無虧，何拘前代？其夷趙為道士，樂事佛者悉聽餘有。”奕為潤飾，多陳妖詐，道家之書，偽妄自昔，黃書合氣，士女淫行，赤章厭禱，幽明亂起。是知妄作者凶，亂俗者殺，罪有餘矣。何者？奕：“佛圖澄令弟子遊說郡國，支遁之徒為其股肱，翻三玄妙旨，文飾邪教。”斯言訾謗，天地不容。何者？佛圖澄者，得聖之人也。乳孔流光，不假燈炬之照；瞻鈴映掌，坐觀成敗之儀。兩主奉之若神，百辟敬之如佛，預啟東儲之貳，前表石蔥之禍。及難生妖現，諫虎以刑濫法深，享壽不遙，斯言甚切。而奕乃：“令虎殺侄，取其帝位。”何斯言之過歟？又：“支遁之徒為其羽翼。”晉氏南度，止一道林，雖是同時，江山胡越，安得散身奔北，股肱趙朝？又：“翻三玄妙旨，文飾邪教。”此亦虛言，何得妄指？且道之述作，止在五千，自餘千卷，都是虛詐，備詳魏日薑斌事乎？然則自忖者審，謂僧亦然。且佛之教義，綸綜有歸，前後文理，無相乖競。尋繹道經，濫竊何甚？不能自立一義，並傍佛宗，或四果十地，連寫內經，或地獄天堂，全書佛旨。斯並業行之升沈，報因之盛則也。問以位行階級，則事逾河漢，如何敘集圖傳，迷俗亂真，無纖毫以助化，有山嶽之負犯。枉沒卒歲，又可悲夫。


六、蔡謨，字道明，陳留人。晉太常彭城王？表。以肅祖好佛道，手畫形像於樂賢堂，經曆寇難，而堂猶存，宜敕著作，咸使作頌。顯宗出？表博議。謨曰：“佛者夷人，惟聞變夷從夏，不聞變夏從夷。先帝天縱多才，聊畫此像，未是大晉盛德之形容。今欲發王命，敕史官上稱先帝好佛之志，下為夷狄作一像之頌，於義有疑焉。”康帝即位，拜司徒。永和四年五月詔書下，固執不就，上疏乞骸骨。及孝宗臨軒，征謨不至（自且至中皇）。太后詔罷朝，公卿奏送謨廷尉，以正刑書。謨率子弟，素服詣廷尉待罪，詔免為庶人。便杜門不出，斯並剛愎之鄙夫，井坎之固量也。而奕敘為純臣，未為篤論。何者？謨之諷議，局據神州一域，以此為中國也。佛則通據閻浮一洲，以此為邊地也。即目而敘，斯國東據海岸，三方則無，無則不可謂無邊可見也。此洲而談，四周環海，天竺，地之中心，夏至北行，方中無影，則天地之正國也。故佛生焉，況復堤封所及，三千日月，萬億天地之中央也。唯佛所統，非謨能曉。且庸庶生常保局冰執，自以古同謂，家自為我土樂，人自以為我民良，不足怪也。中原嵩洛，土圭測景，以為中也，乃是神州之別中耳。至時餘分，不能定之。江表島夷，地卑氣厲，情志飛揚，故曰揚州。晉氏奔之，更稱文國，變夷從夏，斯言有由。則孔子居九夷，非陋也。且有德則君人，無道則勃亂，故夏禹生於西羌，文王長於東夷，元魏托跋宗族北狄，並君臨瀆嶽，向明南面。豈以生不在諸華，而逆其風化也？至如由餘，西戎孤臣，秦穆因而霸立；日鳷，甗狁微類，漢武納而位存。故知道在則尊，未拘於夷夏也。蔡謨鏗固自守，未曰通人；拒詔違命，負罪殿廢，正刑可矣。抑又詳之，盈尺徑寸之珠璧，本惟絕域；窮神達理之睿聖，不限方維。故崆峒非九州之限，昆侖乃五竺之地，而黃帝、軒轅，並西奔而趣之；李老、尹喜，又接武而登之，斯何故耶？知可歸矣。且見機而作，無俟準的，至如夏桀之為政也，焚黃圖、誅龍逢；秦正之酷暴也，燒經籍、坑儒士，時俗傳之，無道之君也。然埏埴磚瓦，非曰桀功；起予皇帝，未尊呂德，然累葉盛行，義須褒貶。古人有言：堯、舜未必全聖，桀、紂何能極愚。然而並歸咎於夏殷，尊嚴於唐虞者，偏黨不倫之詭經也。蔡氏偏隘，何足可稱。


唐特進鄭公魏征。策有百條，其一條曰：“問佛經興行，早晚得失。”


答：“珠星夜隕，佛生於周辰；白馬朝來，法興於漢世。故唐堯、虞舜，靡得詳焉？孔子、周公，安能述也？然則法王自在，變化無窮，納須彌於芥子之中，覆日月於蓮華之下。法雲惠雨，明珠寶船，出諸子於火宅，濟群生於苦海。砮得砥則截骨而斷筋，車得膏則馬利而輪疾，誠須精心回向，潔志歸依，宜信傅毅之言，無從蔡謨之議。”斯國之重臣也，可謂高識有歸，故太宗敬而制碑，手書其石，祔葬於昭陵，為萬代之模楷也。蔡謨年事俱盡，功用罕施，自揣無能，固辭於公政可也。而敘華夷事隔，未曰通人，又不足可稱焉。


七、宋顏延之。琅琊人，有文章，好飲酒，放逸不護細行，宋元嘉中遷太常。沙門慧琳以才學迥拔，為太祖所賞，每升獨榻之禮。延之嫉焉曰：“此三台之座，豈可使刑餘居之？”帝變色。奕敘之為名士，斯可知也。以琳得寵於文帝，延之非蒞政之能官，嫉而譏之。既不預朝廷，退居裏閈。子峻為楊州刺史，乘軒還宅。延之負杖，避而譏之。不營產業，布衣蔬食，獨遊野外。時彥以其不參朝賢，亦顯論所不及。豈不以無預獨榻之榮，嫉琳而謂刑餘也？餘如《達性論》所評議也。然顏公著論，褒讚極多，至如通佛影跡，通佛頂齒爪，通佛衣缽杖，通佛二鋋，不然，皆置言高拔，群英之所模楷者。刑餘之言，一時之貶琳耳。其四論並見宋陸澄《續法論》。


八、蕭摹之，蘭陵人，宋元嘉十二年為丹陽尹。奏稱：“佛化被於中國，已曆四代，塔寺形像，所在千計。進可以係心，退足以招勸，自頃已來，敬情浮末，不以精誠為至，更以奢競為重。違中越制，宜加檢裁，不為之防，流遁未已。請今後鑄銅像，造塔寺，先詣所在，陳事列言，待報聽造。”觀斯奏狀，仰止奔競，非曰除滅，斯實住持之相，居然昌顯矣。


九、周朗，汝南人，宋世祖時仕廬陵內史。上書曰：“自釋氏流教，其來有源，舒引容潤，既亦廣矣。而假糅醫術，托以卜數，外刑不容，內教不悔。而橫天地之間，莫之糾察。今宜申嚴佛律，裨重國令。其疵惡顯著者，悉宜罷遣，餘則隨其藝行，各為之條例。使禪義經誦，人能其一，食不過蔬，衣不出布。若更度者，則令先習義行，本其神心。必能草腐人天，竦精以往者，雖侯王家子，亦不宜拘。”意同前矣。


十、虞願，會稽人，仕宋明帝為中書。善容止，直忤言。帝好奕，頗廢政事。願曰：“堯以此教丹朱，非人主所好。”帝怒，令曳下殿，初無懼色。二、三日，復召來，明帝以所居故第，起湘宮寺，制置宏壯。願曰：“此寺穿掘傷螻蟻，磚瓦焚蟲豸，勞役之苦，百姓筋力，販妻貨子，呼嗟滿路。佛若有知，念其有罪；佛若無知，作之何益？”忤旨出守晉安，此實大慈之本懷，得佛之遺寄，而奕謂為除彈，匪其意乎？


十一、張普濟，常山人。善百家之說，太和中，遷諫議大夫。至孝明立，不親視朝，過崇佛法，郊廟之事，多委有司，營造寺像，略無休息。乃上諫略：“伏願淑慎威儀，萬邦作式，躬致郊廟之虔，親紆朔望之禮。則一人有慶，兆民賴之。然後精進三寶，信心如來。道由化深，故諸漏可盡；法隨禮積，故彼岸可登。”書奏不報。濟諫如此，而奕弄筆妄加：“荒穢之淫僧遊於宮內，恣行非法；凡是妃主，莫不通淫。百姓苦之，而上不覺。”斯言奸蕩，何得妄施？宮禁有限，防禦有則，擅言淫僻，縱筆妄陳。據太史之任，總清慎之機，專構私憤，顯行輕毀，梟能食母，君子恥聞；亭曰柏人，漢後夜遁。非狂非醉，斯言難玷。但奕自行淫穢，其黨例有妻孥。故李耳，李思王之編戶；張衡，張魯天師子孫。宗胤顯然，無宜不有。不知今日道士，何為效僧？遠財絕色，清高獨往，不拘俗累，甚可怪也。故奕重其財色，毀僧同之。如《老子化胡經》：“既化胡王，令尹喜為佛。性強梁者，毀形絕好，斷其妻娶，不令紹嗣，故名沙門。自餘軟善，任從其本，則妻子不絕也。”約斯論事，觀中道士，衣冠容制，不異俗流，妻子承嗣，義依道法。不可怪也？是以仙童玉女，侍老君之側；黃庭朱戶，述命門之事。深欲擬僧，斯蹤難泯，遂行流謗，固其然哉。


十二、李瑒，趙人。魏延昌末，為高陽王友。於時人多絕戶為沙門，礏上言曰：“《禮》以教世法，導將來，跡用既殊，區流亦別。故三千之罪，莫大於不孝；不孝之大，無過於絕祀。然則絕祀之罪，大莫甚焉，安得輕縱背禮之情，而肆其向法之意也？寧有棄堂堂之政，而從鬼教乎？”靈太后責以鬼教謗毀佛法。瑒曰：“竊欲清明佛法，使道俗兼通，非敢排棄真學，妄為訾毀。且鬼神之名，皆是通靈達稱，三皇五帝，皆號為鬼。《易》曰：‘知鬼神之情狀。’周公自美，亦：‘能事鬼神。’《禮》曰：‘明則有禮樂，幽則有鬼神。’佛非天非地，本出於人，應世導俗，其道幽隱，名之為鬼，愚謂非謗。”靈太后不罪，後遇害於河陰。詳瑒上言，欲沙汰僻左，非為疵謗矣。


十三、劉晝，渤海人。才術不能自給，齊不仕之，著《高才不遇傳》，以自況也。上書言：“佛法詭誑，避役者以為林藪，又詆訶淫蕩，有尼有優婆夷，實是僧之妻妾。損胎殺子，其狀難言。今僧尼二百許萬，並俗女向有四百餘萬，六月一損胎，如是則年族二百萬戶矣。驗此，佛是疫胎之鬼也，全非聖人。”亦言道士，非老莊之本，籍佛邪說，為其配坐而已。詳晝此言，殊塵聽視，專言墮胎殺子，豈是正士言哉？孔子見人一善而忘其百非，鮑生見人一惡而終身不忘。弘、隘之跡，斷可知矣，狂、哲之心，相去遠矣。然則天下高尚沙門，有逾百萬，財色不顧，名位莫緣，斯德隱之，妄張淫殺。一年誅二子，沙門且然；一歲有二男，編戶誰是？吐言孟浪，未足廣之。而奕重為正諫，及後上事，還陳此略。考校則劉晝之門人矣。


十四、陽衒之，北平人。元魏末為秘書監。見寺宇壯麗，損費金碧，王公相競，侵漁百姓。乃撰《洛陽伽藍記》，言不恤眾庶也。後上書述：“釋教虛誕，有為徒費，無執戈以衛國，有饑寒於色養。逃役之流，僕隸之類，避苦就樂，非修道者。又佛言，有為虛妄，皆是妄想。道人深知佛理，故違虛其罪。故又廣引財事乞貸，貪積無厭。又：讀佛經者，尊同帝王，寫佛畫師，全無恭敬。請沙門等同孔、老拜俗。班之國史，行多浮險者，乞立嚴敕，知其真偽。然後佛法可遵，師徒無濫。則逃兵之徒，還歸本役，國富兵多，天下幸甚。”衒之此奏，大同劉晝之詞，言多庸猥，不經周、孔。故雖上事，終委而不施行。而奕美之徹於府俞，致使淨遊浪宕之語，備寫不遺，斯仍曲士之沈鬱，非通人之留意也。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷七


○辨惑篇第二之三


△敘列代王臣滯惑解下


十五、荀濟、穎川人。後居江左，博涉眾書，志調矯俗。初與梁武帝布衣相知，及帝登位，仕不及之。濟負氣曰：“會眉鼻上磨墨作檄耳。”帝深不平之。梁州刺中陰子春左遷，濟作大詩贈之，文傳時俗，或稱於帝者。帝曰：“個人雖有才，亂俗好反，不可用。”濟以不得志，常懷悒怏，二十餘載。見帝信重釋門，寺像崇盛，便於時上書論佛教貪淫、奢侈、妖妄，又譏造同泰寺營費太甚，必為災患。其表略曰：“以三墳五典，帝皇之稱首；四維六紀，終古之規模。及漢武祀金人，莽新以建國；桓靈祀浮圖，閹豎以控權。三國由茲鼎峙，五湖仍其薦食。衣冠奔於江東，戎教興於中壤，使父子之親隔，君臣之義乖，夫婦之和曠，友朋之信絕。海內散亂，三百年矣。”濟所控詞，述於僻者，至於貞概絕俗，固莫敘之。斯偏黨也。述金人之初降，致莽新之篡等，並安擬也。至如周斬紂首，豈見佛經？秦坑儒士，非關釋化。禮崩樂壞，未睹浮圖；戰國無主，何關僧偽？乃綱紀之亂，何能亂之？夫婦父子，何人不是？但妄言耳，不足述之。然濟極言罔僧，深訾佛者，統知上書必不會旨，亦知不能排除佛法，直是恨帝不拔於微流，無榮宦於朝廷也。所以鄙詞罵僧，深文毀佛，其實奇意詈於上帝也。後之醜詞，並擬斯矣。


濟表：“稽古之詔，未聞崇邪之命重遝；歲時禘祫未嘗親享；竹脯麵牲，枿誣宗廟。違黃屋之尊，就蒼頭之役。朝夕敬妖怪之胡鬼，曲躬供貪淫之賊禿，耽信邪胡，諂祭淫祀，恐非聰明正直而可以福祐陛下者也。”濟吐斯言，故動怒也。梁祖享祀於晦朔，四時交易於溫凊，流涕動於臣下，興言賦於孝思。故景陽台，至敬殿，咸陳文祖獻後之奠，何得言未嘗親享？故反前事，肆情罵之，竹脯麵牲，用替犧栗，蘋藻礿祭，豈惟有梁之時？屈尊就卑，乃萬代之希有。遺若脫屣，豈百王之虛構哉！自非行總八恒，位鄰上忍，安能行慈絕欲於盛年，長齋竭誠於終事哉？


又曰：“臣請言得失，推校是非。案釋氏源流，本中國所斥，投之荒裔，以禦魑魅者也。乃至舜時，竄檮機於三危，《左傳》允（音捐）姓之奸居於瓜州是也。杜預以允姓陰戎之別祖，與三苗俱放於三危。《漢書·西域傳》：塞種本允姓之戎，世居燉煌，為月氏迫逐，遂住蔥嶺南奔。又謂懸度、賢豆，身毒、天毒，仍訛轉以塞種為釋種，其實一也。允姓與三苗比居，教跡和洽。其釋種不行忠孝仁義，貪詐甚者，號之為佛。佛者戾也，或名為勃，勃者亂也。而陛下以中華之盛胄，方尊姚石羌胡之軌躅，竊不取一也。”案：允姓之居，燉煌西戎也。懸度、賢豆等，南梵也。西戎即敘《禹貢》所傳，懸度已下，荀濟加謗。不讀三史，奚以定之？尋夫懸度，乃北天之險地，乘索而度也。賢豆、天竺，仁風所行，四時和於玉燭，土絕流霜；七眾照於金鏡，神機猛利。人傳天語，字出天文，終古至今，無相篡奪。斯是地心，號中國也。人行忠孝，何謂無之？濟之所言，同田巴罪三皇、非五帝者，詎可聞哉？


又案：“釋迦出戎，剖脅而誕，摩耶遂殂，事符梟獍。年長爭立，內不自安。背父叛君，逆節彌甚。達多投石，難陀引弓，變革常道，自餓形骸，安能濟物？聚合凶徒，易衣削髮，設言虛詐，不足承稟。九十六道，此道最貪。葉彼淫愚，眾多崇信，至如琉璃誅釋，瞿曇路左視之，在生親尚不存，既歿疏何能救？斯即不行忠孝。若天下習之，陛下則無以自處，不取者二也。”尋經剖腋而誕，義出前經。以懷天師功德大故，非諸人供可以奉之。又知母人命將終，故生七日已，上報天中。然則脅誕背割，此亦有之，不同梟獍。如何濫委引弓、投石，事出權行？叛君逆節，一何誣謗！自餓以化外道，變俗以靜貪門，而諸道、佛道最貪，全成毀訾。誅國而不護國，示業難亡，群典廣之，理路無沒。濟巧於合會，補貼成文，斯曰有才不妨無狀。


濟又：“今僧尼不耕不偶，俱斷生育，傲君陵親，違禮損化，一不經也。”觀濟此旨，專擬帝躬深知僧尼絕欲用則超生，斯義可從，固所不逆。然不偶斷育，斥帝行之，無容顯論，寄僧罵上也。又：“凡在生靈，夫婦配合，產育男女，胡法反之。多營泥木，專求布施，寧非巨戾？二不經也。”濟之不經，斯事顯也。胡法不淫，胡從何有泥木布施，舉事見譏。然佛之非胡，乃為天種，胡乃戎類，本異梵鄉，猶言神州，號為漢地。今檢漢者，止可方於梁，漢雖曰初封帝都，在於京洛，自餘吳楚，未曰中華。陸渾觀戎，又戎變夏矣。惟佛一法，教絕色心。胡梵二種，生生常習。


濟：“奸胡矯詐，自稱大覺，而比丘徒黨，行淫殺子。僧尼悉然。害螻蟻而起浮圖，費財力而構堂宇，若牟尼能照，而故縱淫殺，便是詐稱慈悲，徒能照而不能救；又是大覺，於群生無益，而天下不覺。三不經也。”斯又巨謗之大怪！通人達士，豈其言哉？猥曲醜事，豈照此矣。然大盜取國，天下之罪人，行淫殺子，自是佛法之賊。濁現則擯於四國，將來則沈於三途，而謂僧尼悉然，加誣之太甚也。又大覺無慈，又於生無益，斯並以愚量智，以聖濟凡。抗大覺之成化，失淳人之弘善，可謂螗螂有拒輪之勇，井蛙滯坎井之心哉。


濟：“胡法慳貪，惟財是與。直是行三毒而害萬方，未見修六度而隆三寶，四不經也。”且財食厚生，貪夫之所沒；積而能散，廉士之恒情。六度檀舍為初，唯佛宗而立位三寶。佛為教主，乃正覺之流慈；無佛法，安知六度之功？絕慈風豈識三寶為正化？濟以不得其志，沒齒陷之。但增貪競以咎人，未顯厭身以祛滯。俗中恒士，尚不虛言，濟實鄙夫，輕馳才筆。獨不聞顧雍拜萬戶，封家人不知；葛亮受三郡，賞庫無尺絹；謝安平百萬，賊愀然改容？能仁舍四有，諦遺如涕唾，斯實錄也。況復舍身受身，觀三界如牢獄；惟財惟食，誠八征之毒蛇。衣缽自隨，若鳥之遊空府；去留無滯，類鳧之泛長川。此等之徒，名沙門也。故經：“僧無犯戒不清淨者，若反於此，不名為僧。”豈得以賊臣虐主，等稷偰與唐虞？稊莠荊棘，比嘉苗及美木？夫立言設諫，清濁兩分，全惘以昏凶，都掩諸髦彥，理不可也。於時有梁之為政也，仁育為初，帝則絕欲蔬食，僧則祠林義窟。冒行蠅點，足可投卑豺虎矣！通人為論，理則統之；去瑕掩過，士之恒務；故魯之儒行，惟孔一人。濫吹竊服，時惟傾國，僧之真偽，權實難分。惟佛得知，餘存視聽，故濟不達，無足煩論。恨其早被火灰面陳，豈不知返？


濟：“佛家遺教，不耕墾田，不貯財穀，乞食納衣，頭陀為務。今則不然，數十萬眾，無心蘭若，從教不耕者眾，天下有饑乏之憂。違教設法，不行何須此法？進退未為盡理，五不經也。”然濟知有遺教，則知有蘭若之徒，未知教有張弛，豈委三寶基業？但佛德宏大，天供尚自下臨僧田，福廣神壤，義當上踴。教有開合，隨根制宜，不可局以糧粒用道，以通利物。故經：“若我弟子如法修行，如來白毫相中，無量功德，百千萬分取一分，供我弟子受用無盡。”故知為道出家，為道興供，為道而受，為道弘福。道本虛通，非俗籌議，故受四事還宗佛德。經：“如法受施，千金納之；必乖佛化，杯水不許。”何得妄言惟貪財食？又經：“住我施受，入闇無見；反此而行，如空無盡者是也。”是知心外無境，見境是心。故使供施隨心，積散非外。經：“六度在心，不在事。”斯正言也。引證可知。


濟：“涅槃發問：世尊滅後，經教若為得與波旬經別？觀此發問，則瞿曇存日，門徒不能分辨真偽。況中華避役奸詐之侶，焉不迷惑者？”尋濟此言，全非有識。文明滅度，魔佛難分，豈述佛世？門人不識經中三種四依，考定魔佛邪正。非濟所知，彼亦不述。又：“中華避役奸侶焉不迷惑者？”斯是讜言，誠非所解。非避役者堪能辨之，爾何不論掩善揚惡，專為務也。《涅槃經》：“避役出家，無心志道，我當罷令還俗，為王策使。”斯正言也，如何不錄以上之？”濟又引《涅槃》闍王害父，耆婆敘狀。佛以理除，令其迷解，俗惟事結，惑網逾深，故以陰界入中，求父不得本，惟妄想謂父。實人橫生圖害，取其重位。若先達解知父本空，何必起逆？國亦非有。由佛開化，達悟妄心，追悔慚謝，獲無根信。濟不達此以事征理，斥天子注經，譏臣下逆亂，謂佛說無父，無父須除。執跡毀教，不足怪其愚闇也。餘有瑣碎似像之事，比擬繁論，固同此例。又引張融、范縝《三破》之論，前集備詳。有抗融、縝之詞，見於後述。乃融、縝立論，無能破之，是虛言也。


濟：“自古帝師，諸侯賓友，千載一逢，猶如旦暮。賢明希世，宇宙獨立。今乃削髮，千群不臣，萬眾稱為帝師，未之可也。姚、石玉食，三千佛寺；瓊宮八百。供敬厚矣，終獲苗胤屠滅。宋、齊已降，莫懲前失。”餘有罵僧醜詞，足可掩耳。畢寄詛帝之語，同莊蒙之寓言焉。又曰：“僧出寒微，規免租役，無期詣道，志在貪淫；竊盜華典，傾奪朝權，凡有十等。一曰營繕廣廈，僭擬皇居也；二曰興建大室，莊飾胡像，僭比明堂宗祀也；三曰廣譯妖言，勸行流布，轢帝王之詔敕也；四曰交納泉布，賣天堂五福之虛果，奪大君之德賞也；五曰豫征收贖，免地獄六極之謬殃，奪人主之刑罰也；六曰自稱三寶，假托四依，坐傲君王，此取威之術也；七曰多建寺像，廣度僧尼，此定霸之基也；八曰三長六紀，四大法集，此別行正朔，密行征發也；九曰設樂以誘愚小，俳優以招遠會，陳佛土安樂，斥王化危苦，此變俗移風征租稅也；十曰法席聚會，邪謀變通，稱意贈金，毀破遭謗，此呂尚之六韜秘策也。凡此十事，不容有一，萌兆微露，即合誅夷。今乃恣意流行，排我王化，方又擊鴻鍾於高台，期闕庭之箭漏，掛幡蓋於長刹，仿充庭之鹵簿。征玉食以齋會，雜王公之享燕，唱高越之讚唄，象食舉之登歌。歎功德則比陳詞之祝史，受儭施則等束帛之等差，設威儀則效旌旂之文物，凡諸舉措，竊擬朝儀。陛下方更傾儲供寺，萬乘擬附庸之儀，肅拜僧尼三事，執陪臣之禮。寵既隆矣，侮亦劇矣。臣不取者四也。”


觀濟所列十條，同歸一偽。牽引構合，增動帝心。素達帝之機神，深銜帝之不齒，無何以通，蓄憤假謗，以暢面譏。言雖若臣，意實輕侮。何者？上列僧偽，無惡不揚。言帝重之，明帝無識，斯則獨夫闇主，不言自形；飾詞覆詐，跡昌露形矣。故曰：“知人惟難，人實難知；知其難者，千載惟一。”梁祖深知濟情，無堪蒞政，故曰：“有才而好反”，豈徒言哉！然則後之上事，皆則濟之才辯，相去懸矣，故呈拙矣。


濟：“陛下以因果有必定之期，報應無遷延之業。故崇重像法，供施彌隆，勞民伐木，燒掘螻蟻，損傷和氣，豈顧大覺之慈悲乎？胡鬼堪能致福，可廢儒道；釋禿足能除禍，屏絕幹戈。今乃重關以備不虞，擊柝以爭空地。殺螻蟻而營功德，既乖釋典；崇妖邪而行諂祭，又虧名教。五尺牧豎，猶知不疑，四海之尊，義無二三其德。臣為陛下不取五也。”


詳濟以事征理，今則以理通事。夫因果報應，事同影響，若不信因前果後，則不謂形動影隨，物理顯然，如何致惑？伐木掘地，天常之舊規；造寺興供，人倫之厚敬。勞民損蟻，何帝無之？是以福不自資，四俗不辭勞役，罪不及他，百蟲死而非罪。謂正法為妖書，以潔齋為諂祭，斯並幽明之所切齒，賢聖之所哀矜。然濟不知嶽瀆大神，奉佛而祈福賜；天地靈聖，拜首而請玄章。故能峙立宇宙之中，獲四無畏，獨居空有之界，具四辯才。非濟所知，或知而故謗，以動帝情也。


濟曰：“秦政受誑於三山，漢徹見欺於五利。信順妖訛，一至於此。不察情偽，豈懲前失？”又引五事，明宋齊兩代，重佛敬僧，國移廟改者。但是佛妖僧偽，奸詐為心，墮胎殺子，昏淫亂道，故使宋齊磨滅。“今宋齊寺像見在，陛下承事，則宋齊之變，不言而顯矣。今僧尼坐夏，不殺螻蟻者，愛含生之命也。而傲君父忘仁於昆蟲也。墮胎殺子，反養於蚊虻也。夫易者，君臣、夫婦、父子，三綱六紀也。今釋氏君不君，乃至子不子，綱紀紊亂矣。”濟引宋、齊信佛而早亡，斯欺帝也。何獨毀佛，亦毀神祇。夫運業廢興，天之常數，禪讓放誅，有國變通。前王自享於萬年，後帝無宜而取位，此乃交謝之恒理，生滅之大期。何得執一代之常存，而迷百王之革運？都不可也。齊、宋諸帝所以重佛敬僧者，知帝位之有由，故銜恩而酬厚德也。又知帝位之無保，故行因而仰長果也。昔因既短，不可延以萬年，故有梁之受禪也；今因未就，不可即因而成果，故受報於未來也。是則業運相循，四序無失，如何輕佛無報應乎？若輕無報應，則郊廟諸神，昊天圓丘，地祇方澤，山川望秩，一切須除，豈獨佛僧濫受誣罔？乃墮胎殺子，令存好仇。爾亦好仇，何為幹政，自不見也？


書奏。梁武大怒，集朝士將加顯戮。濟密逃於魏，欲匡靜帝。事露，為齊文襄燒殺之，年八十餘矣。濟所行非理，妄逞才術，幹政冒榮，負智自滅。古：“不在其位，不謀其政。”濟布衣之人，而謀廟堂之事，濫矣。佛行仁化，無損王臣，守戒潔心，除邪滅惑，此佛教也。故三學八正以導出家，六度四弘用開士俗，其中通局適化，隨緣悟達為宗，餘非佛意。而濟不談正行之士，專述亂業之夫，以偽排真，以邪陵正，以寡伐眾，以僻亂全。禍不謀身，密陳無上之典；餘殃不盡，終被焚身之酬。深可悲矣！


十六、章仇子陀者，魏郡人。齊武平中為儒林學士。於時崇重佛法，造制窮極，凡厥良沃，悉為僧有。傾竭府藏，充佛福田。俗士不及，子陀微宦，固非所幸。乃上疏陳曰：“帝王上事昊天，下字黎庶，君臣夫婦，綱紀有本。自魏晉已來，胡妖亂華，背君叛父，不妻不夫。而奸蕩奢侈，控御威福，坐受加敬，輕欺士俗。妃主晝入僧房，子弟夜宿尼室。”又：“臣不惶不恐，不避鼎鑊，輒沐浴輿襯，奉表以聞。”有十餘紙，書奏，帝震怒欲殺之。高那肱曰：“此漢覓名，欲得死。陛下若斫伊頭，落漢術內，可長禁，令自死。”從之。經二年，周武平齊，出之。隋初猶存，不測其終。今讀子陀表奏惟述僧之妖淫，蓄積財事，更無別致。吐言繁重，隨事廣張，無識者謂上事極多；通贍者止惟二轍，謂財、色也。大同荀濟之言，才理雲泥，不及於時。魏齊兩代，名僧若林，舉十統以綰之，立昭玄以司之。清眾煒如，不可陷溺。子陀家素貧煎，投庇莫從，形骸所資，惟衣與食。困此終窶，長弊饑寒，嫉僧厚施，致陳抗表。終被抑退，不遂其心。可謂澹澹漢博士，詞費而無撿。傅奕又加粉墨，言轉浮碎，為下愚者所笑，何況上達者哉！


十七、衛元嵩，本河東人，遠祖從宦，遂家於蜀。梁末為僧，陽狂浪宕，周氏平蜀，因爾入關，天和二年上書。略：“唐虞之化，無浮圖以治國，而國得安。齊梁之時，有寺舍以化民，而民不立者，未合道也。若言民壞，不由寺舍，國治豈在浮圖？但教民心合道耳。民合道則安，道滋民則治立。是以齊、梁競像法而起九級連雲，唐虞憂庶人而累土階接地；然齊、梁非無功於寺舍，而祚不延；唐虞豈有業於浮圖，而治得久。但利民益國，則會佛心耳。夫佛心者，以大慈為本，安樂含生，終不苦役黎元，虔敬泥木，損傷有識，蔭益無情。而大周啟運，繼曆膺圖，總六合；在一心，齊日月之雙照，養四生，如厚地覆萬姓；同玄天，實三皇之中興。嗟兆民之始遇，成五帝之新立，慶黎庶之逢時，豈不慕唐虞之勝風，遺齊梁之末法？嵩請造平延大寺，容貯四海萬姓，不勸立曲見伽藍，偏安二乘五部。夫平延寺者，無選道俗，罔擇親疏，愛潤黎元，等無持毀。以城隍為寺塔，即周主是如來，用郭邑作僧坊，和夫妻為聖眾，勤用蠶以充戶課，供政課以報國恩。推令德作三綱，遵耆老為上座，選仁智充執事，求勇略作法師。行十善以伏未寧，示無貪以斷偷劫。於是衣寒露、養孤生、匹鰥夫、配寡婦，矜老病、免貧窮，賞忠孝之門，伐凶逆之黨，進清簡之士，退諂佞之臣。使六合無怨紂之聲，八荒有歌周之詠。飛沈安其巢穴，水陸任其長生（）。”嵩此上言，有所因也。曾讀《智論》，見天王佛之政令也。故立平延。然述佛大慈，令生安樂，斯得理也，事則不爾。夫妻乃和，未能絕欲，城隍充寺，非是聖基，故不可也。即色為空，非正智莫曉，即凡為聖，豈凡下能通？故須兩諦雙行，二輪齊運，以道通俗，出要可期。


嵩：“不勸立曲見伽藍者，以損傷人畜故也，若作則乖諸佛大慈。昔育王造塔，一日而役萬神，今造浮圖，累年而損財命。況復和土作泥，磚瓦成日，為草蟲而作火劫，助螻蟻而起水災。仰度仁慈，未應垂許，斯誠誡也。故比丘造房，先除妨難，有損命者，必不得為。重物起慈，即為仁塔。”理極正矣，事罕行之。


又：“請有德貧人，免丁輸課，無行富僧，輸課免丁。富僧輸課免丁，則諸僧必望停課，爭斷慳貪。貧人免丁則眾人必望免丁，競修忠孝。此則興佛法而安國家，實非滅三寶而危百姓也。”有十五條，總是事意。勸行平等，非滅佛法；勸不平等，是滅佛法。


勸行大乘，勸念貧窮，勸舍慳貪，勸人發露，勸益國民，勸燎為民，勸人和合，勸恩愛會，勸立市利，勸行敬養，勸寺無軍人，勸立無貪三藏，勸少立三藏，勸立僧訓僧，勸敬大乘誡。上列事條，反則滅法，順則興教。並陳表狀，及佛道二論，立主客，論小大。嵩以理通我，不事二家，惟事周祖；以二家空立其言，而周帝親行其事。故我事帝，不事佛道。立詞煩廣，三十餘紙，大略以慈救為先，彈僧奢泰，不崇法度。無言毀佛，有葉真道也。故唐吏部唐臨《冥報記》。


十八、劉慧琳，秦郡人，出家住楊都治城寺。有才學，為宋廬陵王所知，著《均善論》（一《白黑論》）。其論難窮通，後《法義篇》備之矣。大較：“但知六度與五教並行，信順與慈悲齊立，殊塗同歸，不得守其髮足之轍也。”


十九、范縝，南郡人。少孤貧，學於沛國劉棨而卓越不群。在門下積年，芒嵒布衣徒行，而危言高論，盛稱無佛，有於自然。其詞亦備後《法義篇》。沈休文難之，故不煩載。


二十、顧歡，吳郡人。以佛道二教互相非毀，歡著《夷夏論》以統之。略：“在佛曰實相，在道曰玄牝，道之大象，即佛之法身。佛則在夷，故為夷言；道既在華，故為華語。獨立不改，絕學無憂。曠劫諸聖，共遵斯一。老釋未始分，迷者分未合，億善遍修，修遍成聖。雖十號千稱，終不能盡。”然其文中，抑佛而揚道，斯門人也，不足評之。又張融《門律》意亦同歡，前集已詳，後更略引。亦備《法義篇》。且佛則金姿丈六，道則白首同凡；佛則舍王位，道則臣王者。佛化無國不有，道則不出神州；佛則塔遍閻浮，道則蒙居槐裏，全不同也。何得輒引以擬倫乎？


二十一、邢子才，河間人，仕魏著作郎遷中書黃門郎。以為姓人不可保，謂元景曰：“卿何必姓王？”元景變色。子才曰：“我亦何必姓邢，能保五世耶？然佛是西域聖人，尋已冥滅，使神更生，安能勞苦？今世邢子才，為後身張阿，得耶？”亦有難解，如《法義篇》，自尋之。


二十二、高道讓者，《涼書》述：“釋氏之化，聞其風而悅之。義生天地之外，詞出耳目之表，斯獎教之洪致，九流之一家，而好之既深，則其術亦高。而圖寺極壯，窮海陸之財，造者弗吝金碧，殫生民之力，豈大覺之意乎？然至敬無文，至神不飾。未能盡天下之牲，故祭天以繭栗；未能極天下之文，故藉神以槁秸。苟有其誠，則蘋藻侔於百品；明德匪馨，則烹牛下於礿祭。而況鷲山之術，彼岸之奇，而可以虛求乎？乃有浮遊都鄙，避苦逃劇，原其誠心，百裁一焉。既朱紫一亂，城社狐鼠，穢大法之精華，損農蠶之要務。執契者不以為患，當衡者不以為言，有國者宜鑒而節之。”此則讓為護法之純臣矣，奕又何為裁之？可謂高識之人，而載於高識之傳者可也。


二十三、齊李公緒，趙郡人。通經史，善陰陽，見有喪之家憂，齋供福利。便曰：“佛教者，脫略父母，遺蔑帝王，捐六親，舍禮義。赭衣髡剔，自比刑餘；妄說炫惑，惟利是親。陰陽名墨，雖紕繆苛察，而四時節用有取。至如茲術，則傷化托幽，滋為鬼道。惜哉！舉國皆迷，彼眾我寡；悲哉！吾之死也，福事一切罷之。棄華即戎，有識不許。”弟概字季節，屬文讀佛經，腳指夾之。斯北邊士俗自保專執之大魁者。惜哉！生為徒生，無上善以資神，死為徒死，有下惡以沈報。冥冥隨業，反本何期？來際莫知，現在焉識？與夫群畜愚叟，奚以異哉！


二十四、盧思道，范陽人，仕齊為黃門郎。周武平齊詣京師，作《西征記》。略：“姚興好佛法，羅什譯經論，佛圖遍海內，士女為僧尼者十六七。縻費公私，歲以巨萬。帝獨運遠略，罷之。強國富民之上策也。”又作《周齊興亡論》，略：“周祖始位，大？宰宇文護，太祖之猶子也，負圖作宰，親受顧命。周祖高居深視，一朝折首，凡厥黨與，咸見夷戮。乃棄奢淫，布公道，屏重內躬大布，始自六宮，被於九服。以為釋化立教，本貴清淨，近世已來，縻費財力。遂下詔削除之，亦前王之所未得也。”思道為論，糾其縻費，罷之則謂強國富民之策。斯一代之小識，未遠大之弘略也。夫佛法之行化也，要在清神滅惑也。彼費財崇福者，知身命財終歸散滅，徒為保愛，此厚生守財之奴也。故俗：“多藏厚亡，積而能散。”石崇以財色而受誅，殷辛亦同之而早戮。自古咸爾，溢於見聞而不能止者，乃貪惑使之然也。


昔漢武壽陵，秦皇終隴，財寶充刃，畢被侵開。何若舍貪積而興上福，以崇景仰之至；割形骸而從道化，以襲全正之極者？可也。不然，藏積空勞自他，形神校計，晨夕無暇，身死名滅，卒從他手。今昔如此，習俗相仍，略舉近代。齊代之行福也，寺塔崇盛，僧眾雜聚，不能節之以道，縱其淆亂。斬斛律明月，虛聽讖詞，周軍聞便解甲。齊後斯闇主也，權守國資，不能周給，宇文既破，帑藏充盈，不解身用，銜絏而詣軍門，財寶並為周有。周祖既廢二教，自以為萬代之上策也。西平東討，無往不克，以為滅法之廟略也；固天宥之。統收齊餘，泉貨鳩拾。素是貧國，縑纊全希，一旦獲之，填胸滿目，連手運帛，接軫長途。斯為大盜之滅國，乃以為興師之盛業也。生滅得失，曾不籌之，惟擬目前快意，莫慮於後。我既破他，他亦破我，自古恒爾，無得不思？周祖謂以萬代常存，與天地而齊壽也，窮討岩穴，務存藏積，守儉保素，克己勵俗，亦萬代之一人也。當年崩背，而其子用之，大張文物，高陳聲勢。即開佛法，以從百姓之歡心，又顯勝相，用呈大國之威雄也。立四皇后，表八柱國，前後鹵薄、隊仗倍常，各二十四，自古皇王莫之比擬。立元宣政，禪位小兒，時在繈褓，王位斯及。自號天元皇帝也。春秋方富，未許喪身，不盈一載，又從萬古。兒小不立，後父控衡，曆移運從，隋高受禪。位及國財，並為隋有。斯可師也，而不師之，隋雖重法，廣陳寺塔，至於財事，無足稱言。故使蓄積穀帛，遍於國中，倉庫殷實，不能散施，故福門雖開，示存而已。及煬帝之末，天下沸騰，郊壘風驚，畿甸霧結。初登位也，歌帝德而曰萬年；後陵遲也，咸面罵而揚諸咎。倉稟資於群盜，縻爛者無窮，形骸執於賊臣，百辟困於黔首。舉斯以統，無得守株，佛之誠言，信而可驗。何以知其然耶？自古登臨，無不高稱萬歲，歲之有萬，斯即有期，況減於萬，何代不有？既前王不守於萬，固知後帝義不逾之，各取萬歲，今何所在？五運相襲，可不鏡諸？是以明後英賢，知五家之必散；上智高識，鑒三堅之可修。已用之財，如影之相逐；未用之物，不可賜及怨親。所以於國於家，遺之如脫屣；若財若命，棄之若遊塵。莊嚴性識，使早備法身，成就善權，務津梁諸有，斯至教也。餘諸幻有，知何所論？故經：“劫燒終訖，乾坤洞燃，須彌巨海，都為灰揚；天龍人鬼，於中凋喪。”二儀尚殞，國有何常？如斯法句，可以尋真，自外凡鄙，固非其務。


二十五、傅奕，北地范陽人。其本西涼，隨魏入伐齊。平入周，仕通道觀。隋開皇十三年，與中山李播請為道士，十七年事漢王，及諒反，遷於岐州，皇運初授太史令。武德四年，上減省寺塔僧尼，益國利民，事十一條。高祖聞之，竟不行下。奕乃多寫表狀，遠近流布。京師諸僧作《破邪論》以抗之，如後所列。奕表：“一僧尼六十已下，簡令作民，則兵強農勸。《易》曰：‘男女構精，萬物化生。’此則陰陽父子，天地大象，不可乖也。今衛壯之僧，婉孌之尼，失禮不婚，夭胎殺子，減損戶口，不亦傷乎？今佛家違天地之化，背陰陽之道，未之有也。請依前條尋，老子至聖，尚謁帝王；孔丘聖人，猶跪宰相。況道人無取，德義未隆，下忽公卿，抗衡天子。如臣愚見，請同老、孔弟子之例，拜謁王臣，編於朝典者。”奕奏如此，未足理論，出處殊途，不可一述。《易》稱構精，佛則絕欲，固知李氏道門，相結伉儷，日夕共會，順《易》陰陽，不順則與佛何殊？若順固其恒俗，何為學僧守靜，絕欲無為？以事討論，纏綿自顯，如上已述，迷者未尋。且李耳子孫，遍於天下，張陵餘胤，散列諸州。祖宗遺緒，如何輒異？若異其先，斯為絕嗣？三千之罪，莫有高之。況復黃書服氣，三五七九之經；上下相和，四眼二舌之教，不可削也。佛教不爾，欲是過原，先必戒之，方祛俗滯，此則佛道之分途也。高識者體之。


又：“請同孔老門人，拜謁王臣者。”不知奕出此語，何以自陳？毀僧傲親抗君，非為忠孝，固知道士常拜君親，如何目見道士從僧抗禮？不能自化其類，何用彈人？實而言之，道士由來拜謁，竊形濫吹，冒入出俗之儔，致有黃巾，乃張角之風也。法儀抗禮，是緇徒之範也。至如李老之服，本襲朝章，冠屨同蘭台太史，揖讓等大夫之儀也。如何門人高抗先師之位？仰則沙門之法，都不可也。會逢寬政，置不繩之。以法懲劾，於何逃責？但奕上事，碎亂不經，或言胡佛邪教，退還西域，或三萬戶州，且存一寺，不足校也。


一，奕：“大唐丁壯，僧尼二十萬眾，共結胡心，可不備預之哉？請一配之，則年產十萬。”此亦劉生之古計也，無用陳之，如前已顯。斯則女子帶甲，鰥夫執戈，餌敵負國，一何可笑？又大唐寺籍，佛道二眾，不滿七萬，如何面欺上帝二十萬眾乎？斯即自刑，無勞他處。


二，明寺作草堂土舍，則秦皇漢武為有德之君。良以佛縱奢侈，寺塔八萬四千，此國效之，又增其倍。凡百士庶，暗愁往罪，虛規來福。浪說天堂地獄，詛我華人，至如秦皇阿閣，漢武甘泉，古跡宮觀，不過十數。史官書之號曰無道，曾不言佛，無道過之。”又引張融《三破》之言，廣如前集，今重顯之。佛之化也，依樹為家，形骸有累，權開小室。寺塔崇廣，信心所營，請增福田，非僧課造。至如天堂地獄，善惡之報殊焉；品類區分，升沈之義天別。不知道經往往亦述地獄，須核天堂有幾？地獄何所？。


故道步虛：“天人同其願，飄鷌入紫微，七祖生天堂，我身白日升。”如是非一，述天堂也。不許僧，是誰過乎？


三，明請減寺塔，則民安國治者，由妖胡虛說造寺之福，庸人信之，爭營寺塔。小寺百僧，大寺二百，以兵率之，五寺強成一旅。總計諸寺，兵多六軍。侵食生民，國家大患。請三萬戶州，且留一寺。”又引自古已來，僧反十餘，自餘凶黨，至今猶在。請必除蕩，用消胡氣。浹旬之間，宇宙廓清。奕奏如此，妄述兵多，於時二眾不滿七萬，半為尼女，豈等大國之六軍乎？又反僧凶黨猶在者，僧之從逆，為俗所拘。一身獨立，如何動眾？虛引飾詐，亂俗惘君，天地不容，故早磨滅。又統詳之，賊臣酷吏，何代不無？濁濫當官，何時不有？堯放四凶，非由事佛；舜既絕嗣，豈是僧風？不可以一臣逆節，舉朝同誅；一僧為過，全宗族滅。奕奏狀，日望即依行，明明作辟，固絕其議。


四，明僧尼，衣布省齋，則貧人不饑，蠶無橫死者。臣聞佛戒，僧尼糞掃衣，五綴缽，望中一食，獨坐山中，清居禪誦，此佛之章法也。若殺蠶作衣，佛戒不許。今則知佛理虛，故生違犯（此是荀濟語）。”餘則鄙罵惡類，廝下之言，不足聞也。


五，明斷僧尼居積，則百姓豐滿，將士皆富。


六，明帝王無佛，則大治年長，有佛則虐，政祚短者。


七，明封周孔之教，送與西域，胡必不行者。


八，明統論佛教，虛多實少者。


九，明隱農安匠，市廛處中，國富民饒者。


十，明帝王受命，皆革前政者。


十一，明直言忠諍，古來出口禍及其身者。


此之十一條，通釋甚眾，為存詞費，約同諸異解，奏之。高祖覽之大悅，詔廢諸州寺塔。至九年六月四日，後上謂曰：“爾大直奏事，怕殺人。今日後勿懼。”貞觀六年，又上書，令僧吹螺，不合擊鍾。又言：“佛法妖偽。”敕示蕭瑀。瑀曰：“傅奕非聖人者，無法。”奕駁曰：“瑀先祖已來，不事宗廟，專崇胡鬼，非孝者無親。”因集佛教入中華已來，士人識見高遠、有駁議其妖惑者，為《高識傳》。奕傳如此，高祖從其言而廢寺者，斯罔君也。豈有四年上事，九年方廢省諸州寺塔乎？竟無此詔，如何信之？一條假誑，萬途可悉。奕身死後，出傳貨之，言雖矯詔，無命可死。又：“上書不許擊鍾。”斯妄作也。經：“擊鼓戒兵，鳴槌集眾。”又：“撞擊佛鍾，斯非教耶？”又述蕭瑀不事宗廟，專事胡佛，斯面欺於宰伯也。《梁典》：“高祖七廟，每祭畢，涕泗滂沱。”是何言也？今京師東西兩第，俱有宗廟，四時饗祀，相仍即目。義不濫聽，弘為此傳，又可笑也。止可誑緣邊小識，未足以示中華。惜哉！淨識一從汙染，頓爾沈滯，反本何期？上所列人，亦如前評，興亡太半，隨類詳焉。


檢唐臨《冥報記》。太史令傅奕，自武德初至貞觀十四年，常誹毀佛僧，以其年秋，暴病卒。初奕與道士傅仁鈞、薛賾善，後傅、薛俱受官，仁鈞先亡。賾夢見鈞曰：“先所負錢，可付泥人。”賾問誰耶？曰：“即傅奕也。”是夜少府馮長命又夢在一處，多見是先亡。命問：“佛經罪福之事，有實乎？”曰：“皆定實也。”又問：“如傅奕生平不信佛，死受何報？”答曰：“傅奕已配越州作泥人矣。”長命旦入殿庭，見薛賾說所夢，賾又說之，二夢符合。臨在其側，同嗟歎之。賾即送錢付奕，並說所夢，後數日而奕卒。案泥人者，謂泥犁中人也。泥犁即地獄之別名矣。八大地獄在於地下，餘諸雜獄散在山中、海內而受苦也，深可痛哉！

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷八


○辨惑篇第二之四


△擊像焚經坑僧詔──元魏世祖太武帝


帝諱燾，以明元帝泰常八年即位。時年八歲，尚在幼衝，資政所由，惟恃台輔。時司徒崔浩尤不信佛，帝訪國事，每以為懷。言佛法虛誕，為俗費害，黃老仙道可以存心。浩既雅信仙道，授帝老經。隨言信用，曾無思擇。即立道壇，四追方士，當時佛法隆盛，浩內嫉之，常求瑕釁。會蓋吳反於杏城，關中騷動。帝乃西伐，時浩從焉，既至長安，有沙門，種麥於寺中，御騶牧馬。帝入觀馬，從官入。其便室見有弓矢，出以奏聞。帝怒曰：“此非沙門所用，當與蓋吳通謀，規害人耳。”命有司案誅一寺，閱其財產及州郡牧守富人所寄藏物，蓋以萬計。詔乃焚破佛像，敕留台下、四方一依長安行事。太平真君五年，帝年二十有九，春秋方富，盛於武功。崔浩邪謀相接，交扇方士，仙觀日有登臨，釋門清眾將事殲殄。又下詔曰：“愚民無識，信偽惑妖，私養師巫，挾藏讖記。沙門之徒，假西域虛誕，坐致妖孽，非所以一齊政化，布淳德於天下也。自王公以下至於庶人，有私養沙門者，限今年二月十五日。過期不出沙門，身死。容止者，誅一門。”時恭宗為太子監國，素敬佛法，頻上表陳刑殺沙門之濫，又非圖像之罪。今罷其道，杜諸寺門，世不修奉，土木丹青，自然毀滅。如是再三，不許。時有沙門玄高者，空門之秀傑也。太子晃師之。晃敬事如佛，崔浩得幸於帝，恐晃攝政，或見危逐，密讒於帝：“晃有異圖，若不先慮，後悔無及。又晃結納玄高，高又通靈鬼物，善得人心，可不猜耶？”帝初不從，後且幽之。又夢其先祖：“太子無事。”又問百官，咸：“太子仁孝，枉見幽辱。”帝乃出晃，以政歸之。浩又重譖。帝信之，便幽死晃於禁中，縊高於郊南。浩得志於朝廷也，列辟莫敢致言，便以太平真君七年三月下詔，一切蕩除，所有圖像胡經，皆擊破焚毀；沙門無少長悉坑之。斯並崔浩之意致也。及後帝遭癘惱，浩被族誅。呼嗟長慨，無所及矣。事跡如前，《釋老志》廣之。


△周滅佛法集道俗議事


周高祖猜忌為心，安忍嫌隙。大？宰晉國公護，權衡百揆，決通庶政。帝竊嫉之，恐有陵奪，召護入內，親自誅之。並大臣六家，並從族滅。帝以得志於天下，一無所慮也，然信任讖緯，偏以為心。自古相傳，黑者得也，謂有黑相，當得天下。猶如漢末訛言“黃衣當王，以黃代赤，承運之像”。言黑亦然。所以周太祖挾魏西奔，衣物旗幟，並變為黑，用期訛讖之言，斯亦漢光武之餘命也。昔者高洋之開齊運，流俗亦有此謠。洋言黑者，稠禪師，黑衣天子也，將欲誅之。會稠遠識，悟而得免，備如別說。故周祖初重佛法，下禮沙門，並著黃衣，為禁黑故。有道士張賓，譎詐罔上，私達其黨，以黑釋為國忌，以黃老為國祥。帝納其言，信道輕佛，親受符錄，躬服衣冠。有前僧衛元嵩，與賓唇齒相扇，惑動帝情。：“僧多怠惰，貪逐財食，不足欽尚。”帝召百僧，入內七宵行道，時既密知，各加懇到。帝亦同僧寢處，覘候得失，或為僧讀誦，或讚唄禮悔，僧皆懍厲，莫不訝帝之微行也。既期已滿，無何而止。至天和四年，歲在己丑，三月十五日。敕召有德眾僧，名儒道士，文武百官二千餘人，帝御正殿量述三教。以儒教為先，佛教為後，道教最上。以出於無名之前，超於天地之表故也。時議者紛紜，情見乖咎，不定而散。至其月二十日，依前集論，是非更廣，莫簡帝心。帝曰：“儒教道教，此國常遵，佛教後來，朕意不立。僉議如何？”時議者陳理，無由除削。帝曰：“三教被俗，義不可俱。”至四月初，更依前集，必須極言陳理，無得面從。


又敕司隸大夫甄鸞，詳度佛道二教，定其深淺，辨其真偽。天和五年，鸞乃上《笑道論》三卷，用笑三洞之名。至五月十日，帝大集群臣，詳鸞上論。以為傷蠹道法，帝躬受之，不愜本圖，即於殿庭焚蕩。時道安法師又上《二教論》，內教外教也，練心之術，名三乘，內教也。教形之術名九流，外教也。道無別教，即在儒流，斯乃《易》之謙謙也。帝覽論以問朝宰，無有抗者，於是遂寢。乃經五載，至建德三年，歲在甲午五月十七日，敕斷佛道兩教。沙門道士，並令還俗，三寶福財，散給臣下，寺觀塔廟，賜給王公。餘如別述。於時衛王不忍其事，直入宮燒乾化門，攻帝不下，退至虎牢。捉獲入京，父子十二人，並同謀者並誅。


△二教論──沙門釋道安


〖歸宗顯本第一〗


有東都逸俊童子，問於西京通方先生曰：“僕聞風流傾墜，六經所以緝修；誇尚滋彰，二篇所以述作。故優柔弘潤，於物必濟曰‘儒’，用之不匱於物，必通曰‘道’。斯皆孔、老之神功，可得而詳矣。近覽釋教，文博義豐，觀其汲引，則恂恂善誘；要其指趣，則亹茲良。然三教雖殊，勸善義一，塗跡誠異，理會則同。至於老嗟身患，孔歎逝川，固欲後外以致存生，感往以知物化，何異釋典之厭身無常之說哉？但拘滯之流，未馳高觀，不能齊天地於一指，均是非乎一氣，致令談論之際，每有不同。此所謂匿摩尼於胎灊，掩大明於重夜，傷莫二之純風，塞洞一之玄旨。祈之彌劫，奚可值哉？敬請先生為之開闡。”


通方先生曰：“子之問也，激矣哉！可謂窮辨未盡理也。僕雖不敏，稽疑上國，服膺靈章，陶風下席。今當為子略陳其要，夫萬化本於無生而生，生者無生，三才兆於無始而始，始者無始。然則無生無始，物之性也，有化有生，人之聚也。聚雖一體，而形神兩異，散雖質別，而心數弗亡。故救形之教，教稱為外；濟神之典，典號為內。是以《智度》有內外兩經，仁王辯內外二論，《方等》明內外兩律，《百論》言內外二道。若通論內外，則該彼華夷，若局命此方，則可儒釋。釋教為內，儒教為外，備彰聖典，非為誕謬。詳覽載籍，尋討源流，教唯有二，寧得有三？何則？昔玄古樸素，墳典之誥未弘，淳風稍離，丘索之文乃著。故包論七典，統括九流，咸為治國之謨，並是修身之術。故《藝文志》曰：‘儒家之流，蓋出於司徒之官。助人君，順陰陽，明教化者也。遊文於六經之中，留意於五德之際，祖述堯舜，憲章文武。宗師仲尼，其道最高者也。


道家者流，蓋出於史官。清虛以自守，卑弱以自持，此君人者南面之術，合於堯之克讓，《易》之謙謙，是其所長也。


陰陽家者流，蓋出於羲和之官。敬順昊天，曆象日月星辰，敬授民時，此其所長也。法家者流，蓋出於理官。信賞必罰，以輔禮制。《易》曰：先王以明罰敕法。此其所長也。


名家者流，蓋出於禮官。古者名位不同，禮亦異數。孔子曰：必也正名乎？名不正，則言不順，言不順，則事不成。此其所長也。


墨家者流，蓋出於清廟之官。茅屋采椽，是以貴儉，養三老五叟，是以兼愛；選士大射，是以上賢；宗祀嚴父，是以有鬼。此其所長也。


縱橫家者流，蓋出於行人之官。孔子曰：誦詩三百，使乎四方，不能專對，雖多亦奚以為？又曰：使乎使乎！言其當權事制宜，受命而不受詞，此其所長也。


雜家者流，蓋出於議官。兼儒墨，含名法，知國體之有此，見王治無不貫。此其所長也。


農家者流，蓋出於農稷之官。播五穀，勸耕桑，以足衣食。故八政：一曰食，二曰貨。此其所長也。’若派而別之，則應有九教，若總而合之，則同屬儒宗。論其官也，各王朝之一職，談其籍也，並皇家之一書。子欲於一代之內，令九流爭川，大道之世，使小成競辯；豈不上傷皇極莫二之風，下開拘放鄙蕩之弊？真所謂巨蠹鴻猷，眩曜朝野矣。


佛教者，窮理盡性之格言，出世入真之軌轍，請其文則部分十二，語其旨則四種悉檀。理妙域中，固非名號所及；化擅係表，又非情智所尋。至於遣累落筌，陶神盡照，近超生死，遠證泥洹。播闡五乘，接群機之深淺；該明六道，辯善惡之升沈。敻期出世，而理無不周，邇比王化，而事無不盡。能博能要，不質不文，自非天下之至慮，孰能與斯教哉？雖復儒、道千家，墨農百氏，取舍驅馳，未及其度者也。惟釋氏之教，理富權實，有餘不了，稱之曰‘權’；無餘了義，號之為‘實’。通善誘，何成妙賞。子謂三教雖殊，勸善義一。餘謂善有精粗，優劣宜異。精者超百化而高升，粗者循九居而未息，安可同年而語其勝負哉？又教跡誠異，理會則同，爰引世訓，以符玄教。此蓋悠悠之所昧，未暨其本矣。教者何也？詮理之謂。理者何也？教之所詮。教若果異，理豈得同？理若必同，教寧得異？筌不期魚，蹄不為兔，將為名乎，理同安在？夫厚生情篤，身患之誡遂興，不悟遷流，逝川之歎乃作，並是方內之至談，諒非逾方之巨唱。何者？推色盡於極微，老氏之所未辯，究心窮於生滅，宣尼又所未言。可謂瞻之似盡，察之未極者也。故《涅槃經》曰：‘分別色心，有無量相。’非諸聲聞、緣覺所知。且聲聞之與菩薩，俱越妄想之鄉，菩薩則惠兼九道，聲聞則獨善一身。其猶露潤之方巨壑，微塵之比須彌，況凡夫識想，何得齊乎？故《淨名》曰：‘無以日光等彼螢火。’若夫以齊而齊不齊者，未齊矣！以齊而齊於齊者，未齊焉。余聞善齊天下者，以不齊而齊天下者也。何須夷嶽實淵，然後方平；續鳧截鶴，於焉始等？此蓋狷夫之野議，豈達士之貞觀？故諺曰：‘紫實昧朱，狂斯濫哲。’請廣其類，更曉子懷。上至天子，下至庶民，莫不資色心以成軀，稟陰陽以化體，不可以色心是等，而便混以智愚；安得以陰陽義齊，則同之貴賤？此之不可，至理皎然。雖強齊之，其義安在？”


〖儒道升降第二〗（儒通六典，道止兩篇，升降二事，備彰四史）


問曰：“先生涇渭孔、釋，清濁大懸，與奪儒道，取舍尤濫。史遷六氏，道家為先；班固九流，儒宗為上。討其祖述，並可命家；論其憲章，未乖典式。欲言俱非，情謂未可。儻其都是，何宜去取？”


答曰：“塗軌乖順，不可無歸；朱紫之際，久宜有在。《漢書》十志，並是古則；《藝文》五行，豈今始有？農為治本，史遷不言，安毀縱橫，官典俱漏。故孟堅之撰，今古褒其是；子長之論，曩見貶其非。是以《前漢書》曰：‘史遷序墳籍，則先黃老後六經，論遊俠則退處士進奸雄，述貨殖則崇勢利羞貧賤。’此其為弊也。


《後漢書》曰：‘太史令司馬遷采左氏《國語》，刪世本《戰國策》，據《楚漢春秋》列時事。上自黃帝，下訖獲麟，作《本紀》《世家》《列傳》。書表凡百三十篇。而十篇缺焉。至於采經摭傳，分散百家之事，甚多疏略，不如其本。務欲以多聞廣載為功，論義淺而不篤。其論術學也，則崇黃老而薄五經，輕仁義而賤守節。此其甚弊，傷道所過，極刑之咎也。’又《晉書·禮樂志》曰：‘世稱子長《史記》奇而不周。奇謂博古遠達，不周謂弊於儒道。儒道既弊，聖教不興，何、王摹之，尚道廢儒，惑亂天下。變風毀俗，遂使魏晉為之陵遲，四夷交侵，中國微矣。’此皆國史實錄之文，奚獨可異。校其得失，詳列典志，取舍升降，何豫鄙懷。”


問：“老子之教，蓋修身治國，絕棄貴尚。論大道則為三才之元，辯上德則為五事之本，猶陶埏之成造，譬橐巇之不窮，先生何為抑在儒下？”


答曰：“余聞恬志大和者，不務變常；安時處順者，不求反古。故詩曰：‘不愆不忘，率由舊章。’惟藝文之盛，《易》最優矣。吾子謂《老》與《易》何若？昔宓羲氏，仰觀象於天，俯察法於地，近取諸身，遠取諸物，於是始作八卦，以通神明之德，以類萬物之情。文王重六爻，孔子弘十翼，故曰：‘易道深矣’人更三聖，世曆三古，故《係詞》曰：‘《易》有太極，是生兩儀。’《易說》曰：‘夫有形生於無形，故曰有太易，有太初，有太始，有太素。太易者未見氣也，太初者氣之始，太始者形之始，太素者質之始。’夫氣形質而未相離，故曰混沌。視之不見，聽之不聞，循之不得，故曰易也。《孝經說》曰：‘奇者，陽節；偶者，陰基，得陽而成，合陰而居。數相配偶，乃為道也。’故曰一陰一陽之謂道，陰陽不測謂之神，此而遐瞻，足賢於老也。


子謂仁由失德而興，禮生忠信之簿，安其所習，毀所不見。且大樂與天地同和，大禮與天地同節，豈在飾敬之年，責報之歲哉？然老氏之旨本救澆浪，虛柔善下，修身可矣。不上賢能，於治何續？既扶易之一謙，便是儒之一派。幸勿同放，兼棄五德。”


〖君為教主第三〗（世謂孔、老為弘教之人，訪之典謨，則君為教主）


問：“敬尋懋制，剖析離合，派而別之，應有九教；統而合之，同一儒宗。采求理例，猶謂未當。何者？名雜鄧、尹，法參悝、商，墨出由胡，農興野老，斯皆制通賢達，不可以為教首。孔、老聖歟？可以命教。故九流之中，唯論其二，儒教道教，豈不婉哉？”


答曰：“子之問也，似未通遠。夫帝王功成作樂，治定制禮，此蓋皇業之盛事也。而左史記言，右史記事，事為《春秋》，言為《尚書》。百王同其風，萬代齊其軌。若有位無才，猶虧弘闡，有才無位，灼然全闕。昔周公攝政七載，乃制六官；孔老何人，得為教主？孔雖聖達，無位者也。自衛回輪，始弘文軌，正可修述，非為教源。且柱史在朝，本非諧讚，出周入秦，為尹言道，無聞諸侯，何況天子？既是仙賢，固宜雙缺。道屬儒宗，已彰前簡。”


問：“孔子問禮於老聃，則師資之義存矣。又《論語》，孔子自稱：‘吾述而不作，信而好古’竊比我於老、彭，子孔聖而老賢，比類之義，義將焉在？褒貶乖中，諒為侮聖。”


答曰：“余既庸昧，奚敢穿鑿。廢智任誠，唯依謨典。《嵇子》：‘老子就涓子學九仙之術。’尋乎練餌，斯或有之；至於聖也，則不學。《論語》曰：‘生而知之者上，學而知之者次。’依《前漢書》，品孔子為上上類，皆是聖；以老氏為中上流，並是賢。又何晏、王弼，咸老未及聖。此皆典達所位，僕能異乎？孔子曰：‘吾無常師。’問禮於老聃，斯其義也。有問農，吾不如老農；又問圃，吾不如老圃。入太廟每事問，豈農、圃、守廟之人，而賢於孔丘乎？竊比遜詞，斯其類也。故知他評近實，自謙則虛，侮聖之談，恐還自累（孔子問樂於長弘，學琴於師襄子，豈弘、子之流皆賢於孔子乎？聖人之跡，於斯可見）。


問：“魯隱公者，蓋是讓國之賢君，而人表評為下下。老子者，乃無為之大聖，《漢書》品為中上。故知班彪父子，詮度險巇。先生何乃引之為證？”答曰：“吾子近取杜預之談，遠忽《春秋》之意。隱公者，桓公之庶兄也。桓公幼小，攝行政事，及桓長大，歸政桓公。雖能歸政，不能去猜，讚毒於是縱橫，遂為桓公所弑。既不自全，陷弟不義，讓國之美，竟復何在？此而非下，孰有下乎？《漢書》之評，於是乎得。且孔子受命，遂號素王，未聞載籍，稱老為聖。言不關典，君子所慚問。《尚書》：‘惟狂克念作聖，惟聖罔念則狂。’子聖也則不關學，是何言歟？”


答曰：“孔語生知，學言積習，向者論儒，未釋也。上智下愚，本不隨化，中庸之類，乃順化遷。聖可為狂，則非上智；狂可為聖，復非下愚。書辨狂聖，皆中庸也。老子曰：‘絕聖棄智，民利百倍。’此蓋中才之聖，非上智也。”


〖詰驗形神第四〗（形神之教，初篇已言。今則詰之，驗其典證也）


問曰：“先生：救形之教，教稱為外。敬尋雅論，實為未允。《易》：‘知幾其神乎？’寧得雷同七典，皆為形教？釋辨濟神，義將安在？”


答曰：“書稱知遠，遠極唐虞，春秋屬詞，詞盡王業。至若《禮》《樂》之敬良，《詩》《易》之溫潔，皆明夫一身，豈論三世？固知教在於形方者，未備洪祐；示逸乎生表者，存而未議。《易》曰：‘幾者動之微也。’能照其微，非神如何？此言神矣，而未辨練神。練神者，閉情開照，期神曠劫，幽靈不亡，積習成聖。階十地而逾明，邁九宅而高蹈，此釋教所弘也。經曰：‘濟神拔苦，莫若修善。’六度攝生，淨心非事故也。”


〖仙異涅槃第五〗（仙明延期之術，不無其終。涅槃常住之果，居然乖異）


問：“釋稱涅槃，道言仙化。釋無生，道稱不死。其揆一也，何可異乎？”


答曰：“靈飛羽化者，並稱神丹之力；無疾輕強者，亦餌服之功。哀哉！不知善積前成，生甄異氣，壽夭由因，修短在業。佛法以有生為空幻，故忘身以濟物；道法以吾我為真實，故服餌以養生。生生不貴，存存何績？縱使延期，不能無死。故莊周稱老子曰：‘古者謂之遁天之形，始以為其人，今則非人也。’尚非遁天之仙，故有秦佚之吊。死扶風，葬槐裏。涅槃者，常恒清涼，無復生死，心不可以智知，形不可以像測，莫知所以名，強謂之寂。其為至也，亦以極哉！縱其雙林息照，而靈智常存；體示闍維，而舍利恒在。雖復大椿遐壽，以彭年為殤，非想多劫，與無擇對戶。凡聖理懸，動寂天異，焉可同時而辨升降哉！吾子何為抗餘燎於日月之下，而欲與羲和爭輝，至於狷也。何至甚乎！”


〖道仙優劣第六〗（道以恬虛寡欲，優在符于謙德。仙則餌服紛紜，劣在徒勤無效）


問：“先生高談壽夭，善積前生，業果雖詳，芝丹仍略。且道家之極，極在長生。呼吸太一，吐故納新，子欲劣之，其可得乎？”


答曰：“老氏之旨，蓋虛無為本，柔弱為用，渾思天元，恬高人世，浩氣養和，得失無變，窮不謀通，達不謀己。此學者之所以詢仰餘流，其道若存者也。若乃練服金丹，餐霞餌玉，靈升羽蛻，屍解形化，斯皆尤乖老莊立言本理。其致流漸，非道之儔，雖記奇者有之，而言道者莫取。昔漢武好方技，遂有欒大之妖；光武信讖書，致有桓、譚之議。書為方技，不入墳流；人為方士，何關雅正？吾子曷為舍大而從小，背理而趣誕乎？”


〖孔老非佛第七〗（佛生西域，孔氏高推，商宰致問，列子書記）


問：“西域名‘佛’，此方‘覺’。西言‘菩提’，此為‘道’。西‘泥洹’，此言‘無為’。西稱‘般若’，此翻‘智慧’。準此斯義，則孔老是佛，無為大道，先已有之。”


答曰：“鄙俗不可以語大道者，滯於形也。曲士不可以辯宗極者，拘於名也。案孟子以聖人為先覺，聖中之極，寧過佛哉？故譯經者以‘覺’翻‘佛’。覺有三種，自覺覺他，及以滿覺，孟軻一辯，豈具此三菩提者？案《大智度論》：‘無上慧然，慧照靈通。’義翻為‘道’，道名雖同，道義尤異。何者？若論儒宗，道名通於大小。《論語》曰：‘雖小道，必有可觀，致遠恐泥。’若談釋典，道名通於邪正。經曰：九十有六，皆名道也。聽其名則真偽莫分，驗其法則邪正自辯，菩提大道，以智度為體。老氏之道，以虛空為狀。體用既懸，固難影響。外典無為，以息事為義；內經無為，無三相之為。名同實異，本不相似，故知借此方之稱，翻彼域之宗。寄名談實，何疑之有？準如茲例，則孔老非佛。何以明其然者？昔商大宰，問於孔丘曰：‘夫子聖人歟？’對曰：‘丘博識強記，非聖人也。’又問：‘三王聖人歟？’對曰：‘三王善用智勇，聖非丘所知。’又問：‘五帝聖人歟？’對曰：‘五帝善用仁信，聖非丘所知。’又問：‘三皇聖人歟？’對曰：“三皇善用時，聖非丘所知。’大宰大駭曰：‘然則孰者為聖？’孔子動容，有間，曰：‘西方之人，有聖者焉。不治而不亂，不言而自信，不化而自行，蕩蕩乎民無能名焉。’若老氏必聖，孔何不言？以此校之，理當推佛（《老子西升經》：“天下大術，佛術第一。”又《西升玄經》：“吾師化由天竺，善入泥洹。”又《府子》曰：“老氏之師名釋迦文。”直就道書，咸皆師佛）。”


〖釋異道流第八〗（出世三乘，域中四大，懸如天地，異過塵嶽）


問：“《後漢書》：‘佛道神化，興自身毒（案《山海經》：“西方有天毒國。”郭景純注：“即天竺國也。”而《漢書·西域傳》：“天竺國，一名身毒國也。”）。’詳其清心釋累之訓，空有兼遣之宗，道書之流也。以此推之，則道教收佛。又佛經：‘一切文字，悉是佛說，非外道書。’而先生高位釋教，在儒道之表，將不自局而近誣聖乎？”


答曰：“吾子援引《漢書》而問，余亦還以《漢書》而答。《後漢·西域傳》曰：‘張騫之著天竺，惟地多濕暑。班、勇之列身毒，正言奉佛，不殺而精文。’善法導達之功，靡所傳記，余聞之後說也。其國則殷平中土，玉燭和氣，靈智之所降集，賢諮之所挺生。神跡詭怪，則理絕人區；感驗明顯，則事出天外。而騫、超無聞者，豈其道閉往運，數開叔葉乎？不然何經典之甚也。漢自楚英始盛齋戒之祀，桓帝又修華蓋之飾，將微義未譯，但神明之耶？且好仁惡殺，蠲弊崇善，所以賢達君子，多受其法焉。然好大不經，奇譎無已，雖鄒衍談天之辯，莊周蝸角之論，未足以概其萬一。尋《漢書》之錄，兼而有征。取其微義未譯，則道書之流，談其神奇感驗，則言理絕天表。惟四藏贍博，二諦並陳，總論九道，則無非佛說。別明三乘，則儒道非流，此乃在我之明證，非吾子之清決乎？”


〖服法非老第九〗（絕聖棄智，老氏之心。黃巾葉服，張家之法）


問：“經：釋迦成佛，已有塵劫之數，或為儒林之宗，或為國師道士。固知佛、道冥如符契。又《清淨法行經》：‘佛遣三弟子，振旦教化，儒童菩薩彼稱孔丘，光淨菩薩彼稱顏淵，摩訶迦葉彼稱老子。’先生辯異，似若自私。”


答曰：“聖道虛寂，圓應無方，無方之應，逗彼群品。器量有淺深，感通有厚薄，故令無像之像，像遍十方；無言之言，言充八極。應實塵砂，大略有二。八相感成，雙林現滅，斯其大也。權入六道，晦跡塵光，斯其小也。小則或畫卦以御時，或播殖以利世，或修征以定亂，或行禮以誡物，或談無而傲榮，或說有而重爵。何為老生，獨非一跡？故《須彌四域經》曰：‘寶應聲菩薩，名曰伏羲，寶吉祥菩薩，名曰女媧。’但今之道士，始自張陵，乃是鬼道，不關老子，何以知之？李膺《蜀記》曰：‘張陵避病瘧於丘社之中，得咒鬼之術書，為是遂解使鬼法。後為大蛇所噏，弟子妄述升天。’《後漢書》稱：沛人張魯，母有姿色，兼挾鬼道，往來劉焉家。益州刺史劉焉遂任魯，以為督義司馬。魯遂與別部司馬張修，將兵掩殺漢中太守蘇固，斷絕斜穀，殺漢使者。魯既得漢中，遂殺張修而並其眾焉。於漢為逆賊，戴黃巾，服黃布。


魯字公旗，初祖父陵。順帝時，客於蜀學道，鶴鳴山中，造作符書，以惑百姓。受其道者，輒出米五鬥，故世謂之米賊。陵傳其子衡，衡傳於魯，魯遂自號天師君。其來學者，初名鬼卒，後號祭酒。祭酒各領部眾，多者名曰治頭，皆教以誠信，不聽欺妄。有病但令首過而已。諸祭酒各起義舍於同路，同路懸亭，置米肉以給行旅，食者量腹取足，過多則鬼能病人。犯法者先加三令，然後行刑，不置長吏，以祭酒為治民。夷信向之，朝廷不能討。遂就拜魯鎮夷中郎，將通其貢獻。自魯在漢，垂三十年。獻帝建安二十年，曹操征之至陽平，魯欲舉漢中降。其弟衛不聽，率眾數萬，拒關固守。操破衛斬之，魯聞陽平已陷，將稽顙歸降。閻圃說曰：‘今以急往，其功為輕，不如且依巴中，然後委質，功必多也。’於是乃奔南山左右，欲悉焚寶貨倉庫。魯曰：‘本欲歸命國家，其意未達，今日之走，以避鋒銳，非有惡意。’遂封藏而去。操入南鄭，甚嘉之。又以魯本有善意，遣人慰安之。魯即與家屬出迎。拜鎮南將軍，封閬中侯。而張角、張魯等，本因鬼言，漢末黃衣當王，於是始服之。曹操受命，以黃代赤，黃巾之賊，至是始平。自此已來，遂有茲弊。至宋武帝，悉皆斷之。至寇謙之時，稍稍還有。今既大道之世，風化宜同，小巫巾色，實宜改復。且老子大賢，絕棄貴尚，又是朝臣，服色寧異？古有專經之學，而無服象之殊，黃巾布衣，出自張魯。國典明文，豈虛也哉？夫聖賢作訓，弘裕溫柔，鬼神嚴厲，動為寒暑。老子誡味，祭酒皆飲；張制鬼服，黃布則齊。真偽皎然，急緩可見。自下略引張氏數條妄說，用懲革未聞，或禁經止價（《玄光論》：“道家諸經，制雜凡意，教跡邪險，是故不傳。但得金帛，便與其經。貧者造之至死不睹，貪利無慈，逆莫過此。又其方術穢濁不清，乃有扣齒為天鼓，咽唾為醴泉，馬屎為靈薪，老鼠為芝藥，資此求道，焉能得乎？”）。


或妄稱真道（《蜀記》曰：“張陵入鶴鳴山，自稱天師，漢嘉平末，為蟒蛇所噏。子衡奔出尋屍無所，畏負清議之譏，乃假設權方，以表靈化之跡，生縻鶴足，置石崖頂。到光和元年，遣使告曰：正月七日天師升玄都。米民山獠，遂因妄傳，販死利生逆莫此之甚也）。


或含氣釋罪（妄造黃書兒癩無端，乃開命門，抱真人嬰兒。龍回虎戲，備如黃書所說。三五七九，天羅地網。士女溷漫，不異禽獸，用消災禍，其可然乎）。


或挾道作亂（黃巾鬼道，毒流漢室，孫恩求仙，禍延皇晉，破國害民，惑亂天下）。


或章書伐德（遷達七祖，乞免擔沙，橫費紙筆，奏章太上。戊辰之日，上必不達，不達太上則生民枉死。嗚呼哀哉）。


或畏鬼帶符（左佩太極章，右佩昆吾鐵，指日則停暉，擬鬼千里血。若受黃書赤章，即是靈仙）。


或制民輸課（《蜀記》曰：“受其道者，輸米肉布絹器物紙筆，薦席五彩，後生邪濁，增立米民。”）。


或解除墓門（左道餘氣，墓門解除，春秋二分，祭灶祠社，冬夏兩至，記祠同俗，先受治錄，兵符社契。皆言軍將吏兵，都無教戒之義）。


或苦妄度厄（塗炭齋者，事起張魯，驢輾泥中，黃土塗面，摘頭懸櫛，埏埴使熟。至義熙初，有王公朝省去打拍。吳陸修靜猶泥額，反縛懸頭而已。資此度厄，何癡之甚）。


或夢中作罪（夢見先亡，輒變怪，召食鬼神，軍將吏兵，奏章斷之）。


或輕作凶佞（造黃神越章，用持殺鬼，又造赤章，用持殺人。輒悅世情。不計殃罪，陰謀懷嫉，凶邪之甚）。


斯皆三張之鬼法，豈老子之懷乎？自於上代，爰至符姚，皆呼眾僧以為道士。至寇謙之，始竊道士之號，私易祭酒之名，事簡姚書，略可詳究。然法行經者，無有人翻，雖入疑科，未傷弘旨。摩訶迦葉，釋迦弟子，稟道闡猷，詎希方駕三張符錄，詭托老言，捃采譎詞，以相扶助？復引實談，證其虛說，嗚呼可歎！幸深察焉。”


問：“敬尋道家，厥品有三：一者老子無為，二者神仙餌服，三者符錄禁厭。就其章式，大有精粗。粗者厭人殺鬼，精者練屍延壽。更有青錄，受須金帛，王侯受之則延年益祚，庶人受之則輕健少疾。君何不論，惟貶鄙者？”


答曰：“子之所言，何其陋矣！惟王者興作，非詐力所致。必有靈命，以應天人。至於符瑞，不無階降，上則河圖洛書，次則龜龍麟鳳，此是帝皇之符籙也。今大周馭宇，膺曆受圖，出震為神，電軒流景。上宣衢室，下辟靈台，列彼三光，搖茲二柄，而德侔終古，動植效靈，仁並二儀，幽明薦社。故真容表相，不假尋於具茨，澄照淵猷，無惑求於象罔。牢籠語默，彈厭名言；超絕有無，迥逾彼此。芻狗萬機，不可謂之為有；孝慈兆庶，不可謂之為無；四海一家，不可謂之為彼；九州遼曠，不可謂之為此。故遊之者莫測其淺深，蹈之者未窮其厚薄。加以三足九尾，赤雀綠龜，嘉瑞相尋，不時而至。茲乃大道弘仁，光盈四表，慶靈總萃，厚祚無疆。豈聖德之清寧，天朝之多士，尚信鬼錄之談，猶傳巫覡之說者哉？昔神賜虢田，若始求田之義；民供趙雀，由初受爵之征。此皆委巷鄙言，子從所不許也。然皇帝之尊，極天人之義，王者之名，盡霸功之業。當受命神宗，廓風化於寰宇，封禪山嶽，報成功於天地。不見鬼言，豫經論之始；曾無詭說，達致遠之宗。徒訛惑生民，敗傷王教，真俗擾動，歸正無從。惟孔子貴知命，伯陽去奇尚，奚取鬼符，望致其壽？若言受之必益，今佩符道士，悉可長年；無錄生民，並應短壽。事既不徵，何道之有？”


〖明典真偽第十〗（兩經實談為真，三洞誕謬為偽）


問：“老經五千，最為淺略。《上清》《三洞》，乃是幽深。且《靈寶》禁經，天文玉字，超九流，越百氏，儒統道家，豈及此乎？”


答：“老子道經，樸素可崇；莊生內篇，宗師可領。暨茲已外，制自凡情。黃庭元陽，采撮《法華》，以道換佛，改用尤拙。《靈寶》創自張陵，吳赤烏之年始出；《上清》肇自葛玄，宋齊之間乃行。尋聖人設教，本為招勸，天文大字，何所詮談？始自古文，大小兩篆，以例求之，都不相似。陽平鬼書，於是乎驗。晉元康中，鮑靖造《三皇經》被誅，事在晉史。後人諱之，改為《三洞》。其名雖變，厥體尚存。猶明《三皇》以為宗極，斯皆語出凡心，實知非教；不關聖口，豈是典經？而張葛之徒，皆雜符禁，化俗怪誕，違爽無為。哀哉！籲何乃指蟲跡欲比倉文，以毒乳而方甘露乎（依張魯《蜀記》，凡有二十四治，而陽平一治最為大者。今道士上章及奏符厭，皆稱陽平，重其本故也。以《上清》為洞玄，《靈寶》為洞真，《三皇》為洞神，故曰三皇）？”


問：“道經幽簡，本接利人；佛經顯博，源拔鈍士。窮理征事，皎然可見。”


答曰：“釋典洸洸，幽顯並蘊，玄章浩浩，廣略俱通。《大智度》曰：‘為利人略說，為解義故；為利人廣說，為誦持故；為鈍人略說，為誦持故；為鈍人廣說，為解義故。’如般若一座，敷玄鷲嶽，及其階益乃數十周。智典既然，餘經皆爾。通言博在其鈍，何誣之甚？香城金簡，龍宮玉牒，天上人間，釋典何量？八音部帙，其數無邊；十二該之，罄無不盡。可謂詩篇三百，蔽者一言。以此例之，廣略可見。詳其道經，三十六部，廣則定廣，無略可收。即是純鈍，何利之有？廣而可略，則非定廣；略而可廣，則非定略。釋典之深，於是乎在。”


〖教旨通局第十一〗（典康世治而不出生死為局，近比王化而遠期出世為通）


問：“姬孔立教，可以安上治民，移風易俗。老莊談玄，可以歸淳反素，息尚無為，為化足矣。何假胡經？又簪抽髮削，毀容易姓，可以化彼強夷，不可施之中夏。其猶車可陸運，不可泛流；船可水行，不宜陸載。佛經怪誕，大而無征。怖以地獄，則使怯者寒心；誘以天堂，則令愚者虛企。豎說塵劫，尚不遙；傍談沙界，猶言未遠。或說貧由慳至，富藉施來，貴因恭恪，賤興侮慢，慈仁不殺，則壽命延長；殘掠漁獵，則年算減夭。尋討，難相符允。竊見好施不害，貧而早終；慳貪多殺，富而長壽。禪戒苦節，嬰羅疹患；坑殘至廣，封賞始隆。信謂苦惱由惑而生，爵祿因殺而得，其猶種角生葦，母子乖張；牛毛生蒲，因果不類。雖言業報，無以愜心；徒說將來，何殊係影？未若陶甄稟於自然，森羅均於獨化，忽焉自有，恍爾而無。吉凶任運，離合非我，人死神滅，其猶若燈，膏明俱盡，知何所至，胡勞步驟於空談之際，馳聘於無驗之中？”


答曰：“異哉！子之所陳。何其鄙也！果以拘纏{宀}井，封守一方故耳。孟子曰：‘人之所知，未若人之所不知。’信矣！吾當告子，古之明大道者，五變而形名可舉，九變而賞罰可言。所以方內階漸，猶未可頓者也。至於釣弋順時，禁四民之暴；三軀之禮，顯王跡之仁；可謂美矣，未盡善也。尋先生制作，局雲寰宇。天分十二，野極流沙，地列九州，西窮黑水。談遺過去，辯略未來，事盡一生，未論三世。豈聖達之不知，信嘉緣之未構。釋迦發窮源之真唱，演大哀之洪慈，上極聖人，下及騑蟻，等行不殺，仁人之至也。若乃道包真俗，義冠精靈，移仁壽於菩提，徙教義於權實，使宗虛者悟空空之旨，存有者進戒定之權。於是慧光遐炤，莊王因睹夜明，靈液方津，明帝以之神夢（《春秋左傳》曰：“魯莊公七年，歲次甲午，四月辛卯，夜，恒星不見，星隕如雨。”即周莊王十年也。《莊王別傳》曰：“王遂即易筮之，西域銅色人出世，所以夜明，非中夏之災也。”案佛經，如來四月八日入胎，二月八日生，亦二月八日成道，生及成佛，皆放光明。而出世，即成佛年也。周以十一月為正，春秋四月即夏之二月也。依天竺用正與夏同。杜預用晉曆算，辛卯二月五日也。安共董奉忠用魯曆算，即二月七日，用前周曆算，即二月八日也。又依什法師《年紀》及《石柱銘》，並與《春秋》符同。如來周桓王五年歲次乙丑生，桓王二十三年歲次癸未出家。莊王十年歲在甲午成佛，襄王十五年歲在甲申滅度。至今一千二百五年）。良謂遂通資感，悟涉藉緣，運值百齡，齊均萬劫。於是秦景西使，而摩滕東逝，道暢皇漢之朝，訓敷永平之祀。物無爝螢，人斯草偃，始知放華猶昏，而文宣未旭者也。吾子初其同，而未識其異。故知始之所同者非同，未之所異者非異。何則？修淳道者，務在反俗，俗既可反，道則可淳；反俗之謨，莫先剃落。而削髮毀容，事存高素，辭親革愛，趣聖之方。袪嗜欲於始心，忘形骸於終果，何眷戀乎三界？豈留連於六道？太伯文身斷髮，匪是西夷，范蠡易姓改名，寧非東夏？近讓千乘，《論語》稱其至德；遠辭九宅，寧羅氏族之拘？故《阿含經》曰：‘四姓出家，同一釋種。’莊子舟車之喻，譬以古今，猶禮有損益，樂有相沿。吾子何為濫國土惟聖教無方？不以人天乖應，妙化無外，豈以華戎阻情？是以一音演唱，萬品齊悟，豈以夷夏而為隔哉？《維摩經》曰：‘佛以一音演說法，眾生隨類各得解。’夫讖介之惡，曆劫不亡；毫厘之善，永為身用。但禍福相乘，不無倚伏，得失相襲，輕重冥傳。福成則天堂自至，罪積則地獄斯臻，此乃必然之數，無所容疑。若造善於幽，得報於顯，世謂陰德，人咸信矣。造惡於顯，得報於幽，斯理盡然，寧不信也？《易》曰：‘積善必有餘慶，積惡必有餘殃。’而商臣肆惡，乃獲長壽，顏子庶幾，而致早終。伯牛含衝，和而納疾；盜蹠抱凶，悖而輕強。斯皆善惡無征，生茲網惑。若無釋教，則此塗永躓矣！


經曰：‘業有三報：一者現報，二者生報，三者後報。現報者，善惡始於此身，苦樂即此身受。生報者，次身便受；後報者，或二生或三生、百千萬生，然後乃受。受之無主，必由於心；心無定司，必感於事。緣有強弱，故報有遲速。故經曰：譬如負債強者先牽，此因果之賞罰，三報之弘趣，自非通才達識，罕得其門。世或有積善而得殃，或有凶邪而致慶，此皆現業未熟而前報已應。故曰：貞祥遇禍，妖孽享福。疑似之嫌，於是乎在。斯則顏子短壽，運鍾在昔；今之積德，利在方將。盜蹠長年，詶於往善，今之肆惡，衰在未來。注曰：楚穆王字商臣，楚成王之太子，世有殺父之愆，諡之為穆，名實之差，起於此矣。此皆生後二報，非現報也。故經曰：雜業故雜受，如歌利王之刖羼提，現被霹靂；末利夫人供養須菩提，見為王後。若斯之流，皆現報也。子多殘為富貴之因，持戒為患疾之本，經有成通，可得而言矣。或有惡緣發善業，多殺而致爵；或有善緣發惡業，多禪戒而獲病。病從惡業而招，豈修善而得？貴從善業而興，非坑殘所感。故論曰：是緣不定，非受不定。受定者言因不可變也。其猶種稻得稻，必不生麥；麥雖不生，不可陸種。地為緣也，稻即因矣。然因果浩博，諒難詳究。依經成言，略標二種：一者生業，二者受業。俱行十善，同得人身，生業也。貧富貴賤，聰鈍短長，受業也。故施獲大富，慳致貧窮，忍得端正，瞋招醜陋。相當因果也。惟業報理微，通人尚昧，思不能及。邪見是興，或說人死神滅，更無來生（斷見也），或聚散莫窮，心神無間（常見也）。或言吉凶苦樂，皆天所為（他因外道）。或計諸法自然，不由因得（無因外道）果。以禍福之數，交謝於六府；苦樂之報，迭代而兩行。遂使遇之者非其所對，乃謂名教之書，無宗於上；善惡報應，無征於下。若能覽三報以觀窮通之分，則尼父不答，仲由斷可知矣。是故文子稱黃帝之言曰：‘形有糜而神不化，以不化乘化，其變無窮。’又嬴博之葬曰：‘骨肉歸乎地，而神氣無不之。’釋典曰：‘識神無形，假乘四蛇，形無常主，神無常家。’斯皆神馳六道之明證，形盡一生之朗說。未能信經，希詳軒誥。因茲而觀，佛經所以越六典絕九流者，豈不以疏神達要，陶鑄靈府，窮原盡化，水鏡無垠者矣。”


〖依法除疑第十二〗（法有常楷，人無定則，若能依法，則眾疑自除）


於是童子愀然而怒曰：“僕聞釋典衝深，非名教所議，玄風悠邈，豈器象所該？故染漬風流者，脫形梏於始心；研窮理味者，蕩心塵於終慮。抗志與夷、皓齊蹤，潔己與嚴、鄭等跡，忽榮譽，去嗜欲。然釋訓稍陵，競為奢侈，上減父母之資，下損妻孥之分。齋會盡肴膳之甘，塔寺極莊嚴之美，罄私家之年儲，費軍國之資實。然諸沙門，秀異者寡，受茲重惠，未能報德。或墾植田圃，與農夫等流；或估貨求財，與商民爭利；或交托貴勝，以自矜豪，或占算吉凶，殉於名譽。遂使澄源漸濁，流浪轉渾。僕所以致怪，良在於斯。覬欲清心佛法，鑽仰餘風，睹此悵然，洗心無托。” 


先生憮然而笑曰：“余聞麟介之物，不達皋壤之事，毛羽之族，豈識流浪之形？類異區分，固其宜耳。惟十性淵博，含生等有，二諦該深，物我斯貫。辯有也，則九道森然；談空也，則萬像斯寂。故《般若》曰：‘色即薩婆若，薩婆若即色。’然色是無知之頑質，薩婆若諸佛之靈照，論有居然無別，言無一而莫異，極矣哉，極矣哉！老氏之虛無，乃有外而張義；釋師之法性，乃即色而遊玄。遊玄不礙於器象，何緣假之可除，即色而冥乎法性，則境智而俱寂。《般若》曰：‘不壞假名而說諸法實相。’《維摩》曰：‘但除其病，而不除法。’信哉此道，孰可逮乎？故能拯溺俗於沈流，拔幽根於重劫，遠開三乘之津，廣辟天人之路。夫大士建行，以檀度為先；標榜宗極，以塔寺為首。施而有報，匪成虛費，惠而有德，豈曰空為？且精微稍薄，華侈漸興，失在物懷，何關聖慮？故崇軒玉璽，非堯舜之心；翠居麗食，豈釋迦之意？今大周馭宇，淳風遐被，振道綱於六合，布德網於八荒。川無扣浪之夫，谷無含歎之士，四民咸安其業，百官各盡其分。嘉穀委於中田，倉庫積而成朽。方將擊壤以頌太平，鼓腹而觀盛化，吾子何拘妄慮窮竭？古人歎曰：才之為難。信矣！孔門三千，並海內翹秀；簡充四科，數不盈十。其中伯牛惡疾，回也夭極，商也慳吝，賜也貨殖，求也聚斂，由也凶愎，而舉世推載，為人倫之宗。欽尚高軌，為搢紳之表，百代慕其遺風，千戴仰其景行。至於沙門苦相駁節，蓋髮膚征嗣，世人之所重；而沙門遺之如脫屣。名位財色，有情之所滯，而沙門視之如秕糠。斯乃忍人所不能忍，去人所不能去，可謂超世之津梁，弘道之勝趣也。錄其脫俗之誠，足消四事；采其高尚之跡，可報四恩。況優於此者乎？夫昆山多玉，尚有礫沙；浮水豐金，寧無土石？沙門之中，禪禁實多，不無五三，缺於戒律，正可以道廢人，不應以人廢道。子何睹此，遂替釋教？故經曰：‘依法不依人，依智不依識。’不可見紂蹠之蹤，而忽堯孔之軌，覽調達之跡而忘妙德之風。今當為子撮言其致。三乘俱出生死，而幽駕大有淺深，九流咸明宇內，衝賾寧無總別。儒經曰：‘夫孝德之本，教之所由生也。’既德本，道高仁義之跡；教之由生，墳典因之以弘。然則同歸而殊途，一致而百慮，孝慈為總，子何惑焉？儒之為統，子何疑焉？”


於是童子莞然而悅曰：“夫柏梁之構興，乃知茅茨之仄陋。仰日月之彌高，何丘陵之可匹？睹真筌之遼廓，覺世訓之為近；尋二經之實談，悟三張之詭妄。佛生西域，形儀罔覿，教流東土，得聽餘音。然神蹤曠遠，理乖稱謂，因果寂遼，信絕名言。今以淺懷，得聞高論，銷疑散滯，渙若春冰。始知釋典茫茫，該羅二諦，儒宗啟渥總括九流。信駭常談，無得而稱者矣。僕誠不敏，謹承嘉誨。”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

○辨惑篇第二之五


△笑道論（其文廣抄，取可笑者）──甄鸞


臣鸞啟：奉敕令，詳佛道二教，定其先後淺深同異。臣不揆疏短，謹具錄以聞。臣竊以佛之與道，教跡不同，出沒隱顯，變通亦異。幽微妙密，未易詳度。且一往相對，佛者以因緣為宗，道以自然為義。自然者，無為而成；因緣者，積行乃證。守本則事靜而理均，違宗則意悖而教偽。理均則始終若一，教偽則無所不為。案《老子》五千文，辭義俱偉，諒可貴矣。立身治國，君民之道富焉。所以道有符書，厭詛之方；佛禁怪力背哀之術。彼此相形，致使世人疑其邪正。此豈大道自然虛寂無為之意哉？將以後人背本，妄生穿鑿故也。又道家方術，以升仙為神，因而誑惑，偷潤目下。昔徐福欺妄，分國於夷丹，文成五利，妖偽於漢世。三張詭惑於西梁，孫恩搔擾於東越。此之巨蠹，自古稱誣。以之匡政，政多邪僻；以之導民，民多詭惑。驗其書典，卷卷自違，論其理義，首尾無取。昔行父之為人也，見有禮於其君者，敬之如孝子之養父母；見無禮於其君者，惡之如鷹絺之逐鳥雀。宣尼：‘君子之事上也，進思盡忠，退思補過，將順其美，匡救其惡。’故上下能相親也。《春秋傳》曰：‘君所謂可而有否焉。’臣獻其可以，去其否，臣亦何人？奉敕降問，敢不實答。其道德二卷，可為儒林之宗，所疑紕繆者，去其兩端，請量刪定。案五千文曰：‘上士聞道勤而行之，中士聞道若存若亡，下士聞道大笑之。’不笑不名為道。臣輒率下士之見，為《笑道論》三卷，合三十六條。三卷者，笑其三洞之名。三十六條者，笑其經有三十六部。戰汗上呈，心魂失守。謹啟。大周天和五年二月十五日，前司隸母極縣開國伯，臣甄鸞啟。


《笑道論》卷上（條目）

造立天地一

年號差舛二

元為天人三

結土為人四

五佛並出五

五練生屍六

觀音侍老七

佛西法陰八



《笑道論》卷中（條目）

日經不同九

昆侖飛浮十

法道立官十一

稱南無佛十二

鳥跡前文十三

張騫取經十四

日月普集十五

大上尊貴十六

五穀命鑿十七

老子所佛十八

敕使瞿曇十九

事邪求道二十

邪氣亂政二十一

誡木枯死二十二



《笑道論》卷下（條目）

北方禮始二十三

害親求道二十四

延生年符二十五

椿與劫齊二十六

隨劫生死二十七

造立天地一


一、《太上道君造立天地初記》稱：“老子以周幽王德衰，欲西度關，與尹喜期三年後，於長安市青羊肝中相見。老子乃生皇后腹中，至期，喜見有賣青羊肝者，因訪見老子，從母懷中起。頭鬢皓首，身長丈六，戴天冠，捉金杖。將尹喜化胡，隱首陽山，紫雲覆之。胡王疑妖，鑊煮而不熱，老君大瞋，考殺胡王，七子及國人一分並死。胡王方伏令國人受化，髡頭不妻，受二百五十戒。作吾形，香火禮拜。老子遂變形，左目為日，右目為月，頭為昆山，發為星宿，骨為龍，肉為獸，腸為蛇，腹為海，指為五嶽，毛為草木，心為華蓋，乃至兩腎合為真要父母。”


臣鸞笑曰：《漢書》：“長安本名咸陽，漢祖定天下將都雒邑，因婁敬之諫乃歎曰：朕當長安於此。因爾名之。”周幽未有，何得老子預知長安？與尹喜期乎？又案：《三天正法混沌經》：“混沌之始，清氣為天，濁氣為地，便有七曜萬像之形，其來久矣。”豈有化胡之後，老子方變為日月山川之類乎？若爾者，是則幽王之前，天地未生萬物。何道經有三皇、五帝，三王乎？然則天地起自幽王矣。又《造天地記》：“昆侖山高四千八百里，上有玉京山，大羅山，各高四千八百里。三山合則高一萬四千四百里。”又《廣說品》：“天地相去萬萬五千里，計紫微宮在五億重天之上。”是則高於昆侖山數百萬里。而老君以心為華蓋，肝為青帝宮，脾為紫微宮，頭為昆侖山，不知老君何罪？倒豎於地，頭在下，肝在上。以顛倒故，見亦倒乎？以長安為度關之年，幽王為開辟之歲，將以化物，詎可承乎？


二、年號差舛者。《道德經序》：“老子以上皇元年丁卯，下為周師，無極元年癸丑，去周度關。”笑曰：古先帝王立年無號，至漢武帝創起建元，後王因之，遂至今日。上皇孟浪，可笑之深！


又《文始傳》：“老子從三皇已來，代代為國師。”《化胡》又湯時為錫壽子，周初郭叔子。既為國師，應傳典籍，何為不述？但列伊尹、傅說、呂望、康邵之人乎？而傅說者，惟注老子為柱下史。道家注為周師，便是俗官。如何史傳不說？又“上皇元年”，歲在丁卯，計姬王一代七百餘年，未聞上皇之號。檢諸史傳皆：老子以景王時度關。魯哀公十六年，孔丘卒，即周敬王時。敬王即景王之子，景王即幽王之後一十餘世。此則孔、老同時。而《化胡經》乃：幽王之日度關，不聞更返。何得與孔子相見乎？《化胡》又：為周柱史七百年。計周初至幽王，止有三百餘年，何得妄作？然上皇之年，道門詭號，故《靈寶》：“我於上皇元年，半劫度人，其時人壽萬八千歲。”如何超取半劫前號將來近世用乎？一何可笑！且上皇、無極，並是無識穿鑿。作者欲神其術，仍以年號加日，冀有信者從之。


又：代代為國師。葛洪《神仙序》中具說前聖人既出，匡救為先，而夏桀陵虐，塗炭生民，成湯、武丁，思賢若渴。老子何以賢君不輔？虐政不師？修身養性，自守而已？期頤將及，自知死至，潛行西度，獨為尹說，直令讀誦，不勸授人。身死關中，墳隴見在，秦佚吊之，三號而出。究前傳經，後人妄論，雖曰尊崇，翻成辱道。


三、元為天人者。《太上三元品》：“上元一品，天宮元氣始凝；三光開明，青黃之氣置上元三宮。第一宮名玄都，元陽七寶紫微宮，則有青元始陽之氣，總主上真自然，玉宮靈寶，上皇諸天，帝王上聖大神。其宮皆五億五萬五千五百五十五億萬重青陽之氣。其中神仙官僚人眾，各有五億五萬乃至如上萬重，皆結自然青元之氣而為人也。其九宮重數，官僚人眾，皆同紫微。”


臣笑曰：《三天正法經》：“天光未朗，蔚積未澄，七千餘劫，玄景始分。九氣存焉，一氣相去九萬九千九百九十里，青氣高澄，濁混下降。而九天真王，元始天王生於九氣之中，氣結而形焉，便有九真之帝。皆九天清氣凝成九宇之位。三元天人從氣而生，在洞房宮，玉童玉女各三千而侍。以天為父，以氣為母，生於三元之君。”


又案，《靈寶罪根品》：“太上道君禮元始天尊，問十善等法。於是天尊命召神仙，各說因緣。恒沙得道，已成如來；其未成者，亦如恒沙。”又《元始傳》：“天堂對地獄，善者升天，惡者入地。”若以此說，理則不然。何者？元始天王及太上道君諸天神人，皆結自然清元之氣而化為之本，非修戒而成者也。彼本不因持戒而成者，何得令我獨行善法，而望得之乎？


又案，《度人本行經》：“太上道君言：我無量劫，度人無數。元始天尊以我因緣之勳，賜我太上之號。”推此有疑。如《有無生成品》：“空為萬物母，道為萬物父。”此則先有於道，乃有眾生。然此為道之父，非眾生所作，道既如此，眾生何用修善而作乎？又道生萬物，生物之初，是則始也。我既始生，未有染習，何得有六道四生，苦樂之別乎？又不可也。又：眾生神識本來自有，非道生者。道既能生萬物，神識豈非物乎？又不可也。


四、結土為人者。《三天正法經》：“九氣既分，九真天王乃至三元夫人、三元之君、太上道君於是而形，逮至皇帝，始立生民，結土為像於曠野。三年能言，各在一方。故有傖秦夷羌，五情合德，五法自然，承上真之氣而得為人也。”臣笑曰：三元品善惡業對，皆由一身。又《元始傳》：“若淫盜不孝，死入地獄，受五苦八難，後生六畜邊夷之中。”推此而言，乖違太甚。且皇帝土像之日，經於三年上真氣入，乃能言語。此上清之氣與太上同源，論先未有惡善，何為入土像中？即墮八難為蠻夷乎？此土為像，先亦無因，何造作之後，乃有中邊之別乎？又上真之氣，為癡為黠。若其癡也，不應入土能言；如其黠也，應識五苦八難；如何不樂善樂而貪為苦難乎？推此諸條，可笑之深也。


五、明五佛並興者。《文始傳》：“老子以上皇元年，下為周師。無極元年，乘青牛薄板車度關，為尹喜說五千文。曰：‘吾遊天地之間，汝未得道，不可相隨。當誦五千文萬遍，耳當洞聽，目當洞視，身能飛行，六通四達，期於成都。’喜依言獲之，既訪相見。至罽賓檀特山中，乃至王以水火燒沈。老子乃坐蓮華中，誦經如故。王求哀悔過，老子推尹喜為師。語王曰：‘吾師號佛，佛事無上。’道王從受化，男女髡髮，不娶於妻。是無上道承佛威神，委尹喜為罽賓國佛，號明光儒童。”


臣笑曰：《廣說品》：“始老國王聞天尊說法，與妻子俱得須陀洹果。清和國王聞之，與群臣造天尊所，皆白日升天。王為梵天之首，號玄中法師。其妻聞法同飛，為妙梵天王。後生罽賓，號憤陀力王，殺害無道。玄中法師須化度之，化生李氏之胎。八十二年剖左腋，生而白首，經三月乘白鹿，與尹喜西遊隱檀特。三年憤陀力王獵，見便燒沈。老子不死，王伏，便剃髮改衣，姓釋名，法號沙門，成果為釋迦牟尼佛，至漢世，法流東秦。”又《文始傳》《老子化胡》推尹喜為師而化胡，《消冰經》：“尹喜推老子為師也。”《文始傳》：“吾師號佛，佛事無上道。”又：“無上道承佛威神，委尹喜為佛。”推此眾途，師弟亂矣。何名教之存乎？又《化胡》《消冰經》皆言：“老子化罽賓，身自為佛。”《廣說品》：“憤陀力王，老之妻也，得道號釋迦牟尼佛，即秦漢所流者。”《玄妙篇》：“老子入關至天竺維衛國，入於夫人清妙口中，至後年四月八日剖左腋而生。舉手曰：天上天下，惟我為尊，三界皆苦，何可樂者。”尋罽賓一國，乃有五佛俱出。一是尹喜，號儒童者；二是老子，化罽賓者；三老子之妻憤陀王，號釋迦者；四老子在維衛作佛，亦號釋迦；五白淨王子悉達作佛，復號釋迦。案《文始傳》：“五百年一賢，千年一聖。”今五佛並出，不覺煩乎？若言聖人能分身化物，說經亦必多方，何為老化則多？經惟二卷不變？至於儒童尹喜，憤陀佛經，無聞於今。但是白淨王子所說。以此推之，老、喜為佛，虛妄可曝。且老經秘說不許人聞，前後相番，誠有遠意。然老子能作佛，止是一人，道士不知奉佛，惑之甚矣！如父為道人，子為道士，豈以道人故，而不認其父乎？


六、五練生屍者。《五練經》：“滅度者用色繒，天子一匹，公王一丈，庶民五尺。上金五兩而作一龍，庶民用鐵，五色石五枚，以書玉文。通夜露埋，深三尺。《女青文》曰：九祖幽魂即出長夜，入光明天，供其廚飯。三十二年，還其故形。而更生矣。”


臣笑曰：《三元品》中：“天地大水，三宮九府，九宮一百二十曹。罪福功行，考官書之，無有差錯。善者益壽，惡者奪算。”豈有不因業行直用五尺繒，而令九祖幽魂，入光明天；三十二年還故形耶？不然之談，於斯可見。計五練之文，出天地未分之前，至今亦應用者，則三十二年後穿塚而出也。耳目所知，何為羲皇已來，不聞道士死屍九祖，從地出者耶？不然之狀，又可笑也。今郊野古塚，亦有穴開焉。非道士祖父更生之處乎？亦可啟齒。


七、觀音侍道者。有道士造老像，二菩薩侍之。一曰金剛藏，二曰觀世音。又道士服黃布帔，或似服巴，通身被之。偷佛僧袈裟法服之相。其服黃帔，乃是古賢之衣，橫被加前兩帶者，今悉削除，學僧服像。


臣笑曰：案《諸天內音八字文》曰：“梵形落空，九重推前。天真皇人解曰：梵形者，元始天尊於龍漢之世號也。至赤明年，號觀音矣。”又案《蜀記》：“張陵避瘧丘社中，得咒鬼之術，自造符書，以誑百姓。為大蛇所吞，弟子恥之，白日升天。陵子衡為係師；衡子魯為嗣師。以祖妖法惑亂天下。”《漢書》：“劉焉以魯為督義司馬，遂殺漢中太守蘇固，便得漢中。鬼道化人，時傳黃衣當王，魯遂令其部眾改著黃衣巾帔，代漢之征。”自爾至今，黃服不絕，像服沙門，良可悲也！且立身之本，忠孝為先，子像父侍，天地不立；觀音極位大士，老子不及大賢，而令祖父立侍子孫，是不孝也。又襲張魯逆人之服，是不忠也。既挾不忠不孝，何足踵焉？


八、佛生西陰者。《老子序》：“陰陽之道，化成萬物，道生於東，為木陽也。佛生於西，為金陰也。道父佛母，道天佛地，道生佛死，道因佛緣。並一陰一陽不相離也。佛者道之所生，大乘守善道者，自然無所從生。佛會大坐，法地方也。道會小坐，法天圓也。道人不兵者，乃是陰氣，女人像也，故不加兵役。道作兵者，可知道人見天子王侯不拜，像女人深宮不幹政也。道士見天子守令拜者，以幹政為臣僚也。道會飲酒者，無過也。佛會不飲，以女人飲酒犯七出也。道會不齋，以主生生須食也；佛會持齋，以主死死不食也。又以女人節食也，道人獨坐，以女人守一也，道士聚宿，故無所制也。”


臣笑曰：《文始傳》：“道生東，木男也；佛生西，金女也。”今以五行推之，則金能刻木，木以金為官鬼，金以木為妻財。推此則佛是道之官鬼，道是佛之妻財也。又道生佛者，理則不然。陰陽五行，豈有生金之木？故知道不生佛。道人大坐，以是道之官府；道士小坐，以上逼於官也。道人不兵租者，以本王種故免也。道士庶賤，兵租是常。道經若此，若免兵租，便違道教。又《靈寶大誡》：“道士不飲酒，不幹貴。”如何故違犯大誡乎？後之紜紜，全無指的。又道士以齋為死法，故不齋者，何不飽食終日，養此形骸，而興絕粒服氣，以求長生之術乎？卒不見之，終為捕影之論矣。又道人獨臥，道士聚宿。據此合氣，黃書不可妄乎？


九、日月周徑者。《文始傳》：“天去地四十萬九千里，日月直度各三千里，周回六千里。天地午子相去九千萬萬里，卯酉四隅亦爾轉形。”《濟苦經》：“昆侖山高一萬五千里。”


臣笑曰：依《濟苦經》天地相去萬五千里，與前《文始》全所不同。《文始傳》，日月周圍六千里，徑三千里。據法則圍九千里，如何但止六千耶？又天圓地方，道家恒述，今四隅與方等量，則天地俱圓矣。《化胡》：“佛法上限止極三十三天，不及道之八十一天上也。”又：“昆山九重重相去九千里，山有四面，面有一天。故四九三十六天，第一重帝釋居之。”今計昆山高一萬五千里，而有九重，重高九千，則高八萬一千。而言萬五千者，何太乖各？大可笑也。


十、昆侖飛浮者。《文始傳》：“萬萬億萬萬歲，一大水，昆侖飛浮，爾時飛仙迎取天王及善民，安之山上。復萬萬億歲，大火起，爾時聖人飛迎天王及人，安於山上。”


臣笑曰：《濟苦經》：“天地劫燒，洞然空蕩；清氣為天，濁氣為地。乃使巨靈胡亥造立山川日月如前。”昆山飛浮，容可迎人安山之上？若天地洞然，山為火焚，義不獨立，如何迎取王人安山上乎？


又《度人妙經》：“五億重天之上，大羅之天，有玉京山，災所不及。”計太上慈湣，何不迎之以在玉京乎？若看死不迎，是不慈也。若不能迎，是欺詐也。又《度人本行經》：“道言我隨劫生死。”然大上道君，居大羅之上，災所不及。猶隨劫生死，自餘飛仙，如何迎取天王善人，安於山上，令免死者？深大愚呆，又可笑也。


十一、法道天置官者。《五符經》：“中黃道君曰：天生萬物，人為貴也。人身苞含天地，無所不法。立天子，置三公九卿，二十七大夫，八十一元士，九州百二十郡，千二百縣也。膽為天子大道君，脾為皇后，心為太尉，左腎為司徒，右腎為司空。封八神及臍為九卿，珠樓神十二，胃神十二，三焦神三，合為二十七大夫。四支神為八十一，元士合之百二十，以法郡數也。又肺為尚書府，肝為蘭台府。”


臣笑曰：檢道經州縣之名，文似近代所出。古縣大而郡小，見於《春秋》及《周書》《洛誥》。今反以郡大於縣，是則非《春秋》已前道經乎？誣惘迷謬，不可觀而可笑也。


十二、稱南無佛者。《化胡經》：“老子化胡，王不受其教。老子曰：王若不信，吾南入天竺化諸國，其道大興。自此已南，無尊於佛者。胡王猶不信受，曰：若南化天竺，吾當稽首，稱南無佛。又流沙塞有加夷國，常為劫盜，胡王患之，使男子守塞，常憂，因號男為憂婆塞。女子又畏加夷所掠，兼憂其夫為夷所困，乃因號憂婆夷。”


臣笑曰：胡言“南無”，此言“歸命”，亦“救我”。胡言“憂婆塞”，此言“善信男”也。“憂婆夷者”，“善信女”也。若以老子言，佛出於南，便南無佛者；若出於西方，可西無佛乎？若言男子守塞可名憂塞，女子憂夫恐夷，可名為憂夷。未知婆者，復可憂其祖母乎？如此依字釋詁，醜拙困辱，大可笑也。


十三、鳥跡前文者。《洞神三皇經》稱西域仙人曰皇文者，乃是三皇已前，鳥跡之始文章也。又：“三皇者，則三洞之尊神，大有之祖氣。天皇主氣，地皇主神，人皇主生。三合成德，萬物化生。”


臣笑曰：《南極真人問事品》稱：“靈寶真文三十六卷，在玉京山玄台玉室。真文大字滿中，天地淪沒，萬成萬壞，真文獨明。”此之真文，即三洞文也。三皇即三洞之尊神，必不在三洞之後。爾時未有鳥獸，何得三皇已前，鳥跡之始文也？若以伏羲為三皇者，案《淮南子》：“皇帝使倉頡睹鳥跡造文字。”此則止在皇帝之時，何得三皇已前，鳥文之始乎？”


十四、張騫取經者。《化胡經》曰：“迦葉菩薩，如來滅後五百歲，吾來東遊，以道授韓平子，白日升天。又二百年，以道授張陵，又二百年，以道授建平子，又二百年以授午室。爾後漢末陵遲，不奉吾道。至漢明永平七年甲子歲，星晝現西方夜，明帝夢神人長一丈六尺，項有日光。旦問群臣，傅毅曰：西方胡王太子成道號佛。明帝即遣張騫等，窮河源，經三十六國，至舍衛。佛已涅槃，寫經六十萬五千言，至永平十八年乃還。”


臣笑曰：《漢書》：“張陵者，後漢順帝時人。客學於蜀，入鶴鳴山，為蛇所吞。”計順帝乃是明帝七世之孫，理不在明帝之前百餘年也。又明帝遣張騫尋河源者，此亦妄作。案《漢書》，張騫為前漢武帝尋河源，何後漢明帝復遣尋耶？不知騫是何長壽仙乎？代代受使，一何苦哉！可笑其妄引也。


十五、日月普集者。《諸天內音第三宗飄天八字文》曰：“澤落覺菩台緣大羅千天。”《真皇人解》曰：“澤者，天中山名，眾龍所窟。落覺者，道君之內名。菩台者，真人之隱號，玉台處澤山之陽，三萬日月明其左右。羅漢，月夫人。大劫既災，諸天日月會玉台之下，大千世界之分，天下改易，大千洞然。”


臣笑曰：《濟苦經》：“乾坤洞然之後，乃使巨靈胡亥造山川玄中造日月。昆山南三十兆里復有昆山，如是次第有千昆山，名小千界。復有千小千，名中千界。復有千中千，名一大千世界。計大千世界中有百億日月。”又經：“大劫既交，天地改易，日月星辰，無有存者。”若其普集則百億俱來，何為但三千而至？若餘不集者，為是災所不及，為是本界闕少？若必少者，地上凡人，尚蒙日月之照；天上福勝，如何獨無照乎？又日月之下，乃是欲界，下人不名大羅，上界災所不及。今所不來者，理其然乎？將知造此經者，惟聞大千之名，迷於日月之數，故其然哉。


十六、大上尊貴者。《文始傳》稱，老子與尹喜遊天上，入九重白門，天帝見老便拜。老命喜與天帝相禮。老子曰：太上尊貴，克日引見。太上在玉京山七寶宮，山諸天上，寂寂冥冥清遠矣。


臣笑曰：《神仙傳》：“吳郡沈義白日登仙，四百年後還家。說：‘初上天時，欲見天帝，尊貴不可見。遂先見太上，在正殿坐，男女侍數百人。’”如此狀明，則知太上劣於天帝矣。言太上尊貴，治在眾天之上者，妄也。今據《九天生神章》，太上住在玄都宮也。其玉清宮在玄都之上，何重宮復在玉清之上？便高玄都兩重矣。而老子，太上治在眾天之上者，何謬如斯？


十七、五穀為刳命之鑿者。《化胡經》：“三皇修道人皆不死。上古時，天生甘露，地生醴泉，食飲長生。中古來，天生五氣，地出五味，食之延年。下古世薄，天生風雨，地養百獸，人捕食之，吾傷此際，故嚐百穀以食兆民。於是三皇各奉粟五鬥為信，求世世子孫不絕，五穀生神州。”


臣笑曰：《五符經》：“三仙王告皇帝曰：人所以壽孝者，不食五穀故也。”《大有經》曰：“五穀刳命之鑿，臭五穀命促縮，此糧入腹，無希久壽。汝欲不死，腸中無屎。”《五府經》：“黃精者三陽之氣，上太清宮，食之甘美，又長生也。”未解老子何不嚐此？而嚐五穀，腐人之腸乎？又三皇者，皆神人也。何以不令子孫王於長生之國，而以五鬥穀請子孫王於神州？求刳命腐腸之短壽乎？又可笑耳。


十八、老子作佛者。《玄妙內篇》：“老子入關，往維衛國，入清妙夫人口中。後剖左腋生，行七步曰：天上天下，惟我為尊。於是乃有佛法。”臣笑曰：《化胡經》：“老化罽賓，一切奉佛。老曰：卻後百年，兜率天上更有真佛，托生舍衛白淨王宮。吾於爾時，亦遣尹喜下生從佛，號曰阿難，造十二部經。老子去後百年，舍衛國王果生太子。六年苦行成道，號佛，字釋迦文，四十九年，欲入涅槃。老子復見於世，號迦葉，在雙樹間，為諸大眾啟請。如來三十六問訖，佛便涅槃。迦葉菩薩焚燒佛屍，取舍利分國造塔。阿育王又起八萬四千塔。”即以事推，老子本不作佛。若作佛者，豈可老還自燒老屍，而起塔耶？且可一笑。且老子諸經，多作佛，或作國師。豈可天下國師，與佛必待伯陽乎？度人化俗，要須李耳耶？若佛不能作，要須道者，從始氣以來，獨一老子，不許餘人悟大道而為國師耶？是則老為自伐惟我能也。然佛經稱人人行行皆得佛果。道經不述，惟一老君。如何佛教如此之弘，道經如斯之隘乎？且妄言虛述，首尾無據。《蜀記》：張陵蛇啖，而注白日升天。《漢書》：劉安伏鉞，乃言長生不死。道家誣老子作佛，詎可怪哉？


又《造天地經》：“西化胡王，老子變形而去。左目為日，右目為月。”案《玄妙經》：“老子乘日精入清妙口中。”是則老子乘一目之精而入口也。計大道洞神，何所不在？乃要憑一精而入胎乎？若必藉精，精依於首，若乘頭入，兩眼俱來。今乃乘一眼而入，使成偏見之大道乎？亦可笑也。


十九、敕瞿曇遣使者。《老子化胡歌》曰：“我在舍衛時，約敕瞿曇身，汝共摩訶薩，齎經來東秦。曆落神州界，迫至東海間，廣宣世尊法，教授聾俗人。與子威神法，化道滿千年，年滿時當還，慎莫戀東秦。無令天帝怒，太上蹋地瞋。”


臣笑曰：案瞿曇者，即釋迦也。《化胡經》：“周莊本初三年太歲丙辰，白淨王子既得正覺，號佛釋迦。老子見其去世，恐人懈怠，復下多羅聚落，號曰迦葉，親近於佛。焚屍取骨，起塔分布。”若如上文，釋迦未生，不得預遣瞿曇往東土也。如其已生成佛者，中間無容得受迦葉之約敕，充千年之使乎？豈有菩薩親侍於佛，而敕佛為使乎？又周莊一政，止有一十五年。元年乙酉，全無丙辰。本初之號，何謬如斯？足令掩耳，亦使太上蹋地而瞋乎？


二十、以酒脯事邪求道者。《度人妙經》稱：“三界魔王，各有歌辭，誦之百遍，名度南宮。千遍魔王保迎，萬遍飛升天空，過三界、登仙公。又《玄中精經》：“道士受誡符錄，置五嶽位，設酒脯再拜。”


臣笑曰：《觀身大誡》：道學不得祠祀鬼神，及向禮拜。既是欲界魔王，未度諸有，焉能誦通百遍度南宮耶？


又案三張之法，春秋二分，祭社祠灶；冬夏兩至，同俗祠祀。兵符社契，軍將交兵，都無戒勸之文。此之神社，為神為道？若是神者，道士不拜；如其道也，不設酒脯。豈有口誦魔言，身行禮祭，求出三界？良可悲夫！


二十一、佛邪亂政者。《化胡經》：“佛興胡域，西方金氣剛而無禮。神州之士，效其儀法起立浮圖，處處專尚，背本趣末。辭言迂蕩，不合妙法。飾雕經像，以誑王臣。致天下水旱兵革相伐，不過十年，災變普出，五星失度，山河崩竭。王化不平，皆由佛亂，帝主不事宗廟，庶人不享其先，所以神祇道氣，不可復理。”


臣笑曰：《智慧罪根品》：“元始天尊曰，我於上皇元年半劫，度人延命萬八千年。我去後人心頹壞，淫祀邪神，殺生禱祈，更相殘害，自取夭傷，壽無定年。”以此推之，淫祀邪神，萬神歡喜，氣與道合，應獲福利。何命促，壽無定年？又漢明以前，佛法未行，道氣隆盛，何乃兵戈屢作，水旱相尋？雨血山崩，饑荒薦集？更有桀、紂、炮烙生靈。自明帝後，佛法行來五百餘年，寧有妖災虐政，甚於前者？以今驗古，誰有誑欺，事彰竹帛，不可掩也。鸞乃庸疏，頗尋兩教，道法謙退，行偽以顯佛真。佛法澄正，存理而開物性，若不如此通道，則可笑殺人。


二十二、樹木聞戒枯死者。《老子百八十戒重律》：“吾戒大重，向樹說之則枯，向畜說之則死。”又《靈寶經》：“玄素之道，古人修之延年益壽，今人修之消年損命。”


又道士受三五將軍禁厭之法，有怨憎者癩狂殞命。又《度國王品》：“東方開明，招真神身，著黑幘。有玄文身，廣百步，頭柱天，主食邪魔，口容山。朝食五百，暮啖三千，五十五合衣吞。”臣笑曰：《三元大戒》：天尊說十戒十善等法，無量人得道。戒：不得懷惡心，聞戒不信生謗，生謗皆得罪。今樹木無情，不慮獲罪起謗，何須戒之令枯？若必枯死，此則有知；若有知者，聞法應悟。然無此理，何用斯言？公知今人修則損命，災毒已行，大道寬容，檢而不檢，致令殃延後代，而不收錄之耶？


又案三張之術，《畏鬼科》曰：“左佩太極章，右佩昆吾鐵。指日則停空，擬鬼千里血。”又造黃神赤章殺鬼，朱章殺人，或為塗炭齋者，黃土泥面，驢展泥中，懸頭著拄，打拍使熟。自晉義熙中，道士王公期除打拍法，而陸修靜猶以黃土泥額，反縛懸頭。如此淫祀，眾望同笑。又案漢婕妤，帝疑其詛，對曰：“若鬼神有知，不受無理之詛。如其無知，詛之何益？故不為此。”以事推測，常人之智，尚識達之，況鬼有靈，聰明正直而受愚厭者，未之有也。今觀其文，詞義無取，有同俗巫解奏之曲。何期大道若此容而不非乎？將不耽嗜糟汁，湎淫終歲？以理推誠，豈得爾耶！


二十三、起禮北方為始者。依《十誡十四持身經》：“北方禮一拜，北方為始。東向而周十方，想見太上真形。”


臣笑曰：《文始傳》：“老子與尹喜遊天上，喜欲見太上。老曰：太上在大羅天玉京，山極幽遠，可遙禮闕，遂不見而還。”以此推之，玄都玉京，太上所住，今在上方。何不以上為首？而浪禮北方耶？然道生東陽也，何不東方為始？佛生西陰也，北亦陰也，前已鄙之，今復尊量而前禮乎？又《罪根品》：“太上道君同陽館中稽首禮元始天尊，問十善等法。”此誡乃天尊所說，何以不禮天尊，而想見太上乎？舍本逐末，誰之咎也？


二十四、害親求道者。《老子消冰經》：“老子語尹喜曰：若求學道，先去五情。一父母、二妻子、三情色、四財寶、五官爵，若除者與吾西行。喜精銳，因斷七人首持來。老笑曰：吾試子心，不可為事。所殺非親，乃禽獸耳。伏視七頭為七寶，七屍為七禽。喜疑反家，七親皆存。”又《造立天地記》：“老子化胡，胡王不伏，老子打殺胡王、七子、國人一分。”


臣笑曰：《三元誡》：“道學不得，懷挾惡心，不孝父母，不愛妻子。”計喜所殺父母，如知是幻，何得懷疑反視？如其實心，依誡懷惡，已犯重罪。何況斬二親之首乎？又胡王不伏，殺其七子，亦以甚矣。又殺國人一分，何斯不仁之深乎？若作法於後代，則令求道者皆殺二親、妻子矣。又不可以一王不伏，而濫誅半國之人乎？進退二三，可笑怪也。


二十五、延生符者。《三元品》：“紫微宮青延生符書，八方則八氣應之便成人，毀符以燒者，人隨煙化為氣。其文四萬劫一出。”


臣笑曰：《文始傳》：“萬億萬億歲一大水，昆侖飛浮，有仙飛迎天王善人，安之山上。乃至前前萬萬歲，天地混沌，如雞子黃，名曰一劫。”案大水之日，天人不死，不應迎之山上。又《濟苦經》：“乾坤洞然之後，潰然空蕩，計一劫之時，人物不存。”其延生符四萬劫乃出，豈可四萬劫中絕無天人？幽幽冥冥，何其遠也？又萬萬止是一億，億億止是一兆，止言一億兆年而。萬億萬億者，蓋新學造經，不知數之大小耳。


二十六、椿與劫齊者。《洞玄東方青帝頌》曰：“九五不常居，天地有傾危，大劫終一椿，百六乘運回。”


臣笑曰：大水既漂，昆侖飛浮，後有大火，金鐵融地無草。乃至萬萬億歲，天地如雞子黃，總名一劫。然椿是世木，以世火燒之則灰，值劫火便絕。而言大劫齊椿者，一何謬歟？亦可笑矣。


二十七、隨劫生死者。如《度命妙經》：“大劫交周，天崩地淪，欲界滅無，太平道經佛法華大小品，周遊上下十八天中，在色界內至大劫交，其文乃沒。其玉清上道、三洞神經、真文玉字，出於元始，在二十八天無色界上大羅玉京山玄台，災所不及。故自然之文，與運同生同滅。能奉之，七祖生天，轉輪聖王代代不絕。”


臣笑曰：《度人本行經》：“道言自元始開光以來，赤明元年，經九千餘億劫，度一恒沙眾生。爾後至上皇元年，度人無量，我隨劫生死，世世不絕。恒與靈寶同出，經久劫終九氣，政運托胎，洪氏積三千餘年。至赤明開通，歲在甲子，誕於扶力。蓋天復與靈寶同出度人，元始天尊以我因緣，賜我太上之號，在玄都玉京。”以此推之，真文在玉京，災所不及。而自然之文，與運同生同滅。同生同滅，豈非災也？


又：我與靈寶同時出沒，又我隨劫生死，計靈寶運滅，太上隨亡。而長生不死，此為妄也。又玉京在眾天之上，災所不及，理合可疑。一切形色，無有存者，玉京玉台，斯為色界。色界非常，玉京豈存？又赤明甲子之號，殊同河漢之實矣！


二十八、服丹成金色者。《神仙金液經》：“金液還丹，太上所服。而神今燒水銀，還復為丹。服之得仙，白日升天。求仙不得，此道徒自苦耳（燒丹成水銀，燒水銀成丹。故曰還丹）。昔韓終服之，面作金色。又佛身黃金色者，蓋道法驗也。令身內外剛堅如金，故號佛金剛身也。”


臣笑曰：《文始傳》：“太上老子，太一元君，此二聖亦可為一身。”《金液經》：“太一者惟有中黃丈夫及太一君，此二仙人，主也。飲金液升天為大神，調陰陽矣。”


尋韓終未服金液，止是常人。既服升天，即老君是也。而老君為太上萬真之主，何所不能，而乃須服金液後調陰陽乎？


又太一大神成者多少？調陰陽者復須幾人？若言服者，皆得何其多耶？又丹與水銀，遍地皆有，火燒成丹，作之不難。何為道士不服，白日升天？為天仙之主，而辛苦叩齒，虛過一生，良可哀哉！若不服者，明知為丹所誤，故捕影之談耳。


又：“佛身金色，由丹所成。”此乃不須行因，一任丹得。邪見之重，可為悲夫！


二十九、偷改佛經為道經者。如《妙真偈》：“假使聲聞眾，其數如恒沙，盡思共度量，不能測道智。”


臣笑曰：此乃改《法華》佛智為道智耳，自餘並同，諸文非一。昔有問道士顧歡，歡答：“《靈寶妙經》天文大字，出於自然，本非《法華》。乃是羅什妄與僧肇改我道經為《法華》也。”且《靈寶》偷於《法華》，可誑東夏；《法華》之異《靈寶》，不殊西域。今譯人所出，不爽經文，以此推之，故知偷改為實。且佛經博約，詞義宏深，千卷百部無重文者。不同老經，自無別計，倚傍佛經，開張卷部。且五千之文，全無及佛。佛之八藏，亦不論道。自餘後作，皆竊佛經，後自明之，不廣其類。是以古來賢達諷誦佛經，至今流傳，代代不絕。道法必勝，何不誦持，舉國統括，誦道誰是？是故知非可為準的。


三十、偷佛經因果者。《度王品》：“天尊告純陀王曰：得道聖眾至恒沙如來者，莫不從凡積行而得也。十仙者無數。亦有一興而致一仙位，復有積劫而登，由功高則一舉；功卑則十升。有十階級，從歡喜至法，相好具足。於是諸王聞說，即得四果。”


又《度身品》：“尼乾子於天尊所聞法，獲須陀洹果。”


又《文始傳》：“老子在罽賓彈指，諸天王、羅漢、五通、飛天俱至，遣尹喜為師，得道菩薩為老子作頌。”


臣笑曰：佛之與道，教跡不同，變通有異。道以自然為宗，佛以因緣為義。自然者，無為而成；因緣者，積行乃證。是以小乘列四果之差，大乘有十等之位，從凡入真，具有經論。未知道家所列四果、十仙，名與佛同。修行因緣，未見其說，然道家所修，吸氣衝天，飲水證道，聞法飛空，餌草屍解。行業既殊，證果理異。但說天有五重，或三千六千，或八十一天，或六十大梵，或三十六天，或五億五萬餘天。或九真天王，九氣天君，四方氣君，三元三天，九宮天曹，玉清大有，玄都紫微，三皇太極，諸如此類，理有所緣。豈有虛張，自取矯異？請說此天，為重為橫？為虛為實？服何丹草而獲此天？脫所未詳，則徒為虛指，更來可笑矣。


三十一、道經未出言出者。案《玄都道士所上經目》，取宋人陸修靜所撰者。目：“《上清經》一百八十六卷，一百一十七卷已行。《始清》已下四十部，六十九卷，未行於世。”檢今經目並見在，乃至《洞玄經》一十五卷，猶隱天宮，今檢其目並注見在。


臣笑曰：“修靜宋明帝時人，太始七年因敕而上經目。既隱在天宮，爾來一百餘年，不聞天人下降，不見道士上升，不知此經從何至此？昔文成書以《飯牛》，詐言王母之命。而《黃庭》《元陽》以道換佛，張陵創造《靈寶》，吳赤烏時始出。《上清》起於葛玄，宋齊之間乃行。鮑靜造《三皇》，事露而被誅，文成書《飯牛》，致戮於漢世。今之學者，又踵其術，又可悲乎！《漢書》張魯祖父陵，桓帝時造符書以惑眾，受道者出米五鬥，俗謂米賊。陵傳子衡，衢傳子魯，號曰三師。三人之妻為三夫人，皆白日升天。初受道，名鬼卒，後號祭酒。妖鄙之甚，穿鑿濫行。皆此例矣。


三十二、五億重天者。《文始傳》：“天有五億五萬五千五百五十五重，地亦如之。厚一萬里，四角有金柱金軸，方圓三千六百里。神風持之，以四海為地脈，天地山川河漢，通氣風雲，皆從山出。”


臣笑曰：《三天正法經》：“天光未明，七千餘劫；玄景始分，九氣存焉。九真天王、元始天王稟自然之胤，置九天之號。上中下真，真為一元，元有三天。上元宮即太上大道君所治。”計一天相去九萬九千九百九十里。則九天相去七十九萬九千九百二十里。一里有三百步，一步有六尺，則有一十四億三千九百八十五萬六千尺。以五億重天分之，則天天相去二尺，豈有厚萬里之地？上載二尺之天乎？


《文始傳》：“老子引四天王，大眾皆身長丈六，短者丈二。”計人大而天小，何以自容？常臥不起，愕然大怪。


三十三、道士出入儀式。《玄中經》說：“道士執簡者，用金玉，廣一寸，長五寸五分，執之為況。中古王執朝師君，下古金玉隱執雜木，長九寸，名為手簡。執以去慢，誡於道士。若入王宮，聚落人室，在舍外十步，著巾帔，執況而入。勿有側背，出舍外脫巾帔，著素服行，勿自顯損道法。若入俗家，整威儀，執簡坐，勿使俗怪。道士行百里外，執杖、巾帔、香爐、銅灌、缽釪、出家之具自隨。威儀具足，得十種功德。”


臣笑曰：《自然經》：“道士巾褐，帔法褐，長三丈六尺，三百六十寸，法年三十六旬。年有三百六十日，一身兩角，角各有六條。兩袖袖各六條，合二十四條，法二十四氣。二帶法陰陽，中兩角法兩儀，乃至冠法蓮華巾也。”《自然經》既有科律，何以不依？乃法張魯黃巾之服？違律而無識也。


三十四、道士奉佛者。《化胡》：“願將優曇花，願燒栴檀香，供養千佛身，稽首禮定光。”


又：“佛生何以晚？泥洹何以早？不見釋迦文，心中大懊惱。”又《大誡》：“道學當念，遊大梵流景宮禮佛。”


臣笑曰：“《敷齋經》：“天尊令右玄真人曰：釋迦文以轉輪生死法化世，使天老右玄真人以仙度之，道不死之大法。”又《老子序》：“道主生，佛主死。道忌穢，佛不忌。道屬陽，生忌穢，佛則反之。”據此清濁天分，死生大判，何為不念清虛大道？而願生死穢惡佛乎？古昔殷太宰問孔子“聖人”，孔答“三皇、五帝、三王及丘俱不聖也，西方之人有聖者焉”。故知孔子以佛為聖，不以道為聖也。《化胡》：“天下大術，佛術第一。”《升玄》：“吾師化遊天竺。”《符子》曰：“老氏之師名釋迦文。”此道《齋經》又：“稱仙梵天，稱佛隱文。”外國讀經多是梵天，道士所好梵即佛也。此即學佛久矣，由稱梵也。又《靈寶》三十二天，大梵隱語，天各八字，誦之萬遍即飛行。七祖同升南宮，此又道士學佛之證也。然道士止知學梵，亦不知梵是何佛？愚而信之，亦應有福。不知可笑已不？


三十五、道士合氣法。《真人內朝律》：“真人曰：凡男女至朔望日，先齋三日，入私房，詣師所，立功德，陰陽並進，日夜六時。”此諸猥雜不可聞說。又《道律》：“行氣以次，不得任意，排醜近好，抄截越次。”又《玄子》曰：“不鬲戾，得度世，不嫉後，世可度，陰陽合，乘龍去。”。


臣笑曰：臣年二十之時，好道術，就觀學。先教臣黃書合氣，三五七九男女交接之道。四目兩舌正對，行道在於丹田。有行者，度厄延年。教夫易婦，惟色為初，父兄立前，不知羞恥。自稱中氣真術，今道士常行此法，以之求道，有所未詳。


三十六、諸子為道書者。《玄都經目》：“道經傳記符圖論六千三百六十三卷。二千四十卷有本，須紙四萬五十四張，其一千一百餘卷經傳符圖。其八百八十四卷諸子論。其四千三百二十三卷陸修靜錄。有其數目及本並末得。”


臣鸞笑曰：道士所上經目，陸修靜目中見有經書。藥方符圖，止有一千二百二十八卷，本無雜書諸子之名，而道士今列二千餘卷者，乃取《漢藝文志目》八百八十四卷為道之經論。據如此狀，理有可疑。何者？至如韓子、孟子、淮南之徒，並言道事，又有八老黃白之方，陶、朱變化之術，翻天倒地之符，辟兵殺鬼之法。及藥方咒厭，得為道書者，可須引來。未知《連山》《歸藏》《易林》《太玄》《黃帝金匱》《太公六韜》，何以不在道書之例乎？修靜目中本無諸子，今乃剩安，不知何據？且去年七月中道士所上經目，止注諸子三百五十卷為道經，今八百餘卷。何以前後不同？又人之有惡，惟恐人知；己之有善，慮人不見。故道士自書：不受道戒者，不得讀道經。即如此狀，恐人知其醜乎？若以諸子為道書者，人中諸子，悉須追取，何得遺之？且道士引例我《老子道德》，本是諸子，今尊為經，流例相附，有何過歟？若爾，則知《老子》《黃子》諸子之流，如何得與儒流七經而相抗乎？班固先六經後二篇，序道為中上賢類。斯實錄矣。


又陶朱者，即范蠡也，既事越王句踐，君臣囚吳石室，嚐屎飲尿，亦以甚矣。今尊崇其術，不亦昧乎？


又蠡子被戮於齊，何為不行父術，變化而自免乎？又《造天地經》，老子托幽王皇后腹，即幽王之子也；身為柱史，即幽王之臣也。《化胡》：“老子在漢為東方朔。”若審爾者，幽王為犬戎所殺，豈可不愛君父，與神符令不死乎？


又漢武窮兵，疲役中國，天下戶口至減太半。稱老子為方朔者，何忍不與辟兵、辟穀之符，厭人、咒鬼之方，以護漢國乎？眼看流弊，若此無心取救，將非欺誑謬乎？


又說統收道經目錄，乃有六千餘卷，核論見本止有二千四十卷。餘者虛指未出，將非鉛墨未備，致經本未成乎？自餘孟浪紛論，無足更廣。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十


○辨惑篇第二之六


△周祖廢二教已更立通道觀詔──周帝宇文邕


武帝猜忌黑衣，受法黃老，欲留道法，擯滅佛宗。僉議攸同，咸遵釋教。帝置情日久，殊非本圖。會道安法師上《二教論》，無聞道法，意彌不伏。無奈理通眾口，義難獨留。遂二教俱除，憤發於內。未逾經月，下詔曰：“至道弘深，混成無際，體苞空有，理極幽玄。但岐路既分，流源逾遠，淳離樸散，形器斯乖。遂使三墨八儒，朱紫交競；九流七略，異說相騰。道隱小成，其來久矣。不有會歸，爭驅靡息。今可立通道觀，聖哲微言，先賢典訓，金科玉篆，秘賾玄文；所以濟養黎元，扶成教義者，並宜弘闡，一以貫之。俾夫玩培翽者，識嵩岱之隆崛；守磧礪者，悟渤澥之泓澄，不亦可乎？所司量置員數，俸力務異恒式，主者施行。”


於時員置百二十人監護，吏力各有差。並選擇李門人有名當世者，著衣冠笏履，名通道觀學士。有前沙門京兆樊普曠者，彭享譎詭，調笑動人，帝頗重之。召入通道，雖被抑退，常剪髮留鬚。帝問何事去留？曠曰：“臣學陛下，二教雖除，猶存通道。鬚為俗飾，故留；髮非俗教，故遣。”帝曰：“俗有留髮，上加以冠，何言非教？”曠曰：“無發之士，豈是教乎？臣預除之，加冠何損？”帝笑之。自爾常淨剃髮，著冠纓領，人有問者。曰：“我患熱也。”。


△周祖平齊召僧敘廢立抗拒事──沙門釋慧遠


周武帝以齊承光二年春，東平高氏。召前修大德，並赴殿集。帝升御座，序廢立義。：“朕受天命，寧一區宇。世弘三教，其風逾遠。考定至理，多愆陶化，今並廢之。然其六經儒教，文弘政術，禮義忠孝，於世有宜，故須存立。且自真佛無像，遙敬表心，佛經廣歎，崇建圖塔，壯麗修造，致福極多。此實無情，何能恩惠？愚人向信，傾竭珍財，徒為引費，故須除蕩。故凡是經像，皆毀滅之。父母恩重，沙門不敬，悖逆之甚，國法不容。並退還家，用崇孝治。朕意如此，諸大德謂理何如？”於時沙門大統等五百餘人，咸以王威震赫，決諫難從。關內已除，義非孤立。眾各默然，下敕催答。並相顧無色，俯首垂淚。有慧遠法師，聲名光價，乃自惟曰：佛法之寄，四眾是依，豈以杜言，謂能通理？遂出對曰：“陛下統臨大域，得一居尊，隨俗致詞，憲章三教。詔真佛無像，誠如天旨。但耳目生靈，賴經聞佛，藉像表真。今若廢之，無以興敬。”帝曰：“虛空真佛，咸自知之，未假經像。”遠曰：“漢明已前，經像未至，此土含生，何故不知虛空真佛？”帝時無答。遠曰：“若不藉經教自知有法者，三皇已前未有文字，人應自知五常等法。當時諸人何為但識其母，不識其父，同於禽獸？”帝又無答。遠曰：“若以形像無情，事之無福，故須廢者，國家七廟之像，豈是有情而妄相尊事？”帝不答此難，乃：“佛經外國之法，此國不須，廢而不用。七廟上代所立，朕亦不以為是，將同廢之。”遠曰：“若以外國之經，非此用者，仲尼所說出自魯國，秦晉之地亦應廢而不行。又以七廟為非，將欲廢者，則是不尊祖考。祖考不尊，則昭穆失序；昭穆失序，則五經無用。前存儒教，其義安在？若爾，則三教同廢，將何治國？”帝曰：“魯邦之與秦、晉，封域乃殊，莫非王者一化。故不類佛經、七廟之難。”帝無以通。遠曰：“若以秦魯同遵一化，經教通行者，震旦之與天竺國界雖殊，莫不同在閻浮四海之內，輪王一化。何不同遵佛經？而今獨廢？”帝又無答。遠曰：“詔退僧還家，崇孝養者，孔經亦，立身行道，以顯父母。即是孝行，何必還家？”帝曰：“父母恩重，交資色養，棄親向疏，未成至孝。”遠曰：“若如是言，陛下左右，皆有二親，何不放之？及使長役五年，不見父母。”帝曰：“朕亦依番上下，得歸侍奉。”遠曰：“佛亦聽僧冬夏隨緣修道，春秋歸家侍養，故目連乞食餉母，如來擔棺臨葬。此理大通，未可獨廢。”帝又無答。遠抗聲曰：“陛下今恃王力自在，破滅三寶，是邪見人。阿鼻地獄不簡貴賤，陛下何得不怖？”帝勃然作色，大怒。直視於遠曰：“但令百姓得樂，朕亦不辭地獄諸苦。”遠曰：“陛下以邪法化人，現種苦業，當共陛下同趣阿鼻，何處有樂可得？”帝理屈言前，所圖意盛，更無所答。但：“僧等且還，有司錄取，論僧姓字。”帝已行虐三年，關隴佛法，誅除略盡。既克齊境，還準毀之。爾時魏齊東川，佛法崇盛，見成寺廟，出四十千，並賜王公充為第宅。五眾釋門，減三百萬，皆復軍民，還歸編戶。融刮佛像，焚燒經教，三寶福財，簿錄入官。登即賞賜，分散蕩盡。帝以為得志於天下也。未盈一年，癘氣內蒸，身瘡外發，惡相已顯，無悔可銷。遂隱於雲陽宮，才經七日，尋爾傾崩。天元嗣曆，於東西二京，立陟岵寺，罰菩薩僧用開佛化。不久帝崩，國運移革，至隋高祖，方始大通。如後所顯。近見大唐吏部尚書唐臨《冥報記》：外祖隋文僕射齊公，親見文帝問死者還活人：初死，見周武帝，：“為我相聞大隋天子，昔與我共食倉庫玉帛，亦我儲之，我今為滅佛法，極受大苦，可為我作功德也。”文帝出敕，普及天下，出一錢，為之追福焉。


△周高祖巡鄴除殄佛法有前僧任道林上表請開法事──任道林


周建德六年十一月四日，上臨鄴宮新殿。內史宇文昂，上士李德林，收上書人表。於時任道林以表上之。上士覽表曰：“君二教也，聖主機辯，特難酬答，可思審之。”對曰：“主上鋒辯，名流十方，林亦早聞。正以聞辯故來，得辯無爽。”。乃引入。上階御座西立，詔曰：“卿既上事，助匡治政，朕甚嘉尚，可條別自申，勿廣詞費。”林乃上《安撫齊餘省減賦役事》，帝備納之。又曰：“林原誓弘佛道，向且專論俗政，似欲諂附君人。其實天心護法，自釋氏弘訓，權應無方，智方高奇。廣宣正法，救茲五濁，特拔三有。人中天上，六道四生，莫不歸依回向，受其開悟。自漢至今，逾五百載，王公卿士，遵奉傳通。及至大周，頓令廢絕。陛下治襲前王，化承後帝，何容偏於佛教，獨不師古？如其非善，先賢久滅，如言有益，陛下可行廢佛之義，臣所未曉。”詔曰：“佛生西域，寄傳東夏。原其風教，殊乖中國。漢魏晉世，似有若無，五胡亂治，風化方盛。朕非五胡，心無敬事，既非正教，所以廢之。”奏曰：“佛教東傳，時過七代。劉淵篡晉，元非中夏，以非正朔，稱為五胡。其漢、魏、晉世，佛化已弘，宋、趙、符、燕，久習崇盛，陛下恥同五胡，盛修佛法，請如漢魏，不絕其宗。”


詔曰：“佛義雖廣，朕亦嘗覽。言多虛大，語好浮奢。罪則喜陬推過去，無福則指未來，事者無征，行之多惑。論其勸善，未殊古禮；研其斷惡，何異俗律？昔嘗為廢，所以暫學，決知非益，所以除之。”奏曰：“理深語大，非近情所測；時遠事深，寧小機欲辯。豈以一世之局見，而拒久遠之通議？封迷忽悟，不亦過乎？是以佛理極於法界，教體通於外內，談行自他，俱益辯果，常樂無為，樹德恩隆。天地授道，廣利無邊。見奇則神通自在，布化則萬國同歸，救度則怨親等濟，慈愛則有識無傷。戒除外惡，定止心非，慧照古今，智窮萬物。若家家行此，則民無不治；國國修之，則兵戈無用。今離不行，何處求益？”因重奏曰：“臣聞孝者，至天之道，順者，極地之養，所以通神明，光四海。百行之本，孰先孝者？昔世道將傾，魏室崩壞，太祖奮威，補天夷難，創啟王業。陛下因斯鴻緒，遂登皇極，君臨四海，德加天下。追惟莫大，終身無報，何有信己心智，執固自解，倚恃爪牙，任縱王力？殘壞太祖所立寺廟，毀破太祖所事靈像，休廢太祖所奉法教，退落太祖所敬師尊。且父母床幾，尚不敢損虧，況父之親事，輒能輕壞？國祚延促，弗由於佛，政治興毀，何關於法？豈信一時之慮，招萬世之譏？愚臣冒死，特為不可。”


詔曰：“孝道之義，寧非至極？若專守執，惟利一身，是使大智權方，反常合道。湯武伐主，仁智不非；尾生守信，禍至身滅。事若有益，假違要行；儻非合理，雖順必剪。不可護己一名，令四海懷惑，外乖太祖，內潤黔元。令沙門還俗，省侍父母，成天下之孝，各各自活，不惱他人。使率土護利，舍戎從夏，六合同一，即是揚名萬代，以顯太祖。即孝之終也，何得言非？”


奏曰：“若言壞佛有益，毀僧益民，昔太祖康曰：‘玄鑒萬理，智括千途。’必佛法損化，即尋除蕩，寧肯積年奉敬，興遍天下？又佛法存日，損處是何？自破已來，成何利潤？若實無益，寧非不孝？”詔曰：“法興有時，道亦難準，制由上行，王者作則。縱有小利，尚須休廢。況佛無益，理不可容。何者？敬事無征，招感無效，自救無聊，何能益國？自廢已來，民役稍希，租調年增，兵師日盛。東平齊國，西定妖戎、國安民樂，豈非有益？若事有益，太祖存日，屢嘗討齊，何不見獲？朕壞佛法，若是違害，亦可亡身。既平東夏，明知有益，廢之合理，義無更興。”


奏曰：“自國立政，惟貴於道，制化養民，寧高於德？止見道消國喪，未有兵強祚久。是以虐紂恃眾，禍傾帝業；周武修德，福集皇基。夫差驕戰，遂至滅身，句踐以道，危而更安。以此論之，何關壞佛退僧，方平東夏？直是毀佛當此托定之時，偶然斯會。妄謂壞法有益，若爾，湯伐有夏，文王滅崇，武王誅紂，秦並天下，赤漢滅項，此等諸君，豈由壞佛？”自後交論，譏毀人法，或以抗禮君親，或謂妄稱佛性，或譏辯析色心，或重見作非業，或指身本陰陽，林皆隨難消解。帝雖構難重疊，三番五番，窮理盡性；林則無疑不遣，有難斯通。”


帝曰：“卿言業不乖理，凡有入聖之期；性非業外，道有通凡之趣。此則道無不在，凡聖該通；是則教無孔釋虛崇。如是之言，形通道俗，徒加剃剪之飾；是知帝王即是如來，宜停丈六；王公即是菩薩，省事文殊。耆年可為上座，不用賓頭；仁惠真為檀度，豈假棄國？和平第一精僧，寧勞布薩？貞謹即成木叉，何必受戒？儉約實是少欲，無假頭陀；蔬食至好長齋，豈煩斷穀？放任妙同無我，何藉解空？忘功全逼大乘，寧希波若？文武直是二智，不觀空有；權謀徑成巧便，豈待變化？加官真為授記，無謝證果；爵祿交獲天堂，何待上界？罰戮見感地獄，不指泥犁。以民為子，可謂大慈，四海為家，即同法界。治政以理，何異救物？安樂百姓，寧殊拔苦？剪罰殘害，理是降魔；君臨天下，真成得道。汪汪何殊淨土？濟濟豈謝迦維？卿懷異見，妄生偏執，即事而言，何處非道？”


奏曰：“伏承聖旨，義博言深，融道混俗，移專散執。乃令觸處乘真，有情俱道，物我咸適，千徒齊一。美則美矣，愚臣尚疑。若使至道惟一，則無二可融？若理恒外內，則自可常別。若一而非一，則半是半非；二而無二，則乍道乍俗。是則緇素錯亂，儒釋失序，外內交雜，上下參倫。何直遠沈清化，亦是近惑民俗。是以陰陽同氣，生殺恒殊，天地齊形，高卑常異。不可以其俱形，而使地動天靜；或者見其並氣，而令陰生陽殺。即事永無此理，虛言難可成用。所以形齊氣一，可得言同，生殺高卑，義無不別。故使同而不同，一而不一。道俗之理，有齊無與，無為自別。又若王名雖一，凡聖天殊，形事微同，寬狹全異。是故儒釋與無始俱興，道俗共天地同化，若欲泯之為一，正可以道廢俗，如其俱益於世，則兩理幽顯齊明。今則興一廢一，真成不可。”


詔曰：“卿言道俗天殊，全乖內外。亦可道應自道，無預於俗；釋應自釋，莫依於儒。道若惟道，道何所利？佛若獨佛，化有何功？故道俗相資，儒釋更顯。卿不因朕言，卿欲何論？是以內外抑揚，廢興彼此，今國法不行，王法所斷。廢興在數，常理無違，義無常興，廢有何咎？”


奏曰：“仰承聖旨，如披雲睹日；伏聽敕訓，實如聖說。道不自道，非俗不顯；佛不自佛，惟王能興。是以釋教東傳，時經五百，弘通法化，要依王力。方知道藉人弘，神由物感，佛之盛毀，功歸聖旨。道有興廢，義無恒久；法有隱顯，理難常存。比來已廢，義無即行。休斷既久，興期次及。與廢更迭，理自應機，並從世運，不亦宜乎？”


詔曰：“帝王之法，善決取舍，明斷去就，審鑒同異，妙察非常。朕於釋教，以潛思於府內，校量於今古，驗之以行事，算之以得失。理非常而不要，文高奇而無用，非無端而棄廢，何愛憎於儒釋？”


奏曰：“弘法之本，必留心於達人；通化之首，要存志於正道。勿見忤己以惡者，懷之以疏隔；容己以美者，歡心以親近。是則自感於所見，自亂於所聞，不可數聞有謗正之言，遂便信納。從唱而和，乘生是非；尋討愆短，日懷憎薄。是則以偽移真，眾聲惑志，故令當疏者更進之，當親者更遠之。遂使談論偏駁，取舍專非。斯乃害真之禍患，喪德之妖累。”


於是帝不答，乃更開異途以發論端。問曰：“朕聞君子舉厝，必合於禮；明哲動止，要應於機。比頻賜卿食，言不飲酒食肉。且酒是和神之藥，肉為充饑之膳，古今同味，卿何獨鄙？若身居喪服，禮制不食，即如今賜，自可得食。可食不食，豈非過耶？”


奏曰：“貪財喜色，貞夫所鄙；好膳嗜美，廉士所惡。割情從道，前賢所歎；抑欲崇德，往哲同嗟。況肉由殺命，酒能亂神，不食是理，寧可為非？”


詔曰：“肉由害命，斷之且然，酒不損生，何為頓制？若使無損計罪，無過言非，飲漿食飯，亦應得罪，而實不爾。酒何偏斷？”


奏曰：“結戒隨事，得罪據心。肉體因害，食之即罪；酒性非損，過由弊神。餘處生過，過生由酒，斷酒即除過。所以遮制不同，非謂酒體是罪。”


詔曰：“罪有遮性，酒體生罪。今有耐酒之人，能飲不醉，又不弊神，亦不生罪，此人飲酒，應不得罪。斯則能飲無過，不能招咎，何關斷酒以成戒善？可謂能飲耐酒，常名持戒；少飲即醉，是大罪人。”


奏曰：“制過防非，本為生善，戒是止善，身口無違。緣中止息，遮性兩斷，乃名戒善。今耐酒之人，既不亂神，未破飲戒，實理非罪。正以飲生罪，酒外違遮，教緣中生犯，仍名有罪。以乖不飲，猶非持戒。”


詔曰：“大士懷道，要由妙解；至人高達，貴其不執。融心與法性齊寬，肆意共虛空同量，萬物無不是善，美惡何有非道？是則居酒臥肉之中，寧能有罪？帶婦懷兒而遊，豈言生過？故使太子以取婦得道，周陀以舍妻沈淪，淨名以處俗高達，身子以出家愚執。是故善者未可成善，惡者何足言惡？禁酒斷肉之奇，殊乖大道。”


奏曰：“龍虎以鱗牙為能，猿鳥以超翔為才，君子以解行為道，賢哲以真實成德。故使內外稱奇，緇素高尚。若惟解而無行，同沙井之非閏；專虛而不實，似空雲而無雨。是以匠萬物者，以繩墨為正；御天下者，以法理為本。故能善防邪萌，防察奸宄，故使一行之失，痛於割肌；一言之善，重於千金。若使心根妙解，則居惡為善；神智虛明，則處罪成福。亦可移臣賤質，居天重任；回聖極尊，處臣卑下。是則君臣雜亂，上下倒錯，即事不可，古今未有。何異詞談忠孝，身恒叛逆，語論慈舍，形常殺盜？口閑百技，觸事無能，言通萬里，足不出戶。斯皆情切事奢，虛高無用，是以才有大而無用，理有小而必通。執此為道，誠難取信。”


詔曰：“執情者未可論道，小智者難與談真，是以井坎之魚，寧知東海深廣？燕雀籬翔，詎羨鵬鳳之遊？斯皆固小以違大趣，守文以害通途。若以我我於物，無物而非我，以物物於我，無我而非物。我既不異於物，物復焉異於我？我物兩亡，自他齊一；虛心者是物無不同，遺功者無事而不可。”


奏曰：“仰承聖旨，名義深博，宗源浩汙，究察莫由。事等窺天，誰測其廣？又同測海，寧識其深？若以小小於大，無大而不小；以大大於小，無小而非大。大無不大，則秋毫非小小。小無不小，則太山非大大。故使大大非大小，小小非小大。是則小大異於同，大小同於異；無大小之異同，何小大之同異？方知非異可異同，寧有同可同異？無同可同，異非異同。無異可異，同無同異。是故無同而同非同，無異而異非異；何同異而可異同？非異同而可同異。”帝遂不答。於是君臣寂然，不言良久。


詔乃問：“卿何寂寞？乃欲散有歸無？勿以談不適懷，遂息清辯。”


奏曰：“古人當言而懼，發言而憂，是以古有不言之君，世傳忘功之士。所以息言表知，非為不適。”


詔曰：“至人無為，未曾不為；知者不言，未曾不言。亦有鸚鵡言而無用，鳳皇不言成軌；木有無任得存，雁有不鳴致死。卿今取舍，若為自適。”又曰：“士有一言而知人，有目擊而道存，亦有睹色審情，復有聽言辯德。朕與卿言，為日既久，其間旨趣，寧不略委？卿可為朕記錄在所申陳，令諸世人，知朕意焉。是則助朕，何愧忠誠。”


林以佛法淪陷，冒死申請。帝情較執，不遂所論。辯論雖明，終非本意。承長安廢教，後別立通道觀，其所學者，惟是老莊，好設虛談，通申三教。冀因義勢，登明釋部。乃表鄴城義學沙門十人，並聰敏高明者，請預通道觀。上覽表即曰：“卿入通道觀，大好學，無不有至論，補己大為利益。”仍設食，訖。曰：“卿可裝束入關。”眾人前卻，至五月一日，至長安延壽殿奉見。二十四日，帝往雲陽宮。至六月一日，帝崩。天元登祚在同州。至九月十三日，長宗伯岐公奏訖。帝允許之曰：“佛理弘大，道極幽微，興施有則，法須研究。如此累奏，恐有稽違。”奏曰：“臣本申事，止為興法，數啟殷勤，惟願早行。今聖上允可，議曹奏決，上下含和，定無異趣。一日頒行，天下稱慶，臣何敢言？”至大成元年正月十五日，詔曰：“弘建玄風，三寶尊重，特宜修敬，法化弘廣，理可歸崇。其舊沙門中，德行清高者七人，在正武殿西安置行道。”二月二十六日，改元大象。又敕：“佛法弘大，千古共崇，豈有沈隱舍而不行？自今以後，王公已下，並及黎庶，並宜修事，知朕意焉。”即於其日，殿嚴尊像，具修虔敬。於時佛道二眾，各銓一大德，令升法座，勸揚妙典。遂使人懷無畏，互吐微言。佛理汪汪，衝深莫測；道宗漂泊，清淺可知。挫銳席中，王公嗟賞。至四月二十八日，下詔曰：“佛義幽深，神奇弘大，必廣開化儀，通其修行。崇奉之徒，依經自檢；遵道之人，勿須剪髮，毀形以乖大道，宜可存鬚髮，嚴服以進高趣。”令選舊沙門中懿德貞潔，學業衝博，名實灼然，聲望可嘉者一百二十人，在陟岵寺為國行道。擬欲供給資須，四事無乏。其民間禪誦，一無有礙。惟京師及洛陽，各立一寺。自餘州郡，猶未通許。周大象元年五月二十八日，任道林法師在同州衛道虎宅，修述其事呈上。內史沛公宇文澤親覽，小內史臨涇公宇文弘披讀，掌禮上士托跋行恭委尋都上士叱寇臣審覆。


△周祖天元立對衛元嵩上事──王明廣


大象元年二月二十七日，王明廣答衛元嵩上破佛法事：“鄴城故趙武帝白馬寺佛圖澄孫弟子王明廣誠惶誠恐，死罪上書。廣言，為益州野安寺偽道人衛元嵩，既鋒辯天逸，抑是飾非，請廢佛圖，滅壞僧法。此乃偏辭惑上，先至難明。大國信之，諫言不納；普天私論，兆庶怪望。誠哉不便，莫過斯甚。廣學非幼敏，才謝生知，嘗覽一志之言，頗讀多方之論。訪求百氏，復審六經，驗考嵩言，全不符會。嗚呼！佛法由來久矣。所悲今日，枉見陵遲。夫諂諛苟免其身者，國之賊也；直言不避重誅者，國之福也。敬憑斯義，敢死投誠。件對元嵩六條如左。


伏惟天元皇帝，開四明達四聰，暫降天威，微回聖慮，一垂聽覽。恩罰之科，伏待刑憲。謹上。


臣廣謹對：《詩》：‘無德不報，無言不酬。’雖則庸虛，聞諸先達。至道絕於心慮，大德出於名聲。君子不出浮言，諸佛必為篤論。去迷破執，開道群冥，天人師敬，由來久矣。善言教物，凡聖歸仁，甘露蘭芝，誰其見德？縱使堯稱至道，不見金夢平陽；舜號無為，尚隔瑞光蒲阪。悲夫！虛生易死，正法難聞；淳勝之風頗違，諂曲之言難用。若使齊、梁坐興佛法，國祚不隆。唐虞豈為業於僧坊，皇宗絕嗣，人饑菜色？詎聞《梁史》，浮天水害，著自堯年？全道何必唐虞之邦，民壞豈止齊梁之域？至如義行豐國，寶殿為起非勞；禮廢窮年，土階處之為逸。故傅毅：‘世人稱美神農親耕，堯舜茅茨，蓋衰代言，非先王之道也。’齊梁塔寺，自開福德之因；豈責交報之祐？故《曾子》曰：‘人之好善，福雖未至，去禍遠矣。人之為惡，禍雖未至，去福遠矣。’《抱樸子》曰：‘賢不必壽，愚不必殘，善無近福，惡無交禍。’焉責斯近驗，而遠棄大征者乎？今古推移，質文代變，治國濟俗，義貴適時。悲恐唐虞之勝風，言是不獨是；齊梁之末法，言非不獨非。


臣廣又對：《詩》：‘有覺德行，四國順之。’造化自然，豈關人事？六天勸請，萬國歸依。七處八會之堂何量，豈千僧之寺？不有大賢，誰其致敬？不有大聖，誰其戾止？《涅槃經》：‘不奪他財物，常施惠一切，造招提僧房，則生不動國。’諸經既顯，庶事有由。不合佛心，是何誣罔？寺稱平延，嵩乃妄論，佛立伽藍，何名曲見？斯乃校量過分，與奪乖儀，執行何異布鼓而笑雷門，對天庭而誇蟻穴？勸以夫妻為聖眾，苟恣婚淫；言國主是如來，冀崇諂說。清諫之士，如此異乎？何別魏陵之覓交寵，勸楚王奪子之妻；宰嚭求於近利，為吳主解蒼蒼之夢？心知不順，口說美辭。彼信邪言，由斯滅國。元嵩必為過罪，僧官驅擯，忿羞恥辱，謗旨因生。覆巢破寺，恐理不申，扇動帝心，名尊為佛；曲取一人之意，埋沒三寶之田；凡百聞知，孰不歎惜！有佛法來，永久無際，天居地止，所在尊崇。前帝後王，誰不重異？獨何此國，而賤者哉！昔卞和困楚，孔子厄陳，方今擬古，恐招嗤論。


臣廣又對：佛為慈父，調御天人，初中後善，利安一切。自潛神雙樹，地動十方，發授四天，驅分八國。《涅槃經》：‘造像若佛塔，猶如大拇指，常生歡喜心，則生不動國。’明知資父事師，自關古典。束脩發起孔教，誠論叵有。衛嵩橫加非難，入堂不禮，豈勝不言？昔唐堯則天之治，天有逸水之災；周置宗廟之禮，廟無降雨之力。如謂塔無交福，以過則歸，亦可天廟虛求，例應停棄。若以理推冥運，寤天廟之恩，亦可數窮命也，豈堂塔而能救？設使費公縮地，魯子回天，不奈必死之人，豈續已休之命？命而不定，福也能排，義異向論，必須慈祐。至如遍吉像前病癩，歸之得愈，祇洹精舍，平服殘患之人，濟苦攘災，事多非一。更酬餘難，不復廣論。若夫道不獨遍，德無不在，千途一致，何止內心？至若輸伽之建寶塔，百鬼助以日功；雀離之起浮圖，四天扶其夜力。大矣哉！感天地，動鬼神。外修無福，是何言也？此若課貧抑作，民或嗟勞，義出苞容，能施忘倦。若必元由塔寺敗國窮民，今既廢僧，貧應卒富；儉困城市，更甚昔年，可由佛之者也。鬼非如敬，謂之為諂，拜求社樹，何惑良多。若言社樹為鬼所依資，奉而非咎，亦可殿塔為佛住持，修營必應如法。若言佛在虛空，不處泥木，亦應鬼神冥寂，豈在樹中？夫順理濟物，聖教元開，非義饒益，經言不許。頗有天宮佛塔，撒作橋屏之牆；繡像幡經，用充膿血之服。天下日日饑窮，百姓年年憔悴，鬼神小聖，尚或叵欺，諸佛大靈，何容可負？《詩》：‘旻天不駿其德，降喪饑饉。’此之謂也。更別往代功臣，今時健將，幹戈討定，清息遐方。生乃偏受榮勳，朱門紫室，死則多使民夫，樹廟興墳。祭死殺生，崇虛損實，有勞無益，初未涉言。況釋迦如來，道被三千，化隆百億，前瞻無礙，後望誰勝？能降外道之師，善伏天魔之黨，不用寸兵，靡勞尺刃，五光遍照，無苦不消；四辯橫流，恕蒙安樂。為將為帥，名高位大，寺存廟立，義有何妨？土龍不能致雨，尚遵之以求福；泥佛縱使不語，敬者豈得無征？昔馬卿慕藺孔父夢周，故重古人，敬遵舊德。況三世諸佛，風化理同，就使彌勒初興，不應頓棄釋迦遺法。


臣廣又對：令無行富僧，從課有理，有德貧僧，奪寺無辜。至如管蔡不臣，未可姬宗悉戮。卜商鄙吝，詎可孔徒頓貶？牧馬童兒，先去亂群之馬；放牛豎子，由寵護群之牛。《莊子》曰：‘道無不在，契之者通。’適得怪焉，未合至道，唯此而已。至如釋迦周、孔、堯、舜、老、莊，教跡雖殊，宗歸一也。豈得結繩之世，孤稱正治；剃髮之僧，獨名權道？局執之情甚矣，齊物之解安寄？《老子》曰：‘上士聞道，勤而行之；中士聞道，若存若亡，下士聞道，大笑毀之。’元嵩既是佛法下士，偷形法服，不識荊珍，謬量和寶，醜辭出自偽口，不遜貴於筆端。若使關西之地少有人物，不然之書，誰肯信也？廣嘗見逃山越海之客，東夷北狄之民，昔者慕善而來，今以破法流散。可謂好利不愛士民，則有離亡之咎矣。然外國財貨，未聞不用；外國師訓，獨見不祇。天下怪望，事出於此。廣既志誠在念，忠信為心，理自可言，早望申奏。但先皇別解，可用嵩言，已往難追，遂事不諫。三年久矣，三思乃言，有一可從，乞尋改革。


臣廣又對：竊以山包蘭艾，海蘊龍蛇，美惡雜流，賢愚亂處。若龍蛇俱寵，則無別是非；若蘭艾並挫，誰明得失？若必存留有德，簡去不肖，一則有潤家風，二則不惑群品，三則天無違善之譏，四則民德歸厚矣。我大周應千載之期，當萬基之位，述禮明樂，合地平天，武列文昭，翼真明俗。賢僧國器，不弊姚民之兵；聖眾歸往，豈獨龜茲之陣？或有慈悲外接，聰辯內明，開發大乘，舟航黎庶；或有禪林戢翼，定水遊鱗；固守浮囊，堅持忍鎧；或有改形逭服，苟異常人；淫縱無端，還同愚俗。元嵩乞簡，差當有理。夫天地至功，有時動靜，日月延縮，猶或短長。今莊老之學，人間罕遇，若使合國共行，必應違式者罪。何以得知？現見時人受行儒教，克己服禮，觸事多違。《禮》：‘肴幹不食。’未見與肉而求菜者乎；‘爵盈不飲’，未見卮滿而不勸者。禮極飲不過三，未見酣酒而不醉者。天子不合圍，諸侯不掩群，庶民不麑卵。廣既少染玄門，不閑掩圍之事，舉目盡見麑卵之民，復何彼不合禮，不罷儒服者乎？夫化由道洽，政以禮成；榮辱所示君子，刑罰所御小人。類野芸田之法，禾莠須分；條桑盄樹，豈當盡杌？


臣廣又對：忠臣孝子，義有多途，何必躬耕，租丁為上？《禮》：‘小孝用力，中孝用勞，大孝不匱。’沙門之為孝也，上順諸佛，中報四恩，下為含識。三者不匱，大孝一也。是故《詩》：‘愷悌君子，求福不回。’若必六經不用，反信浮言，正道廢虧，竊為不願。若乃事親以力，僅稱小孝；租丁奉上，忝是庸民；施僧敬像，俱然合理。以嵩向背，矛盾自妨。上言慢人，敬石名作癡僧，敬像還成愚俗。淫妻愛子，畜生亦解，詠懷剋念，何其陋哉？《孝經》：‘身體髮膚，受之父母，不敢毀傷。’孝之始也，立身行道；揚名於後世，以顯父母，孝之終也。若言沙門出家即涉背親之譏，亦可曾參事於孔丘，便為不孝之子。夫以道相發，聞之聖典，束脩合禮，僧有何愆？《老子》曰：‘四象不行，大象無以暢；五音不聲，大聲無以至。’若欲永滅二乘，亦可大乘無以暢，元嵩若志明，出家不悔；志若不明，悔何必是？昔丁公入漢，先獲至點之殘；馬母叛薑，自招覆水之逝。是驗敗國之師，不任忠臣之用；逭夫之婦，終失貞淑之名。嵩本歸命釋迦，可言善始；厭道還俗，非是令終。與彼嬖女亂臣，計將何別？天無長惡，何久全身？背真向俗，取返何殊？請簡僧立寺者，廣聞金玉異珍，在人共寶，玄儒別義，遐邇同遵。豈必孔生自國，便欲師從，佛處遠邦，有心捐棄。不勝事切，輒陳愚亮，是非之理，不敢自專。昔孔丘辭逝廟千載之規摹，釋迦言往寺萬代之靈塔，欲使見形剋念，面像歸心，敬師忠主，其義一也。至如丁蘭束帶，孝事木母之形；無盡解瓔，奉承多寶佛塔。眇尋曠古，邈想清塵；既種成林，於理不越。又案《禮經》：‘天子七廟，諸侯五廟。’大夫卿士，各有階級。故天曰神，祭天於圓丘；地曰祇，祭地於方澤；人曰鬼，祭之於宗廟。龍鬼降雨之勞，牛畜挽犁之效，由或立形村邑，樹像城門，豈況天上天下，三界大師，此方他方，四生慈父？威德為百億所遵，風化為萬靈之範，故善人回向，若群流之歸溟壑；大光攝受，如兩曜之伴眾星。自月支遺影，那竭灰身，舍利遍流，祇洹遂造。乃賢乃聖，憑茲景福；或尊或貴，冀此獲安。忽使七層九架，頹龕墜構，四戶八窗，可無於失道，不令而治。形教隨時損益，至理不言而得，經像自可令行，通人達士，隨方顯用，翼真明俗，聖感應時。若待太公為卿相，千載無太公；要得羅什為師訓，萬代無羅什。法不自顯，弘必由人。豈使大周法輪永滅？聖上六條御物，九德自明，曲理莫施，直言必用。昔秦始皇發孔丘墓，禍鍾三日；魏太武滅僧伽藍，災起七年。崔皓之說可知，衛嵩之言難用。仁者不損他自利，智者不樂禍邀名。元嵩天喪無祐，隻然一罷人身，當生何處？廣識謝指南，言慚信正，此如不對，恐傷眾善。夫恕人之短者，厚之行也；念存物德者，仁之智也。今僧美惡假令相半，豈宜驅擯一切不留？普天失望，率土嗟傷。愚謂此途，未光周德。何為敬儒士以顯尊重，賤釋子以快其意；賤金貴石，有何異乎？計王道蕩蕩，豈理應然，土以負水而平，木以受繩故直。明君納諫不諱，達士好聞其非。智不輕怒，下愚之見得申；仁不輕絕，三寶之田頓立。天無不覆，地載寬勝，山苞海納，何所不容？十室之內，必有忠信，一國之里，可無賢僧？伏惟天元皇帝，舉德納賢，招英簡俊，去煩就省，州存一寺。山林石窟，隨處聽居，有舍利者，還令起塔，其寺題名周中興（寺使樂慧之士抑揚，以開導志）。寂之侶息，言以求通，內外兼益，公私無損。即是道俗幸甚，玄儒快志！隆周之帝，業重百王，大象之君，光於四海。天高聽遠，輕舉庸言，氣悸魂浮，以生冒死，乞降雷電之威，布其風雨之德。謹上。”二月廿七日，納言。韓長鸞受書，內史上大夫歸昌公宇文澤，內史大夫拓跋行恭等問廣曰：“佛圖澄者，乃三百年人，觀卿不過三十，遠稱上聖弟子，不乃謬乎？”廣答曰：“其或繼周者，雖百世亦可知，先師雖復三百許年，論時不過十世。何足可惑？”澤曰：“元嵩所上，曲見伽藍，害民損國，卿今勸立，有何意見？”廣答曰：“桀、紂失國，殷士歸周，亡國破家，不由佛法。內外典籍，道俗明文，自古及今，不可停棄，是故請立。”


澤又問：“齊君高偉，豈不立佛法？國破家亡，摧殘若此。”


廣答曰：“齊君失國，有兩義，不由佛法。一則曆數有窮。開辟已來，天下未見不亡之國。二則寵罰失中，君子惡居下流，是以歸周。不由佛法。”


澤又問：“經者，胡書幻妄，何得引為口實？”廣又答曰：“公謂佛經為妄，廣亦謂孔教不真。”澤又問：“卿據何為驗；言孔教不真？”


廣答曰：“莊周有孔子之行，古往事同，已陳芻狗。由使百代歌其遺風，千載詠而不絕，遍尋諸子，未見一人名佛。幻妄矣！”


澤又問：“丁蘭木母，卿引不類。何者？昔人躓頓木母，木母為之血出。高祖破寺已來，泥佛石像何個出血？”


廣答：“昔夏立九鼎，以鎮九州，一州不靜，則一鼎沸；九州不靜，則九鼎都沸。比來見二國交兵，四方擾動，不見一鼎有沸。今日殿前，尚依古立鼎，獨偏責泥木石像不出血？即便停棄？”三月一日，敕賜飲食，預坐北宮，食訖駕發還京。


皇帝出北宮南門，與上書人等面辭受拜，拜訖，內史托跋行恭宣敕旨：“日月雖明，猶假眾星輔曜；明王至聖，亦尚臣下匡救。朕以闇德，卿等各獻忠謀，深可嘉尚。文書既廣，卒未尋究，即當披覽，別有檢校。卿等並宜好住。”至四月八日，內史上大夫宇文澤宣敕旨：“佛教興來，多曆年代，論其至理，實自難明。但以世漸澆浮，不依佛教，致使清淨之法變成濁穢。高祖武皇帝所以廢而不立，正為如此。朕今情存至道，思弘善法，方欲簡擇練行，恭修此理。今形服不改，德行仍存，廣設道場，欲行善法。王公已下，並宜知委。”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十一


○辨惑篇第二之七


△太史令朝散大夫臣傅奕上減省寺塔廢僧尼事十有一條


臣奕言：臣聞羲農軒頊，治合李老之風（彈曰：詩：“上以風化下，下以諷刺上。”老子在周，為守書藏吏，如今秘書官也。本非天子，有何風化？令羲農上帝與之合治）。虞夏湯姬，政符周孔之教（彈曰：周公孔子，並是國臣，上述虞夏之教，下化澆薄之民，亦非人王，不得自為教主。豈令虞夏四君，卻符周孔之教耶）。雖可聖有先後，道德不別；君有沿革，治術尚同。竊聞八十老父，擊壤而歌，十五少童，鼓腹為樂。耕能讓畔，路不拾遺；孝子承家，忠臣滿國。然國君有難，則殉命以報仇（彈曰：既國並忠臣，何得有難？田常六卿之徒，不應起逆）；父母有屙，則終身以側侍。豈非曾參、閔子之友，庠序成林；墨翟、耿恭之儔，相來羽翼（彈曰：二十九代止一曾參，漢高已前獨推閔子，成林之言無實，羽翼之奏本虛。事太過矣）？乃有守道含德，無欲無求（彈曰：州吁叔段不能守道，夏桀殷紂唯事貪求），寵辱若驚，職參朝位（彈曰：潘崇羿澆，未肯若驚，季氏陽貨，亦居朝列）〗；荊山鼎上，攀附升龍；緱氏壇邊，相從駕鶴。瑤池王母之使，具禮來朝；碧海無夷之神，周行謁帝。所以然者，當此之時，共遵李、孔之教（彈曰：皇帝升龍，蓋是三皇之世。瑤池王母，復是周穆之時。計此李老未出之前，孔丘無名之日。不應反遵老教，卻習孔書），而無胡佛故也（彈曰：汝既稱無佛，亦不得有道）。自漢明夜寢，金人入夢；傅毅對詔，辯曰胡神（彈曰：周世不來，傅毅豈知有佛？良以先來早有，傅氏得知先祖言佛，汝反稱無，五逆重殃，自貽永劫）。後漢中原，未之有信（彈曰：虛詞太過）。魏晉夷虜，信者一分（彈曰：禮樂衣冠，晉朝始備。汝既謗言夷虜，中夏是誰）；符融托佛，齋而起逆，逃竄江東。呂光假征胡而叛君，跱立西土（彈曰：時人嫉融，謗雲結聚。呂光征還，符主國破，遂居河右，霸在涼州。亦不由僧叛居西土）。降斯已後，妖胡滋盛，太半雜華（箴曰：慈悲所熏，出於末劫惡世。有緣得度，正在於斯）。搢紳門里，翻受禿丁邪戒；儒士學中，倒說妖胡浪語（箴曰：搢紳遵忍辱之服，儒士貴金口之談）。曲類蛙歌聽之喪本，臭同鮑肆，過者失香（彈曰：發汝哇聲，揚汝鮑肆，聽之必知喪本，過者寧不失香，仰面唾天，自受其辱。斯言信兼矣）〗。復廣置伽藍，壯麗非一（箴曰：造生天之業，種脫苦之因），勞役工匠，獨坐泥胡（箴曰：爭運身手，儀像聖尊）。撞華夏之鴻鍾，集蕃僧之偽眾（箴曰：鳴百煉之神鍾，召三千之聖眾）。動淳民之耳目，索營私之貨賄（箴曰：感信心之耳目，發食癡之貨賄）。女工羅綺，剪作淫祀之幡；巧匠金銀，散雕舍利之塚（箴曰：女工羅綺，造續命之幡，巧匠金銀，起碎身之塔）。粳粱麵米，橫設僧尼之會；香油蠟燭，枉照胡神之堂（箴曰：粳粱米麵，爭陳福田之會，香油蠟燭，求照慈悲之堂）。剝削民財，割截國貯。朝廷貴臣，曾不一悟。良可痛哉（彈曰：朝廷稽古，舍俗歸真，崇敬釋門，不同邪見）！伏惟陛下定天門之開闔，更新寶位；通萬物之屯否，再育黔黎。布李、老無為之風，而民自化；執孔丘愛敬之禮，而天下孝慈。且佛之經教，妄說罪福（箴曰：原教所由，示人斷惡之門，開人行善之路），軍民逃役，剃髮隱中；不事二親，專行十惡（箴曰：舍二親之恩愛，修十善之仁風。忍其小違以成大順）。歲月不除，奸偽逾甚。臣閱覽書契，爰自庖犧，至於漢高，二十九代，四百餘君。但聞郊祀上帝（彈曰：員丘南郊不免殺生之咎，豈如佛戒不殺為先？校量是非，斷可知矣），官治民察；未見寺堂銅像，建社寧邦。請胡佛邪教，退還天竺（箴曰：緣感則興，事濟便息，來往應物，隱顯隨時）。凡是沙門，放歸桑梓。令逃課之黨，普樂輸租；避役之曹，恒忻效力。勿度禿小，長揖國家（彈曰：昔嚴子陵不拜天子，趙元叔長揖司空，典籍稱其美也。況沙門是出世福田，釋氏為物外高士，欲令拜謁，違損處深，理不可也）。自足忠臣宿衛宗廟，則大唐廓定，作造化之主；百姓無事，為羲皇之民（彈曰：造化之世，人不輸租，羲皇之民，鼓腹而臥。聖明在上，豈信崔皓薑斌之詞者乎）。


臣奕誠惶誠恐（彈曰：事君盡忠，言而有信，聞奏不實，罪有所歸，誣罔國家，終須伏劍。豈惶恐能了耶），謹上益國利民事，十有一條如左。謹言（彈曰：如汝所奏，損國害民事，不可也）。


△上秦王論啟


沙門法琳等啟：琳聞情切者，其聲必哀；理正者，其言必直。是以窮子念達其言，勞人願歌其事。何者？竊見大業末年，天下喪亂，二儀泬黷，四海沸騰。波振塵飛，丘焚原燎；五馬絕浮江之路，七童有平壘之歌。烽燧時警，羽檄競馳，關塞多虞，刁鬥不息。道消德亂，運盡數窮，轉輸實繁，頭會箕斂，積屍如莽，流血為川，人不聊生，物亦勞止，控告無所，投骸莫從。百姓苦其倒懸，萬國困其無主。豈圖法輪絕響，正教陵夷？聖上興吊俗之心，順昊天之命，爰舉義旗，平一區宇。當時道俗蒙賴，華戎胥悅。於是葉天地而通八風，測陰陽而調四序；和邦國，敘人倫，功蓋補天，神侔立極。降雲雨而生育，開日月以照臨，發之以聲明，紀之以文物，恩沾行葦，化洽蟲魚。方欲重述九疇，再敷五教，興石渠之學，布庠序之風。遠紹軒羲，近同文景；功業永隆，不知手之舞之，足之蹈之者矣。竊見傅弈所上之事，披覽未遍，五內分崩；尋讀始周，六情破裂。嗚呼！邪言惑正，魔辯逼真，猶未足聞諸下愚，況欲上幹天聽？但奕職居時要，物望所知，何容不近人情，無辜起惡？然其文言淺陋，事理不詳，辱先王之典謨，傷人倫之風軌。何者？夫人有不言，言必有中。夫子曰：“一言同理，則天下歸之；一事乖常，則妻子背叛。”觀弈所上之事，括其大都，窮其始末，乃罔冒闕庭處多，毀辱聖人甚切。如奕此意，本欲因茲自媒，苟求進達，實未能益國利人，竟是惑弄朝野。然陛下應天順時，握圖受籙，赴萬國之心，當一人之慶。扶危救世之力，夷凶靜難之功，固以威蓋前王，聲高往帝。爰復存心三寶，留意福田，預是出家之人，莫不感戴天澤。但由僧等不能遵奉戒行，酬報國恩；無識之徒，非違造罪，致令傅弈陳此惡言。踴痛心，投骸無地。然僧尼有罪，甘受極刑，恨奕輕辱聖人，言詞切害。深恐邪見之者，因此行非。案《春秋》魯莊公七年夏四月，恒星不見，夜明如日，即佛生時之瑞應也。然佛有真、應二身，權、實兩智，三明、八解，五眼、六通。神曰不可思議，法號心行處滅。其道也，運眾聖於泥洹；其力也，接下凡於苦海。自後漢明帝永平三年，夢見金人以來，像教東流，靈瑞非一，具在漢、魏諸史，姚、石等書。至如道安、道昱之輩，圖澄、羅什之流，並有高行深解。當世名僧，盡被君王識知，貴勝崇重。自五百餘年已來，寺塔遍於九州，僧尼溢於三輔，並由時君敬信，朝野歸心。像教興行於今不絕者，實荷人王之力也。世間君臣父子，猶謂恩澤難酬，昊天不報，況佛是眾生出世慈父，又為凡聖良醫，欲抑而挫之，罪而辱之，不可得也。仰尋如來，智出有無，豈三皇能測？力包造化，非二儀可方。昔吳太宰噽問孔丘曰：“夫子聖人歟？”孔子對曰：“丘博識強記，非聖人也。”又問：“三王聖人歟？”對曰：“三王善用智勇，聖非丘所知。”又問：“五帝聖人歟？”對曰：“五帝善用仁信，聖亦非丘所知。”又問：“三皇聖人歟？”對曰：“三皇善用時政聖亦非丘所知。”太宰大駭曰：“然則孰為聖人乎？”夫子動容有間，曰：“西方之人，有聖者焉。不治而不亂，不言而自信，不化而自行。蕩蕩乎民無能名焉。”若三王五帝必是大聖，孔丘豈容隱而不說？便有匿聖之愆。以此校量，推佛為大聖也。《老子西升經》：“吾師化遊天竺，善入泥洹。”《符子》：“老氏之師，名釋迦文。”直就孔、老經書，師敬佛處，文證不少。豈奕一人所能謗鸑？昔公孫龍著堅白論，罪三皇，非五帝。至今讀之，人猶切齒，以為前鑒。良可悲夫！


主上至聖欽明，方欲放馬休牛，軾閭封墓，興皇王之風，開釋老之化，狂簡之說，尤可焚之。若言帝王無佛則大治年長，有佛則虐政祚短者，案堯、舜獨治不及子孫，夏殷周秦王政數改，蕭牆內起，逆亂相尋。爾時無佛，何因運短？但琳預居堯世，日用莫知，在外見不便事，恐蕃國遠聞，謂華夏無識。夫子曰：“言滿天下無口過，行滿天下無怨惡。言之者欲使無罪，聞之者足以自誡。”傅弈出言不遜，聞者悉驚，有穢國風，特損華俗。謹錄丹款，冒以啟聞。伏惟大王殿下，天挺英靈，自然岐嶷，風神穎越，器局含弘，好善為樂，邁彼東平，溫易是歡，更方西楚。加以阿衡百揆，式序六條，德既褰羅，仁兼裂網。開康莊之第，坐荀卿之賓，起修竹之園，宴文雅之客。莫不詩極緣情而賦窮體物，信可譽形朝野，美貫前英者焉。但琳等內顧闕如，方圓寡用；念傅弈下愚之甚，愧凡僧禿丁之嗬。惡之極也，罪莫大焉。自尊盧赫胥已來，天地開辟之後，未有如奕之狂悖也。不任斷骨痛心之至，謹錄奕害事，輒述鄙詞，件答如左。塵黷威嚴，伏增殞絕，謹啟。


奕：“海內勤王者少，樂私者多，乃外事胡佛，內生邪見。剪剃髮膚，回換衣服。出臣子之門，入僧尼之戶。立謁王庭，坐看膝下，不忠不孝，聚結連房。且佛在西域，言妖路遠，舍親逐財，畏壯慢老。重富強而輕貧弱，愛少美而賤耆年，以幻惑而作藝能，以矯誑而為宗旨。然佛為一姓之家鬼也。作鬼不兼他族，豈可催驅生漢，供給死胡？賤此明珠，貴彼魚目？違離嚴父而敬他人？何有跪十個泥胡而為卿相？置一盆殘飯得作帝王？據佛邪說，不近人情。且佛猾稽，大言不及旃孟；奢侈造作，罪深桀紂。入家破家，入國破國者。”對曰：“夫出家者，內辭親愛，外舍官榮，志求無上菩提，願出生死苦海。所以棄朝宗之服，披福田之衣，行道以報四恩，立德以資三有，此其之大意也。若言佛為胡鬼，僧是禿丁者，案孔、老經書，漢魏已來，內外史籍，略引孔、老師敬佛處，文證如左，以答邪人，冀其伏罪。道士《法輪經》言：“若見沙門，思念無量；願早出身，以習佛真。”又：“若見佛圖，思念無量，當願一切普入法門。”


《太上清淨消魔寶真安志智慧本願大戒上品經》四十九願：“若見沙門尼，當願一切明解法度得道如佛。”《老子升玄經》：“天尊告道陵，使往東方，詣佛受法。”


道士《張陵別傳》：“陵在鵠鳴山中，供養金像，轉讀佛經。”《升玄》又：“東方如來，遣善勝大士，詣太上曰：如來聞子為張陵說法，故遣我來看子。語張陵曰：卿隨我往詣佛所，當令子得見所未見，聞所未聞。陵即禮大士，隨往佛所。”


《老子西升經》：“吾師化遊天竺，善入泥洹，智慧觀身。”《大戒經》：“道學當念遊大梵流影宮禮佛。”


《升玄經》：“若有沙門欲來聽經觀齋，供主不得計飲食費，遏截不聽，當推置上坐，道士經師自在其下。”《升玄》又：“道士設齋供，若比丘來者，可推為上坐，好設供養。道士經師自在其下。若沙門尼來聽法者，當穩處安置，推為上座。供主如法供養，不得遮止。”


《化胡經》：“願采優曇花，願燒栴檀香，供養千佛身，稽首禮定光。”又：“我生何以晚，泥洹一何早，不見釋迦文，心中常懊惱。”


《靈寶消魔安志經》：“道以齋為先，勤行當作佛（新本並改勤行登金闕），故設大法橋，普度諸人物。”《老子大權菩薩經》：“老子是迦葉菩薩，化遊震旦。”


《靈寶法輪經》：“葛仙公生始數日，有外國沙門，見仙公禮拜。兩手抱持而語仙公父母曰：此兒是西方善思菩薩，今來漢地教化眾生，當遊仙道，白日升天。仙公自語弟子：吾師姓波閱宗，字維那訶，西域人也。”


《仙人請問眾聖難經》：“葛仙公告弟子曰：吾昔與釋道徵、竺法開、張太、鄭思遠等四人，同時發願。道徵、法開二人願為沙門，張太、鄭思遠願為道士。”《仙公起居注》：“於時生在葛尚書家，尚書年逾八十，始有此一子。時有沙門，自稱天竺僧，於市大買香。市人怪問，僧曰：‘我昨夜夢見善思菩薩下生葛尚書家，吾將此香浴之。’到生時，僧至燒香。右繞七匝，禮拜恭敬，沐浴而止。”《仙公請問上經》：“與沙門道士言，則志於道。”《上品大戒經校量功德品》：“施佛塔廟，得千倍報，布施沙門，得百倍報。”《升玄內教經》：“或復有人，平常之時不肯作福，見沙門道士說法勸善，了無從意。”。


道士陶隱居《禮佛文》一卷。


《智慧本願本戒上品經》曰：“施散佛僧，中食塔寺。一錢已上，皆二萬四千倍報。功少報多，世世賢明，玩好不絕。七祖皆得入無量佛國。


《仙公請問經》：“復有凡人，行是功德，願為沙門道士、大博士，至後生便為沙門，大學佛法，為眾法師。復有一人，見沙門道士，齋靜讀經，乃笑曰：‘彼向空吟經，欲何希耶？虛腹日中一食，此罪人耳。’道士乃慈心喻之，故執意不釋，死入地獄，考毒萬苦。”


《仙公請問經》：“五經儒俗之業，道佛各歎其教大歸善也。”


《太上靈寶真一勸誡法輪妙經》：“吾曆觀諸天，從無數劫來；見道士百姓，男子女人，已得無上正真之道；高仙真人、自然十方佛，皆受前世勤苦求道，不可稱計。”


《法輪妙經》：“道言夫轉輪不滅，得還生人中。大智慧明達者，從無數劫來，學已成真人高仙、自然十方佛者，莫不從行業所致也。”右錄道經師敬佛文如前。


案《周書異記》：周昭王即位二十四年，甲寅歲四月八日，江河泉池，忽然泛漲，井水皆溢出。宮殿人舍，山川大地，咸悉震動。其夜五色光氣，入貫太微，遍於西方，盡作青紅色。周昭王問太史蘇由：“是何祥也？”由對曰：“有大聖人，生於西方，故現此瑞。”昭王曰：“於天下何如？”由曰：“即時無他，一千年外，聲教被及此土。”昭王即遣鐫石記之，埋在南郊天祠前。當此之時，佛初生王宮也。穆王即位三十二年，見西方數有光氣，先聞蘇由所記，知西方有聖人處世。穆王不達其理，恐非周道所宜。即與相國呂侯，西入會諸侯於塗山，以禳光變。當此之時，佛久已處世。至穆王五十二年壬申歲二月十五日平旦，暴風忽起，發損人舍，傷折樹木。山川大地，皆悉震動。午後天陰雲黑，西方有白虹十二道，南北通過，連夜不滅。穆王問太史扈多曰：“是何征也？”對曰：“西方有大聖人滅度，衰相現耳。”穆王大悅，曰：“朕常懼於彼，今已滅度，朕何憂也。”當此之時，佛入涅槃。


史錄曰：“吳太宰噽問於孔子曰：‘孰為聖人乎？’孔子曰：‘西方之人，有聖者焉。不治而不亂，不言而自信，不化而自行，蕩蕩乎民無能名焉。’”


右錄孔書稱歎佛文如前。


奕：“僧尼六十已下，簡使作民，則兵強人眾。”奕：“寺多僧眾，損費為甚。凡是寺舍，請給孤老貧民、無宅義士，三萬戶州唯置一寺，草堂土塔，以安經像。遣胡僧二人，傳示胡法。”


奕：“西域胡者，惡泥而生，便事泥瓦。今猶毛臊，人面而獸心。土梟道人，驢騾四色，貪逆之惡種。佛生西方，非中國之正俗，蓋妖魅之邪氣。”


奕：“庖犧已下，一十五代。父子君臣，立忠立孝，守道履德，生長神州，得華夏正氣，人皆淳樸。以世無佛故也。”奕：“秦起秦仲，三十五世，六百三十八年。”


奕：“帝王無佛，則大治年長，有佛則虐政祚短。自庖犧已下，二十九代，而無佛法，君明臣忠，國祚長久。”奕：“未有佛前，人民淳和，世無篡逆。”


奕：“佛來漢地，有損無益。”


奕：“趙建武時，有道人張光反，梁武時僧光反。況今僧尼二十萬眾，須早廢省。”一答廢省僧尼事者


對曰：“夫形跡易察，而真偽難明。自非久處，未可知矣。昔遠法師答桓玄書：經教所述，凡有三科。一者禪思入微，二者諷味遺典，三者興建福業。然有興福之人，不存禁戒，而跡非阿練者。或有多誦經文，諷詠不絕，而不能暢說義理者。或有年已宿長，雖無三科可紀，而體性貞正，不犯大非者。以此校量，取舍難辯。案《出家功德經》：度一人出家，勝起寶塔至於梵天。何者？人能弘道，自利利他，潔己立身津梁七世。請有罪者，依法苦治，無過者為國行道。”


一答“毀寺、給民草堂安像”。


對曰：“法流漢地，五百餘年。寺舍僧尼，積世來有。龕塔堂殿，皆是先代興營；房宇門廊，都由信心起造。或為存歿二親，及往生七世，求將來勝報，種見在福田，咸出彼好心。非佛僧課立。《書》：‘成功不毀。’故子產不毀伯夷之廟，夫子謂之仁人。況佛為三界良田，四生父母，唯可供養，不可毀除。佛雖去世，法付人王。伏惟陛下再造生民，重興佛道，即是如來大檀越主。請遵漢明、永平之化，近同文帝、開皇之時。”


一答“西域胡者，人面獸心，貪逆惡種，佛生西方，妖魅邪氣”者。


對曰：“案《史記》曆帝（紀）、王儉《目錄》，及陶隱居《年紀》等：庖犧氏蛇身人首，大庭氏人身牛頭，女媧氏亦蛇身人頭，秦仲衍鳥身人面。夏禹生於西羌，文王亦生西羌。簡狄吞燕卵而生偰，伯禹剖母胸背而出。伊尹托自空桑，元氏魏主亦生夷狄。然並應天明命，或南面稱孤，或君臨萬國。雖可生處僻陋，形貌鄙粗，而各御天威，人懷聖德。老子亦托牧母，生自下凡。何得以所出庸賤，而無聖者乎？夫子：‘君子居之，何陋之有？’信哉斯言也！僉曰：‘有道則尊，豈簡高下。’故知聖應無方，隨機而現。尋釋迦祖禰，蓋千代輪王之孫，刹利王之太子。期兆斯赴物感，則形出三千世界之中央。南閻浮提之大國，垂教設方，但以利益眾生為本。若言生在羌胡，出自戎虜，便為惡者，太昊文命皆非聖人，老子文王不足師敬。案《地理志》《西域傳》言，西胡者，但是蔥嶺已東三十六國，不關天竺佛生之地。若知妄說，何罪之深！若不知浪言，死有餘責。


一答“庖犧已下二十九代，父子君臣立忠立孝，守道履德。稟華夏正氣”者。對曰：“《史記》《淮南》等，黃帝時，蚩尤銅頭鐵額，作亂天下，與黃帝戰於阪泉。以登帝位，蚩尤逆命，復戰涿鹿之野。凡經五十二戰。顓頊時，又誅三苗於左洞庭，右彭蠡。《汲？竹書》，舜囚堯於平陽，取之帝位。今見有囚堯城。舜又與有苗戰於丹水之浦。堯上射九日，落其烏羽（《楚詞》：“十日代出，流金鑠石。”）。繳大風於青丘，斬修蛇於洞庭，戮封豕於大澤，殺九癭於洶水。《尚書》：‘洪水滔天，懷山襄陵，黎民阻饑，百姓昏墊。’禹時百姓各以其心，而柏穀子退耕於野，三苗不修德政，禹親滅之。夏桀之居，左河濟，右太華，伊闕在其南，羊腸背其北。焚皇圖，殺龍逢，囚成湯，縱妹嬉。修政不仁，湯放滅之。湯凡九征，二十七戰。大旱七年，河洛竭流，銷金爛石。高宗伐鬼方。三年殷紂辛迷惑妲己，恣十惡之害，流五虐之刑，剖賢人之心，刳孕婦之腹，囚文王，禁箕子。周武王伐紂於牧野，血流漂杵，誅之鹿台。王親射紂，躬懸頭太白之旗。而夷齊非之，不食其粟。孔子曰：‘武盡美矣，未盡善也。’武王之世，三監作亂；成王之日，二叔流言。宣王六月出征。《詩》：‘薄伐獫狁，至於太原。’《采薇》遣戍役：‘北有獫狁之難，西有昆夷之患。’《采芑》又：‘宣王南征。’”


對曰：“上來所道，並是三皇已下，三王之時，必能守道履德，懷忠奉孝。爾時無佛，足可清平，何為世世興師，兵戈不息？至於毒流百姓，殃及無辜，乃為姚石、慕容、永嘉之世，豈名蕩蕩無為之時？邪見失言，一何謬矣。


一答“秦仲已下三十五世，六百餘年”者。對曰：“《史記》：‘自殷已前，諸侯不可得而譜，為多失次第，年代難知。’故《尚書》但以甲子為次第，而無年月者，良以史闕不記也。邪見乃始於秦仲，迄於二世，有六百餘年者。一往似長，出何的證？案春秋已前，秦本未有；春秋已來，始有秦伯。當《春秋》時，秦仲時漸霸，但是周之小邑。孝王之世，令非子放馬於汧渭之間，不承天命，未有正朔。曾孫秦仲，宣王之世，始受車馬侍御之臣。仲孫襄公，以送平王東遷，進爵為伯。文公已下，始見《史記》。自茲訖滅，不過二百餘年。《史記竹書》及《陶公年紀》皆秦無曆數，周世陪臣，故隱居列之在諸國之下。何因得有年紀，續至胡亥？《史記》但從厲公列之，一百一年，終於二世。縱有年代，皆附《春秋》，自無別紀。？王之末，秦昭襄王因周微弱，始滅周國，僭號稱王。諸史相承，秦惟五世四十九年。齊秘書揚玠《史目》秦自始封至滅，凡三十五世，六百餘年者，蓋取始封秦號，經六百餘年，非霸統中國經多年也。邪見乃延秦短祚，冒上長年，一何虛妄哉！


一答“帝王無佛，大治年長，有佛，則紘政祚短，自庖犧已下，爰至漢高，二十九代，而無佛法，君明臣忠”者。


對曰：“夫理貴深據，言資實錄。何故庖犧獨治，不及子孫？堯、舜二君，位居五帝，堯則翼善傳聖，舜亦仁盛聖明。如《尚書》二典論其化民治道，功業最高。民無能名，則天之明君也。堯又廢兄自立，其子丹朱不肖，舜父頑母嚚，並止一身，不能及嗣。爾時無佛，何不世世相傳，遽早磨滅？”


《陶隱居年紀》：夏禹治九年，羿篡十五年，浞篡十二年，夏皋十一年，夏發十二年。


對曰：“《書》：‘舜禹之有天下，巍巍乎其有成功，煥乎其有文章。’《大禹謨》：‘禹能卑宮菲食，皂帳綈衣。’而盡力於溝洫，為民治水，於民有功，若皇天輔德，何為天祚不永，治止九年？《勘年紀》：夏後相及，少康之世，其臣有窮羿、寒浞，及風夷、淮夷、黃夷、斟尋等國。並相次作亂。凡二十六年，篡夏自立。當時無佛，篡逆由誰？”


殷湯治十三年，外丁治三年，仲壬治四年，大甲治十年，沃丁治十三年，太戊治十年，外壬治三年，沃甲治四年，盤庚治九年，小辛治七年。


對曰：“湯仁不殺，開三面之網，放夏桀於鳴條之野，甚有仁德。爾時無佛，何以天曆不長？外丁、外壬，其年轉促？《尚書》，湯行九伐，太甲五征，伊尹立湯子勝，又立勝弟仲壬，又放太甲於桐宮。《汲蒙書》：伊尹自篡立，後太甲潛出，親殺伊尹而用其子。既稱忠樸之世，爾時無佛，何為起蕭牆，君臣無道？”


周武王治十一年，懿王三年（絕嗣），僖王五年（絕嗣），頃王六年，匡王六年，元王八年，烈王七年，靜王六年，貞王八年，悼王一百一日，哀王三月，思王五月。


對曰：“武王伐紂，師渡孟津，白魚入舟，應天嘉命。《諡法》曰：‘剋定禍亂曰武。’民賴來蘇，式閭封墓，休牛放馬，治致太平。汝言無佛年長，何因祚短；治十一年？懿王、僖王，更復絕嗣，周武王時無佛，壽祚更窮，子孫披猖，須臾運徙。”


秦五世六君四十九年，昭王五年（滅周後始稱王，在位五載），孝文王式一年，襄王楚三年，始皇政三十七年，胡亥三年，殤帝子嬰四十六日。


對曰：“周顯王五年，秦穆公始霸三十四年，秦權周政。《竹書》，自秦仲之前，卒無年世之紀。陶公並，秦是篡君，不依德政，次第不在五運之限，縱年長遠，終非帝王。以短為長，指虛為實，有何意見？秦時北築，長城備胡，偽殺扶蘇，矯立二世，陳勝蟻聚，作亂關東。”


漢高祖十二年，惠帝七年，文帝高祖第四子，非嫡。武帝本膠東王景帝第六子，非嫡。對曰：“漢初凶奴入塞，烽火照甘泉宮。南越不賓，乃習水戰。孝景時，吳楚七國皆反。昭帝崩，立兄子昌邑，王即位二十七日，凡有一千一百二十七罪。霍光廢之，後立宣帝。此時無佛，何為乃爾？”


後漢凡十二帝，一百九十五年，光武三十三年，孝明十八年，章帝十三年，和帝十七年，安帝十九年，順帝十九年，桓帝二十一年，靈帝三十一年，獻帝三十年。


對曰：“《後漢書》：光武撥亂反政，明帝致治升平。民無百里之憂，吏無出門之役，麒麟入囿，神鳳棲桐，赤雀文龜，蒼烏白鹿，嘉瑞備臻，兆民胥慶。垂沕滑磅礴之恩，布通天漏泉之澤。《論衡》等書並後漢嘉祥，不慚周夏，汝言有佛祚短，何故長年？隱居：自魏皇初元年至蕭齊之末，凡二百八十二歲。托跋元魏一十七君，合一百七十九年。爾時佛來，何故年久？”


一答“佛未出前，世無篡逆”者。


對曰：“何故周烈王弟顯王篡位，四十八年，悼王立。一百一日，為庶弟子朝所害。敬王弟哀王治三月，思王外。哀王弟治五月，思王殺之。孝王復殺思王。三王共立一年（出楊玠《史目》陶公《年紀》）。奕：“西域胡旦末國兵三百二十人，小宛國兵二百人，戎盧國兵三百人，渠勒國兵三百人，依耐國兵三百五十人，鬱立師國兵三百三十一人，單相國兵四十五人，孤胡國兵四十五人。凡八國胡兵合有一千八百九十一人，皆得紹其王業，據其土地，自相征伐，屠戮人國。況今大唐僧尼二十萬眾，共結胡法，足得人心，寧不備豫之哉？”對曰：“檢《漢書·西域傳》，旦末、小宛等八國，並是蔥嶺已東漢域胡國，計去長安不經萬里，本非天竺佛生之地。又無僧尼在中謀逆，縱彼造惡，何關此僧。但奕狂鬼入心，外興邪說，虛引往事，假謗今賢。達者知其浪言，愚人必生異見，惑亂朝野，深可痛哉。”


一答“佛來漢地有損無益，入家破家，入國破國。漢明之時佛法始來”者。


對曰：“大唐聖朝正信君子論曰，諸佛大人，遊涅槃之妙苑，住般若之真空，不可以言象求，不可以情慮揆。形同法性，壽等太虛，但應物現身，如水中月。所以瞿師見三尺之貌，羅漢睹丈六之容。大滿虛空，小入絲忽，隨緣應質，化無常儀。尋釋迦之肇，依《後漢郊祀》《晉》《魏》等書，及王儉《史錄》，費長房《三寶錄》，考校《普曜本行》等經並：佛是周時第十五主，莊王九年癸巳之歲，四月八日，乘栴檀樓閣，現白象形，從兜率下降中天竺國迦毗羅城，刹利王種淨飯大王第一夫人摩耶之胎。至十年甲午四月八日夜，鬼宿合時，於嵐毗園波羅樹下，從摩耶夫人右脅而生。放大光明照，三千世界。《瑞應經》：‘佛星下現，侍太子生。’《本行》又：‘虛空無雲，自然而雨。’《左傳》：‘星隕如雨。’杜氏注解：‘蓋時無雲。’然與佛經符合，信知佛生時也。十九出家，三十成道，四十九年處世說法。至周匡王四年壬子二月十五日後夜，於拘屍城入般涅槃。自滅度已來，至大唐武德五年壬午之歲，計得一千二百二十一歲。滅後二百一十六年，東天竺國有阿育王，收佛舍利，役使鬼兵，散起八萬四千寶塔，遍閻浮提。我此漢地九州之內，並有塔焉。育王起塔之時，當此周敬王二十六年丁未歲也。塔興周世，經十二王，至秦始皇三十四年，焚燒典籍，育王諸塔由此淪亡，佛家經傳靡知所在。如釋道安、朱士行等經錄目，始皇之時，有外國沙門釋利防等一十八賢者，齎持佛經來化始皇。始皇不從，乃囚防等。夜有金剛丈六人，來破獄出之。始皇驚怖，稽首謝焉。問曰：雖有此說，年紀莫知，以何為證？請陳其決。答曰：前漢成帝時，都水使者光祿大夫劉向傳：向博觀史籍，備覽經書，每自稱曰，餘遍尋典策，往往見有佛經。及著《列仙傳》，吾搜檢藏書，緬尋太史，創撰列仙圖。自黃帝已下，六代迄到於今，得仙道者，七百餘人，向撿虛實，定得一百四十六人。又，其七十四人已見佛經矣。推劉向言藏書者，蓋始皇時人間藏書也。或，夫子宅內所藏之書，據此而論，豈非秦漢已前，早有佛法流行震旦也？尋道安所載十二賢者，亦在七十四之數。今《列仙傳》見有七十二人。


案《文殊師利般涅槃經》，佛滅度後四百五十年，文殊至雪山中，為五百仙人宣說十二部經訖，還歸本土入於涅槃。恒星之瑞即其時矣。案《地理志》《西域傳》，雪山者，即蔥嶺也。其下三十六國，先來奉漢，以蔥嶺多雪，故號雪山焉。文殊往化仙人，即其處也。詳而檢之，劉向所論可為證矣。雖遭秦世爇除，漢興復出，所以荊、楊、吳、蜀、扶風、洛陽，有寶塔處皆發神瑞，具在眾書。依撿成帝鴻嘉三年歲在癸卯，劉向撰《列仙傳》明矣。故知周世，佛法久來生育。又：有佛祚短，良可悼矣。依經律，釋迦正法千年，像法千年，末法萬年。五千年已還，四眾學者得三達智，證四道果。末法已去，猶披袈裟。勘《周書異記》，穆王聞西方有佛，遂乘驊騮八駿之馬，西行求佛，因以攘之。據此而推，同上法師答高麗使，佛是周第五主昭王二十四年甲寅歲生，至武德五年，得一千五百七十七年也。信穆王之世，法已東行，劉向之言，益為明證矣。又漢武帝鑿昆明池得墨灰，以問東方朔。朔：非臣所知，可問西域胡人。後外國沙門竺法蘭來，因以事問。蘭：是劫燒餘灰也。方朔既博識通人，生知俊異，無問不酬，無言不答，豈容不達，逆記胡人？蓋是方朔久知佛法興行，勝人必降，故有斯對也。佛既去世，阿難總持，一言不失，迦葉結集，羅漢千人，咸書皮紙，並題木葉。致令五百中國，各共奉持；十六大王，同時起塔。逮於漢世東流二京，所經帝王十有六代，翻梵經本為漢正言，相承至今，垂六百祀。是以佛日再曜，起自永平之初；經像重興，發於開皇之始。魏人朱士行，沙門衛道安等，並為紀錄，總其華戎道俗，合有一百八十二人。所譯經律，或論大小乘，三藏雜記等，凡二千一百七十一部，總有六千四百四十六卷。莫不垂甘露於四魔之境，流慧日於三有之中，汲引將來，永傳勝業，教人舍惡行善。佛法最先益國利民，無能及者。汝言破家破誰家？破國破誰國？邪見豎子，無角畜生，夙結狼心，久懷蠆毒。無絲髮之善，負山嶽之辜，長惡不悛，老而彌篤。乃以生盲之慮，忖度聖尊。何異尺璟之笑大鵬，井蛙不信滄海，可謂闡提逆種，地獄罪人。傷而憫之，故為論也。尋夫七十二君，三皇五帝，孔丘、李耳，漢地聖賢，莫不葬骨三泉，橫屍九壤。未有如佛舍利，現瑞放光，火燒不燃，砧錘不碎，於今見在，立試可明。且據此一條，足知佛法之神德也。震旦諸聖，孰與為儔？乃欲毀而滅之，事難容忍，傷風敗俗，虧損福田；誑惑生民，汙點朝野。實可歎矣！”


奕：“佛法來漢，無益世”者。


對曰：“準上以談，此土先聖，亦未可弘矣。至如孔子，周靈王時生，敬王時卒。計其在世，七十餘年。既是聖人，必能匡弼時主，何以十四年中，行七十國；宋伐樹，衛削跡，陳絕糧，避桓魋之殺，慚喪狗之呼？雖應聘諸侯，莫之能用。當春秋之世，文武道墜，君暗臣奸，禮崩樂壞。爾時無佛，何因逆亂滋甚，篡殺由生？孔子乃婉娩順時，逡巡避患，雖保妻子，終壽百年，亦無取矣。或發‘匏瓜’之言，興‘逝川’之歎，然復遜詞於季氏，傷鳳鳥不至，河不出圖。及西狩獲麟，遂返袂拭面，稱吾道窮。雖門徒三千，刪詩定禮，亦疾‘沒世而名不稱，吾何以見於後世’矣。遭盜蹠之辱，被丈人之譏。校此而論，足可知也。若以無利於世，孔、老二聖，其亦病諸，何為訥其木舌，而不陳彈也？”


一答“寺饒僧眾，妖孽必作，如後趙沙門張光，後燕沙門法長，南涼道密，魏孝文時法秀，太和時惠仰等，並皆反亂”者。


對曰：“撿崔鴻《十六國春秋》，並無此色人。出何史籍？苟生誣枉，誑惑君王，請勘國史，知其妄奏。案前、後《漢書》，即有昆陽、常山、青泥、緣林、黑山、白馬、黃巾、赤眉等數十群賊，並是俗人，不關釋子。如何不論？


《後漢書》：‘沛人道士張魯母有姿色，兼挾鬼道，往來劉焉之家，後為益州刺史。任魯為督義司馬，魯共別部司馬張脩，將兵掩殺漢中太守蘇固。斷絕斜穀，殺漢使者。魯既得漢中，又殺張脩而並其眾。於時假托神言，黃衣當王，魯因與張角等相應，合集部眾，並戴黃巾，披道士之服。數十萬人，賊害天下。自據漢中，垂三十載，後為曹公所破，黃衣始滅。’爾時無一沙門，獨饒道士，何默不論？然漢魏名僧德行者眾，益國甚多，何以不說？但論揚惡，專論人短，豈是君子乎？


《魏志》曰：‘張魯字公旗，祖父陵客蜀學道。在鵠鳴山，造作道書以惑百姓。從受道者，出米五鬥，世號米賊。陵死，子衡傳業。衡死，魯復傳之。陵為天師，衡為嗣師，魯為係師。自號三師也。素與劉焉善。焉死，子璋立，以魯不順，殺魯母及家室。魯遂據漢中，以鬼道化民。符書章禁為本，來學者初名鬼卒。受道者用金帛之物，號為祭酒，各領部眾。眾多者名治頭，有病者令首過，大都與張角類相似。’《後漢皇甫嵩傳》：‘巨鹿張角自稱大賢郎師，奉事黃老，行張陵之術。用符水祝法以治病，遣弟子八人，使於四方，以行教化。轉相誑惑，十餘年間，眾數十萬。自青、徐、幽、冀、荊、楊、兗、豫八州之民，莫不必應，遂置三十六方。方猶將軍號也。大方萬餘人，小方六千人。訛言蒼天死，黃天當立；歲在甲子，天下大吉。以白土書京邑寺門，皆作甲子字。中平元年三月五日，內外俱起，皆著道士黃服黃巾，或殺人祠天。於時賊徒數十萬眾，初起穎川，作亂天下，並為皇甫嵩討滅。’


南鄭反漢而亡蜀（出《魏書》），孫恩習仙而敗晉（出《晉書》），道育醮祭因而禍宋（出《宋書》），於吉行禁殆以危吳（出《吳書》），


公旗學仙而誅家（出《華陽國志》），陳瑞習道而滅族（事在《晉陽秋》），魏華叛夫（出《靈寶經序》），張陵棄婦（見《陵傳》）。


子登背父衛叔去兄（出《神仙傳》）。右古來道士，破家破國為逆亂者，略引如前。”


對曰：“自陵三世，專行鬼道，符書章醮，出自道家。禁厭妖孽，妄談吉凶，奸由茲起。然吳魏已下，晉宋已來，道俗為妖數亦不少，何以獨引眾僧，不論儒、道二教？至如大業末年，世充、李密建德武周，梁師都、盧明月、李軌、朱粲、唐弼、薛舉等。並是俗人，曾無釋氏。何為不道？事偏理局，黨惡嫉賢，為臣不忠明矣。”


奕：“請胡佛邪教，退還西域；凡是僧尼，悉令歸俗”者。


對曰：“莊周：六合之內，聖人論而不議；六合之外，聖人存而不論。老子：域中有四大而道居其一。考《詩》《書》《禮》《樂》之致，但欲攸序彝倫，明忠列孝慈之先，意在敬事君父。縱稱至德，唯是安上治民；假令要道，不出移風變俗。自衛反魯，詎述解脫之言？六府九疇，未宣究竟之旨。及《養生》《齊物》之談，龍圖、鳳紀之說，亦可懷仁抱信，遵厲鄉之志。刪經讚象，肆闕里之文，次曰九流，末七略。案《前漢藝文志》所紀眾書，一萬三千二百六十九卷，莫不功在近益，俱未暢遠途；皆自局於一生之內，非迥拔於三世之表者矣。遂使當現因果理，涉旦而猶昏，業報吉凶義，經丘而未曉。故知《逍遙》一部，猶迷有有之情；《道德》二篇，未入空空之境。斯乃六合之寰塊，五常之俗謨。詎免四流浩汗，為煩惱之場？六趣喧嘩，造塵勞之業也。原夫實相杳冥，逾要道之要；法身凝寂，出玄之又玄。惟我大師，體斯妙覺，二邊頓遣，萬德俱融，不喧不寂，安能以境智求？非爽非昧，胡可以形名取？為小則小也，而無內。處大則大也，而無垠。故能量法界而興悲，揆虛空而立誓，所以現生穢土，誕聖王宮，示金色之身，吐玉毫之相。布慈雲於鷲嶺，則火宅焰銷；扇慧風於雞峰，則幽途霧卷。行則金蓮捧足，坐則寶座承軀，出則帝釋居前，入則梵王從後。左輔密跡，以滅惡為功；右弼金剛，以長善為務。聲聞菩薩，儼若侍臣，八部萬靈，森然翊衛，演涅槃則地現六動，說般若則天雨四花。百福莊嚴，狀滿月之臨蒼海；千光照曜，猶聚日之映寶山。師子一吼，則外道摧鋒；法鼓暫鳴，則天魔稽首。是故號佛為法王也。豈得與衰周迦葉比德爭衡，末世儒童輒相聯類者矣。是以天上天下，獨稱調御之尊；三千大千，咸仰慈悲之澤。然而理深趣遠，假筌蹄而後悟；教門善巧，憑師友而方通。統其教也，八萬四千之藏，二諦十地之文，祇園鹿苑之談，海殿龍宮之旨，玉諜金書之字，七處八會之言，莫不垂至道於百王，扇玄風於萬古。如語實語，不思議也。近則安國利民，遠則超凡證聖，故能形遍六道，教滿十方，實為世界福田，蓋是蒼生歸處。於時敬信之侶，猶七曜之環北辰；受化之徒，如萬川之投巨海；考其神變功業，利益人天，故無得而名也。既滿恒沙之因，故得常樂之果，善矣哉！不可測也。但以時運未融，遂令梵漢殊感。所以西方先音形之奉，東國暫見聞之益，及慈雲卷潤，慧日收光，乃夢金人於永平之年，睹舍利於赤烏之歲。於是漢魏齊梁之政，像教勃興；燕秦晉宋已來，名僧間出。或畫滿月於清台之側，表相輪於雍門之外，逮河北翻辭，漢南著錄，道興三輔，信洽九州。跨江左而彌殷，曆金行而轉盛，渭水備逍遙之苑；廬嶽總般若之台。深文奧旨，發越來儀，碩學高僧，蟬聯遠至。暨梁武之世，三教連衡，三乘並鶩，雖居紫極，情契汾陽。屏酒肉而撤饔人，薰戒香而味法喜。恐四流難拔，躬以七辯能持乃輕袞飾而御染衣，舍雕輦而敷草座。於時廣創慧台之業，大啟表塔之基（《梁記》：東台西府在位八十餘年，都邑大寺七百餘所，僧尼講眾常有萬人。討論內典，共遵聖業，孜孜無倦，各厭世榮也）。遂令五都豪族，厭冠冕而歸依；四海名家，棄榮華而入道。自皇王所居之土，聲教所覃之域，莫不頂禮回向，五體歸依。利物之深，其來久矣。孔老垂化，安能與京？案《三十六國春秋》《高僧》《名僧》《牟子》等紀傳，始後漢永平十年已來，佛法東流，政經十代，年將六百。名僧大德，世所尊敬者，凡二百五十七人。傍出附見者，及燕趙王公，齊梁卿相等，凡二百五十一人。陳其行業，大開十例。一曰譯經，二曰解義，三曰神異，四曰習禪，五曰明律，六曰遺身，七曰誦經，八曰興福，九曰經師，十曰唱導。此例高僧，皆德效四依，功備三業，法傳震旦，實所賴焉（邪見隱而不論，但說五三惡者。夫雪山之內，本多甘露，亦有毒草；大海之中，既有明珠，亦饒羅刹。喻昆嶽缺於片石，鄧林損於一枝耳。復何可怪之耳）。”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十二


○辨惑篇第二之八


△決對傅奕廢佛法僧事（並表）──綿州振響寺沙門釋明概


僧明概言：概聞三皇統天，五帝御宇，道含弘而遠大，德普覆而平均，敷善教以訓民，布慈心而育物。逮乎中古，其道弗虧。故漢武欽明，見善而弗及；顯宗睿聖，體道而弗居。遂能紆屈尊儀，甘泉禮金人之瑞；翹想夢寐，德陽降銅像之征。於是秦景西遊，越流沙而訪道；摩騰東入，跨蔥嶺而傳真。遂得化漸漢朝，寺興白馬之號；道流晉世，刹建青龍之名。其間盛寫尊儀，競崇寺塔，騰惠雲於落刃，湧法水於窮源；驅有識於福林，登蒼生於善地；開闡佛法，昭化愚蒙。故得永平季年，嘉瑞臻集，慶雲流潤，湛露凝甘，澤馬騰驤，神雀翔集，朱英吐含穎之秀，紫葩生連理之枝。可謂不世之奇征，非常之嘉瑞者也。於是西域入侍，南越歸仁，偃革休兵，銷金罷刃。豈不由感聖降靈，奉戒行善，精誠昭著，貫達幽明者哉？故《書》：“天生神物，以祚聖人，無德斯隱，有道則見。”著之惇史，可得而詳。惟我大唐，膺期啟運，握機御曆，誕命建家。初起義則道葉百靈，始登圖則威加萬國。故世充、化及，授首於東都；建德、武周，櫬身於北朔。荊吳克定，秦隴廓清。方應駕七寶而飛行，導千輪而輕舉，巍巍不與，蕩蕩誰名？功既成焉，事亦畢矣。加以留心佛法，眷言匡護，故莊嚴總持，再興九級。沙門釋子，更度千人，像化彌盛於前朝，寺塔更興於聖世。方頂戴三寶，弘護四依；合掌低頭，忘帝王之貴；斂心屈膝，盡至敬之誠。概自慶遭逢，屬此嘉運，方願息心淨刹，畢志玄門。懍勵六時，以酬聖世之德；翹勤五體，用報罔極之恩。而奕忽肆狂言，上聞朝聽，輕辭蔑聖，利口謗賢，出語醜於梟音，發聲毒於鴆響。專欲破滅佛法，毀廢眾僧，割斷衣糧，減省寺塔。其故何也？奕曾為道士，惡妒居懷，故毀聖劣凡，讚愚勝智，以下謗上，用短加長，違理悖情，一至於此。但讒言害德，偏聽傷賢，故宋受子罕之言，囚於墨翟；魯信季孫之說，逐於尼丘。二子之賢，弗能自免，八條之謗，或累於人。然主上欽明，弗容讒慝，縱其三失，寧致一疑。但浮雲在天，白日有時虧照；遊翳拂目，陽精為之不明。而傅奕浮辭，迷於視聽，情理眩惑，言語混淆，弗可專聽，豈應偏信？請共決對，存毀分甘，概忝在緇徒，預參法侶，忽聞誹謗，寧不深傷？縱回刃刳心，未以為痛；抽刀斫髓，詎以為殘？謗鸑之深，傷酷甚此。經：亡身護法，沒命弘道。此其時也。方抽腸瀝膽，報邪逆之仇讎；申表獻誠，雪師父之謗辱。冒昧忤聽，追用驚惶。謹言。


謹奏決破傅奕謗佛毀僧事八條列，之如左。


第一決破僧尼六十已還，簡令作丁兵，強農勸事。


概聞至理絕言，本出毀譽之外；玄宗離說，實超語默之端。然物情不悟，寄言深淺，世道多惑，假示精粗。故有內外道殊，邪正說異；凡聖位別，大小教分。若以同會一乘，豈執之以謗佛？終趣極果，不封之以謬真。譬千川之赴滄溟，萬流之歸巨海，內外明證，豈虛言哉！故《法華》言：“於諸過去佛，現在或滅度，若有聞法者，無一不成佛。”又《涅槃經》言：“一切眾生皆有佛性，究竟皆當成得佛道。”又道家《法輪》：“若見沙門思念無量，願早出身以習佛真；若見佛圖思念無量，當願一切普入法門。”又《靈寶洞玄真一經》：“眾真高仙，已得佛道。”又《靈寶太上秘要經》：“各於現在，同得佛道。”故知不二妙門，終須齊入；唯一極果，要必同登。苟執異端，自貽迷墜。近代學者，率意庸愚，偷竊真言，安置偽典。故五道輪轉，托作仙經，三千威儀，假稱道戒。詣佛受法、改作天尊；勤行作佛，轉為金闕。本行回為本相，佛言題作道言。摸托佛法之威儀，仿習眾僧之法式，或持真當偽，詎識是非？翻正入邪，豈知顛倒？事同癡賊，竊狐裘而反披；有類愚夫，盜珠瓔而倒著。如斯條類，數亦眾多；略舉二三，不可颭縷。但傅奕曾為道士，身服黃衣，不遵李老無為之風，專行張陵兵吏之法。或身為米賊、聚斂無端，名稱鬼卒、咒詛寧忌。湯沐櫛梳、與俗既同，耽荒愛欲、將世何別？加以內懷嫉意，外肆狂言，誹謗紛紜，罵詈重疊。此而可忍，孰不可容。今依事條，次第決破。願垂聖鑒，少詳覽焉。


奕言：“眾僧剃髮染衣，不謁帝王，違離父母，非忠孝者。”今之道士，戴幘冠巾，應拜時君，在家侍養，為忠孝不？今既不然，豈獨偏責？夫論忠者，事君以盡命，殉義以忘身。孝者，奉親竭誠，存沒以資濟。故道安直諫以輔秦，佛圖忠言以匡趙，目連捧缽而餉母，釋迦擔棺而葬親。寧國濟家，豈非忠孝也。不如道士張魯亂於漢朝，孫恩反於晉國，陳瑞習道而夷族，公旗學仙而滅門。亂國破家，豈有忠孝也？


又言：“眾僧仇匹內通，衣形外隔；夭胎殺子，違禮逆天”者。今道士既合氣修齋，交接受道，應護胎生子，順禮合天。此則伉儷久成，陰陽本合，而無產孕，真是夭胎。宜簡令作民，使其養子，增加戶口，添足兵丁。豈非益國利民者乎？又言：“僧有十萬，六十已還，簡令作丁，則兵強農勸”者。夫論兵強者，尋眾僧之類，稟如來之教，食唯米麵之素，供唯芋蒻之資。體瘠力羸，心虛氣弱，不折生草，詎踐騑蟲？習忍修慈，好生惡殺，對敵多怯，不手必疑，徒勞行陣，無益兵勢也。如論道士，人足數萬，祭三事五，受禁行符。章奏必宰雞肫，祭醮要求酒脯，臠膾醑醪，恣其醉飽，體肥力壯，心勇氣強，安忍無親，惡生好殺。臨陣必勇，下手不疑，列以軍伍，決強兵勢。若校其力則道士強，論其德眾僧勝。去取之宜，斷可知矣。


若言躬耕力作，以為農勸者，此由局見，未是通途。夫俗不可以一禮齊，政不可以一道治，士不可以一行取，民不可以一業成。故《漢書貨殖部》：“古之四民，不得雜處，士相與言仁義於朝宴，工相與議伎巧於官府，商相與語財利於市井，農相與議稼穡於田野。此四者，各安其居而樂其業，故得財成天地之宜，用資國家之利。”今者眾僧，亦各有業，論其內以慈忍推心，即是士之仁義；語其外以權巧化物，即是工之伎能；談其行以施報相酬，即是商之市井；語其道以自他兼濟，即是農之力田。此則克誠可以感鬼神，唯德能以動天地，運慈心以降澤，布恩惠以潤時。故善政者，驟雨隨車，飛螟避境，隴麥雙穟，成禾九栽。蓋由善政之功，匪唯勤農之力者矣。


又言：“欲令眾僧拜謁帝王，編於朝典”者。此之一見，迷倒最深，既自落坑，引他墜井。欲令同陷，其可得乎？昔桓玄篡逆，狂悖無道，已有此論。朝議不從，：沙門釋子，剃髮染衣，許其方外之人，不拘域中之禮；故袈裟偏袒，非朝宗之服；缽盂錫杖，豈廊廟之器？而玄悖逆，固執不悛，既屈辱三尊，飄蕩七廟，民怨神怒，眾叛親離；軍敗於東陵，身喪於西浦。覆車明鑒，孰不誡哉？我大唐皇帝，命聖挺生，應休明之期，當會昌之運，止塗息炭，拔溺濟沈，弘聖教以訓民，垂至仁以育物；年和歲稔，氣阜時昌，至德玄功，疇能殫紀。加以內懷四信，外奉三尊，屈乘輿而歸依，降冕旒而回向。故得八方稽顙，萬國朝風，豈責離俗之人，令備在家之禮？今道士披褐執板，戴幘冠巾，既服臣吏之衣，須行朝謁之禮。昔天師貴士，尚拜帝王，今鬼卒賤夫，須跪卿相。宜令道士習其師法，朝謁帝王，參拜官長，編於朝典，不亦宜乎？


論言：案漢魏已來，時經九代，其間道士，左道亂朝，妖言犯國者，披閱圖史，何世而無？後漢獻帝，張陵、張魯，詐說鬼語，假作讖書，雲漢祚滅後，黃衣得天下。遂與巨鹿張角，遠為外應，造黃布巾，披黃帔，聚合徒眾，誑誘愚民，謀危社稷，尋被誅滅。故《禮》：“左道亂群者殺之。”今者道士不著李老參朝之服，乃披張魯亂國之衣，師弟相承，賊行不改，人數既多，共結賊黨。或致窺覦，寧不備豫？計數有五萬，簡令作丁，年稅貲租，歲產男女，則利國益民，強兵農勸。如概愚見，其如法者，遵而奉之，其違禁者，廢而使之。庶莠稗一，除田苗鬱茂，奸邪既遣，徒眾肅清，豈不善歟？


第二決破“寺作草堂土舍，則秦皇、漢武為有德之君”者。


概聞法身無像，應物有方，故假現全身，置於多寶之塔；權分碎質，流乎阿育之龕。故能聚散隨緣，存亡任物，聖力權變，不可思議。但佛生天竺，隨其土風，葬必闍維，收必起塔，塔即是廟。廟者貌也，祭祀承事，如貌存焉。今之國家宗廟社稷，類皆然也。但如來滅度一百年後，有阿輸伽王，鐵輪御世，以威德使鬼神，福力興靈廟。故八萬四千之塔，不日而成，千柱百梁之堂，匪朝既就。詎勞人力，自是神功。豈以凡夫之情而疑聖賢之事，何異斗筲測大海，尺寸量虛空，其可得乎？舍利東流，吳王創感，僧會稽請；丹誠至而忽臨，孫權驗試，砧磓陷而彌固。於是騰光上徹，照灼斧扆之間，發彩傍通，鬱映岩廊之下。會時欣躍，廣讚威靈；權及朝臣，聞皆信伏。即為建塔並置伽藍，緣是江左，大弘佛事。豈若太上骨朽於關中，判無舍利；天師體葬於蛇腹，詎有遺身？靡所依憑，便生妖詐，聞佛有舍利八斛，用表遺身；遂畜小石二枚，以代仙卵。然仙卵本狂豕之陰，玄壇乃老鬼之廟，若言舍利胡骨，理勝狂豕之陰；佛圖胡塚，寧同老鬼之廟？豈可以高下相況，等級寄言？故今道士見舍利如眼梗，詎肯歸依；睹浮圖若心刺，專謀破毀。徒懷邪惡，其可得乎？曆代已來，為帝王者，並夙種善根，多懷正信，傾珍造塔，撤寶崇真，皆欲申其追遠之誠，致其如在之敬。故繕興九級，備盡莊嚴，式構百梁，窮其壯麗，致使貧人捧奠，則梵宮立成；長者絣繩，天堂即現。闇識之徒，弗能悟矣。


論言：案《仁王經》：“世間帝王有其五種，一粟散王威德最劣，二鐵輪王治閻浮提，三銅輪王兼二天下，四銀輪王化三天下，五金輪王統四天下。”此之五王，論其位上下不同，語其德勝劣有異。推秦皇、漢武，閻浮提內唯王震旦，五種王中，粟散王也。斯乃德劣而居勝殿，位卑而處高台，不以恩惠感人，專以鞭撻使物，致神祇憤責，民庶呼嗟。故史官貶之以為無道。又身歿之後，盛造墳陵，費損萬金，勞役百姓，於是骨肉消散，靈影滅無，年代寂寥，威福何在？我釋迦應世德，位獨高，道冠百靈，神超萬億。聖中極聖，德過千聖之前；王中法王，位居百王之上。豈伊秦皇、漢武而校其優劣者哉？佛則德高而居勝殿，位極而處高台，唯以德化感人，不用鞭撻使物。自有帝王喜舍靈神影助，滅度之後，為興塔廟，舍利不滅，威靈尚存。毀之立見惡征，破之眼看致禍，故吳主孫皓，奢淫苛虐，不忌罪福，言無報應。掘得銅像，令置廁前。至四月八日，小便像頭：“今八日以灌爾頂。”須臾之間，即患陰痛，苦毒難堪。太史占之：“犯大神。”遍禱靈祇，都無降異，後聞說佛，方乃驚惶，自慨前過。即遣迎像，香湯沐浴，叩頭謝過，應聲即愈。緣是生信，誡懼終身。又宋臣謝晦，身臨荊州，城內有五層寺，寺有舍利塔。晦性凶悖，先無誠信。：“寺塔不宜在城。”令毀而出之。於是自領軍士，直至塔前，眾皆戰栗，莫敢舉手。晦遂嚴鼓驅逼軍人，撞擊龕門，破斫尊像，俄而雲霧暗地，風塵張天。晦及軍人，身蒙灰土，以手拭之，皮肉隨落，遂成惡疾，遍身癩瘡。不久叛逆，尋被誅滅。此事並如宋《宣驗記》說，略依記傳，疏此事條，示諸未悟，曉其心目耳。如概愚見，釋迦應世，物共尊崇，在昔之時，已有寺塔，今之造者請而存之。李老棄世，心尚虛無，在世之時，全無館舍，今之奢競，請宜省之。


第三決破“諸州及縣，減省寺塔，則民安國治”者。


概聞在昔，明王恭己南面，智落天地，不自慮也。辯雕萬物，不自說也。何則？勞於求士，逸於驅使之任，但得其人，天下自治。故訪道宣室，思政明堂，揆務分司，沿方授職，八凱並列，十亂當朝。用能保又國家，克寧社稷。於是弘慈悲之化，緩賦而恤貧，行至仁之教，省刑而慎獄，敷德澤遠，至而邇安，定成功制，禮而作樂。斯為至治，可得而稱。故《書》：“治國以安民為基，安民以良吏為本。”若得其人則國安，非其人則民亂，故知忠臣良吏，可以治國安民者也。然須崇善建福，樹果修因，敬事神明，承奉靈廟。豈可毀塔廢廟，並寺逐僧？靈祇為征，禍福須慎。而奕凶悖，專肆狂言，聖朝明鑒，理無致惑。


論言：竊見標樹為社，立磚石以稱君；累土成壇，束茅纂而為飾。至於急厄求請，微有威靈，雨旱祈誠，片致恩福；況佛神儀嶷爾，靈相儼然。而欲輕毀，其可得也？自漢明感夢，寺興白馬之名；孫權驗瑞，塔始建初之號。自斯厥後，相係而興。向若神道泯無，帝王豈應敬事？威靈歇滅，國主寧復遵承？並以目驗身臨，故使歸依回向。未若道家，都無承據。李老事周之日，未有玄壇；張陵謀漢之晨，方興觀舍。故後漢順帝中，有沛人張陵，客遊蜀土，聞古老相傳，昔漢高祖，應二十四氣，祭二十四山，遂王有天下。陵不度德，遂構此謀，殺牛祭祀，二十四所，置以土壇，戴以草屋，稱二十四治。治館之興，始乎此也。二十三所，在於蜀地，尹喜一所，在於咸陽。於是誑誘愚民，招合凶黨，斂租稅米，謀為亂階。時被蛇吞，逆釁弗作。至孫張魯，禍亂方興，起於漢中，為曹操誅滅。自爾迄今，群孽相係，依托治館，恒作妖邪。故漢順帝中平元年，巨鹿人張角，自稱黃天部師，有三十六將，皆著黃布巾，遠與張魯相應，眾至十萬，焚燒鄴城。漢遣河南尹何進，將兵討滅。又晉武帝咸寧二年，為道士陳瑞以左道惑眾，自號天師，徒附數千，積有歲月，為益州刺史王濬誅滅。又晉文帝太和元年，彭城道士盧悚，自稱大道祭酒，以邪術惑眾，聚合徒黨，向晨攻廣漢門，：“迎海西公殿中。”桓秘等覺知與戰，尋並誅斬。又梁武帝大同五年，道士袁矜，妖言惑眾，行禁步崗，官軍收掩，尋被戮滅。至隋開皇十年，綿州昌隆縣道士蒲童，與左童二人在崩溪館，自稱得聖，誑惑人民，重床至屋，卻坐其上。十五童女，方堪受法，令女登床，以幕圍繞，遂便奸匿，如此經月。計所奸女，出數百人。後事發覺，因遂逃亡。又開皇十八年，益州道士韓朗，綿州道士黃儒林，扇惑蜀王，令興惡逆。：“欲建大事，須藉勝緣。”遂教蜀王傾倉竭庫，造千尺道像，建千日大齋，畫先帝形，反縛頭手，咒而厭之。河北公趙仲卿檢察得實，送身京省，被問伏罪，出市被刑。今大唐革命，妖惑尚興。以去武德三年，綿州昌隆縣民李望，先事黃、老，恒作妖邪。去大業季年，有道士蒲子真，微閑道術，被送東京，至梁漢身死，因葬在彼。而李望矯假：“子真近還。”又彼縣山側有一石室，岩穴幽暗，人莫敢窺。望乃依憑以作妖詐，在明則張喉大語，領納通傳，入暗則噎氣小聲，詐說禍福。遂令正直檀越，幾致回心；邪曲愚夫，理宜專信。道士傳說，達縣聞州，官人初檢，並皆信受。後刺史李大禮：“此事非輕，必須申奏，要假親驗，方定是非。”遂與闔州官人並道士等一百餘騎，同乘鞍馬，競飾衣巾，多料祭盤，倍科醮物，酒脯雜味，任彼所須，同至窟前，再拜祈請，望時詐答，聞者傾心。唯巴西縣令樂世質深達機情，知其誑詐，入暗密候，見望咽聲，質時嗬之，望即款伏。收禁州獄，方欲科罪，未經數日，服藥而終。概緬尋圖史，博究古今，記傳所聞，眼目所見，左道亂政，世有其人。略出五三，以為鑒誡，希垂照覽，宜簡除之。如概愚見，若行李老清虛之道，依而存之；若習張陵雜穢之法，糾而廢之。此則蕩彼妖邪，去其殘賊，可謂止暴息亂，豈非治國安民者乎？


第四決破“僧尼衣布省齋，則蠶無橫死，貧人不饑”者。


概聞稟和合之氣，成虛假之身，外命所須，藉衣食以資養；內報所恃，依形神以存立。形神不可孤立，藉衣食以資之。衣食不可過費，行廉恥以節之。故《遺教經》：“比丘受食，趣得支身。”又言：“著壞色衣，以舍飾好。”斯為明訓，孰不遵行？但如來制戒，對根不同，人有上下，制有寬急。上則制之以急，使其頓修；下則授之以寬，令其漸進。上制急者，日唯一食，食止菜蔬，身止三衣。衣唯糞掃，下制寬者，食許兩時；味通蘇乳，衣開十長，服許繒綿。或有老病之僧，身兼凍餒，沈屙之士，體困饑寒，須給其衣裘，資其藥石。此則上根不假眾具，自爾證真；下輩要藉資緣，方得悟道。欲令一準，其可得乎？若節僧尼衣布，省齋濟，貧活璽者，計僧尼一齋止飡一缽，一著唯衣數謙。言損田夫十口，殺蠶十萬者？計道士一醮，酒脯百盤，一年命綾千匹。應損千軍之食，殺萬億之蠶，而奕知道士損多，佯癡不計。僧尼費少，子係偏論，此全黨言，君子弗聽。如概愚見，宜斷道士醮祭，及以命綾，此則有益於國家，不損於民物，若縱而不禁，損國害民。聖上欽明，寧不鑒照？


論言：尋道士盟經，先受十戒，次八十戒，後一百八十戒，及三百大戒。乃至坐起臥息，三千威儀，皆秘要，不妄授人。尋《靈寶智慧上品》，十戒創首即言：“不色不欲，心無放蕩。”又《消摩智慧經》言：“見人妻子，願出愛獄。”道士稟承，理應遵用，而建首不行，專事違犯，何者？戴巾執板，似欲依經，而畜婦養兒，還成破戒。此則公行色欲，竟不知慚，故違經戒，寧應有愧？何異雞雀對戶，交欲而無羞；狗豕當衢，行淫而無恥。多飲鹹水，忘失思微，縱恣六情，違犯十戒。初之一戒，既破不持，後之三千，理廢無用。符錄科禁，何所施行？又依老子金丹之經，真人內朝之律，朔望之祭，侍師私房，情意相親，男女交接。使四目兩鼻，上下相當，兩口兩舌，彼此相對。陰陽既接，精氣遂通，此則夫婦禮成，男女道合。以斯修道，道弗可修，以此出家，家寧可出？顛倒迷惑，何其甚哉！又言佛是黠兒，理豐智慧，觀音戲伎，實足權奇。不同祭酒亂朝，癡無智慧，天師蛇螫，詎有神通？夫免禁釋囚，諸佛大慈，拔苦除害，觀音至行。祈恩自施，非詐誘而覓財；報德出心，豈迫脅而取物？若觀音慈悲，拔獄即是筣囚；天師行禁殺怨，應為斬士。然佛睹善則勸，聞惡則憐，慈悲平等，怨親無二。老子亦言：“其善者吾亦善之，其不善者吾亦善之。”不如天師事五將三神，四司九府，受咒咀之法，行禁厭之符。怨者令顛狂失心，憎者使驚怖失命。此真世俗之惡神，人間之殺鬼也！如概愚見，今時道士塗炭合氣，禁咒章符，此並非李老正言，乃是張陵邪法。妖惑誑詐，損國害民，請宜禁斷，息其邪偽也。


第五決破“斷僧尼居貯，則百姓豐滿，將士皆富”者。


概聞八大覺行，以少欲標先，五比丘名，以乞士為最。故少欲省事，無復經營之憂；乞士任緣，寧有藏積之累？《老子》：“多藏必厚亡。”《周禮》：“積而能散。”積而能散，則行合檀那；多藏必亡，言符聖旨。尋老子行無為之道，專任清虛；修寂靜之心，弗營世務。然今道士都不遵承，故二錄大齋，三元慶會，招合愚黨，誘誑迷徒，設廚食以邀賓，置酒鮭以待客。遂使監齋分肉，事等庖丁；觀主典鮭，還如屠士。肉須幹臘，雜血便吞，酒使清醇，半糟即啜。饕餮難滿，縱恣無厭。加以多料？綾，以為命彩，廣科黍麥，持作道租。傍此興生，積聚盈庫，因斯番轉，居貯連倉，溪壑之心，寧知滿極？至於高門仕族，判不歸從，下姓田夫，偏來湊集。非是崇其道法，直為貪其酒鮭，猥雜繁多，弗可殫述。加以徒眾卑末，人品凡庸；故出家沙門，多是貴勝，在觀道士，例是卑微。故梁武帝登祚之後，施身入寺，供養眾僧，隋帝之時，秦孝王兒，舍位出家，修行佛法。未曾聞一帝王施身入觀，未曾見一王子出家事道。自餘高門士族，貴勝豪家，或有夫婦相辭，俱時離俗，男女相勸，同共出家。目見耳聞，何待言說？若言斷僧尼居貯，令軍民富足者，夫論貧富皆是業緣，貴賤並關運命，愚智不可易慮，妍醜弗可換身。故經：“果報好惡，定之於業。”《書》：“命相吉凶，懸之於天。”以此言之，軍民業貧者，與之而弗得，必其相富者，任置而恒豐。故漢文帝以夢而寵鄧通，相者占通貧而餓死。帝曰：“能富在我，何謂貧乎？”與之銅山，專任冶鑄，後遭事逃避，餓死人家。又高駒麗王侍婢有娠，相者占之，貴而當王。王曰：“非我之胤。”便欲殺之。婢曰：“氣從天來，故我有娠。”及子之產，王謂不祥，捐圈則豬噓，棄欄則馬乳，而得不死。卒為夫餘之王。故知業緣命運，定於冥兆，終然不變弗可與奪也。論言：案經所明，業果不謬。作善得福，為惡受殃，斯理皎然，如何致惑？今若引經據理，彌益其深迷；且依書指事，開其淺識。何者？昔武丁之時，毫有桑穀，共生於朝。太史占曰：“野草生朝，朝其亡矣。”武丁恐懼，側身修善，桑穀枯死，殷道中興。豈非為善而有福也？又帝辛之時，有雀生烏，在城之隅。太史占曰：“以小生大，國家必昌。”帝辛驕暴不修善政，殷國遂亡。豈非為惡之有殃也？如奕所言，將生時之實貨，買死後之虛名。意謂生時有施，死後無報，愚闇之甚，奚可與言？眼見春時種殖，空竭倉儲，秋收冬藏，充刃府庫，故施有來報。感胎疊之與掌錢，德必現酬。致銜珠之與負鹿，此並經籍明證，何可致疑？又言禮佛不得尊豪，設齋不得富貴者。尋國家太廟，先皇之靈，百神陪侍，萬民恃賴，至尊拜跪，故得居大位而處尊名。臣吏鞠躬荷寵，祿而享富貴，況佛法王，威神高遠，德過千聖，道冠百靈。禮拜祈誠，理當富貴；歸依懇至，必致尊豪。昔人一瓢以濟餒夫，尚得扶輪相報；今一齋以供大聖，寧無福祿相酬？科類而言，理無致惑。如概所見，鈉貯有二：一則是眾佛已先聽，二則是私如來久制。此開眾禁私，大聖明訓，宜令道士習此成規，禁私開眾，漸學佛法。故《春秋》：“齊恒公問禮於左師與子產。左師曰：夫禮者，天之經，地之義，民之行也。大國用之，小國習之。”今道習於佛，類同此也。


第六決破“帝王無佛，則大治年長；有佛則虐政祚短”者。


概聞中國者，三千日月，萬萬三千，天地之中央也。故有輪王迭出，聖主繼興，御七寶而王四天，行十善而被萬國。開平等之化，和怨以睦親，扇慈悲之風，勝殘而去殺。故得不威不怒，物以之行；不役不勞，民以之治。自大劫將邁，淳風漸澆，至德雲衰，正氣斯殄。於是五濁鼎沸，三災競起，十六大國，各擅尊名。八千聚落，咸據封域。競尋戈劍，爭事廢興，彼此貪殘，更相屠害。故釋迦湣斯塗炭；哀其沈溺，陳經教勸，善以誘賢；制戒律禁，惡以懲罪。皆令息妄歸真，還源返本。比乎中原之地，上古之初，世樸時淳，書契未作；民澆俗偽，典籍方興。故周公不出於上皇，孔子唯生於下代，制禮作樂，導俗訓民；致治興風，匡時救弊。皆欲令止澆息競，返素還淳，比於釋迦，其揆一也。若言帝王未有佛法之前，則大治年長，有佛法之後，則虐政祚短，不得事佛像，不得讀佛經者。科類而言，帝王未有周孔之前，則大治年長，有周孔之後，則虐政祚短，亦不得祭周孔神，行周孔教，理豈然乎？但無佛無法，人不知遠惡以修善；無禮無教，世不識事君以養親。以此而推，禮教不可一日而虧，佛法豈得暫時而廢也？


論言：尋奕所引，自後漢光武已前，無佛法則祚久長年，子必嗣父，臣不篡君；從漢明已後，為有佛法，子弗嗣父，臣多篡君。驗奕此言，知其庸闇，雖引圖史，弗究始終。緬尋上代已來為帝王者，或一身而絕，或累世而亡。如帝摯、少昊，治政繁雜，九黎作亂，其嗣不肖，一世即亡。帝摯亦無正嗣，治不滿期，一身而滅。自後唐堯、虞舜，子皆不肖，一身絕滅。夏桀、殷紂、並皆暴虐，為臣所誅。其間或為臣而篡君，如羿之與寒氵足；或為弟而奪兄，如仲壬之與雍己。至乎周世，子朝之逐敬王，子廢父也；暨乎秦室，趙高之殺二世，臣弑君也。至前漢呂後亂朝，王莽篡政，此豈有佛法使之然也？若言自漢明已後迄乎蕭齊，皆為崇佛法，虐政詐短。至於宇文既破滅佛法，應善政祚長。而奕盡蕭齊則論，至宇文不說，非但誑惑民庶，亦乃欺罔聖明。以此而論，事合繩劾。但宇文篡魏而立，虐政無道，君臣猜貳，兄弟相誅，陵蔑聖賢，毀破佛法，治唯五主二十四年。推此一條，帝王無佛法，則虐政祚短，有佛法則善政祚長，近代同知，寧不信也？但奕太史之官，委任處重，須慎機密，無得妄言。故古者聖人當言而懼，發言而憂。而奕不慮禍福，專事妖邪，或置後引初，或隱首露尾，藏護道法，謗毀佛僧。唯事偏辭，竟無正語，聖朝明鑒，寧不察哉？如概愚見，帝王欲得祚久年長者，必須興隆佛法，樹善修功，慈育群氓，勝殘去殺；明死生之分，守止足之心，納忠諫之言，遠佞諂之說。如此則三十之期自遠，七百之祚修長。故《淮南子》曰：天下有貴而非位勢，有壽而非千歲。適情知足則貴矣，明死生之分則壽矣。


第七決破“封周孔之教，送與西域；而胡必不肯行用”者。


概聞仲尼逝而微言絕，弟子喪而大義乖。自爾《詩》《書》紛然淆亂，至秦皇焚滅，典籍散亡。漢武聿興，文藝還闡。至於處大庭之館，居玄宮之室，習無為之道，行不言之教，以謙挹為德，卑弱為心，專任清虛，杜絕仁義，務存嘉遁，委棄身名，九流之中，則道家之流也。故《漢書·藝文志》：“道流者，蓋出於史官，曆記成敗古今之道，有三十七家。”今之李老，蓋一家耳。至於建康莊之第，築碣石之宮，闡儒學之宗，弘文藝之術，興邦制治，導俗訓民，禮樂緝修，憲章條序，九流之內，儒學之流也。故《漢書·藝文志》：“儒流者，蓋出於司徒之官，辯陰陽，明教化，宗堯舜，師仲尼，有五十二家。”今儒學所傳也，九流之中，二化為最；百家之內，兩學為先。用各有宜，弗可廢也。何者？道法是虛無之唱而違俗，不可以救弊；儒術乃教化之談而慎民，可以導物。考而言之，非無優降。尋李老專任無為，止求自度，心無廣濟，行闕兼他，近同聲聞之自利也。故《清淨法行經》：“摩訶迦葉化為老子。”迦葉既是小心，老子又無大志，《法行》之言，信而非謬也。孔子以術藝訓民，禮教齊俗，少習利他，漸學兼濟，巨同菩薩之利他也。故《清淨法行經》：“儒童菩薩化作孔丘。”儒童既是大心，孔丘復有兼濟，《法行》之說，理豈虛哉。考乎李典，爰及孔經，教跡乃分，理致終一。若言封周孔之教，送與西域，而胡必不行。奕意豈不，胡教來此，漢人亦不得受。科類而言，升降懸矣。尋佛是大聖，化滿十方，遠降威靈，漢明親睹，君臣欣感，民庶歸心。故遣使西行，遠到天竺，摩騰隨至，傳化迄今。周孔小聖，德局一方，不能遠降威靈，使彼親感。故西域之人，無緣生信，亦不來此迎周孔之經，為此孔教不行西土。以此而推，抑可知矣。


論言：尋辛卯夜明，魯史傳其化跡；丙子星勃，漢冊記其威靈；然後像教西移，法流東漸。自摩騰降漢，創譯真言，笈多入隋，盛翻釋典；藤皮貝葉，遠傳天竺之文；玉牒金箋，近翻震旦之語，爾來流演，迄至於今。從漢明已來時，經一十五代，譯人一百九十有六，所出經律記論，二千一百四十五部，合有六千一百五十二卷。此並梵音所演，天竺所傳。論其龍窟經廚，十分而未盡；鷲山法藏，萬倍而何窮？今之所翻，蓋少多耳。考其帝代，尋其圖史，典誥明據，奚可致疑？緬尋道家所注經籍，昔無今有，真少偽多。如《藝文志》明於道流雖有三十七家，七百九十三篇，唯七家八十二篇明李老清虛自守之道。自餘三十家七百一十一篇，乃明帝王治化古今之道。故《後漢書》《法本內傳》：漢明帝永平十四年正月一日朝正之次，五嶽十八觀諸山道士褚善信等六百九十人，聞攝摩滕、竺法蘭等將佛經像來到洛陽，傾國敬崇，率土歸向。信等內懷惡嫉，求欲校量，盡將道家經書，合三十七部七百四十四卷，當時對燒，並皆焚燼。善信等慚憤憾激而死。以此而推，漢明之時，道家經書止有三十七部七百四十四卷。雖有多軸，非盡道經，唯五百九卷，是天尊道君所說。餘二百三十五卷，乃黃老等諸子之書。自爾已來，過此數者，並是道士增加妄造，不可承信。爰至宋朝，道士陸修靜答宋明帝：“道家經書並藥方符圖，總有一千二百二十八卷。”唯此為正，餘者並非。而今道士或出情製造，或改換佛經，添足目錄，增加部帙，有二千四十卷，復過前數，幾許浪言？請問道士後出之經，為是天尊更說，為是老子前陳？縱使說經，應有處所，為是何帝、何時、何年、何月？如必有據，容得流傳，如其詐妄，理合刊削。又俗士所製，取作道經，此之流類，數亦多矣。如《太玄經》，揚雄所造；《洞玄經》，王褒所製；《指歸經》，嚴君平造；《三皇經》，鮑靜所製；《開天經》，張泮所造；《化胡經》，王浮所製。或取槃古之傳，或取諸子之篇，假認俗書，以為道教；偷竊釋典，持作老經。前已略陳，不能重述，似貧人罄窘，盜他寶為家財，饑者困窮，啖芻芥為美食。如概所見，老子二篇，正是道經，依令行之。自餘諸部，皆是妄認，事須正之。庶知道與佛殊，李將釋別，庶使鼠璞不濫，雞鳳條分。後學之徒，豈應謬歟？


第八決破“統論佛法，虛多實少，道人假說”者。


概聞真身絕待，非形方質礙可求；至理出情，豈言談語論可得？大矣哉！豁蕩乎大道之外，妙矣哉！超絕乎真一之表。於是四句頓亡，百非洞遣，窮言極慮，物莫能名者哉。但妄識悠悠，迷情蠢蠢，縱四狂而弗惺，耽五醉而長惛，故大聖垂慈，志存拯拔。於是開五乘之跡，通四辯之音，非身現身，身滿於法界；無說示說，說遍乎大千。故有微塵化身，分散而莫盡；恒沙法藏，流演而無窮。故《須彌圖經》：“寶應聲菩薩化為伏羲，吉祥菩薩化作女媧，儒童應作孔丘，迦葉化為李老，妙德托身開士，能儒誕孕國師。”又《涅槃經》：“所有經書記論，伎藝文章，皆是佛說。”以此而推，三皇五帝，孔李周莊，皆是菩薩化身所收，文字圖書，詩章禮樂，並是諸佛法藏所攝。文理昭然，豈為虛妄？而奕執言謬理，睹化迷真，專以形跡見譏，名器相局，將泥木以毀聖，持鐫畫以難真。然鐫畫代真，寧是真佛？泥木表聖，非即聖人。故佛有覺名假名，非實佛有形像，假像非真，非真而立像，為令因像以悟真；非實以施名，為令因名以悟實。無名無實；悟者所以豁虛，非像非真；達人所以玄會。妙哉斯言之至也，深矣斯理之極也！而奕闇於深理，迷於業報，弗論身後，唯計眼前。若言欲求富貴，唯須壯馬負鐵，效力疆場，不須造像修功，以祈福力者。武周壯馬最多，世充厚鉀不少，效力征戰，固守疆場，常應富貴，今者何在？若言欲得布絹，豐饒穀、米成熟，但栽蒔桑麻，積聚爛糞。不須寫《涅槃》千部，誦《法華》百遍，以祈福力者。建德廣占桑田，薛舉大足馬糞，長應種殖，多納倉廚，今復何在？若言欲得糧貯充刃，耕獲弗愆，但開渠引水，灌畦注埠，不須轉海龍王經十部，以求雨潤者。蕭銑據有荊州，堤堰倍常，沃潤應課收納，保據封疆，今復何在？以此而推，我大唐皇帝，內則樹善憑福，外則應天順民，故得華戎率從，群凶授首，倉庫充刃，封域廊清。若非內外福饗，豈能克定艱難者也？若言欲求忠臣孝子，佐世治民，唯讀《孝經》一卷，《老子》二篇，不須廣讀佛經者。尋此經但明世間忠孝，未及出世忠孝。何者？夫處俗躬耕，奉親以竭力，出家修道，尊法以興慈。竭力者，答現前之小恩；興慈者，報將來之大德。雖暫乖敬養，似若慢親，終能濟拔，方為至孝。斯則利沾三世，豈唯旦夕之勞；恩潤百生，寧責晨昏之養。校其在出，勝劣明矣。若言老子二篇，足明忠臣孝子，佐世治民者。尋老子絕慮守真，亡懷厭俗，捐親弗顧，棄主如遺，豈論奉孝守忠，治民佐世也？故《老子》：“吾所以有大患者，為吾有身。及吾無身，有何患乎？”此全厭身棄世，弗可佐世也。又言：“貴身有天下者，可以暫托不可久也。”《河上公注》：“人君貴身而賤人，欲為天下主，則可暫寄，不可久居。”此令舍俗遺榮，不可以治民也。尋傅奕負恃凶頑，輕弄唇吻，辭繁理寡，語少罵多。縱瞋毒以中人，逞惡言以迷俗，於是梟音醜氣，稍滿村閭，鴆響毒聲，漸喧行路。遂令無識邪黨，唱快相傳，達見士流，傷歎憐湣。而偏護道法，憎惡佛僧，物類相感，人畜同爾。有類蚩尤之犬吠於軒轅，盜蹠之徒惡於夫子，弗可怪也。但奕睹佛法尊高，眾僧貴勝，坐必居上，行要在先，帝王盛崇，朝臣頂戴，寺塔宏壯，齋供充盈，民庶爭歸，士女奔湊。至於玄壇之內，事等荒村；治觀之中，還同廢社。時因祭醮，托酒肉以招人；或賴吉凶，假送餉以來物。微沾識解，弗受欺誣，少有信心，豈從迎請？愧斯寂寞，恒有嫉心，致虛構浮辭，強相挫辱，罵詈極其醜氣，咒詛窮其惡言，誹謗弗忌殃疣，識毀寧計罪福？縱令眼前焚蕩，不稱其心，手下屠刑，寧厭其快？《書》：“民惡其上，獸惡其網。”斯之謂乎？昔崔浩說魏太武，令破滅佛法，殺害僧尼，自於家內，禮事尊像。太武察得，忿其矯誑，即便誅戮，曝屍都市，敕令行人，咸糞其口。太武還興佛法，敬事如初。又周武帝狂悖無道，毀滅佛法，焚燒經像，破壞塔寺，罷廢眾僧，遂身生癩瘡，惡疾而死。斯並近代詳驗，靈祟著明。聖上文思，久已玄鑒，奕之罪業，方墜泥犁，永劫沈淪，深可憐湣。概矜其邪謬，曉以正言，儻或返迷，去道何遠！望諸同志咸識此心。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十三


○辨惑篇第二之九


△辨正論十喻九箴篇──釋法琳


十喻篇上答李道士十異論


有黃巾李仲卿，學謝管窺，智慚臆度。矜白鳥之翼，望駭嵩華；負爝火之光，爭輝日月。乃作《十異九迷》，貶量至聖。餘慨其無識，念彼何辜，聊為《十喻》曉之，《九箴》誡之，用指諸掌，庶明達君子，詳茲而改正焉。


外一異曰：太上老君托神玄妙玉女，剖左腋而生。釋迦牟尼寄胎摩耶夫人，開右脅而生。內一喻曰：


老君逆常，托牧女而左出，世尊順化，因聖母而右生。


開士曰：案盧景裕、戴詵、韋處玄等《集解五千文》，及梁元帝、周弘政等《考義類》：太上有四，謂三皇及堯舜是也。言上古有此大德之君，臨萬民之上，故太上也。郭《莊》：“時之所賢者為君，材不稱世者為臣。”老子非帝非皇，不在四種之限，有何典據，輒稱太上耶？撿道家《玄妙》及中台朱韜《玉劄》等經，並《出塞記》：“老是理母所生。”不有玄妙玉女。既非正說，尤假謬談也。《仙人玉籙》：“仙人無妻，玉女無夫。雖受女形，畢竟不產。”若有茲瑞，誠曰可嘉。何為《史記》無文，《周書》不載？求虛責實，信矯妄者之言乎？


《禮》：“退官無位者左遷。”《論語》：“左衽者非禮也。”若以左勝右者，道士行道，何不左旋而還右轉耶？國之詔書，皆如右，並順天之常也。


外二異曰：老君垂訓，開不生不滅之長生。釋迦設教，示不滅不生之永滅。內二喻曰：


李聃稟質，有生有滅，畏患生之，生反招白首。


釋迦垂象示滅示生，歸寂滅之，滅乃耀金軀。開士曰：《老子》：“吾有大患，莫若有身，使吾無身，吾有何患？”患之所由，莫若身矣。老子既患有身，欲求無惱，未免頭白，與世不殊，若言長生，何因早死？


外三異曰：老君應生，出茲東夏。釋迦降跡，挺彼西戎。內三喻曰：


李耳誕形，居東周之苦縣，能仁降跡，出中夏之神州。


開士曰：《智度論》：“千千重數，故曰三千，二過復千，故曰大千。迦維羅衛居其中也。”《樓炭經》曰：“蔥河以東，名為震旦，以日初出，耀於東隅，故得名也。”諸佛出世，皆在中州，不生邊邑。邊邑若生，地為之傾。按《法苑傳》《高僧傳》《永初記》等，宋何承天與智嚴法師共爭邊中，法師：中天竺地，夏至之日，日正中時，豎木無影。漢國影台，至期立表，猶餘陰在。依《算經》天上一寸，地下千里，何乃悟焉，中邊始定。約事為論，中天竺國則地之中心，方別巨海五萬餘里。若準此，土東約海濱，便可震旦本自居東，迦維未肯為西，其理驗矣。


外四異曰：老君文王之日，為隆周之宗師。釋迦莊王之時，為罽賓之教主。內四喻曰：


伯陽職處小臣，忝充藏吏，不在文王之日，亦非隆周之師。牟尼位居太子，身證特尊，當昭王之盛年，為閻浮之教主。


開士曰：《前漢書》“孔子為上上流，是聖；老子為中上流，是賢”。何晏、王弼，老未及聖。《二教論》：柱史在朝，本非諧讚，出周入秦，為尹言道。無聞諸侯，不見天子。若為周師，史無明證。不符正說，其可得乎？案《史記》、王儉《百家譜》，李者高陽之後，始祖咎鷂為舜理官，因遂氏焉。李氏之興起於聃也，自聃之前，未有李姓，唯氏理焉。以樹下生，乃稱李氏。老子之子名宗，仕魏文侯，蓋《春秋》之末，六國時人也。文王之世既無李姓，何得有聃出為周師？年代參差，無的依據。《抱樸》出文王世。嵇康、皇甫謐並生殷末者，蓋指道之偽文，非國典所載。


外五異曰：老君降跡周王之代，三隱三顯五百餘年。釋迦應生胡國之時，一滅一生壽唯八十。內五喻曰：


李氏三隱三顯，既無的據可依，假令五百許年，猶慚龜鶴之壽。法王一滅一生，示現微塵之容，八十年間，開誘恒沙之眾。


開士曰：撿諸史正典，無三隱三顯出沒之文。唯臧兢諸操等《考義例》，為孔說仁義禮樂之本，為一時。？王之世，千室以疾病致感，老君受百八十戒，並《太平經》一百七十篇，為二時。至漢安帝時，授張天師正一明威之教，於時自稱周之柱史，為大上所遣，為三時也。夫應形設教，必藉有緣，勸化度人，皆資徒眾。豈可五百年間，全無弟子，三出三隱，不見門人？稟學親承，杳然河漢；烏有之說，委巷空傳。在周劣駕小車，鬢垂絲髮；來漢即能簫鼓，雲萃雨從。幹寶《搜神》，未聞其說；《齊諧》異記，不載斯靈。撫臆論心，詭妄尤甚。


外六異曰：


老君降世，始自周文之日，訖乎孔丘之時。釋迦下生，肇於淨飯之家，當我莊王之世。內六喻曰：


老聃生桓王丁卯之歲，終景王壬午之年，雖訖孔丘之時，不出姬昌之世。


調御誕昭王甲寅之年，終穆王壬申之歲，是為淨飯之胤，本生莊王之前。


開士曰：孔子至周，見老聃而問禮焉。《史記》具顯，為文王師，則無典證。出於周末，其事可尋；若在周初，史文不載。又檢《周禮》官儀，文武成康之世，並無柱史、藏吏之名，當是正品闕條，周末小吏耳。


外七異曰：老君初生周代，晚適流沙，不測所終，莫知方所。釋迦生於西國，終彼提河，弟子槌胸，群胡大叫。內七喻曰：


老子生於賴鄉，葬於槐裏，詳乎秦佚之吊，責在遁天之形。瞿曇出彼王宮，隱茲鶴樹；傳乎漢明之世，秘在蘭台之書。


開士曰：《莊子內篇》：“老聃死，秦佚吊之，三號而出。弟子怪問：非夫子之徒歟？秦佚曰：向吾入見，少者哭之如哭其父，老者哭之如哭其子。古者謂之遁天之形，始以為其人也，而今非也。”遁者隱也；天者免縛也；形者身也。言始以老子為免縛隱形之仙，今則非也。嗟其諂曲，取人之情，故不免死，非我友也。


外八異曰：


老君蹈五把十，美眉方口，雙柱參漏，日角月懸，此中國聖人之相。


釋迦鼻如金挺，眼類井星，精若青蓮，頭生螺髮，此西域佛陀之相。內八喻曰：李老美眉方口，差是長者之征；蹈五把十，未為聖人之相。


婆伽聚日融金之色，既彰希有之征，萬字千輻之奇，誠摽聖人之相。


開士曰：《老子中胎》等經，老聃黃色，廣顙，長耳、大目，疏齒、厚唇。手把十字之文，腳蹈二五之畫。止是人間之異相，非聖者之奇姿也。傳記並，老子鼻隆，薄頭，尖口，高齒，疏眼睞，耳擿髮，蒼黧色，厚唇，長耳。其狀如此，豈比佛耶？如來身長丈六，方正不傾；圓光七尺，照諸幽冥。頂有肉髻，其髮紺青；耳覆垂埵，目視開明；師子頰車，七合網盈；口四十齒，方白齊平，舌能掩面，蓮花葉形；手內外握，掌文皆成，其語雷震，八種音聲，胸上萬字，足輪千縈，色融紫磨，相好難名。具三十二八十種禎，放一光而地獄休息，演一法使苦痛安寧。備列眾經，不煩委指。


外九異曰：老君設教，敬讓威儀，自依中夏。釋迦制法，恭肅儀容，還遵外國。內九喻曰：


老是俗人，官居末品，衣冠拜伏，自奉朝章。佛為聖主，道與俗乖，服貌威儀，豈同凡制。


開士曰：昔丹陽餘玖興撰《明真論》以駁道士，出其偽妄，詳彼論焉。言巾褐之服正是古日儒墨之所服也。在昔五帝鹿巾，許由皮冠，並俗者之服耳。褐身長三丈六尺，有三百六十寸，言法一歲三十六旬，或象一年三百六十日也。褐前有二帶，言法陰陽兩判，巾之兩角又法二儀。餘氏又，若周秦二世，即以夏之十月為年，至於分度盈縮，曆運折除，復焉得三百六十數耶？考堯、舜、周、孔，不為此服，尋黃帝之遇皇人九真之靈，又降帝嚳，至夏禹開塗鍾二山之藏。窮此等服，曾無據焉。案周有赤雀之征，且感丹書之瑞，既符火德，世服朱衣。老是周人，兼陪末吏，冠履拜伏，自奉恒儀。即曰治頭，本名鬼卒。黃巾赤籙，不效伯陽，祝水行符，親師張氏。非道非俗，祖習誰風？


外十異曰：老君之教，以復孝慈為德本。釋迦之法，以舍親戚為行先。內十喻曰：


老訓狂勃，殺二親為行先。釋教仁慈，濟四生為德本。


開士曰：汝《化胡經》言，喜欲從聃。聃曰：“若有至心，隨我去者，當斬汝父母妻子七人頭者，乃可去耳。”喜乃至心，便自斬父母七人，將頭到聃前，便成七豬頭。夫順天地之道者，行也。不傷和氣者，孝也。丁蘭感通於朽木，董永孝致於天女。禽獸猶有母子而知親，況聃、喜行道於天下，斬其父母，何名孝乎？戮其妻子，豈謂慈乎？


內十喻答外十異


內從生有勝劣第一

立教有淺深二

德位有高卑三

化緣有廣陝四

壽夭有延促五

化跡有先後六

遷謝有顯晦七

相好有少多八

威儀有同異九

法門有頓漸十



外從生左右異一


外論曰：聖人應跡，異彼凡夫。或乘龍象以處胎，乍開脅腋而出世。雖復無關兩氣，非假二親，至於左右之殊，其優劣之異，一也。內從生有勝劣


內喻曰：左衽者則戎狄所尊，右命者為中華所尚。故《春秋》：“蒙卿無命，介卿有之，不亦左乎？”《史記》：“藺相如功大，位在廉頗右，頗恥之。”又：“張儀相右，秦而左魏，犀首相右，韓而左魏。蓋不便也。”《禮》：“左道亂群殺之。”豈非右優而左劣也？皇甫謐《高士傳》：“老子楚之相人，家於渦水之陰，師事常松子，及常子有疾，耳往問疾焉。”嵇康李耳從涓子學九仙之術。撿太史公等眾書，不老子剖左腋生。既無正出，不可承信，明矣。驗知揮戈操翰，蓋文武之先，五氣三光，實陰陽之首。是以釋門右轉，且符人用；張陵左道，信逆天常。何者？釋迦起無緣之慈，應有機之召，語其跡也。則行滿三祇，相圓百劫，降神而乘玉象，掩耀而誕金姿。三十二祥休，征開於地府，一十八梵禎，瑞駭於天宮。靈相周於十方，神光顯乎八極。述其本也。久證圓明，塵沙莫能算其壽；早登寂照，虛空無以量其體。豈唯就攀枝而偉瑞，征白首而效祥，猶螢光與龍燭競輝，魚目共蛇珠並耀，爾道之劣一也。


外教門生滅異二


外論曰：夫等無生滅，其理則均，導世引凡，不無差異。但生者物之所以欣，滅者物之所以惡。然則生道難得，必俟修功；滅法易求，詎勞稟學？是知騰神駕景，自可積劫身存，氣盡形殂，固當一時神逝。此教門之殊，二也。


內立教有淺深


內喻曰：夫滅身以懼大患，絕智以避長勞，議生靈於懸疣，齊泯性於王樂，蓋老莊之談也。且綿綿常住，古皇則不死不終，澠澠無名，老氏則復歸無物。然常存非永沒之稱，無物豈長生之化耶？抑復明其淺深。至如保弱守雌之文，虛心實腹之論，審浮生之有量，嗟智水之無涯。語大則局在域中，陶鈞則不出性分，蓋其志也。豈與夫大覺開無窮之緣，挺圓極之照，測微則窮乎絕隙，究理則控在無方，美氣與氤氳共和，神軀同太虛比固，語其量也。猶嵩華與培翽殊峻，溟渤將坎井異深，爾道之劣，二也。


外方位東西異三


外論曰：夫東西二方，自有陰陽之別，左右兩位，便成仁義之殊。仁惟長善，陽又通生；義主裁成，陰論肅殺。二氣為教，則陰不及陽；五德為言，則仁深義淺。此方位之殊，三也（彈曰：乾為陽為父，位在西北，坤為陰為母，卜之西南。北方盛陰之鄉，便為中男之位，南方盛陽之地，翻成中女之居。男女既無定方，陰陽不拘恒準。所以木賊土故，以己為甲妻。金克木故，以乙為庚妻。乾既位高，乃居西北，震能出帝，復在東方。至如禮席，若南北鋪之，即以西方為上，言順乾尊也。東西列之，即以南方為上，言逐陽盛。優劣自見之謂歟）。


內德位有高卑三


內喻曰：夫金夫木妻，陰陽孰可永執？離南坎北，男女匪有定方？所以子午以東為陽者，取男女生於東方也。子午以西為陰者，言父母老於西方也。此則從生老以判陰陽，非尊卑以言勝劣。假令父母在西，未應卑子，男女在東，豈敢尊父？仁非義則不成，義非仁則不養。所以子午以東，仁也。父西，義也。隨處立準，無惑大方。苟局判於所生，而拘限於封域者，亦當西羌大禹所出，仁泛之德頓虛；東夷文王所生，裁成之教永缺。吞江納漢，非湫隘之陋居；浮渭據涇，無帝皇之神宅（前折邪，次歎正）。夫釋氏者，天上地下，介然居其尊。三界六道，卓爾推其妙。加以小學二乘之侶，大心五品之倫。譬眾星之拱北辰，若金山之麗碧海，足令鹿頭象面，屈矯抗之心，六異十仙，申伏膺之禮。何止挫徐甲於庸夫，導尹喜於關吏，稟學於牙齒之際（高士傳曰：“常松子因張其口。”老子曰：“將非謂齒剛而亡舌，柔而存。”常子曰：“盡矣。”），收名於藏史之間乎？爾道之劣，三也。


外適化華夷異四


外論曰：夫華夷禮隔，尊卑著自典墳；邊正道乖，勝負存乎史冊。戎狄之主，不許僭號稱王；楚越之君，故自貶之為子。豈可獯鬻之小匠，匹我天王之大師，此華夷之異，四也。


內化緣有廣狹


內喻曰：案《道德序》：“老子修道自隱，以無名為務，周衰出關，二篇之教乃作。”然《周書》《典謨》無老氏所制，案《二教論》：“五千文者，容成所說，老為尹談。”蓋述而不作也。又職惟藏吏，位非阿衡，隆周之師，將非烏有（前折邪，次歎正）。釋迦降神，羅衛托質王宮，智實生知，道惟遍覺。演慧明於百億，敷法雲於大千，靈澤周於十方，神化覃於四表。崇崖峻壁之典，龍居象負之文，蓋盈溢於茲矣。雖弘羊潛計之術，莫能紀其纖芥；鄒衍談天之論，無以議其涓滴。豈夫章詮八十，文列五千而已哉？恨子未窺牆仞，致有武叔之毀，亦復何傷日月，故多念其不知耳。爾道之劣，四也。


外稟生夭壽異五


外論曰：夫老君道契環中，與虛空而等量，神超象外，隨變化而無窮。所以壽命固不同凡，隱顯居然異俗。


釋迦生涯有限，壽乃促期，一滅不能再生（彈曰老子既長生，今日在何郡縣乎），八十何期危脆。此壽夭之異，五也。內壽夭有延促五


內喻曰：《序》懷於李氏處胎八十一年，蓋太陽之數，壽一百六十年，處胎已過其半。三變五百，將非假稱珍怪？太史公以為，楚老萊子及周太史儋，皆老子也。或言二百三十年，或一百六十歲。皇甫謐：“諸子之書，近為難信。唯秦佚吊焉，老死信矣。世人見穀神不死，是以玄牝，故好事者遂假托焉。”《神仙傳》：“鬱華子、錄回子、傳豫子、大成子、赤精子、武成子、尹壽子、真行子、錫射子、反邑先生等，並是老身者，止見碎書，不出神仙正經，未可據用也。夫有天地則有道術，道術之士何時暫乏？豈獨常是一老子也？皆由晚學之徒，好奇尚異。苟欲推崇老子，使之無限，淺見道士，欲以老子為神異，使後世學者信之，故為詭說耳。”誠哉斯言！可為鑒矣。夫妙樂資三德乃成，法身為五分所立，是以生滅頓遣，圓覺之性乃彰；空有兼融，靈儀之妙攸在。故得形超視聽之表，名息情塵之外。湛然常樂，文係之所未詮；嶷爾圓明，言象之所莫測。雖西王桃實屢熟而靡延，東海桑田數變而非永。五雲九轉，悲繩鳥之暫留；飛雪玄霜，比遊駒以難固。信鍾馗無大椿之久，蜉蝣罕龜鶴之年。爾道之劣，五也。


外從生前後異六


外論曰：道佛二經，各陳其說。或言劫劫出世，競事無先；或代代出生，爭陳久遠。此之眇邈，難取證知。今依傳史，定其時代。人倫而語，則老尊而少卑；鄉黨為言，亦長兄而幼弟。此先後之異，六也。


內化跡有先後


內喻曰：釋誕隆周之初，老生姬季之末，論年二百餘祀，語世一十餘王。紫氣青牛，弗在昭莊之世；神光白象，非關桓景之年。然而洞霧昏天，濁流翳地。文仲逆祀，孔子非其不智；子禽毀聖，賜也譏其失言。言玷難磨，駟不及舌，誠不虛也（前折愚，後歎聖）。夫俯跡應凡，托質於危脆；蹈機化物，同壽於百年。故果局因修，信相由茲起惑；齡促化廣，慈氏以故發疑。巨嶽非衡石所量，譬壽久而猶邈，玄虛非丈尺所辨，方劫遠而無窮。豈知蛇穴求仙，翻其夭世；纓待藥，未且延齡？蓋騰璟共鵬翼偶高，馳駑與驥足爭遠。爾道之劣，六也。


外遷神返寂異七


外論曰：老君初誕之日，既不同凡；晦跡之時，故當殊世。所以西之流沙，途經函穀，青牛出境，紫氣浮天，不測始終，莫知方域。釋迦抱危，疾於舍衛，告殞命於雙林，燒柩焚屍，還同胡法，氣盡神謝，曾不異凡。此去世之異，七也。


內遷謝有顯晦


內喻曰：序托形李氏之胎，示人有始終之義，豈非生滅耶？即莊生所“老聃死，秦佚吊”之是也。而生依賴鄉，死就槐裏，始終莫測，何其瞽哉（前折邪，後歎正）！夫大慈化圓德滿，緣謝機亡。仁舟溺於兩河，慧日沈於雙樹，其六天八國之伍，法儔聖眾之倫，且電合而風馳，既雲委而霧集。靈齒瑞骨，昭勝福於殊方；紺髮紅爪，顯神功於絕代。是知莫來莫往，弘濟之德美焉；非顯非昧，聲華之風盛矣。豈同鼎湖亡返，橋山之塚獨存；流沙不歸，扶風之隴空樹（《皇覽》：黃帝塚在橋山。老子塚扶風）。爾道之劣，七也。


外賢聖相好異八


外論曰：夫聖人妙相，本異凡夫。或八采雙瞳，河目海口，龍顏鶴步，反宇奇毫。至如卷髮綠睛，夷人之本狀；高鼻深目，胡子之常形。豈可匹我聖人，用為奇相？若事佛得此報者，中國士女翻作胡形。此相好之異，八也。


內相好有多少


內喻曰：聖人相質無常，隨方顯妙。是以蛇軀龍首之聖，道穆於上皇；雙瞳四乳之君，德昭於中古。周公反握，猶騏驥之一毛；禹耳齊肩，乃昆山之片玉（前釋疑，後歎正）。夫法身等於如如，無方理絕稱謂；化體由乎應物，妙質可涉名言。故有白毫紺睫之輝，果唇花目之麗，萬字千輻之相，日輪月彩之殊，非色妙色之容，離相具相之體。薄拘有而不具，輪王具而不明（《薩遮經》：非色生性勝諸相，一曰福勝，八十種妙勝莊嚴佛日身，譬如三千大千世界，四生眾生並成輪王，更增百倍，始就如來一毛功德。復加百倍，始成一好功德。復加百倍，始成一相功德。復加百倍，始成眉間白毫相功德。復加百倍，始成一無見頂相。復加百倍，始成蠡髻功德）。仙人睹而自悲。嗟衰葉之旦暮，梵志見而興感，歎靈華之罕逢，何止蹈五把十以標奇，蒙斷菑以顯異（曹植《相論》：孔子面如蒙倛，周公形如斷菑也）。豈陽文與鬷蔑比麗，孟陬與儱廉競妍？爾道之劣，八也。


外中表威儀異九


外論曰：老教容止威儀，拜伏揖讓，玄巾黃褐，持笏曳履，法象表明，蓋華夏之古制（彈曰：道士元來本著儒服，不異俗人。至周武世始有橫被。二十四縫以應陰陽，二十四氣也。出自人情，亦無典據也）。釋訓袈裟左衽偏袒右肩，全幅橫縵之裙，半片倚支之服。禿髮露頂，狗踞狐蹲，非預人倫，實戎狄之風也。豈用茲形，制匹我威儀。此容服之異，九也。


內威儀有同異


內喻曰：玉珮金貂，莫施於樵野；荷衣蕙帶，弗踐於王庭。故應器非靈廟所陳，染衣異朝宗之服。故乘於道者，或順機而軌物；據於德者或矯時而訓世。是以剪髮文身，仲尼稱太伯之善；反常合道，詩人美棠棣之花。況將反性澄神，隔凡踐聖，而不異其容服，未之有也。故使衣象福田，器繩難量；絲桐弗惑於耳，朱紫無眩於目。輕肥罔狎其體，勢競莫駭其心。故經：“羅漢者，真人也。”聲色不能汙，榮位不能動。何必鶡冠雀弁，反拘自縛，磕齒噓氣而稱道哉？登木求魚，去之彌遠，刻船待？，何其鄙夫。爾道之劣，九也。


外設規逆順異十


外論曰：老君作範，惟孝惟忠，救世度人，極慈極愛。是以聲教永傳，百王不改，玄風長被，萬古無差，所以治國治家，常然楷式。釋教棄義棄親，不仁不孝，闍王殺父，翻說無愆；調達射兄，無聞得罪。以此導凡，更為長惡，用斯範世，何能生善？此逆順之異，十也。


內法門有漸頓


內喻曰：義乃道德所卑，禮生忠信之薄，瑣仁譏於匹婦，大孝存乎不匱。然對凶歌笑，乖中夏之容；臨喪扣盆，非華俗之訓（原壤母死，倚棺而歌，孔子助祭弗譏。子桑死，子貢吊，四子相視而笑。莊子妻死，扣盆而歌）。故教之以孝，所以敬天下之為人父也；教之以忠，敬天下之為人君也。化周萬國，乃明辟之至仁；形於四海，實聖王之巨孝。佛經言：識體輪回六趣，無非父母；生死變易三界，孰辯怨親？又言：無明覆慧眼，來往生死中，往來多所作，更互為父子。怨數為知識，知識數為怨。是以沙門舍俗趣真，均庶類於天屬；遺榮即道，等含氣於己親（行普正之心，等普親之意）。且道尚清虛，爾重恩愛；法貴平等，爾簡怨親，豈非惑也！勢競遺親，文史明事，齊桓楚穆，此其流焉。欲以訾聖，豈不謬哉？爾道之劣，十也。


九箴篇下（答九迷論）


周世無機一〓建造像塔二〓威儀器服三〓棄耕分衛四〓教為治本五〓忠孝靡違六〓三寶無翻七〓異方同制八〓老身非佛九


外論曰：夫言者非尚於華辭，貴在中理；歌者非尚於清響，貴資合節。佛經如來說法之時，諸國天子普來集聽，或放光明遍大千土，但釋迦在世之日當我周朝，史冊所書，固無遺漏，未聞天王，詣彼蔥嶺，豈於中華之帝，無善不預道場；邊鄙之君，有緣普沾法座。光明所照，則眾生離苦；而此土何辜，偏無人悟。獨隔恩外，曾不見聞，仰度能仁，不容私簡（彈曰：汝無見佛業，有謗聖愆，何得怨神，唯須自咎也）。求心責實，事舛言乖，詭妄皎然，足稱虛偽，凡夫莫悟，逐影吠聲，而世不能知，其迷一也。


內周世無機指一


內箴曰：夫淳羲麗天，蒙瞍莫鑒其色；震霆駭地，聾夫弗聆其響者，蓋機感之絕也。作暴凶蹠，孔智無以遏其心；結憤野夫，賜辯莫能蠲其忿。亦情性之舛也（《莊子》：“孔子見盜蹠，盜蹠反責孔子，孔子懼逡巡而退。”《劉子》：“孔子馬侵野人之苗，野人怒止其馬，孔子使子貢說解焉。野人逾忿，乃遣馬圉者辭焉，野人乃悅也”）。故道合則萬里懸應，勢乖則肝膽楚越，況無始結曠，惱愛與滄海校深；有為業廣，塵勞將巨嶽爭峻。群情不能頓至，故導之以積漸；眾行不可備修，故策之以限分。猶天地三化，始合於自然（《老》：“人法地，地法天，天法道”）。齊魯再變，乃臻於至道，密雲導於時雨，堅冰創於履霜，皆漸積之謂也。故二皇統化（《須彌四域經》：應聲菩薩為伏羲，吉祥菩薩為女媧），居淳風之初；三聖立言（《空寂所問經》：“迦葉為老子，儒童為孔子，光淨為顏回”），興已淳之末。玄虛衝一之旨，黃、老盛其談；詩書禮樂之文，周、孔隆其教。明謙守質，乃登聖之階梯；三畏五常，為人天之由漸。蓋冥符於佛理，非正辯之極談，猶訪道於瘖聾，麾方而莫窮遠邇，問津於兔馬，知濟而不測淺深。因斯而談，殷周之世，非釋教所宜行也。猶炎威赫耀，童子不能正目而視；迅雷奮擊，懦夫不能張耳而聽。是以河池湧泛，昭王懼於誕神，雲霓變色，穆後欣其亡聖（《周書異記》：“昭王二十四年四月八日，江河泉池悉皆泛漲。穆王五十二年二月十五日，暴風卒起，樹木摧折，天陰雲黑，有白虹之怪”）。豈能超蔥河而稟化，逾雪嶺而效誠？《淨名》：“是盲者過，非日月咎。”適欲窮其鑿竅之辯，恐傷吾子混沌之情，非爾所知，其盲一也。


外論曰：夫銅山崩，洛鍾應；葭灰缺，月暈虧。未見虎嘯而風不生，龍騰而雲不起，今釋迦所說，佛力最尊；一念運心，無不來應。故凡俗各傾財產，競造塔廟。不吝珠璣，爭陳堂宇。或範土刻檀，寫獯胡之狀；鎔金織素，代夷狄之容。妙盡丹青，巧窮剞劂，一拜一禮，冀望感通。自胡法南漸已來，六百餘載，未聞一人言能見佛，豈胡人頂禮即值如來，漢國虔恭，不逢調御？若化不到此，即是無靈。誑惑人間，空談威力，而世不能知，其迷二也。


內建造像塔指二


內箴曰：左徹慕聖，刻像而拜軒皇；句踐思賢，鎔金而模范蠡。丁蘭允孝，剞劂以代親；顏在資仁，彩璧而圖聖。故使憂喜形乎容色，精誠通乎夢寐，亦其至矣。豈如忉利不還，優填以茲鏤木；堅林晦影，阿輸於是鑄金。托妙相於丹青，寄靈儀於銑鋈。或睹真避坐，寫貌回軀（《感應傳》：“揚州長幹寺有育王像，人欲摸寫。寺僧恐損金色，不許。造像主乃至心發願，若精誠有感，乞像轉身西向。於是瑣閉高閣，明旦開視，像身宛已西向。遂許圖之”）。神應不窮，由來尚矣。自像流東被，正化南移；夕夢金人，河浮玉馬。神光導於湘水，瑞彩發於檀溪（《感應傳》：“廬陵發蒙寺，育王像記，像身出廬陵，三曲瑞光趺出，湘州昭潭，並放光明，照曜崖岸。武昌檀溪寺瑞像，身出檀溪，光映水上”）。長沙摽聚日之姿，廬嶽顯融金之質，其事廣焉，略而言矣。如幹寶《搜神》，臨川《宣驗》，及《徵應》《冥祥》《幽明錄》《感應傳》等，自漢明以下訖於齊梁，王公守牧清信士女，及比丘、比丘尼等，冥感至聖，目睹神光者，凡二百餘人。至如見跡萬山，浮輝滬瀆，清台之下睹滿月之容，雍門之外觀相輪之影。南平獲應於瑞像，文宣感夢於聖牙，蕭後一鑄而克成，宋皇四摸而不就；其例甚眾，不可具陳。豈以爾之無目，而斥彼之有靈哉？然德無不備者，謂之為“涅槃”；道無不通者，名之為“菩提”；智無不周者，稱之為“佛陀”。以此漢語，譯彼梵言，則彼此之佛，昭然可信也。何以明之？夫佛陀者，漢言大覺也；菩提者，漢言大道也；涅槃者，漢言無為也。而吾子終日踐菩提之地，不知大道即菩提之異號也；稟形大覺之境，未閑大覺即佛陀之譯名也。故莊周：“且有大覺者，而後知其大夢也。”郭注：“覺者，聖人也，言患在懷者皆未悟，丘與爾皆夢也。”注：“夫子與子遊未能忘言而神解，故非大覺也。”君子曰：孔丘之談，茲亦盡矣。涅槃寂照，不可識識，不可智知，則言語斷而心行滅，故忘言也。法身乃三點四德之所成，蕭然無累，故稱解脫。此其神解而患息也。夫子雖聖，遙以推功於佛。何者？案劉向《古舊二錄》：“佛經流於中夏，一百五十年後，老子方說五千文。”然而周之與老，並見佛經，所說言教往往可驗，故夫子有言曰：“夫易者無為也，無思也，寂然不動，感而遂通。”非天下之至神，其孰能與於此？餘今提耳語，子當舍其積迷，而何其晚悟也。支提之制，其流蓋遠。夫且封且樹，比幹以忠勁顯墳；勿剪勿伐，展季以清貞禁壟。四民懷於十善，緬邈輪王之恩，三界尊於六通，昭旌羅漢之德（《正法念經》：“四種人得樹，偷婆漢言塚。謂輪王、羅漢、辟支、如來也”）。況智周十力，德滿四弘，妙辯契於忘言，能垂訓於不測；大明窮於勿照，乃易燭於無幽。故有香炭金瓶，全身遍乎八國；光螺鮮貝，散體周於十方。乍五色凝輝，旋空彰於漢世；八彩分耀，神應顯於吳宮。爾其百鏡靈龕，千花妙塔，掌承雲露，鐸韻高風；紫柱紅梁，遙浮空界，翔鶤跂鳳，遠接虛方。盡壯麗之容，窮輪煥之美，豈夫高山仰止，不忘景行；崇表峻闕，標樹鴻猷而已哉！無以欄甃之辯，譏滄海之廣陝；榆枋之智，測昆閬之高卑乎？而汝莫知，其盲二也。


外論曰：夫禮義成德之妙訓，忠孝立身之行本，未見臣民失禮，其國可存；子孫不孝，而家可立。今瞿曇制法，必令衣同胡服，即是人中之師；口誦夷言，便為世間之貴。致使無賴之徒因斯悖逆，箕踞父兄之上；自號桑門，傲慢君王之前。乃稱釋種，不仁不孝，已著於家；無禮無恭，復形於國（彈曰：《禮》：“子冠父親醮之母親拜之，所為處高，可亦無禮無孝也。”）。斯則門門出梟鏡之子，人人養豺狼之兒，撫臆論心，良可痛矣！天道無親，華夷詎隔，唯德是輔，豈分胡漢？豈可戴巾修善，偏無勝福，禿頂行檀，獨能感果？仁惠豈可俟髡頭，守真無勞毀形貌，而世不能知，其迷三也。


內威儀器服指三


內箴曰：夫玄聖創典，以因果為宗；素王陳訓，以名教為本。名教存乎治成，因果期乎道立，立道既舍愛居首，成治亦忠孝宜先。二義天殊，安可同日而言也？沙門者，乃行超俗表，心遊塵外，威儀進趣，非法不動，容服應器，非道不行。故泥染乃萬質同歸，緇衣為眾采壞色。簡易遵於解脫，條隔象於福田，偏服示有執勞（禮：“執者袒。”），缺袂便於運役（《論語》：“褻裘長短右袂，言便於執作。”）。聖制有以，終不徒然。是以舍愛捐親，仰眾聖也；摧棄聲色，遵梵行也；剃除鬚髮，去華競也；俯容肅質，不忘敬也；分衛掃衣，支身命也；言無隱曲，離邪佞也；和聲怡氣，入無諍也；吐納安詳，慎辭令也；世貴莫屈，守貞勁也；清虛恬淡，順道性也；邪相不撓，住八正也；顏下色敬，湣眾病也；人天崇仰，三業淨也；窮玄極真，取究竟也；廣仁弘濟，亦忠孝之盛也。道士則不然。言慕道而心不染真，謂舍家而形不變俗，戴圓冠無玄象之鑒，履方屨闕地理之明。著南鄭反漢之巾，把公旗誅家之笏，飾道昱禍宋之服，曳孫恩敗晉之裳；生常之業莫廢，庸隸之役無恥，狎世則忠孝之禮虧，求仙則高尚之道缺；猶蒼蠅招白黑之論，蝙蝠有鳥鼠之譏，蓋妖惑之儔矣。爾不自見，其盲三也（《正法念經》：“譬如蝙蝠，人捕鳥時入穴為鼠。人捕鼠時出穴為鳥。今之祭酒蓋然，畜妻子謂有慈愛，勤耕稼謂不毀髮膚，王役課調則謂出家。亦猶蝙蝠之出入也”）。


外論曰：夫聖人應世，本以濟益蒼生，仰觀俯察，利安群品。是以味草木，合五穀之精；植桑柘，充八蠶之纊。故垂衣裳，存稼穡，立稷正，置司衣，以利百姓，於是乎在。若一女不織，天下為之苦寒；一男不耕，天下為之少食。今釋迦垂法：不織不耕，經無絕粒之法，田空耕稼之夫，教闕轉練之方，業廢機紝之婦。是知持盂振錫，糊口誰憑？左衽偏衣，於何取托？故當一歲之中，饑寒總至，未聞利益，已見困窮，世不能知，其迷四也。


內棄耕分衛指四


內箴曰：謀道不先於食，守信必後於饑。是以桀、溺矜耕，孔子譬諸禽獸；樊須學稼，仲尼譏於小人。稷下無位而招祿，高其賢也；黔婁非仕而獲賜，尚其清也。善人之道，何必耕稼？吾請言之。釋教驗於因果，該三世之洪源；仙道尚於金玉，勞一生之虛費。何者？夫賢愚壽妖，信於指掌，貧富貴賤，昭於目前。報應則形影無差，業緣亦聲響不異，此其旨也。未見服丹不死，餌液長生。《古詩》：“服食求神仙，多為藥所誤；不如飲美酒，被服紈與素。”寄語後世人，道士慎莫作；言虛棄功夫，浪夭年壽也。汝有轉練之方，何因更請田地？又談織紝之婦，必知並畜妻房。故應道士專耕，女冠勤織，何為莫充糊口，恒闕資身？如其不織不耕，即墮負處，竊見樓觀黃巾，脫鹿皮而耩地；玄都鬼卒，舍橫帔而偶耕。既無絕粒之人，頗慚容作之倦。自舂自磨，餧在其中，勞形怵心，何道之有？尋漢安元年，歲在壬午，道士張陵分別黃書：“男女有和合之法，三五七九交接之道。其道真決，在於丹田，丹田玉門也。唯以禁秘為急，不許泄於道路，道路溺孔也。”呼為師友父母，臭根之名。又：“女兒未嫁者，十四已上，有決明之道。”故《注五千文》：“道可道者，謂朝食美也。非常道者，謂暮成屎也。兩者同出而異名，謂人根出溺；溺出精也。玄之又玄者，謂鼻與口也。”陵美此術，子孫三世，相繼行之。汝法如是穢亂生民，若勸百姓依汝法行，則不孝不恭，世出豺狼之種；無禮無義，家生梟鏡之兒，明矣！夫辯奇貨者，采驪珠不忌九洄之深；求華璞者，追藍琰無憚三襲之險。貴其寶也。慕至道者，窺其戶牖，輕勢利於鴻毛，入其隩隅，忽榮位於脫屣。重其真也。故能使倦夫不愛其力，貧客不吝其財，蓋希冥益，非其迷也。至若仙術誕妄，源流久矣。韓終、徐福，始詐於秦邦；文成、五利，紹偽於漢國。敘控鶴，弗克陵雲之實；言餐霞，莫睹療饑之信。致有猱猿蜃蛤之論（曹植《辯道論》：“仙人者，黨猱猿之屬，與世人得道，化為仙人。夫雉入海化為蛤，燕入海化為蜃，當其徘徊其翼差池，其羽猶自識也。忽然自投，神化體變，乃更為魚鱉，豈復識翻翔林薄，巢垣屋之娛乎？牛哀病而為虎，逢其兄而噬之。若此者，何貴於變化耶”），係風捕影之談。故棄實瓠者以非器也，廢石田者以難藝也，賤左道者以虛偽也。蓋撿實則積其所同，究虛則集其所異；理符則世重，情詭則物違。故常事耳，豈曰迷乎？卑道尊佛，不亦可矣，而弗自知，爾盲四也。


外論曰：夫國以民為本，本固則邦寧。是以賜及育子之門，恩流孕婦之室。故子孫享祀，世載不虧，雖至孝毀躬不令絕祀。故得國家富強，天下昌盛。未聞人民雕盡，家國可存。今佛教即不妻不娶，名為奉法，唯事早逝，號得涅槃。既闕長生之方，又無不死之術？斯一世之中，家國空矣！俗人雖欲求福，不知形命以殘，競慕家安，豈覺宗禋久滅？可謂畏死而服苟吻，懼溺而赴長河。且天皇地皇之世，無佛而祚延；後趙後魏已來，有僧而運促。正由真偽混雜，禮樂不調，世不能知，其迷五也。


內教為治本指五


內箴曰：夫澄神反性，入道之要門，絕情棄欲，登聖之遐本。故道高者尚，德弘者賞。以道傳神，以德授聖，神聖相傳，是謂良嗣。塞道之源，伐德之根，此謂無後。非棄欲為無後也。子不聞乎？昔何尚之言，釋氏之化，無所不可，諒入道之教源，誠濟俗之稱首。夫行一善則去一惡，去一惡則息一刑；一刑息於家，則萬刑息於國。故知五戒十善，為正治之本矣。又五戒修而惡趣減，十善暢而人天滋，人天滋則正化隆，惡趣衰而災害殄（《正法念》經：“人不持戒，諸天減少阿修羅。盛善龍，無力惡龍。有力惡龍，有力則降霜雹。非時暴風疾雨，五穀不登，疾疫兢起，人民饑饉，互相殘害。若人持戒多，諸天增足威光，修羅減少，惡龍無力，善龍有力。善龍有力，風雨順時，四氣和暢，甘雨時降，穀稔豐登，人民安樂，兵戎戢息，疾疫不行”）。猶屏薪去草，益重而難彰，絕焰息煨，績微而易顯。且強骨弱氣，李叟之至談；實髓愛精，仙家之奧旨。今反謂淫欲為妙訓，妻子為化源，宗老而毀其言，鎙仙而棄其術。且愛犬馬者，貴其識恩，嫉梟獍者，惡其反噬。爾則警夜代勞，功劣於犬馬；逆鱗反舌，釁深於梟鏡。雄虺九首，不其然乎？載鬼一車，籲可畏也。且運祚修短，雖曰天命，興替延促，抑亦人符。故堯、舜、禹、湯，咸享嘉壽，桀、紂、幽、厲，無終永年。姬發履道而齡長，嬴政刑淫而祚短（陳思論昔堯、舜、禹、湯、文、武、周、召、太公、並享百年之壽，七聖三賢，並行道修政。聖治天下，不足損神。賢宰一國，不足勞思，是以各盡其天年。桀放鳴條，紂死牧野，犬戎殺幽，厲王不終。周祚八百，秦滅於二世。此時本無佛僧也）。謨誥在目，非曰虛談，豈無佛而祚延，有佛而運局？談何容易！談何容易！惜哉！吾子自貽伊戚，良足歎矣；昏若夜遊，爾盲五也。


外論曰：夫孝為德本，人倫所先，莫大之宗，固惟恃怙；昊天之澤，豈曰能酬？故生盡溫清之恭，終備墳陵之禮。今佛垂訓必令棄爾骸骨，捐茲草野，多出財賄，營我塔廟。遂使愚夫惑亂，廢茲典禮，考妣棺柩，曾無封樹之心（彈曰：觀夫上皇之世，不行殯葬之禮。始於塱周窀穸之事，故有藤緘槥櫝，瓦掩虞棺，皆起於中古也。暨周文之日，以骸骨暴露於野，因收而藏之，始行葬禮。故：葬者，藏也。欲人之所不見，是以夫子病篤，門人欲厚葬之。孔子聞曰：吾其欺天乎？當選不毛之地，不封不樹，唯棘唯欒。言俯同末世，行於葬禮。蓋未能免俗）；戎狄屍靈，翻盡雕莊之妙。且神不享非其族，物不祀非其先，不敬其親，而敬他人，其此謂矣。且水葬、火葬，風俗不同。埋屍、露屍，鄉邦本異。舍己徇他，用為求福，豈知土壤斯異，各自而然。世不能知，其迷六也。


內箴忠孝無違指六


內箴曰：導啞聾者，必俯仰而指撝；啟愚滯者，亦提耳而舉掌。夫人倫本於孝敬，孝敬資於生成。故：非父母不生，非聖人不立，非聖者無法，非孝者無親。此則生成之義通，師親之情顯。故顏回死，顏路請子之車。孔子：“回也視餘猶父，餘不得視回猶子。”蓋其義也。且愛敬之禮異，容不出於二理；賢愚之性殊，品無越於三階。故生則孝養無違，死則葬祭以禮。此禮制之異也。小孝用力，中孝用勞，大孝不匱，此性分之殊也。比夫釋教，其義在焉。至如灑血焚軀之流，寶塔仁祠之禮，亦敬始慎終之謂也。暨於輪王八萬，釋主三千（《阿育王經》：王殺八萬四千宮人，夜聞宮中有哭聲，王悔為造八萬四千塔。今此震旦亦有在者。釋提桓因天上造三千偷婆），竭溟海而求珠，淨康衢而徙石，蓋勞力也。總群生為己任，等含氣於天屬，棲遑有漏之壞，負荷無賴之儔，蓋勞心也。回軒實相之域，凝神寂照之場，指泥洹而長歸，乘法身而遐覽，斯不匱之道也。暨乃母氏降天，剖金棺而演句；父王即世，執寶床而送終（《智度論》：“淨飯王終，佛自執繩床一腳。”至闍維處，示於後世，一切眾生，報生養之恩）。孝敬表儀，茲亦備矣。教棄骸骨，從何而至哉？且經勸屍陀，普施飛走，意存宿債，冀免將來。不若莊周非末代厚葬，失禮之本，而螻蟻何親，禽獸何疏？生既以身為逆旅，死當以天地為棺槨，還依上古不許埋藏嫌物，輕生重死之弊也。求仙道者，或負笈從師，擔簦遠嶽，披蘿緝蕙，鳥曳熊經，金灶罕成，玉華難覯，凝髓化骨，空致斯談；載憑螭，未睹其實。或捐骸地胇，喪骨天台，生闕蒸養之恩，死無冥益之利。例心危於庶物，邪網掛於群生，九族延毀正之殃，六親招罔聖之業。攀危據朽，諒足寒心。傲然不懼，何愚之甚？爾盲六也。


外論曰：夫華夷語韻不同，然佛經稱“釋迦牟尼”者，此是胡語。此土翻譯乃曰“能儒”。能儒之名，位卑周、孔，故沒其能儒之劣名，而存釋迦之戎號。所言“阿耨多羅三藐三菩提”者，漢言“阿無”也。耨多羅，上也；三藐三，正遍知也；菩提，道也。此土先有無上正真之道，老莊之教，胡法無以為異，故不翻譯。又“菩薩摩訶薩”者，漢言“大善心眾生”，此名下劣，非為上士。掩其鄙稱，亦莫有翻。凡不譯之流，其例如是。蒙覆世俗，惑亂物心。然厭舊尚新，流蕩之常弊；惡同好異，恒俗之鄙情。是以邯鄲有匍匐之賓，弱喪有忘歸之客。世不能知，其迷七也。


內三寶無翻指七


內箴曰：夫名無得物，蓋謂實賓。豈以順世假談，格玄聖之優劣？夫荀家以首名質，仲氏將山制名。山高於丘，仲仁未弘夫子；首總於耳，荀德不逮老聃。能儒之名，何容遂卑周孔？然釋迦之號，義含多種，遍能貫於萬德，不可以仁偏訓通。仁絕於四句，安得將能定翻述者？事不得已，強復存其舊號耳。又言道家舊有正信遍知，道與菩提不異者，信是正教流後偽竊此名，核實尋源，豈得斯號？夫上法高勝，道義清通，正實翻邪，真由反偽。今符書咒詛，不可謂正；薰蕕混雜，不可謂真（《道士畏鬼章符》：“左佩太極章，右帶昆吾鐵，指日即停輝，擬鬼千里血。”造黃神越章殺鬼，又造赤章法亦殺人）。守雌羨下，非名為上（《老》：“莫若守雌”，又：“道性近水”）；鉗口膠目，安得稱道（《莊子》：“膠離朱之目，鉗楊墨之口”）？猶春鳥囀哢，或似於歌；鳥無能歌之實。秋蟲蠹木，或近於字；蟲闕解字之真？名實斯濫，蓋此之謂也。又疑菩薩不翻，茲謬益甚。《書》上聖達於鴻螟，皆有蟲稱。經言：多足二足，如來最尊。然騑蟄通於含靈，眾生豈越凡聖，大心之稱，非為下劣。子雖洗垢求疵，無損南威之麗；捧心學疾，未變西施之妍。當更為爾陳其指掌。“釋迦”是佛顯名，“菩提”是法尊稱，“菩薩”為僧導首。三寶勝號，譯人存其本名。非如朱門玉柱之讖，陽父陰母之謠（《黃書》：“開命門，抱真人，嬰回龍，虎戴三，五七九，天羅地網開朱門。進玉柱，陽思陰，母白如玉，陰思陽，父手摩捉”）。號馬屎為靈新，呼口唾為玉液（呼叩齒為天鼓，咽唾為醴泉，馬屎為靈薪，老鼠為玉璞。出《上清經》）。事鄙而怯彰，辭穢而難顯。猶靈鳳以容德希睹，鼢鼠以醜懼潛形，雖隱質事同，嗤妍異矣。冥焉不知，爾盲七也。


外論曰：夫聖人應化，隨方接引。在胡則禿髮露頂，處漢則端委搢紳，此華夷之常形，非教方之勝負。若佛苟令去茲冠冕，皂服披緇，棄我華風，遠同胡俗，則不能兼通冠冕，便是智力不周。何謂隨方現形，而為設教；苟若不能，則佛自是天竺之胡神，非中華之大聖。豈有禿髮之訓，施於正國？若漢學胡形，剪髮便名事佛；則應胡習漢法，著巾亦為奉道。是知露頂括髮，鄉俗不同。嗟乎！士民用為修善，可謂貴鄰室之弊襜，賤自家之黼黻。世不能知，其迷八也。


內異方同制八


內箴曰：夫至道應運無方，聖賢乘機引物。子居九夷，不患其陋。禹入裸國，欣然解裳，姬伯適越而文身，武靈順世而胡服，雖復筌蹄異術，而魚兔之功齊矣。況變俗緘心，毀形結志，去簪纓以會道，棄鬚髮以修真，聖製不徒，其有致矣。但仁義變於三遊，盜蹠資於五善，聖教綿遠，終使鼠璞濫名（《劉子》：“周人謂死鼠為玉璞”），玄化幽微，遂令雞鳳混質（《文子》：“楚人以山雞為鳳”）。故九十五種騰翥於西戎，三十六部淆亂於東國。至如優婁佉子之論，衛世師主之經（《涅槃》《衛世師論》也），吉頭夷羅之仙（火仙外道名“吉波頭”，水仙外道名“夷叔羅”），末伽闍夜之道（若提子斷見外道也）；或托水火而要聖，憑日月而鎙神，執四大以非因，指三業為無報。滯識將冥山等闇，邪心與昧穀同昏，如斯之流，西土之邪論也。其次鬼笑靈談，安歌浩唱；吞刀吐火，駭仲卿之庸心；漱雨噓風，驚劉安之淺慮。或身佩中黃之籙，口誦靈飛之符，蹈金闕而遊神，憑玉京而洗累。若此之例，東區之異學也。並皆邪網覆心，倒針刺眼，深持惑塹，高築疑城，各抱一隅，迷淪於三界。爭守二見，沈晦於九流；識體輪回，無明翳其住本；心用浮動，取相溺其長源。大聖道眼預觀，隨機授藥，誕質西土，正教東流。疾重則親降醫王，患輕則寄方遙授，偏裨以剪梟獍，重將而戮鯨鯢。此亦釋門和扁之術，法王孫吳之勢也。聖無二制，容服義均，猶清濟濁河，歸滄海而同味；綠膺絳顙，集須彌而共色。衝和子曰：璿璣文者，皆是求神仙不死之道，其次則養我今日身命，駐采延華。儻至三五百年，以此為真耳。長生久視，義在於斯。今之道士，所學之法，不復以此為念。然大都止令如佛家身死神明更生勝地耳。若不復貴此身者，不如專心學佛道，佛道營練精神，日明日益。甚有名理定慧之法，孱然可修，何勞勤苦？自名道士，而實是學佛家僧法邪？學又不專，蓋是圖龍畫虎之儔耳。何不去鹿巾，釋黃褐，剃鬚髮，染袈裟，而歸依世尊耶？世間道士經及行道，義理則約數論而後通（言采佛家經論，改作道書。如《黃庭》《元陽》《靈寶》《上清》等經，及《三皇》之典，並改換《法華》及《無量壽》等經而作），修心則依坐禪而望感（言改坐禪之名，為思神之號）。上清尤高，而未逾上界之域；太清仙法，又棄置而不論。未知何法取異佛家，而稱為道士也？其得意者，當師佛矣。子是南人，躬學茅山道士衝和子之法。衝和子與陶隱居，常以敬重佛法為業，但逢眾僧，莫不禮拜；岩穴之內，悉安佛像，自率門徒，受學之士，朝夕懺悔，恒讀佛經。案璿璣抄文，衝和所制，以非當世道士不敬佛者。故陶隱居答大鸞法師書：“去朔耳聞音聲，茲晨眼受文字，或由頂禮歲積，故致真應來儀。正爾整拂藤蒲，采汲花水，端襟儼思，佇聆警錫也。弟子華陽陶弘景和南。”汝師事佛敬僧，曾無異說，爾何自陷，違背本宗？不義不仁，罪招極法。《牟子》論：“堯、舜、周、孔、老氏之化，比之於佛，猶白鹿之與麒麟。”而子不能悟，其盲八也。


外論曰：天皇九紀之前，書契未作。太昊六爻之後，文字乃興。自爾已來，漸弘載籍；前賢往聖，皆著典墳，揖讓幹戈，備陳篆冊。所以左史右史，記事記詞，直筆直言，無矯無妄。《魏書·外國傳》，皇甫謐《高士傳》並曰：“桑門浮圖經，老子所作（彈曰：浮圖經者，《魏略》及《西域傳》：臨猊國有神人，名曰沙律之所傳也。沙律年老髮白，常教人為浮圖。人有災禍及無子者，勸行浮圖齋戒，令舍財贖愆。臨猊王久無太子，其妃莫耶因祀浮圖，而生太子。遂名其子為浮圖焉。前漢哀帝時，秦景使月氏國，王令太子口授於景。所以浮圖經教，前漢早行。六十三年之後，明帝方感瑞夢也。考秦景傳經，不老說。案晉世道士王浮改《西域傳》為《明威化胡經》，乃稱老子流沙教胡王為浮圖，變身作佛，方有佛興。蓋誣罔之極也。但罽賓去此萬里已還，秦漢至今，商人蕃使相繼不絕，莫傳老子在彼，《化胡》說浮圖經及身作佛，未之聞也。縱使老為浮圖，始是報恩。供養舍利，方顯聖德，何名誕哉）。”袁宏《後漢紀》：“老子入胡，分身作佛。”道家經誥，其說甚多（檢袁宏《漢記》，本無老子作佛之文。即日朝廷博識者多，豈可塞耳偷鈴，指鹿為馬？何愚之甚也）。《明威化胡》等經並：胡王不信老子，老子神力伏之，方求悔過，自髡自剪，謝愆謝罪。老君大慈，湣其愚昧，為說權教，隨機戒約。皆令投陀乞食，以制凶頑之心；赭服偏衣，用挫強梁之性。割毀形貌，示為剠劓之身；禁約妻房，絕其悖逆之種（彈曰：汝以禁約妻房而為罪者，玄都會聖，仍為燕爾之坊，至德清虛，便是同牢之觀也。既學長生，汝恒對婦，親慕李氏，皆須養兒。但李耳之宗，人人取婦；張陵、張魯，世世畜妻。故有男官女官之兩名，係師嗣師之別號。魏晉已來，館中生子，陳梁之日，靜內養兒。喚婦女為朱門，呼丈夫為玉柱。淫欲猥濁，出自道家，外假清虛，內專濁泄，可恥之甚矣）。所以謂重病加於毒藥，宜令刳腹洗腸；深罪約以嚴刑，必須誅宗滅祀。但此土君子，夙稟道真（檢《漢官儀》：景帝已來，於國學內立道館，以教學徒，不許人間別立館舍。孝梁陳齊魏之前，唯以瓠盧成經，本無天尊形像。案任子道論及杜氏幽求：道無形質，蓋陰陽之精也。《陶隱居內傳》：在茅山中立佛道二堂，隔日朝禮。佛堂有像、道堂無像。王淳《三教論》：近世道士，取活無方，欲人歸信，乃學佛家，制立形像。假號天尊，及左右二真人，置之道堂，以憑衣食。梁陸脩靜亦為此形），無勞禿頂；本遵至訓；詎假髡頭？可謂身無愆疵，而樂著杻械；家無喪禍，而念居縗絰。昏戇之甚，良可悲痛！昔漢明感夢，此法始來，還令胡人立廟，漢士不許遵行。魏承漢軌，還依舊貫。石勒之日，念其胡風，與僧澄道人嬌足毛羽，避役之流，競為剪剃。世不能知，其迷九也。


內老身非佛指九


內箴曰：大廈為眾材所成，群生非一人可化。故十方聖智，比塵沙而不窮；八萬法門，傾河海而莫測。故有此聖彼聖，殊方類於比肩；前佛後佛，異世同於繼踵。像正差降，淨穢區分，懲惡勸善，其流一也。且周孔世訓，尚無改於百王；鄒孟劇談，猶垂美於千載。豈容周姬一代而三變三遷，老氏一身而成道成佛？即是餘人無踐聖之理，群萌絕登道之期。又先譏十異，後讚一同，首軸之間，毀譽矛盾；卷舒之際，向背參商。掩目盜裘，信有斯諺。夫真偽相形，猶禾莠之相類，善耘者存禾而去莠，求道者亦依真而舍偽。沙門之勝，宗流久矣。至如漢帝降禮於摩騰（如《法本傳》），吳王屈節於康會（《吳錄》：“吳主問僧會：佛法何以異俗？答曰：為惡於顯，人得而誅之，為惡於隱，鬼得而誅之。”《易》積善餘慶，《詩》詠求福不回。雖儒俗之格言，亦佛法之漸訓也），曇始延魏君之席（《魏錄》：“拓拔燾用崔皓之說，遂滅佛法，悉毀像燒經，驅僧還俗。曇始以正旦杖錫法衣，立於城門。門者白燾，燾命斬之。三刀而不傷，刑者白燾，燾自取佩刀，又如前斫。乃內始於虎圈，虎閉眼伏頭，燾乃試置天師圈側，虎鳴吼欲噬，燾乃知佛化清高，黃老所不及。延始上席謝之”），道林登晉主之床。秦世道安，榮參共輦；趙邦澄上，寵懋錦衣（《符書》：“符主出遊，命安師共輦坐。”《高僧傳》：“石虎號澄為大和上，衣以錦繡，每上殿，敕王公等扶舁之”）。皆道降極尊，德回萬乘，良有以也。黃老之術，由來不競者，費才以捔勝損躬，崔浩以邪誣喪體（《魏書》：“崔皓、寇謙之勸拓拔燾滅正教，燾後身發惡疾，乃誅崔、寇二人”），薑斌以集詐徒質，王浮以造偽殃身。皆驗之於耳目，非取與之虛談。其崇敬也如此，其疵譴也如彼。夫顏、閔遇於孔門，摽德行之首，蘇、張逢於鬼谷，居浮詐之先。非獨人性之優劣，亦所習之真偽也。且賢佞相濫，佞泄而賢彰；聖詐難分，詐窮而聖顯。猶蛇床與蘼蕪類質，達方者辨其容；苟吻與素華齊根，曉藥者分其性。是以公旦黜而還輔，孔門虛而復盈，有自來矣。自漢明捔試，邪見折鋒，慧日凝輝，法舒蔭。薑、潘舍家入道，呂、焦棄偽從真，曹、馬傳燈而不窮，秦、魏湧泉而無竭。汝言始於澄、石，不亦誣哉！自黃老風澆，容服亦變，非道非俗，諺號閹人，善詛善罵，古名鬼卒。其救苦也，則解髮繫頸，以繩自縛，牛糞塗身，互相鞭打。其法律也，若失符籙，則倒銜手板，逆風掃地，楊枝百束，自斫自負。盜奏章也，則匍匐灰獄，背負水漚（出道士孫氏法儀）。責罰尤重，同奴隸之法。罪譴銜伏，比畜生之類。然釋門鍾磬，集眾警時，漢魏已來，道家未有金剛師子，護法善神。蓋佛教之所明，非黃領之先構，亦效他勝範，竊我聖蹤耳。故顏之推：“神仙之事，有金玉之費，頗為虛放。華山之下，白骨如莽，何有得仙之理？”縱使得仙，終當有死，不能出世，餘勸汝曹學之。佛家三世之事，信而有征，家業歸心，勿輕慢也。原夫四塵五蔭，剖折形有；六舟三駕，運載群生。萬行歸空，千門入善，辯才智慧，豈徒六經百氏之博哉？明非堯、舜、周、孔、老、莊所及，故著《歸心篇》以誡子弟。爾不能知，其盲九也。


有考古通人，與占衡君子觀李卿誹毀之論，閱開士辯正之談，詳而議之，發憤興歎。欲使邪正異轍，真偽分流，定其是非，以明得失。冀後進者永無疑焉。


通人曰：“餘觀造化本乎陰陽，物類所生，起乎天地。曆三古之世，尋五聖之文，不見天尊之神，亦無大道之像。案《靈寶九天生神章》：‘氣清高澄，積陽成天；氣結凝滓，積滯成地。人之生也，皆由三元養育，九氣結形，然後生也。’是知陰陽者，人之本也；天地者，物之根也。根本是氣，無別道神。”


君子曰：“道士《大霄隱書》《無上真書》等：‘無上大道君，治在五十五重無極大羅天中玉京之上，七寶玄台金床玉兒，仙童玉女之所侍衛，住在三十二天三界之外。’案《神仙五嶽圖》：‘大道天尊治大玄之都、玉光之州、金真之郡、天保之縣、元明之鄉、定志之里，災所不及。’《靈書經》：‘大羅是五億五萬五千五百五十五重天之上天也。’《五嶽圖》：‘都者，睹也。太上大道，道中之道神明君，最守靜居太玄之都。’《諸天內音》：‘天與諸仙，鳴樓都之鼓，朝晏玉京，以樂道君。’推此謬談，則道君是天之神明，既屬州縣，則天尊復是天之民伍。如佛家經論，三界之外，名出生死，無分段之形，離色心之境，何得更有寶台、玉山、州郡、鄉里？虛妄之甚，轉復難矜。但道家偽說，無跡可觀，習俗生常，為日已久，眾邪競敘，互有不同。如欲正名，理須詳悉。今略出緣起，隨而判之。案《周禮》，自堯已前未有郡縣，舜巡五嶽始見州名，《尚書》《禹貢》方陳州號。春秋之時，縣大郡小，以郡屬縣。漢高已來，以縣屬郡，典誥所明。九州、禹跡、百郡，秦並是也。縱有道在天上，猶應觸事無為，何因戶屬鄉居，與凡不異？既有州縣，即有官民。州牧郡守，姓何名何？鄉長里司，誰子誰弟？並是管學道士，無識黃巾，不悉古今，未窺經史，見人間置立州縣，亦言天上與世符同，保偽為真，良可羞恥。其根脈本末，並如《笑道論》中委出也。”


通人曰：“莊周：‘察其始而無生也，非徒無生，而本無形。非徒無形，而本無氣。恍忽之間，變而有氣，氣變而有形，形變而有生。人之生也，氣之聚；聚則為生，散則為死。故曰：有無相生也；萬物一也。何謂一也？天下一氣也。’推此而談，無別有道，高處大羅，獨稱尊貴。”


君子曰：“《陽氣黃精經》：‘流丹九轉，結氣成精，精化成神，神變成人。陽氣赤，名曰玄丹；陰氣黃，名曰黃精。陰陽交合，二氣降精，精化為神，精神凝結，上於九天。九天之氣，下於丹田，與神合凝，臨於命門。要須九過，是為九丹，上化下凝，以成於人。’不別有道神能宰萬物使之生也。”


通人曰：“古來名儒，及河上公，解五千文，視之不見名曰夷者，精也。聽之不聞名曰希者，神也。摶之不得名曰微者，氣也。是謂無狀之狀，無物之象。故知氣體眇莽，所以迎之不見其首；氣形清虛，故隨之不見其後。此則敘道之本，從氣而生。所以《上清經》：‘吾生眇莽之中，甚幽冥。幽冥之中，生乎空同。空同之內，生於太無。太無變化，三氣明焉。一氣青，一氣白，一氣黃。故：一生二、二生三。’案《生神章》：‘老子以元始三氣合而為一，是主人法體。精是精靈，神是變化，氣是氣象。’如陸簡寂、臧矜、顧歡、孟智周等《老子義》：‘合此三乘，以成聖體。’又：‘自然為通相之體，三氣為別相之體。’撿道所宗，以氣為本。考三氣之內，有色有心，既為色心所成，未免生死之患，何得稱常？”君子曰：“原道所先，以氣為體，何以明之？案《養生服氣經》：‘道者，氣也。保氣則得道，得道則長存。神者，精也。保精則神明，神明則長生。精者，血脈之川流，守骨之靈神。精去則骨枯，骨枯則死矣。故莊周，吹呴呼吸，吐故納新，彭祖修之以得壽考。’校此而言，能養和氣以致長生，謂得道也。”


通人曰：“縱使有道，不能自生，從自然出。道本自然，則道有所待，既因他有，即是無常。故老子：‘人法地，地法天，天法道，道法自然。’王弼之言，天地王道，並不相違，故稱法也。自然無稱，窮極之辭。道是智慧靈知之號。用智不及無智，有形不及無形。道是有義，不及自然之無義也。”


君子曰：“《易乾鑿度》：‘昔燧人氏仰觀鬥極以定方名，庖羲因之而畫八卦，黃帝受命，使大撓造甲子，容成次曆數。’五行九宮之說，自此而興。故說卦，陽取九者，立天之道；曰陰與陽。陰二陽一，則天有三焉。立地之道曰柔與剛，剛二柔一，則地亦有三。立人之道曰仁與義，義二仁一，則人亦有三。三三合九，陰陽相包以成萬物。不聞別有道神處大玄都，坐高蓋天，上羅三清，下包三界，居七英之房，出九宮之上，行神布氣，造作萬物。豈非惑亂，陷墜人間耶？校功則業殊，比跡則事異。沙門旌德而靡違，道士言行而多過，立不刊之遐跡，建不朽之玄猷。洋洋乎弗可尚也，其唯釋教歟？豈以拗堂小水，匹憑夷大波者哉？非所類矣！

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十四


○辨惑篇第二之十


△內德論──門下典儀李師政


若夫十力調御，運法舟於苦海；三乘汲引，坦夷途於火宅；勸善進德之廣，七經所不逮，戒惡防患之深，九流莫之比。但窮神知化，其言宏大而可驚，去惑絕塵，厥軌清邈而難蹈。華夷士庶，朝野文儒，各附所安，鮮味斯道。自非研精以考真妄，沈思而察苦空，無以立匪石之信根，去若網之疑蓋。遠則淨名、妙德，知道勝而服勤；近則天親、龍樹，悟理真而敦悅。羅什、道安之篤學，究玄宗而益敬；僧睿、慧遠之歸信，迄皓首而彌堅。邁士安之淫書，甚宣尼之玩《易》，千金未足驚其視，八音不能改其聽。聞之博而樂愈深，思之深而信彌篤，皆欲罷而不能，則其非妄也。必矣哉！


我皇誕膺天命，弘濟區宇，覆等蒼旻，載均厚地。掃氛祲，清八表，救塗炭，寧兆民。五教敬敷，九功惟序。總萬古之徽猷，改百王之餘弊，網羅庶善，崇三寶以津梁；芟夷群惡，屏四部之稊莠。遵付囑之遺旨，弘紹隆之要術；功德崇高，昊天罔喻。但縉紳之士，祖述多途，各師所學，異論鋒起。或謂三王無佛而年永，二石有僧而政虐；損化由於奉佛，益國在於廢僧。苟明偏見，未申通理；博考興亡，足證浮偽。何則？亡秦者胡亥，時無佛而土崩；興佛者漢明，世有僧而國治。周除佛寺，而天元之祚未永；隋弘釋教，而開皇之令無虐。盛衰由布政，治亂在庶官，歸咎佛僧，實非通論。且佛唯弘善，不長惡於臣民；戒本防非，何損治於家國？若人人守善，家家奉戒，則刑罰何得而施？禍亂無由而作？騏驥雖駿，不乘無以致遠，藥石徒豐，未餌焉能愈疾？項籍喪師，非范增之無算；石氏興虐，豈浮圖之不仁？但為違之而暴亂，未有遵之而凶虐。由此觀之，亦足明矣。復有謂正覺為妖神，比淨施於淫祀，訾而謗之，無所不至。聖朝勸善，立伽藍以崇福；迷民起謗，反功德以為尤。此深訕上，非徒毀佛。愚竊撫心而太息，所以發憤而含毫者也。忝賴皇恩，預沾法雨，切磋所惑，積稔於茲，信隨聞起，疑因解滅。昔嘗苟訾而不信，今則篤信而無毀。近推諸己，廣以量人，凡百輕毀而弗欽，皆為討論之未究。若令探賾索隱，功齊於澄、什，必皆深信篤敬，志均於名僧矣。師政學匪鉤深，識不臻妙，少有所聞，微去其惑。謹課庸短，著論三篇。辯惑第一，明邪正之通蔽；通命第二，辯殃慶之倚伏；空有第三，破斷常之執見。核之以群言，考之以眾善，上顯聖朝之淨福，下折淫祀之虛誹。徒有斯意，實乏其才，屬辭鄙陋，援證膚淺。雖竭愚勤，何宣聖德？庶同病而未愈者，聞淺譬而深悟也。如藩籬之卉，或蠲疾於腹心；藜藿之餐，儻救餒於溝壑。若金丹在目，玉饌盈案，顧瞻菲薄，良足陋矣。


辨惑篇第一


〓〓一惑佛出西胡〓二惑周孔不言〓三惑毀佛譽道〓四惑比佛妖魅〓五惑昔有反僧〓六惑比僧土梟〓七惑譏毀鬚髮〓八惑{泥土}種事{泥土}〓九惑有佛政虐〓十惑無佛民


和有辯聰書生，謂忠正君子曰：“蓋聞釋迦生於天竺，修多出自西胡，名號無傳於周、孔，功德靡稱於典謨。實遠夷所尊敬，非中夏之師儒。逮攝摩騰之入漢，及康僧會之遊吳，顯舍利於南國，起招提於東都，自茲厥後，乃尚浮圖。沙門盛洙泗之眾，精舍麗王侯之居，既營之於爽塏，又資之以膏腴，擢修幢而曜日，擬甲第而當衢。王公大人，助之以金帛，農商富族，施之以田廬。其福利之焉在，何尊崇之有餘也？未若銷像而絕鐫鑄，貨泉可以無費；毀經以禁繕寫，筆紙不為之貴；廢僧以從編戶，益黍稷之餘稅；壞塔以補不足，廣賑恤之仁惠。欲詣闕而效愚忠，上書而獻斯計，竊謂可以益國而利民矣。吾子以為何如乎？”


忠正君子曰：“是何言之過歟？非忠孝之道也。夫忠臣奉國，願受福之無疆，孝子安親，務防災於未兆。聞多福之因緣，求之如不及，睹速禍之萌抵，避之若探湯。國重天地之祈，祈於福也；家避陰陽之忌，忌於禍也。福疑從取，禍疑從去，人之情也，忠之道焉。子乃去人之所謂福，取人之所謂殃，豈忠臣奉國之計，非孝子安親之方也。觀匹夫之自愛，尚不反醫而違卜，況忠臣之愛君，如何勸殃而阻福乎？何異采藥物以薦君，而取農、岐之所忌；求醫術以奉親，而反和、鵲之深致。彼勸取忌而用毒，良非重慎之至意。施諸己而猶懼矣，矧敢安於所天乎？若夫廢宗廟之粢盛，供子孫之魚肉，毀蒸嚐之黻冕，充僕妾之衣服，苟求惠下之恩，不崇安上之福，恨養親之費膳，思廢養以潤屋，如此者可謂忠乎？可謂孝乎？且夫周棄弘播殖之教，遂配稷以長尊；勾龍立水土之功，亦為社而恒敬。坊墉小益，尚參八蠟之祭，林澤微靈，猶行一獻之祀。況夫三達無閡之智，百神無以儔；十力無等之尊，千聖莫之匹。萬惑盡矣，萬德備矣，梵天仰焉，帝釋師焉。道濟四生，化通三界，拔生死於輪回，示涅槃之常樂，身光赫奕，奪朗日之流暉；形相端嚴，具聖人之奇表；微妙玄通，周孔未足擬議；博施兼濟，堯舜其猶病諸。等慈而無棄物，可不謂之仁乎？具智而有妙覺，可不謂之聖乎？夫體仁聖之德者，豈為譎誑之說哉？靜而思之，蔑不信矣。至如立寺功深於巨海，度僧福重於高嶽，法王之所明言，開士之所篤信。若興之者增慶益國，不亦大乎？敬之者生善利民，不亦廣乎？或小損而大益，豈非國之所宜崇乎？或小益而大損，豈非民之所當避乎？法眼明了，睹福報之無量；金口信實，說咎因之不朽。凡百士民，皆非目見，縱未能信其必爾，亦何以知其不然哉？冥昧不可以意決，深遠唯當以聖證。豈不冀崇之福，資於君父，畏毀之累，及於家國乎？臣無斯慎於其君，非忠臣也；子無此慮於其親，非孝子也。子欲苟遂娟嫉之褊心，不弘忠慎之深慮，阻祈福之大緣，毀安上之善業，乃取咎之道也，豈盡忠之義哉？餘昔篤志於儒林，又措心於文苑，頗同吾子之言論，良由聞法之遲晚，賴指南以去惑，幸失途之未遠，每省過而責躬，則臨餐而忘飯。子若博考而深計，亦將悔迷而知返矣。竊聞有太史令傅君者，又甚餘曩日之惑焉。內自省於昔迷，則十同其五矣。請辯傅君之惑言，以釋吾子之邪執。


傅謂佛法本出於西胡，不應奉之於中國。餘昔同此惑焉，今則悟其不然矣。夫由餘出自西戎，輔秦穆以開霸業；日鳷生於北狄，侍漢武而除危害，臣既有之，師亦宜爾。何必取其同俗而舍於異方乎？師以道大為尊，無論於彼此；法以善高為勝，不計於遐邇；若夫尚仁為美，去欲稱高，戒積惡之餘殃，勸為善以邀福，百家之所同，七經無以易。但褊淺而未深至，齷齪而不周廣，其恕己及物，孰與佛之弘乎？其睹末知本，孰與佛之遠乎？其勸善懲惡，孰與佛之廣乎？其明空析有，孰與佛之深乎？由此觀之，其道妙矣。聖人之德，何以加焉？豈得以生於異域而賤其道，出於遠方而棄其寶，夫絕群之駿，非唯中邑之產；曠世之珍，不必諸華之物。漢求西域之名馬，魏收南海之明珠，貢犀象之牙角，采翡翠之毛羽，物生遠域，尚於此而為珍，道出遐方，獨奈何而可棄？若藥物出於戎夷，禁咒起於胡越，苟可以蠲邪而去疾；豈以遠來而不用之哉？夫滅三毒以證無為，其蠲邪也大矣！除八苦而致常樂，其去疾也深矣！何得拘夷夏而計親疏乎？況百億日月之下，三千世界之內，則中在於彼域，不在於此方矣。


傅謂《詩》《書》所未言，以為修多不足尚，餘昔同此惑焉，今又悟其不然矣。


夫天文曆象之秘奧，地理山川之卓詭，經脈孔穴之診候，針藥符咒之方術，詩書有所不載，周孔未之明言，然考之吉凶而有征矣，察其行用而多效矣。且又周、孔未言之物，蠢蠢無窮；《詩》《書》不載之法，茫茫何限？信乎書不盡言，言不盡意。何得拘六經之局教，而背三乘之通旨哉？夫能事未興於上古，聖人開務於後世，故棟宇易橧巢之居，文字代結繩之制。飲血茹毛之饌，則先用而未珍；火化粒食之功，雖後作而非弊。彼用舍之先後，非理教之通蔽，豈得以《詩》《書》早播而特隆，修多晚至而當替？人有幼啖藜藿，長飯粱肉，少為布衣，老遇侯服，豈得以藜藿先獲，謂勝粱肉之味？侯服晚遇，不如布衣之貴乎？萬物有遷，三寶常住，寂然不動，感而皆遇，化身示隱顯之跡，法體絕興亡之數。非初誕於王宮，不長逝於雙樹，何得論生滅於赴感，計修促於來去乎？


傅氏譽老子而毀釋迦，讚道書而非佛教，餘昔同此惑焉，今又悟其不然也。夫釋、老之為教，體一而不二矣。同蠲有欲之累，俱顯無為之宗。老氏明而未融，釋典言臻其極。道若果是，佛固同是而無非，佛若果非；道亦可非而無是。理非矛盾之異，人懷向背之殊，既同眾狙之喜怒，又似葉公之愛畏。至如柱下道德之旨，漆園內外之篇，雅奧而難加，清高而可尚。竊常讀之，無間然矣。豈以信奉釋典而苟訾之哉？抑又論之，夫生死無窮之緣，報應不朽之旨，釋氏之所創明，黃老未之言及。不知今之道書，何因類於佛典？論三世以勸戒，出九流之軌躅，若目睹而言之，則同佛而等其照；若耳聞而仿之，則師佛而遵其說。同照則同不當非，相師則師不可毀，譽道而非佛，何謬之甚哉？


傅：‘佛是妖魅之氣，寺為淫邪之祀。’此其未思之言也。妖唯作孽，豈弘十善之化？魅必憑邪，寧興八正之道？妖猶畏狗，魅亦懼貓，何以降帝釋之高心，摧天魔之巨力？又如圖澄、羅什之侶，道安、慧遠之儔，高德高名，非狂非醉，豈容舍愛辭榮，求魑魅之邪道；勤身苦節，事魍魎之妖神？又自昔東漢至我大唐，代代而禁妖言，處處而斷淫祀。豈容舍其財力，放其士民，營魑魅之堂塔，入魍魎之徒眾？又有宰輔冠蓋，人倫羽儀，王導、庾亮之徒，戴逵、許詢之輩，置情天人之際，抗跡煙霞之表。並稟教而歸依，皆厝心以崇信，豈容尊妖奉魅以自屈乎？良由睹妙知真使之然耳。又傅氏之先，毅字武仲，高才碩學，世號通人，辯顯宗之祥夢，證金人之冥感。釋道東被，毅有功焉。竊揆傅令之才識，未可齊於武仲也。何為毀佛謗法，與其先之反乎？吳尚書令闞澤對吳主孫權曰：‘孫老二家，比方佛法，優劣遠矣。何以言之？孔老設教法天以制，不敢違天；諸佛說諸教天奉而行，不敢違佛。以此言之，實非比對。’愚謂闞子斯論，知優劣之一隅矣。凡百君子，可不思其言乎？夫大士高僧觀於理也深矣，明主賢臣謀於國也忠矣，而曆代寶之以為大訓。何哉？知其窮理盡性，道莫之加故也。傅氏觀不深於名僧，思未精於前哲，獨師心而背法，輕絕福而興咎，何其為國謀而不忠乎？為身慮而不遠乎？大覺窮神而知化，深勸思患而豫防，惟百齡之易盡，嗟五福其難常。命川流而電逝，業地久而天長，三塗極而杳杳，四流無際而茫茫，憑法舟而利濟，藉信翮以高翔，宜轉咎而為福，何罔念而作狂也。


傅：‘趙時梁時皆有僧反，況今天下僧尼二十萬眾。’此又不思之言也。若以昔有反僧而廢今之法眾，豈得以古有叛臣而棄今之多士；鄰有逆兒而遂己之順子，昔有亂民而不養今之黎庶乎？夫普天之下，出家之眾，非雲集於一邑，實星分於九土。攝之以州縣，限之以關河，無征發之威權，有憲章之禁約。縱令五三凶險，一二闡提，既無緣以烏合，亦何憂於蟻聚？且又沙門入道，豈懷亡命之謀？女子出家，寧求帶甲之用？何乃混計僧尼之數，雷同梟獍之黨，構虛以亂真，蔽善而稱惡。君子有三畏，豈當如是乎？夫青衿有罪，非關尼父之失；皂服為非，豈是釋尊之咎？僧幹朝憲，尼犯俗刑，譬誦律而穿窬，如讀禮而驕倨，但以人稟頑嚚之性而不遷於善，非是經開逆亂之源而令染於惡。人不皆賢，法實盡善，何得因怒惡而及善，以咎人而棄法？夫口談夷惠而身行桀蹠，耳聽《詩》《禮》而心存邪僻，夏殷以降，何代無之？豈得怒蹠而尤夷惠，疾邪而廢《詩》《禮》？然則人有可誅之罪，法無可廢之過。但應禁非以弘法，不可以人而賤道。竊篤信於妙法，不苟黨於沙門，至於耘稊稗以植嘉苗，肅奸回以清大教，所深願矣。


傅：‘道人土梟，驢騾四色，皆是貪逆之惡種。’此又不思之言也。夫以舍俗修道，故稱道人，學道離貪，何名貪逆？若貪菩提道，逆生死流，則傅子興言，未達斯旨。觀沙門之律行也，行人所不能行，止人所不能止，具諸釋典可得而究。蠕動之物，猶不加害，況為梟鏡之事乎？嫁娶之禮尚舍不為，況為禽獸之行乎？何乃引離欲之上人，匹聚{鹿匕}之下物？援有道之賢俊，比無知之驢騾？毀大慈之善眾，媲不祥之惡鳥，謂道人為逆種，以梵行比獸心，害善一何甚乎？反白為黑，頓如此乎？


餘昔每引《孝經》之不毀傷，以譏沙門之去鬚髮，謂其反先王之道，失忠孝之義。今則悟其不然矣。若夫事君親而盡節，雖殺身而稱仁，虧忠孝而偷存，徒全膚而非義。論美見危而致命，禮防臨難而苟免，何得一概而訶毀傷，雷同而顧膚髮？割股納肝，傷則甚矣；剔鬚落髮，毀乃微焉。立忠不顧其命，論者莫之咎；求道不愛其毛，何獨以為過？湯恤蒸民，尚焚軀以祈澤；墨敦兼愛，欲磨足而至頂。況夫上為君父深求福利，鬚髮之毀何足顧哉！且夫聖人之教，有殊途而同歸；君子之道，或反經而合義。則太伯其人也，廢在家之就養，托采藥而不歸，棄中國之服章，依剪髮以為飾，反經悖禮，莫甚於斯。然而仲尼稱之曰：“太伯可謂至德矣。”其故何也？雖跡背君親，而心忠於家國，形虧百越，而德全乎三讓，故太伯棄衣冠之制，而無損於至德。則沙門舍搢紳之容，亦何傷乎妙道？雖易服改貌，違臣子之常儀，而信道歸心，願君親之多福。苦其身意，修出家之眾善；遺其君父，以曆劫之深慶。其為忠孝，不亦多乎？謂善沙門為不忠，未之信矣。


傅又：‘西域胡人因泥而生，是以便事泥瓦。’此又未思之言也。夫崇立靈像，摸寫尊形，所用多塗，非獨泥瓦。或雕或鑄，則以鐵木金銅；圖之繡之，亦在丹青縑素。復謂西域士女，遍從此物而生乎？且又中國之廟，以木為主，則謂制禮君子，皆從木而育耶？親不可忘，故為之宗廟；佛不可忘，故立其形像。以表罔極之心，用申如在之敬，欽聖仰德，何失之有哉？夫以善為過者，故亦以惡為功矣。


傅又：‘帝王無佛則國治年長，有佛則政虐祚短。’此又未思之言也。則謂能仁設教，皆闡淫虐之風；菩薩立言，專弘桀紂之事。以實論之，殊不然矣。夫殷喪大寶，災興妲己之言；周失諸侯，禍由褒姒之笑。三代之亡，皆此物也。三乘之教，豈斯尚乎？佛之為道，慈悲喜護，齊物我而等怨親，與安樂而救危苦。古之所以得其民者，佛既弘之矣。民之所以逃其上者，經甚戒之矣。羲、軒、舜、禹之德，在六度而苞籠，羿、浞、癸、辛之咎，總十惡以防禁。向使桀弘少欲之教，紂順大慈之道，伊、呂無所用其謀，湯武焉得行其討？可使嗚條免去國之禍，牧野息倒戈之亂，夏後從洛汭之歌，楚子違乾溪之難。然則釋氏之化，為益非小，延福祚於無窮，遏危亡於未兆。傅謂有之為損，無之為益，是何言歟？是何言歟？與佛何仇，而誣之至此？佛何所負，而疾之若仇乎？


傅又：“未有佛法之前，人皆淳和，世無篡逆。”此又未思之言也。夫九黎亂德，豈非無佛之年？三苗逆命，非當有法之後。夏殷之季，何有淳和？春秋之時，寧無篡逆？寇賊奸宄，作士命於皋繇；甗狁孔熾，薄伐勞於吉甫。而傅謂佛興篡逆，法敗淳和；專構虛言，皆違實錄。一縷之盜，佛猶戒之，豈長篡逆之亂乎？一言之妄，佛亦防之，何敗淳和之道乎？惟佛之為教也，勸臣以忠，勸子以孝，勸國以治，勸家以和，弘善示天堂之樂，懲非顯地獄之苦，不唯一字以為褒貶豈止五刑而作戒？乃謂傷和而長亂，不亦誣謗之甚哉！亦何傷於佛日乎？但自淪於苦海矣。輕而不避，良可悲夫。”


於是書生心伏而色愧，避席而謝曰：“僕以習俗生常，違道自佚，忽於所未究，玩其所先述。背正法而異論，受邪言以同失。今聞佛智之玄遠，乃知釋教之忠實，豁然神悟而理攄，足以蕩迷而袪疾。雖從邪於昔歲，請歸正於茲日。謹誦來戒，以為口實矣。”


內德論通命篇第二


或曰：“聖人陳福以勸善，示禍以戒惡；小人謂善無益而不為，謂惡無傷而不去。然有殃有福之言，乃華而不實；無益無傷之論，則信而有征。何以言之也？伯夷餒矣，啟期貧矣，顏回夭矣，冉耕疾矣，或侈侈隆富，言罕及於義方，或皤皤壽考，名不稱於歿世。仁而不壽，富而未仁，書契已降，不可勝紀。故知仲尼殃慶之言，徒欺人耳。文命影響之喻，殆難信乎。有敦善行而不怠者，嗟斯言之長惑焉”。


乃論而釋之曰：夫殃福蓋有其根，不可無因而妄致，善惡當收其報，必非失應而徒已。但根深而報遠，耳目之所不該，原始而究終，儒墨之所莫逮。故隨遭之命，度於天而難詳；夭壽之年，考於人而易惑。人之為賞罰也，尚能明察而不濫；天之降殃福也，豈反淆亂而無倫哉？故知有理存焉，不可誣矣，非夫大覺而遍知者，孰能窮理而除惑哉？卜商、賈誼之為言，班彪、季康之著論，但知混而謂之命，莫辯命之所以然。何異見黍稷於倉廩，而不知得之由稼穡，睹羅紈於篋笥，而未識成之以機杼？馬遷嗟報施之爽，積疑而莫之通；范滂惑善惡之宜，含憤而無以釋。皆睹流而弗尋源，見一而不知二。惟觀釋氏之經論，可以究其始終乎！為善為惡之報，窮枝派於千葉，一厚一薄之命，照根源於萬古，辯六趣之往來，示三世之殃福。乃知形歿而業無朽焉，人死而神又生焉。或賢聖而受宿殃，六通乏適口之膳；或禽獸而荷餘福，四足懷如意之寶。為業既非一緒，感報實亦千變；業各異而隨心，報不同其如面。原其心也，或先迷而後復，或有初而無終，或惡恒而罔悔，或善粹而常崇，或為功而兼咎，或福微而慧隆，或罪均而情異，或功殊而志同。故其報也，有先號而後笑，有既得而患失，有少賤而卒凶，有始榮而終吉，有操潔而年夭，有行鄙而財溢，有同罪而殊刑，有齊德而異秩。業多端而交加，果遍酬而縷悉，譬如畫工布丹青之彩，鏡像應妍蚩之質。命招六印，達季子之遊談；業引萬金，果朱公之計術。取青紫如俯拾，有昔因之助焉；達禮樂而固窮，無宿福之資也。讀論者繼踵而張文，獨享其榮；說詩者比肩而匡鼎，偏高其位。或功勤可記，而祿不及於介推；或咎隙當誅，而爵先加於雍齒。韋賢經術，遠勝黃金之遺；趙壹文籍，不如盈囊之錢，此豈功業之異哉？故由宿命之殊耳。或材小而任大，宰衡無赫赫之功；或道著而身微，孔、墨有棲棲之辱。亦有德位俱顯，元凱列唐虞之朝；才命並隆，傅呂受鹽梅之寄，二因雙殖，則兼之也；如此一業孤修，則其偏也。若彼管仲釋囚而登相，李斯為相而被刑，范睢先辱而後榮，鄧通始富而終餒，非初訥而末辯，豈昔愚而今智？由果熟而泰來，以福盡而屯及。若敗伍胥者，宰嚭也；非由昔殃，濟張倉者，王陵也，何關往福。此為見緣而不知因，有斷見之咎矣。若業縻好爵，不念同升之恩；命偶仁風，無愧來蘇之澤，此為知因而不識緣，有背恩之罪矣。若兼達其旨，兩遣其累，進德修業，豈有閡乎？春種嘉穀，方賴夏雨以繁滋；宿殖良因，乃藉今緣而起髮。受膏澤而荒蕪，不墾之地也，遇明時而貧賤，無因之士也。因緣之旨，具諸經論，觸途而長，皆此類焉。若唯見其一，不會其二，咎累之萌，傷其德矣。觀釋典之所明也，白黑之業，有必定之與不定；禍福之報，有可轉及於無轉。為德為咎，唯禳可轉之業，若賢若愚，無移必定之命。夫大善積而災銷，眾惡盈而福滅，理之必然，信而不貳。譬如藥石勝而疾除，水雨注而焚息，巨堤之堰涓流，蕭斧之伐朝菌。但疾處膏肓，良藥有所不救；火炎原隰，滴水固其無解。鄧林之木，非隻刃而可盡，長江之流，豈一塊之能塞？大德可以掩微瑕，微功不足補大咎，鐫金石者難為功，摧枯朽者易為力。其業微者報不堅，其行堅者果必定，不堅故可轉，必定則難移。可轉之難，故三唱息巨海之波；難移之厄，則四果遇凶人之害。劉琨小賢，致反風而滅火；唐堯大聖，遭洪水之襄陵。準此而論，未足惑矣。晉文增德，殄長蛇於路隅；宋景興言，退妖星於天際，此不定之業也。邾文輕己而利民，有德而無應；楚昭引災而讓福，言善而身凶，乃必定之命也。或同惡而殊感，或善均而報異，皆昔因之所致也。何足怪之於一生哉！孔子曰：“小人不知天命而不畏。”又曰：“不知命無以為君子。”佛之所業也，儒之所謂命也，蓋言殊而理會，可得而同論焉。命係於業，業起於人，人稟命以窮通，命隨業而厚薄，厚薄之命莫非由己，怨天尤上不亦謬乎？《詩》：“下民之孽，匪降自天。”《傳》曰：“禍福無門，惟人所召。”此天之不可推，而責之於人矣。孟軻幹魯，不憾臧倉之蔽；仲由仕季，無恚伯寮之讒，則謂人之不可責而推之於天矣。其言若反其致匪殊，要而論之，同歸進德。克己戒人，以勖乾乾之志；樂天知命，蠲其戚戚之尤。夫然，故內勤克命之功，外弘不爭之德，上無怨天之咎，下絕尤人之累，行之中和，於是乎在。古之善為道者，其從事於斯乎？昔者初聞釋典，信之不篤，拘其耳目之間，疑於視聽之外，謂前因後果之說，等莊周之寓言，天上地下之談，類相如之烏有。睹奸回之漏網，則為非而不懲；聞忠直之逢尤，則輕善而無勸，甚哉此惑也。知業則不然，夫達業之君子，無私而委命，仰聖賢之清德，敦金玉之高行。無悶於陋巷之居，忘懷於名利之競，所以畢既往之餘業，啟將來之長慶，不顧流俗之嗤毀，豈求鄉曲之稱詠哉？夫種殖不見其長，有時而大；砥礪莫睹其虧，終銷厥厚。今形善惡之報，為時近而未熟；昔世吉凶之果，須數終而乃謝。譬如稼穡作甘，不朝種而夕稔；蒺藜為刺，亦春生而秋實。不耕而飽飫者，因昔歲之餘穀；不賢而富壽者，荷前身之舊福。天道無親疏，人業有盈縮，由斯以推天命，可得除疑惑矣。若夫虞、夏、商、周之典，黃、老、孔、墨之言，道惟施於一生，言罔及於三世，則可惑者有六焉，無辭以通之矣。示為善之利，謂爵賞及名譽；陳為惡之害，明恥辱與刑罰。然逃賞晦名之士，以何為利乎？苟免無恥之夫，不受其害矣。何足以為懲勸哉？可惑者一也。天與善，降之以百祥；謂神糾淫，加之以六極。然伯牛德行而有疾，天豈惡其為善乎？盜蹠凶暴而無殃，神豈善其為惡乎？何禍福之濫及哉！可惑者二也。罪隨形而並滅，功與身而共朽，善何慶之可論，惡何殃而當戒？若善惡之報，信有而非無也。食山薇而饑死，何處而加之福？膾人肝而壽終，何時而受其禍？何善惡之無報哉？可惑者三也。若禍福由其祖禰，殃慶延於子孫，考之於前載，不必皆然矣。伯宗，羊盻之嗣，絕滅於晉朝；慶父，叔牙之後，繁昌於魯國。豈祖禰之由乎？可惑者四也。若觀善察惡，時有謬於上天，故使降福流災，遂無均於下土。然天之明命，寧當暗於賞罰乎？曾謂天道不如王者之制乎？可惑者五也。若禍福非人所召，善惡無報於後，而百王賞善而刑淫，六經褒德而貶過，則為虛勸於不益，妄戒於無損，何貴孔丘之弘教，何咎嬴政之焚書乎？可惑者六也。然則善惡之所感致，禍福之所倚伏，惟限之於一生，不通之以三世，其理局而不弘矣。何以辯人之惑乎？防於惡也未盡，導於善也多闕，其取義也尚淺，其利民也猶微。比夫十力，深言三乘妙法，濟四生於火宅，運六舟於苦海，高下之相懸也，若培翽之與昆侖；淺深之不類也，匹潢汙之與江漢。何可同年而語哉！昔維摩詰之明達，及舍利弗之聰辯，經論詳之，可得而校。足以逾項托，超孔丘，邁李老，越許由，伏墨翟，摧莊周，吞百氏，該九流。書籍所載，莫之與儔。然受諸異道，不毀正信，雖明世典，常樂佛法，師事釋迦，伏膺善誘，豈不識道勝而鑽仰之乎？


內德論空有篇第三


或有惡取於空以生斷見，無所慚懼，自謂大乘，此正法所深戒也。其斷見者曰：“經以法喻泡影，生同幻化。”又：“罪福不二，業報非有。故知殖因收果之談，天堂地獄之說，無異相如述上林之橘樹，孟德指前路之梅園。權誘愚蒙，假稱珍怪，有其語焉，無其實矣。至如冉疾顏夭，以攝養之乖宜；彭壽聃存，由將衛之有術，貴賤自然而殊，苦樂偶其所遇。譬諸草木，區以別矣。若蓂莢之表祥瑞，連理之應休明，名載於竹帛，狀圖於丹青，此則草木之貴者也。若被三徑而易蔓，亙七澤而難剪，充僕妾之薪蒸，被牛羊之履踐，此則草木之賤者也。若列挺幹之峰，羅生絕跡之地，斤斧莫之及，樵蘇所不至，此則草木之全壽者也。若匠石之所數顧，農夫之所務去，遭荷之奮鋤，值般輸之揮斧，此則草木之夭命者也。若筿簜比質於松柏，蕙若同氣於蘭芷，翠陵寒而未渝，芳在幽而不已，草木之賢俊者也。若蒺藜生而見惡，枳棘多而莫美，在詩騷之比興，以匹奸而喻鄙，草木之庸猥者也。若乃異臭殊味，千品萬形，壤之所殖，胡可勝名？何業而見重？何因而被輕？何尤而速斃？何功而久生？何咎而枯槁？何福而華榮？何習而含毒？何修而播馨？此豈宿業之所致乎？乃自然而萬差耳。人之殊命，蓋亦如是。豈由前業使之然哉！然則無是無非，大乘之深理；明善明惡，小乘之淺教。愚呆者合真，謹慎者乖道，何為舍惡趣善，而起分別之心乎？”又嫌佛之說法，端緒太多，論空說有，自相乖背，此是佛鬥眾生耳，何不唯明一種之法乎？邪空之說爾，正空則不然矣。苟識空有之理者，豈發如是之言乎？


此既喻非而博，言偽而辯。懼其迷誤後人，增長邪見，聊率所聞，試論之曰：若夫如夢如幻，如響如泡，無一法而不爾，總萬象而俱包。上士觀之以至聖，至聖體之而獨超，大浸稽天而不溺，大風偃嶽而無飄，具六通而自在，越三界而逍遙。然理不自了，正觀以照；心不自寂，靜攝斯調。障不自遣，對治方銷；德不自備，勤修乃饒。六蔽既除，則真如可顯，三障未滅，則菩提極遙。故真諦離垢淨之相，俗諦立是非之條，指事必假於分別，論法豈宜於混淆，六度不可為墜苦之業，三毒不可為出世之橋。投谷難以無墜，赴火何由不燒？堯舜不可比之於昏桀，幽厲不可同之於聖堯，忠賢不可斥之於荒野，邪佞不可升之於明朝。不可反白而作黑，不可俾晝而為宵，不可以邪害於正，不可持鳳比於梟。何得同因果於兔角，匹罪福於龜毛乎？雖引大乘之妙言，不得妙之真致，說之於口若同，用之於心則異。異者何也？正法以空去其貪，邪說以空恣其愛，智者觀空以除恚，惑者論空而肆害，達者行空而慧解，迷者取空以狂悖，大士體空而進德，小人說空而善退，其殊若此，豈同致乎？良由反用正言，以生邪執矣。騏驥浮水，勤而無功，舟楫登山，勞而不進。豈騏驥、舟楫之不善哉？但浮水、登山，用之反也。讀淨名離相之典，而廢進修；誦莊周齊物之言，以縱情欲。無異策駟馬而溯流，棹方舟以登阪，望追造父之長驅，欲比越人之利涉，不亦難乎？夫淨名有清高之德，莊周無嗜欲之累，故知斷見之論空，與無為之道反矣。夫妙道之玄致，即群有以明空，既觸實而知假，亦就殊而照同。其何類也？譬如對廣鏡而傍觀，臨碧池而俯映，眾象粲而在目，可見而無實性；緣生有而成形，有離緣而喪質。水遇寒而冰壯，冰涉溫而堅失，凡從緣而為有，雖大有其何實？故天地與我皆虛，我與萬物為一，菩提不得謂為有，何況群生與眾術？故察於物而非物，取諸身而匪身，麗天著而皆妄，鎮地崇而莫真，言論窮理而無說，賓客盈堂而無人，豔色絕世而無美，瑰寶溢目而無珍，善惡殊途而不二，聖凡異等而常均。尋夫經論之大旨也，從緣以明非有，緣起以辯非無，事有而無妙實，義空而匪太虛。無人非窺戶之闃，無見非面牆之愚，無說非金人之口，無體非棘猴之軀，無動非山嶽之貌，無別非雷同之諛，無真非魚目之寶，無實非雁足之書。財比夢財而莫異，色與幻色而何殊？猗頓等原憲之產，宋裏匹平城之姝，道智了空而絕縛，俗情滯有以常拘。人與業報而非有，業報隨人而不無，天堂類天而匪妄，地獄等地而為虛。非同楊雄之假稱玉樹，曼都之矯見神居，何乃取空言而背旨，援卉木而比諸？夫夜光、結綠之寶，南威、毛嬙之色，人皆見其有而興愛，孰能體其空而不染？睚{此目}蠆介之隙，青蠅貝錦之仇，莫不著其相而興憤，鮮能比於空而不憾。獨謂鄙行空而不戒，善法空而不遵，三惑應舍而未悛，五德應修而反棄，不觀空以遣累，但取空而廢善。此豈淨名不二之深致，莊周齊物之玄旨乎？大矣哉！至人之體空也。證萬物之本寂，知四大之為假，視西施如行廁，比南金於碎瓦；五欲不能亂其心，四魔無以變其雅，智日明而德富，惑日除而過寡，截手足而無憾，乞頭目而能舍，八法不生二相，萬物觀如一馬。故能證無上智，為薩婆若（如者反）。得其理也，解脫如此。失其旨者，過患如彼。何得為非而不懼，崇邪以為是？夫見舟見水，皆非真諦，而將涉大川，非舟不濟；病體藥性，均是空虛，而人由病殞，病因藥除；犀角鴆毛，等類泡沫，而飲鴆者死，服犀者活；淡水醇醪，並非真有，而漿不亂人，酒能生咎；忠順叛逆，皆如[山間]響，而叛逆受誅，忠順獲賞；罪福之性，平等不二，而福以善臻，禍因惡致；善惡諸法，等空無相，而善法助道，惡法生障。故知萬法真性，同一如矣，無妨因緣法中，有萬殊矣，空有二門，不相違矣，真俗二諦，同所歸矣。若謂小乘有罪福之言，大乘無是非之語，似胡越之殊趣，若矛盾之相拒。童子尚羞番覆，聖人豈為首鼠？良以道聽而途說，遂使謬量而惡取，若博考而深思，必疑釋而迷愈矣。敬惟十力世雄無上慈父，言無不實，慈無不普，相無不離，視無不睹，德無不周，過無不去，善無不勸，惡無不沮，香塗不欣，刀割無怒，不愛從順，不憎違拒，福慧圓滿而靡餘，煩惱罄竭而無緒。拔三界之沈溺，啟四生之聾瞽，空有俱照以相濟，真俗會通而雙舉，務在量病而施藥，不可違中而偏處。若夫《方等》一乘，《波若》八部，聖慧之極，大乘之首，莫不廣述受持之利，深陳毀謗之咎。經又：“深信因果不謗大乘。”何謂大乘之理都無因果乎？夫取相而為善，則善而未精；見相而斷惡，則斷已復生。若悟善性寂而無作，若了惡體空而何斷，乃令三障冰銷而寂滅，萬德雲集以彌滿。智慧如海，不可酌之以一勣，道邁人天，豈得窺之以寸管？而喻之於檮杌，測之以愚短，不亦謬哉！夫說空而恣情者，不能無所苦也，疾痛惱之則寢不安矣，刀鋸傷之則體不完矣，終日不食則受其饑矣，無裘禦冬則苦其寒矣。然則致苦之業，豈可輕而不避乎？夫五福之與六極，人情所不能齊也，故居窮而思達，處危而求安，嬰疾而願愈，在戚而羨歡。愛壽考而忌短折，榮世祿而恥形殘，樂加之而欣笑，苦及之而憂歎，何得雷同於善惡而不修於福因乎？觀萬姓之異稟，實千種而殊級，或比上壽而有餘，或匹下殤而不及，或衣單布而無恙，或服重繭而寒入，或藉草土而安和，或處床褥而風濕，或不治而自愈，或雖治而不立，或無術而體康，或善攝而屙集。其形之表也，均有髮膚；膚之內也，腑髒奚殊？皆含血而苞肉，並筋連而骨扶，何一壽而一夭，何一充而一臒？稟何靈而獨實，受何氣而偏虛？虛者不獨埃塵而作體，實者豈偏金石以為軀？未必壽長者有醫術，齡促者無道書，何謂專由攝養不在業乎？亦有夭命胞胎，受疾嬰孩，喜怒未競，嗜欲未開，未觸冒於寒暑，未毀悴於悲哀，壽何以而夭？疾何從而來？則其所以然者，豈非前業之由哉？至如漢昭哀之二主，魏文明之兩帝，或未三九而登遐，或僅五八而捐世。術人雲集，但致李氏之靈；方士如林，不救倉舒之逝。君王不乏於藥，巫醫豈秘其藝？何寢疾而弗瘳，何促齡而莫繼？豈非隨業而感報，非道術之所濟乎？然經稱施藥之功，佛歎醫王之德，孔公明慎疾之軌，老子有攝生之則。不信業者既迷，不順醫者亦惑，能詳因果之深淺，乃辯藥石之通塞。可究之以智慧，難具之於翰墨。至如公明辯祟，扁鵲除屙，河東郭璞，譙郡華佗，廣陵吳普，彭城樊阿，或禳凶而作吉，或止疾以為和，何得不信醫術之有益乎？然景純識加刑之日，而不能使刑之不加；公明知壽盡之年，不能令年之不盡；扁鵲、華佗，不能使其親不歿，吳普、樊阿，不能令其躬不殞。何得不信長短之有業乎？醫由業會，藥依緣聚，醫實有功，藥非無取。必死之病，雖聖莫之蠲，可療之疾，待醫而方愈。魂由業反，則僵屍遇再生之藥；命以業殂，則聖醫為一棺之土。壽之修促，體之安苦，隨遭否泰，妍媸中區千品萬端，皆業為主；三界六趣，隨業而處。百卉無情，故美惡非關於業報；四生有命，則因緣不同於草莽。斤斧伐木不驚，刀杖加人則懼，匏瓜係而不食，羽毛食而馳騖，比有情於無知，何非倫而引喻？夫空有略談，則率由心業，前且詠其生常，今則示其正法。小乘以依報為業有，大乘以萬境為識造，隨幻業而施之天地，逐妄心而現之識草。若翳目睹乎空花，比睡夢現其生老；若悟之於心業，則惟聞乎佛道。原夫小乘之與大乘，如小學之與大學，幼唯教之以書計，長乃博之以禮樂，始蒙然而類牛毛，終卓爾而同麟角。此乃為訓之次序，何有異同而可剝？良以眾生之根，有利有鈍；是故聖人之教，或漸或頓。或致之於深遠，或進之以分寸，雖百慮而一致，亦異道而乖論。乃有執空門以反教，論大乘而謗小，佛不鬥眾生，眾生自不了。譬暗室之無燭，如夜遊而未曉。故相剝奪而喧喧，競是非而擾擾，何異采芙蓉於木末，尋吳楚於燕趙，不亦謬乎！夫一水無以和羹，一木無以構室，一衣不稱眾體，一藥不療殊疾，一彩無以為文繡，一聲無以諧琴瑟，一言無以勸眾善，一戒無以防多失，何得怪漸頓之殊異，令法門之專一？夫法門之多品，如藥石之殊功，救冷以溫物為用，去熱則寒藥宜豐。或特宜於禦濕，或偏須於止風，不可同病而殊藥，不可病殊而藥同。若守株而必閡，能達變而後通，何得拘一途而相剝，起戰爭於其中乎？三世因果，佛不誑欺，十力勸戒，聞當不疑。勸之者應修，戒之者宜遠，抑凡情之所耽，行聖智之所願，何得違經論之所明，以胸臆而為斷，而謂善惡都空，無損益乎？夫法眼明了，無法不悉，舌相廣長，言無不實。其析有也，則一毫為萬；其等空也，則萬象皆一。防斷常之生尤，兼空有以除疾，彼菩提之妙理，實甚深而微密，厭塵勞而求解慧，當謹慎而無放佚。非聖者必凶，順道者終吉。勿謂不信，有如皎日。




[image: ]




此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十五


○佛德篇第三


序曰：夫以蒙俗作梗，妙籍舟師，師之大者所謂王也。故王者，往也；若海之朝宗百川焉，王之取號，況於此也。然則統言王者，約緣乃多，事理兩分，舉要惟二。初謂詳事，二謂明理。故詳事之王，則人王、天王是也。行化在事，事止於身，身存而化行，身滅而化息。此則外計其身，而莫思其內識，故目其化，為外教也。二謂明理，則法王、佛覺是也。行化在理，理在於心，心存而化行，想滅而境絕。此則內撿其心，而不緣於外境，故目其化，為內教也。所以厚身而存生，生生而不窮，捐生而去情，情亡而照寂。致使存形之教，萬國同儀；練心之術，千聖齊一。是則道俗兩教，出入升沈，俗則入有而沈形，六道以之而綿亙，道則出空而升位，三聖自此而昌明焉。自正道東流，六百餘載，釋蒙從信，其徒不一。獨夫振虐，而坑僧擊像者二三；明後重道，寺塔崇樹者亦眾矣。至如吳王之詳佛聖，曉天人之所歸；宋君之敘佛德，明朝賢之宗奉；諸餘蒙昧，無足勝言。故序現跡之祥瑞，又述頌作之盛德，隨類覽曆，豈不昭彰心性乎？


○佛德篇第三之初


△釋迦文佛像讚（並序）──晉支道林


夫立人之道，曰仁與義；然則仁義有本，道德之謂也。昔姬周之末，有大聖號佛，天竺釋王白淨之太子也。俗氏母族，厥姓裘曇焉。仰靈胄以丕承，藉乃哲之遺芳，吸中和之誕化，稟白淨之浩然，生自右脅，弱而能言，諒天爵以不加為貴，誠逸祿以靡須為足。故常夕惕上位，逆旅紫庭，紆軫儲宮，擬翮區外。俄而高逝，周覽郊野，四辟皇扉，三鑒疾苦，風人勵辭以激興，乃甘心受而莫逆。訊大猷於有道，慨在茲之致淹，遂乃明發遐征，棲遲幽閑，脫皇儲之重寶，希無待以輕舉，褫龍章之盛飾，貿窮岩之蓰褐，資送之儔，自崖而反矣。爾乃抗志匪石，安仁以山，班卉匡居，摧心立盟。釐安般之氣緒，運十算以質心，屏運四籌之八記，從二隨而簡巡，絕送迎之兩際，緣妙一於鼻端，發三止之蒙秀，洞四觀而合泯。五陰遷於還府，六情虛於靜林，涼五內之欲火，廓太素之浩心，濯般若以進德，潛七住而挹玄，搜冥魚於六絕，齒既立而廢筌。豁萬劫之積習，同生知於當年，掩五濁以擅曜，嗣六佛而微傳，偉準丈六，體佩圓光，啟度中黃，色豔紫金，運動淩虛，悠往倏忽，八音流芳，逸預揚采。妙覽未兆，則卓絕六位；曲成已著，則化隆三五；衝量弘乎太虛，神蓋宏於兩儀，易簡待以成體，大和擬而稱劭，員蓍者象其神寂，方卦者法其智周，照積祐之留祥，元宿命以制作。或綢之以德義，或疏之以衝風，亮形搖於日新，期妙主於不盡。美既青而青藍，逞百練以就粹，導庶物以歸宗，拔堯、孔之外犍。屬八億以語極，罩墳素以興典，掇道行之三無，絡聃、周以曾玄。神化著於西域，若朝暉升於暘谷，民望景而興行，猶曲調諧於宮商。當是時也，希夷緬邈於羲風，神奇卓絕於皇軒，蔚采衝漠於周唐，頌味有餘於鄒魯，信可謂神化之都領，皇王之宗謨也。年逾從心，泯跡泥洹。夫至人時行而時止，或隱此而顯彼，跡絕於忍土，冥歸於維衛。俗徇常以駭奇，固以存亡而統之。至於靈覺之性，三果殄悴，豁若川傾，頹如乾墜。黔首與永夜同幽，冥流與涸津並遺，六度與崩岑俱褫，三乘與絕軸解轡，門徒泣血而心喪，百靈銜哀而情悸。夫道高者應卑，因巡者親譽，故不祈哭而哭，豈非兼忘天下，易使天下兼忘？雖靈風播越，環周六合，曆數終於赤縣，後死所以與聞。景仰神儀，而事絕於千載，祇洹既已漂落，玉樹卒亦荒蕪。道喪人亡，時亦已矣！遁以不才，仰遵大猷，追朝陽而弗暨，附桑榆而未升，神馳在昔，願言再欽，遂援筆興古，述厥遐思。其詞曰：


太上邈矣，有唐統天，孔亦因周，籧廬三傳。明明釋迦，實惟帝先，應期睿作，化融竺乾。交養恬和，濯粹衝源，邁軌世王，領宗中玄。堂堂洪謨，揭秀負靈。峻誕昆嶽，量裒太清，大象罕窺，乃圓其明。玄音希扣，文以八聲，煌煌慧炬，燭我宵征。人欽其哲，孰識其冥？望之霞舉，即亦雲津。威揚夏烈，溫柔晞春；比器以形，卓機以神；卷即煙滅，騰亦龍伸；鼓舞舟壑，靈氣惟新。誰與茲作，獨運陶鈞？三無衷玄，八億致遠；二部既弘，雙翰惟典。充以瑰奇，恬以易簡，藏諸韞櫝，實之令善。令善善因，乃讚乃演，致存言往，豈伊弘闡。日月真朗，顯晦周遍；生如紛霧，曖來已晞；至人全化，跡隨世微；假泥洹，言告言歸。遺風六合，佇芳赤畿，象罔不存，誰與悟機？鏡心垂翰，庶覿冥暉。


△阿彌陀佛像讚（並序）


夫六合之外，非典籍所摸，神道詭世，豈意者所測？故曰：“人之所知，不若其所不知。”每在常輒欲以所不能見，而斷所未能了。故令井蛙有坎宅之矜，憑夷有秋水之伐，故其宜矣。餘遊大方，心倦無垠，因以靜暇，復申諸奇麗。佛經紀西方有國，國名安養，迥遼迥邈，路逾恒沙，非無待者，不能遊其疆；非不疾者，焉能致其速？其佛號阿彌陀，晉言無量壽。國無王制班爵之序，以佛為君，三乘為教，男女各化育於蓮花之中，無有胎孕之穢也。館宇宮殿，悉以七寶，皆自然懸構，製非人匠。苑囿池沼，蔚有奇榮，飛沈天逸於淵藪，逝寓群獸而率真，閶闔無扇於瓊林，玉響天諧於簫管，冥霄隕華，以闔境神風；拂故而納新，甘露微化，以醴被蕙風。導德而芳流聖音，應感而雷響慧澤，雲垂而霈清，覺父噏兮而貴言，真人冥宗而廢玩，五度憑虛以入無，般若遷知而出玄，眾妙於茲大啟，神化所以永傳。別有經記，以錄其懿：此晉邦五末之世，有奉佛正戒，諷誦阿彌陀經，誓生彼國，不替誠心者，命終靈逝，化往之彼，見佛神悟，即得道矣。遁生末蹤，忝廁殘跡，馳心神國，非所敢望。乃因匠人，圖立神表，仰瞻高儀，以質所天。詠言不足，遂復係以微頌。其詞曰：


王猷外釐，神道內綏，皇矣正覺，實兼宗師。泰定軫曜，黃中秀姿，恬智交泯，三達玄夷。啟境金方，緬路悠遲，迂彼神化，悟感應機。五度砥操，六慧研微，空有同狀，玄門洞紵。詠歌濟濟，精義順神；玄肆洋洋，三乘詵詵。藏往摹故，知來惟新，二才孰降，朗滯由人。造化營域，雲構峨峨，紫館辰峙，華宇星羅。玉闈通方，金墉啟阿，景傾朝日，豔蔚晨霞。神堤回互，九源曾深，浪無筌忘，鱗罕餌淫。澤不司虞，駭翼懷林，有客驅徒，兩埋機心。甘露敦洽，蘭蕙助聲，化隨雲濃，俗與風清。葳蕊霄散，靈？掃英，瓊林喈響，八音文成。瑉瑤沈粲，芙蕖晞陽，流澄其潔，蕊播其香。潛爽冥華，載揚來翔，孕景中葩，結靈幽芳。類諸風化，妙兼於長，萬軌一變，同規坐忘。


△諸菩薩讚十一首


〖文殊師利讚〗

童真領玄致，靈化實悠長；昔為龍種覺，今則夢遊方。忽恍乘神浪，高步維耶鄉；擢此希夷質，映彼虛閑堂。觸類興清遘，目擊洞兼忘；梵釋欽嘉會，閑邪納流芳。


〖彌勒讚〗

大人軌玄度，弱喪升虛遷；師通資自廢，釋迦登幽閑。彌勒承神第，聖錄載靈篇；乘乾因九五，龍飛兜率天。法鼓振玄宮，逸響亮三千；晃晃凝素姿，結跏曜芳蓮。寥朗高懷興，八音暢自然；恬智冥徼妙，縹眇詠重玄。盤紆七七紀，應運蒞中璠；挺此四八姿，映蔚花林園。亹玄輪奏，三攄在昔緣。


〖維摩詰讚〗


維摩體神性，陵化昭機庭；無可無不可，流浪入形名。民動則我疾，人恬我氣平；恬動豈形影，形影應機情。玄韻乘十哲，頡頏傲四英；忘期遇濡首，亹亹讚死生。


〖善思菩薩讚〗

玄和吐清氣，挺茲命世童；登台發春詠，高興希遐蹤。乘虛感靈覺，振網發童蒙；外見憑寥廓，有無自冥同。忘高故不下，蕭條數仞中；因花請無著，陵虛散芙蓉。能仁暢玄句，即色自然空；空有交映跡，冥知無照功。神期發筌悟，豁爾自靈通。


〖法作菩薩不二入菩薩讚〗

乃昔有嘉會，茲日多神靈。維摩發淵響，請定不二名。玄音將誰和，法作率所情。玄心運，寥寥音氣清。粗二標起分，妙一寄無生。


〖閈首菩薩讚〗

閈首齊吾我，造理因兩虛。虛兩似得妙，罔象反入粗。何以絕塵跡，忘一歸本無。空同何所貴，無貴乃恬愉。


〖不旬菩薩讚〗

有受生四淵，淵況世路永。未若觀無得，德物物自靜。何以虛靜間，恬智翳神穎。絕跡遷靈梯，有無無所騁。不旬冥玄和，棲神不二境。


〖善宿菩薩讚〗

體神在忘覺，有慮非理盡。色來投虛空，響朗生應軫。托蔭遊重冥，冥亡影跡隕。三果皆勤求，善宿獨玄泯。


〖善多菩薩讚〗

自大以跨小，小者亦駭大。所謂大道者，遺心形名外。都忘絕鄙當，冥默自玄會。善多體衝姿，豁豁高懷泰。


〖首立菩薩讚〗

為勞由無勞，應感無所思。悠然不知樂，物通非我持。渾形同色欲，思也誰及之？嘉會言玄志，首立必體茲。


〖月光童子讚〗

靈童綏神理，恬和自交忘。弘規湣昏俗，統體稱月光。心為兩儀蘊，跡為流溺梁。英姿秀乾竺，名播赤縣鄉。神化詭俗網，玄羅摯遊方。丘岩積陳屙，長驅幸玉堂。汲引興有待，冥歸無盡場。戢翼棲高嵎，淩風振奇芳。


△佛影銘──晉沙門釋慧遠


佛影今在西那伽訶羅國南山古仙石室中，度流沙，從徑道，去此一萬五千八百五十里。感世之應，詳於前記。


夫滯於近習，不達希世之聞；撫常永日，罕懷事外之感。是使塵想製於玄襟，天羅網其神慮。若以之窮齡，則此生豈過？以之希心，則開徹靡期。於是發憤忘寢，情百其慨，靜慮閑夜，理契其心。爾乃思沾九澤之惠，三復無緣之慈，妙尋法身之應，以神不言之化。化不以其所感，慈不以其所緣，宴懷自得，譬日月麗天，光影彌暉；群品熙榮，有情同順，咸欣懸映之在己，罔識曲成之攸寄，妙物之談，功盡於此。將欲擬夫幽極，以言其道，仿佛存焉，而不可論。何以明之？法身之運物也，不物物而兆其端，不圖終而會其成，理玄於萬化之表，數絕乎無名者也。若乃語其筌寄，則道無不在，是故如來或晦先跡以崇基，或顯生塗而定體，或獨發於莫尋之境，或相待於既有之場。獨發類乎形，相待類乎影，推夫冥寄，為有待耶？為無待耶？自我而觀，則有間於無間矣。求之法身，原無二統，形影之分，孰際之哉？而今之聞道者，咸摹聖體於曠代之外，不悟靈應之在茲，徒知圓化之非形，而動止方其跡，豈不誣哉！遠昔尋先師，奉侍曆載，雖啟蒙慈訓，托志玄籍，每想奇聞以篤其誠，遇西域沙門，輒餐遊方之說，故知有佛影而傳者，尚未曉然。及在此山，值罽賓禪師、南國律學道士，與昔聞既同，並是其人遊曆所經，因其詳問，乃多有先征。然後驗神道無方，觸像而寄，百慮所會，非一時之感。於是悟徹其誠，應深其信將援同契，發其真趣，故與夫隨喜之賢，圖而銘焉。


廓矣大象，理玄無名。體神入化，落影離形。回暉層岩，凝映虛亭。在陰不昧，處暗逾明。婉步蟬蛻，朝宗百靈。應不同方，跡絕而冥。（其一）


茫茫荒宇，靡勸靡獎。淡虛寫容，拂空傳像。相具體微，中姿自朗。白毫吐曜，昏夜中爽。感徹乃應，扣誠發響。留音停岫，津悟冥賞。撫之有會，功弗由曩。（其二）


旋踵忘敬，罔慮罔識。三光掩暉，萬象一色。庭宇幽藹，歸塗莫測。悟之以靜，挹之以力。惠風雖遐，維塵攸息。匪伊玄覽，孰扇其極？（其三）


希音遠流，乃眷東顧。欣風慕道，仰規玄度。妙盡毫端，運微輕素。托采虛凝，殆映宵霧。跡以像告，理深其趣。奇興開襟，祥風引路。清氣回於軒宇，昏明交而未曙，仿佛鏡神儀，依俙若真遇（其四）。


銘之圖之，曷營曷求？神之聽之，鑒爾所修。庶茲塵軌，映彼玄流。漱情靈沼，飲和至柔。照虛應簡，智落乃周。深懷冥托，宵想神遊。畢命一對，長謝百憂。（其五）


晉義熙八年，歲在壬子，五月一日。共立此台，擬像本山，因即以寄誠。雖成由人匠，而功無所加，至於歲次星紀，赤奮若貞於太陰之墟，九月三日乃詳撿別記，銘之於石。爰自經始，人百其誠。道俗欣之，感遺跡以悅心。於是情以本應，事忘其勞，於時揮翰之賓，僉焉同詠。咸思好遠猷，托相異聞，庶來賢之重軌，故備時人於影集大通之會。誠悲現所期，至於佇襟遐慨，固已超夫神境矣。


△晉襄陽丈六金像讚序──因釋和尚立丈六像作


昔眾祐降靈，出自天竺，托化生宮，興於上國。顯跡重冥，開辟神路，明暉宇宙，光宅大千。萬流澄源，圓映無主，覺已虛凝，湛焉遺照。於是乘變化以動物，而眾邪革心；躇神步以感時，而群疑同釋。法輪玄運，三乘並轍，道世交興，天人攸夢。淨音既暢，逸響遠流，密風遐扇，遠生善教。末年垂千祀，徒欣大化，而運乖其會。弗獲叩津妙門，發明淵極，罔兩神影，餐服至言。雖欣味餘塵，道風遂邁，擬足逸步，玄跡已邈。每希想光晷，仿佛容儀，寤寐興懷，若形心目，冥應有期，幽情莫發，慨焉自悼，悲憤靡寄。乃遠契百念，慎敬慕之思，追述八王同志之感。魂交寢夢，而情悟於中，遂命門人鑄而像焉。夫形理雖殊，階塗有漸，精粗誠異，悟亦有因。是故擬狀靈範，啟殊津之心；儀形神摸，辟百慮之會，使懷遠者兆玄根於來葉，存近者遘重劫之厚緣。乃道福兼弘，真跡可踐，三源反流，九神同淵。於時四輩悅情，道俗高趣，跡向和應者如林。鑄均有虛室之供，而進助者不以纖毫為挫；勸佐有彌劫之勤，操務者不以昏疲告勞。因物任能，不日而成，功自人事，猶天匠焉。夫明志莫如詞，宣德莫如頌。故志以詞顯，而功業可存；德以頌宣，而形容可像；匪詞匪頌，將何美焉？乃作頌曰：


堂堂天師，明明遠度，邁群挺萃，超然先悟。惠在恬虛，妙不以數。感時而興，應世成務。金顏映發，奇相暉布。肅肅靈儀，依依神步。茫茫造物，玄運冥馳。偉哉釋迦，與化推移。靜也淵默，動也天隨。綿綿遠御，亹長縻。反宗無像，光潛影離。仰慕千載，是擬是儀。


△文殊像讚──殷晉安


文殊淵睿，式昭厥聲，探玄發暉，登道懷英。琅琅三達，如日之明。亹神通，在變伊形。將廓恒沙，陶鑄群生。真風幽曖，千祀彌靈。思媚哲宗，寤言祗誠。絕塵孤棲，祝想太冥。


△文殊像讚（並序）


文殊師利者，是遊方菩薩，因離垢之言，而有斯目，非厥號所先也。原夫稱謂之生，蓋至道與其貌。何者？虛引之性，彰於五德；軌世之表，聞於童真；廉俗之風移，則感時之訓興。故儒首，又以法王子為名焉。夫欲窮其淵致者，必先存其深大，終古邈矣！豈言象之所極？難算之劫，功高積塵，悠悠遐曠，焉可為言，請略敘其統。若人之始出也，爰自帝胄，尊號法王，無上之心，兆於獨悟，發中之感，無不由也。近壹遇正覺，而靈珠內映，玄景未移，遂超登道位。於是深根永構於衝壤，條翼神柯而月茂。慈悲之氣與惠風俱扇，三達之明與日月並耀，具體而微，固已功侔法身矣。若乃天機將運，即神通為館宇；圓應密會，以不疾為影跡，斯其所以動不離寂，而彌綸宇宙，倏忽無常境，而名冠遊方者也。世尊興出，乃授躍進之明，顯潛德於香林，因慶雲而西徂。復龍見於茲刹，法輪既轉，則玄音屢唱，對明淵極，輒暢發深言；道映開士，故諸佛美其稱；體絕塵俗，故濯纓者高其跡。非夫合天和以挺作，吸衝氣而為靈，舒重宵以回蔭，吐德音而流聲，亦孰能與於此哉？將欲搖蕩群生之性，宅至宗之室；開宏基於一簣，廓恒沙而為宇。若然，而不悅文殊之風，則未達無窮之量，長笑於大方之寂矣。自世尊泥洹，幾將千祀，流光福蔭，復與時而升降。由是冥懷宗極者，感悲長津之喪源，懼風日之潛損，遂共表容金石，繼以文頌。人思自盡，庶雲露以增潤今之所遇。蓋是數減百年，有轉輪王王閻浮提，號曰阿育，仰規逸軌，擬而像焉。雖真宰不存於形，而靈位若有主，雖幽司不以情求，而感至斯應。神變之異，屢革民聽，因險悟時信，有自來矣。意以為接頹薄之運，實由冥維之功；通夫昏否之俗，固非一理所弘。是以托想之賢，祗誠攸寄；思紐將絕之緒，引毫心以摽位。乃遠摸元匠，像夫所像，感來自衷，不覺欣然同詠：


眇眇童真，弱齡啟蒙。含英吐秀，登玄履峰。神以道王，體以衝通。浪化遊方，乃軌高蹤。流光掩映，爰暨茲邦。思對淵匠，靖壹惟恭。虛襟絕代，庶落塵封。


△佛影銘（並序）──謝靈運


夫大慈弘物，因感而接，接物之緣，端緒不一；難以形撿，易以理測。故已備載經傳，具著記論矣。雖舟壑緬謝，像法猶在，感運欽風，日月彌深。法顯道人至自祇洹，具說佛影，偏為靈奇。幽岩嵌壁，若有存形，容儀端莊，相好具足，莫知始終，常自湛然。廬山法師聞風而悅，於是隨喜幽室，即考空岩。北枕峻嶺，南映彪澗，摹擬遺量，寄托青采。豈唯象形也篤，故亦傳心者極矣！道秉道人遠宣意旨，命餘製銘，以充刊刻。石銘所始，實由功被，未有道宗崇大，若此之比。豈淺思膚學，所能宣述？事經徂謝，永眷罔已，輒磬竭劣薄，以諾心許。徽猷秘奧，萬不寫一，庶推誠心，頗感群物。飛鴞有革音之期，闡提獲自拔之路，當相尋於淨土，解顏於道場。聖不我欺，致果必報，援筆興言，情百其慨。


群生因染，六趣牽纏。七識迭用，九居屢遷。劇哉五陰，倦矣四緣。遍使輪轉，苦根邅。邅未已，輪轉在己。四緣雲薄，五陰火起。亹正覺，是極是理。動不傷寂，行不乖止。曉爾長夢，貞爾沈詖。以我神明，成爾靈智。我無自我，實承其義。爾無自爾，必祛其偽。偽既殊塗，義故多端。因聲成韻，即色開顏。望影知易，尋響非難。形聲之外，復有可觀。觀遠表相，就近曖景。匪質匪空，莫測莫領。倚岩輝林，傍潭鑒井。借空傳翠，激光發冏。金好冥漠，白毫幽暖。日月居諸，胡寧斯慨。曾是望僧，擁誠俟對。承風遺則，曠若有概。敬圖遺蹤，疏鑿峻峰。周流步簷，窈窕房櫳。激波映墀，引月入窗。雲往拂山，風來過松。地勢既美，像形亦篤。采淡浮色，詳視沈覺。若滅若無，在摹在學。由其潔精，能感靈獨。誠之雲孚，惠亦孔續。嗟爾懷道，慎勿中惕。弱喪之推，闡提之役。反路今睹，發蒙茲覿。式厲厥心，時逝流易。敢銘靈宇，敬告振錫。


△佛讚（范光祿命作）──謝靈運


精粗事阻，始末理通。舍事就理，即朗祛蒙。惟此靈覺，因心則崇。四等拯物，六度在躬。明發儲寢，孰是化初。夕滅雙樹，豈還本無。眇眇遠神，遙遙安如。願言來期，免茲淪湑。


△范光祿與謝待中書


卿常何如？曆觀高士，類多有情，吾亦許卿。以同何緬邈之過，便是末孤了幽關也。吾猶存舊情，東望慨然，便是有不馳處也。見熾公阡陌，如卿問棲僧於山，誠是美事。屢改驟遷，未為快也。杖策之郡，斯則善也。祇洹中轉有奇趣，福業深緣，森兮滿目，見形者所不能傳，聞言而悟，亦難其人。辭煩而已，於此絕筆。范泰敬謂。


祇洹塔內讚，因熾公相示，可少留意省之。並同子與人歌而善。


△答范光祿書送佛讚


辱告慰企。晚寒，體中勝常。靈運腳諸疾，比春更甚憂慮。古人有情，信如來告。企詠之結，實過饑渴，山間幽阻，音塵闊絕。忽見諸讚，歡慰良多，可謂俗外之詠。尋覽三復，味玩增懷，輒奉和如別。雖辭不足睹，然意寄盡此。從弟惠連後進文悟，衰宗之美，亦有一首，並以遠呈。承祇洹法業日茂，隨喜何極，六梁微緣，竊望不絕。即時經始招提在，所住山南，南簷臨澗，北戶背岩，以此息心，當無所忝耶！平生緬然臨紙，累歎敬惜為先。繼以音告，儻值行李，輒復承問。二月一日，謝靈運白答。


△和范光祿祇洹像讚──謝靈運


范侯遠送像讚，命余同作，神道希微，願言所屬。輒總三首，期之道場。


△佛讚


惟此大覺，因心則靈。垢盡智照，數極慧明。三達非我，一援群生。理阻心行，道絕形聲。


△菩薩讚


若人仰宗，發性遺慮。以定養慧，和理斯附。爰初四等，終然十住。涉求至矣，在外皆去。


△緣覺聲聞合讚


厭苦情多，兼物志少。如彼化城，權可得寶。誘以涅槃，救爾生老。肇允三車，翻乘一道。


△無量壽頌（和從弟惠連）


法藏長王宮，懷道出國城。願言四十八，弘誓拯群生。淨土一何妙，來者皆清英。頹年欲安寄，乘化必晨征。


△維摩詰經中十譬讚八首


〖聚沫泡合〗


水性本無泡，激流遂聚沫。即異成貌狀，消散歸虛豁。君子識根本，安事勞與奪？愚俗駭變化，橫復生欣怛。


〖焰〗


性內相表狀，非焰安知火。新新相推移，熒熒非向我。如何滯著人，終歲迷因果。


〖芭蕉〗


生分本多端，芭蕉知不一。含萼不結核，敷花何由實。至人善取譬，無宰誰能律？莫昵緣合時，當視分散日。


〖幻〗


幻工作同異，誰復謂非真。一從逝物過，既往亦何陳？謬者疑久近，達者皆自賓。勿起離合情，會無百代人。


〖夢〗


覺謂寢無知，寐中非無見。意狀盈眼前，好惡迭萬變。既悟眇已往，惜為浮物戀。孰視娑婆盡，寧當非赤縣。


〖影響合〗


影響順形聲，資物故生理。一旦揮霍去，何因得像似。群有靡不然，昧漠呼自己。四色尚無本，八微欲安恃？


〖浮雲〗


泛濫明月陰，薈蔚南山雨。能為變動用，在我竟無取。俄已就飛散，豈復得攢聚。諸法既無我，何由有我所。


〖電〗


倏爍驚電過，可見不可逐。恒物生滅後，誰復核遲速。慎勿留空念，橫使神理恧。發己道易孚，忘情長之福。


△《佛記》序（沈約奉梁高祖敕撰並敕啟序合三首）


敕：“去歲令虞闡等撰《佛記》，並作序。序體不稱，頻治改猶未盡致。尋佛教因三假以寄法，籍二諦以明理。達相求宗，不著會道；論其指歸，似未至極。乃不應以此相煩，亦是一途善事，可得為厝筆。不以故指敕。闡等結序末體又似小異。”臣約言：“《佛記序》今謹以上呈，詞義無取，伏懷自恧。謹啟。”


敕：“記序始得看，今敕繕寫流布。”


序曰：含靈萬品，既非記諜所窮；物物稟生，豈伊積塵能計？莫不起乎無理，而至乎無生者也。雖要終有地，而原始莫聞，自非靈照特達，宗極斯在？則理閉機初，鑽叩事絕，非惟四果不議，固亦十地罔窺。邈乎悠敻，有之而莫知所從者也。如來覆簣，爰始言登永路，起滅回環，馳驟不息。去來五道，大千比之毫端；往復三界，祇劫未足稱遠。積明累照，念念不休，離此生滅，證成妙果。固已空有兼謝，豈徒齊遷魯變而已哉！昊昊區區，猶秉何言之稱；至人無己，寧以詞義為珍？蓋由萬惑相扇，昧明代起，業假緣開，事須曉達。一音所吐，無思不服，義在徇物，動非為己。法吼振灑於無外，甘露炳煥於龍宮，開宗闡教，致之有漸。摽四諦於鹿園，辨百非於雙樹，廓不二之法門，廣一乘之長陌。行迷復路，弱喪知歸。而因應回舛，厥塗不一，白毫所照，遍刹土於恒沙，七步降踐，壅龍堆而攸被。推極神道，原本心靈，感之所召，跨無邊而咫尺，緣之所乖，面法城而不睹。及像教雲末，經紀東流，熱阪艱長，寒山峻阻，橫書左字，累萬方通，翦葉成文，重譯未曉。自此迄今，千祀過半，靈跡稍啟，名僧間出，律藏方等，行來漸至。蘊乎西國，未至者多，雖法身常住之奧遠，二諦三假之淵曠，悟道求宗，於斯可足。而能仁禮茲大聖，實為本師，悠悠群品，精靈所係，迄於前因往業，多所昧略。然神化應感，參差互見，又世胄名氏，本國俗緣，散析眾部，卒難討究。神功妙力，同出異名，降胎求道，寧止一相？托生迦維，本由權跡，出自北門，非悟法之始；遍照東方，豈通化之極？適道已來，四十九載，妙應事多，宜加總緝，共成區畛。至於經像舊錄，境刹遺記，開勸之功，於斯自遠。大權弘曠，亡身以濟物，應真耿介，摽心非為己。分蹤或異，適未必同，神塗詭互，難以臆辯。靈怪倜儻，言語斯絕，圖澄之龍見趙、魏，羅什之鳳集關輔，揵陀近遊京洛，單開遠適羅浮，雖跡與俗同，而意無可察。塗出玉門，法座不遠，七處八會，峨然在目。靈應響，偏富延澤以西；光景葳蕤，多見天山之表。有志奇僧，每經遊曆，神跡昭然，咸有文注。繁蕪舛雜，實須裁整。分五道於人天，設重牢於厚地，各隨業力，的焉不差。此皆卷舒真俗，終始名相，其聖塗玄遠大；則直至道場，其征證切近小，則開勸晚學。斯實兼濟之方舟，大悲之廣路。雖復智昏視內，形窮尺捶，緣動必應，又況進於此者乎？是以至聖殷勤，每存汲引，垂文見意，貽厥將來。皇帝行成無始，道承曠劫，十號在躬，三達靡礙。屈茲妙有，同此轉輪，傷昏湣惑，久迷正路。悱發之徒，空懷鑽仰，條流緬曠，事難總一，志淺業勞，迄用無就，非所以辟彼四衢，出之火宅者也。乃詔中書侍郎虞闡，太子洗馬到溉，後軍記室周舍，博尋經藏，搜采注說，條別派分，各以類附。日少功多，可用辨此，名曰《佛記》，凡三十篇。其有感應之流，事類相似，止取其一，餘悉不書。或復死而更生，陳說經見，事涉杳冥，取驗無所，亦皆靡載，同之闕疑。或憑人以言，托想成夢，尤難信曉，一無所錄。若夫欲遐適者，必遠記所從；欲悟道者，必妙識所宗。然後能允得其門，親承音旨。未有不知厥路，莫辨伊人，膠目闇踐，自與理合。所以引彼眾流，歸之一源，可令莘莘含識，望塗知往案，砥矢而言歸，不迥遑於岐路。俾厥清信之士，亦有取於此。


△列塔像神瑞跡並序唐終南山釋氏


餘以佛化堤封，三千圍內，近對小識，且局南洲。斯則通計神州，咸蒙聲教，神蹤遺跡，閉在姬初。前漢已來，相從間出。劉向校書天閣，往往見有佛經；赤縣山裂水開，時時瑞像來現。或塔由地踴，或佛降因空，事緒繁委，略標十數。有未見者，須顯其相。


略列大唐育王古塔來曆並佛像經法神瑞跡：


越州東三百七十里，鄮縣塔者，西晉太康二年，沙門慧達感從地出。高一尺四寸，廣七寸，露盤五層，色青似石而非。四外雕鏤，異相百千。梁武帝造木塔籠之，八王自輿巡州里，今見神瑞，光聲，聖僧，備如別傳。


鄭州超化寺塔，在州南百餘里，基墌適今。寺院並古時石砌，合縫甚密，鐵為細要。其石長八尺，四面細要，長一尺五寸，深五寸，石下並泥。塔南基出泉十餘所，徑三尺，湧而無聲。永徽中有昆侖，入泉向下窮之，但有石柱羅列，竟不測其際。中有石塔在空，水凝而不及。


冀州（舊魏州者）臨黃縣西北三十里，有育王舍利寺。近為尼住寺。有古塔，編石為基，從水底出塔，三面水極深，惟西面通行。往足有蓮藕，人畏之，無敢采捕。


岐州岐山南岐山縣北二十里，法門寺塔。在平原上，古來三十年一度開，開必感應。顯慶五年，敕令僧智琮，往請有瑞令開蒙，光明照燭，道俗通見。乃掘出進內。龍朔二年，還返故塔，其舍利如大人指節骨，長二寸許，其內孔方，色白光明。如別圖狀。


益州成都郭下福感寺塔。本名大石寺，隋初詵律師尋其古跡，欲尋其舍利，掘至泉源，惟是一石，見於其上，架九級木浮圖，備有靈相。隋蜀王秀又掘之至泉，風雨至，不可及際。於傍破得一片石出，乃是瑿玉，今見存益州北百里雒縣城北郭下寶興寺塔。其寺本名大石，其事大同福感。益州西南百餘里，晉原縣等眾寺塔，略同於上。


閏州江寧縣故都朱雀門東南，古越城東，廢長幹寺內，昔西晉僧慧達感光，掘之一丈，得三石匣。中有金函盛三舍利並髮爪。其髮引可三尺，放則螺旋，今有磚塔三層並刹佛殿。餘但榛木，大蟲登其穢汙者，被打號叫驚人，或有死者。


懷州東武陟縣西七里妙樂寺塔，方基十五步，並以石編之。石長五尺，闊三寸，已下極細密。古老傳：其塔基從泉上湧出。。


瓜州城東三里有土塔，周朝育王寺。今廢，惟有遺基。上以舍覆四廊牆匝，時見光明，公私士女，往來乞福。


青州臨淄城中有阿育王寺。其形像露盤在深林巨樹下。昔石趙時，佛圖澄知之，令往取，入地二十餘丈，獲之。


河東蒲阪有育王寺，時出光明，姚秦時掘得佛骨於石函銀匣中，照耀殊常。并州子城東育王寺者，今見尼住，為淨明寺，失基所在。并州榆社縣郭下育王寺小塔，見有僧住。


代州城東育王塔。洛州故都西白馬寺東一里育王塔。


甘州東百二十里，刪丹縣城東，弱水北，土堆，古老育王古塔。沙州城內廢大乘寺塔基，是育王塔。晉州北霍山南土堆，古老是育王寺塔。


已前諸塔，並是姬周初，有大輪王，名為“阿育”，此曰“無憂”，統臨此洲，萬有餘國。役使鬼神，一日而造八萬四千塔，此土有之。每發神瑞，廣如《感應傳》。


揚州育王金瑞像者，吳孫皓時後園所獲。皓初蔑而穢之，腫痛遍身。太史占曰：犯大神也。皓謝之，有間因爾開信。


吳郡松江浮水石像二軀，昔西晉建興中，像浮松江。有居士朱應，接而出之，舉高七尺。於通玄寺。視背有銘，一名惟衛，二名迦葉。


荊州長沙寺瑞像者，東晉太元初見於州城北。行人異之，試以刀擊之乃金像也。長沙寺僧迎至寺，光上有梵書，育王所造。梁武聞迎至都，大放光明。及梁滅，迎上荊州，至今見在。曆代光瑞，不可備載，如別所顯。


荊州大明寺檀優填王像者。梁武帝以天監元年夢見檀像入國，乃詔募得八十人，往天竺。至天監十年方還。及帝崩，元帝於江陵即位，遣迎至荊都。後靜陵側立寺，因以安之。


楊州長幹寺阿育王像者。東晉咸和中，丹陽尹高悝見張侯浦有光，使人尋之，得一金像。無光趺。載順至長幹巷口，牛不復行。因縱之，乃徑趣長幹寺。後數年，東海人於海，獲銅趺浮水上。因送像所，果同，後四十年，南海獲銅光於海下，乃送像所，宛然符合。自晉、宋、齊、梁、陳、隋、唐七代，無不入內供養，光瑞如別。今在京師大興善寺，摸寫殷矣。真身在廬山峰頂寺。


涼州南百里崖中泥塑行像者。昔沮渠蒙遜王有涼土，專弘福事，於此崖中，大造形像，千變萬化，驚人眩目。有土聖僧，可如人等，常自經行，無時暫舍，遙見便行，人至便止。觀其面貌，如行之狀，有羅土於地者。後看足跡納納，今見如此。


襄州檀溪寺金像行者。東晉寧康中，沙門釋道安之所造也。及成就已，乃行至萬山，明迎返寺，其夕又出至寺門。至山蹋石，現一足相。周武滅法，鎮副長孫哲，志性凶粗，先欲除毀，令百人以索係頸，挽之不動。哲大怒，乃至加五百人方倒。振地，哲喜落馬，尋卒。當毀像時，於腋下倒垂衣內銘：此像三周，甲午當滅。勘以長曆，大略符焉。其所蹈石在本寺，今名“啟法”是也。


涼州西番禾縣瑞石像者。元魏太延中，沙門劉薩河行至番禾東北，望神御穀而禮曰：“此山中有佛像出，若相不具，國亂人苦。”經八十七載，正光年初，風雨震山，像出，長三丈許，唯無其首。登即命造，隨安隨落。魏道陵遲，分東西矣。後四十年，州東七里澗內獲石佛首，即以安之，恰然符合。周保定中，像首又落。隋初還復立瑞像寺。煬常西征過之，改為感通寺。今圖寫，多依量莫準。


京師崇義寺石影像者。形長八寸，徑五寸八，楞紫石英色。梁武太清中，有僧從外國將來，遇亂安廬山像頂上。隋煬在蕃鎮江陽，見別記，往求得之；及登儲貳，送於曲池日嚴寺，寺廢；入崇義寺。京師道俗，咸就見之，往往不同，見佛見神，山林幢蓋者，前後異等。貞觀七年，敕迎入內。


坊州玉華宮鐵磺瑞像者。周武滅法，有薑明者，督事夜行，每見山上光明，旦往尋之，有臥石狀如像。便斫掘四邊，乃是鐵磺，不可傷損。舉身三丈，穀中有趺，乃共村人拗舉。忽然下流，徑趣趺孔，卓然特立。以狀聞奏，時天元嗣，曆改元大象，敕其處為大像寺。因開佛法，隋初改為顯濟寺。


太宗在宮時，往禮謁，莊嚴修飾。在宮東三十里大苑內，永徽中改宮立寺。陰暗之夕，每放光明。


襄州峴山華嚴寺、盧舍那瑞像者。本是周朝古像，法滅，藏之得存。每有凶相，以涕出為期。隋文將崩，一鼻涕出，沾汙於懷，金薄剝起。雖後修飾，望還如涕。貞觀末年，四月內連涕不止，塗汙胸懷，方可尺許。太宗升遐，方驗先兆。至六月內涕又流出，合境同懼。至七月，漢水泛溢，入城郭，深丈餘。今見在。


陳朝重雲殿飛入海者。此殿梁武所立，中安像設，並是珍寶。梁謝陳登，武帝既崩，須葬具，欲取殿中珠帳。人力既豐，四面齊至，忽見雲氣圍繞，大雨滂注，雷電震擊，百工奔走。又見火列空中，布焰相屬，重雲大殿，其中佛像，一切上騰，煙火相映，然東逝。傾國上望，絕目方止。雨晴即日，惟礎在焉。月餘有人東州來，是日見殿，乘空入海。今望海者時往見之。元魏洛京永寧寺塔，天震東海，其事略同。


江州廬山文殊師利瑞像者。昔晉名臣陶侃建。南海有漁人，見海濱有光，白侃，令尋之。俄見金像，淩波趣船，接銘，乃育王所造文殊也。送往武昌寒溪寺。後遷荊州，迎像上船，船即沒水。遠法師迎入廬山，一無有礙。今在山東林重閣。


渝州西百里相思寺北，石山上有佛跡十二枚，皆長三尺，闊一尺一寸，深九寸。中有魚文。在佛堂北十五步，見有僧住。循州東北興寧縣靈龕寺北石上，佛跡三十餘，大者長五尺已下。


京師大興善寺，大有靈瑞佛像、佛骨、佛齒等。撫州顯慶年中，有潭州行像，自移來州東二十里。山中道現兩跡，長三尺，相去五百餘步。初不知其來，有人尋山見怪，遍告遠近，將移就寺，不動。刺史以下官人酷旱，步至像所，請還州寺。三人捧之至州，隨行雲布，當夜大澍，遂以有年。今在撫州。


隋時蔣州興皇寺佛殿被焚，中丈六銅像正當棟下，及火發棟墜，像自移南五六尺許，形得安全。四面瓦土灰炭，去像五六尺，曾不塵玷。今在白馬寺，鳥雀所不侵淩。


簡州三學山寺有佛跡，每夜神燈在空，遠見近滅。至六齋夜，其燈則多。


坊州玉華寺東北慈烏川，武德年中居人郝辯者，素有信向。見鹿群常居山側，異之，遂掘其處，得石像一軀，高丈四五。乃移出，在州中家內。其相大同玉華寺東者。古老傳：迦葉佛時，此山所藏者，四十餘軀，今有二現，餘猶未出（涼州山現亦同）。


邢州沙河縣四面銅佛者，長四尺許。隋初有人入山，見僧守護此像，因請供養，失僧所在。其人欲負將出，而不動。諸處人聞，助曳，亦然。沙河寺僧聞之，試引輒行，至寺。後人於寺側，獲金一塊，上有二鳥形，銘：“擬鍍四面，佛因度之。”佛形上遍是鳥影。隋後主聞有瑞跡，遣工冶鑄，仿之。鑄卒不成，終有缺少。經二百日乃止，今在寺中。


已前神塔瑞像，開俗引凡，未深明者由茲發信，既信殊相，方能攝心。披經討論，資啟神解，方知四魔常擾，六賊恒淩。覺而且怖，超方有日，不爾沈淪，還同無始。弘明之道，豈其然哉！至於經卷不灰，乃符火浣之布，書空不濕，便同天蓋之靈。聖寺屢陳，鍾聲流於遠近；神僧數現，受供通於道俗。斯途眾矣，備於《感通記》中。


△出古育王塔下佛舍利詔（又牙像詔）──梁高祖


大同四年八月，月犯五車，老人星見。改造長幹寺阿育王塔，出佛舍利髮爪。阿育，鐵輪王也。王閻浮一天下，一日夜役鬼神造八萬四千塔，此其一焉。乘輿幸長幹寺，設無礙法喜食。詔曰：“天地盈虛，與時消息，萬物不得，齊其蠢生。二儀不得，恒其覆載。故勞逸異年，歡慘殊日。去歲失稔，鬥粟貴騰，民有困窮，遂臻斯濫。原情察咎，或有可矜，下車問罪，聞諸往誥。責歸元首，實在朕躬。若皆以法繩，則自新無路。《書》不乎？與殺不辜，寧失不經。《易》曰：‘隨時之義，大矣哉！’今真形舍利，復現於世，逢希有之事，起難遭之想。今出阿育王寺，說無礙會，耆年童齒，莫不欣悅，如積饑得食，如久別見親，幽顯歸心，遠近馳仰。士女霞布，冠蓋雲集，因時布德，允葉人靈。凡天下罪無輕重，皆赦除之。”


大同四年七月，詔曰：“天慈普覆，義無不攝，方便利物，豈有方所？上虞縣民李胤之掘地，得一牙像，方減二寸，兩邊雙合，俱成獸形。其內一邊佛像，一十二軀，一邊一十五體。刻畫明淨，巧跡妙絕，將神靈所成，非人功也。中有真形舍利六焉。東州昔經奏上，未以為意，而胤之銜幹縲絏束治，真形舍利降在中署。光明顯發，示希有相。大悲救苦，良有以乎？宜承佛力，弘茲寬大。凡天下罪無輕重，在今月十六日昧爽以前，皆赦除之。”即日散出，奉迎法身，還台供養。


△上《菩提樹頌》啟並敕──梁晉安王綱


臣綱言：臣聞擊轅小唱，有慕風雅，巴人淺曲，實仰陽春。是以葑葵細葉，猶傾朝景，爝火微光，不能自息。伏惟陛下至德欽明，玄猷廣運，乃神乃聖，道跨軒媯，正覺正真，功符圓極，常住為樂，法喜為甘，慈雨被於無垠，睿化覃於幽顯。故八風調，四氣正，天下定，海外安；弘龍窟之威，紹鷲山之法；無為不住，實湣蒼生；無相乃宣，引歸真域。制茲道樹，顯此金容，使誓願者結因，頂禮者增福。會途已一，古今誰二？伏以器表承露，東阿薦銘，瑞啟黃龍，中山興頌。臣雖不敏，實有愚心。謹上《菩提樹頌》一首，學謝稽古，思非沈鬱。不足以光揚盛德，仿佛一隅，顧恧芻言，伏紙慚震。謹啟。


手敕省啟：“覽所上《菩提樹頌》，捃采致佳，辭味清淨，仰讚法王，稱歎道樹，意思口說，乃至手書。極得三業之善。但所言國美，皆非事實，不無綺語過也。越敕。”


△菩提樹頌（並序）


竊以因緣假有，眾生之滯根；法本不然，至人之妙理。是以三界六趣，繞業障而自迷；八解十智，導歸宗而虛豁。是以能仁大師，隨緣布道，湣焰宅之既焚，傷欲流之永騖。托白淨之宮，照黃金之色，居茲三惑，示畫篋之非真；出彼四門，驚浮雲之易滅。於是佛日啟，法雷震，設漸教，降權跡，三寶現世，一道知歸，大接群蒼，救茲未度。法雲法水之潤，等世界於無邊；智燈智炬之光，同虛空於莫限。物因難量，化緣將息，林開白日，樹映青枝。悲哉！六識沈淪八苦，不有大聖，誰拯慧橋？皇帝體乾元之睿德，含天地之純誠，照玉鏡之神，握太平之運。吞虞孕夏，罩漢籠周，御六氣而子蒼生，扇二儀而布亭毒。緯樂經禮，偃武修文。秋荼不設，廢九律之嚴科；春雨愛生，解三驅之密網。固以咸池之靈自失，汾水之德知慚，少陽懋善於元貞，蕃臣變味於槐袞。八凱三座、九棘四科之士，內宣王事。運策橫行，專城推轂之將，外守封疆。一同文軌，萬方共貫。穿胸鏤臆之酋，短身長臂之帥，南越鑠石，北極天沙，東邁日枝，西逾月紀，莫不梯峰掛迥，越繩度之山；航海跨深，泛浮毛之浪。奉方入貢，進忠請職，獻同心之鳥，貢比肩之獸。爾乃嘉祥競發，寶瑞咸委，靈芝潏露，月萃郊園。義鳳仁虎，日聞郡國；如珠如璧，既照燭於中畿；若雲非雲，亦徘徊於宮雉。於是驅黎氓於仁壽，濟動植於幽隍，歲樂民殷，家給戶足。斑白不提挈，童稚有謳歌，從善如流，應風猶草，開農務本，鑄刃銷鋒，紅粒盆箱，青鳧委貫。上照天下漏泉，天既成矣，地既平矣。天子乃均一子，湣四生，示正行之因，標出要之路。廣設道場，大弘妙法，涅槃寶棹，接惑眾於背流；慈悲光明，照群迷於未曉。法輪遍乎大千，清涼被於小葉。故天人舞鳳，去照園而讚善；菩薩飛象，越香土而來儀。五百寶蓋，騰光自合，十千纓珞，懸空下墜。龕室莊嚴，國界殊特，制三時之殿，聳四柱之台。雖漢後望神之宮，軒轅待仙之觀，曾何足仿佛寶雲儀形等覺？於是想成道之初，建菩提之樹，四海呈珍，百工薦巧。雕金鏤碧，綴鏡懸珠，制似雪山，形同飛蓋，四布垂陰，五面蓋物。名高滿月，恩逾普覆，並豔千光之樹，連英五色之花。璧日垂采，玉帶生煙，微風徐動，寶枝成樂。儼然妙色，蔭此曲枝，顯若金山，尊如聚月。信女百味之初，諸天四缽之狀，散漫祥草，連翩青雀，伏吐電之魔，卻擔山之鬼，奇姿瑰質，不可勝言。此實生善之妙緣，進行之深福，當今盛美，曩代未聞。方應照德不窮，懸諸日月，巍巍永樂，萬萬斯年。敢作頌曰：


綿史載觀，靈篇眇鏡，寶冊葳蕤，帝圖掩映。鳥紀稱祥，龍書表慶。九州布惠，五弦作詠。蒸哉至矣，大梁啟聖。功覆眾古，業高受命。金輪降道，玉衡齊政。無思不服，有意斯盛。一乘運出，五眼清淨。稟識康歌，昆蟲得性。舜廚靈扇，堯庭神莢。豈如道樹，覆潤弘浹。靡密垂光，芬芳委疊。時動百花，乍開千葉。現彼法身，圖茲瑞牒。海度六舟，城安四攝。惠澤既播，淳風普葉。休明智境，清朗法泉。百神嗟仰，千佛稱傳。榮光動照，玉燭調年。菩提永立，波若長宣。穆穆明後，萬壽如天。


△唱導文──梁簡文帝


夫十惡緣巨，易惑心塗，萬善力微，難感靈性。是以摩鉗赴火，立志道場，薩埵投身，必之妙覺。眾生積染，流浪不歸，苦海易沈，慈波空蕩。渴愛與生死共門，無明與結網同路，各趣百非，纏茲四苦。人思戮力，昭彼三明。是以如來因機致化，如大醫王隨病施藥。當今皇化之基，格天網地，扇仁風於萬古，改世季於百王，覆載蒼生，慈育黎首。天涯海外，奉義飡風，抱嗉吹唇，含仁飲德，民無賢肖，愛均一子。眾等宜各克己丹誠，澄心慊到，奉為至尊，敬禮娑婆世界釋迦文佛，歡喜世界栴檀德尊，水精刹土月電如來，寶明世界山海慧佛。奉願聖御與天地比隆，慈明與日月齊照，九有被康哉之澤，八方延仁壽之恩。玉燭之美日著遐方，擊壤之歌遍聞天下。敬由心起，五體所以外恭；情發於中，六識所以遍到。故一善染心，萬劫不朽，百燈曠照，千里通明，憑法致安，積善延慶。今日幸遇茲訓誘，豈得不罄竭心途，奉為皇太子，敬禮東方寶海，南方燈明，西方無量，北方相德。奉願離明內映，合璧外和，玉振雲浮，金聲海鏡，日朝顏色，四善流風。既擅溫文之德，實著監國之重，蒼生飲德，有識飡仁，燮和內化，事炳周經，讚德含章，訓高惇史。故以配正奉天，表七教於仁德；宣風緝惠，闡六服於溫慈。各宜攝心奉為，貴嬪歸命，敬禮五十三佛，三十五尊當來賢劫千現，在百七十。奉願月相與萬善同休，金聲與四時並祐，興七覺以炳照，因十智於常樂，閨守奉仁，宮儲欽德，輝同疊璧，煥若昆瓊。


蓋聞嵩高惟嶽，作屏皇家，宗子維城，克固盤石。所以戚均魯衛，任等蕭曹。三台正席，坐而論道，九棘勤王，恪居連事。宜各運心奉為，臨川、安城、建安、鄱陽、始興、豫章，又南康、廬陵、湘東、武陵諸王，家國戚屬，六司鼎貴，歸命敬禮舍利形像，菩提妙塔，多寶踴現，釋迦碎身。奉願鏡凝深情，嶽峙洪福，克隆帝社，永茂皇枝。眾各一心，歸命三寶。三界異術，五道分徑，天人植業，各歸一果。鬼神牽報，事炳冥途，十善花果，既乖正力，五濁煩心，彌多惱累。雖復聰明正直，三牲之祀未虧；陰陽不測，六根之滯猶染。眾等宜各露誠逮為天龍八部，護塔善王，乃至修羅八臂，摩醯三目，盡為敬禮。尊經正典，清淨波若，究竟涅槃，法花會一之文，淨名不二之說。願一切善神，永斷無明，長遵正本，臥處寶宮，坐甘香積。帝釋淵廣，泛波若之舟；淨居深沈，駕牛車之美。澤及三界，明照四天，大悲拔苦，事炳前經。弘慈與樂，義高名訓，是以靈權降跡，出沒不同；菩薩位懷，顯晦多術。無邊劇惱，扇八苦於修途；有縛纏情，繞六趣於危道。金瑣玉床，猶念解脫；雕珠飾綺，不及塗中。至如飄颻熱風，滄浪冰水，暗室千重，黑城百仞，鐵輪碎骨，銅柱焦腸，傍出刀峰，橫抽劍鍔，如斯眾苦，尤為險脆。一息不追，則萬劫永別；刹那暫斷，則千代長離。相與共托閻浮泡生幻處，危脆之質有險蜉蝣，風電之馳誠難可駐。況復三相並蹙，二鼠攢危，毒箭惡蛇，尤為可畏。庶憑正法，拔茲累染，長享百福，永斷六塵。對至無強，惟佛可恃。今為六道四生，三途八難，慈悲懇到。一心遍禮十住菩薩，三行聲聞；禮救世觀音，獻蓋寶積，西方大勢，東國妙音，四辯淨名，二土螺髻，珠頸善宿，彌勒文殊，金剛藏，解脫月棄，蔭蓋常舉手十大弟子，五百羅漢。願囹圄空虛，疾惱消息，域中百縣，方外千城，凡在幽縶，一同寬蕩。人協覆蛇，俗化匡蟻，類服鴆之不死，同拔劍之無傷。含生不縷，轉死自溫，渭橋日飽，翳桑無餓。打塞三途，填碎地獄，破魔兵眾，壞生死軍。閻羅發十善之心，牛傍啟五戒之業，如魚少水，若鳥窮林，一聽法音，即舍穢質。人運五體，歸命三尊。


△禮佛發願文（十餘首）──王僧孺


夫至覺玄湛，本絕聲言，妙慮虛通，固略筌象。雖事絕百非，而有來斯應；理亡四句，故無感不燭。皇上道照機前，思超係表。凝神汾水，則心謝寰中；屈道軒丘，則形勞宇內。斯乃法忍降跡，示現閻浮之境；大權住地，俯應娑婆之域。故欲洗拔萬有，度脫群生，濯淨水於寶池，蔭高枝於道樹。折伏攝受之仁，遇緣而咸極；苦言軟語之德，有感而斯唱。日用不知利益，莫限眾等，相與增到，奉逮至尊，五體歸命。。


仰願皇帝陛下，至道與四時並運，玄風與八埏共廣；反淳源於三古，舍澆波於九代。至治已睹於今日，大道復屬於此時，虎豹尾而不驚，虺蛇蹍而莫噬；埋金抵玉，毀契焚文。嘉禾生，醴泉出，金車玉馬，自相輝曜，玄鶴丹鳳，飛鳴來往。光景之所照燭，舟車之所驅泛，莫不屈膝係頸，回首革音。入侍槁街，迎拜渭水，與天地而長久，等金石而愈固。中嶽可轉，長河有清，而我聖皇，愈溫愈，不言而化行，無為而教肅。


夫道備監撫，望表元良，察遠知微，貫宗包極，不勞斧藻，無待審諭。況復靜悟空有，同觀真俗，能行能說，既信既持。眾等齊誠奉逮儲君殿下，歸命敬禮。。


仰願皇太子殿下，厚德體於蒼蒼，廣載侔於磻礴，前星照曜，東離煥炳。淑問自遠，和氣熏天，異才爭入，端人並至，玉體怡情，金聲妙越。


夫茂實英聲，道周德廣，秉圭襲袞之貴，坐槐憩棠之尊。猶應共惜東暾，俱吝西崦，悟蕉蘆之非實，知鏡月之虛衒，信秉電之不留，驗畫水之隨合。唯宜照之智炬，濯以寶瀾，增此睿根，成斯妙植。又各增到奉逮太尉等諸王殿下，歸命禮敬。


仰願諸王，既明且哲，聲跨於河楚，令問令望，道均於旦奭。德貫右戚，義藹周親，作鉉則與二曜相終，臨嶽則與四維等固。若彭涓之遐永，譬松筠之貞悅。


觀夫天枝峻密，常葉英芬，莫不玉振蘭搖，金鏘桂縟。睹寸文而驗錦，觀一毛而測鳳，並能才高銅殿，辭富雲台，彬彬亹，超超灼灼。以斯勝善，奉逮諸王殿下，敬禮。


仰願諸王殿下，穆穆與清風並扇，英英將白雲共朗。永鍾清祉，長享元吉。出牧則聲高民上，入朝則譽先物右，德重山王，智超海藏，鏗鏘麗於珠樹，皎鏡光於玉田。


夫道流雲屋，德感椒闈，必以前籍勝因，宿稟嘉數。況重沾法雨，更披慧日，雖異薑後解珥，請罪於周王；不待樊姬舍肉，有激於荊後。而遵恭儉，去嗜欲，棄雕璣，徹靡麗；了心不滯，正見無疑。眾等齊誠奉為，六宮眷屬，歸命敬禮。。


願六宮眷屬，業華姬日，聲麗媯辰，振采鐫圖，傳芳詩史。位齊寶印，行等月光，具六神通，得四無礙。


夫稟閑明之德，懷深妙之心，豈非修習有木，故能依止無倦？義興等諸公主，忘斯華重，甘此翹到，並宿世之所記別，故現前所以信了。影響至真，寤寐玄極。人各增到，仰為諸公主歸命敬禮。。


願諸公主，日增智性，彌長慧根，四攝四依，已尊已蹈；七善七定，靡退靡輟。盛此王姬，光茲帝女，長享湯沐，與河山而同固；永服緹綺，貫寒暑而無窮。


夫三相雷奔，八苦電激，或方火宅，乍擬駛河。故以尺波寸景，大力所不能駐，月御日車，雄才莫之能遏。其間飲苦飡毒，抱痛銜悲，身口為十使所由，意思乃八疵之主。眾等相與，彼我齊到。懺悔業纏，無始以來，至於今日。所為十惡，自作教他，見善不讚，聞惡隨喜。焚林涸澤，走犬揚鷹，窮鄭衛之響，極甘旨之味。戲笑為惡，倏忽成非；侮慢形像，淩踐塔寺。不敬方等，毀離和合；自定權衡，棄他計用；愧心負理，昧主欺親。雖七尺非他，方寸在我，而能任其情。在人未易，恣此心口，眾罪所集，各運丹懇。五體自投，歸命敬禮。。


願現前眾等，身口清淨，行願具足，消三障業，朗三達智，五眼六通，得意自在。


△懺悔禮佛文──王僧孺


夫有非自有，有取所以有；無非自無，無著所以無。故有取之惑興，倏成萬累；無著之念起，一超九劫。是知道之所貴，空有兼忘，行之所重，真假雙照。稟氣含靈，莫聞斯本，宵形賦影，靡測由來。故發茲識，窟猶綿蒙，其莫辯導此愚根，尚窈冥而未悟。茫茫有同暗海，幽幽實在危城，業風縈薄，三有長騖，惑水回，二死相屬。以苦舍苦，從暗入暗，尋本不離色心，即事莫非生滅。是用抱此纏蓋，淪回生死，恣其六愛，興其八邪。或狙詐而克昌，乍仁義而溘死，或才均智等，此賤彼豪；或共日並時，人升我墜。唯言報施寂寥，不知因對皎徹。曩緣今果，過現殖成，有如符契，不謬毫髮，而欲以促生運其長術，浮命回其冥數。當知刹那交謝，瞬息不留，東扶裁吐，西崦已仄。譬閱川之駛流，若棲葉之輕露，偽城易弛，毒樹自攻。若非假實兩明，真俗俱辯，豈能寫誠回向，刻意修習，不退不沒，愈堅愈固？南平大王殿下，含辰象之正氣，畜海嶽之淳靈，宿侍八恒，早遊七覺。藉妙因於永劫，招勝果於茲地，若真金之愈鎣，美玉之載琢。是用未積已散，不藏而舍，故今式招靈指，仰屈神儀，建此齋肅，譬茲關揵。盛來緇素，濟濟洋洋，名香遍室，寶花覆地，高梵宛轉。寧止震木遏雲，清桴遙奕，非直騰魚仰馬，仰願四部。至誠五體，歸命東方，。


願大王殿下，五畏內遣，十力外扶，百福莊嚴，萬祉周集。愕夢無幹其慮，甘寢有恬其神，更辟寶衢，愈興慧業。


夫玄極凝淡，非學者所窺，妙本難思，豈行人能測？是以十地雲睹，有羅縠之疑；三乘稱見，懷兕羊之惑。自非鑒窮機覺，照極冥虛，窮理盡性，體元含一，安能濟世仁壽，拯物阽危，道包碧海，聲高赤縣？昔堯曜唯在即世，舜黑不兼來果，四巡疲於禹跡，六事倦於湯身，並域中之勤勞，方內之成益。豈有度元元於苦海，拔冗冗於畏塗，運神力，震法吼，究香城之妙理，窮金河之奧說？慧高龍樹，智出馬鳴，必欲洗濯臣民，獎導緇白。天覆地養，水產陸生；咸降慈悲，悉蒙平等。奉為皇帝陛下，儲君太子歸命敬禮。


仰願皇帝陛下，景祚與七政相齊，皇基與二曜均永。地平天成，樂和禮洽，玉燭道正，氛氳無爽。條風祥雨，膏潤相屬，卻馬偃伯，鑄戟銷戈。南洎北臨，西被東漸，灑甘雨，布惠雲，唯繩可結，在冠已盡，唐哉皇哉，為導為首！又願皇太子殿下，睿業清暉，與貞明而並燭；粹範溫儀，從嵩霍而俱峻。聲出姬誦，道越漢莊，永沐智水，長照慧日。上妙居身，至仁在己。自雙樹八枝，潛光匿曜，寶城不辟，慧扉方掩，而聖後騖法輪於長路，棹寶舟於遙壑。道浹人祇，福隆祧緌，肅事園寢，虔奉宗祐。藉斯妙果，奉逮七廟聖靈，歸命敬禮，。


仰願重明累聖，僾然如在，騰神淨國，總駕天宮，托化金蕖，遨遊寶殿。


夫誠心內惻，則至覺如在；形力外殫，則法身咫步。眾等相與增到，為諸王兄弟，妃主戚屬，歸命敬禮，。


願諸王殿下，裂壤盛於諸姬，磐石過於隆漢，德高魯衛，義重間平。論道則百辟依風，作翰則群黎仰化；弘闡至教，紹隆季象，弟內少長，並膺此多福。若百華之春麗，譬萬實之秋成，信解堅深，翹向無怠。


夫小乘志劣，事唯一己，大士意均，乃包六趣。今日檀主，信等明珠，無勞傍鏡，質同珽玉，不待外光。常欲物我均心，怨親等觀，眾等各歸誠，為二十八天，四王、釋梵，人間貧病，地獄辛楚，敬禮尊儀靈像，菩提寶塔，。


大乘奧藏妙法深經，大身無邊身，大力無量力，四向四果，八賢八聖，願六氣氛氳，四序熙穆，至治光萬宇，玄化洞九幽。襲介披鱗，濕生卵化，八苦六窮，三塗五道，俱蒙惠利，並識遵依。刀林輟刃，劍樹摧鋒，迷城開道，直指四衢。暗室生明，大啟三曜，俱向道場，同登種覺。


△初夜文──王僧孺


夫遠自無始，至於有身，生死輪騖，塵轢莫之比；明暗遞來，薪火不能譬。逝水非駛，千月難保，蓼蟲習苦，桂蠹喜甘。大睡劇於據梧，長昏甚於枕曲；義非他召，事實己招。曾不知稟此形骸，所由而至，將斯心識，竟欲何歸？唯以勢位相高，爭嬌華於一旦；車徒自盛，競馳騖於當年。莫不恃其雄心壯齒，紅顏緇髮，口恣肥醲，身安輕靡，繁弦促柱，極滔漂而不厭，玉床象席，窮靡曼而無已。謂蒙泉若木出沒，曾不關人；蹲烏顧兔升落，常自在彼。殊不知命均脆草，身為苦器，何異犬羊之趣屠肆，糜鹿之入膳廚？秋蛾拂焰而不疑，春蠶縈絲而靡悟，未辨先對，不識因習。及其一觸畏途，孟門非險，蠙裂肢解，方斯不臻其痛；斷趾鑿肩，比茲未極其苦。輪回起伏，杳杳悠悠。是以天中之天，降悲提引，壅夏河之長瀉，撲秋原之猛燎。或同商主，乍等醫王，形遍三千，教傳百億。或恣其神力，或寂諸梵境，言則三塗離苦，笑則四生受樂。乃應病投機，解紛說理，制之日夜，稱為八關，以八正籥為法關揵，斯實出世之妙津，在家之雄行。眾等相與運誠，奉逮南平王殿下歸命敬禮。


願大王殿下，睿業清暉，與南嶽而相固；貞心峻節，等東溟而共廣。萬累煙消，百災霧滅，巧幻所不惑，強魔莫能嬈。逐慘舒而適體，隨暄涼而得性，自稟儀天之氣，永固繕衛之道，得六神通力，具四無礙智。


夫日在昆吾，則慮繁事擾；景落蒙氾，則神靜志恬，璧月珠星，合華相照，輕雲薄霧，朗然自戢。鳴鍾浮響，光燈吐輝，法幢卷舒，拂高軒而徐薄；名香鬱馥，出重擔而輕轉；金表含映，珠柱洞色。況復天尊端嶷，威光四照，煥發青蓮，容與珂雪，覺祇衛之咫尺，若林園之斯在。大招離垢之賓，廣集應真之侶，清梵含吐，一唱三歎。密義抑揚，連環不輟。南平王體得機之敏，資入神之微，抱德含和，經仁緯義。善無細而不窮，累有輕而必舍，受同虛籥，照如懸鏡，忘魯衛之尊高，略棣萼之華重。建希有之勝席，臨難遇之法場，相與五體歸命敬禮，。


願大王殿下，入不二門，登一相道。德階不動，智超遠行；洋溢惠聲，與八風而共遠；優遊玉體，等六律而相調。餐雪山之良藥，挹露城之甘味，袞服桓圭；與四時而永久，朱輪緹幟，貫千祀而常然。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十六


○佛德篇第三之二


△謝述佛法事書啟（十四首）──梁簡文帝


〖奉阿育王寺錢啟〗


臣諱言：臣聞八國同祈，事高於法本，七區皆蘊，理備於湧泉。故牙床白傘，無因不睹，金瓶寶函，有緣斯出。伏惟陛下，懸天鏡於域中，運大權於宇內。三有均夢，則臨之以慧日；百藥同枯，則潤之以慈雨。動寂非己，行住因物，無能名矣。臣何得而稱焉？故以昭光赤書，賤前史之為瑞；珥芝景玉，嗤往代之為珍。難遇者，乃如來真形舍利，昭景寶瓶，浮光德水，如觀鉤鎖，似見龍珠。自非聖德威神，無以值斯希有，天人頂戴，遐邇歸心。伏聞阿育王寺，方須莊嚴，施巨萬金，檀豐十藏；寶陳河府，泉出水衡；比丘持土，大廈方構；羅漢引繩，高塔將表。不勝喜抃，謹上錢一百萬。雖誠等散花，心荷不盡，而微均滴瀝，陋甚鄰空。輕以塵聞，伏啟悚汗，謹啟。


〖謝敕苦行像並佛跡等啟〗


臣諱啟：舍人顧疌奉宣敕旨，以金銅苦行佛並佛跡供養具等，賚使供養。伏以六年道樹，超出四魔；千輻足輪，德圓萬善。故能聞見悟解，逢遇祛塵，天聽恩隆，曲垂獎被。謹修飾欄宇，齋潔身心，翹仰慈光，伏待昭降。千唱四辯，尚不宣心；輕毫弱簡，豈能陳謝？不任下情，謹啟事謝聞。謹啟。


〖謝敕參迎佛啟〗


臣諱啟：主書周昂奉宣敕旨，曲賚恩參。臣即爾到建元寺奉候法身，金山戾止，王人勞問，榮恩頻疊，啟謝無辭，不任下情。謹啟事謝聞。謹啟。〖答敕聽從舍利入殿禮拜啟


臣諱啟：舍人王景曜至奉宣敕旨，曲垂逮問，並聽臣隨從舍利，入殿禮拜。謹奉秋色昭澄，預表光瑞。臣比身心，得無障惱，明陪扈寶函，謹鞠躬恭到。但不生羽翼，無假神通，身升淨土，高排閶闔。足踐蓮華，方茲非喻；升躡寶梯，比斯未重。誘導殊恩，實回始望。顧茲塵縛，喜戴不勝。謹啟。


〖謝敕賚銅供造善覺寺塔露盤啟〗


臣諱啟：主書陳僧聰奉宣敕旨，垂賚銅一萬三千斤，供造善覺寺塔露盤。是稱杻陽之珍，實亦昆吾之瑤，燥濕無變，九布見奇。寒暑得宜，六律成用。況復神龍負子，光斯妙塔，金鳥銜帶，飾茲高表？函穀恥其詠歌，臨淄恧其祥應，陽燧含景，還譬日輪，甘露入盤，足稱天酒。辭林本闕，心辯又慚，徒戴重恩，終難陳謝。不任銘荷之誠。謹奉啟聞，謹啟。


〖謝敕使入光嚴殿禮拜啟〗


臣諱啟：舍人王景曜奉宣敕旨，曲垂勞問，並使明入光嚴殿禮拜法身。謹奉。臣粗蒙恩造明，守開恭到，遂以勞屢升淨土。風積水厚，不足為喻，微心悚躍，上謝無辭。不任下情，謹啟事謝聞，謹啟。


〖謝敕使監善覺寺起刹啟〗


臣諱啟：伏見敕旨，使監作舍人王曇明、材官將軍沈徽、御仗吳景等監看善覺寺起刹事。爰奉聖恩，曲降神力，命斯執事，修茲長表。寶塔雲構，無待喜園，水精特進非差龍海。大龜持泥，未足為盛；鹙鷺引繩，方斯取劣。仰瞻慈渥，喜戴不勝，俯循宿願，私增涕噎。不任銘荷。謹奉啟謝聞，謹啟。


〖謝御幸善覺寺看刹啟並答〗


臣諱言：即日輿駕幸善覺寺，威神所被，金表建立。概泰清而特起，接庫樓而上征。既等湛然，長均淨土，方為佛事，永利天人。頂荷之誠，臣百恒品。不任下情，謹奉啟事謝聞，謹啟。


〖敕答〗（梁武帝）


汝所營建慈悲寶刹，諸佛威神，不營多功。裁欲運力，即便豎立。幽顯欣仰，我亦隨喜。不得與汝同共瞻拜，以此為恨耳。越敕。〖謝敕賚錢並白檀香充法會啟


臣諱啟：傳詔奉宣敕旨，以臣明法會，垂賚錢二十萬，白檀、薰陸、箋香各十斤。黃紙詔書，先開泉府；青雲好氣，次集桂宮。貨重文龜，芳逾麗草，散金廡下，止及軍吏，積穀充家，才班親族。未若資此良田，方開五蓋；入茲法度，長出四流。假辭敬祖，尚慚難述；借辯君卿，猶知非謝。不任荷戴。謹啟事以聞，謹啟。


〖謝敕賚柏刹柱並銅萬斤啟〗


臣諱啟：傳詔呂文強奉宣敕旨，賚臣柏刹柱一口，銅一萬斤，供起天中天寺。九牧貢金，千尋挺樹，永曜梵輪，方興寶塔。夏羞神鼎，晉恧相風。使福被域中，功提無外。臣以庸愚，稟承勝善，樂受遍心，恩光動色。銘荷之誠，無詞啟謝。不任頂戴。謹奉啟謝，謹啟。


〖千佛願文〗（梁簡文帝）


蓋聞九土區分，四民殊俗；昏波易染，慧業難基。故法身寂鏡，有照斯感；滌無明於欲海，度蒼生於寶船。或輕慈導舍，薄笑牽悲，曲豔口宣，斜光頂入。自鹿樹表光，金河匿曜，故像法眾生，希向有形。雖千聖異跡，一智同塗。弟子某甲，久沒迷波，長流苦沫，不生意樹，未啟心燈。而善生一念，敬造千佛，雖復無上無為，極相難辨，非空非有，妙智誰觀？而紺發日光，蓮眸月面，庶可長表誠敬，永寄心期。


〖為人造丈八夾紵金薄像疏〗（梁簡文帝）


比丘某甲敬白：竊以慧日潛影，慈輪罷應，業逐惱飄，愛隨情熾。徒湣衣珠抱名，珍而弗悟；眇歎葉金惑空，言而啼止。自非表茲勝業，樹彼妙緣，何以去此心堂，移茲身窟？故水精龍塔，永愴恨於遺髭。明鏡石龕，獨徘徊於留影。某甲久發誓願，遍為六道四生造夾褵丈八佛像一軀。年月已流，因緣易奪；常恐暫有之身，忽隨畫水；還無之報，飆爾電光。今便建立誠心，遂茲本誓，使聚月見容，金山表跡。見形善發，聞名惡舍，拔六根之痛惱，去五燒之焚灼。但四寶屢空，七財多匱。仰雙蓮而獨慨，睹萬字而無由。儻能薄離五家，微捐四事，結此冥慈，共成因果，則素疊之功，非唯昔世；散華之報，方驗來緣。語善無奢，在言多恧。謹白。


〖與僧正教〗（梁簡文帝）


此州伽藍支提基列，雖多設莊嚴，盛修供具，觀其外跡，必備華侈，在乎意地，實有未弘。何者？凡鑄金刻玉，鏤漆圖瓦，蓋所以仰傳應身，遠注靈覺，羨龍瓶之始晨，追鵠林之餘慕；故祭神如在，敬神之道既極；去聖茲遠，懷聖之理必深。此土諸寺，止乎應生之日，則暫列形像。自斯已後，封以篋笥，乃至葉服離身，尋炎去頂。或十尊五聖，共處一廚，或大士如來，俱藏一櫃，信可謂心與事背，貌是情非，增上意多，精進心少。昔塔裏紅函，止傳舍利；象頭白傘，非謂全身。夫以畫像追陳，尚使吏民識敬，鎔金圖範，終令越主懷思，匹以龍阿，尚能躍鞘；方之虎兕，猶稱出匣。況復最大圓慈，無上善聚，聞名去煩，見形入道，而可慢此雕香，蘊斯木蜜，緘匿玉毫，封印金掌？既殊羅閱，久入四天，又異祇洹，掩戶三月。寶殿空臨，瓊階虛敞；密帷不開，非仲舒之曲學；紅壁長掩，似邠卿之避仇。且廣廈雲垂，崇甍鳥跂，若施之玉座，飾以金鈿，必不塵靄輪姿，翳點月面。琉璃密窗，自可輕風難入；龍須細網，足使飛燕不過。兼得虔敬之理必崇，接足之心彌重，可即宣勒，永使準行。


〖與廣信侯書〗（梁簡文帝）


綱白：闊絕音旨，每用延結，風嚴寒勁，願比怡和。伏承淨名法席，親承金口，辭珍鹿苑，理愜鷲山。微密秘藏，於斯既隆，莊嚴道場，自茲彌闡。豈止心燈夜炳，亦乃意蕊晨飛，思理弘明，本長內教。今陪十善之車，開八政之路，流波若之，水洗意識之塵。以此春翹，方為秋實。綱每憶華林勝集，亦叨末位，終朝竟夜，沐浴妙言。至於席罷日餘，退休傍省，攜手登臨，兼展談笑。仰望九層，俯窺百尺，金池動月，玉樹含風。當於此時，足稱法樂。今卷帷之部，乘傅一隅，聞慧雨滂流，喜躍充遍；徒仰懸河，無由承稟。空無所有，不瑩情靈，緣癡有愛，自嗟難拔。兼下車以來，義言益少，舊憶已盡，新解未飡，既慚口誦，復非心辯。永謝寫瓶，終慚染疊。是則慈雲既擁，智海亦深，影末波餘，希時灑拂。但睽違轉積，興言盈瞼，願加敬納，言不宣心。謹白。


〖與慧琰法師書〗（梁簡文帝）


五翳消空，韶光表節，百華異色，結彩成春。道體何如？恒清宜也。對玩清虛，既在風雲之表；遊心入理，差多定慧之樂。弟子俗務紛糾，勞倦特深；眷然北嶺，欽賢已積。會遇之期，庶必可孱，有緣之儔，事等饑渴。佇望來儀，一日三歲；想思弘利益，理當無爽。指遣此信，無述寸衿。綱和南。


又


旦來雨氣，殊有初寒。攝衛已久，轉得其力，雖他方法界，略息化緣，祇洹之里，恒有語對。眷佇之深，無時不積。久因倩師頻述方寸，不知巧笑之僧，頗為津及不耳？前昨已來，微事義聚，龍象畢同，應供皆集。慧炬開心，甘露入頂，間之善謔，特盡歡怡。想味之懷，轉復無極。昔在幼年，經聞制旨，受道日淺，北面未深，雖異禪那，事同華水。今假西下，特蓄本心，訪理質疑，屬在明德。不謂般若留難，現疾未瘳，問津無地，歎恨何已？伏承輿駕尋幸伽藍，冀於此時得一覯止。辯論青豆之房，遣惑赤華之舍，追往年之宿眷，述即日之寸心。此事此期，必冀非爽，指遣承問，佇有還書。綱白和南。


〖答湘東王書〗（梁簡文帝）


暮春美景，風雲韶麗，蘭葉堪把，沂川可浴。弟《召南》寡訟，時綴甘棠之陰；冀州為政，暫止褰襜之務。唐景薦大言之賦，安太述連環之辯，盡遊玩之，美致足樂耶？吾春初臥疾，極成委弊，雖西山白鹿，懼不能愈，子豫赤丸，尚憂未振。高臥六安，每思扁鵲之問；靜然四屋，念絕修都之香。豈望文殊之來，獨思吳客之辯。屬以皇上慈被率土，甘露聿宣。鳴銀鼓於寶坊，轉金輪於香地，法雷驚夢，慧日暉朝。道俗輻湊，遠邇畢集，聽眾白黑，日可兩三萬。獨以疾障，致隔聞道，豈止楊濮有關外之傷，《周南》起留滯之恨。第十三日，始侍法筵，所以居長近還，未堪執筆，敬祖前邁，裁欲勝衣。每自念此，湣然失慮。江之永矣，寤寐相思，每得弟書，輕屙遣疾。尋別有信，此無所申。


△寺刹佛塔諸銘頌


〖南齊僕射王奐枳園寺刹下石記一首〗（梁沈約）


佛教東流，適未尤著，始自洛京，盛於江左。晉故車騎將軍琅琊王劭，玄悟獨曉，信解淵微，於太祖文獻公清廟之北，造枳園精舍。其始則芳枳樹籬，故名因事立，雖房殿嚴整，而寶刹未樹。劭玄孫尚書僕射南徐州大守王奐，深達法相，洞了宗極，勤誠外著，仁隱內弘，食不過中者一十一載。雖翼務朝端，而事鄰柰圃。日者，作翰湘州，樹麾蠡服，位與年升，秩隨歲厚。顧惟恩隆主盻，寵結皇情，任處東方，寄深外屏。徒欲盡能竭慮，知無不為，下被民和，上宣聖澤，而自以力弱途遠，終慚短效。且義止今生，報褰來果，非所以酬鴻貺於冥津，暢丹誠於遐劫。自乘傳衡皋，辭簪派渚，誓於舊寺，光樹五層。捐割藩俸，十遺其一，凡厥所收，三十有六萬。齊之永明六年六月三日，蓋木運將啟之令辰，上帝步天之嘉日，乃抗崇表於蒼雲，植重扃於玄壤。仰願宸居納祐，福履攸歸；八神警室，萬祇翼體；寶祚隆邈，比固須彌；靈算遐永，齊軌常住；諸聖延祥，挹天和於少極；藩王碩茂，播宗英於梁楚。群後流克讓之風，庶民垂可封之德。含生愷樂，物不夭性，嘉穀年登，餘糧棲畝，夷荒由附，邊城解柝。家備十善，人懷六度，魔眾稽顙，外道屈膝，抽薪止火，折劍摧鋒。拯幽酸於無擇，陟神化於有頂，三界五道，咸同斯願。刊石重壤，式昭厥心。


〖齊竟陵王題佛光文一首〗（沈約）


夫理貫空寂，雖鎔範不能傳；業動因應，非形相無以感。是故日華月采，炤曜天外，方區散景，咫尺塵方。太祖皇帝濯衿慧水，凝神淨域，厭世瑤陛，遷靈寶地。竟陵王諱，泣明台之不臨，慟高山之方遠，慕瓶王意，情殷雙樹。永惟可以炳發神功，崇高妙業，莫若裁金寫好，資匠傳儀。以皇齊之四年月日子，敬製釋迦像一軀，尊麗自天，工非世造，色符留影，妙越旃香。俾谷林之思永，旌於萬劫，用刊徽跡，式垂不朽爾。


〖彌陀佛銘〗（沈約）


法身無像，常住非形；理空反應，智滅為靈。窮寂震響，大夜開冥，眇哉遐壽，非歲非齡。物愛雕彩，人榮寶飾，事儉欲興，情充累息。至矣淵聖，流仁動惻，順彼世心，成茲願力。於惟淨土，既麗且莊；琪路異色，林沼焜煌。靡胎靡娠，化自餘方；托生在焉，紫帶青房。眷言安養，興言遐適，報路雖長，由心咫尺。幽誠曷寄，刊靈表跡，仿佛尊儀，圖金寫石。隨柁玉沙，乍來乍往，玲瓏寶樹，因風發響。願遊彼國，晨翹慕想。七珍非羨，三達斯仰。


〖瑞石像銘〗（並序）


夫靈應微遠，無跡可追，心路照通，有感斯順。我皇體神御極，挹睿臨乾，幽顯成帙，無思不服。若夫二儀葉德，五精翼化，下洞淵泉，上達蒼昊，天無息瑞，地不湮祥。十住仿佛於林御，應真肹響於清夜；素毫月舉，騰光於梵室，妙趾神行，布武於椒殿。至於事荷緗諜，既表禎圖，無不雲霏霧委，盈簡被策。莫黑三距，眇千齡而再現，皓露淳腴，望鳳蓋而沾陛。此皆舜日未書，堯年罕降，豈直朱烏動色，玄相趣而已哉！嘉玉遠自北戎，梁弱水而委質；潤徹瑰奇，曠世之所不睹。白金近發東山，剖幽岩而啟瑞，傍被崖褷，鴻靈之所未刊。雖復素環之絕貺，燭銀之瑤寶，方斯蔑如也。若夫金石具剛，非遊泳之質；自非淬德潛衍，感極回靈，豈變堅沈之體，顯輕浮之相？維永明七年某月，爰有祥石，眇發天津，漾海因潮，翻流回至。表異浙河，獻奇禁圃，瓊瑜等潤，精金比色。帝上眷幽，關之易啟，谘玄應之無方，雖析事寂寥，而因心咫尺。愛其貞恒之性，嘉其可久之姿，莫若圖妙像於旃香，寫遺影於祇樹。乃詔名工，是鐫是琢，靈相瑞華，煥同神造。至於雕削之餘，遺刊委斫，方圓小大，觸水斯沈。駐罕停蹕，親加臨試，良由法身是托，不溺沈玉之淵；剖析既離，方須浮金之水。至矣哉！禎符若斯之妙也。敢銘寶貺，永福天人。其詞曰：


遙哉上覺，曠矣神功。四禪無像，三達皆空。表靈降世，演露開蒙。惟聖仁宇，寶化潛融。道非跡應，事以感通。沈精浮質，遠自河蔥。悠悠亙水，眇眇因風。泛彼遼碣，瑞我國東。有符皇德，乃眷宸衷。永言鷲室，棲誠梵宮。載雕載範，寫好摛工。藉茲妙力，祚闡業隆。冕旒南面，比壽華嵩。


〖釋迦文佛像銘〗


積智成朗，積因成業。能仁奚感，將吼妙法。駐景上天，降生右脅。始出四門，終超九劫。眇求靈性，曠追玄軫。道雖有門，跡無可朕（直引反）。物我兼謝，心行同泯。一去後心，百非寧盡。感資理悟，或以言陳。言不自叩，出之者身。有來必應，如泥在鈞。形酬響答，且物且人。應我以形，而餘蒙瞽。守茲大夜，焉拔斯苦。仰尋靈相，法言攸吐。不有尊儀，薆焉誰睹。


〖千佛頌〗


道有偕適，理無二歸。照寂同是，形相俱非。千覺俯應，遞叩冥機。七尊緬矣，感謝先違。既過已滅，未來無像。一刹靡停，三念齊往。不常不住，非今非曩。賢劫雖遼，倏焉如響。棲林藉樹，背室違家。前佛後佛，跡罔隆窊。或遊堅固，或蔭龍華。能達斯旨，可類恒沙。華華群群，均此妙極。先晚參差，各願隨力。密跡弘道，數終乃陟。誓睹來運，永德含識。


〖彌勒讚〗（皇太子造石彌勒，太官令作讚）


乘教本一，法門不二。業基累明，功由積地。眇眇長津，遙遙遐轡。道有常尊，神無恒器。脫屣王家，來承寶位。慧日晨開，香雨霄墜。藉感必從，憑緣斯至。曰我聖儲，儀天作貳。尚想龍柯，瞻言思媚。鐫石圖微，雕金寫秘。望極齊工，攀光等邃。超矣廢臻，融然理備。敬勒玄蹤，式傳遐懿。


〖繡像題讚〗（並序）


維齊永明四年歲次丙寅秋八月己未朔二日庚申，第三皇孫所生陳夫人，含微宅理，炳慧臨空，結言寶位，騰心淨覺。敬因樂林寺主比丘尼釋寶願，造繡無量壽尊像一軀。乃為讚曰：


表相異儀，傳形匪壹，鏤玉圖光，雕金寫質。亦有淑人，含芳上律，絢發綺情，幽摛寶術。縟文內炳，靈姿外溢。水耀金沙，樹羅瓊實。現符淨果，來應妙袟。毓藻宸閨，騰華梵室。有億斯年，於萬茲日。


〖光宅寺刹下銘〗（並序）


光宅寺，蓋上帝之故居，行宮之舊地。楊州丹陽郡秣陵縣某鄉某里之地，自去茲邠亳，來儀京輔。拓宇東第，步武城紵。聖心留愛閑素，遷負南郭，義等去酆，事均從鎬。及克濟橫流，膺斯寶運，命帝閽以廣辟，即太微而為宇。既等漢高流連於豐沛，亦同光武眷戀於南陳。思所以永流聖跡，垂之不朽。今事與須彌等同，理與天地無窮，莫若光建寶塔，式傳於後。乃以大梁之天監六年，歲次星紀，月旅黃鍾，閏十月二十三日戊寅，仲冬之節也。乃樹刹玄壤，表峻蒼雲，下洞淵泉，仰迫星漢。方當銷巨石於賢劫，極未來於忍土。若夫朱光所耀，彤雲所臨，非止天眷，兼由地德。皇帝乃啟閶闔，造舟淮涘，接神颷而動驂，越浮梁而徑度。芝蓋容與，翠華葳蕤，下輦停蹕，躬展誠敬。廣集四部，揆景同流，弘此廣因，被之無外。同由厥路，俱至道場。乃作銘曰：


八維悠闊，九服荒茫。靈聖底止，咸表厥祥。壽丘珣珣，電繞樞光。周原釭釭，五緯入房。自茲遐敻，名在處亡，安知若水，寧辯窮桑。自天攸縱，於惟我皇。即基昔兆，為世舟航。重簷累構，迥刹高驤。土為淨國，地即金床。因斯太極，溥被翱翔。豈徒三界，寧止十方？濡足萬古，授手百王。一念斯答，萬壽無疆。如日之久，如天之長。


〖棲禪精舍銘〗


此寺征西蔡公所立，昔廁藩麾，預班經創之始。今重遊踐，覽舊興懷，故為此銘，以傳芳跡。在郢州永徽三年，歲次某時某月某朔某日爾。岩靈旅逸，地遠棲禪，蘭房葺蕙，嶠甍架煙。南瞻巫野，北望淮天。遙哉林澤，曠矣江田。空心觀寂，慧相淳筌。眷惟斯踐，愴屬遐年。遊仁廁遠，宅賞憑旃。頒創神苑，陪構靈椽。瞻禁拓圃，望鷲疏山。制石調響，棲理凝玄。曠移羽旆，眇別松泉。委組東國，化景西蓮。巒隰夷改，蓬蘀徂遷。重依漢遠，復逐旌懸。往辭妙幄，今承梵筵。八翻海鶴，九噪岩蟬。佩華長掩，懋跡空傳。式藉雲拱，敢告祥緣。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十七


○佛德篇第三之三


△立舍利塔詔──隋高祖


門下仰惟，正覺大慈大悲，救護群生，津梁庶品。朕歸依三寶，重興聖教，思與四海之內一切人民，俱發菩提，共修福業。使當今、現在，爰及來世，永作善因，同登妙果。宜請沙門三十人，諳解法相，兼堪宣導者，各將侍者二人，並散官各一人，薰陸香一百二十斤，馬五匹，分道送舍利。往前件諸州起塔。其未注寺者，就有山水寺所，起塔依前山。舊無寺者，於當州內清靜寺處，建立其塔。所司造樣，送往當州。僧多者，三百六十人。其次二百四十人。其次一百二十人。若僧少者，盡見僧為。朕、皇后、太子廣，諸王子孫等，及內外官人，一切民庶，幽顯生靈，各七日行道並懺悔。起行道日打刹，莫問同州異州。任人布施，錢限止十文已下，不得過十文。所施之錢，以供營塔，若少不充，役正丁及用庫物。率土諸州僧尼，普為舍利設齋。限十月十五日午時，同下入石函。總管刺史已下，縣尉已上，息軍機，停常務七日，專檢校行道及打刹等事。務盡誠敬，副朕意焉。主者施行。仁壽元年六月十三日，內史令豫章王臣柬宣。


△舍利感應記──隋著作王邵


皇帝昔在潛龍，有婆羅門沙門來詣宅，出舍利一裹曰：“檀越好心，故留與供養。”沙門既去，求之不知所在。其後皇帝與沙門曇遷，各置舍利於掌而數之，或少或多，並不能定。曇遷曰：“曾聞婆羅門說法身過於數量，非世間所測。”於是始作七寶箱以置之。神尼智仙言曰：“佛法將滅，一切神明今已西去，兒當為普天慈父，重興佛法。一切神明還來。”其後周氏果滅佛法。隋室受命，乃興復之。皇帝每以神尼為言：“我興由佛，故於天下舍利塔內，各作神尼之像”焉。


皇帝、皇后，於京師法界尼寺，造連基浮圖以報舊願。其下安置舍利。開皇十五年季秋之夜，有神光，自基而上，右繞露盤，赫若冶爐之焰。一旬內四如之。皇帝以仁壽元年六月十三日，御仁壽宮之仁壽殿，本降生之日也。歲歲於此日，深心永念，修營福善，追報父母之恩。故迎諸大德沙門，與論至道，將於海內諸州，選高爽清靜三十處，各起舍利塔。


皇帝於是親以七寶箱，奉三十舍利，自內而出，置於御座之案。與諸沙門燒香禮拜：“願弟子常以正法護持三寶，救度一切眾生。”乃取金瓶、琉璃各三十，以琉璃盛金瓶，置舍利於其內。薰陸香為泥，塗其蓋而印之。三十州同刻，十月十五日正午，入於銅函石函，一時起塔。


諸沙門各以精勤，奉舍利而行。初入州境，先令家家灑掃，覆諸穢惡。道俗士女，傾城遠迎，總管刺史諸官人，夾路步引。四部大眾，容儀齊肅，共以寶蓋幡幢，華台像輦，佛帳佛輿，香山香缽，種種音樂，盡來供養。各執香華，或燒或散，圍繞讚唄，梵音和雅。依《阿含經》舍利入拘屍那城法，遠近翕然，雲蒸霧會。雖盲躄老病，莫不匍匐而至焉。沙門對四部大眾作是唱言：“至尊以菩薩大慈，無邊無際，哀湣眾生，切於骨髓。是故分布舍利，共天下同作善因。”又引經文，種種方便，訶責之，教導之，深至懇惻，涕零如雨。大眾一心，合掌，右膝著地。沙門乃宣讀懺悔文曰：“菩薩戒佛弟子皇帝某，敬白十方三世一切諸佛，一切諸法，一切賢聖僧。弟子蒙三寶福祐，為蒼生君父，思與一切民庶，共逮菩提。今欲分布舍利，諸州起塔，欲使普修善業，同登妙果。為弟子及皇后、皇太子廣、諸王子孫等，內外官人，一切法界，幽顯生靈，三塗八難，懺悔行道。奉請十方常住諸佛，十二部經，甚深法藏，諸尊菩薩，一切賢聖。願起慈悲，受弟子等請，降赴道場，證明弟子為一切眾生發露懺悔。”於是如法禮拜，悉受三歸。沙門又稱：“菩薩戒佛弟子皇帝某，普為一切眾生發露，無始已來，所作十種惡業，自作教他，見作隨喜。是罪因緣，墮於地獄，畜生餓鬼。若生人間，短壽多病，卑賤貧窮，邪見諂曲，煩惱妄想，未能自寤。今蒙如來慈光照及，於彼眾罪，方始覺知。深心慚愧，怖畏無已。於三寶前發露懺悔，承佛慧日，願悉消除。自從今身乃至成佛，願不更作此等諸罪。”大眾既聞是言，甚悲甚喜，甚愧甚懼，銘其心，刻其骨。投財賄衣物，及截發以施者，不可勝計。日日共設大齋，禮懺受戒，請從今以往，修善斷惡；生生世世，常得作大隋臣子。無問長幼華夷，咸發此誓，雖屠獵殘賊之人，亦躬念善。舍利將入函，大眾圍繞填噎。沙門高奉寶瓶，巡示四部，人人拭目諦視，共睹光明。哀戀號泣，聲響如雷，天地為之變動。凡是安置處，悉如之。真身已應，靈塔常存，天下瞻仰歸依，福田益而無窮矣。


皇帝以起塔之旦，在大興宮之大興殿庭西面執珽而立。迎請佛像，及沙門三百六十七人，幡蓋香華，讚唄音樂。自大興善寺，來居殿堂。皇帝燒香禮拜，降御東廊，親率文武百僚，素食齋戒。是時內宮、東宮、逮於京邑，茫茫萬宇，舟車所通，一切眷屬人民，莫不奉行聖法。眾僧初入，敕使左右，密夾數之，自顯陽門及升階，凡數三遍，常剩一人。皇帝見一異僧曷槃覆袴。以語左右曰：“莫驚動他。”置爾去已，重數之，曷槃覆袴者，果不復現。舍利之將行也，皇帝曰：“今佛法重興，必有感應。”其後處處表奏，皆如所言。


雍州於仙遊寺起塔，天時陰雪，舍利將下，日便朗照。始入函，雲復合。


岐州於鳳泉寺起塔，將造函，寺東北二十里忽見文石四段，光潤如玉，小大平整，因取之以作重函。於是大函南壁，異色分炳，為雙樹之形。高三尺三寸，莖如雪白，葉如瑪瑙。北壁東壁，有鳥獸龍象之狀，四壁皆有華形，左旋右轉。其後基石漸變，盡如水精。沙門道璨圖此雙樹之像，置於許州。葉盡變為青色。明年，岐州大寶昌寺，寫得陝州瑞相圖置於佛堂，以供養當戶。大像三吐赤光，流出戶外，於是戶外千佛像及觀世音菩薩亦頻放光。半旬之內，天華再落。


涇州於大興國寺起塔，將造函，三家各獻舊磨好石，非界內所有。因而用之，恰然相稱。


秦州於靜念寺起塔，先是寺僧夢群仙降集，以赤繩量地，鐵橛釘記之。及定塔基，正當其所。再有瑞雲來覆舍利，是時十月雪下，而近寺草木，悉皆開華。舍利將入函，神光遠照，空內又有讚歎之聲。


華州於思覺寺起塔，天時陰雪。舍利將下，日便朗照。有五色光氣，去地數丈，狀若相輪，正覆塔上。數十里外，遙望之，則正赤，上屬天。舍利下訖，雲霧復起，瑞雪飛散如天華。著人衣，久之而不濕。


同州於大興國寺起塔，舍利宿於近驛。天夜雨，明旦輿行，雲日迎之開朗。入自南門，而城北雨如故。既至寺，又陰雨，臨入函，日乃出。眾色光相，繞日如輪。先是寺僧慧真，夢見聖人項有圓光，明照天地，來自西方，入門而立。及舍利輿至，無故止於其所。因定塔基焉。十二月八日夜，有五色圓光，從基而上，遍照城內，明如晝日。五十里咸見之。明年四月，白光起於塔西，流照塔東，良久乃滅。


蒲州於棲岩寺起塔，九月二十六日，舍利在治下仁壽寺，其夜堂內光明如晝。二十八日定基。明日，地大震，山大吼，岩上有鍾鼓之聲。十月七日，舍利將之棲岩，地又動。八日輿登山，從者千數，大風從下而上，因風力俄頃至於佛堂。其夜浮圖上有光，長數尺，乍隱乍顯，至於十餘。瓶內亦有光五道散出，還斂入瓶。又有二光，並大如缽，出於西壁，合為一道，流入塔基。食頃乃滅，俄而復出，流入於堂。山頂亦有大光，照二百里，遠望者皆言燒山。九日夜又有二光繞浮圖，其一流照西谷，其一流照南谷。十二日堂內又有光，狀如香爐，流至浮圖露盤，移時乃滅。其夜露盤上又有光，或散或聚，皆似蓮華，移更乃滅。十三日夜，浮圖上又有光，如三佛像，並高尺，停住者久之。十四日夜有光三道，從堂而出，其一直上天，其一流於東北。其一狀如樓闕，赫照州城，自朔至望，寺及城內，常聞異香，桃李杏柰多花，人采之以供養。舍利入函之夜，又有光，再從塔出，圓如大鏡。諸光多紫赤，而見者色狀不必同。或雲如大電，或雲如燎火，其都無所見者十二三。有婦人抱新死小兒，來乞救護，至夜便蘇。遇光照以愈疾者非一。諸州皆有感應，而棲岩寺最多。蓋由太祖武元皇帝之所建也。


并州於舊無量壽寺起塔。舍利初在道場，大眾禮拜，重患者便得除。起塔之旦，雲霧晝昏，至於已後，日乃朗照。五色雲夾之，舍利將入函，放光或一尺，或五寸。有無量天神，各持香花，幢幡、寶蓋，遍覆州城。


定州於恒嶽寺起塔。有一異翁，來禮拜，施布一匹，負土數籠。人問其姓字，而不答，忽然失之。此地舊無水，開皇三年初營寺，其西八里白龍淵忽東流而過，作役罷，水便絕。及將起新塔，水復大流。


相州於大慈寺起塔。天時陰雪，舍利將下日便朗照。始入函雲復合。建塔之明年八月，光天尼寺，寫得陝州瑞相圖，置於佛堂。神光屢發如電，又有五色雲蓋，正臨堂上。一日四見焉。又有白雲，狀如林木，雨金華，其二花形如大蝶，色似青琉璃，翱翔不下，乃騰虛而去。明年正月，寺內又雨天華。


鄭州於定覺寺起塔，舍利將至，寺東有光，如大流星，入至佛堂前而沒。輿到此處，無故自止。既而定塔基於西岸，其東岸舊舍利塔有二光，西流入於基所。寺僧設二千人齋供，然而萬餘人食之不盡。一甕飯出八十盆餘食，供寺眾二百人，數日乃盡。舍利將入函，四面懸幡，無風而一時內向。


嵩州於閑居寺起塔。人眾從舍利者萬餘，有兔逆阪走來，曆輿下而去。天時陰雪，舍利將下，日便朗照，始入函雲復合。


亳州於開寂寺起塔。界內無石，舍利至，便於三處各得一成磨方石，一似函而無底，乃合而用之，不須改鑿。掘塔基至盤石，有二浪井夾之。天時陰雪，舍利將下，日便朗照。始入函，雲復合。


汝州於興世寺起塔。天時陰雪，舍利將下，日便朗照，始入函雲復合。


泰州於岱嶽寺起塔。舍利至州，其夜嶽廟內有鼓聲。天將曉，三重門皆自辟，或見三十騎從廟而出，蓋嶽神也。舍利自州之寺，來至數里，雲蓋出於山頂，五色而三重，白氣如虹，來覆舍利。散成大霧，沾濕人衣，其狀如垂珠，其味如甘露。自旦至午，霧氣乃斂而歸山。分為三段，乍來乍往，如軍行然，蓋亦嶽神之來迎也。於是瓶內有聲放光，高丈餘，食頃乃滅。人審視之，見琉璃內金瓶蓋自開，瓶口有寸光如箸，炯然西指，雖急轉終不回。如此經八日，將入函，光遂散出，還入金瓶，雲霧復起。有童子能誦《法華經》，來禮舍利，遂燒身於野，以供養焉，明年二月六日，泰山神鼓竟夜鳴，北聽則聲南，南聽則聲北，東西亦如之。


青州於勝福寺起塔，掘基深五尺，遇盤石，自然成大函，因而用之。及舍利將入，瓶內有光，乍上乍下。


牟州於巨神山寺起塔，舍利初至，二大紫芝現於道。天時陰雪，舍利將下，日便朗照。始入函，雲復合。


隋州於智門寺起塔。十月六日，掘基得神龜。七日甘露降於石橋旁之楊樹。有黑蜂無算，來繞之。八日旦大霧，舍利將之寺，天便開朗。曆光化縣，忽見門內木連理，過楊樹之下，甘露五道懸流，沾灑輿上。既而沈陰。舍利將下，日便朗照。始入函，雲復合。神龜色狀特異，有文在其腹曰：“王興州使參軍獻之。”日日開匣，欲視其頭，而縮藏不可見。敕使著作郎王邵審檢，龜便長引頸足，恣人反轉，連日如之。乃見有文在其頭曰：“上大王八十七千萬年。”皇帝親撫視之，入於懷袖，自然馴狎。放諸宮沼及草內，還來直至御前。每放輒如之。


襄州於大興國寺起塔。天時陰晦，舍利將下日便朗照，始入函雲復合。楊州於西寺起塔。州久旱，舍利入境，其夜雨大洽。


蔣州於棲霞寺起塔。鄰人先夢，佛從西北來，寶蓋幡花映滿，寺眾悉執花香出迎。及舍利至，如所夢焉。


吳州於大禹寺起塔。舍利凡五度江，風波不起，既至寺，放青黃赤白之光。獲紫芝高二尺餘，四莖共三蓋。天時陰晦，舍利將下，日便朗照。始入函，雲復合。


蘇州於虎丘山寺起塔。其地是晉司徒王珣琴台，掘得磚函，銀合子，有一舍利。浮之缽水，右轉四周。舍利初發州，天降雨，未至寺，日便出。乃有雜色雲，臨輿而行，徘徊不散。至於塔所，空里有音樂之聲。既而天又陰晦，舍利將下，雲暫開。舍利入函，雲復合。先是寺內鑿石井，井吼二日，蓋舍利將來之應也。


衡州於衡嶽寺起塔。沙門奉舍利自江陵水行二千餘里，四遇逆風，願定便定。四乞順風，皆如所欲。初掘基融峰上。有白雲闊二丈餘，甚整直來，臨基所，右旋三匝乃散。既而陰晦。舍利將下，日便朗照，始入函雲復合。


桂州於緣化寺起塔。舍利未至城十餘里，有鳥千數，夾輿行飛，入城乃散。舍利將入塔，五色雲來覆之。


番州於洪楊鄉崇楊里之靈鷲山寺起塔。掘得宋末所置石函三，其二各有銅函，盛二小銀像。其一有銀瓶子盛金瓶，疑本有舍利，今乃空矣。既而坑內有神仙雲氣之象。昔宋主劉義隆之時，天竺有聖僧求那跋摩，將詣楊都，路過靈鷲寺。謂諸僧曰：“此間尋有異瑞，兼值王者登臨，征應建立。”終逢菩薩聖主，方大修弘。其年冬果有群燕共銜繡像，委之堂內。及齊主蕭道成初為始興太守，遊於此寺而起白塔，陳天嘉三年，寺內立碑其文也。如此聖主修弘，驗於今日。


交州於禪眾寺起塔。


益州於法聚寺起塔。天時陰晦，舍利將下，日便朗照。始入函，雲復合。


廓州於法講寺起塔。舍利初發京下，宿於臨皋。沙門夢失舍利，是夜廓州有光，高數丈，從東方來。入寺，右繞佛塔，照及城樓，內外洞朗。遙望者疑燒積薪，光漸西流，食頃乃沒。及定塔基，正當光沒之所。又有香氣{氛皿}氳異常。


瓜州於崇教寺起塔。


虢州表言：州雖不奉舍利，亦請眾僧行道。有一異鳥來集梁上，意似聽經，不驚不動。一夜一日，乃下止於讀經之床，人人讚歎摩挲。又擎之以行道，法師於佛前，為之受戒，良久乃去。


隋州典簽王威送流人九十，道逢舍利，盡釋其囚。千里期集，無一違者。隋州人於溳水作魚獄三百，既見舍利，亦悉決放之。餘州若此，類蓋多矣。


皇帝當此十月之內，每因食於齒下得舍利，皇后亦然。以銀碗水浮其一，出示百官。須臾忽見有兩右旋相著，二貴人及晉王昭、豫章王柬蒙賜蜆，敕令審視之。各於蜆內得舍利一。未過二旬，宮內凡得十九，多放光明。自是遠近道俗，所有舍利，率奉獻焉。皇帝曰：“何必皆是真？”諸沙門相與推試之，果有十三玉粟。其真舍利，鐵？而無損。


△慶舍利感應表（並答）──隋安德王雄等


臣雄等言：臣聞大覺圓備，理照空有，至聖虛凝，義無生滅。故雖形分聚芥，尚貯金罌，體散吹塵，猶興寶刹。自釋提請灰之後，育王建塔已來，未有分布舍利，紹隆勝業。伏惟皇帝積因曠劫，宿證菩提，降跡人王，護持世界。往者道消在運，仁祠廢毀，慈燈滅影，智海絕流。皇祚既興，法鼓方振，區宇之內，咸為淨土；生靈之類，皆覆梵雲。去夏六月，爰發詔旨，迎請沙門，奉送舍利。於三十州以十月十五日同時起塔，而蒲州棲岩寺規模置塔之所，於此山上乃有鍾鼓之聲。舍利在講堂內，其夜前浮圖之上發大光明，爰及堂裏，流照滿室。將置舍利於銅函，又有光若香爐，乘空而上，至浮圖寶瓶，復起紫焰，或散或聚，皆成蓮華。又有光明，於浮圖上，狀如佛像，花趺宛具。停住久之，稍乃消隱。又有光明，繞浮圖寶瓶。蒲州城內仁壽寺僧等，遙望山頂，光如樓闕，山峰澗谷，昭然顯見。照州城東南一隅，良久不滅。其棲岩寺者，即是太祖武元皇帝之所建造。又華州置塔之處，於時雲霧大雪，忽即開朗，正當塔上有五色相輪。舍利下訖，還起雲霧。皇帝、皇后又得舍利，流輝散彩，或出或沉。自非至德精誠，道合靈聖，豈能神功妙相，致此奇特？臣等命偶昌年，既睹太平之世；生逢善業，方出塵勞之境，不勝抃躍，謹拜表陳賀以聞。


“門下仰惟正覺，覆護群品，濟生靈於苦海，救愚迷於火宅。朕所以至心回向，結念歸依，思與率土臣民，爰及幽顯，同崇勝業，共為善因；故分布舍利，營建神塔。而大聖慈湣，頻示光相，宮殿之內，舍利降靈，莫測來由，自然變現，歡喜頂戴，得未曾有。斯實群生多幸，延此嘉福，豈朕微誠所能致感？覽王公等表，悚敬彌深。朕與王公等及一切民庶，宜更加克勵，興隆三寶。今舍利真形，猶有五十，所司可依前式，分送海內。庶三塗六道，俱免蓋纏，稟識含靈，同登妙果。主者施行。”


高麗、百濟、新羅三國使者將還，各請一舍利於本國起塔供養。詔並許之。詔於京師大興善寺起塔，先置舍利於尚書都堂，十二月二日旦發焉。是時天色澄明，氣和風靜，寶輿幡幢，香花音樂，種種供養，彌遍街衢。道俗士女，不知幾千萬億，服章行位，從容有敘。上柱國司空公安德王雄已下，皆步從至寺。設無遮大會，而禮懺焉。有青雀狎於眾內，或抽佩刀，擲以布施，當人叢而下，都無所傷。仁壽二年正月二十三日，復分布五十一州，建立靈塔。令總管刺史已下，縣尉已上，廢常務七日，請僧行道。教化打刹，施錢十文，一如前式。期用四月八日午時，合國化內，同下舍利，封入石函。所感瑞應者，別錄如左。


恒州〓泉州〓循州〓營州〓洪州〓杭州〓涼州〓德州〓滄州〓觀州〓瀛州〓冀州〓幽州〓徐州〓莒州〓齊州〓萊州〓楚州〓江州〓潭州〓毛州〓貝州〓宋州〓趙州〓濟州〓兗州〓壽州〓信州〓荊州〓梁州〓蘭州〓利州〓潞州〓黎州〓慈州〓魏州〓汴州〓杞州〓許州〓豫州〓顯州〓曹州〓安州〓晉州〓懷州〓陝州〓洛州〓鄧州〓秦州（重得舍利）〓衛州〓莄州〓鄭州


恒州表：舍利詣州，建立靈塔。三月四日到州，即共州府官人，巡曆檢行安置處所。唯治下龍藏寺堪得起塔。其月十日，度地穿基。至十六日未時，有風從南而來，寺內香氣殊異無比，道俗官私，並悉共聞。及有老人姓金名瓚，患鼻不聞香臭，出二十餘年，於時在眾，亦聞香氣。因即鼻差。至四月八日，臨向午時，欲下舍利，光景明淨，天廓無雲。空裏即雨寶屑天花，狀似金銀碎薄。大小間雜，雰散下，猶如雪落。先降塔基石函上，遍墮寺內城治，俱有雜色晃曜，金晶映日。時即將衣承取，復在地拾得，道俗大眾十萬餘人，並見俱獲。又刹柱東西二處，忽有異氣，其色黃白，初細後粗，如烽火煙，龍形宛轉，回屈直上，周旋塔頂，遊騰清漢。莫測長短，良久乃滅。又有四白鶴，從東北而來，周繞塔上，西南而去。至二十日巳時，築塔基恰成，復雨寶屑天華，收得盛有一鬥。即遣行參軍王亮，於先奉獻，皇帝開華於寶屑內，復得舍利三個，甚大歡欣。瀛州表：掘地欲安舍利石函，時可深六尺許，土裏忽有真紫色光現，須臾遂滅。其土即有黑文，雜間成篆書字：“轉輪聖王佛塔。”謹表聞知。


黎州表：掘基安舍利塔，於地下得一瓦，銘：“千秋萬歲樂未央。”觀州表：舍利塔上有五色雲如車蓋，其日午時現，至暮。


魏州表：所送舍利，數度放光，復有諸病人或患眼盲，或患五內，發願禮拜，病皆得愈。至四月八日，欲下舍利，午時天忽有一片五色雲，香馥非常，須臾之間，即降金花。至九日旦，復下銀花，遍滿城治。其花大者如榆莢，小者似火精，人人皆得，函盛奉獻。其日復有一黑狗，耽耳白胸，於舍利塔前舒左肱，屈右腳。見人行道，即起行道，見人持齋，亦即持齋，非時與食不食，唯欲得飲淨水。至後日旦起解齋，與粥始吃。其寺內先有數個猛狗，但見一狼狗，無不競來吠齧，若見此狗入寺，悉皆低頭掉尾。當爾之時，看人男夫婦女三十餘萬，盡皆不識此狗，未知從何而來。


秦州表：欲下舍利時，七日地微動，至八日大動。


兗州表：敕書分送起塔，以瑕丘縣普樂寺最為清淨，即於其所奉安舍利。以去三月二十五日，謹即經營，以為函蓋。初磨之時，體唯青質，及其功就，變同碼瑙。五色相雜，文彩煥然。復於其裏，間生白玉，內外通徹，照物如水，表裏洞朗，鑒人等鏡。其送舍利。


曹州表：三月二十九日，舍利於子城上赤光現，四月五日申時，舍利現雙樹，並有師子現。五日亥時，舍利現金光，長七寸。六日卯時，龍花樹現，下有佛像俱出。六日卯時，漆龕板外光明，狀如金華色。六日申時，漆龕北板上，化佛菩薩、雙樹等形。六日亥時，舍利精舍裏出黃白花光，長四五寸。八日辰時，漆龕板後雲霧金光等形狀。巳時，漆龕板後裟羅雙蓮華影，佛像、眾僧、師子形等。午時塔上五色雲現。午後漆龕內板上有娑羅雙樹、林、樓閣等現。九日漆龕內板上疊石壘基文。甲後漆龕板外大娑羅樹及僧執香爐等形容，金佛像現，似若太子初生身，如黃金色。後有三僧，身著紫黃法服，手捉香爐供養。其香氣與世香不同，每日恒聞。


晉州表：舍利於塔前放光三度，皆紫光色，眾人盡見。


杞州表：舍利以三月四日到州，十四日辰時，琉璃瓶裏色白如月。須臾之間，即變為赤色。至四月二日，後變作紫光，或現青色。瓶內流轉，一來一去，循環不止。道俗瞻仰，咸共歸依；實相容儀，良久乃散。七日午時，神影復出，變動輝煥，於前無異。


徐州表：舍利二月二十八日至州西一驛宿。其夜陰雨，舍利放光，向州四十五里。其淨道寺僧向北山看光，影從驛所舍利處而來。舍利石函蓋四月五日磨治訖，遂變出仙人二，僧四人，居士一人，麒麟一，獅子一，魚二。自餘並似山水之狀。


鄧州表：舍利四月六日石函變作玉及瑪瑙，其石有文。現“正國德”三字。並有仙人驎鳳等出。


安州表：奏寺安置送舍利，法師淨業共州官人量度基。申時忽有香氣，氤氳乘空而至，芬芳微妙，世未曾有。道俗咸皆驚愕，隨至處所，香氣遍滿，至五更，方始散盡。又至四月八日，行道日滿，供設大齋，午時欲下舍利，道俗一萬餘人，法師升高座，手捧舍利以示大眾。人人悲感，不能自勝。即有赤色，從師手內瓶口而出，便二度放光，高一尺。又下石函忽有白雲，團圓如蓋，正當函上，右旋數匝，繞訖，還當元出之處消滅。又塔南先有佛閣，當時鎖閉舍利於其下，立道場。遣二防人看守，忽聞閣上有眾人行聲，看閣門仍閉。又復須臾，復聞行聲，即走告。寺主來，共開閣門上驗看，唯有佛像，自外都無所見。又下舍利訖日，到申時，有法師淨範、頭陀僧淨滔，於舍利塔後，臨水岩邊，為諸道俗受菩薩戒。眾人見群魚行隊遊水，首皆南出，似欲歸依，多少一萬餘。請二禪師乘船入水，為魚受戒，然內諸魚悉回首向船，隨逐巡行，如似聽法。


趙州表：舍利以三月四日到州，臣等於治下文際寺安置起塔。二日打刹行道，舍利於塔所放赤光，從未至申，更見不同。或似像形，或似樓閣，或見白光，乍大乍小，巡繞舍利，繞瓶行道。或隱或顯，或遲或速，官人道俗，莫不睹見。驚喜號咽，沸騰寺內。至四日又放赤光，曜如金色，縱橫一尺餘，紫綠相間，前後三度，良久乃滅。又見一佛像，長二尺餘，坐於蓮華趺坐。又以二菩薩俠侍，長一尺餘，從卯至巳，見諸形相。道俗四部二萬餘人，咸悉瞻仰。


豫州表：舍利瓶有白光，須臾成五色，遊轉瓶內，形相非常。又鑿舍利銘，其石更無異質，鑿至“皇帝”一字，從上點及豎牽橫畫，隨鑿之處如刻金所成。


利州表：舍利三月二十六日夜，一更內放光，遍照衙內如月。明州表：四月八日下舍利，掘地安石函，乃得一像。


衛州表：四月三日齋訖，舍利金瓶外，其色紅赤鮮麗殊常，或行琉璃瓶底，或遊瓶側，緣瓶上下光明外照，比至八日，照灼如初。


洺州表：舍利三月十一日天降甘澤，十三日乃止，有戒德沙門僧猛，先患腰腳，不堪出行，其日聞舍利欲到，合寺馳走，僧猛自身抱患，不得奉迎，命弟子法藏扶侍出戶，回心正念，遂便得起行。出城十里，許親迎舍利，因此瘳降，漸堪得行。


毛州表：舍利二月二十七日到州，其日即依式安置，一切男女，皆發菩提心，競趣歸依。啞者能言，攣躄之人悉皆能行。石函乃變如琉璃，內外明徹，四月十二日，天雨金銀華落。表送奉獻。


冀州表：舍利放光，五色照滿城治，時有一僧，先患目盲，亦得見舍利。復有一人，患腰腳攣躄十五年，自舍利到州所，是患人禮拜發願，即得行動。


宋州表：三月四日，舍利至州。其所部宋城縣市院先有古井漚，由來鹹苦，水色舊赤，全不堪食。其縣民胡子乾因取水和泥，怪其色白，嘗覺甚甘。四月三日，舍利於塔內放赤色光。六日夜五更，寺內又放白色光，七日辰時寺內天雨白華。目驗雰然，狀如細雪，不落於地。八日午時，欲下舍利入函，天上有白鶴翔塔基之上。


懷州表：舍利於州城長壽寺安置，四月五日辰時，有一雄雉飛來函側，心閑從容，質羽鮮華。自飛自止，曾無驚畏。河內縣民楊邁特以示，道俗六千餘人，莫不同見。敕使沙門靈璨即與受戒，其雉向師，似如聽法。師：“此雉是野鳥，內法道理，無容籠係。”即令送城北太行山放之。舍利塔廂復有一跡，從塔東南三十步而來，直到塔所，不見還蹤。復無入處，或闊四寸，或闊三寸，蟠屈逶迤，狀等龍蛇之跡。宮人道俗，並悉共見。八日至午，前舍利欲入塔函，遂放光於瓶外，巡回數匝，輝彩照曜。或上或下，乍隱乍出。


汴州表：舍利三月二日到州，權置州館。六日夜，大德僧慧徹等，忽聞香氣有異尋常。至八日，諸僧迎舍利，將向塔所。大德僧粲等五人，復聞香氣。去慧福寺門四十餘步，遂放青色光，覆炤露帳，大久乃滅。其寺有舍利，在僧房供養。其日杞州人張相仁，於僧房見寺內舍利復放青色光，恰與新至舍利色狀相似。十日復至見赤色光臨寺佛堂，高五尺。其夜四更，復見青赤雜色光於寺。復有一老母，患腰已來，二十餘年，拄杖伏地而行。聞舍利至寺，強來禮拜。於大眾裏見舍利光。腰即得差，舍杖而行。


洛州表：舍利三月十六日至州，即於漢王寺內安置。至二十三日，忽降香氣，世未曾有。四月七日夜，一更向盡，東風忽起，燈花絕焰。在佛堂東南，神光炤燭，復有香風而來。官人道俗等共聞見。於是彌增克念。至八日，臨下舍利，塔側桐樹，枝葉低莖。


幽州表：三月二十六日，於弘業寺安置舍利，石函始磨，兩面以水洗之，明如水鏡，內外相通。紫光焰起，其石班駁，又類碼瑙，潤澤炫燿，光似琉璃。至四月二日，起齋行道。至三日亥時，舍利前焚香供養，燈光炤庭，眾星夜朗，有素光舒卷，在佛輿之上。至八日，舍利入函，自旦及辰，函石現文，仿佛像有菩薩，光彩粉藻；又似眾仙。其間鳥獸林木，諸狀不常者眾，實難詳審。其有文理，照顯分明，今畫圖奉進。


許州表：三月三日初夜，於州北境，去州九十里，舍利放光。紫赤二色，照曜州城內外，民庶皆見神光。四月七日，在州大廳，舍利出金瓶之外，琉璃瓶內行道放光。至八日在辦行寺塔所，又放光明。午時舍利欲入石函，又有五色光彩雲，來臨塔上。雲形如蓋，其日在塔西南一百餘步，依《育王造塔本記》。一枯池，不在四畔，正在池中，可深九尺，忽有甘井自現。其水不可思議。當時道俗看者，二萬餘人同飲。齊見所錄瑞應。奉表奏聞。


荊州舍利現雲如車蓋，正當塔上。雲間雨花，遊揚不落，眾鳥翔塔。


濟州舍利本一，至彼現二。放光炤現。聞異香氣，雲間出音，自然鍾聲，及以讚善，大鳥群飛塔下。楚州舍利當行道日，野鹿來聽，鶴遊塔上。


莒州舍利本一，至彼現三。放光映炤。掘基地下忽得銅塔。及啞者能言。營州舍利三度放光，白色，舊龜石自然析解，用為石函。抗州舍利，山間掘基，得自然石窟，容舍利函。


潭州舍利，江鳥迎送。潞州舍利，至彼自然泉湧，飲者病愈。洪州舍利，白項烏引路。德州舍利至彼，躄者能行，大鳥旋塔。


鄭州舍利放光，幡向內垂。江州舍利至彼行道日，耕人犁得一銅像。蘭州舍利掘基，地下得一石像，又小兒撥得二銅像。慈州舍利現白雲，蓋如飛仙，自然泉湧，飲者病愈。


廉州未得舍利，別得一舍利，放光，佛香爐煙氣。又類蓮華黃白色，天雨寶屑。


雍州表：仁壽二年五月十二日，京城內勝光寺、大興善寺、法界寺、州公廨裏，及城治街巷，天雨銀屑，大如榆莢，小如麩等。表送奉獻。仁覺寺五月十二日未時，有風從西南而來，香氣氛氳，沙門及經生道俗等並悉俱聞。當夜雨銀屑天花，芭蕉枝葉，棕櫚莖簹上。人皆拾得，大小如前無異。


仁壽二年六月五日夜，仁壽宮所慈善寺、新佛堂內靈光映現，形如缽許，從前柱繞梁栿，眾僧睹見。


仁壽二年六月五日夜，雨銀屑天花枇杷葉上，及餘草頭上，落地。


仁壽二年六月八日，諸州送舍利，沙門使還宮所見旨相問慰勞訖，令九日赴慈善寺為慶光齋。僧眾至寺，讚誦旋繞，行香欲食，空裏微零，復雨銀屑天花。舍人崔君德令盛奉獻。京城內勝光寺模得陝州舍利石函，變現瑞像，娑羅雙樹等形相者。仁壽二年五月二十三日已後，在寺日日放光，連連相續。緣感即發，不止晝夜。城治道俗，遠來看人，歸依禮拜。闐門塞路，往還如市。遇斯光者，照動群心，悲喜發意。其城內諸寺，外縣諸州，以絹素模將去者，或上輿放光，或在道映照，或至前所開明現朗，光光色別，隨見不同。


仁壽二年七月十五日，京城內延興寺灌寫釋迦金銅像丈六，其夜雨寶屑銀華，香氣甚異無比。


陝州舍利，從三月十五日申時，至四月八日戌時，合一十一度見靈瑞。總有二十一事，四度放光。


光內見花樹，二度五色雲，掘地得鳥，石函變異，八娑羅樹。樹下見水，一臥佛，三菩薩，一神尼。函內見鳥，三枝金華，興雲成輪相，自然幡蓋，函內流出香雲，再放光。


舍利在陝州城，三月二十三日夜二更裏，大通寺、善法寺、闡業寺並見光明。唯善法寺所見光，內有兩個華樹，形色分明，久而方滅。其色初赤，尋即變白，後散如水銀。滿屋之內，物皆照徹。舍利在大興國寺，四月二日夜二更裏，靈勝寺見光明，洞了庭前果樹及北坡草木。光照處見其形。塔基下掘地得鳥。舍利來向大興國寺，三月二十八日卯時，司馬張備共大都督侯進檢校築基。掘地已深五尺，有閿鄉縣玉山鄉民杜化雲下忽出一鳥，青黃色大如鶉。馴行塔內，安然自處，執之不恐。未及奉送，其鳥致死。今營福事，於舍利塔內獲非常之鳥，既以出處為異，謂合嘉祥。今別畫鳥形，謹附聞奏。五色雲再見。三月十五日申時，舍利到陝州城南三里澗，即有五色雲，從東南鬱起，俄爾總成一蓋，即變如紫羅色。舍利入城，方始散滅。當時道俗並見，至二十八日未時，在大興國寺，復有五色雲，從西北東南二處而來，舍利塔上相合，共成一段。時有文林郎韋範、大都督楊旻及官民等，並同觀矚。其雲少時，即散者也，兩度出聲。舍利在州，三月二十三日夜，從寶座出聲，如人間打靜聲，至三乃止。後在大興國寺，四月五日酉時，復出一聲大於前者，道俗並聞。石函內外四面見佛、菩薩、神尼、娑羅樹、光明等。四月七日巳時，欲遣使人送放光等四種瑞表，未發之間，司馬張備，共崤縣令鄭乾，意閿鄉縣丞趙懷坦，大都督侯進當作人民侯謙等，至舍利塔基內石函所檢校，同見函外東面，石文亂起。其張備等怪異，更向北面，虔意以衫袖拂拭。隨手向上，即見娑羅樹一雙，東西相對，枝葉宛具，作深青色。俄頃道俗奔集，復於西面外，以水澆洗，即見兩樹葉，有五色。次南面外復有兩樹，枝條稍直，其葉色黃白。次東面外復有兩樹，色青葉長，其四面樹下，並有水文。於此兩樹之間是人。文林郎韋範初見一鳥仰臥，司馬張備次後看時，其鳥已立。鳥前有金華三枝，鳥形大小、毛色，與前掘地得者不異，其鳥須臾向西南行。至佛下停住函內。西南近角，復有一菩薩，坐華台上面，向東。有一立尼面向菩薩合掌，相去二寸，西面內復有二菩薩並立，一金色面向南，一銀色面向北，相去可有三寸。西唇上有一臥佛，側身，頭向北，面向西。其三菩薩於石函內並放紅紫光，高一尺許。從巳至未，形狀不移。圖畫已後，色漸微滅。道俗觀者，其數不少，此函本是青石，色基黑暗。見瑞之時，變為明白，表裏瑩徹，周回四面。俱遣人坐並相照見，無所翳障。其函內外四面，總見一佛、三菩薩、一尼、一鳥、三枝華、八株樹。今別畫圖狀，謹附聞奏。午時四方雲起，變成輪相。復有自然幡蓋，及塔上香雲，二度光見。


四月八日午時，欲下舍利，於時道俗悲號，四方忽然一時雲起，如煙如霧，漸次向上，至於日所。即繞日變成一暈，猶如車輪。內別有白雲，團圓翳日，日光漸即微暗，如小盞許。在輪外周匝，次第以雲為輻。其輪及輻並作紅紫色。至下舍利訖，其雲散滅，日光還即明淨。復於塔院西北牆外，大有自然幡蓋，亦有見幡蓋圍繞舍利者。當時謂有人捉幡供養，至下舍利訖，其幡蓋等忽即不見。於時道俗見者不少。至戌時，司馬張備等，見塔上有青雲氣從塔內而出，其雲甚香，即喚使人文林郎韋範，大興寺僧曇暢入裏就看，備共韋範等並見流光向西北、東南二處流行，須臾即滅。 

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十八


○法義篇第四之一


夫法者何耶？所謂憑準修行，清神洗惑而為趣也。義者何耶？所謂深有所以，千聖不改其儀，萬邪莫回其致者也。俗法五常，仁義禮智信也。百王不易其典，眾賢讚翼，而不墜者也。道法兩諦，謂真俗也。諸佛之所由生，群有因之而超悟者也。然則俗保五常，淪惑綿亙；道資兩諦，勝智增明。故真俗為出道之階基，正法為入空之軌躅者也。故論：非俗無以通真，非真無以遣俗。又：諸佛說法，常依二諦，斯則大略之成教也。至於大小半滿之流，三篋八藏之典，明心塵之顯晦，曉業報之殊途，通慧解以鏡象，心了世相，以光神照也。若斯以敘，謂之法義也。至於如說修行，思擇靈府者，則四依法正，創究識於倒情，八直明道，策淨心於妄境。三學開其玄府，一貫統其真源，漸染基構，當自得其涯也。但以幽關難啟，匠石易迷，匪藉言方，莫由升附。所以自古道俗，同而問津，疏瀹精靈，陶練心術。或著論而導其解，或談述而寫其懷。因言而顯聖心，寄跡而揚玄理者也。昔梁已敘其致，今唐更廣其塵，各有其志，明代代斯言之不絕也。


△釋疑論──晉戴逵


安處子問於玄明先生曰：“蓋聞積善之家必有餘慶，積不善之家必有餘殃。又曰：天道無親，常與善人。斯乃聖達之格言，萬代之宏標也。此則行成於己身，福流於後世，惡顯於事業，獲罪乎幽冥。然聖人為善，理無不盡。理盡善積，宜曆代皆不移。行無一善，惡惡相承，亦當百世俱暗。是善有常門，惡有定族，後世修行，復可益哉？又有束修履道，言行無傷，而天罰人楚，百羅備纓；任性恣情，肆行暴虐，生保榮貴，子孫繁熾。推此而論，積善之報，竟何在乎？夫五情六欲，人心所常有，斧藻防間，外事之至苦。苟人鬼無尤於趣舍，何不順其所甘而強其苦哉？請釋所疑，以祛其惑。”


先生曰：“善哉！子之問也。史遷有言：天之報施，善人何如哉？荀悅亦：飾變詐而為奸宄者，自足乎一世之間；守道順理者，不免饑寒之患。二生疑之於前，而未能辨；吾子惑之於後，不亦宜乎？請試言之。夫人資二儀之性以生，稟五常之氣以育，性有修短之期，故有彭、殤之殊；氣有精粗之異，亦有賢愚之別，此自然之定理，不可移者也。是以堯、舜大聖，朱、均是育；瞽叟下愚，誕生有舜；顏回大賢，早夭絕嗣；商臣極惡，令胤克昌；夷叔至仁，餓死窮山；盜蹠肆虐，富樂自終；比幹忠正，斃不旋踵；張湯酷吏，七世珥貂。凡此比類，不可稱言，驗之聖賢既如彼，求之常人又如此，故知賢愚善惡、修短窮達，各有分命，非積行之所致也。夫以天地之玄遠，陰陽之廣大，人在其中，豈唯祇米之在太倉，毫末之於馬體哉？而匹夫之細行，人事之近習，一善一惡，皆致冥應。欲移自然之彭、殤，易聖於朱舜，此之不然，居可識矣！然則積善積惡之談，蓋施於勸教耳。何以言之？夫人生而靖天之性也，感物而動性之欲也。性欲既開，流宕莫檢，聖人之救其弊，因神道以設教，故理妙而化敷，順推遷而抑引，故功玄而事適。是以六合之內，論而不議，鑽之而不知所由，日用而不見所極。設禮學以開其大蒙，名法以束其形跡，賢者倚之以成其志，不肖企及以免其過。使孝友之恩深，君臣之義篤，長幼之禮序，朋執之好著。背之則為失道之人，譏議以之起，向之則為名教之士，聲譽以之彰。此則君子行已處心，豈可須臾而忘善哉？何必修教責實，以期應報乎？苟能體聖教之幽旨，審分命之所鍾，庶可豁滯於心府，不祈驗於冥中矣！”


安處子乃避席曰：“夫理蘊千載，念纏一生。今聞吾子大通之論，足以釋滯疑，祛幽結矣。僕雖不敏，請佩斯言。”


△與遠法師書──戴逵


安公和南。弟子常覽經典，皆以禍福之來，由於積行。是以自少束修，至於白首，行不負於所知，言不傷於物類。而一生艱楚，荼毒備經，顧景塊然，不盡唯已。夫冥理難推，近情易纏，每中宵幽念，悲慨盈懷。始知修短窮達，自有定分，積善積惡之談，蓋是勸教之言耳。近作此《釋疑論》，今以相呈，想消息之餘，脫能尋省。戴安公和南。


△答戴處士書──釋慧遠


釋慧遠頓首。省君別示，以為慨然。先雖未善相悉人物來往，亦未始暫忘。分命窮達，非常智所測，然依傍大宗，似有定檢。去秋與諸人共讀君論，亦並有同異。觀周郎作答意，謂世典與佛教，粗是其中。今封相呈，想暇日能力尋省。


△難釋疑論──周道祖


近見君《釋疑論》，蓋即情之作。料檢理要，殆乎有中。但審分命之守，似未照其本耳。福善莫驗，亦僕所常惑，雖周覽六籍，逾深其滯。及睹經教，始昭然有歸。故請以先覺語當今之學者也。君以為審分命所鍾，可無祈驗於冥中，餘慶之言，在於勸教。請審分命之旨，為當宅情於理，任而弗營邪？為忘懷闇昧，直置而已邪？若宅情於理，則理未可喻，善惡紛互，逆順莫檢，苟非冥廢，豈得弗營？若直置而已，則自非坐忘，事至必感，感因於事，則情亦升降，履信獲祐，何能不慶？為惡弗罰，焉得無怨？雖欲忘懷，其可得乎？靖求諸己，其效明矣。又勸教之設，必傍實而動，直為訓之方，不可一塗而盡。故或若反而後會，或曉昧於為言，是以塗車芻靈，堂室異詔，或顯其遠，或征其近。令循教之徒，不苟求於分表；飲和之士，自守足於仁義。故深淺並訓，而民聽不濫，而神明之賾，蘊於妙物，豈得顯稱積善？正位履霜，而事與教反，理與言違，夷齊自得於安忍，顏冉長悲於履和，恐有為之言，或異於此。若謂商臣之徒，教所不及，汲引之端，蓋中智已還。而安於懷仁，不沒其身，臧會以僭，有後魯國。則分命所鍾，於何而審？玄明之唱，更為疑府矣。是以古之君子，知通否來，其過非新；賢愚壽夭，兆明自昔。楚穆以福濃獲沒，蔡靈以善薄受禍，郗宛以釁深莫救，宋桓以愆微易唱，故洗心以懷宗，練形以聞道。拔無明之沈根，翳貪愛之滯網；不祈驗於冥中，影響自征；不期存於應報，而慶罰以彰。故能反步八極，水鏡萬有。但微明之道，理隔常域，堯孔拯其粗，宜有未盡；史遷造其門，而未踐乎室。惜其在無聞之世，故永悲以窮年，君既涉其津，亦應不遠而得。此乃幽明之所寄，豈唯言論而已？乖敘多年，聊以代勤。


來論又以為，天地曠遠，人事細近，一善一惡，無關冥應。然則天網恢恢，疏而遂失耶？莫見乎隱，莫顯乎微。但盈換藏於日用，交賒昧乎理緣，故或乖於視聽耳。山崩鍾應，不以路遠喪感；火澤革性，不以同象成親。詳檢數端，可以少悟矣。


△重與遠法師書──戴逵


安公和南。間作《釋疑論》，以寄其懷，故呈之匠者，思聞啟誨。既辱還告，開示宗轍，並送周郎難，甚有趣致。但理本不同，所見亦殊，今重申鄙意答周，復以相呈。旨誠可求，而辭不自暢。想脫覽省，戴公和南。


△答周居士難釋疑論──戴逵


間以暇日，因事致感，脫作《釋疑》，以呈法師。既辱還告，並來難，辭喻清贍，致有旨歸。但自覺雖先，觀者莫悟；所見既殊，孰是能正？苟懷未悟，請共盡之。僕所謂能審分命者，自呼識拔常均，妙鑒理宗，校練名實，比驗古今者耳。不謂淪溺生死之域，欣戚失得之徒也。苟能悟彭、殤之壽夭，則知修短之自然。察堯、舜於朱均，以得愚聖之有分；推淵商之善惡，足明冥中之無罰；等比幹、盜蹠，可識禍福之非行。既能體此數事，然後分命可審，不祈冥報耳。若如來難，宅情於理，則理未可喻；靖求諸己其明效矣。此乃未喻由於求己，非為無理可喻也。若舍己而外鑒，必不遠而復矣。


難曰：“勸教之設，必傍實而動，直為訓之方，不可以一塗而盡。”僕豈謂聖人為教，反真空設邪？夫善惡生於天理，是非由乎人心，因天理以施教，順人心以成務。故幽懷體仁者，挹玄風而載悅；肆情出轍者，顧名教而內掬。功玄物表，日用而忘其惠；理蘊冥寂，濤之不見其宗。非違虛教，以眩於世也。是以前論：因神道以設教故理妙而化敷；順推遷而相引，故功玄而事適者也。


難曰：“安於懷仁，不沒其身，臧會以僭，有後魯國，則分命所鍾，於何而審？玄明之唱，更為疑府矣。”答曰：斯乃所以明善惡之有定，不由於積行也。若夫仁者為善之嘉行，安於懷之而受福。僭者反理之邪事，臧會為之而獲後，良由分應沒身，非履仁之所移；命當為後，非行僭之能罰。豈異比幹忠正而嬰剖心之戮，張湯酷吏而獲七世之祐哉？苟斯理之不殊，則知分命之先定矣。乃同玄明之有分，非為成疑府也。


難曰：“古之君子，知通圮之來，其過非新，賢愚壽夭，兆明自昔。楚穆以福濃獲沒，蔡靈以善薄受禍，郤宛以釁深莫救，宋桓以愆微易唱。”答曰：夫通圮非新，壽夭自昔，信哉斯言！是僕所謂各有分命者也。若夫福濃獲沒，釁深莫救，此則報應之來，有若影向。蔡靈以善薄受禍，商臣宜以極逆羅殃，宋桓以愆微易唱，邾文應用行善延年。而罪同罰異，福等報殊，何明鑒於蔡、宋而獨昧於楚、邾乎？君所謂不祈驗於冥中，影向自微，不期在於應報而慶罰以彰，於斯躓矣。


難曰：“然則天網恢恢，疏而遂失耶？莫見乎隱，莫顯乎微。但盈換藏於日用，交賒昧於理緣。”答曰：夫天理冥昧，變狀難明，且當推己兆之終古，考應報之成跡耳。至於善惡禍福，或有一見，斯自遇與事會，非冥司之真驗也。何以明之？若其有司當如之治國，長之一家，善無微而不賞，惡無纖而必罰，使修行者保其素履，極逆者受其酷禍，然後積善之家，被餘慶於後世；積不善之家，流殃咎乎來世耳。而今則不然。或惡深而莫誅，或積善而禍臻，或履仁義而亡身，或行肆虐而降福。豈非無司而自有分命乎？若以盈換藏於日用，交賒昧於理緣者，但當報對遲晚，不切目前耳。非為善惡舛錯，是非莫驗。推斯而言，人之生也，性分夙定，善者自善，非先有其生而後行善以致於善也。惡者自惡，非本分無惡，長而行惡以得於惡也。故知窮達、善惡、愚智、壽夭、無非分命。分命玄定於冥初，行跡豈能易其自然哉？天網不失，隱見微顯，故是勸教之言耳。非玄明所謂本定之極致也。既未悟妙，推之有宗，亦何分命之可審乎？將恐向之先覺，還為後悟矣。言面未日，聊以讜敘。


△答戴處士書──周道祖


見《重申釋疑論》，辭理切驗，善乎校實也。但僕意猶有不同，乃即欲更言所懷。一日侍法師坐，粗共求君意：“氣力小佳，當自有酬。”因君論旨兼有所見也。僕是以不復稍厝其爝火，須成旨因上。君：“審分命者，乃是體極之人。”既非所同。又僕所立，不期存於應報，而慶罰已彰，亦不如君所位也。書不盡言，於是信矣。其中小小，亦多未喻。付之未遇。


△與戴處士書──釋慧遠


見君與周居士往復，足為賓主。然佛教精微，難以事詰。至於理玄數表，義隱於經者，不可勝言。但恨君作佛弟子，未能留心聖典耳。頃得書論，亦未始暫忘，年衰多疾，不暇有答。脫因講集之餘，粗綴所懷，今寄往。試與同疑者共尋。若見其族，則比幹、商臣之流，可不思而得。釋慧遠頓首。


△答遠法師書──戴逵


安公和南。辱告並見《三報論》。旨喻弘遠，妙暢理宗。覽省反復，欣悟兼懷。弟子雖伏膺法訓，誠信彌至。而少遊人林，遂不涉經學，往以艱毒交纏，聊寄之《釋疑》，以自攄散。此蓋情發於中而形於言耳。推其俗見之懷，誠為未盡，然三報曠遠，難以辭究。弟子尋當索歸，必覲展。冀親承音旨，蓋祛其滯諸懷，寄之周居士。戴安公和南。


△報應問──何承天


西方說報應，其枝末雖明，而根本常昧。其言奢而寡要，其譬迂而無征。乖背五經，故見棄於先聖；誘掖近情，故得信於季俗。夫欲知日月之行，故假察於璿機，將申幽冥之信，宜取符於見事。故鑒燧懸而水火降，雨宿離而風雲作，斯皆遠由近驗，幽以顯著者也。夫鵝之為禽，浮清池，咀春草，眾生蠢動，弗之犯也。而庖人執焉，鮮有得免刀俎者。燕翻翔求食，唯飛蟲是甘，而人皆愛之，雖巢幕而不懼。非直鵝燕也，群生萬有，往往如之。是知殺生者無惡報，為福者無善應。所以為訓者如彼，所以示世者如此，餘甚惑之。若謂燕非蟲不甘，故罪所不及；民食芻豢，奚獨嬰辜？若謂禽豕無知而人識經教，斯則未有經教之時，畋漁網罟，亦無罪也。無故以科法入中國，乃所以為民陷阱也。彼仁人者，豈其然哉！故餘謂佛經但是假設權教，勸人為善耳，無關實敘。是以聖人作制，推德翳物，我將我享，實膺天祐。田獲三品，賓庖豫焉。若乃見生不忍死，聞聲不食肉，固君子之所務也。竊願高明，更加三思。


△答何承天──劉少府


敬覽高話，辭切證明。所謂彼上人者，難為酬對者也。然如來窮理盡性，因感成教，故五善思啟，戒品為之設；六蔽待祛，般若為之照；薰以十善，淨以無漏，畢竟解脫，至菩提而已矣。斯末之所以明，而本之不昧者耶？孔以致孝為務，則仁被四海；釋以大慈為首，則化周五道。導物之跡，非乃冥耶？但應有粗精，終然自殊耳。凡覽般若諸經，不以無孔為疑，何獨誦丘之書，而有見棄之言乎？以龍鬼之陋，尚感聖而至誘掖得信，豈季俗而已哉！足下據見在之教，以詰三世之辨，奢迂之怪，固不待言；若許因果不謬，猶形之與影，征要之效，如合符也。若日月之行，幽明之信，水火之降，風雲之作，皆先因而後果，不出感召之道。故緣起鑒能致水，緣滅燧不招火，一切諸法從緣起滅耳。若鵝之就斃，味登俎鼎；燕之獲免，無取鹽梅。故鵝殺於人，猶蟲死於燕；鵝蟲見世受，人燕未來報。報由三業，業有遲疾，若人入孝出悌，揚於王庭君親，無將將（音埒）而必誅，此見報之疾，著乎視聽者也。若忠為令德，剖心沈淵；劫掠肆殺，有幸而免，此後報之遲疏而不失者也。善惡之業，業無不報。但過去、未來，非耳目所得，故信之者寡，而非之者眾耳。科法清淨，滌塵開慧，中國弗思，謂為陷阱。非我無謀，秦弗用也。勸人為善，誠哉斯言！然權者謂實非假設也，故文王廢伯邑考而立武王，權也。周適非王，發有天命，禮是疏制，理固從實。伯廢發立，實也。各從其實，德用交歸，自非大智，孰能預之？經：“善權方便，亦復如是”耳。夫民生而殺，性之欲也，飲血席毛，在上皇之世矣。聖人去殺，非教殺也。但民殺未盡，而化宜漸損，雖將享三品，尊薦厚賓。然湯開其網，孔約不綱，《詩》翼五豝，《禮》弗身踐，據茲而觀，作者之心見矣。今忍不食，誠己慈之心，若推不忍於視聽之表，均不食於見聞之內，其至矣哉！其至矣哉！祇藉嘉評，伸以管窺，實相無言，言成戲論。既不自是，想亦同非。若高明之譬，請俟諸君子。


△辯宗論諸道人王衛軍問答──謝靈運


同遊諸道人，並業心神道，求解言外。餘枕疾務寡，頗多暇日，聊申由來之意，庶定求宗之悟。


釋氏之論，聖道雖遠，積學能至，累盡鑒生，方應漸悟。孔氏之論，聖道既妙，雖顏殆庶。體無鑒周，理歸一極。


有新論道士，以為寂鑒微妙，不容階級，積學無限，何為自絕。今去釋氏之漸悟，而取其能至，去孔氏之殆庶，而取其一極。一極異漸悟，能至非殆庶。故理之所去，雖合各取，然其離孔釋矣。餘謂二談救物之言，道家之唱，得意之說，敢以折中自許，竊謂新論為然。聊答下意，遲有所悟。


法{日助}問：“敬覽清論，明宗極雖微，而一悟頓了。雖欣新剖，竊有所疑。夫明達者，以體理絕欲；悠悠者，以迷惑嬰累。絕欲本乎見理，嬰累由於乖宗。何以言之？經：‘新學者離般若，便如失明者。’無導是為懷理，蕩患於茲顯矣。若涉求未漸，於大宗希仰，猶累於塵垢，則永劫劬勞。期果緬邈，既懷猶豫，伏遲嘉訓。”初答：“道與俗反，理不相關；故因權以道之。權雖是假，旨在非假，智雖是真，能為非真；非真不傷真，本在於濟物；非假不遂假，濟則反本。如此，永劫無為，空勤期果，有如皎日。”


{日助}再問：“案論，孔釋其道既同，救物之假亦不容異。而神道之域，雖顏也，孔子所不誨；實相之妙，雖愚也，釋氏所必教。然則二聖建言，何乖背之甚哉？”再答：“二教不同者，隨方應物，所化地異也。大而較之，監在於民，華人易於見理，難於受教；故閉其累學，而開其一極。夷人易於受教，難於見理；故閉其頓了，而開其漸悟。漸悟雖可至，昧頓了之實；一極雖知寄，絕累學之冀。良由華人悟理無漸，而誣道無學；夷人悟理有學，而誣道有漸。是故權實雖同，其用各異。昔向子期以儒道為一，應吉甫謂孔老可齊，皆欲窺宗，而況真實者乎！”{日助}三問：“重尋答，以華夷有險易之性，故二聖敷異同之教。重方附俗，可謂美矣。然淵極朗鑒，作則於上，愚民蒙昧，伏從於下。故作則宜審其政，伏從必是其宗。今孔廢聖學之路，而釋開漸悟之徑；筌蹄既已紛錯，群黎何由歸真？”三答：“冬夏異性，資春秋為始末；晝夜殊用，緣晨暮以往復。況至精之理，豈可徑接至粗之人？是故傍漸悟者，所以密造頓解；倚禮教者，所以潛成學聖。學聖不出六經，而六經得頓解；不見三藏，而以三藏果。筌蹄曆然，何疑紛錯？魚兔既獲，群黎以濟。”


僧維問：“承新論法師，以宗極微妙，不容階級，使夫學者窮有之極，自然之無，有若符契。何須言無也？若資無以盡有者，焉得不謂之漸悟耶？”初答：“夫累既未盡，無不可得。盡累之弊，始可得無耳。累盡則無，誠如符契，將除其累，要須傍教；在有之時，學而非悟；悟在有表，托學以至。但階級教愚之談，一悟得意之論矣！”維再問：“論，悟在有表，得不以漸。使夫涉學希宗，當日進其明。不若使明不日進，與不言同，若日進其明者，得非漸悟乎？”


再答：“夫明非漸至，信由教發。何以言之？由教而信，則有日進之功；非漸所明，則無入照之分。然向道善心起，損累生垢伏。伏似無同，善似惡乖，此所務不俱，非心本無累。至夫一悟，萬滯同盡耳。”


維三問：“答由教而信，則有日進之功；非漸所明，則無入照之分。夫尊教而推宗者，雖不永用，當推之時，豈可不暫合無耶？若許其暫合，猶自賢於不合，非漸如何？”


三答：“暫者，假也。真者，常也。假知無常，常知無假。今豈可以假知之暫，而侵常知之真哉？今暫合賢於不合，誠如來言。竊有微證，巫臣諫莊王之日，物賒於己；故理為情先。及納夏姬之時，已交於物，故情居理上。情理互，物己相傾，亦中知之率任也。若以諫日為悟，豈容納時之惑耶？且南為聖也，北為愚也，背北向南，非停北之謂；向南背北，非至南之稱；然向南可以至南，背北非是停北。非是停北，故愚可去矣；可以至南，故悟可得矣。”


慧驎演僧維問：“當假知之一合，與真知同異？”初答：“與真知異。”


驎再問：“以何為異？”


再答：“假知者累伏。故理暫為用，用暫在理，不恒其知。真知者照寂，故理常為用；用常在理，故永為真知。”


驎三問：“累不自除，故求理以除累；今假知之一合，理實在心。在心而累不去，將何以去之乎？”


三答：“累起因心，心觸成累。累恒觸者心日昏，教為用者心日伏。伏累彌久，至於滅累。然滅之時，在累伏之後也。伏累滅累，貌同實異，不可不察。滅累之體，物我同忘，有無一觀；伏累之狀，他己異情，空實殊見。殊實空，異己他者，入於滯矣；一無有、同我物者，出於照也。”


驎維問：“三世長於百年，三千廣於赤縣，四部多於戶口，七寶妙於石沙。此亦方有小大，故化有遠近。得不謂之然乎？”


初答：“事理不同，恒成四端。自有小大，各得其宜。亦有賢愚違方而處，所謂世同時異，物是人非。譬割雞之政，亦有牛刀；佩璽而聽，豈皆唐虞？今謂言折體盡於武城，長世皆覃於天下，未之聞也。且俱稱妙覺，而國土精粗。不可以精粗國土，而言聖有優劣。景跡之應，本非所征矣。”


維再問：“論，或道廣而事狹，或事是而人非，今不可以事之小大而格道之粗妙。誠哉斯言！但所疑不在此耳。設令周、孔實未盡極，以之應世，故自居宗，此自是世去聖遠，未足明極。夫降妙數階，以接群粗，則粗者所不測；然數階之妙，非極妙之謂。推此而言，撫世者於粗為妙，然於妙猶粗矣。以妙乘粗，則無往不盡；以粗求妙，則莫睹其原。無往不盡，故謂之窮理；莫睹其原，故仰之彌高。今豈可就顏氏所崇，而同之極妙耶？”


再答：“今不藉顏所推，而謂之為極，但謂顏為庶幾，則孔知幾矣。且許禹昌言，孔非本談，以堯則天體無是同，同體至極，豈計有之小大耶？”維三問：“凡世人所不測，而又昌言者，皆可以為聖耶？”


三答：“夫昌言賢者，尚許其賢；昌言聖者，豈得反非聖耶？日用不知，百姓之迷蒙；惟佛究盡實相之崇高。今欲以崇高之相，而令迷蒙所知，未之有也。苟所不知，焉得不以昌言為信，既以釋昌為是，何以孔昌為非耶？”


竺法綱問：“敬披高論，探研宗極。妙判權實，存旨儒道。遺教孔釋，昌言折中，允然新論，可謂激流導源，瑩拂發暉矣。詳復答勖、維之問，或謂因權以通，或學而非悟爾。為玄句徒設，無關於胸情焉，竊所未安。何以言之？夫道形天隔，幾二險絕，學不漸宗，曾無仿佛，馳騁有端，思不出位。神崖曷由而登，幾峰何從而超哉？若勤務於有，而坐體於無者，譬猶揮毫鍾張之側，功侔羿養之能。不然明矣。蓋同有非甚礙，尚不可以玩此而善彼，豈況乎有無之至背，而反得以相通者耶？又：累既未盡，無不可得；盡累之弊，始可得無耳。論曰：夫膏盲大道，摧輈玄路，莫尚於封有之累也，蓋有不能祛有。祛有者必無，未有先盡有累，然後得無也。就如所言，累盡則無爾，為累之自去，實不無待。實不無待，則不能不無，故無無貴矣。如彼重暗自晞，無假火日。無假火日，則不能不設，亦明無尚焉。落等級而奇頓悟，將於是乎躓矣。暇任之餘，幸思嘉釋。


釋慧琳問：“三復精議，辨㦎二家，斟酌儒道，實有懷於論矣。至於去釋漸悟，遺孔殆庶，蒙竊惑焉。釋有漸，故是自形者有漸；孔之無漸，亦是自道者無漸。何以知其然耶？中人可以語上，久習可以移性，孔氏之訓也。一合於道場，非十地之所階，釋家之唱也。如此漸絕文論，二聖詳言，豈獨夷束於教，華拘於理？將恐斥離之辯，辭長於新論乎？”勖道人難：“絕欲由於體理，當謂日損者，以理自悟也。論曰：道與俗反，本不相關，故因權以通之，物濟則反本。問曰：權之所假，習心者亦終以為慮乎？為曉悟之日，與經之空理，都自反耶？若其永背，空談翻為未說；若始終相扶，可修教而至不？答維驎假知中，殊為藻豔，但與立論有違。假者，以旋迷喪理，不以鑽火致惑。苟南向可以造越，北背可以棄燕，信燕北越南矣。慮空可以洗心，損有可以祛累，亦有愚而空聖矣。如此但當勤般若以日忘，瞻郢路而驟進，復何憂於失所乎？將恐一悟之唱，更躓於南北之譬耶？”


△答綱、琳二法師──謝靈運


披覽雙難，欣若暫對，藻豐論博，蔚然滿目，可謂勝人之口。然未厭於心，聊伸前意，無由言對，執筆長懷。謝靈運和南。


△答綱公難


來難：同有非甚礙，尚不可以玩此而善彼，豈況乎有無之至背，而反得以相通者耶？此是拘於所習，以生此疑耳。夫專玩筆劄者，自可不工於弧矢，弧矢既工，復玩筆劄者，何為不兼哉？若封有而不向宗，自是封者之失。造無而去滯，何為不可得背？借不兼之有，以詰能兼之無，非惟鍾、胡愧射於更、李，羿、養慚書於羅、趙。觸類之躓，始充巧曆之歎！今請循其本。夫憑無以伏有，伏久則有忘，伏時不能知，知則不復辨。是以坐忘日損之談，近出老莊；數緣而滅，經有舊說。如此，豈累之自去？實無之所濟。且明為晦新，功在火日。但火日不稱功於幽暗，般若不言惠於愚蠢耳。推此而往，詎俟多？


△答琳公難


孔雖曰語上，而聖無階級；釋雖曰一合，而物有佛性。物有佛性，其道有歸，所疑者漸教。聖無階級，其理可貴，所疑者殆庶。豈二聖異途，將地使之然？斥離之難，始是有在，辭長之論，無乃角弓耶？


難：若其永背空談，翻為未說；若始終相扶，可循教而至。可謂公孫之辭，辯者之囿矣。夫智為權本，權為智用。今取聖之意則智，即經之辭則權。傍權以為檢，故三乘咸蹄筌；既意以歸宗，故般若為魚兔。良由民多愚也，教故迂矣。若人皆得意，亦何貴於攝悟？假知之論旨，明在有者能為達理之諫，是為交賒相傾，非悟道之謂。與其立論，有何相違？燕北越南，有遇空聖，其理既當，頗獲於心矣。若勤者日忘，瞻者驟進，亦實如來言。但勤未是得，瞻未是至，當其此時，可謂向宗。既得既至，可謂一悟。將無同轡來馳，而異轍耶？


△問謝永嘉──王弘


論曰：“由教而信，有日進之功；非漸所明，無入照之分。”


問曰：“由教而信，而無入照之分，則是闇信聖人。若闇信聖人，理不關心，政可無非聖之尤，何由有日進之功？”


論曰：“暫者假也，真者常也。假知無常，常知無假。又曰：假知累伏，理暫為用；用暫在理，不恒其知。”


問曰：“暫知為假知者，則非不知矣。但見理尚淺，未能常用耳。雖不得與真知等照，然寧無入照之分耶？若暫知未是見理，豈得理暫為用，又不知以何稱知？”


論曰：“教為用者心日伏，伏累彌久，至於滅累。”問曰：“教為用而累伏，為何伏耶？若都未見理，專心闇信，當其專心，唯信而已。謂此為累伏者，此是慮不能並，為此則彼廢耳。非為理累，相權能使累伏也。凡厥心數，孰不皆然？如此之伏根本未異，一倚一伏，循環無已。雖復彌久，累何由滅？”


弘曰：“一悟之談，常謂有心。但未有以折中異同之辯，故難於厝言耳。尋覽來論，所釋良多。然猶有未好解處，試條如上，為呼可容。此疑不既，欲使彼我意盡，覽者泠然，後對無兆，兼當造膝。執筆增懷，真不可言。”


△王弘敬謂答王衛軍問


問曰：“由教而信，而無入照之分，則是闇信聖人耶？若闇信聖人，理不關心，正可無非聖之尤，何由有日進之功？”


答曰：“顏子體二，未及於照，則向善已上，莫非闇信。但教有可由之理，我有求理之志，故曰關心。賜以之二，回以之十，豈直免尤而已？實有日進之功。”


問曰：“暫知為假，知者，則非不知矣。但見理尚淺，未能常用耳。雖不得與真知等照，然寧可謂無入照之分耶？若暫知未是見理，豈得理暫為用。又不知以何稱知？”


答曰：不知而稱知者，正以假知得名耳。假者為名，非暫知如何？不恒其用，豈常之謂？既非常用，所以交賒相傾，故諫人則言正理，悅已則犯所知。若以諫時為照，豈有悅時之犯？故知言理者浮談，犯知者沈惑。推此而判，自聖已下，無淺深之照；然中人之性，有崇替之心矣。”


問曰：“教為用而累伏，為何伏耶？若都未見理，專心闇信，當其專心，唯信而已。謂此為累伏者，此是慮不能並，屬此則彼廢耳，非為理累相推，能使累伏也。凡厥心數，孰不皆然。如此之伏，根本未異。一倚一伏，循環無已。雖復彌久，累何由滅？”


答曰：“累伏者，屬此則廢彼，實如來告。凡厥心數，孰不皆然？亦如來旨。更恨不就學人設言，而以恒物為譏耳。譬如藥驗者疾易痊，理妙者吝可洗；洗吝豈復循環？疾痊安能起滅？則事不侔，居然已辨。但無漏之功，故資世俗之善，善心雖在五品之數，能出三界之外矣。平叔所謂冬日之陰，輔嗣亦。遠不必攜，聊借此語，以況入無，果無阻隔。”靈運白：“一悟理，質以經誥，可謂俗文之談。然書不盡意，亦前世格言。幽僻無事，聊與同行道人，共求其衷。猥辱高難，辭微理析，莫不精究。尋覽彌日，欣若暫對。輒復更伸前論，雖不辯酬，釋來問，且以示懷耳。海嶠岨迥，披敘無期，臨白增懷，眷歎良深。謝靈運再拜。


△重答謝永嘉書嘉──王弘


更尋前答，起悟亦不知所以，為異正當耳。已送示生公。此間道人故有小小不同，小涼當共面盡。脫有厝言，更白面寫，未由寄之。於此所散猶多。


△答王衛軍書──竺道生


究尋謝永嘉論，都無間然。有同似若妙善，不能不以為欣。檀越難旨甚要，切想尋必佳通耳。且聊試略取論意，以伸欣悅之懷。以為苟若不知，焉能有信？然則由教而信，非不知也。但資彼之知，理在我表。資彼可以至我，庸得無功於日進？未是我知，何由有分於入照？豈不以見理於外，非復全昧；知不自中，未為能照耶？


△與安成侯嵩書──後秦主姚興


吾曾以己所懷，疏條摩訶衍諸義，圖與什公評詳厥衷。遂有衷故，不復能斷理。未久什公尋復致變，自爾喪戎，相尋無後意事遂忘棄之。近以當遣使送像，欲與卿作疏。箱篋中忽得前所條本末，今送示卿。徐徐尋撫，若於卿有所不足者，便可致難也。見卿來日，並可以當言笑。


吾前試通聖人《三達觀》，以谘什公，公尋有答，今並送。往諸此事，皆是昔日之意，如今都無，情懷如何矣！


△通三世論諮什法師──後秦主姚興


曾問諸法師，明三世或有或無，莫適所定。此亦是大法中一段處所，而有無不判。情每慨之。是以忽疏野懷，聊試孟浪言之。誠知孟浪之言，不足以會理，然胸襟之中，欲有少許意，了不能默已，輒疏條相呈。匠者可為折衷。餘以為三世一統，循環為用，過去雖滅，其理常在。所以在者，非如《阿毗曇》注言：五陰塊然，喻若足之履地，真足雖往，厥跡猶存。當來如火之在木，木中欲言有火耶？視之不可見；欲言無耶？緣合火出。經又：聖人見三世。若其無也，聖無所見；若言有耶，則犯常嫌。明過去、未來雖無眼對，理恒相因，苟因理不絕，聖見三世，無所疑矣。


△什法師答


雅論大通甚佳。去來定無，此作不通。佛說色陰，三世和合，總名為“色”，五陰皆爾。又：“從心生心，如從穀生穀。”以是故知必有過去無無因之咎。又：“六識之意識，依已滅之意為本，而生意識。”又正見名過去業，未來中果法也。又十力中第二力，知三世諸業。又：“若無過去業，則無三途報。”又：“學人若在有漏心中，則不應名為聖人。”以此諸比，固知不應無過去。若無過去，未來則非通理，經法所不許。又十二因緣是佛法之深者，若定有過去未來，則與此法相違。所以者何？如有穀子，地水時節，芽根得生。若先已定有，則無所待有；若先有，則不名從緣而生。又若先有，則是常倒。是故不得定有，不得定無。有無之說，唯時所宜耳。以過去法起行業，不得言無。


又：今不與目對，不得言有。雅論之通，甚有佳致。又《大品》所明：過去如，不離未來現在如；未來現在如；亦不離過去如。此亦不言無也。此實是經中之大要，俟得高對，通復盡之。通不住法，住般若。眾生之所以不階道者，有著故也。是以聖人之教，恒以去著為事，故言以不住般若。雖復大聖玄鑒，應照無際，亦不可著。著亦成患，欲使行人忘彼我，遺所寄，泛若不係之舟，無所倚薄，則當於理矣。


△通聖人放大光明普照十方──姚興


聖人之教，玄通無涯，致感多方，不可作一途求，不可以一理推。故應粗以粗，應細以細，應理固然矣。所以放大光明，現諸神變者，此應十方諸大菩薩，將紹尊位者耳。若處俗接粗，復容此事耶？《阿含經》：“釋氏之處天竺四十餘載，衣服飲食，受諸患痛，與人不別。”經又：聖人亦入鹿馬，而度脫之，當在鹿馬。豈異於鹿馬哉？若不異鹿馬，應世常流，不待此神變，明矣。每事要須自同於前物，然後得行其化耳。


△通三世──姚興


眾生曆涉三世，其猶循環，過去未來，雖無眼對，其理常在。是以聖人尋往以知往，逆數以知來。


△通一切諸法空──姚興


夫道者，以無為為宗。若其無為，復何所有耶？


△謝後秦主姚興珠象表──姚嵩


臣言：奉珠像承是皇后遺囑所建，禮覲之日，永慕罔極。伏惟感往增懷，臣言，先承陛下親營像事，每注心延望，遲冀暫一禮敬，不悟聖恩垂及，乃復與臣供養此像。既功寶並重，且於制作之理擬。若神造中來，所見珠像，誠當奇妙，然方之於此，信復有間。瞻奉踴躍，實在無量。夫受乾施者無報，蒙恩隆者無謝。雖欲仰陳愚誠，亦復莫知所盡。


臣言：奉陛下所通諸義，理味淵玄，辭致清勝。簡詣逾於二篇，妙盡侔乎《中觀》。詠之玩之，紙已致勞，而心猶無厭。真可謂當時之高唱，累劫之宗範也。但臣頑闇，思不參玄，然披尋之日，真復詠歌，弗暇不悟。弘慈善誘，乃欲令參致問難，敢忘愚鈍，輒位敘所懷。豈曰存難，直欲諮所未悟耳。


臣言：上通三世甚有深致，既已遠契聖心，兼復抑正眾說。宗塗亹，超絕常境，欣悟之至，益令賞味增深。加為什公研該兼備，實非愚臣所能稱盡。正當銘之懷抱，以為心要耳。


臣言：上通不住，法住般若。義眾生所以不階道者，有著故也。聖心玄詣，誠無不盡。然至乎標位六度，而以無著為宗，取之於心，誠如明誨；即之於事，脫有未極。夫無著雖妙，似若有不即真兩冥。有不即真兩冥，恐是心忘之謂耳。竊尋玄教，如更有以。謹牒成言，以攄愚見。故經：“以無所舍法，具足檀波羅蜜。”以此三事不可得故，三者既冥，有無無當。無當之理，即同幻化。以此而推，恐不住之致，非直忘彼我、遺所寄而已。


△難上通聖人放大光明普照十方──姚嵩


詔：“放大光明，諸神變者，此自應十方諸大菩薩，將紹尊位者耳。”斯理之玄，固非庸近所參。然不已之情，猶欲言所未達。夫萬有不同，精粗亦異，應彼雖殊，而聖心恒一。恒一故圓以應之，不同故權以濟之。雖鹿馬而未始乖其大，雖現神變，而未始遺其細。故《淨名經》：“如來或以光明而作佛事，或以寂寞而作佛事。”顯默雖異，而終致不二。然則於小大之間，恐是時互說耳。如《華手經》：“初佛為德藏，放大光明，令諸眾生，普蒙其潤。”又《思益經》：“中網明所問，如來三十三種光明，一切遇者皆得利益。”《法華經》：“佛放眉間相光，亦使四眾八部咸皆生疑。”又：“處闇眾生，各得相見，苟有其緣，雖小必益；苟無其因，雖大或乖。”故《般若經》：“若有眾生遇斯光者，必得無上道。又以神變，令三惡眾生皆生天上。”以此而言，至於光明神變之事，似存平等。敢緣慈顧，輒竭愚思，若復哀矜，重開道者，豈直微臣獨受其賜？


△難通一切諸法皆空──姚嵩


詔：“夫道者，以無為為宗，若其無為，復何所為耶？”至理淵淡，誠不容言。然處在涉求之地，不得不尋本以致悟，不審明道之無為，為當以何為體？若以妙為宗者，雖在帝先而非極；若以無有為妙者，必當有不無之因。因稱俱未冥，詎是不二之道乎？故論：“無於無者，必當有於有。”有無之相，譬猶修短之相形耳。無理雖玄，將恐同彼斷常。常猶不可，況復斷耶？然則有無之津，乃是邊見之所存。故《中論》：“不破世諦，故則不破真諦。”又論：“諸法若實，則無二諦；諸法若空，則無罪福。”若無罪福，凡聖無判，二苟無判，道何所益？由臣闇昧，未悟宗極，唯願仁慈重加誨諭。


△答安成侯姚嵩──後秦主姚興


卿所難問，引喻兼富，理極深致，實非膚淺所能具答。今為當都格以相酬耳。卿引般若經：“若有眾生，遇斯光者，必得無上道。”即經所言，未聞有凡流而得見光明者。如釋迦放大光明，普照十方，當斯之時，經不言有群品而得見其怪而異之者，皆是普明之，徒以斯言之定，不為群小也。卿若以眾生為疑者，百億菩薩，豈非眾生之謂耶？然經復：“普明之詣釋迦，皆與善男子、善女人持諸華香來供養釋迦。”及致供養之徒，自應普蒙其潤也。但光明之作，本不為善男子、善女人。所以得蒙餘波者，其猶蠅附驥尾，得至千里之舉耳。


卿又引神變，令三惡眾生，得生人天。若在鹿為鹿，在馬為馬，而度脫之，豈非神變之謂耶？《華手》《思益》《法華》諸經所言，若放大光明，自應與《大品》無異也。若一一光明，以應適前物，此作非人天所通。夫光明之與寂寞，此直發意有參差，其揆一也。卿引經言，施者受者財物不可得，與不住法，不住般若未有異。二者直是始終之教也。統而言之，俱是破著之語耳。何者？罪不罪施者受者及財物都不可得。若都不可得，復何所著？是勸無所著，明矣！卿又問：明道之無為，為當同；諸法之自空，為妙空。無以成極耶？又引論中二諦之間，言意所不及，道之無為所寄耶？吾意以為，為道止無為，未詳所以宗也。何者？夫眾生之所以流轉生死者，皆著故也。若欲止於心即不復生，既不生死，潛神玄漠，與空合其體，是名涅槃耳。既曰涅槃，復何容有名於其間哉？夫道以無寄為宗，若求寄所在，恐乃惑之大者也。吾所明無為，不可為有者，意事如隱，尋求或當小難，今更重伸前義。卿所引《中論》，即吾義宗。諸法若不空，則無二諦；若不有，亦無二諦，此定明有無不相離。何者？若定言有，則無以拔高士；若定明無，則無以濟常流。是以聖人有無兼抱而不舍者，此之謂也。然諸家通第一義，廓然空寂，無有聖人。吾常以為殊太遙遠，不近人情。若無聖人，知無者誰也？


△重上後秦主姚興表──姚嵩


臣言：奉賜還詔，誨喻周備，伏尋之日，欣踴無量。陛下爰發德音，光闡幽極，拓道義之門，演如來之奧。冥宗隱而復彰，玄扉掩而再敞，文外之旨，可謂朗然幽燭矣。夫理玄者，不可以言稱；事妙者，固非常辭之所讚。雖欲心口仰詠，亦罔知所盡。由臣愚鈍，而猥蒙陛下褒飾之美，誠復欣戴，殊眷實𧹞。比仰味微言，研詠彌至，其為蒙悟，豈唯過半之益！但臣仍充外役，無由親承音旨，每望雲遐慨，實在罔極。不勝延係，謹以申聞，臣嵩言。


△重答安成侯姚嵩──姚興


得表具一二，吾常近之才，加多事惛，塞觸事面牆，不知道理，安在為復？以卿好樂玄法，是以聊復孟浪以言之耳。而來喻過美，益以不安。


△析疑論──唐沙門釋慧淨


太子中舍辛綍，學該文史，誕傲自矜，心存道術，輕弄佛法，染翰著論，詳略釋宗。時有對者，綍必碎之於地，謂僧中之無人也。慧淨法師不勝其侮，乃裁論以擬之曰：披覽高論，博究精微，旨贍文華，驚心眩目。辯超炙絪，理跨聯環，幽難勃以縱橫，掞藻紛其駱驛。非夫哲士，誰其溢心？瞻彼上人，固難與對，輕持不敏，寧酬客難。


來論：“一音演說，各隨類解；蠕動眾生，皆有佛性。然則佛陀之與先覺，語從俗異；智慧之與般若，義本玄同。習智覺，若非勝因；念佛慧，豈登妙果？”答曰：“大哉斯舉也，深固幽遠，理涉嫌疑，今當為子略陳梗概。若乃問同答異，文鬱鬱於孔書；名一義乖，理明明於釋典。若名同不許義異，則問一不得答殊。此例既升，彼並自沒。如有未喻，更為提撕。夫以住無所住，萬善所以兼修；為無不為，一音所以齊應；豈止絕聖棄智，抱一守雌，冷然獨善，義無兼濟？較言優劣，其可倫乎？二宗既辯，百難斯滯。”


論：“必彼此名言，遂可分別，一音各解，乃玩空談。”答曰：“誠如來旨，亦須分別。竊以逍遙一也，鵬璟不可齊乎九萬；榮枯同也，椿菌不可齊乎八千。而況爝火之侔日月，浸灌之方時雨，寧有分同明潤，而遂均其曜澤哉？至若山毫一其小大，彭殤均其壽夭，莛楹亂其橫豎，施厲混其妍媸，斯由相待不定，相奪可忘。莊生所以絕其有封，非謂未始無物。斯則以餘分別，攻子分別；子亡分別，即餘亡分別矣。君子劇談，幸無虛論，一言易失，駟馬難追。斯文誡矣，深可慎哉。”


論：“諸行無常，觸類緣起，復心有待，資氣涉求。然則我淨受於熏修，慧定成於繕剋。”答曰：“無常者，故吾去也；緣起者，新吾來也。故吾去矣，吾豈常乎？新吾來矣，吾豈斷乎？新故相傳，假熏修以成淨；美惡更代，非繕剋而難功。是則生滅破於斷常，因果顯乎中觀，斯實莊、釋玄同，東、西理會。而吾子去彼取此，得無謬乎？”


論：“續鳧截鶴，庸詎真如？草化蜂飛，何居弱喪？”答曰：“夫自然者，報分也；熏修者，業理也。報分已定，二鳥無羨於短長；業理資緣，兩蟲有待而飛化。然則事像易疑，沈冥難曉，幽求之士，淪惑罔息。至乃道圓四果，尚昧衣珠；位隆十地，猶昏羅縠。聖賢固其若此，而況庸庸者乎？自非鑒鏡三明，雄飛七辯，安能妙契玄極，敷究幽微？貧道藉以受業家門，朋從是寄，希能擇善，敢進芻蕘。如或鏗然，願詳金牒。”於是辛氏頂受斯文，頓裂邪網（斯疑前周沙門姚道安《二教論》已有成解，但未見者謂辛草創）。


有李遠問舍人者，曾讀斯論，意所未詳，便以示沙門法琳，請更廣其義類。琳乃答曰：“蒙示辛氏與淨法師齊物論，大約兩問，詞旨宏贍，理致幽絕。既開義府，特曜文鋒。舉佛性平等之談，別群生各解之說，陳彼此之兩難，辯玄同之一門。非夫契彼寰中，孰能振斯高論？美則美矣，疑頗疑焉。何者？尋上皇朝徹，始流先覺之名，法王應物，爰標佛陀之號。智慧者，蓋分別之小術；般若者，乃無知之大宗。分別緣起，所以強稱先覺；無知性寂，於是假謂佛陀。分別既影，於外有數。無知則於內無心，於外有數。分別之見不亡，於內無心；誘引之功莫匱，甚秋毫之方巨嶽，逾尺璟之比大鵬，不可同年而語矣。莊生：吾亡是非，不亡彼此。庸詎然乎？所以小智不及大智，小年不及大年，惟彭祖之特聞，非眾人之所逮也。況三世之理不差，二諦之門可驗，是以聖立因果，凡夫有得聖之期；道稱自然，學者無成道之望。從微至著，憑繕剋而方研；乘因趣果，藉薰修而始見。彼既知而故問，餘亦述而略答。詳夫一音普被，弱喪由是同歸，四智廣覃，真如以之自顯。自顯也者，惟微惟彰，同歸也者，孰來孰去？蓋知隨業受報，二鳥不嫌其短長；因濕致生，兩蟲無擇於飛化。不存待與無待，明即待之非待矣。請試論之。昔闞澤有言：孔老法天，諸天法佛。《洪範》《九疇》，承天制用。上方十善，奉佛慈風。若將孔、老以匹聖尊，可謂子貢賢於仲尼，跛鱉陵於駿驥！欲觀渤澥，更保涓流，何異蔽目而視毛端，卻行以求郢路？非所應也。且王導、周，宰輔之冠蓋；王濛、謝尚人倫之羽儀。次則郗超、王謐、劉璆、謝客等，並江左英彥七十餘人，皆學綜九流，才映千古；咸言性靈真要，可以持身濟俗者，莫過於釋氏之教。及宋文帝與何尚之、王玄保等，亦有此談；如其宇內並遵斯要，吾當坐致太平矣。尚之又：十善暢則人天興，五戒行則鬼畜絕。其實濟世之玄範，豈造次而可論乎？中舍學富才高，文華理切，秦懸一字，蜀掛千金，何以當茲奇麗也。不量管見，輕陳鄙俚。敢此有酬，示麻續組耳。”李舍人得琳重釋，渙然神解，重疑頓消。乃以斯論廣於視聽，故得二文雙顯，各其志乎！

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷十九


○法義篇第四之二


△內典序──沈約（奉齊司徒竟陵王教作）


尚矣哉！群生之始也。義隱三藏之外，事非二乘所窺，自並識達同奔，隨緣受業，人天異軌，翱動殊貫，苦樂翻回，愚智相襲，莫不宅火輪鶩，擬焰飆遷。以寸陰之短晷，馳永劫之遙路，精靈起伏，萬緒千名。如來發源恒品，蓋亦含生之一至，於並首爭馳，斯固未或異也。至於覆簣無始之初，成功短籌之末，塗遙業遠，妙軫遐長，累明積慧，靈覺獨曉，巨相四八，照曜於大千；尊法二九，苞籠乎無外；六度之業，既深十力之功。自遠濟物以權，降魔匪力；妙法輪轉，甘露啟霏，舟輿六趣，津梁五道，登四衢之長陌，由一乘之廣路，斯既事盈《方等》，義滿神宮。逮於大權協化，對揚宗極，徇物兆於慈悲，亡身著於非已，行符四等，道升十地。若乃靈性特達，得自懷抱，神功妙力，無待學成，孤策獨騖，莫知所限，結習紛綸，一隨理悟。又有捐情屏慮，身心靡欲，厭生死之長勤，眷寂滅而投軫，遙然自得，漏累煙銷。且津心適道，功非一業；雖會理共源，而萌情或異。是故高心邈行，分路同趨，忘懷屏欲，殊塗一致。或草礫身體，投骸林澤，內亡形相，外馴兕虎。或坐臥行立，跡不違眾，禪業定門，造次無爽。安忍與金石同固，戒行與寶珠等色。雖秋禽季至，春鮪時登；而耿介長蔬，忡怛在念，妙跡匪遐，神塗密邇，有悟必通。由之斯至，故能藉智探虛，乘心照理。區區懷抱，融然靡執，俱處三界，獨與神遊，包括四天，卷舒萬劫。聞片義而陟道場，受一言而升彼岸。長夜未開，心關自曉，淹回聖跡，寢息神光；既負橐以從師，亦棲林以綜業。足蹈慧門，學通龍藏；妙吼遐徹，鸞音自遠。若夫叉跪運心，期誠匪跡，而導達神功，照啟未悟，唱說之美，義兼在斯。暨九土殊風，八方舛俗，遊化所苞，事出弘獎，皆足以遷光淨域，登儀寶地，並黜華剪飾，破愛辭親。鼓枻無生之流，方軌俗表之路，固已千佛摩頂，七住齊功。至夫清信士女，植緣曠劫，雖復容服未改，而戒德內弘。瞻毗耶而聳轡，望波斯而回軫，駕四禪之眇眇，泛八解之悠悠。若乃十號尊崇，三達靡礙，雖法身非有，而常住在躬。能仁權跡四門，既非悟道之始；假滅雙樹，寧有薪盡之窮？而天人瞻慕，仿佛興情，雕金範玉，圖容寫狀。靈儀炫日，寶刹臨雲。或役鬼神之功，或資髓腦之力，製非人匠，寶以合成，莫不龍章八采，瓊華九色。至乃齒髮傳靈，衣履遺證。聖跡彪炳，日煥於閻浮；神光陸離，星繁於淨域。若乃乘此直心，推誠闇往，則半息可追，一念斯至。感降參差，雲霏霧委，此又照被象譯，輝映縑圖。夫秉牘書事，其流已遠。蓋所以彪著往跡，煥述遐聲，雖篆籀異文，胡華殊則，至於葉暢心靈，抑揚訓義，固亦內外同規，人神一揆。墳典丘索，域中之史策；本起下生，方外之紀傳，統而為言，未始或異也。而經記繁廣，條流舛散，一事始末，帙理卷分。或詞義離斷，或文字互出，甫涉後條，已昧前覽，尋源討流，未知攸適。雖精理瑩心，止乎句偈，而初悟始學，致惑者多。且中外群聖，咸載訓典，雖教有殊門，而理無異趣。故真俗兩書，遞相扶獎；孔發其端，釋窮其致，撒網去綱，仁惠斯在。變民遷俗，宜以漸至，精粗抑引，各有由然。是故曲辯情靈，棲心妙典，伏膺空有之說，博綜兼忘之書。該括群流，集成茲典，事以例分，義隨理合。功約悟廣，莫尚於斯，可以理求，證成妙果。若乃載司南之車，猶稱靡惑，服四照之草，得用不迷。況乎六馬同鑣，萬流共貫，日月經天，方斯未已，河海帶地，夫豈足？蓋入道之筌蹄，群生有悟於此也。


△南齊皇太子解講疏──沈約


皇太子以建元四年四月十五日，集大乘望僧於玄圃園，安居寶池禁苑，皆充供具，珍台綺榭，施佛及僧。振玄音於六霄，暢微言於永劫；三達宣其妙果，十住讚其祥緣。踐二氣而業升，離九旬而功就。暨七月既望，乃敬舍寶軀，爰及輿冕，自纓以降，凡九十九物。願以此力，普被幽明。帝室有嵩華之固，蒼黔享仁壽之福，若有淪形苦海，得隨理悟。墜體翱塗，不遠斯復，十方三世，咸證伊言。茲誓或褰，無取正覺。


△齊竟陵王發講疏（並頌）──沈約


大矣哉！妙覺之為妙也。無相非色，空不可極，而立言垂訓，以汲引為方，慈波慧水雖可溉，而莫知其源者也。靈篇寶籍，遠采龍藏，蓋無得而言焉。至於義指天山之表，文隱交河之外，又非斷籌所能算也。逮於祇樹庵園之妙吼，四諦一乘之正說，重譯而通中土，莫不恒沙之一焉。而詞源海廣，理塗奧，雖字流附響，萬軫同趣，分條散葉，離文析句，未或概其萬一也。竟陵王殿下神超上地，道冠生知；樹寶業於冥津，凝正解於衝念，若夫方等之靈邃，甘露之深玄，莫有不遊其塗而啟其室也。秘藏之被東國者，靡不必集，皆繕以寶縑，文以麗篆，凝光瓊笥，炫采瑤縢。思欲敷振微言，昭感未悟，乃以永明元年二月八日，置講席於上邸，集名僧於帝畿。皆深辨真俗，洞測名相，分微靡滯，臨疑若曉。同集於邸內之法雲精廬，演玄音於六宵，啟法門於千載，濟濟乎實曠代之盛事也！自法王已降，暨於聽僧，條載如左，以記其事焉。乃作頌曰：


十號神寂，三達空玄。跡由聖隱，教以慈宣。氛氳緒法，昭哲遺筌；標聲妙住，騰華寶蓮；文摛龍藏，義溢中天。惟王稟照，道冠增璿；星羅寶幄，雲開梵筵；思馳春馬，理析秋蟬；靈場徇采，正水興漣。乘茲上果，永導芳緣。


△竟陵王解講疏一首──沈約


夫憑形輝化，必由委氣之塗；因方導理，必同肖天之質。是以表靈邃瑞，誕聖王宮，駐采辰緯，停華日月，故能積慈成聖，累妙成空，坦昭路於道場，拔迷根於苦岸。弟子蕭子良，滌慮煩襟，棲情正業，肅萃僧英，敬敷慧典，密藏奧文，雲開雨散。今魄首丹逵，日弦上朔，七步凝想，空明屬念。雖神跡稍緬，而遺塵在茲，乃飾筵藻殿，張帷盛邸，絜誠祇事，建斯寶集。蘭泉波湧，芳藹雲回，秘理探微，玄貺悠邈；宗條既舉，窮功允就；論堂卷坐，義鼓停音。乘此芳緣，將升上住。十方三世，有證無爽。


△又竟陵王解講疏一首


夫妙極眾象，湛思必通；理冠群方，有感斯應。自鸞音輟唱，圓光寢輝，委華之相不傳，踴地之符已遠。片言入道，事難於造次；一悟階空，效隔於俄頃。若非積毫成仞，累爝為明，無以方軌慧門，維舟法岸。弟子是用夕惕載懷，惟日不足者也。故敬集名僧，夤敷奧籍，振微起滯，輪動雲回。月殿含呂，魄弦上日，甘露既窮，輟言寶座，卷文罷席，衣屣相趣。仰惟先後稟靈娥德，葉景軒度，道載華嶽，化洽汾陰。早棄蘭宮，夙違椒掖，千乘不追，萬鍾靡及。終天之慕，不續於短年；欲報之誠，思隆於永劫。敬舍軀服，以充供施。藉此幽通，控情妙覺。仰願聖靈速登寶位，越四天之表，記十號之尊，惟茲三世，咸證於此。敢誓丹衷，庶符皎日。


△與荊州隱士劉虯書──齊文宣公蕭子良


劉虯初為富陽令，後為南郡丞，頃之自免，始事拂衣，時年三十二。論者比漢渼邴焉。遂辟穀卻粒，餌術衣麻，布衣草嵒，茅室土帳。禮誦長齋，六時不闕，世諦典籍，不復修綜。棋書小藝，一切屏絕，惟研精佛理，述善不受報、頓悟成佛義，當時莫能屈。注《法華》等經，講《涅槃》大小品等。齊建元初，詔征通直散騎侍郎，不就。文宣深弘妙法，以虯精於釋理，要其東下。與虯書曰：


“玉燭登年，金商在律，炎涼始貿，動靜惟安。勤味道腴，幸遵雅尚，豈不樂哉！僕誠幸甚。百姓一心，眾生不疾，比屋可封，將又何求？但良書獨擁，善談無析，願言之。子實痗我心，所以不遠千里，尺書道意。自淳清既辨，澆醨代襲，隱顯之術參差，默語之途紛互。或飾智以驚愚，或激清以忤俗，或穢己以暗通，或謬歌以明道。屠羊駔馬，未足磷其堅；陽狂如愚，豈能緇其白？官楚藩魏，人外之氣逾邈；入漢遊梁，區中之韻彌少。及攉其輕重，品其得失，則淵懷洞賞，寧或符之。僕夙養閑衿，長慕出概；跡塵圭組，心逸江湖。未面自親，聞風如舊，而回駕之念徒軫，軾門之禮無階；固已佇軸深衷，傾筐遐路者矣。君矯然獨遠，確乎難拔；素志與白雲同悠，高情與青松共爽；宣習質文，緇林枯而重芃；昭辨空有，連河壅而復滔。所謂忘言之人，可論天人之際！豈能鳳舉鶴翻，有心儀萃？高逾愛海，比策禪衢，沾濠射之冥遊，屈祇鷲之法侶，闡三乘於窮子，發二諦於困蒙，有是因也，何有暢歟？今皇風具穆，至道弘被，四海不溢，五嶽無塵。膠序肇修，經法敷廣；人賤璣璜，家習禮讓；樵蘇以時，郊林全鬱；罿網有節，鱗羽偕翔。至於曾山絕澗，環帶畿畎，膏田沃野，亙望無躔，信可以招往隱倫，棲集勝寄。故文舉築室治城之阿，次宗植援、西山之趾，葛洪考磬於海岫，釋遠肥遁於鍾幽。每踐其遺蹤，輒深九原之歎。若高步可迂，復何懷乎四子？昔宣尼之見伯雪，師利之往維摩，豈不知相忘之道哉？諒有以也。未敘之間，為道自愛，一二令陵琚之口，具王元長之辭也。”


王又與南郡太守劉景蕤書曰：“去冬因君與劉居士書，今春得其返文。辭趣翩翩，足有才藻，實子雲之筆劄，元瑜之書記。申復谘嗟，彌用欽想。此子含真抱璞，比調雲霞，背俗居幽，寓歡林漵；養志南荊，可與卞寶爭價，韜光楚服，固同隋照共明。雖顏、段之棲遲偃仰，楊、鄭之寂寞恬惔，取之若人，信可同日而語矣。且道性天悠，禪心自謐，敦悅九部，研味三乘。在家菩薩，行之而不艱；白衣居士，即之而方易。誓將燭昏霾於慧炬，拯淪溺於法橋，扇靈之留風，鏡貞林之絕影，僕棲尚既同，情契彌至。而悠悠京苑，間以江山，假復神通，遠邇冥交。曉曙譸得，寫析深衿；辨明幽旨，跡生滅之中談，究真俗之諦義。故重有別書，招來畿邑。君問道之次，具為敦請。此蘭山桂水，既足逍遙，儒侶玄宗，復多朋往。非以一爵相加，豈其旌蒲為分？直闇投誠素，庶必能玄了，脫倏爾來儀想，時加資遣也。”


又使虯鄉人、吏部郎庾杲之致書喻旨曰：“司徒竟陵王，懋於神者，言象所絕；接乎事者，遠近所宗。鍾石非禮樂之本，纓褐豈朝野之謂？想暗投之懷，不以形骸為阻；一日通籍，梁邸親奉話言。夢想清顏，為歲已積。以丈人非羔雁所榮，故息蒲帛之典，勝寄冥通，諒有風期之遲。君王卜居郊郭，縈帶川阜，顯不徇功，晦不標跡，從容人野之間，以窮二者之致。且弘護為心，廣敷真俗，思聞係表，共剖眾妙。式莚山阿，虛館川涘，實望賁然，少酬側遲。昔東平樂善，旌君大於東閣；哲王愛素，致吾子於西山，豈不盛歟！百齡飄驟，凝滯自物，千載一期，為仁由己。且淩雪戒途，非滅跡之效；鴻鍾在御，豈銷聲之道？已標異人之跡，故有同物之勞。豈山水無情，應之以會，愛閑在我，觸地蕭條。衡嶽何親？鍾山何薄？想弘思有在，不俟繁言。”


虯內固已決，非復外物所動。建武初，征為國子博士。二年冬，疾甚，移在江州。白雲徘徊，似入簷戶，有異香氣，空中磬聲，因卒。年六十。弟子等若喪父而無服，道俗赴葬者數百人。餘論為集，二十四卷。梁大通三年，諸子稽於諡法。高人庾詵曰：“道德博聞曰‘文’，可進之諡也。”陳寔曰：“文為世範，行為士則。”乃諡曰“文範先生”。南郡太守任彥昇曰：“餘與先生雖年世相接，而荊吳數千，未嘗膝行下風，稟承餘論。豈直發憤當年，固亦恨深終古。然叔夜之敘黔婁，韓卓之慕巨仲，未必接光塵，承風采。正復希向遠理，長想千載。然其人自高，假使橫經擁帚，日夜掃門，會不睹千仞之一咫，萬頃之涓澮，終於對面萬古，莫能及門。故以此弭千載之恨。”幽貞子虞孝敬曰：“其子之達，仕梁太常，與餘善。求其先人遺書，次以為傳”。


△請御講啟（並敕答）──梁皇太子綱


臣綱、臣綸、臣紀言：臣聞紫宮麗天，著明玄象；軒台在嶽，逖聽良書，是以道彌隆而禮愈縟，德彌溥而事愈泰。此蓋彰至治之尊，牧生民之本也。伏以大光嚴殿，侔神垂則，衝天開宇，功深大壯，事協文明。儀辰建極，切雲啟構，照燭三光，含超百堵。咸謂心華所表，復非良匠之力，神通所現，不藉子來而成。實唯淨國，固絕薰落之禮；高邁釋宮，理無鹿鳴之宴。竊惟妙勝之堂，本師於茲佛吼；摩尼之殿，如來亦闡法音。伏希躬降容，施灑甘露，油然慧雲，霈然慈雨。光斯盛業，導彼蒼生，履天居而說，無相同真也。建佛事而被，率土化俗也。同真化俗，至矣哉！一舉而二美顯，豈不大乎？與彼鈃山之上，傅岩之下，西都鳳凰，岐陽壒，安足同日而語哉？敢露丹愚，伏待矜遂，輕幹聽覽，流汗戰懾。謹啟。


△答請御講啟敕──梁武帝


省啟。欲須吾講，具汝等意。書一而二，惟日萬機，今復過之。年耆根熟，氣力衰耗，荷此黼扆，有逾重負。日中或得一食，或不得食。周旦吐握，未足為勞；楚君旰食，方今非切。未明求衣，聿來弗休，晝勞夜思，精華已竭。數術多事，未獲垂拱，兼國務靡寄，豈得坐談？須道行民安，乃當議耳。越敕。


△重請御講啟（並敕答）──梁簡文帝


臣綱、臣綸、臣紀言：一日輕敢上聞，願垂法雨。天鑒凝遠，未蒙降遂。預均藥木，誠同器水，徒美春華，還憐秋藿。伏惟陛下德冠受圖，道隆言契，四三六五，不能喻；十堯九舜，無以方。而秋風動條，尚興未息之念；一物失所，猶起納隍之仁。方留衢室之情，未議石渠之講。竊以神通所現，一念萬機，大權所行，應時三密。猶處禪寂，影現十方，一起道場，已為八會。豈與吹律之後，均熊湘之勞；鑄鼎之君，切風雨之務？伏願以平等慧，行如來慈，為度蒼生，降希有事。使朝滿一乘，情皆十善，智珠法炬，人人並持，四忍五明，家家可望。謹冒天威，重以聞啟。翹誠注仰，伏希允遂。使北冀無山，豈自高於曩日？南陽回景，不獨隔於當今。謹啟。


△重答請御講啟敕──梁武帝


省重啟。猶欲須吾講說，具汝等所懷。亦不異前答。緣邊未入，國度多乏，如是等事，恒須經討，其餘繁碎，非可具言。率土未寧，菜食者眾，兼款附相繼，賞與未周；怨望者多，懷音者少。漢世渾並，賈誼亦且流慟；魏室無虞，楊阜猶可悲。況今爪牙腹心，不二之臣；又論道帷幄之士，四聰不開，八達路擁，王侯雖多，維城靡寄。晝厲夕惕，如履霜刃，以朽索馭六馬，豈足為喻？《詩》不乎：“知我者謂我心憂，不知我者謂我何求。”方今信非空談。汝等必欲爾者，自可令諸僧於重中講道義也。越敕。


△又啟請御講（並敕答）


臣綱、臣綸、臣紀言：敢藉寵靈，頻幹聽覽，再降神旨，未垂臨燭。伏以皇政廣覃，天覆悠遠；海河夷宴，日月貞明，洛水有稱蕃之胡，槁街有歸命之虜。奉弋已戢，秋塵不飛；槐棘均多士之詩，貂璫有得賢之頌。聖德衝謙，劬勞日昃，猶以時多禹歎，物未堯心，百辟慚惶，群司聳蕩。臣等或三善靡聞，或一官不效，嗜鮑逢宰相之誚，學儉得參軍之譏。而自以結根天苑，竊高前載，是以匪懼塵黷，復敢上聞。伏願樂說大慈，特垂矜許；放光動地，不以法妨俗；隨機逗藥，不以人廢言。俾茲含生，凡厥率土，心花成樹，共轉六塵，鏡裏得珠，俱開三障。於其誠願，孰不幸甚。累冒宸嚴，倍增戰息。謹啟。


△又答請御講啟敕──梁武帝


省汝等啟。復具所懷。汝等未達稼穡之艱難，安知天下之負重？庸主少君，所以繼踵顛覆，皆由安不思危，況復未安者耶！殷鑒不遠，在於前代。吾今所行，雖異曩日，但知講說，不憂國事，則與彼人異術同亡。《易》言：“其亡係於苞桑。”斯則乾乾夕惕，僅而後免。汝等思之，一二具如前敕。越敕。


△謝上降為開講啟──梁簡文帝


臣綱啟。舍人徐儼奉宣敕旨：“無礙大慈，不違本誓，來歲正月，開說三慧經。”伏奉中詔，身心喜躍。饑蒙王膳，比此未逾，貧獲寶珠，方斯非譬。伏以元正慶流，大裘禮畢，慧雲續潤，法雨仍垂。出世洪恩，與陽春而布澤；俾茲含生，隨藥木而增長。歡同萬國，福浹九圍，豈直愚臣得未曾有。謹宣令敕，馳報綸紀。具爾相趣，無辭上謝。謹啟。


△啟奉請上開講（並敕答）──梁簡文帝


臣綱言：竊以真如無說，非筌不悟；極果不應，注仰斯通。故器有水緣，方見圓羲之影；藥含長性，得墜慧雲之慈。伏惟陛下玉鏡宸居，金輪馭世，應跡有為，俯存利物，不違本誓，開導愚蒙。驅十方於大乘，運萬國於仁壽，豈止治斤田粟，功侔造化，疏江決河，削成天下。智高九舜，明出十堯，頻徙鑾蹕，降甘露雨。天人舞蹈，含生利益，是以背流知反，迷岸識歸。臣自叨預趨聞，渴仰無厭，一日冒陳丹款，伏希復轉法輪。未回聽卑之恩，尚絕愚臣之願，慺慺寸志，重敢披祈，伏願特降一音，曲矜三請。被微言於王舍，集妙義於寶坊。聖心等視蒼生，猶如一子，遂臣之請，即是普被無邊。如蒙允許，眾望亦足，兩肩荷負，豈敢為喻？不任下願，謹啟事以聞，謹啟。


△答請開講啟敕──梁武帝


省啟。具汝所懷。法事既善，豈不欣然？吾內外眾緣，憂勞紛總，食息無暇。廢事論道，是所未遑。汝所為未體國也。越敕。


△重啟謝上降為開講──梁簡文帝


臣綱啟。臣丹願懇誠，屢冒宸扆。實希降甘露雨，普被三千。天聽孔邈，未垂鑒遂。旱苗傾潤，豈比自憐，暍鳥思林，寧方渴仰？近因大僧正慧令，伏敢重祈。降逮敕旨，垂許來歲二月，開金字波若經題。殊特之恩，曲應愚請，稽拜恭聞，不勝喜躍。身心悅樂，如觸慈光，手足蹈舞，義非餘習。伏以香城妙說，實仰神文，潤方雲雨，明逾日月。能使迷途識正，大夢均朝；梵志懼來，天魔遙禮。提桓所聽，而今得聞，波侖所求，希世復出。其為利益，深廣無邊，九圍獲悟，十方蒙曉。雖復識起初流，心窮後念，方當共捐五蓋，俱照一空。巍巍蕩蕩，難得為喻。臣仍屈慧令續宣此典，大乘普導，實由聖慈。伏筆罄言，寧宣載荷？不任下情。謹啟事謝聞，謹啟。


△御講波若經序一──梁陸雲


夫理臻畢竟，而照盡空寂。入三門而了觀，導五濁而超津，譬茲烈炎，遠眾邪而不觸；如彼出日，示一相以趨道。自羅閱闡其玄言，香城弘其妙說，彌勒表字於圓光，帝釋念善於明咒，受持讀誦，神力折於猛風，恭敬尊重，福利逾於寶塔。蓋眾聖之圓極，而萬法之本源也。皇帝真智自己，大慈應物，送迎日月，緯絡天地。鎮三季之澆風，緝五際之頹俗，出臨衢室，退事齋居。非以黃屋為尊，每以蒼生為念。德遍區宇，未足顯於至仁；理絕名言，更殷勤於密說。昔慧燈隱耀，法藏分流，二乘踳馳，五部乖謬。訶黎狹劣，徒仰黑月之光；毗曇偏滯，未見沈珠之寶。自聖皇應期，探盡幾妙，決散群迷，摧伏異學，極天宮之浩博，窮龍殿之秘深。於是大發菩提，深弘波若，永斷煩惑，同歸清淨。潤甘露於群生，轉法輪而不息。上以天監十一年，注釋《大品》。自茲以來，躬事講說。重以所明三慧，最為奧遠；乃區出一品，別立經卷。亦由觀音力重，特顯普門之章；登住行深，乃出華嚴之品。故以撮舉機要，昭悟新學者焉。大僧正慧令，蓋法門之上首，亦總持之神足。願等須提之問，遂同迦葉之請。乃啟請御講說斯經，有詔許焉。爰以大同七年三月十二日，講《金字波若波羅蜜三慧經》於華林園之重雲殿。華林園者，蓋江左以來，後庭遊宴之所也。自晉迄齊，年將二百世，屬威夷主多奢僭。舞堂鍾肆，等阿房之舊基；酒池肉林，同朝歌之故所。自至人御宇，屏棄聲色。歸傾宮之美女，共靈囿於庶人，重以華園毀折，悟一切之無常，寶台假合，資十力而方固。舍茲天苑，爰建道場。莊嚴法事，招集僧侶；肅肅神宇，結翠褷之陰；峨峨重閣，臨丹雉之上。廣博光明，有邁庵羅之地；身心安樂，實符歡喜之園。於時三春屆節，萬物舒榮，風日依遲，不寒不暑。瑞華寶樹，照曜七重，玉底金池，淪漪八德。洞啟高門，雲集大眾，趨法席以沸喧，聽鳴鍾而寂靜。皇太子智均悉達，德邁曇摩，舍三殿之俗娛，延二座以問道。宣成王及王侯宗室等，亦咸發深心，並修淨行，薰戒香以調善，服染衣而就列。蔭映蟬冕，委蛇冠帶，排金門，登玉階者，濟濟成群。既而警蹕北趨，棨戟東轉，門揚清梵，傍吐香煙。被淨居之服，升須彌之座，八種妙聲，發言無滯；十方竦聽，隨類得解。甚深之義，在挹注而難竭；樂說之辯，既往復而彌新。至如宿學耆僧，亟淪偏執，專扶數輪，未了經文。變小意以稱量，仰大尊而發問。於是操持慧刃，解除疑網，示之迷方，歸以正轍。莫不渙然冰釋，欣然頂戴。若蓮華之漸開，譬月初而增長。凡聽眾，自皇太子、王侯、宗室、外戚，及尚書令何敬容、百辟卿士、虜使主崔長謙、使副陽休之及外域雜使一千三百六十人，皆路逾九驛，途遙萬里，仰皇化以載馳，聞天華而踴躍；頭面伸其盡禮，讚歎從其下陳。又別請義學僧一千人於同泰寺，夜覆制義，並名擅龍象，智曉江河，傳習譬於瀉瓶，諷誦同於疾雨。沙門釋法隆，年將百歲，學周三藏，識洞八禪，說法度人，顯名於關塞之北。聞中國應講《摩訶波若經》，故自遠而至。時僧正慧令猶未啟講，京師道俗亦不知御應講也。至發講之日，又有外國僧眾，不可勝數，並眾所不識，同集法座。故知放光遍照，地神唱告，豈勞馳象之使，冥符信鼓之期？會稽？縣阿育王寺釋法顯，修習苦行，志求慧解，既等鬱多之思惟，亦同波侖之懇到。乃於講所，自陳願力，刺血灑地，用表至誠。昔剜體供養，析骨書寫，歸依正法，匪吝身命。以今望古，信非虛說。凡講二十三日，自開講迄於解座，日設遍供，普施京師。文武侍衛，並加班賚。上光宅天下四十餘年，躬務儉約，體安菲素。常御小殿，裁庇風雨，所居幄座，僅於容膝。外絕三驅之禮，內屏千鍾之宴。膳夫所掌，歲撤萬金，掖庭之費，年減巨億。兼以博收地利，同入珍於撓海，盈息泉府，譬無盡於龍金。故能不勞人力，無損國度，財法兼施，周流不竭。是講也，靈異雜遝，不可思議。一則宮中佛像，悉放光明。二則大地震動，備諸踴沒。三則夜必澍雨，朝則晴霽；淑氣妍華，埃塵不起。四則楗椎既鳴，講筵將合，重肩絓，填溢四門，而人馬調和，不相驚擾。五則所施法席，止坐萬人，而恒沙大眾，更無迫迮。六則四部曠遠，咸聞妙說；軒檻之外，聽受益明。七則淨供遍設，廚匪宿辯，妙食應時，百味盈溢。八則氛氳異香，從風滿觸。九則鏗鏘雅樂，自然發響。十則同聲讚善，遍於虛空。斯蓋先佛證見，諸天應感，超踴寶於昔靈，邁雨華於往瑞。是時率土藻抃，含靈慶悅，願預福田，爭事喜舍。上皆區其心跡，為發大願。竊以一句奉持，尚生眾善；二字經耳，猶階勝報。況廣運大乘，遍揚正法，等發慧根，同趣妙果？方當秘諸寶函，傳彼金字，亙萬劫以光明，彌大千而利益。盛矣哉！信無德而稱也。小臣預在講筵，職參史載，謹錄時事以立。今序御出同泰寺講金字般若經義疏，並疏問答。


卷第一


第一日（二月二十六日）〓發般若經題（六人論義）


△御講金字摩訶般若波羅蜜經序──侍中國子祭酒臣蕭子顯撰


庖羲乃神，八象所以成列；周文克聖，六虛所以廣陳。蓋導俗之偏典，非通方之大訓。至如漢明自講，局以儒術，簡文談疏，復謝專經，猶靈若之觀井甃，雲夢之在胸中也。


皇帝體至道而揚盛烈，亶聰明而作元後。十地斯在，俯應人王；八福是生，允歸世主。玄覽無際，眇塵劫之初；寂照所通，該宇合之外。屈此無為，示同有學，檀忍兼修，禪慧雙舉。超國城而大舍，既等王宮之時，量珍寶於四天，又同轉輪之日。輕之若鴻毛，去之如脫屣，故以道駕皇王，事高方冊。若非蘊生知之上德，蓄機神於懷抱，洞比三明，齊功二智，孰能與於此者哉？《金字摩訶般若波羅蜜經》者，蓋法部之為尊，乃圓聖之極教。開宗以無相明本，發軫與究竟同流，奧義雲霏，深文淨富。前世學人，鮮能堪受。


皇上愛重大乘，遨遊法藏，道同意合，眷懷總持。親動王言，妙逾綸紱，導明心之遠筌，標空解之奇趣。乃摛以翠縑，刻為金篆，眾具寶飾，品窮無價。芝英讓巧，金碧相輝，雖榮光之翌河圖，方此非瑞；青玉之為仙簡，於焉己劣。皇太子承萬機之暇日，藉聽朝之閑覽，譬彼薰風，願聞弘說，殷勤奏請，然後獲從。以中大通五年太歲癸丑二月己未朔、二十六日甲申，輿駕出大通門，幸同泰寺發講。設道俗無遮大會，萬騎龍趨，千乘雷動，天樂九成，梵音四合。震震填填，塵霧連天，以造於道場而建乎福田也。既而龍袞輟御，法服尊臨，殿華紫紺，座匹高廣。上界莫之擬，新學不能升，天容有穆，降詔音旨，弘捷疾之辯，騁無畏之辭。炙絪無窮，連環自解，恣所請問，渙然冰釋。滯義同遣，疑網皆除。亦猶懸鏡之不藏，衢樽之俟酌。加以長筵亙陛，冠冕千群，充堂溢霤，僧侶山積。對別殿而重肩，環高廊而接坐，錐立不容，棘刺無地。承法雨之通潤，悅甘露而忘歸，如百川之赴巨海，類眾星之仰日月。自皇太子、王侯以下，侍中、司空袁昂等，六百九十八人。其僧正慧令等義學僧，鎮座一千人。晝則同心聽受，夜則更述制義。其餘僧尼及優婆塞眾、優婆夷眾、男官道士、女官道士、白衣居士、波斯國使、於闐國使、北館歸化人，講肆所班，供帳所設，三十一萬九千六百四十二人。又二宮武衛宿直之身，植葆戈，駐金甲，並蒙講饌，別錫泉府。復數萬人，不在聽眾之例。外國道人沙嗬耶奢，年將百歲，在檀特山中坐禪，聞中國應有大講，故自遠而至。機感先通，咫尺萬里，言語不達，重譯乃宣。三藏之解，聖情懸照。又波斯國使主安拘越，荒服遠夷，延參近座，膜拜露頂，欣受未聞。多種出家，聞義為貴，即有四人同時落發。先是保<言志>法師者，神通不測，靈跡甚多，自有別傳。天監元年，上始光有天下，方留心禮樂，未遑汾陽之寄。法師以其年九月，自持一塵尾扇及鐵錫杖奉上，而口無所言。上亦未取其意，於今三十餘年矣。其扇柄係以小繩，常所綰楔，指跡之處，宛然具存。至是御乃鳴錫升堂，執扇講說，故知震大千而吼法者，抑有冥符。是時歲雲芳春，每夕雨注，法鼓晨鳴，輒便清朗。時過兩旬，日盈三七，陽和協度，雲景禎祥。至解講之辰，四眾雲集，懺禮才畢，而正殿十方大像忽放光明，起自毫間，遍於萬字左右。靈相炳發，金儀炫燿，俄而左邊十方菩薩像，續復放光，起右腋下，達於肩上。聖御躬自虔禮，大眾咸所觀贍。故知現此面門，證明義旨。若夫多聞弟子，內聖垂風，右史記言，實惟帝則。乃命近臣纂錄時事，凡厥諮諏，罔不備舉。或通釋已遠，而疑審方來，或宗致未開，而啟請先至。其追審者，皆是本習所懷，或隔日異辰，義成先後。或雖申往復，終是一問聖旨，並隨方酬接，如響應聲。萬物為心，事見乎此。後之學者，宜曉斯趣。上弘法歲久，凡諸學僧，遠近同集，並會京師。而僧家之學，師習相守，唯信口說，專仗耳功，鮮能尋究經文，依求了義。上每為之通解，神彩意得，已在言先。裁引文句，便至數十，精詳朗贍，莫能追領。舊學諸僧，黯如撤燭，弛氣結舌，無人不然。萬眾仰觀，一時心喜。諸如此事，非翰墨所能述。又外國諸僧所論義者，不必關所立之義，直是素有心疑，止來求決。或發偈誦，然後諮疑，或請問既罷，讚歎發願，或語畢還坐，眾俱不識。或諮竟便去，莫知所在。容服非常，凡聖難測。是講也，東儲始啟，止蒙七日，諸僧鑽仰，欲罷不能，重復申請，更蒙二七。而請益之眾，喁喁不已。上以國務久擁，不允所祈，將欲解座。皇帝舍財遍施，錢絹銀錫杖等物，二百一種，直一千九十六萬。


皇太子奉嚫玉經，格七寶經函等，仍供養經。又施僧錢絹，直三百四十三萬。六宮所舍二百七十萬。上親臨億兆，躬自菲薄，司服所職，饔人所掌。若非朝廷典章，止是奉身之費。則太官一日，將十萬生衣，歲出千金，上並不取，別自營給。服粗浣衣，器同土簋，日一蔬膳，過中不餐，寒暑被襲，莫非大布。所居便殿，不能方丈，昔之幄座，今為下床。傍無侍衛，顧無玩物，左右唯經書卷軸，所對但見香爐錫杖，昧旦坐朝，日旰乃息。夜尋法寶，明發不寐，所利唯人，所約唯已；誠起居之恒事，禁中之實錄。又宮人常格，年給數千萬，悉從停省，無所為留。雖漢文，衣不至地；光武，穀數十斛；方之蔑如矣。所造寺塔及諸齋會，不藉子來之民，不同大酺之禮，皆是采山澤之地利，為如法之淨財。量入為出，資無外取，一役之勞，計限傭賚。故能構制等於天宮，設飯同於香積。國朝大禮，莫過三元，三元所設，眾止數萬，隔歲預營，僅而後舉，監督紛糾，以為巨務。至於此會，出自淨財，遠近百姓，願為邑節，欣欣請受，爭取福分，不待號令，不須課率，黍稷馨香，如期即至。數十萬眾，饗之不盡，所以知是皇上化力之所到，百姓善根之有成。至如軍國恒度，府庫常蓄，固以天下為公器，則秋毫無所侵也。初上造十三種無盡藏，有放生、布施二科。此藏利益，已為無限，而每月齋會，復於諸寺施財施食。又別敕至到張文休，日往屠肆，命切鼎俎，即時救贖，濟免億數，以此為常。文休者，先為運吏，輒散運米與貧民，應入大辟。上湣其一分惻然不許，非唯赦其重辜，乃加以至到之目。既非憑爰之市義，又無汲黯之請罪，人微宥重，過於昔時。文休既荷嘉貸，未嘗暫怠，日中或不得食，而足不得息，周遍京邑，行步如飛，擊鼓揚幢，負擔馳逐。家禽野獸，殫四生之品，無不放舍焉。是時朝臣至於民庶，並各隨喜，又錢一千一百一十四萬。上區其心跡，列有十條，或舍財同今法事者，或舍財以供養者，或舍財行慈悲者，或舍財乞誦經者，或舍財入節供者，或舍財入放生者，或舍財入布施者，或舍身施大眾者，或燒指供養三寶者，或聞講啟求出家者。昔如來化道，獲悟不同，故法眼無生，根性非一。上並為其人同發大願，別見願文。小臣陪侍講筵，謹立今序。凡立義六科及答問。


一帙合錄十三〓第一日（二月二十六日）


△發般若經題（六人論義）──中寺僧懷，冶城寺法喜，大僧正靈根寺慧令，龍光寺僧綽，外國僧伽陀娑，宣武寺慧巨


都講枳園寺。法彪唱曰：摩訶般若波羅蜜經。制曰：蔓蒨，談何容易！在乎至理，彌不可說。雖罄兩端，終慚四答。夫實智不動，至理無言，湛然莫測，超爾獨遠；照盡空界，不運其明；用窮有境，不施其功；無住住以之住，無得得以之得。百福殊相，同入無生，萬善異流，俱會平等。故能導群盲而並驅，方六舟而俱濟，成菩提之妙果，入涅槃之玄門。三明不能窺其機，七辯不能宣其實，大聖世尊，不違本誓，以方便力，接引眾生，於無名相，寄名相說。使訪道者識塗，令問津者知歸。所以於王舍城大師子吼，說《摩訶般若波羅蜜經》。此經亦名為《大品經》。古舊相傳，有《五時般若》，窮檢經論，未見其說。唯有《仁王般若》，題列卷後，具有其文。第一佛在王舍城說《大品般若》，第二佛在舍衛國祇洹林中說《金剛般若》，第三佛在舍衛國祇洹林說《天王般若》，第四佛在王舍城說《光讚般若》，第五佛在王舍城說《仁王般若》。其《金剛般若》有八卷，淮南唯有《校量功德》一品，即其本名，名《金剛般若》。卷後題：“佛五時說般若，此是初時說。”此土未有第二時說，兩說相反，難得承用。《大智論》未言般若部黨有多有少，止《光讚》《放光》《道行》。舉此三經，不列五時。此土有《光讚》《放光》《道行》三經，《放光》即是《大品》。《光讚》《道行》與《放光》無殊，正以詳略為異。《光讚》起《序品》，訖《散華》品，凡二十七品。大本至《散華》有二十九品。《光讚》闕無二品。《道行》初起《三假盡》，後《囑累》，凡有三十品。依大本，除前六品，猶應有八十四品。《道行》闕無五十四品，《光讚》《道行》與《大品》事義無異。為是出經者，辭有文質，為是在天竺時，已分為三部。前注《大品》，亦開為五別，隨文析理，非為異處。僧叡《小品序》：斯經正文，凡有四種。是佛異時適化廣略之說，其文多者，十萬偈；少者，六百偈。此之大品，乃是天竺中品，但言四種，不說五時。前謂僧叡《小品序》，即是七卷般若。隨從舊聞，致成差漏。不遠而復，庶無祇悔。僧叡所言《小品》即是《道行般若》。何以知然？以三事撿，故知其然。一、《道行般若》尾末亦自題為《小品》。二、七卷有《二十九品》《道行》文有三十品。僧叡序三十品者，不序二十九品者。三、僧叡序，止讚《道行》二字；其文言：“玄章雖三十，冠之者道。言雖十萬，倍之者行。行凝然後無生，道足然後補處。”以是義，故知《道行經》即是《小品》。《大品》之名，是道安法師出經後事。道安：“昔在漢陰十有五載，講《放光經》，歲常再遍。”爾時猶未名為《大品》。前來小品，後至大品，小品有三十章，大品有九十章，多少不同，以相形待，小大之名所以得生。復有人言：佛說五時教，第一時在鹿野苑，轉四諦法輪，乃至第五時，於雙樹間轉大般涅槃。《大品經》是第二時教；《淨名》《思益》是第三時教；《法華經》是第四時教。是義不然。釋論言，須菩提聞《法華經》中說，聲聞人皆當作佛。是故今問，是畢定不畢定？是則聞《法華》在前，說《大品》在後，以是因緣，不得言《大品經》是第二時說。又如《二夜經》中說，佛從得道夜，至涅槃夜，是兩中間所說經教，一切皆實不顛倒。以是義知，從尼連禪河邊初得道日，乃至娑羅林中入涅槃夜，常說般若波羅蜜。《中本起經》：“如來始成道，優陀耶還。淨飯王問：今者獨處，思憶何事？優陀耶答：世尊唯空苦樂非真。淨飯王言：災矣！悉達一切皆有，如何言無？反矣！悉達與人為仇。”此是始成道時，說般若波羅蜜。《高貴德王經》言：“菩薩修行方等大般涅槃，不聞布施，不見布施，乃至不聞大涅槃，不見大涅槃。知見法界，解了實相，空無所有。”《第九功德經》言：“菩薩修大涅槃於一切法，悉無所見。若有見者，不見佛性；不能修習般若波羅蜜，不得入於大般涅槃。乃至廣說，以如是因緣故。”當知初成道日，乃至涅槃夜，常說《般若波羅蜜經》。般若波羅蜜是諸佛母，三世如來，皆由是生。無相大法，非可戲論，豈得限以次第，局以五時？根性不同，宜聞非一，亦復不但止有五時。往年令莊嚴僧旻法師與諸學士共相研核，檢其根性，應所宜聞，凡有三百八十人。是則時教甚為眾多，一人出世，多人得利益。豈容止為一根性人，次第五時，轉大法輪？所言《摩訶般若波羅蜜經》者，經題立名，凡有三意。一以人，二以法，三人法雙舉。《辨意》《思益》，是以人名經；《法華》《涅槃》，是以法名經；《淨名》《勝鬘》，是人法雙舉。此經立名，以法名經，離法無人，離人無法。何得言此經以法為名？般若是實法，人是假名，此是人家之法，非法家之人。猶如道諦是法寶攝，是故此經得受法名，名《摩訶般若波羅蜜》。此是天竺音，經是此土語。外國名為修多羅，此言法本。具含五義：一出生，二湧泉，三顯示，四繩墨，五結鬘。訓釋經字，亦有三義：一、久；二、通；三、由久者名不變滅，是名為久；三世不遷，即是常義，通者理無擁滯，是名為通，一切無礙即是通義。由者出生眾善，是名為由，萬行軌轍，即是法義。以經字代修多羅者，修多羅名通，經名別。修多羅名，所以通者，凡聖共有所以為通；經名別者，此土聖人所說，名之為經，所以為別。以經字代修多羅，欲令聞者即得信解。摩訶，此言大；般若，此言智慧；波羅，此言彼岸；蜜，此言度，又到。具語翻譯，大智慧度彼岸。言彼岸度者，蓋是國語不同，此以為非，彼以為是；此以為是，彼以為非。隨俗之說，更無異義。此中有四意：一、稱德。二、出體。三、辨用。四、明宗。大是稱德，智慧是出體，度是辨用，彼岸是明宗。此中復有二意：一者，法說。二者，譬說。大者是法說，彼岸是譬說。即以彼岸譬於涅槃。何是大義？空是大義。涅槃十八空：言大空者，謂般若波羅蜜空。此經言，色大故般若大；不待小空，名為大空。大若定大，不名為大，無德而稱，是為大義。何智慧義？能知諸法實相，是智義；能照諸法無生，是慧義。若有照有得，不名智慧；無照無得，而本圓寂，是智慧義。何為度義？生死是此岸，涅槃是彼岸，煩惱為中流。以第一度濟於四流，以是因緣，名之為度。度若定度，不名為度；無去無來，是名度義。又到者，以無生慧能證涅槃，未到到，是體性能到，故名為到。不見因有能到，不見果有所到，是名到義。何是彼此岸義？生死是此岸；涅槃是彼岸。生死不異涅槃，涅槃不異生死，不行二法，是彼此岸義。所以須菩提白佛言：“世尊，菩薩摩訶薩修般若波羅蜜，當得薩婆若不？”佛言：“不。”“世尊，不修般若波羅蜜，當得薩婆若不？”佛言：“不。”“世尊，修不修，當得薩婆若不？”佛言：“不。”“世尊，非修非不修，當得薩婆若不？”佛言：“不。”“世尊，若不爾，何當得薩婆若？”佛言：“菩薩摩訶薩得薩婆若如相。”須菩提又問言：“世尊，菩薩不以二法，不以不二法，何當得一切種智？”佛言：“無所得即是得，以是得，得無所得。”又佛言：“色即薩婆若，乃至一切種智即薩婆若。”色如相，乃至一切種智如相。皆是一相，無二無別，以是義故，名般若波羅蜜。若能離著取緣，忘懷求理，如響受聲，如幻聽法，斯真可謂般若波羅蜜矣。止誦初章，更無異識，義乖傳燈，心非受水。豈能宣金口於慧殿，散甘露於香城？潤良田之種子，發菩提之萌芽？譬坳堂之水，隨百川而入巨海，猶蟭蟟之目，因千日而窺大明。豈知其涯岸之所止泊，寧見照燭之所近遠？憑藉大眾宿植德，本仰承如來慈善根力，儻有疑難，冀能酬答。餘有問答一十二卷。訪本未獲，故其文盡闕。


△謝開講般若經啟──梁簡文帝


臣綱言：伏承輿駕，臨同泰寺，開金字波若波羅蜜經題。照迷生之慧日，導出世之長源，百華同陰，萬流歸海。幽顯讚揚，率土含潤。臣身礙已來，望舒盈闕，甘露普被，人天俱萃。波若魔事，獨在微躬，馳係法輪，私深克責。不任下情。謹奉啟奉承。謹啟。


△答謝開講般若經啟──梁武帝


省啟具之，為汝講金字般若波羅蜜經。發題始，竟四眾雲合，華夷畢集。連雨累日，深慮廢事。景物開明，幽顯同慶。實相之中，本無去來，身雖不到，心靡不在，善自調養，慎勿牽勞。尚有兩旬，日數猶賒。今雖不同，後會未晚也。吾始還台，不復多勑。越勑。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十


○法義篇第四之三


△上大法頌表──梁簡文帝


臣綱言：臣聞至理隆而德音闡，成功臻而頌聲作，在乎奚斯。考甫神雀嘉樹，或止事盛乎區中，慶昭乎一物，猶且手舞足蹈，傳式方來，況乃道出百非，義高三代，而可閣筆韜辭，詠歌不作者也？伏惟陛下，天上天下，妙覺之理獨圓；三千大千，無緣之慈普被。慧舟匪隔，法力無垠，躬紆尊極，降宣至理。澤雨無偏，心田受潤，是以九圍共溺，並識歸涯；萬國均夢，一日俱曉。佛法之勝事，國家之至美，稽之上古，未有斯盛。《雅》、《頌》之作，不可闕也。謹上《大法頌》一首。曹丕從征之賦，劉擔遊侍之談，曾無連類，伏兼悚恧。不勝喜悅之誠，謹遣扶詔鍾超寶奉表獻頌以聞。臣綱。


皇帝問太子省表，並見所制《大法頌》，辭義兼美，覽以欣然。


△大法頌（並序）──皇太子臣綱上


皇帝以湛然法身，不舍本誓，神力示現，降應茲土。龍顏日角，參漏重瞳，衡表連珠，文為玉鬥。自納麓開基，天地之德已布；封唐啟跡，日月之照先明。百揆之序方舜，九河之導均禹，尚弘事殷之體，且屈在田之則。自五昴朝飛，告赤文之瑞；其雨七日，受綠色之符。神器有歸，鼎運斯集。焦門厭棄德之君，鮪水發白旄之陣。然後受皇天之眷命，當四海之樂推。豈假祀蚩尤於沛庭，托河冰於王霸。於時鳳鳳（芃音）裂序，蒼蒼舛度，乃選五石以補之；坤軸傾斜，積冰發坼，乃緯九藪而正之。陰兔兩重，陽烏三足，乃定王業以暉之；攝提乖方，孟陬失紀，乃置清台而辨之。維冠冕於己頹，綴珩佩於既毀，自憑玉幾，握天鏡，履璿璣而端拱，居岩廊而淵默，於今三十有二載也。是以天德一於上，地數二於下；復朗參辰，不易日月；兩曜如合璧，五精如連珠。禋宗類昊，虔丘禮澤，敬行五祀，功被百神。川嶽呈祥，風煙效祉，青雲千呂，黃氣出翼。聽瑜山之威鳳，制大夏之貞筠；陽管葉春，雌鍾應律，上林之課匪疏，相府之占無謬。奏六英於若水，張咸池於洞庭，秉翟動和天之樂，建華宣易俗之奏；協律有渢渢之序，典樂致雍雍之節。《詩》、《書》乃陳，緗縹斯備，蒲輪受伏生之誦，科斗薦魯宅之文。蒸栗殺青，玉牒石記，填委廣內，暉煥騏驎。置台命秩，法河依嶽，建職樹司，圖雲祥火。高山容與，亦黻逶迤；色麗文翬，章妍織鳥。諫鼓高懸，芻言不棄，肺石通怨，書謗橋板。草名指佞，便辟去朝；獸稱觸罪，奸回放黜。是以龍翔鳳集，河溓海夷，露下若飴，泉浮如醴。桂薪不斧而丹甑自熟，玉皋詎牽而銀甕斯滿。河光似冪，樹采成車，氛氳四照，暉麗五色。神明磥硌，征祥布；金鱗鐵面，貢碧砮之琛；航海梯山，奉白環之使。戴日戴鬥，靡不來王，太平太蒙，無思不服。方叔邵虎之臣，均鼙應鼓之將，秉龍虎之秘韜，握朱玄之異略，受唇於廟堂之上，揚威於關塞之下。出玉門而直指，度金城而奏策，蕩雜種之殘妖，匡中原之塗炭。北臨地脈，西出天渠，昆夷罷患，夙沙自服。獲犬戎之鹿，懸密須之鼓；槁街有受纓之虜，渃水觀受降之酋。四表無塵，六合共貫，皇德隆矣。太平之風，浹乎無外矣！天子內韜無生之至慧，外應體乾之弘跡，將欲改權教，示實道，遣方便之說，導化城之迷。乃端扆宸居，籲而言曰：“若夫眇夢華胥，怡然姑射；服齋宮於玄扈，想至治於汾陽，輕九鼎於褰裳，視萬乘如脫屣，斯蓋示至公之要道，未臻於出世也。至於藏金玉於川岫，棄琴瑟乎大壑，卑躬菲食，茨堂土階，彤車非巧，鹿裘靡飾，斯蓋示物以儉，亦未階於出世也。解網放禽，穿泉掩胔，起泣辜之澤，行扇暍之慈；推讓之念有如不足，納隍之心無忘宿寤，蓋所以示物以為仁，亦未階乎出世也。紫府青丘，陘山漳水，敦河上之道文，悅岐伯之章句，甘泉啟太一之壇，嵩山置奉高之邑，碣石刻羨門之誓，不期作交門之歌，斯蓋止愛久齡，事在諸己。篤而為論，彌有未弘。雖獲巃嵸之禪，終墮長生之難；徒階三清之樂，不袪八倒之境。豈若然智惠之炬，照生死之闇；出五陰之聚，升六度之舟；浮眾德之海，踐不生之岸？”於是莊嚴國界，建立道場，廣行利益，開闡佛事。驅彼眾生，同躋仁壽，引茲具縛，俱入大乘。九有傾心，十方草靡，如憑津濟，咸賴歸依。曄乎若朝日之開眾華，霈乎若農夫之遇膏雨。功德之翼已圓，智惠之門必備。以為般若經者，方等大法，峻極靡際，深邃不底。籠萬善乎無相，兆九垓而無邊。譬猶枝川派別，入大海而同味；眾芳雜彩，到須彌而一色。空空不著，如如俱會，不合不散，無去無來。種覺可生，允茲佛母，群典弗逮，是號經王。乃欲振一音，雨法雨，示五眼，引重昏，昭陽紀歲，玄枵次星。夾鍾應乎仲春，甲申在乎吉日，將幸同泰，大轉法輪。茲寺者，我皇之所建立，改大理之署，成伽藍之所。化鐵繩為金沼，變鐵網為香城，照神光於熱沙，起清涼於炎火。千櫨嶻孼，百栱穹隆，紅壁玄梁，華榱玉砌，三階齊列，四注周流。上玉翼而捫天，飛銀楹而蔽景，虹拖蜿垂，承甍繞霤，蓮抽井倒，冒字臨窗，彤彤寶塔，既等法華之座；峨峨長表，更同意樂之國。下鑿白銀之塹，傍暉金薄之磚，高門洞啟，不因銅馬之飾；寶殿霞開，無假鳳凰之瑞。金輪燭日，妙臨淄之地下；層台累架，邁宛委之空飛。夏宇凝霜，溫室含暖；雕樓之內，蠖動而響生；洞扉之里，鷦歸而氣激。幢號摩尼，幡懸金縷，盤徑十丈，鈴圍四斛。舒七寶之交枝，流八功之淨水，地芝候月，天華逆風，法鼓夜鳴，聲中聞法；瓊枝旦動，葉裏成音。妙德陽之宮，麗未央以閫，故銅欄三丈，追嗤井幹，玉樓十二，遙恥神仙；譬彼清涼之台，同符蘭台之寺。忉利照園之東，帝釋天城之北，故以辛壬癸甲，綿蠻(雨甚)(雨對)。籲哉！其不可狀。鏘鏘旰旰，瑰譎雜錯，邈乎！其不可名。於是璧日揚精，景雲麗色，熏風徐動，淵露微垂。後距屯威，前茅警列，武咬星連，鴻鍾吐響。運天宮之法駕，啟天路之威神，百靈扶持，千乘雷動，六虯齊軫，七鬥垂暉。雲罕乘空，鉤陳翼駕，超光躡景，日被天回。金蓋玉輿，豹服鼉鼓，醿驪沃若，天馬半漢。綠弓黃弩，象飾魚文，佽飛案節，不勞斬蛟之劍；虎賁弢羽，豈假鳴烏之射？湛湛弈弈，轔轔弈弈，出乎大通之門。天子降雕輦之貴，行接足之禮，頂拜金山，歸依月面，如聞萬歲之聲，若觀六變之動。於是乃披如來之衣，登師子之座，均百慮之紛總，湣三請之殷勤。啟真慧之深宗，明度彼之弘教。二諦現空有之津，二智苞權實之底，大乘豁其靡礙，道心究其歸涯。因果不攝，不運而行；真俗莫求，弗動斯到。不以二法，會乎中道，盡佛淵海，入佛法藏，極修妒之妙典，研龍宮之秘法，宣娑婆之奧旨，闡眾聖之微言。正水既沾，邪難自息，慧日普照，毒霜並消，除黑暗於四生，遣無明於三界。巍巍乎若彌樓之在巨海，穆穆乎譬眾星之繞圓月。於時天龍八部，側塞空界，積衣成座，散華至膝。三千化穢土之質，火宅有離苦之期，惡道蒙休，泥犁普息。莘莘學侶，濟濟名僧，皆樂說如辯才，智慧如身子。逾乎青目黑齒，高彼廣膝赤髭，咸符瀉瓶之思，並沾染惣之施。如金復冶，似玉更雕，聞所未聞，得未曾得。鬱搖動色，請益無倦，百司具列，簪履相趨，豐貂焜煌，華綬苒蒻，謂舍衛之集，大林之講，無以過也。將令一一佛性，逢了因而俱出；一一佛土，咸遣二而除三。比夫歌南風，尚黃老，臨辟雍，講孔宅，公麼安足而語哉！距於三月甲辰，法席圓滿，如來放大光明，現希有事；熊熊吐色，珠火非儔，曈曈上映，丹紫競發。榮河恥其祥潤，汾陰陋其暉影，掩入殿之紫雲，奪鴻門之妙氣。昔《法華》初唱，毫照普臨，《般若》聿宣，通身盡笑，王城之瑞，千載更逢。豈非聖主同諸佛身，降茲妙相，等諸佛力，若符契焉？猶秉淵默之謙虛，弘懍焉之至誡，為而不宰，推而勿居。以百姓之心為心，非關諸己，荷負無倦，攝受四生。皇太子臣綱，視膳東廂，親承大法。以為西巡東狩，讚頌以興，柴山望祀，詠歌斯作。況頂開而受露，鞠躬而聞道。敢述盛德之形容，以為頌曰：


玉牒悠敻，青史綿長。道沿五勝，風殊百王。商丘命瑱，姬水開潢。河澄待聖，海謐期皇。方天譬地，功歸有梁。垂拱南面，克己岩廊。權輿教義，制造衣裳。九韶革響，六樂改張。儀鳳婉婉，擊石鏘鏘。廣修壁水，洞啟膠庠。輕軺征聘，旌帛搜揚。蘭台且富，廣內斯藏。芸香馥簡，綠字摛章。文功既被，武跡斯彰。題雕臆鏤，舌紫支黃。南街請質，北闕來王。飛旌集翰，勒跡書狼。銀車引附，黑節招荒。文同海截，化普龍鄉。西逾月窟，東漸扶桑。卑宮類禹，解網如湯。衢室納異，明台引良。善旌弗卷，諫鼓其鏜。萬符集祉，百神啟祥。黑丹吐潤，朱草舒芳。珠懷鏡像，星含喜光。液池下鵠，高梧集凰。赤熊旦擾，素雉朝翔。觀玉伯友，訪道西王。遊經建木，巡指盛唐。終非運出，豈曰津梁。我有無礙，共向圓常。玉鑾徐動，金輪曉莊。紫虯翼狖，綠驥騰驤。虎文駐蹕，龍驂啟行。闌幹玉馬，照曜天狼。玄旄映日，翠鳳霡陽。前飛格澤，後擁陸梁。風移霆掃，參差焜煌。峨峨寶座，鬱鬱名香。法徒學侶，塵沙堵牆。慈雲吐澤，法雨垂涼。三密不限，四辨難量。猶茲海寶，譬彼山王。慧流總被，藥木開芒。佛日出世，同遣惑霜。帝釋歌詠，幽祇讚揚。空華競下，天琴自張。山含影色，地入豪光。非煙繞氣，陸藕開房。澤普三界，恩均八方。巍巍堂堂，為舟為航。伊臣稽首，萬壽無疆。


△上皇太子玄圃講頌啟──西中郎將晉安王綱


綱啟：竊以舜韶始唱，靈儀自舞，陳律裁暄，風心競萼。輕禽短葉，尚識音光，沐善歡心，寧忘撫抃。伏惟殿下體高玄跡，養道春禁，牢籠文圃，漁獵義河。注意龍宮，研心寶印，雲聚生什之才，並命應王之匹。探微析理，怡然不倦，朱華景月，詎此忘罷屬？素藏晚節，玄英初氣，霜竹浮陰，風梧散葉。從容雅論，實會神衷。綱輕生多幸，屬此休世，緣跗奉渥，得備磐蕃。而粘蠅未拔，迷象不羈。寶沒醉衣，珠沈勇額。得聞勝善，寧忘歌詠。謹上《玄圃園講頌》一首，文慚綺發，思闕雕英，徒懷舞蹈之心，終愧清風之藻。冒昧呈聞，追深？汗。謹啟。


△答玄圃園講頌啟令──梁昭明太子蕭統


得書並所制講頌，首尾可觀，殊成佳作。辭典文豔，既溫且雅。豈直斐然有意，可謂卓爾不群。覽以回環，良同愈疾。至於雙因八辯，彌有法席之致；銀草金雲，殊得物色之美。吾在原之意，甚用欣懌。遲面乃悉，此不盡言。統答。


△玄圃園講頌（並序）──西中郎將晉安王綱上


竊以寶山峻極，駘足未窺，慧海遙波，輕舟詎泛？故以探沙亂妙，類杵迷形，百代同昏，千年誰啟？


皇上托應金輪，均符玉鏡，低矜苦習，續照慈燈。鶴樹還春，龍泉更曉，玄水躍祥，丹陵瀉電。功韜火化，意覆雲名。智慧之光，猶初日照，忍辱之力，如明月珠。天成地平，遐肅邇睦，澤漏無底，化行靡外。滄河鏡淥，碧海調風；停瑞氣於二辰，泛祥煙於五節；鱗羽被解羅之澤，黎元沐仁壽之慈。於是正化潛通，法輪常轉，類空境之傳虛，猶懸河之瀉潤。儲君德彰妙像，體睿春瓊，視膳閑晨，遊心法揵。搦管摛章，既便娟錦縟；清談論辯，亦參差玉照。夏啟恧德，周頌慚風。乃於玄圃園，棲聚息心之英，並命陳、徐之士；極談永日，講道終朝。賓從無聲，芳香動氣，七辯懸流，雙因俱啟，情遊彼岸，理愜祇園，靈塔將湧，天華乍落。於時藏秋仲節，麗景妍晨，氣冷金扉，霜浮玉琯。茲園邃密，獨華勝地，朱堂玉砌，碧水銀沙。鳥頡頏於瓊音，樹葳蕤於妙葉，液水穿流，蓬山寫狀，風生月殿，日照槐煙。綱叨籍殊寵，陪奉塵末，預入寶樓，竊窺妙簡。鳧興藻抃，獨瑩心靈。敢作頌曰：


皇儀就日，帝道昌雲。化隆垂拱，德曼鴻芬。機乘八解，道照三墳。巍巍蕩蕩，萬代一君（其一）。重離照景，玉潤舒華。七淨標美，三善稱嘉。降茲法雨，普洽生芽。漣漪義水，照曜文華（其二）。芳園靉靆，天宮類寶。析論冥空，玄機入道。密宇浮清，重閣相藻。日映金雲，風搖銀草（其三）。肩隨接武，握寶靈珠。皆抽四照，並掞九衢。顧惟多缺，徒奉瑛瑜。終如燕石，更似齊竽（其四）。


△為亮法師制涅槃經疏序──梁武帝


曰非言無以寄言，言即無言之累。累言則可以息言，言息則諸見競起。所以如來乘本願以托生，現慈力以應化，離文字以設教，忘心相以通道。欲使瑉玉異價，涇渭分流，制六師而正四倒，反八邪而歸一味。折世智之角，杜異人之口，導求珠之心，開觀象之目。救燒灼於火宅，拯沈溺於浪海。故法雨降而焦種更榮，慧日升而長夜蒙曉。發迦葉之悱憤，吐真實之誠言，雖復二施等於前，五大陳於後，三十四問，參差異辨，方便勸引，各隨意答，舉要論經，不出兩塗。佛性開其本有之源，涅槃明其歸極之宗，非因非果，不起不作，義高萬善，事絕百非。空空不能測其真際，玄玄不能窮其妙門。自非德均平等，心合無生，金牆玉室，豈易入哉！


△梁簡文帝法寶聯璧序──湘東王繹


竊以觀乎天文，日月所以貞麗；觀乎人文，藻火所以昭發。況復玉毫朗照，出天人之表，金牒空解，生文章之外。雖境智冥焉，言語斯絕，詠歌作焉，可略談矣。粵乃書稱湯誥，篇陳夢說。昔則王畿居亳，今則帝業惟揚，功施天下。我之自出，豈與姚墟石紐，譙城溫縣，御龍居夏，唐杜入周而已哉！皇帝垂衣負扆，辨方正位；車書之所會同，南暨交趾；風雲之所沾被，西漸流砂。武實止戈，秉宜生之劍；樂彰治定，減庖羲之瑟。相兼二八，知微知章，將稱四七，如餯如虎。寧俟容成翠屋之遊，廣成石室之會？故以宗心者忘相，歸憑者常樂。昔轉輪護法，南宮有金龍之瑞；梵天請道，東朝聞寶蓋之祥。盡善盡美，獨高皇代。古者所以出師入保，冬羽秋籥，實以周頌幼衝，用資端士，漢盈末學，取憑通議。大傅之論孟侯，小戴之談司業；山川珍異，俟郊迎而可知；帷幄後言，籍墾田而求驗。以今方昔事，則不然。我副君業邁宣尼，道高啟筮之作；聲超姬發，寧假卞蘭之頌？譬衡華之峻極，如浡澥之波瀾，顯忠立孝，行修言道。博施尚仁，動微成務，智察舞雞，爻分封蟻。爰初登仕，明試以功，德加三輔，威行九派。董師虎據，操鈹蟬冕；津卿濟沈，物仰平分之恩；沂岱邛岷，民思後來之政。陳蒼留反裘之化，淮海高墨幘之聲，威漸黃支，化行赤穀。南通舜玉，北平堯柳，朝鮮航海，夜郎款塞。然後體道方震，雨施雲行，漢用戊申，晉惟庚午，增輝前曜，獨擅元貞。恩若春風，惠如冬日，履道為輿，策賢成駟。降意韋編，留神緗帙，許商算術，王圍射譜。南龜異說，東雜賦，任良弈棋，羨門式法。箴興琴劍，銘自盤盂，無不若指諸掌。尋涇辯渭，重以鳳豔風飛，鸞文焱豎，纖者入無倫，大者含元氣。韻調律呂，藻振玄黃，豈俟取讚彥先，詢問稚圭？至於鹿園深義，龍宮奧說，遠命學徒，親登講肆。詞為憲章，言成楷式，往復王粲，事軼魏儲。酬答蔡謨，道高晉兩，似懸鍾之應響，猶衢樽之待酌。率爾者踵武，逖聽者風聲，是使金堅秘法，寶冥夕夢，無懷不滅，華胥夜感。自非建慧橋明，智劍薰戒，香沐定水，何以空積忽微，曆賢劫而終現；黍累回幹，蘊珠藏而方傳？加以大秦之籍，非符八體，康居之篆，有異六爻。二乘始辟，譬馬傳兔，一體同歸，棄犀崇象。潤葉滋多，見思平積，本有凝邈，了正相因。雖談假續，不攝單影，即此後心，還蹤初焰。俱宗出倒，蓮華起乎淤泥；並會集藏，明珠曜於貧女。性相常空，般若無五時之說；不生煩惱，涅槃為萬德之宗。無不酌其菁華，撮其指要，采彼玳鱗，拾茲翠羽，潤珠隋水，抵玉琨山。每至鵠關旦啟，黃綺之儔朝集；魚燈夕朗，陳吳之徒晚侍。皆仰稟神規，躬承睿旨。爰錫嘉名，謂之聯璧，聯含珠而可擬，璧與日而方升。以今歲次攝提，星在監德，百法明門，於茲總備。千金不刊，獨高斯典，合二百二十卷，號曰《法寶聯璧》。雖玉杯繁露，若倚蒹葭，金壺鑿楹，似吞雲夢，繹自伏櫪西河，攝官南國，十回鳳琯，一奉龍光。筆削未勤，徒榮卜商之序；稽古盛則，文慚安國之制。謹抄纂爵位，陳諸左：


使持節平西將軍、荊州刺史、湘東王繹，年二十七，字世誠。

侍中國子祭酒、南蘭陵蕭子顯，年四十八，字景暢。

散騎常侍、御史中丞、彭城劉溉年五十八，字茂灌。

散騎常侍、步兵校尉、東宮侍、南琅邪王循年四十二，字彥遠。

吳郡太守、前中庶子、南琅邪王規，年四十三，字威明。

都官尚書、領右軍將軍、彭城劉孺，年五十，字孝稚。

太府卿步兵校尉、河南褚球，年六十三，字仲寶。

中軍長史、前中庶子、陳郡謝僑，年四十五，字國美。

中庶子、彭城劉遵，年四十七，字孝陵。

中庶子、南琅邪王稚，年四十五，字孺通。

宣城王友、前仆、東海徐喈，年四十二，字彥邕。

前御史中丞、河南褚澐，年六十，字士洋。

北中郎長史、南蘭陵太守、陳郡袁君正，年四十六，字世忠。

中散大夫、金華宮家令、吳郡陸襄，年五十四，字師卿。

中散大夫、琅邪王籍，年五十五，字文海。

新安太守、前家令、東海徐摛，年六十四，字士繢。

前尚書左丞、沛國劉顯，年五十三，字嗣芳。

中書侍郎、南蘭陵蕭幾，年四十四，字德玄。

雲麾長史、尋陽太守、前仆京兆韋稜，年五十五，字威直。

前國子博士、范陽張綰，年四十三，字孝卿。

輕車長史、南蘭陵蕭子範，年四十九，字景則。

庶子、吳郡陸罩，年四十八，字洞元。

庶子、南蘭陵蕭瑱，年四十，字文容。

秘書丞、前中舍人、南琅邪王許，年二十五，字幼仁。

宣城王文學、南琅邪王訓，年二十五，字懷範。

洗馬權兼太舟卿、彭城劉孝儀，年四十九，字子儀。

洗馬、陳郡謝禧，年二十六，字休度。

中軍錄、前洗馬、彭城劉蘊，年三十二，字懷芬。

前洗馬、吳郡張孝總，年四十二，字孝總。

南徐州治中、南蘭陵蕭子開，年四十四，字景發。

平西中錄事參軍、典書通事舍人、南郡庾肩吾，年四十八，字子慎。

安北中記室參軍、潁川庾仲容，年五十七，字仲容。

宣惠記室參軍、南蘭陵蕭滂，年三十二，字希博。

舍人、南蘭陵蕭清，年二十七，字元專。

宣惠主簿、前舍人、陳郡謝嘏，年二十五，字茂範。

尚書都官郎、陳郡殷勸，年三十，字弘善。

安北外兵參軍、彭城劉孝威，年三十九，字孝威。

前尚書殿中郎、南蘭陵蕭愷，年二十九，字元才。



△莊嚴旻法師成實論義疏序──梁簡文帝


夫事秉文辭，理通氣象，涉之者尚迷，求之者或躓。是以問玄經於楊子，且不習；奏古樂於文侯，猶稱則睡。曆校清台，壽王之課不密；氣現鬥牛，南昌之地或爽。況乎慧門深邃，入之者固希；法海波瀾，泛之者未易。自使河渭混淆，魔塵紛糾，皎皎毒霜，童童苦樹，善田之苗不吐，意華之采詎發，無常之樓互起，暗室之火無輝。是以餐蜜挫糟，俱珍異論，持牛臥棘，競起邪宗。自佛日團空，正流蕩垢；手擎四缽，始乎鹿園之教；身臥雙林，終於象喻之說。含生弗等，開塞之義因機；感受不同，淺深之言或異。處處散說，本應根緣，有不次第，各隨群品。金棺已掩，栴檀之炭無追；乳池且涸，白疊之灰斯盡；迦葉入定，歡喜智滅，末地之報已終，優波之身且謝。於是五部橫流，八乾起執，尋源既舛，取著尤別。四相乃無常之刀，三聚為苦家之質，習續不斷，稱為集諦。無為有體，分然可求，等智能斷，羅漢猶退。豈啻千里之舛，義起豪厘；三豕之書，謬符《晉史》。北轅趨郢，木末搴蕖；譬乎服子論兵，利害不識；膠柱鳴瑟，燥濕無變。自佛滅之後，八百餘年，中天竺國婆羅門子，名訶梨跋摩，梁雲師子鎧，四種圍陀，在家必習，三品慧藏，入道彌通。師事達摩沙門，事均反啟，於是歎微言之已絕，傷頹風之不振，抗言動論，以朱紫為先；發意吐談，必涇渭由己。於是標撮領會，商搉異端，刪夷浮詭，搜聚貞實。造《百》《有》二品，以為斯論，成則據文，實則明理，舉成對壞，稱實形虛。欲令《毗曇》、外道，二途皆廢；如來論主，兩理兼興。若夫龍樹、馬鳴，止筌大教；旃延、法勝，縈縛小乘，兼而總之，無逾此說。故花氏之王，於茲頂戴；樓佉外道，結舌無辭。百流異出，同歸一海，萬義區分，總乎《成實》。豈止鼓腹涅槃，旗靡轍亂，雞鳴真諦，喪精掩色？多歷年所，復寡英才。粵我大梁，炎圖啟運，皇帝含天苞地之德，春生夏長之仁，以本誓願，率化斯土。梵輪常轉，三寶現前，甘露聿宣，四部無厭。有莊嚴旻法師，羽儀鸞鳳，負揭光景，深以通志，神以知來。其跡同凡，其源莫測，故以心苞四忍，行合三空。慧比文殊，玄如善吉，總持均阿難之德，樂說有富樓之功。思媚我皇，起予正法，宣弘此論，大盛乎京師。負笈爭趨，懷鉛來遠，無勞冠軍之勢，自傾衛客，固有華陰之德。人歸成市，擬儀舍衛，超邁泗洙，西關自恥，南宮不競。湘宮寺智蒨，筆劄之功，不殊法汰之報安石；清辯之妙，何止道林之折子猷？凡如十卷，勒成一部。法師大漸，深相付囑。豈直田生之亡獨臥，施讎之手；馬公之學方由鄭氏。而陳其義。


△內典碑銘集林序──梁元帝


夫法性空寂，心行處斷，感而遂通，隨方引接。故鵲園善誘，馬苑弘宣，白林將謝，青樹已列。是宣金牒，方寄銀身。自象教東流，化行南國，吳主至誠，曆七霄而光曜；晉王畫像，經五帝而彌新。次道、孝伯，嘉賓、玄度，斯數子者，亦一代名人。或修理止於伽藍，或歸心盡於談論，銘頌所稱，興公而已。夫披文相質，博約溫潤，吾聞斯語，未見其人。班固碩學，尚讚、頌相似，陸機鉤深，猶聞碑、賦如一。惟伯喈作銘，林宗無愧；德祖能誦，元常善書。一時之盛，莫得係踵。況般若淵玄，真如妙密，觸言成累，係境非真。金石何書，銘頌誰闡？然建塔紀功，招提立寺，或興造有由，或誓願所記，故鐫之玄石，傳諸不朽。亦有息心應供，是曰桑門，或謂智囊，或稱印手。高座擅名，預師尹之席；道林見重，陪飛龍之座。峨眉廬阜之賢，鄴中宛鄧之哲，昭哉史冊，可得而詳。故碑文興之，斯焉尚矣！夫世代亟改，論文之理非一，時事推移，屬詞之體或異。但繁則傷弱，率則恨省，存華則失體，從實則無味。或引事雖博，其意猶同；或新意雖奇，無所倚約；或首尾倫帖，事似牽課；或前後博涉，體制不工。能使豔而不華，質而不野，博而不繁，省而不率，文而有質，約而能潤，事隨意轉，理逐言深，所謂菁華無以間也。餘幼好雕蟲，長而彌篤，遊心釋典，寓目詞林，頃嘗搜聚，有懷著述。譬諸法海無讓波瀾，亦等須彌歸同一色。故不擇高卑，惟能是與，儻未詳悉，隨而足之。名為《內典碑銘集林》，合三十卷。庶將來君子，或裨觀見焉。


△禪林妙記前集序──京師西明寺釋玄則


一切諸佛，皆有三身。一者法身，謂圓心所證；二者報身，謂萬善所感；三者化身，謂隨緣所現。今釋迦牟尼佛者，法身久證，報身久成。今之出現，蓋化身耳。謂於過去、釋迦佛所發菩提心，願同其號，故今成佛，亦號釋迦。三無數劫修菩薩行，一一劫中事無量佛，中間續遇，定光如來。以發布泥金華奉上，尋蒙授記，得無生忍。然一切佛將成佛時，必經百劫，修相好業。其釋迦發心在彌勒後，當以逢遇弗沙如來，七日翹仰，新新偈讚。遂超九劫，在前成道，將欲成時，生兜率天，號普明菩薩。盡彼天壽，下閻浮提，現乘白象，入母右脅。其母摩耶夢懷白象，梵仙占曰：“若夢日月，當生國王，若夢白象，必生聖子。”母從此後，調靜安泰，慈辯日異，菩薩初生，大地振動，身紫金色，三十二相，八十種好，圓光一尋。生已，四方各行七步，為降魔梵，發誠實語：“天上天下，唯我獨尊。”抱入天祠，天像悉起。阿私陀仙，合掌歎曰：“相好明了，必為法王，自恨當死，不得見佛。”斯則淨飯國王之太子也，字悉達多。祖號師子頰，父名淨飯，母曰摩耶。代為輪王，姓瞿曇氏。復因能事，別姓釋迦。朗悟自然，藝術天備，雖居五欲，不受欲塵。遊國四門，見老、病、死及一沙門，還入宮中，深生厭離。忽於夜半，天神扶擎，遂騰寶馬，逾城出家。苦行六年，知其非道，便依正觀，以取菩提。時有牧牛女人，煮乳作糜，其沸高踴，牧女驚異，以奉菩薩。菩薩食之，氣力充實，入河洗浴，將登岸時，樹自低枝，引菩薩上。菩薩從此受吉祥草，坐菩提樹。惡魔見已，生瞋惱心。：“此人者，欲空我界。”即率官屬十八億萬，持諸苦具，來怖菩薩。促令急起，受五欲樂，又遣妙意天女三人，來惑菩薩。爾時入聖意慈定，生憐湣心，魔軍自然墮落退散。三妙天女，化為癭鬼。降魔軍已，於二月八日，明星出時，而成正覺。既成佛已，觀眾生根，知其樂小，未堪大法。即趣波羅奈國，度？陳如等五人，轉四諦法輪。此則三寶出現之始也。其後說法度人之數，大集菩薩之會，甚深無相之談，神通示現之力，經文具之矣。又於一時升忉利天，九旬安居，為母說法。時優闐國王及波斯匿王思慕佛德，刻檀畫惣，以寫佛形。於後佛從忉利天下，其所造像，皆起避席。佛摩其頂曰：“汝於未來，善為佛事。”佛像之興，始於此矣。化緣將畢，時徒厭怠，佛便告眾：“卻後三月，吾當涅槃。”復記後事，如經具說。然如來實身常在不滅，故《法華》：“常在靈鷲山及餘諸住處。”今生滅者，是佛化身。為欲汲引，現同其類，所以受生。復欲令知，有為必遷，所以示滅。又眾生根熟，所以現生；眾生感盡，所以現滅。佛涅槃後，人天供養，起諸寶塔。又大迦葉召千羅漢，結集法藏，阿難從鎖須入，誦出佛經，一無遺漏。如瓶瀉水，置之異器。一百年外有鐵輪王，字阿輸柯，亦名阿育，役御神鬼，於一日中，天上人間，造八萬四千舍利寶塔。其佛遺物、衣缽杖等，及諸舍利，神變非一。逮漢明感夢，金軀日佩丈六之容，一如釋迦本狀。又吳主孫權燒捶舍利，無所變壞，爰及浮江，石像泛海瑞容。般若冥力，觀音密驗，別記具之，事多不錄。


△禪林妙記後集序──京師西明寺釋玄則


竊聞象分庖卦，克讚神明之德；訓啟箕疇，載穆彝倫之敘。自茲以降，述者尤多；莫不葉璿政而增輝，仞金閨而聳價。矧乎真乘上智，津萬有以興言。秘藏圓音，警百靈而暢旨。燭迷均於麗景，清神比於甘露，自非六瓔踐位，四輪飛德，豈能探賾至真，研機妙本？是知茂於道者，其教孔修；昌於業者，其文伊煥。伏惟皇帝陛下，徇齊纂極，聖敬凝旒，十善揚仁，化柔蟠竁之表；四等調俗，風高胥燧之前。猶且峻玄範而摛詞，藻常源而衍鑒。霈垂汙紼，留思給園，遂以匠物之餘，親迂睿指。正名之末，特繕嘉題。僧等荷鎔施之恩，緘紹隆之澤，爰初肅召，載惕中襟。伏以聖旨難晞，玄津罕涉，空思側管，嗟混沌之未開；實賴叫閽，時象罔其如得。蘭台太史兼左侍極應山縣開國侯某，獎鑒弗疲，閱覽無滯，乃相與搴恕林之英萼，繳耆山之迅羽，搜八藏之殊詮，控三點之靈液，用成一部，勒為十卷。較其精詣，事絕稱言，然以教海既衝，法門猶廣，雖要妙之旨，已具前修，而博贍之文，終資別錄。竊以登荊山者，思有獻於連城；遊楚濱者，願納貢於苞匭。況龍宮逸寶，照爛於情田，鹿苑遺芳，芬葩於字葉。苟懷貞藹，孰忘薦奉？加以成貸有循，明規在屬，方肆披簡，則琳琅畢炫；擬之區別，則蘭菊自分。有導斯來，譬東瀛之沃澮；各歸所應，類南籥之宮徵。以義相屬，凡逮十章。章分上下，成二十卷。經尋一千五百餘軸，義列三百六十餘條。所建十章，輒成四例。初二立真俗之境，次雙明染淨之由；中四坦修證之塗；後兩垂汲引之範；相次為敘，各隸多目。俾大義粲然，至言罔墜。曖千門之列敞，侈百隧之兼儲，同夫曉宿編珠，誠不倫而磊落；春叢綴錦，諒非工而彬布。實由玄覽深契，故使奧旨冥歸，伊其不紊，抑有憑矣。然則一毛可以知鳳彩，故所錄未多；雙飛不足罄鳧洲，故餘美難極。既限金口之誨，良無玉屑之譏，其間掎削豪芒，斟酌去取，恐貽謬於千里，每加審於三復。粵以龍朔三年五月十七日，首奉綸言，迄今麟德元年五月四日，前後二部，汗青畢具。前則簡而能暢，後則博而無雜，庶可以振釋網之宏綱，總法門之要鍵，開息心之勝躅，備多聞之靈囿。伏願醍醐上味，永沃宸衷，般若明珠，長輝睿握。斯文不墜，真宗與日月俱懸，茲福無疆，寶祚將穹壤齊固爾。

一、真性，二、假緣，三、流染，四、即淨，五、觀門，六、行法，七、乘位，八、極果，九、教力，十、化功。


右一一章，管多法聚。


△法苑珠林序──朝議大夫行中台司元大夫隴西李儼字仲思撰


洎夫六爻爰起，八卦成列，肇有書契，昭乎訓典。鳳篆龍圖，金簡玉字，百家異轍，萬卷分區。雖理究精微，言殫物範，而紀情括性，未出於寰中。原始要終，詎該於俗外？亦有藏史之說，園吏之談，寶經浮誕，錦籍紆怪，同鏤冰而無成，若書空而匪實。與夫貫華妙旨，寫葉玄詞，二乘之宏博，八藏之沈秘。競以淺深，較其優劣，亦猶蟻蛭之小，比峻於嵩、華，牛涔之微，爭長於江、漢。夫其顯了之義，隱密之規，解脫之門，總持之苑，前際後際，並契真如；初心末心，咸歸正覺。導迷生於欲海，情塵共心垢同消；引窮子於慈室，衣寶與髻珠雙至。化溢恒沙之境，功被微塵之劫，大哉至矣！不可得而稱焉。洎偕雨征周，佩日通漢，蔡愔西涉，竺蘭東遊，金口之詞，寶台之旨，盈縑積籀，被乎中域。而卷軸繁夥，條流深曠，實相真源，卒難詳覽。暨我皇唐造物，聖上君臨，玄教聿宣，緇徒允合。傳輝寫液，照潤區宇，梵響誦音，喝咽都甸。弘宣之盛，指喻難極。屬有西明大德道世法師者，字玄惲，釋門之領袖也。幼嶷聚砂，落飾彩衣之歲；慈殷接蟻，資成具受之壇。戒品圓明，與吞珠而等護；律儀精曉，隨照鏡而同欣，愛慕大乘，洞明實相，爰以英博召居西明，遂以五部餘閑，三藏遍覽。以為古今綿代，制作多人，雖雅趣佳詞，無足於博記。所以搴文囿之菁華，嗅大義之瞻卜，以類編錄，號曰《法苑珠林》。總一百篇，勒成十帙。義豐文約，紐虞氏之《博要》；跡宣道鏡，晞祐上之《弘明》。其言以美，其道斯著，舉至賾而無遺，包妙門而必盡。粵以大唐麟德三年，歲在攝提，律惟沽洗，三月十日，纂集斯畢。庶使緝玄詞者，探卷而得意珠；軌正道者，披文而飲甘露。繹之以知微，觀之而睹隩，與環景而齊照，將璿穹而共久。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十一


○法義篇第四之四


△答雲法師請開講書──梁昭明太子統


覽近示，知欲見令道義。夫釋教凝深，至理淵粹，一相之道，杳然難測；不二之門，寂焉無響。自非深達玄宗，精解妙義，若斯之處，豈易輕辨？至於宣揚正教，在乎利物耳。弟子之於內義，誠自好之樂之，然鉤深致遠，多所未悉。為利之理，蓋何足論？諸僧並入法門，遊道日廣，至於法師，彌不俟說。欲見飡稟，良所未喻，想得此意，不復多。統和南。


△上昭明太子啟──釋法雲


殿下以生知上識，精義入神，自然勝辯，妙談出俗。每一往復，闔筵心醉，真令諸天讚善，實使釋梵雨華。貧道雖幼知向方，而長無成業，簉之濫吹聖明，而識慚無退者，豈不願餐幽致？敢祈仰者，誠在希聞妙說。今猥蒙答旨，未許群情，退思輕脫，用深悚懼。渴仰有實，饑虛非假，循思檢願，重以祈聞。唯希甘露當開，用得永袪鄙吝。伏願四弘本誓，曲允三請。殷勤謹啟。


△答雲法師書──梁昭明太子


重覽來示，知猶欲令述義，不辨為利，具如前言。甘露之開，彌慚來說。若止是略標義宗，無為不爾。但愧以魚目，擬法師之夜光耳。統和南。


△謝敕齎水犀如意啟──昭明太子蕭統


臣《統》啟：應敕左右佰佛掌，奉宣敕旨，垂齎水犀如意一柄。式是道義所須，白玉照采，方斯非貴，珊瑚挺質，匹此未珍。雕剞既成，先被庸薄，如蒙漢帝之簪，似獲趙堯之印。謹仰承威神，陳諸講席。方使歡喜羅漢，懷棄缽之嗟；玉式碩儒，忻驪駒之辯；熊飾寶刀，子桓恧其大齎。犛牛輕拂，張敞慚其舊儀；殊恩特降，伏深荷躍。不任下情，謹啟事以聞，謹啟。


△令旨解二諦義（並答問）──昭明太子蕭統


二諦理實深玄，自非虛懷，無以通其弘遠。明道之方，其由非一，舉要論之，不出境智。或時以境明義，或時以智顯行。至於二諦，即是就境明義。若迷其方，三有不絕；若達其致，萬累斯遣。所言二諦者，一是真諦，二名俗諦。真諦亦名第一義諦，俗諦亦名世諦。真諦、俗諦，以定體立名，第一義諦、世諦，以褒貶立目。若以次第言說，應一真諦、二俗諦，一與二合，數則為三。非直數過於二，亦名有前後。於義非便，真既不因俗而有，俗亦不由真而生，正可得言一真一俗。真者是實義，即是平等，更無異法。能為雜間，俗者即是集義，此法得生，浮偽起作。第一義者，就無生境中，別立美名，言此法最勝、最妙，無能及者。世者以隔別為義，生滅流動，無有住相。《涅槃經》言：“出世人所知，名第一義諦；世人所知，名為世諦。”此即文證褒貶之理。二諦立名，差別不同。真俗世等以一義說，第一義諦以二義說。正言此理，德既第一，義亦第一。世既浮偽，更無有義，所以但立世名。諦者以審實為義，真諦審實是真，俗諦審實是俗。真諦離有離無；俗諦即有即無。即有即無，斯是假名；離有離無，此為中道。真是中道，以不生為體；俗既假名，以生法為體。


南澗寺慧超諮曰：“浮偽起作，名之為俗。離於有無，名之為真。未審浮偽，為當與真一體，為當有異？”令旨答曰：“世人所知，生法為體；出世人所知，不生為體。依人作論，應如是說。若論真即有是空，俗指空為有，依此義明，不得別異。”又諮：“真俗既一體，未審真諦亦有起動。為當起動，自動不關真諦？”令旨又答：“真理寂然，無起動相。凡夫惑識，自橫見起動。”又諮：“未審有起動，而凡夫橫見？無起動，而凡夫橫見？”令旨又答：“若有起動，則不名橫見，以無動而見動，所以是橫見。”又諮：“若法無起動，則唯應一諦。”令旨又答：“此理常寂，此自一諦。橫見起動，復是一諦。準應有兩，不得言一。”又諮：“為有橫見，為無橫見？”令旨又答：“依人為語，有此橫見。”又諮：“若依人語，故有橫見。依法為談，不應見動。”令旨又答：“法乃無動，不妨橫者自見其動。”


丹陽尹晉安王蕭綱諮曰：“解旨依人，為辨有生不生，未審浮虛之與不生，隻是一體，為當有異？”令旨答曰：“凡情所見，見其起動；聖人所見，見其不生。依人為論，乃是異體；若語相即，則不成異。具如向釋，不復多論。”又諮：“若真不異俗，俗不異真，豈得俗人所見，生法為體；聖人所見，不生為體？”令旨答：“即俗知真，即真見俗。就此為談，自成無異。約人辨見，自有生不生殊。”又諮：“未審俗諦之體，既浮幻，何得於真實之中，見此浮幻？”令旨答：“真實之體自無浮幻，惑者橫構，謂之為有。無傷真實，體自虛玄。”又諮：“聖人所見，見不流動；凡夫所見，自見流動。既流不流異，愚謂不得為一。”令旨答：“不謂流不流，各是一體。正言凡夫於不流之中，橫見此流。以是為論，可得成一。”又諮：“真寂之體，本自不流，凡夫見流，不離真體。然則但有一真，不成二諦。”令旨答：“體恒相即，理不得異。但凡見浮虛，聖睹真寂。約彼凡聖，可得立二諦名。”


招提寺慧琰諮曰：“凡夫見俗，以生法為體；聖人見真，以不生為體。未審生與不生，但見其異，復依何義而得辨一？”令旨答曰：“凡夫人於無稱有，聖人即有辨無。有無相即，此談一體。”又諮：“未審此得談一，一何所名？”令旨答：“正以有不異無，無不異有，故名為一。更無異名。”又諮：“若無不異有，有不異無；但見其一，何為二？”令旨答：“凡夫見有，聖人見無，兩見既分，以茲成二。”又諮：“聖人見無，無可稱諦，凡夫見有，何得稱諦？”令旨答：“聖人見無，在聖為諦；凡夫審謂為有，故於凡為諦。”


棲玄寺曇宗諮曰：“聖人為見世諦，為不見世諦？”令旨答曰：“聖人知凡人見有世諦，若論聖人，不復見此。”又諮：“聖人既不見世諦，何以世諦教化眾生？”令旨答：“聖人無惑，自不見世諦，無妨聖人知凡夫所見。故曲隨物情，說有二諦。”又諮：“聖人知凡見世諦，即此凡夫不？”令旨答：“此凡即是世諦，聖人亦不見此凡。”又諮：“聖既不見凡，焉知凡見世諦？”令旨答：“聖雖自無凡，亦能知有凡。自謂為有，故曲赴其情，為說世諦。”


司徒從事中郎王規諮曰：“未審真俗既不同，豈得相即之義？”令旨答：“聖人所得，自見其無；凡人所得，自見其有。見自不同，無妨俗不出真外。”又諮：“未審既無異質，而有二義，為當義離於體，為當即義即體？”令旨答：“更不相出，名為一體。愚聖見殊，自成異義。”又諮：“凡夫為但見俗，亦得見真？”令旨答：“止得見俗，不得見真。”又諮：“體既相即，寧不睹真？”令旨答：“凡若見真，不應睹俗，睹俗既妄，焉得見真？”


靈根寺僧遷諮曰：“若第一以無過為義，此是讚歎之名。真離於俗，亦應是讚歎之名。”令旨答曰：“即此體真，不得言歎。第一義諦既更立美名，所以是歎。”又諮：“無勝我者，既得稱讚歎，我體即真，何故非歎？”令旨答：“無勝我者，所以得稱讚，我體即真，亦是我真，故非讚歎。”又諮：“我無過者，所以得稱讚歎；我是不偽，何得非讚？”令旨答：“不偽直是當體之名，如人體義，謂之解義，正足稱其實體，豈成讚歎？”又諮：“此法無能出者，焉得即是讚歎？”令旨答：“既無出，非讚如何？”


羅平侯蕭正立諮曰：“未審俗諦是生法以不？”令旨答曰：“俗諦之體，正是生法。”又諮：“俗既橫見，何得有生？”令旨答：“橫見為有，所以有生。”又諮：“橫見為有，實自無法，實既無法，說何為生？”令旨答：“即此生法名為橫見，亦即此橫見名為生法。”又諮：“若是橫見不應有生，若必有生，何名橫見？”令旨答：“既橫見，實自無生，但橫見為有，有此橫生。”


衡山侯蕭恭諮曰：“未審第一義諦，既有義目，何故世諦獨無義名？”令旨答曰：“世既浮俗，無義可辨。”又諮：“若無義可辨，何以稱諦？”令旨答：“凡俗審見，故立諦名。”又諮：“若凡俗見有，得受諦名，亦應凡俗見有，得安義字？”令旨答：“凡俗審見，故諦名可立；浮俗無義，何得強字為義？”又諮：“浮俗雖無實義，不無浮俗之義。既有此浮俗，何得不受義名？”令旨答：“正以浮俗，故無義可辨。若有義可辨，何名浮俗？”


中興寺僧懷諮曰：“令旨解言，真不離俗，俗不離真。未審真是無相，俗是有相，有無相殊，何得同體？”令旨答曰：“相與無相，此處不同。但凡所見有，即是聖所見無。以此為論，可得無別。”又諮：“既是一法，何得見為兩？見既有兩，豈是一法？”令旨答：“理乃不兩。隨物所見，故得有兩。”又諮：“見既有兩，豈不相違？”令旨答：“法若實兩，可得相違。法常不兩，人見自兩，就此作論，焉得相乖？”又諮：“人見有兩，可說兩人；理既是一，豈得有兩？”令旨答：“理雖不兩，而約人成兩。”


始興王第四男蕭映諮曰：“第一義諦，其義第一，德亦第一不？”令旨答曰：“義既第一，德亦第一。”又諮：“直言第一，已苞德義。何得復加義字，以致繁復？”令旨答：“直言第一，在義猶昧，第一見義，可得盡美。”又諮：“若加以義字，可得盡美，何不加以德字，可得盡美？”令旨答：“第一是德，豈待復加？但加義字，則德義雙美。”又諮：“直稱第一，足見其美。偏加義字，似有所局？”令旨答：“第一表德，復加義字；二美俱陳，豈有所局？”


吳平世子蕭勵諮曰：“通旨，第一義諦、世諦，褒貶立名。真俗二諦，定體立名。尋真諦之理，既妙絕言慮，未審何有定體之旨？”令旨答曰：“談其無相，無真不真。寄名相說，以真定體。”又諮：“若真諦無體，今寄言辨體，未審真諦無相，何不寄言辨相？”令旨答：“寄言辯體，猶恐貶德，若復寄言辯相，則有累虛玄。”又諮：“真諦玄虛，離於言說。今既稱有真，豈非寄言辯相？”令旨答：“寄有此名，名自是相。無傷此理，無相虛寂。”又諮：“未審此寄言辯體，為是當理，為不當理？”令旨答：“無名而說名，不合當理。”又諮：“若寄言辯名，名不當理。未審此寄，將何所說？”令旨答：“雖不當理，為接引眾生，須名相說。”


宋熙寺慧令諮曰：“真諦以不生為體，俗諦以生法為體。而言不生即生，生即不生，為當體中相即？為當義中相即？”令旨答：“體中相即，義不相即。”又諮：“義既不即，體何即？”令旨答：“凡見其有，聖睹其無。約見成異，就體恒即。”又諮：“體既無兩，何事須即？”令旨答：“若體無別兩，緣見有兩。見既兩異，須明體即。”又諮：“若如解旨，果是就人明即？”令旨答：“約人見為二，二諦所以名生。就人見明即，此亦何？”


始興王第五男蕭曄諮曰：“真諦稱真，是實真不？”令旨答曰：“得是實真。”又諮：“菩薩會真之時，為忘俗忘真不？”令旨答：“忘俗忘真，故說會真。”又諮：“若忘俗忘真，故說會真，忘俗忘真，何謂實真？”令旨答：“若存俗存真，何謂實真？正由兩遣，故謂實真。”又諮：“若忘俗忘真，而是實真，亦應忘真忘俗，而是實俗。”令旨答：“忘俗忘真，所以見真；忘真忘俗，彌見非俗。”又諮：“菩薩會真，既忘俗忘真。今呼實真，便成乖理。”令旨答：“假呼實真，終自忘真。兩忘稱實，何謂乖理？”


興皇寺法宣諮曰：“義旨，俗諦是有是無，故以生法為體。未審有法有體，可得稱生；無是無法，何得有生義？”令旨答曰：“俗諦有無，相待而立。既是相待，故並得稱生。”又諮：“若有無兩法，並稱為生，生義既一，則有無無異？”令旨答：“俱是凡夫所見，故生義得同，是有是無，焉得不異？”又諮：“若有無果別，應有生不生。”令旨答：“既相待立名，故同一生義。”


程鄉侯蕭祇諮曰：“未審第一之名，是形待以不？”令旨答曰：“正是形待。”又諮：“第一無相，有何形待？”令旨答：“既第一，豈得非待？”又諮：“第一是待，既稱第一。世諦待於第一，何不名為第二？若俗諦是待，而不稱第二。亦應真諦是待，不名第一。”令旨答：“若稱第一是待，於義已足；無假說俗，第二方成相待。”又諮：“若世諦之名不稱第二，則第一之稱無所形待。”令旨答：“第一褒真，既相待。世名是待，直置可知。”


光宅寺法雲諮曰：“聖人所知之境，此是真諦。未審能知之智，為是真諦？為是俗諦？”令旨答曰：“能知是智，所知是境。智來冥境，得言即真。”又諮：“有智之人，為是真諦？為是俗諦？”令旨答：“若呼有智之人，即是俗諦。”又諮：“未審俗諦之人，何得有真諦之智？”令旨答：“聖人能忘於俗，所以得有真智。”又諮：“此人既冥無生，亦應不得稱人。”令旨答：“冥於無生，不得言人；寄名相說，常自有人。”


靈根寺慧令諮曰：“為於真諦中見有，為俗諦中見有？”令旨答曰：“於真諦中橫見有俗。”又諮：“俗諦之有，為實為虛？”令旨答：“是虛妄之有。”又諮：“為當見妄，為當見有？”令旨答：“見於妄有。”又諮：“無名相中，何得見有名相？”令旨答：“於無名相見有名相，所以妄有。”又諮：“於無名相妄見為有，譬如火熱，惑者言冷。得就熱中有冷相不？若於無相，而有名相，亦於火中應有此冷？”令旨答：“火自常熱，妄見有冷。此自惑，冷熱不嘗異。”


湘宮寺慧興諮曰：“凡夫之惑，為當但於真有迷，於俗亦迷？”令旨答曰：“於真見有，此是迷真。既見有俗，不成迷俗。”又諮：“若使解俗，便成解真，若不解真，豈得解俗？”令旨答：“真理虛寂，惑心不解，雖不解真，何妨解俗？”又諮：“此心不解真，於真可是惑；此心既解俗，於俗應非惑。”令旨答：“實而為語，通自是惑，辨俗森羅，於俗中各解。”


莊嚴寺僧旻諮曰：“世俗心中所得空解，為是真解，為是俗解？”令旨答：“可名相似解。”又諮：“未審相似，為真為俗？”令旨答：“習觀無生，不名俗解；未見無生，不名真解。”又諮：“若能照之智，非真非俗，亦應所照之境，非真非俗？若是非真非俗，則有三諦。”令旨答：“所照之境，既即無生。無生是真，豈有三諦？”又諮：“若境即真境，何不智即真智？”令旨答：“未見無生，故非真智。何妨此智未真，而習觀真境，豈得以智未真，而使境非真境？”


宣武寺法寵諮曰：“真諦不生不滅，俗諦有生有滅。真俗兩義，得言有異。談其法體，隻得是一，未審體從於義，亦得有二不？”令旨答曰：“體亦不得合從於義。”又諮：“未審就凡聖兩見，得言兩義？亦就凡聖兩見，得言兩體？”令旨答：“理不相異，所以一。就凡聖兩見，得有二體之殊。”又諮：“若使凡者見有，聖人見無，便應凡夫但見世諦有，聖人應見太虛無。”令旨答：“太虛亦非聖人所見。太虛得名，由於相待，既由待生，並凡所見。”又諮：“凡夫所見空有，得言是一不？”令旨答：“就凡為語，有實異無。約聖作談，無不異有。”


建業寺僧湣諮曰：“俗人解俗，為當解俗參差，而言解俗？為當見俗虛假，而言解俗？”令旨答曰：“隻是見俗參差，而言解俗。”又諮：“俗諦不但參差，亦是虛妄，何故解參差而不解虛妄？”令旨答：“若使凡夫解虛妄，即是解真，不解虛妄，所以名為解俗。”


光宅寺敬脫諮曰：“未審聖人見真，為當漸見，為當頓見？”令旨答曰：“漸見。”又諮：“無相虛懷，一見此理，萬相並寂。未審何故見真，得有由漸？”令旨答曰：“自凡之聖，解有淺深，真自虛寂，不妨見有由漸。”又諮：“未審一得無相，並忘萬有，為不悉忘？”令旨答：“一得無相，萬有悉忘。”又諮：“一得無相，忘萬有者。亦可一得虛懷，窮彼真境，不應漸見。”令旨答：“如來會寂，自是窮真；淺行聖人，恒自漸見。”又諮：“若見真有漸，不可頓會，亦應漸忘萬有，不可頓忘。”令旨答：“解有優劣，故有漸見。忘懷無偏，故萬有並寂。”


△令旨解法身義（並問答）──梁昭明太子蕭統


法身虛寂，遠離有無之境，獨脫因果之外。不可以智知，不可以識識，豈是稱謂所能論辨？將欲顯理，不容默然。故隨從言說，致有法身之稱。天竺達摩舍利，此土謂之法身。若以當體，則是自性之目，若以言說則是相待立名。法者，軌則為旨；身者，有體之義。軌則之體，故曰法身。略就言說，粗陳其體，是常住身，是金剛身。重加研核，其則不爾。若定是金剛，即為名相；定是常住，便成方所。所謂常住，本是寄名；稱曰金剛，本是譬說。及談實體，則性同無生。故佛身無為，不墮諸法。故《涅槃經》說：“如來之身非身，是身無量無邊，無有足跡，無知無形，畢竟清淨。”無知清淨，而不可為無垢。稱曰妙有，而復非有。離無離有，所謂法身。


招提寺慧琰諮曰：“未審法身無相，不應有體。何得用體以釋身義？”令旨答：“無名無相，乃無體可論。寄以名相，不無妙體。”又諮：“若寄以名相，不無妙體，則寄以名相，不成無相。”令旨答：“既寄以名相，足明理實無相。”又諮：“若寄以名相，而理實無相，理既無相，何有體？”令旨答：“寄言軌物，何得無體？”又諮：“亦應寄言軌物，非復無相？”令旨答：“軌物義邊，理非無相。所言無相，本談妙體。”又諮：“真實本來無相，正應以此軌物。何得隱斯真實，強生言相？”令旨答：“真實無相，非近學所窺；是故接諸膚淺，必須寄以言相。”


光宅寺法雲諮曰：“未審法身常住，是萬行得不？”令旨答曰：“名相道中，萬行所得。”又諮：“既為萬行所得，豈言無相？若必無相，豈為萬行所得？”令旨答：“無名無相，何曾有得？寄以名相，假言有得。”又諮：“實有萬行，實得佛果，安可以無相全無所得？”令旨答：“問者住心，謂實有萬行。今謂萬行自空，豈有實果可得？”又諮：“現有眾生修習萬行，未審何故全謂為無？”令旨答：“凡俗所見，謂之為有。理而檢之，實無萬行。”又諮：“經說常住以為妙有，如其假說，何謂妙有？”令旨答：“寄以名相，故說妙有。理絕名相，何妙何有？”


莊嚴寺僧旻諮曰：“未審法身絕相，智不能知，絕相絕知，何得猶有身稱？”令旨答曰：“無名無相，曾有何身？假名相說，故曰法身。”又諮：“亦應假名相說，是智所照，何得不可以智知，不可以識識？”令旨答：“亦得寄名相慧眼所見。”又諮：“若慧眼能見，則可以智知。若智不能知，則慧眼無見。”令旨答：“慧眼無見，亦無法可見。”又諮：“若無見，有何法身？”令旨答：“理絕聞見，實無法身。”又諮：“若無法身，則無正覺，正覺既有，法身豈無？”令旨答：“恒是寄言，故有正覺。正覺既在寄言，法身何得定有？”


宣武寺法寵諮曰：“未審法身之稱，為正在妙本？金姿丈六，亦是法身？”令旨答曰：“通而為論，本跡皆是。別而為語，止在常住。”又諮：“若止在常住，不應有身，若通取丈六；丈六何謂法身？”令旨答：“常住既有妙體，何得無身？丈六亦能軌物，故可通稱法身。”又諮：“若常住無累，方稱法身，丈六有累，何謂法身？”令旨答：“眾生注仰，妄見丈六。丈六非有，有何實累？”又諮：“若丈六非有，指何為身？”令旨答：“隨物見有，謂有應身。”又諮：“既曰應身，何謂法身？”令旨答：“通相為辨，故兼本跡，核求實義，不在金姿。”


靈根寺慧令諮曰：“未審為以極智，名曰法身？為以絕相，故曰法身？”令旨答曰：“無名無相，是集滅法身。圓極智慧，是實智法身。”又諮：“無名無相，則無身不身。既有法身，何謂無相？”令旨答：“正以無相，故曰法身。”又諮：“若以無相，故曰法身，則智慧名相，非復法身？”令旨答：“既是無相，智慧豈非法身？”又諮：“如其有身，何名無相？若是無相，何得有身？”令旨答：“於無名相，假說法身。”又諮：“若假說法身，正在名相。何直指無相，而謂法身？”令旨答：“既於無相，假立名相，豈得異此無相而說法身？”


靈味寺靜安諮曰：“未審法身垂應以不？”令旨答曰：“法身無應。”又諮：“本以應化，故稱法身，若無應化，何謂法身？”令旨答：“本以軌則之體，名為法身，應化之談，非今所軌，又諮：“若無應化，何可軌？既為物軌，豈無應化？”令旨答：“眾生注仰蒙益，故能為物軌，化緣已畢，何所應化？”又諮：“若能益眾生，便成應化，若無應化，何以益物？”令旨答：“能生注仰，軌則自成。何勞至人俯應塵俗？”又諮：“既生注仰，豈無應化？若無應化，注仰何益？”令旨答：“正由世尊至極神妙特深，但令注仰，自然蒙祐。若應而後益，何謂至神？不應而益，故成窮美。若必令實應，與菩薩豈殊？”


△謝敕賚看講啟──梁昭明皇太子


臣統啟：主書管萬安，奉宣敕旨：以臣今講竟，曲垂勞問。伏以正言深奧，總一群經，均鬥杓以命四時，等太陽而照萬國。臣不涯庸淺，輕敢奉宣，莫惻天文，徒觀玉府，慚悚交並，寢興無寘。仰降中使，俯賚光臨，榮荷殊慈，靡知啟處。不任下情，謹附啟事謝聞。謹啟。


△謝敕參解講啟──蕭統


臣統啟：主書周昂奉宣敕旨：垂參臣今解講。伏以至理希夷，微言淵奧，非所能鑽仰。遂以無庸叨茲宣釋。將應讓齒，反降教胄之恩；允宜尚學，翻荷說經之詔。竊以挾八威之策，則神物莫幹；服九丹之華，則仙徒可役。臣仰承皇威，訓茲學侶，奉揚聖旨，洞曉群儒，鼓冶異師，陶鈞久滯。方使惠施恧其短長，公孫罷其堅白；王生挫辨，既盡神氣；法開受屈，永隱東峰。中使曲臨，彌光函席。仰戴殊慈，不知啟處。不任下情，謹奉啟事謝聞，謹啟。


△謝敕賚制旨大涅槃經講疏啟蕭統


臣統啟。後閤應敕木佛子奉宣敕旨，垂賚制旨《大般涅槃經講疏》一部，十帙，合目百一卷。寒鄉睹日，未足稱奇；采藥逢仙，曾何譬喜？臣伏以六爻所明，至邃窮於幾象；四書所總，施命止於域中。豈有牢籠因果，辨斯寶城之教，網羅真俗，開茲月滿之文？方當道洽大千，化均百億，雲彌識種，雨遍身田。豈復論唐帝龜書，周王策府？何待刊寢槃盂，屏黜丘索？甘露妙典，先降殊恩，揣己循愚，不勝慶荷。不任頂戴之至，謹奉啟謝聞。


△謝敕賚制旨大集經講疏啟


臣統啟。宣詔王慧寶奉宣敕旨，垂賚制旨《大集經講疏》二帙十六卷。甘露入頂，慧水灌心，似暗遇明，如饑獲飽。伏以非色非欲，二界同坊，匪文匪理，三乘雲集。四辨言而未極，八聲闡而莫窮。俯應天機，垂茲聖作，同真如而無盡，與日月而俱懸。但觀寶舂山，獲珠大海，臣實何能，恒蒙誘被？張書穀筆，豈足陳心，抗袖長言，未申歌舞。不任喜荷之至。謹奉啟謝聞，謹啟。


△答廣信侯書──晉安王


王白。仰承比往開善，聽講《涅槃》，縱賞山中，遊心人外。青松白霧，處處可悅，奇峰怪石，極目忘歸。加以法水晨流，天華夜落，往而忘反，有會昔言。王牽物從務，無由獨往。仰此高蹤，寸心如結。謹白。


△與廣信侯書──晉安王


王白：闊絕音旨，每用延結。風嚴寒勁，願比怡和。伏承淨名法席，親承金口。辭珍鹿苑，理愜鷲山，微密秘藏，於斯既隆；莊嚴道場，自茲彌闡。豈止心燈夜炳，亦乃意蕊晨飛。況兄慧思弘明，本長內教，今陪十善之車，開八正之路。流波若之水，洗意識之塵。以此春翹，方為秋實。王每憶華林勝集，亦叨末位，終朝竟夜，沐浴妙言。至於席罷日餘，退休增省，攜手登臨，兼展談笑。仰望九層，俯窺百尺，金池動月，玉樹含風。當於此時，足稱法樂。今卷帷之部，乘傳一隅，聞慧雨滂流，喜躍充遍；徒挹懸河，無由承稟，空無所有，不瑩情靈。緣癡有愛，自嗟難拔。兼下車以來，義言蓋少，舊憶已盡，新解未餐。既慚口誦，復非心辯。永謝寫瓶，終慚染疊。況慈雲既被，智海亦深。影末波餘，希時灑拂。但睽違轉積，興言盈瞼。願加敬納，言不定意。謹白。


△答王心要書──廣信侯蕭映


廣信縣開國侯蕭映，惶恐死罪，信至奉誨。清言兼紙，文采巨麗，慰喻綢繆。比日寒霜慘切，伏願興居和？，民富重殷，無過抑損。下官智昏識暗，學淺人凡。遂得擁卷璿階，親奉教義，耳餐甘露，心承制說。天思淵深，睿情廣奧。三明一鑒；釋滯義於久迷；四辨既陳，闡難思而頓解。豈漢皇夢跡，而梵響復弘；雖晉帝留心，而微言始見。每至夕趍瓊筵，晨登朱陛，不曾不憶芳林勝集，玄圃法座。殿下曳舄寶雲，或從容而問道；施裾博望，乍折角而解頤。於時謬齒末筵，預聞清論，親奉話言，數陪顏色。至於今者講席，殿下限同分陝，謬頒天獎，猶及下官。誰不欽仁，寧無戀德，傾心東注，恒以係仰為先。下官蒙蔽，久已仰慕，雖聞妙義，愚心難啟。方欲馳鶩鄉，訪疑下席，忽逢令旨，垂覓波餘，尋讀戰遑，俯仰慚恧。庶為恩謔，少泰下情，正當慈雲智海，翻以仰屬，謝瓶慚疊，實歸庸菲。下官惑緣既積，塵累未消，近攝衛乖方，遂中途感疾。不得餐承究竟，闕聞末品。徒自克責，終關緣運。不審比日，何以怡神，披閱儒史，無乃損悆。下官每訪西郵，備餐令德，仰承觀矚於章華之上，或聽訟於甘棠之下。未嘗不文翰紛綸，終朝不息，清論玄談，夜分乃寐。春華之客，登座右而升堂；秋實之賓，應虛左而入室；文宗義府，於焉總萃。唯此最樂，實驗茲辰。下官昔遊梁苑，曲蒙眷顧，今者獨隔清顏，久睽接仰，傾心已結，興言涕欷。唯冀音旨，時賜沾及，伏願珍重，尋更下承，曲奉恩誨，用深銘荷。映死罪死罪。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十二


○法義篇第四之五


△佛知不異眾生知義──沈約


佛者覺也，覺者知也。凡夫之與佛地，立善知惡，未始不同也。但佛地所知者，得善之正路；凡夫所知者，失善之邪路。凡夫得正路之知，與佛之知不異也。正謂以所善非善，故失正路耳。故知凡夫之知，與佛之知不異。由於所知之事異，知不異也。凡夫之所知，不謂所知非善，在於求善而至於不善。若積此求善之心，會得歸善之路，或得路則至於佛也。此眾生之為佛性，實在其知性常傳也。


△六道相續作佛義──沈約


一切種智，與五道六趣眾生，共有受知之分，無分異也。問曰：“受知非知耶？”答曰：“非也。”問：“此以何為體？”答曰：“相續不滅是也。相續不滅，所以能受知，若今生陶練之功漸積，則來果所識之理轉精。轉精之知，來應以至於佛，而不斷不絕也。若今生無明，則來果所識轉暗。轉暗之知，亦來應以至於六趣也。受知之具，隨緣受知，知之美惡，不關此受知之具也。”問曰：“知非知，既聞命矣。受知受知，自是相續不滅知，自然因緣中來，與此受知之具，從理而相關。”答曰：“有此相續不滅，自然因果中來。有因有果，何得無善無惡乎？”


△因緣義──沈約


凡含靈之性，莫不樂生。求生之路，參差不一。一念流遷，塗徑各異；一念之間，眾緣互起。一因一果，內有差忒。好生之性，萬品斯同，自然所稟，非由緣立。固知樂生非因緣，因緣非樂生也。雖復俱宅形骸，而各是一物。一念既召眾緣，眾緣各隨念起。善惡二念，誠有不同，俱資外助，事由一揆。譬諸非水非土，穀牙不生。因緣性識，其本既異，因果不惑，雖則必然，善惡獨起，亦有受礙。雖獨起，起便成因，內因外緣，實由乎此。


△形神論──沈約


凡人一念之時，七尺不復關所念之地。凡人一念，聖人則無念不盡。聖人無已，七尺本自若空，以若空之七尺，總無不盡之萬念，故能與凡夫異也。凡人一念，忘彼七尺之時，則目廢於視，足廢於踐。當其忘目忘足，與夫無目無足，亦何以異哉？凡人之暫無，本實有無。未轉瞬有已隨之，念與形乖則暫忘，念與心謝則復合。念在七尺之一處，則他處與異人同，則與非我不異。但凡人之暫無，其無甚促；聖人長無，其無甚遠。凡之與聖，其路本同，一念而暫忘，則是凡品；萬念而都忘，則是大聖。以此為言，則形神幾乎？惑人疑因果相主，毫分不差，善惡之來，皆有定業；而六度所修，咸資力致。若修此力，致復有前因，因熟果成，自相感召。則力致之功，不復得立，六度所修，幾於廢矣！釋迦邁九劫，勇猛所成，勇猛之因，定於無始，本不資九，安得稱起？餘以為因果情照，本是二物，先有情照，卻有因果。情照既動，而因果隨之；未有情照，因果何托？因識二塗，用合本異，其本既異，厥體不同。情照別起，於理非礙，六度九劫，差不足疑也。


△神不滅論──沈約


含生之類，識鑒相懸，等級參差，千累萬遝。昆蟲則不逮飛禽，飛禽則不逮犬馬，昺明昭著，不得謂之不然。又人品以上，賢愚殊性，不相窺涉，不相曉解。燕北越南，未足匹。其愚者則不辨菽麥，悖者則不知愛敬。自斯以上，性識漸弘。班固九品，曾未概其萬一。何者？賢之與愚，蓋由知與不知也。愚者所知則少，賢者所知則多。而萬物交加，群方緬曠，情性曉昧，理趣深玄。由其塗求其理，既有曉昧之異，遂成高下之差。自此相傾，品級彌峻。窮其原本，盡其宗極，互相推仰，應有所窮。其路既窮，無微不盡，又不得謂不然也。且五情各有分域，耳目各有司存，心運則形忘，目用則耳廢。何則？情靈淺弱，心慮雜擾，一念而兼，無由可至。既不能兼，紛糾遞襲，一念未成，他端互起。互起眾端，復同前矣。不相兼之由，由於淺惑，惑淺為病，病於滯有。不淺不惑，出於兼忘。以此兼忘，得此兼照。自凡夫至於正覺，始惑於不惑，不兼至能兼，又不得謂不然也。又昆蟲夭促，含靈靡二，或朝生夕殞，或不識春秋，自斯而進，修短不一。既有其短，豈得無長？虛用損年，善攝增壽，善而又善，焉得無之？又不得謂之不然也。生既可夭，則壽可無夭，夭既無矣，則生不可極。形神之別，斯既然矣。然形既可養，神寧獨異？神妙形粗，較然有辨。養形可至不朽，養神安得有窮？養神不窮，不生不滅，始末相校，豈無其人？自凡及聖，含靈義等。但事有精粗，故人有凡聖。聖既長存，在凡獨滅，本同末異，義不兼通。大聖貽訓，豈惑斯哉？


△難范縝神滅論──沈約


來論：形即是神，神即是形。又：人體是一，故神不得二。若如雅論，此二物不得相離。則七竅百體，無處非神矣。七竅之用既異，百體所營不一，神亦隨事而應，則其名亦應，隨事而改。神者對形之名，而形中之形，各有其用。則應神中之神，亦應各有其名矣。今舉形則有四肢百體之異，屈申聽受之別，各有其名，各有其用。言神惟有一名，而用分百體，此深所未了也。若形與神對，片不可差。何則？形之名多，神之名寡也。


若如來論，七尺之神，神則無處非形，形則無處非神矣。刀則惟刃是利，非刃則不受利名。故刀是舉體之稱，利是一處之目。刀之與利，既不同矣。形之與神，豈可妄合耶？


又昔日之刀，今鑄為劍，劍利即是刀利，而刀形非劍形，於利之用弗改，而質之形已移。與夫前生為甲，後生為丙，天人之道或異，往識之神猶傳。與夫劍之為刀，刀之為劍，有何異哉？


又一刀之質，分為二刀，形已分矣，而各有其利。今取一牛之身而割之為兩，則飲齕之生即謝，任重之用不分。又何得以刀之與利，譬形之與神耶？來論謂：刀之與利，即形之有神，刀則舉體是一利，形則舉體是一神。神用於體，則有耳目手足之別；手之用不為足用，耳之用不為眼用。而利之為用，無所不可，亦可斷蛟蛇，亦可截鴻雁。非一處偏可割東陵之瓜；一處偏可割南山之竹。


若謂利之為用，亦可得分，則足可以執物。眼可以聽聲矣，若謂刀背亦有利，兩邊亦有利，但未鍛而銛之耳。利若遍施四方，則利體無處復立。形方形直，並不得施利。利之為用，正在一邊。毫毛處耳，神之與形，舉體若合，又安得同乎？刀若舉體是利，神用隨體則分。若使刀之與利，其理若一，則胛下亦可安眼，背上亦可施鼻。可乎？不可也。


若以此譬為盡耶？則不盡。若謂本不盡耶，則不可以為譬也。若形即是神，神即是形，二者相資，理無偏謝。則身亡之日，形亦應消。而今有知之神亡，無知之形在，此則神本非形，形本非神，又不可得強令如一也。


若謂總百體之質謂之形，總百體之用謂之神。今百體各有其分，則眼是眼形，耳是耳形，眼形非耳形，耳形非眼形；則神亦隨百體而分，則眼有眼神，耳有耳神，耳神非眼神，眼神非耳神也。而偏枯之體，其半已謝，已謝之半，事同木石。譬彼僵屍，永年不朽，則此半之神，亦應與此半同滅。半神既滅，半體猶存。形神俱謝，彌所駭惕。若夫二負之屍，經億載而不毀，單開之體，尚餘質於羅浮。神形若合，則此二士，不應神滅而形存也。


來論又：而生者，而滅者；漸而生者，漸而滅者。請借子之衝，以攻子之城。漸而滅，謂死者之形骸，始乎無知，而至於朽爛也。若然，則形之與神，本為一物。形既病矣，神亦告病，形既謝矣，神亦謝。漸之為用，應與形俱，形始亡未朽為漸；神獨不得以始末為漸耶？


來論又：生者之形，骸變為死者之骨骼。案如來論，生之神明，生之形骸，既化為骨骼矣。則生之神明，獨不隨形而化乎？若附形而化，則應與形同體，若形骸即是骨骼，則死之神明，不得異生之神明矣。向所謂死，定自未死也。若形骸非骨骼，則生神化為死神；生神化為死神，即是三世。安謂其不滅哉？神若隨形，形既無知矣。形既無知，神本無質，無知便是神亡，神亡而形在，又不經通。


若形雖無知，神尚有知，形神既不得異，則向之死形，翻復非枯木矣。


△因緣無性論（序）──陳沙門釋真觀


泉亭令德，有朱三議者，非唯外學通敏，亦是內信淵明。常自心重大乘，口誦般若，忽著《自然》之論，便成有性之執。或是示同邪見，或是實起倒心，交復有損正真，過傷至道。聊裁後論，以袪彼執，雖復辭無足采，而理或可觀。若與餘同志，希共詳覽也。


△性法自然論──朱世卿


寓茲先生，喟然歎曰：“夫萬法萬性，皆自然之理也。夫惟自然，故不得而遷貿矣。故善人雖知善之不足憑也，善人終不能一時而為惡；惡人復以惡之不足誡也，惡人亦不能須臾而為善。又體仁者不自知其為善，體愚者不自覺其為惡，皆自然而然也。”坐右之賓、假是大夫忽然作色而謂曰：“固哉先生之說也。違大道而謬聖人之言！”先生曰：“大道誰主？聖人何言？”大夫曰：“大道無主，而無所不主；聖人無言，而無所不言。”先生曰：“請言其所言，言性命之所由致乎？請說其所主，主善惡之報應乎？”大夫曰：“何為其不然也？蓋天地扶大道之功以載育，聖人合天地之德以設教，序仁義五德以檢其心，說詩書六藝以訓其業。此聖人之言也。若積善之家，必有餘慶；積不善之家，必有餘殃。故曰‘聖人無親，常與善人’。六極序而降行懲，五福陳而善心勸。三世為將睹覆敗之權，七葉修善，有興隆之性。陳賞寵而不侯，邴昌疏而紹國，斯道家之效也。何先生言皆自然之理，而不可遷貿者哉？”先生笑而應曰：“世所謂捋繩之人，繩盡而不知遷，若大夫之徒是也。敬課管陋，為吾子陳之。蓋二儀著而六子施，百姓育而五材用，用此句者，隔萬法而盡然焉。人為生最耿，膺自然之秀氣，稟妍媸盈減之質，懷哀樂喜怒之情，挺窮達修短之命，封愚智善惡之性。夫哀樂喜怒，伏之於情，感物而動；窮達修短，藏之於命，事至而後明；妍蚩盈減，著之於形，有生而表見。愚智善惡，封之於性，觸用而顯徹。此八句者，總人事而竭焉，皆由自然之數，無有造為之者。夫有造為之者必勞，有出入之者必漏，有酬酢之者必謬。此三者，非造物之功也。故《墨子》曰：‘使造化三年成一葉，天下之葉少哉。’蓋聖人設權巧以成教，借事似以勸威，見強勇之暴寡怯也。懼刑戮之弗禁，乃陳禍淫之威，傷敦善之不勸也，知性命之不可易，序福善以獎之，故聽其言也，似若勿爽；征其事也，萬不一驗。子以本枝繁植，斯履道之所致；蒸嚐莫主，由遺行之所招；身居逸樂，為善士之明報；體事窮苦，是惡人之顯戮。孫叔少不埋蛇，長無令尹之貴；邴吉前無陰德，終闕丞相之尊。若然，則天道以重華文命，答鯀叟之極愚；以商均、丹朱，酬堯舜之至聖。太伯三世無玩兵之咎，而假嗣於仲虞；漢祖七葉不聞篤善之行，遂造配天之業。箕稱享用五福，身抱夷滅之痛；孔慶鍾積善，躬事旅人之悲；顏冠七十之上，有不秀之旨；冉在四科之初，致斯人之歎。而商臣累王荊南，冒頓世居塞北，首山無解顏之鬼，汨水有抱怨之魂。康成以姓改鄉，不濟小聖之禍；王褒哀變隴木，適受非妄之災。二生居衛，乘舟之痛誰罪？三仁在亳，剖心之酷何辜？若乃側近邦畿，密邇世代，非墳籍所載，在耳目之前者，至有腹藏孟門之險，心庫豺虺之毒，役慮唯以害他為念，行己必用利我為先，錐刀推其尖銳，谿壑訝其難滿，而則百兩外榮，千鍾內實，優偃綺羅，坐列甘膩，鳴金綰玉，富逸終身。自有懷白璧而為衿，瑩明珠而成性，心不能行啟蟄之殺，手不忍折方長之條，懷殊材而莫采，蓄美志而誰眄。偏糅於冗雜之中，見底於鄉閭之末，抱饑寒而溘死，與麋鹿而共埋，享嘗寂寞，孀孩無寄，名字不聞，湮沈電滅。如斯可恨，豈一人哉！是知桀、蹠之凶殘，無懼來禍之將及；閔、曾之篤行，勿擬後慶之當臻。故鶡冠子曰：‘夫命者，自然者也，賢者未必得之，不肖者亦未必失之。’斯之謂矣。”


大夫曰：“若子引百家之言，則《列子》之為名者必廉，廉斯貧；為名者必讓，讓斯賤。若然者，則貧賤者，立名之士，所營而至也；則富貴者，貪競之徒，所求而得也。何名自然之數哉？”先生曰：“此乃一隅之說，非周於理者也。夫富貴自有貪競，富貴非貪競所能得；貧賤自有廉讓，貧賤非廉讓所欲邀。自有富貴而非貪求，貧賤而不廉讓。且子罕言命，道藉人弘，故性命之理，先聖之所憚說；善惡報應，天道有常而關哉。譬如溫風轉華，寒飆揚雪，有委溲糞之下，有參玉階之上。風颷無心於厚薄，而華霰有穢淨之殊途。天道無心於愛憎，而性命有窮通之異術。子聞於公待封而封至，嚴母望喪而喪及，若見善人，便言其後必昌，若睹惡人，便言其後必亡；此猶終身守株而冀狡兔之更獲耳。”大夫於是斂容而謝曰：“若僕者所執，偏述而昧通途，守狹近而矢遐曠。今承音旨，渙然蒙啟，譬猶疏蜀伏屍，曆萬古而忽悟；中山沈醉，未千朝而遽醒。請事斯語，以銘諸紳。”


或問曰：“朱子托憑虛之談，暢方寸之底，論情指事，深有趣焉。但詳之先典，有所未達。夫人哀樂喜怒之情，苞善惡之性，資待之方不足，於是爭奪之事斯興。才識均者，不能相御，天生仁聖，實使司牧；樂者聖人之所作，禮者先王之所制。三千之儀以檢其跡，五音之和以導其心，設爵以勸善，懸刑以懲惡，纖毫不漏，酬酢如響。玉帛乎，非無為所薦，鼓鍾斯合，豈自然而諧？千科滿目，靡非力用所構，百貫參差，悉由智思而造。吾子湯、武之臣隸，周、孔之學徒，出入戶牖，伏膺名教，而善人知善之不足憑也，惡人知惡之不足誡也，善不能招慶，禍不能報惡，是何背理之談也！且翱翔蠕動，猶知去就，況人為最靈，而同一自然之物，此豈高厚之詩，何取譬之非類？情所未達，敬待清酬。”答曰：“昔盧敖北遭荒土，自傷足跡之未曠；河宗東窺溟海，方歎秋水之不多。吾子習近成性，未易可與談遠大者也。今子以屈申俯仰，心慮所為；雕鏤剪琢，身手所作。禮樂者，聖人之所作；聖人者，天地之所生。請為吾子近取諸身，則可以遠通諸物。子以耳聞、眼見、足蹈、手握、意謂，孰使之然？身有屙疾、冷熱，皆不自知，哀樂喜怒，興廢安在？何地有識者，自知識之所在者乎？有智者自知智之所存者乎？若識遍身中，傷身則識裂，若智隨事起，事謝則智滅。果識不知識，智不知智，於是推近以達遠，觸類而長之，故知禮樂不自知其所由而制，聖人不自知其所由而生，兩像亦不知其所由而立矣。於是殊形異慮，委積充盈，靜動合散，自生自滅。動靜者，莫有識其主；生滅者，不自曉其根；蓋自然之理著矣。所謂非自然者，乃大自然也。是有為者，乃大無為也。子，天生聖人是使司牧。何故唐虞疊聖，加以五臣？文武重光，益以十亂？豈天道之不能一其終始，將末代貽咎於天地？大舜大堯，非欲生不肖之子；龍逢比幹，豈樂身就誅割？孔子曆聘棲遑，卒執鞭不憚？顏稱回何敢死，終使慈父請車。彼三聖三仁，可謂妙取舍矣。天能令東海亢旱，不如理孝婦之怨，地能使高城復塹，未若救杞梁之殞。故榮落死，生自然定分。若聖與仁，不能自免，深味鄙句，理存顯然。”


△因緣無性論──陳真觀法師


請疑公子致言於通敏先生曰：“夫二儀始判，則庶類是依；七曜既懸，則兆民斯仰。但生前死後，係象之所未明；古往今來，賢聖於焉莫究。而希玄君子，互騁鑽求，慕理名人，競加穿鑿，寓茲所說，則盛辨自然；假氏所明，則高陳報應。雖自然鋒鏑，克勝於前，報應幹戈，敗績於後；而愚心難啟，暗識易迷，二理交加，未知孰是？”通敏先生乃抵掌而對曰：“省二君之清論，實各擅於偏隅，自然則依傍於老、莊，報應則祖述於周、孔，可謂楚則已失而齊亦未為得也。今為吾子揚搉而陳之。夫三墳五典，善惡之理未彰；八索九丘，幽明之路猶擁。況復漆園傲吏，恍忽狂生，獨稱造化之宗，偏據自然之性，乃為一時之矯俗，非關契理之玄謀。今請問：自然之本，為何所趣？有因果耶？無因果乎？若謂自然尚論因果，則事同矛盾，兩言相食，愚人所笑，智者所悲，直置已傾，不煩多難。若謂永無報應，頓絕因果，則君臣父子，斯道不行。仁義孝慈，此言何用？便當造惡招慶，為善致殃，亦應鑽火得冰，種豆生麥。未見聲和響戾，形曲影端者也。若以放勳上聖而誕育於丹朱；重華至德而出生於瞽叟，便為自然而然者，竊為足下不取焉。夫至親之道，乃曰天性，而各隨行業，曾不相關。堯、舜樹德於往生，故稟茲靈智，瞽叟興惡乎前世，故致此頑嚚。而復共結重緣，還相影發，乃欲因凡顯聖，以智化愚。若無瞽叟之凶，豈知克諧之美？自非放勳之聖，誰化慢遊之惡？故阿難、調達，並為世尊之弟；羅睺、善星，同是如來之胤。而阿難常親給侍，調達每興害逆，羅睺則護珠莫犯，善星則破器難收。以此而觀，諒可知矣。若各有自性，不可遷貿者，此殊不然。至如鷹化為鳩，本心頓盡；橘變成枳，前味永消。昔富今貧，定性之理難奪；先貴後賤，賦命之言何在？呂望屠牛之士，終享太師；伊尹負鼎之人，卒登丞相；戴淵四鄰所患，後著高名；周處三害之端，晚稱令德。闍王無間之罪，翻然改圖；育王莫大之愆，忽能尊善，若依自性之理，豈容得有斯義？善人唯應修善，不可片時起惡；惡人恒自起惡，無容一念生善。是則榮枯寵辱，皆守必然；愚智尊卑，永無悛革。豈其然乎？決不然也。又若以修德之人翻感憂戚，行善之者反致沈淪，以為自然之命，亦不然也。若行善而望報，去善更遙；修德以邀名，離德逾遠。若必挺圭璋之性，懷琬琰之心，本無意於名聞，曾不欣乎富貴，而英聲必孱，雅慶方臻。或可未值知音，便同散木；不逢別玉，遂等沈泥；暫且龍潛無虧，鳳德豈容？區區於天壤，擾擾於世間，自可固窮，無煩殞獲。至如太伯高讓而流芳千祀，仲尼窮厄而傳名萬代。顏稱早世，特是命業不長；冉致斯疾，當由病因未斷；二子伏誅，彌顯衛、靈之惡；三仁受戮，方見殷、紂之愆。首山之餓，不免求名之責；汨水之沉，尚貽懷怨之咎。且夫決定之業，非神力之所救，必應受報。豈聖智而能禳？並起昔因，非今造也。若謂屠割為務，而永壽百齡；盜竊居懷，而豐財巨億。以為定性而然者，亦所未喻也。斯由曩生片善，感此命財；今世重殃，未招果報。以其為罪既大，受苦宜多，所以且緩其誅，宜縱其惡，一朝禍盈釁積，則便覆巢碎卵，長歸鬲子泥犁，永處無間地獄。故《書》：‘惡不積，無以滅身。’此之謂矣。亦有見招果報，事接見聞，至如王莽篡逆則懸首斬台，董卓凶殘則曝屍都市；晉侯殺趙朔，感陷廁之悲；齊主害彭生，有墜車之痛，夏祚顛覆，桀之罪也；殷宗殄喪，紂之過焉。故知因果之義，陸離難準，業報之理，參差不定，所謂生報、現報，及後報也。”


請疑公子曰：“若以自然之計，於義不可，則報應之辨，在言為得。而前旨復，二君所述，皆非契理。未知此意，可得而聞耶？”


通敏先生曰：“子既殷勤屢請，餘亦僶俛相答，但自省庸陋，未申其要妙耳。尋法本非有，非有則無生；理自非無，非無則無滅。無生無滅，諸法安在？非有非無，萬物何寄？蕩乎清淨，推求之路斯斷；夷然平等，取舍之徑無從。豈有報應之理可求，善惡之想可得？直以凡品眾生，未了斯致，故橫興諍論，強生分別。所謂渴人逐焰，水在河池，眼病見華，空曾無樹。但為引接近情，祛其重惑，微示因果，略顯業緣，使定性執除，自然見弭。若達乎正理，悟此真法，亦復何所而有，何所而無哉！”於是二三君子，相視心驚，欣然領悟。退席敬伏而言曰：“今者可謂朝聞夕死，虛往實歸，積滯皆傾，等秋風之落葉；繁疑並散，譬春日之銷冰。謹當共舍前迷，同遵後業矣。”


△北齊三部一切經願文──魏收


三有分區，四生稟性，共遊火宅，俱淪欲海。所以法王當洲渚之運，覺者應車乘之期。導彼沈迷，歸茲勝地。自寶雲西映，法河東瀉，甘露橫流，隨風感授。皇家統天，尊道崇法，拔群品於有待，驅眾生於不二，所以刻檀作繢，構石雕金，遍於萬國，塵沙數等。復詔司存，有事緇素，精誠逾於皮骨，句偈盡於龍宮。金口所宣，總勒繕寫，各有三部，合若干卷。用此功德，心若虛空，以平等施，無思不洽。藉我願力，同登上果。


△周經藏願文──王褒


年月日某和南。蓋聞九河疏跡，策縕靈丘，四徹中繩，書藏群玉。亦有青丘、紫府、三皇、刻石之文，綠檢、黃繩、六甲、靈飛之字，豈若如來秘藏，譬彼明珠；諸佛所師，同夫淨鏡！鹿苑四諦之法，尼園八犍之文，香山巨力，豈能負？以歲在昭陽，龍集天井，奉為。奉造一切經藏，始乎生滅之教，訖於泥洹之說。論議希有，短偈長行，青首銀函，玄文玉匣。淩陽餌藥，止觀仙字，關尹望氣，裁受玄言。未有龍樹利根，看題不遍，斯陀淺行，同座未聞。盡天竺之音，窮貝多之葉；灰分八國，文徙罽賓，石盡六銖，書還大海。仰願過去神靈，乘茲道力，得無生忍，具足威儀。又願國祚遐長，臣民休慶，四方內附，萬福現前；六趣怨親，同登正覺。


△寶台經藏願文──隋煬帝


菩薩戒弟子楊廣和南。仰惟如來應世，聲教被物，殷勤微密，結集法藏。帝釋輪王，既被付囑；菩薩聲聞，得楊大化；度脫無量，以迄於今。至尊拯溺，百王混一，四海平陳之日，道俗無虧；而東南愚民，餘熸相煽，爰受廟略，重清海濱，役不勞師以時寧。復深慮靈像尊經，多同煨燼，結鬘繩墨，湮滅溝渠，是以遠命眾軍，隨方收聚。未及期月，輕舟總至，乃命學司依名次錄，並延道場。義府覃思，澄明所由，用意推比，多得本類。莊嚴修葺，其舊惟新，寶台四藏，將十萬軸。因發弘誓，永事流通，仍書願文，悉連卷後。頻屬朝覲，著功始畢，今止寶台正藏，親躬受持。其次藏以下，則慧日法雲道場，日嚴弘善靈刹。此外京都寺塔，諸方精舍，而梵宮互有小大，僧徒亦各眾寡。並隨經部多少斟酌分付。授者既其懇至，受者亦宜殷重；長存法本，遠布達摩，必欲傳文來入寺寫，勿使零落，兩失無作。前佛後佛，諒同金口，即教當教，寧殊玉諜？須彌山上，眾聖共持，金剛海底，天龍盡護。散在閻浮，亦復如是。追念繕造之者，厥誠至隆，心手勤到，何量功德！舍撤淨財，豈可稱計？所資甘雨，用沃焦芽，能生諸佛，本是般若。人能弘道，非道弘人，恕己深思，即是自為。今陳此意，乃似執著，若不開警，則不深固。自行化他，備在經律，顧循菲識，誠愧通方。因果相推，何殊眼見？豈不知獨善？且最勝無為第一樂，內典法奧，自開眾僧，何事區區，橫相負荷？但慶憑宿植，生長王宮，謁陛趨庭，勖存遠大。出受藩寄，每用祇兢。非唯禮樂政刑，一遵成旨，而舟航運出，彌奉弗墜，無容棄稷卨而同園綺，變菩薩而作聲聞。越用乖方，既其不可篤信，受付竊敢當仁。然五種法師，俱得六根清淨，而如說修行，涅槃最近。徒守經律，不依佛戒，口便說空，心滯於有。無上醫王，隨病逗藥，開乳含酥，為方既異，甜冷苦熱，取療亦殊。譬前後教門，別赴機性，根莖枝葉，受潤終齊。總會津梁，無不入道，猶如問孝問仁，孔酬雖別；治身治國，老意無乖。殊途同歸，一致百慮，內外相融，義同泯合。何處有學毗曇而不成聖，執黎耶即能悟真？師子嚴鎧，反貽毀於蠃貝；象足至底，翻取誚於蜂房。心同劍戟，諍逾水火，經意論意，都不如斯，通經通論，何因若此？恐施甘露，更成毒藥，儻均味海，則致醍醐聖御。紺寶天飛，金輪雲動，納萬善於仁壽，總一乘於普會。開發含識，濟度群生，今所傳經，遍於宇內。眾聖潛力，必運他方，共登菩提，早證常樂，則是弟子之申順弘誓。於無窮平等，坦然通遣。唱白：達識體之念，隨喜也。


△請御制經序表──唐釋玄奘


沙門玄奘言：奘以貞觀元年，往遊西域，求如來之秘藏，尋釋迦之遺旨。總獲六百五十七部，並以載於白馬，以貞觀十八年，方還京邑。尋蒙敕旨，令於弘福道場披尋翻譯，今已翻出《菩薩藏》等經。伏願垂恩，以為經序，惟希敕旨，方布中夏。並撰《西域傳》一部，總二十四卷。謹令舍人李敬一以將恭進。無任悚息之至，謹奉表以聞，謹言。


△敕答玄奘法師前表敕


省書具悉來旨。法師夙標高志，行出塵表，泛寶舟而登彼岸，搜妙道而辟法門，弘闡大猷，蕩滌眾罪。是故慈雲欲卷，舒之而蔭四空；慧日將昏，朗之而照八極。舒朗之者，其惟法師乎？朕學淺心拙，在物猶迷，況佛教幽微，豈能仰測？請為經題者，非己所聞。又：新撰《西域記》者，當自披覽（敕奘上重請經題序啟本闕）。


△三藏聖教序──唐太宗文皇帝


蓋聞二儀有像，顯覆載以含生；四時無形，潛寒暑以化物。是以窺天鑒地，庸愚皆識其端；明陰洞陽，賢哲罕窮其數。然而天地包乎陰陽而易識者，以其有像也。陰陽處乎天地而難窮者，以其無形也。故知像顯可征，雖愚不惑，形潛莫睹，在智猶迷。況乎佛道崇虛，乘幽控寂，弘濟萬品，典御十方，舉威靈而無上，抑神力而無下。大之則彌於宇宙，細之則攝於毫厘；無滅無生，曆千劫而不古；若隱若顯，運百福而長今。妙道凝玄，遵之莫知其際；法流湛寂，挹之莫測其源。故知蠢蠢凡愚，區區庸鄙，投其旨趣，能無疑惑者哉？然則大教之興，基於西土，騰漢庭而皎夢，照東域而流慈。昔者，分形分跡之時，言未馳而成化；當常現常之世，民仰德而知尊。及乎晦影歸真，遷儀越世，金容掩色，不鏡三千之光；麗象開圖，空端四八之相。於是微言廣被，拯含類於三途；遺訓遐宣，導群生於十地。然而真教難仰，莫能一其指歸；曲學易遵，邪正於焉紛糾。所以空有之論，或習俗而是非。大小之乘，乍沿時而隆替。有玄奘法師者，沙門之領袖也。幼懷貞敏，早悟三空之心；長契神情，先包四忍之行。松風水月，未足比其清華；仙露明珠，詎能方其朗潤？故以智通無累，神測未形，超六塵而迥出，隻千古而無對。凝心內境，悲正法之陵遲；棲慮玄門，慨深文之訛謬。思欲分條析理，廣彼前聞，截偽續真，開茲後學。是以翹心淨土，往遊西域，乘危遊邁，杖策孤征。積雪晨飛，途間失地，驚砂夕起，空外迷天，萬里山川，撥煙霞而進影；百重寒暑，躡霜雨而前蹤。誠重勞輕，求深願達，周遊西宇，十有七年。窮曆道邦，詢求正教，雙林八水，味道餐風；鹿苑鷲峰，瞻奇仰異，承至言於先聖，受真教於上賢。探賾妙門，精窮奧業，一乘五律之道，馳驟於心田；八藏三篋之文，波濤於口海。爰自所曆之國，總將三藏要文，凡六百五十七部。譯布中夏，宣揚勝業，引慈雲於西極，注法雨於東陲。聖教缺而復全，蒼生罪而還福，濕火宅之乾焰，共拔迷途；朗愛水之昏波，同臻彼岸。是知惡因業墜，善以緣升，升墜之端，唯人所托。譬夫桂生高嶺，零露方得泫其華；蓮出淥波，飛塵不能汙其葉。非蓮性自潔，而桂質本貞。良由所附者高，則微物不能累；所憑者淨，則濁類不能沾。夫以卉木無知，猶資善而成善；況乎人倫有識，不緣慶而求慶？方冀茲經流施，將日月而無窮；斯福遐敷，與乾坤而永大。


△謝敕齎經序啟──唐釋玄奘


沙門玄奘言：竊聞六爻探賾，局於生滅之場；百物正名，未涉真如之境。猶且遠征羲冊，睹奧不測其神；遐想軒圖，曆選並歸其美。伏惟皇帝陛下，玉台降質，金輪御天，廓先王之九州，掩百千之日月，斥列代之區域，納恒沙之法界。遂使給園精舍，並入堤封，貝葉靈文，咸歸冊府。玄奘往因振錫，聊謁崛山，經途萬里，怙天威如咫尺；匪乘千葉，詣雙林如食頃。搜揚三藏，盡龍宮之所儲；研究一乘，窮鷲嶺之遺旨。並以載乎白馬，來獻紫宸。尋蒙下詔賜使翻譯，玄奘識乖龍樹，謬忝傳燈之榮，才異馬鳴，深愧瀉瓶之敏。所譯經論，紕舛尤多。遂荷天恩，留神構序，文超象係之表，若聚日之放千光；理括眾妙之門，同法雲之濡百草。一音演說，億劫罕逢，無以微生，親承梵響，踴躍歡喜，如聞受記。無任忻荷之極。謹奉表詣闕，陳謝以聞。謹言。


△敕答謝啟──唐太宗


朕才謝圭璋，言慚博達。至於內典，尤所未間。昨制序文，深為鄙拙。惟恐穢翰墨於金簡，標瓦礫於珠林。忽得來書，謬承褒讚，循環省慮，彌益厚顏。善不足稱，空勞致謝。


△述三藏聖教序──唐高宗皇帝


夫顯揚正教，非智無以廣其文；崇闡微言，非賢莫能定其旨。蓋真如聖教者，諸法之玄宗，眾經之軌躅也。綜括宏遠，奧旨遐深，極空有之精微，體生滅之機要。詞茂道曠，尋之者不究其源；文顯義幽，履之者莫測其際。故知聖慈所被，業無善而不臻；妙化所敷，緣無惡而不剪。開法網之綱紀，弘六度之正教，拯群有之塗炭，啟三藏之秘扃。是以名無翼而長飛，道無根而永固，道名流慶，曆遂古而鎮常；赴感應身，經塵劫而不朽。晨鍾夕梵，交二音於鷲峰；慧日法流，轉雙輪於鹿苑。排空寶蓋，接祥雲而共飛；莊野春林，與天花而合彩。伏惟皇帝陛下，上玄資福，垂拱而治八荒；德被黔黎，斂衽而朝萬國。恩加朽骨，石室歸貝葉之文；澤及昆蟲，金匱流梵說之偈。遂使阿耨達水，通神甸之八川，耆闍崛山，接嵩華之翠嶺。竊以法性凝寂，靡歸心而不通；智地玄奧，感懇誠而遂顯。豈謂重昏之夜，燭慧炬之光，火宅之朝，降法雨之澤。於是百川異流，同會於海，萬區分義，總成乎實。豈與湯武校其優劣，堯舜比其聖德者哉！玄奘法師者，夙懷聰令，立志夷簡，神清齠齔之年，體拔浮華之世。凝情定室，匿跡幽岩，棲息三禪，巡遊十地。超六塵之境，獨步迦維；會一乘之旨，隨機化物。以中華之無質，尋印度之真文。遠涉恒河，終期滿字，頻登雪嶺，更獲半珠。問道往還，十有七載。備通釋典，利物為心。以貞觀十九年二月六日，奉敕於弘福寺，翻譯聖教要文。凡六百五十七部，引大海之法流，洗塵勞而不竭，傳智燈之長焰，皎幽暗而恒明。自非久植勝緣，何以顯揚斯旨？所謂法相常住，齊三光之明，我皇福臻，同二儀之固。伏見御制《眾經序》，照古騰今，理含金石之聲，文抱風雲之潤。治輒以輕塵足嶽，墜露添流。略舉大綱，以為斯記。


△皇太子答沙門玄奘謝聖教序書


治素無才學，性不聰敏。內典諸文，殊未觀覽。所作論序，鄙拙尤繁。忽見來書，褒揚讚述，撫躬自省，慚悚交並。勞師遠臻，深以為愧。


△金剛般若經注序──唐褚亮


若夫大塊均形，役智從物，情因習改，性與慮遷。然則達鑒窮覽，皎乎先覺，照慧炬以出重昏，拔愛河而升彼岸。與夫輪轉萬劫，蓋染六塵，流遁以徇無涯，踳駁而趨捷徑，豈同日而言也。穎川庾初孫早弘篤信，以為般若所明，歸於正道，顯大乘之名相，標不住之宗極，出乎心慮之表，絕於言象之外。是以結髮受持，多曆年所。雖妙音演說，成誦不虧，而靈源邃湛，或有未悟。嗟迷方之弗遠，眷砥途而太息。屬有慧淨法師，博通奧義，辯同炙絪，理究連還。庾生入室研幾，伏膺善誘。乘此誓願，仍求注述。法師懸鏡忘疲，衢樽自滿，上憑神應之道，傍盡心機之用，敷暢微言，宣揚至理。曩日舊疑，渙焉冰釋；今茲妙義，朗若霞開。為像法之梁棟，變群生之耳目，詞鋒秀上，映鷲嶽而相高；言泉激壯，赴龍宮而競遠。且夫釋教西興，道源東注，世閱賢智，才兼優洽，精該睿旨，罕見其人。今則妙門重闡，籍甚當世。想此玄宗，鬱為稱首，歲唯閹茂，始創懷袖。月躔仲呂，爰茲絕筆。緇俗攸仰，軒蓋成陰，扣鍾隨其小大，鳴劍發其光彩。一時學侶，專門受業，同涉波瀾，遞相傳授。方且顧蔑林遠，俯視安生，獨步高衢，對揚正法。遼東真本，望懸金而不刊；指南所寄，藏群玉而無朽。豈不盛哉，豈不盛哉！


△金剛般若經集注序──司元大夫隴西李儼字仲思撰


夫以觀鳥垂文，振宏規於八體，泣麟敷典，渙洪波於九流。循其轍者，不逾乎寰域，涉其源者，僅歸乎仁義。孰若至聖乘時，能仁昭法，剖秋毫於十地，總沙界而詮道，釋春冰於一乘，冠塵劫而流化。若乃是相非相，是空非空，窅乎不測，廓焉無象。假名言以立體，包權實而為用；窮不照之照，引重昏於夢境。運無知之知，導群迷於朽宅，究其實相，則般若為之宗矣。自真容西謝，像教東流，香城徒築於綿區，寶台移構於中壤。鱗萃羽集者，咸徇其法，雲褰霧廓，法已悟其真。至矣哉！無得而稱也。然此梵本，至秦弘始，有羅什三藏，於長安城創譯一本，名《舍衛國》。暨於後魏宣武之世，有《流支三藏》，於洛陽城重翻一本，名《舍婆提》。江南梁末，有《真諦三藏》，又翻一本，名《祇樹林》。隋初開皇，有《佛陀耶舍三藏》，又翻一本，名《祇陀林》。大唐有《玄奘三藏》，又翻一本，名《誓多林》。雖分軫揚鏕，同歸至極，而筌詞析義，頗亦殊途。然流支翻者，兼帶《天親釋論》三卷，又翻《金剛仙論》十卷。隋初耶舍又翻無著《釋論》兩卷。比校三論，文義大同。然新則理隱而文略，舊則工顯而義周。兼有秦世羅什，晉室謝靈運，隋代曇琛，皇朝慧淨法師等，並器業韶茂，博雅洽聞，耽味茲典，俱為注釋；研考秘賾，咸騁異義。時有長安西明寺釋道世法師，字玄惲。德鏡玄流，道資素蓄，伏膺聖教，雅好斯文。以解詁多門，尋核勞止，未若參綜厥美，一以貫之。爰掇諸家而為集注，開題科簡，同銘斯部，勒成三卷，號為《集注般若》。兼出《義疏》三卷，《玄義》兩卷。現行要用，文理周悉，庶使靈山積壤，幹天之峻彌高，巨海納川，浴日之波逾廣。披文者畢窮其理，講導者洞盡其性，學侶無疲於倍功，談客有同於兼采。金口妙義，掩二曜以長懸；玉軸微言，貫三才而靡絕。豈止聲芬鷲嶺，字韞龍宮而已哉！


△與翻經大德等書序（並偈）──太常博士柳宣


歸敬偈：稽首諸佛，願護神威。當陳誠請，罔或尤譏。沈晦未悟，圓覺所歸。久淪愛海，舟楫攸希。異執乖競，和合是依。玄離取有，理絕過違。慢乖八正，戲入百非。取舍同辨，染淨混微。簡金去礫，琢玉裨輝。能仁普鑒，凝慮研幾。契誠大道，孰敢毀誹。諤諤崇德，唯唯浸衰。惟願留聽，庶有發揮。望矜悃悃，垂誨婓婓。


歸敬曰：昔能仁示現王宮，假歿雙樹，微言既暢，至理亦弘。刹土蒙攝受之恩，懷生沾昭蘇之慧。自佛樹西蔭，覺影東臨，漢魏實為濫觴，符姚盛其風彩。自是名僧間出，達士連鑣，慧日長懸，法輪恒馭。開鑿之功，始自騰、顯，弘闡之力，仍資什、安。別有善開遠適羅浮，圖澄近現趙魏。粗言圭角，未可縷陳。莫不辯空有於一乘，論苦集於四諦，假詮明有，終未離於有為；息言明道，方契證於凝寂。猶執玄以求玄，是玄非玄理；因玄以忘玄，或是玄義。雖冥會幽塗，事絕言象，然攝生歸寂，終籍筌蹄。亦既立言，是非鋒起。如彼戰爭，幹戈競發，負者屏氣，勝者先鳴。故尚降魔，制諸外道，自非辯才無畏，答難有方，則物輩喧張，我等恥辱。是故專心適道，一意總持，建立法幢，祇植法鼓。旗鼓既正，則敵者殘摧；法輪既轉，能威不伏。若使望風旗靡，對難含膠，而能闡弘三寶，無有是處，尚藥呂奉御，入空有之門，馳正見之路。聞持擬於昔賢，洞微侔於往哲，其辭辨，其義明，其德真，其行著。已沐八解之流，又悟七覺之分，影響成教，若淨名之詣庵園；聞道必求，猶善才之歸無竭。意在弘宣佛教，立破因明之疏。若其是也，必須然其所長；如其非也，理合指其所短。今現僧徒雲集，並是采石他山，朝野俱聞。呂君請益，莫不側聽，瀉瓶皆望。蕩滌掉悔之源，銷屏疑忿之聚。有太史令李淳風者，聞而進曰：“僕心懷正路，行屬歸依，以實際為大覺玄軀，無為是調御法體。然皎日麗天，實助上玄運用；賢僧闡法，實裨天師妙道。是所信受，是所安心。但不敢以黃葉為金，山雉成鳳；南郭濫吹，淄澠混流耳。或有異議，豈僕心哉，豈僕心哉！”然鶴林已後，歲將二千，正法既過，末法初踐。玄理鬱而不彰，覺道浸將湮落。玄奘法師，頭陀法界，遠達迦維，目擊道樹金流，仍睹七處八會。毗城鷲嶺，身入彼鄉；娑羅寶階，目驗虛實。至如曆覽王舍，檀特恒河，如斯等輩，未易具言也。加之西域名僧，莫不面論波若，東域疑義，悉皆質之彼師。《毗尼》之藏既奉持而不舍，《毗曇》明義亦洞觀而為常。蘇妒路既得之於聲明，耨多羅亦剖斷於疑滯。法無大小，莫不韞之胸懷；理無深淺，悉能決之敏慮。故三藏之名，在震旦之所推定，摩訶之號，乃羅衛之所共稱。名實之際，何可稱道！然呂君學識該博，義理精通。言行樞機，是所詳悉。至於陀羅佛於稟自生知，無礙辯才，寧由伏習？但以因明義隱，所見不同，猶觸象各得其形，共器飯有異色。呂君既已執情道俗，企望指定。秋霜已降，側聽鍾鳴，法雲既敷，雷震希發。但龍象蹴蹋，非驢所堪；猶緇服壺奧，白衣不踐。脫如龍種抗說，無垢釋疑。則芻悉曇，亦優婆能盡，輒附微志，請不為煩。若有滯疑，望諮三藏裁決。以所承稟，傳示四眾，則正道克昌，覆障永絕。紹隆三寶，其在茲乎？過此已往，非復所悉。弟子柳宣白。


△答博士柳宣（並頌）──譯經釋明濬還述頌


於赫大聖，種覺圓明。無幽不察，如響酬聲。弗資延慶，孰悟歸誠。良道可仰，實引迷生。百川邪浪，一味吞並。物有取舍，正匪虧盈。八邪馳銳，四句爭名。飾非濫是，抑重為輕。照日冰散，投珠水清。顯允上德，體道居貞。縱加譽毀，未動遺榮。昂昂令哲，鬱鬱含情。俟諸達觀，定此權衡。聊申悱悱，用簡英英。


還述曰：頃於望表預屬歸敬之詞，其文煥乎，何偉麗也？詳其致誠哉，豈不然歟？悲夫！愛海滔天，邪山概日，封人我者，顛墜其何已？恃慢結者，漂淪而不窮。至於六十二見，爭翳薈而自處，九十五道，競扶服而無歸。如來以本願大悲，忘緣俯應，內圓四智，外顯六通。運十力以伏天魔。飛七辯而摧外道，竭茲愛海；濟稟識於三空，殄彼邪山。驗宵形於八正，指因示果，反本還源。大矣哉！悲智妙用，無德而稱矣。


昔道樹登庸，被聲教於百億；堅林寢跡，振遺烈於三千。自佛日西傾，餘光東照。周感夜隕之瑞，漢通宵夢之征。騰、蘭炳慧炬於前，澄、什嗣傳燈於後。其於譯經弘法，神異濟時，高論降邪，安禪肅物，緝頹綱者接武，維絕細者肩隨。莫不夷夏欽風，幽明翼化，聯華靡替，可略而詳。惟今三藏法師，蘊靈秀出，含章而體一味，瓶瀉以贍五乘。悲去聖之逾遠，憫來教之多闕，緬思圓義，循道以身，心口自謀，形影相吊。振衣擎錫，尋波討源，出玉關而遠遊，指金河而一息。稽疑梵宇，探幽洞微，旋化神州，揚真殄謬。遺筌闕典，大備茲辰，方等圓宗，彌廣前烈。所明勝義，妙絕環中之中；真性真空，極逾方外之外。以有取也，有取喪其真，統無求之；無求蠹其實。拂二邊之跡，忘中道之相，累遣未易洎其深，重空何以臻其極？要矣妙矣！至哉大哉！契之於心，然後以之為法。在心為法，形言為教，法有自明共相，教乃遮詮表詮。粹旨衝宗，豈造次所能颭縷。法師凝神役智，詳正始末；緝熙玄籍，大啟幽關。秘希聲應扣，擊之大小；廓義海納朝，宗之巨細。於是殊方碩德，異域高僧，伏膺問道，蓄疑請益。固已飲河滿腹，莫測其淺深，聆音駭聽，孰知其遠近。至於因明小道，現比蓋微，斯乃指初學之方隅，舉立論之標幟。至若靈樞秘鍵，妙本成功，備諸奧冊，非此所也。呂奉御以風神爽拔，早擅多能，器宇該通，夙彰博物。弋獵開墳之典，鉤深壞壁之書。觸類而長，應諸數術，振風颷於辯囿，光華於翰林；驤首雲中，先鳴日下，五行資其筆削，六位佇其高談。一覽太玄，應問便釋，再尋象戲，立試即成。實晉代茂先，漢朝曼蒨，方今蔑如也。既而翱翔群略，綽有餘功，而能敬慕大乘，夙敦誠信。比因友生戲爾，忽復屬想，因明不以師資，率己穿鑿，比決諸疏，指斥求非，諠議於朝，形於造次。考其志也，固已難加；核其知也，誠為可惑。此論以一卷成部，五紙成卷，研機三疏，向已一周。舉非四十，自無一是。自既無是，而能言是，疏本無非，而能言非。言非不非，言是不是。言是不是，是是而恒非；言非不非，非非而恒是。非非恒是，不為非所非；是是恒非，不為是所是。以茲貶失，致惑病諸，且據生因了因，執一體而亡二義；能了所了，封一名而惑二體。又以宗依宗，體留依去，體以為宗；喻體喻依，去體留依，而為喻。緣斯兩係，妄起多疑，迷極一成，謬生七難。但以鑽窮二論，師已一心，滯文句於上下，誤字音之平去。復以數論為聲論，舉生成為滅成，豈唯差離合之宗因，蓋亦違倒順之前後。又采鄙俚訛韻，以擬梵本，轉音雖廣，援七種而隻當一轉，然非彼七所目，乃是第八呼聲。舛雜乖訛，何從而至。又案勝論立常，極微數乃無窮，體唯極小，復漸和合生諸子，微數則倍減於常，微體又倍增於父母。迄乎終已，體遍大千。究其所窮，數唯成一。呂公所引《易係辭》：“太極生二儀，二儀生四象，四象生八卦，八卦生萬物”。此與彼言異義同。今案太極無形，肇生有象，元資一氣，終成萬物。豈得以多生一而例一生多，引類欲顯博聞，義乖復何所托？設引大例，生義似同，若釋同於邪見，深累如何自免？豈得苟要時譽，混正同邪，非身之仇，奚至於此？凡所紕紊，胡可勝言。特由率己，致斯狼狽，根既不正，枝葉自傾，逐誤生疑，隨疑設難。曲形直影，其可得乎？試舉二三，冀詳大意，深疵繁緒，委答如別。尋夫呂公達鑒，豈孟浪而至此哉？示顯真俗，雲泥難易楚越，因彰佛教，弘遠正法凝深。譬洪爐非掬雪所投，渤氵解豈膠舟能越也。太史令李君者，靈府沈秘，襟期遠邈，專精九數，綜涉六爻，博考圖典，瞻觀雲物，鄙衛宏之失度，陋裨灶之未工，神無滯用，望實斯在。既屬呂公餘論，復致間言。以實際為大覺，玄軀無為是調御法體，此乃信薰修容，有分證稟，自然終不可成。良恐言似而意違，詞近而旨遠，然天師妙道，幸以再斯。且寇氏天師，崔君特馤，共貽伊咎，夫復何言？雖謂不混於淄澠，蓋已自濫金鍮耳。惟公逸宇寥廓，學殫墳素，庇身以仁義，應物以樞機。肅肅焉，汪汪焉，擢勁節以干雲，湛清瀾而鎮地。騰芳文苑，職處儒林，捃摭九疇之宗，研詳二載之說。至於經禮三百，曲禮三千，莫不義符指掌，事如俯拾，樽俎咸推。其準的法度，必待其雌黃，遂令“相鼠”之詩絕聞於野，“魚麗”之詠盈耳於朝。惟名與實，盡善盡美矣。而誠敬之重，稟自夙成，弘護之心，實惟素蓄，屬斯諠議，同恥疚懷。故能投刺含膠，允光大義，非夫才兼內外，照實鄰幾，豈能激揚清濁，濟俗匡真耳。昔什公門下，服道者三千，今此會中，同聽者如市。貧道猥以庸陋，叨廁末筵，雖慶朝聞，然慚夕惕。詳以造疏三德，並是貫達五乘，牆仞罕窺，辭峰難仰。既屬商羊鼓舞，而霈澤必沾，詞雷迅發，恐無暇掩耳。僉議古人曰：一枝可以戢羽，何煩乎鄧林？潢洿足以沈鱗，豈俟於滄海？故不以愚懦垂逼課虛，辭弗獲免，粗陳梗概。雖文不足取，而義或可觀。顧己庸疏，彌增悚恧。指述還答，餘無所申。釋明濬白。


△重請三藏聖教序啟──釋玄奘


伏奉墨敕，猥垂獎喻。祇奉綸言，精守震越，玄奘業行空疏，謬參法侶，幸屬九瀛有截，四海無虞，憑皇靈以遠征，恃國威而訪道。窮遐冒險，雖勵愚誠，纂異懷荒，實資朝化。所獲經論，奉敕翻譯，見成卷軸，未有詮序。伏惟陛下睿思雲敷，天華景爛，理包係象，調逸咸英，跨千古以飛聲，掩百王而騰實。竊以神力無方，非神思不足詮其理；聖教玄遠，非聖藻何以序其源？故乃冒犯威嚴，敢希題目。宸眷衝邈，不垂矜許，撫躬累息，相顧失圖。玄奘聞，日月麗天，既分暉於戶牖；江河紀地，亦流潤於岩崖。雲和廣樂，不秘響於聾昧；金璧奇珍，豈韜彩於愚瞽？敢緣斯理，重以幹祈。伏乞雷雨曲垂，天文俯照。配兩儀而同久，與二曜而俱懸。然則鷲嶺微言，假神筆而弘遠；雞園奧義，托英詞而宣暢，豈止區區梵眾獨荷恩榮，亦使蠢蠢迷生方超塵累而已。謹奉表奏以聞，謹言。（敕遂許焉。謂駙馬高履行曰：“汝前請朕為汝父作碑，今氣力不如昔，願作功德，為法師作序。不能作碑，汝知之。”貞觀二十二年，幸玉華宮。玄奘至，問翻何經論？答正翻《瑜伽》。上問何聖所作？明何等義？具答已。令取論自披閱，遂下敕新翻經論寫九本，頒與雍、洛、相、兗、荊、楊等九大州。奘又請經題，上乃出之，名《大唐三藏聖教序》。於明月殿，命弘文館學士上官儀對群僚讀之。）


△謝皇太子聖教序述啟釋玄奘


玄奘聞：七曜摛光，憑高天而散景，九河灑潤，因厚地以通流。是知相資之美，處物既然，演法依人，理在無惑。伏惟皇太子殿下，發揮睿藻，再述天文，讚美大乘，莊嚴實相，珠回玉轉，霞爛錦舒，將日月而聯華，與咸英而合韻。玄奘輕生多幸，沐浴殊私。不任銘佩，奉啟陳謝。謹啟。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十三


○僧行篇第五


序曰：夫論僧者，六和為體。謂戒見利及三業也。是以道洽幽明，德通賢聖，開物成務，則福被人天；導解律儀，則化垂空有。並由式敬六和，揚明三寶。內蕩四魔之弊，外傾八慢之幢，遂使三千圍內，咸稟僧規；六萬遐年，俱遵聲教。非僧弘御，孰振斯哉？然則道涉窊，巨百六之陽九；塵隨信毀，懷利用之安危。通人不滯其開抑，鄙夫有阻於時頌。故使眾雜邪正，布逼引之康莊；心包明昧，顯登機之衢術。是知滿願之侶，乘小道而攝生；天熱之倫，寄邪徒而化物。擊揚核於適道，弘喻在於權謀，未俟威容，唯存離著。若斯言之，備則通於理行者也。或不達者，妄起異端。若見左行謬僻，濫惘彌甚。莫思己之煩惑，專憚彼之乖儀。於即雷同荷冒，坑殘夷滅，下凡之例，抱怨酷而消亡；上聖之徒，悼凶悖之安忍。自古君人之帝，殷鑒興亡之經，開吞舟之宏網，布容養之寬政；闡仁風於宇內，坐致太平；弘出處之成規，饗茲大齎。餘則察察糾舉，背烹鮮之格言；收羅咎失，挹凝脂之密令。及後禍作殃扇，堤防莫開，掩泣向隅，斯須糜潰，為天下之所笑也。故集諸政績，布露賢明。或抗詔而立讜言，或興論以詳正議，或褒仰而崇高尚，或銜哀而暢誄詞。茲道可尋，備於後列。


△道士支曇諦誄──東晉丘道護


晉義熙七年五月某日，道士支曇諦卒。春秋六十有五，嗚呼哀哉！法師肇胤西域，本出康居，因族以國氏，既伏膺師訓，乃從法姓支。徙於吳興郡、烏程縣、都鄉、千秋里。資金商之貞氣，藉陽育之韶律，胄遐方而誕秀，協川嶽而稟神。識情湛粹，風宇明肅；道致表於天期，德範彰於素器。貞悟獨拔，群異不足以動其心；至誠深固，眾論莫能幹其執。是以超塵絕詣，慧旨發於弱齡；研微耽玄，明道昭於歲暮。故能振靈風於神境，演妙化於季葉，嗣清徽於前哲，穆道俗而歸懷焉；遊涉眾方，敷揚大業。妙尋幽賾，清言析微，加以善屬文辭，識賞參流，固已諧契風勝，領冠一時矣。公之中年，爰乃慨以城傍難置，幽居為節。且山水之性，素好自然，靜外之默，體自天心。於是謝緣人封，遁跡岩壑，乃考室於吳興郡故障之昆山，味道崇化，二十餘載。其棲業所弘，可以洗心滌垢；筌象之美，足以窮興永年。於是晞宗歸仁者，自群方而集。欽風懷趣者，不遠而叩津焉。於時時望英豪，多延請齋講，公虛心應物，不嘗以動止介懷；推誠述義，未始以道俗殊致。其中抱壹之德，又遐邇所推，方將灑拂玄路，篸維頹風，超外妙梯，擬轍玄蹤。惜乎不永，遘疾而終。識者深雲亡之痛，攸情感惟良之悲。蓋無爵而貴，生榮死哀者，此之謂矣。雖至理冥一，存亡定於形初；玄識妙照，骸器同於朽壤。然而闕情期於欣戚之境，未泯乎離會之心者，亦何能不以失得為悲喜，臨長岐而淒懷哉？苟冥廢之難體，寄筌翰以懷風。援弱毫而舒情，播清暉乎無窮。乃作誄曰：


綿綿終古，曖曖玄路。妙緣莫叩，長寐靡寤。生滅紛紜，動息舛互。相驅百世，季葉彌蠹。永溺塵勞，孰知其故。至人乘運，靈覺中肇。未睹滄流，井蛙無小。大明融朗，幽夜乃曉。滅有歸空，除暗即。道洽無方，仁被禽鳥。昧者靡遺，識者彌了。超哉法師，道性自然。壹心絕俗，祇誠重玄。研微神鋒，妙悟無間。塵之所著，在至斯捐。累之所引，秉之彌堅。擺落塵羈，振拖靈淵。遼遼清雅，簫簫貞韻。汪汪其衝，其進。和而有慨，異而不峻。停心獨得，標想千刃。虛以應物，無來不順。泛遊弘化，振響揚暉。開道玄肆，肇辟靈扉。位制冥極，剖析幽微。忘懷善挹，穆然靡違。會通群方，總之所歸。遐抗頹綱，闡固法闈。緒此妙慧，乃播神威。幽境湛默，入肆喧引。閑邃易一，華紛難泯。公乃慨然，中駕潛軫。卜居川岩，構室林褷。擯域外緣，潛精內敏。靡筌不服，無微不盡。蔚矣昆嶺，崗阜丘墟。連峰雲秀，回壑迂餘。庭蔭蕭條，階繞清渠。翳然其遠。蕭爾其虛，眇眇玄風。愔僧徒，味道閑室。寂焉神居，心隨道親。情與俗疏，道固無孤。德必有鄰，淵清引映。業勝懷人，晞風宗玄。自遠來賓，亦有衿期。時來問津，湛湛無窮。日日王神，林壤有謝。道心常新，聖逝言絕。賢表義乖，翳翳末運。玄化將頹，澹矣夫子。道俗歸懷，庶享遐年。振此落維，如何不吊。棄世永辭，儀景長歸。逝矣不追，有識深慟。含情同悲，嗚呼哀哉！推昔綢繆，驟淹信宿，閑宴清宇，藉卉幽谷。或濯素瀨，爰憩翠竹。屢興名辰，泛觴掇菊。梨柚薦甘，蒲筍為蔌。賦詩詠言，怡然偕足。眷懷茲遊，想之在目。傷哉斯遇，千載無復，踐舊沾衿，瞻墳悲哭。嗚呼哀哉！有必之無，始則歸卒。達人妙觀，千齡一日。昧者或應，橫為凶吉。邈矣法師，夙反玄室。累劫之勤，不速而疾。庶遘冥緣，終會靈術。妙斤弗運，實深喪質。情在未冥，悵為自失。寄懷毫素，徽風載述。嗚呼哀哉！


△鳩摩羅什法師誄──釋僧肇


夫道不自弘，弘必由人；俗不自覺，覺必待匠。待匠故世有高悟之期，由人故道有小成之運。運在小成，則靈津輟流；期在高悟，則玄鋒可詣。然能仁曠世，期將千載，時師邪心，是非競起，故使靈規潛逝，徽緒殆亂。爰有什法師者，蓋先覺之遺嗣也。凝思大方，馳懷高觀，審釋道之陵遲，悼蒼生之窮藹。故乃奮迅神儀，寓形季俗，統承洪緒，為時城塹。世之安寢，則覺以大音；時將晝昏，乃朗以慧日。思結頹綱於道消，緝落緒於窮運，故乘時以會，錯枉以正。一扣則時無互鄉，再擊則颻寔歸仁。於斯時也，羊鹿之駕摧輪，六師之車覆轍，二想之玄既明，一乘之奧亦顯。是以端坐嶺東，響馳八極，恬愉弘訓，而九流思順。故大秦符姚二天王，師旅以延之。斯二王也，心遊大覺之門，形鎮萬化之上，外揚羲和之風，內盛弘法之術。道契神交，屈為形授。公以宗匠不重，則其道不尊，故蘊懷神寶，感而後動。自公形應秦川，若燭龍之曜神光；恢廓大宗，若羲和之出扶桑。融冶常道，盡重玄之妙；閑邪悟俗，窮名教之美。言既適時，理有圓會，故辯不徒興，道不虛唱。斯乃法鼓重振於閻浮，梵輪再轉於天北矣！自非位超修成，體精百煉，行藏應時，其孰契於茲乎！以要言之，其為弘也，隆於春陽；其除患也，厲於秋霜。故巍巍乎，蕩蕩乎，無邊之高韻。然隘運幽興，若人雲暮。癸丑之年，年七十，四月十三日薨於大寺。嗚呼哀哉！


道匠西傾，靈軸東摧，朝羲落曜，寶嶽崩頹。六合晝昏，迷駕九回，神關重閉，三塗競開。夜光可惜，盲子可哀，罔極之感，人百其懷。乃為誄曰：先覺登遐，靈風緬邈。通仙潛凝，應真衝漠。叢叢九流，是非競作。悠悠盲子，神根沈溺。時無指南，誰識冥度。大人遠覺，幽懷獨悟。恬衝靜默，抱此玄素。應期乘運，翔翼天路。既曰應運，宜當時望。受生乘利，形標奇相。繈褓俊遠，髫齔逸量。思不再經，悟不待匠。投足八道，遊神三向。玄根挺秀，宏音遠唱。又以抗節，忽棄榮俗。從容道門，尊尚素樸。有典斯尋，有妙斯錄。弘無自替，宗無擬族。霜結如冰，神安如嶽。外疏彌高，內朗彌足。恢恢高韻，可模可因。愔衝德，惟妙惟真。靜以通玄，動以應人。言為世寶，默為時珍。華風既立，二教亦賓。誰謂道消，玄化方新。自公之覺，道無不弘。靈風遐扇，逸響高騰。廓茲大方，然斯惠燈。道音始唱，俗網以崩。癡根彌拔，上善彌增。人之寓俗，其途無方。統斯群有，紐茲頹綱。順以四恩，降以慧霜。如彼維摩，跡參城坊。形雖圓應，神衝帝鄉。來教雖妙，何足以臧。偉哉大人，振隆圓德。標此名相，顯彼衝默。通以眾妙，約以玄則。方隆般若，以應天北。如何運，幽裏冥剋。天路誰通，三塗誰塞。嗚呼哀哉！至人無為，而無不為。權網遐籠，長羅遠羈。純恩下釣，客旅上摛。恂恂善誘，肅肅風馳。道能易俗，化能移時。奈何昊天，摧此靈規。至真既往，一道莫施。天人哀泣，悲慟靈祇。嗚呼哀哉！公之雲亡，時唯百六。道匠韜斤，梵輪摧軸。朝陽頹景，瓊嶽顛覆。宇宙晝昏，時喪道目。哀哀蒼生，誰撫誰育。普天悲感，我增摧衄。嗚呼哀哉！昔吾一時，曾遊仁川。遵其餘波，纂承虛玄。用之無窮，鑽之彌堅。曜日絕塵，思加數年。微情末敘，已隨化遷。如可贖兮，貿之以千。時無可待，命無可延。惟身惟人，靡憑靡緣。馳懷罔極，情悲昊天。嗚呼哀哉！


△武丘法綱法師誄──宋釋慧琳


元嘉十一年冬十一月辛未，法綱法師卒。嗚呼哀哉！夫峭立方矯，既傷於通任，卑隨圓比，又虧於剛潔。山居協枯槁之弊，邑止來囂湫之患。酌二情而簡雙事者，法師其有焉。少遊華京，長棲幽麓，樂志入出，乘情去來。瀆厭人流，就閑於木石；鬱寂丘壑，求觀於物類。人以為無特操，我見其師誠矣。天性膚敏，陶漸風味，從容情理，賞托文義。交遊敦亮盡之契；進趣慕復永之道。埋身法服，朱纓之累早絕；抗趾神疆，丹墀之閡夙判。況乃桑門矯拂之跡，徒倚伏之數者哉！昔因邂逅，傾蓋著交，同以剪落，夷契群萃，布懷舒憤，以寄當年。遂攜手遊梁，比翼棲鄧，飡風虛岫，挹道玄津。比樂齊宴，千載一時。自林傾鳥散，奄忽盈紀，子薄高柯，予淪泥滓。常冀曾卜索居之遇，遂成梁高山海之別。東瀾弗復，西景莫收，致盡川征，歸骨曾丘。嗚呼哀哉！


誄曰：厥族氏殷，實湯之裔。榮聲中微，源流昭晰。少遭閔凶，宗無緦繐。慈姑經營，托是養衛。爰逮三五，聰韻特挺。雙奇比秀，偶羅齊穎。志陋中區，思擢神境。脫落生延，耽慕緣永。既遵玄轍，洞曉名跡。仁義之外，通非所惜。室欲靡遂，坐以會適。弗依朱扉，考卜岩壁。來不濡足，去不絕翮。頡頏升萃，進退損益。予惡浮波，爾能即心。俱翔道澤，同集德林。齊拂和風，共聆玄音。自宮徂國，在目在衿。往化綿邈，遺思沈吟。亦既離逖，天道明誓。爾出舊山，予反遐裔。庶乘和運，同蔭共憩。寒灰弗煙，落葉離綴。睽願莫從，子遂下世。人之雲亡，風懷掩翳。嗚呼哀哉，玄冬淒烈。江滸蕭條，寒風揚幕。飛霰入艘，命有近止。歸塗尚遙，憫憫即盡。寂寂哀號，孤旅如巉。均化無褒，嗚呼哀哉。懷遊居之虎丘，悼冥滅之廬嶺，惟采錄於中京，念提攜於番境。情飄搖於雙巒，思纏綿於兩省，何綢繆兮無極，必所存兮腷臆。閱嚴冬兮已謝，籍隆暑兮既息。四運紛其回，情期窅以長匿。苟來緣之匪亡，眷生平以增惻。嗚呼哀哉！


△龍光寺竺道生法師誄──宋釋慧琳


元嘉十一年冬十月庚子，道生法師卒於廬山，嗚呼哀哉！善人告盡，追酸者無淺；含理雲滅，如惜者又深。法師本姓魏，彭城人也。父廣戚縣令，幼而奇之，攜就法汰法師，改服從業。天資聰懋，思悟夙挺。志學之年，便登講座。於時望道才僧，著名之士，莫不窮辭挫慮，服其精致。魯連之屈田巴，項托之抗孔叟，殆不過矣。加以性靜而剛烈，氣諧而易遵，喜舍以接誘，故物益重焉。中年遊學，廣搜異聞，自楊徂秦，登廬躡霍。羅什大乘之趣，提婆小道之要，咸暢斯旨，究舉其奧。所聞日優，所見逾賾。既而悟曰：“象者理之所假，執象則迷理；教者化之所因，束教則愚化。是以征名責實，惑於虛誕；求心應事，芒昧格言。自胡相傳，中華承學，未有能出斯域者矣。”乃收迷獨運，存履遺跡，於是眾經雲披，群疑冰釋。釋迦之旨，淡然可尋；珍怪之辭，皆成通論。聃、周之申名教，秀、弼之領玄心，於此為易矣。物忌光穎，人疵貞越，怨結同服，好折群遊。遂垂翼斂趾，銷影岩穴，遵晦至道。投跡愚公登舟之跡，有往無歸，命盡山麓。悲興寰畿，嗚呼哀哉！


泗汴之清，呂梁之峻。惟是淑靈，育此明俊。如草之蘭，如石之瑾。匪曰薰雕，成此芳絢。爰初志學，服膺玄跡。經耳了心，披文調策。弱而登講，靡章不析。善以約言，弗尚辭㦎。有識欽承，厭是鉤賾。中年稽教，理洗未盡。用是遊方，求諸淵隱。雖遇殊聞，彌覺同近。塗窮無歸，回轅改軫。芟夷名跡，闡揚事表。何壅不流，何晦不曉？若出朝離，其明昭照。四果十住，藉以汲矯。《易》之牛馬，《莊》之魚鳥。孰征斯實？弗迷斯道。淹留茲悟，告予誨言。道誠在斯，群聽咸播。不獨抵峙，誚毀多聞。予謂無害，勸是宣傳。識協貞誠，見誨浮。默蔭去大，弭此騰口。增棲或英，敻逸篁藪。遁思泉源，無礙川阜。庶乘閑托，曰仁者壽。命也有懸，曾不永久。蘭蓀速頹，氣傷於偶。嗚呼哀哉！爰念初離，三秋告暮。風肅流清，雲高林素。送別南浦，交手分路。茫茫去止，淒淒情顧。孰在隱淪，各從沿沂。惄是長乖，異成永互。嗚呼哀哉！溯來風之，絕響送行，雲之莫因。緬三冬其已謝，轉獻歲於此春，聽陽禽之悅豫，矚神氣之氤氳。念庠序於茲月，信習業之嘉辰，隱講堂之空覿，惻高座之虛聞。歎因事以矜理，悲緣情以懷人。嗚呼哀哉！天道茫昧，信順可推。理不湮滅，庶或同歸。申夭可略，情念可追。短章無布，聊以寫悲。嗚呼哀哉！


△曇隆法師誄──謝靈運


夫協理置論，百家未見其是；因心自了，一己不患其躓，而終莫相辨。我若咸歎，翻淪得拔，竟知於誰？冀行跡立，則善惡靡征；欲聲名傳，則薰蕕同歇。然意非身之所挫，期出命之所限者，目所親覿，見之若人矣。惠心朗識，發於髫辮，生自稟華，家嬴金帛。加以巧乘騎，解絲竹，沫絕景於康衢，弄弦管於華肆者，非徒經旬涉朔，彌曆年稔而已。諒趙李之咸陽，程鄭之臨卬矣。既而永夜獨悟，中飲興歎曰：“悲夫！欣厭迭來，終歸憂苦，不杜其根，於何超絕？且三界回沈，諸天倏瞬，況齊景牛山，趙武企陰，催促節物，逼迫霜露。”推此願言，伊何能久？慨然有擯落榮華，兼濟物我之志。母氏矜其心，姊弟申其操，遂相許諾，出家求道，一身既然，闔門離世。妻子長絕，歡娛永謝，豈唯向之靡樂，判之盛年；終古恩愛，於今仳別矣。旅舟南溯，投景廬嶽。一登石門香爐峰，六年不下嶺。僧眾不堪其深，法師不改其節。援物之念，不以幽居自抗；同學嬰疾，振錫萬里相救。餘時謝病東山，承風遙羨，豈望人期，頗以山招。法師至止，鄙人榮役，前詩敘，粗已記之，故不重煩。及中間反山成說，款盡遂獲，接棟重崖，俱挹回澗。茹芝術而共餌，披法言而同卷者，再曆寒暑。非直山陽靡喜慍之容，令尹一進已之色，實明悟幽微，袪滌近滯，蕩吝澡垢，日忘其疾。庶白首同居，而乖離無象。信順莫歸，征集何緣？晚節羅釁，遠見參尋，至止阻閡，音塵殆絕。值暑遘疾，未旬即化，誠存亡命也。此行頗實有由，承凶感痛，實百常情，紙墨幾時。非以期名，蓋欽志節，追深平生，自不能默已。故投懷援筆。其辭曰：


仰尋形識，俯探理類。采聲知律，拔茅睹彙。物以靈異，人以智貴。即是神明，觀鑒意謂。爰初在稚，惠心夙察。吐噏芳華，懷抱日月。如彼蘭苑，風過氣越。如彼天倪，雲披光發。求名約身，規操束已。儻或愚世，曾未近似。生以意泰，意管生理。孰是歡慰，程鄭趙李。家畜金繒，才練藝技。驤首揮霍，繁弦綺靡。酒酣調促，意妍服侈。朝迫景曛，夕忌星徙。悠悠白日，淒淒良夜。年往歡流，厭來情舍。苦樂環回，終卒代謝。棄而更適，生速名借。誰能易奪，何術推移。精粗渾濟，善惡參差。即心有限，在理莫規。試核眾肆，庶獲所窺。道家躓近，群流缺遠。假名恒誰，傍義豈反？獨有兼忘，因心則善。傷物沈迷，羨彼驅遣。變服京師，振錫廬頂。長別榮冀，永息幽嶺。舍華襲素，去繁就省。人苦其難，子取其靜。昏之視明，即愚成絕。智之秉情，對理斯涅。吝既弗袪，滯亦安拔？子之矜之，為爾苦節。節苦在己，利貞存彼。以明暗逝，以慈累徙。欲以援物，先宜濟此。發軫情違，終然理是。梁鴻攜妻，荷見子。雞黍接人，行歌通已。於世曰高，於道殊鄙。殆見法師，獨絕神理。形壽易盡，然諾難判。乘心即化，棄身靡歎。懷道彌厲，景命已晏。矜物辭山，終息旅館。嗚呼哀哉！魂氣隨之，延陵已了。鳶螻同施，漆園所曉。委骸空野，豈異豈矯。幸有遺餘，聊給蟲鳥。嗚呼哀哉！緬念生平，同幽共深。相率經始，偕是登臨。開石通澗，剔柯疏林。遠眺重疊，近矚嶇嶔。事寡地閑，尋微探賾。何句不研，奚疑弗析。帙舒軸卷，藏拔紙襞。問來答往，俾日餘夕。沮、溺耦耕，夷、齊共薇。跡同心歡，事異意違。承疾懷灼，聞凶滿悲。孰不痛？零淚沾衣。嗚呼哀哉！行久節移，地邊氣改。終秋中冬，逾桂投海。永念伊人，思深情倍。俯謝常人，仰愧無待。嗚呼哀哉！


△廬山慧遠法師誄──宋謝靈運


道存一致，故異代同輝；德合理妙，故殊方齊致。昔釋安公振玄風於關右，法師嗣沫流於江左，聞風而悅，四海同歸。爾乃懷仁山林，隱居求志。於是眾僧雲集，勤修淨行，同法飡風，棲遲道門。可謂五百之季，仰紹舍衛之風；廬山之畏，俯傳靈鷲之音。洋洋乎未曾聞也！予志學之年，希門人之末，惜哉！誠願弗遂，永違此世。春秋八十有四，義熙十三年秋八月六日薨。年逾縱心，功遂身亡，有始斯終，千載垂光。嗚呼哀哉！乃為誄曰：


於昔安公，道風允被。大法將盡，頹綱是寄。體靜息動，懷真整偽。事師以孝，養徒以義。仰弘如來，宣揚法雨。俯授法師，威儀允舉。學不窺牖，鑒不出戶。粳糧雖御，獨為萇楚。朗朗高堂，蕭蕭法庭。既嚴既靜，愈高愈清。從容音旨，優遊儀形。廣運慈悲，饒益眾生。堂堂其器，其資。總角味道，辭親隨師。供養三寶，析微辨疑。盛化濟濟，仁德怡怡。於焉問道，四海承風。有心載馳，戒德鞠躬。令聲續振，五濁暫隆。弘道讚揚，彌虛彌衝。十六王子，孺童先覺。公之出家，年未志學。如彼鄧林，甘露潤澤。如彼瓊瑤，既磨既琢。大宗戾止，座眾龍集。聿來胥宇，靈寺奚立。舊望研機，新學時習。公之勖之，載和載輯。乃修什公，宗望交泰。乃延禪眾，親承三昧。眾美合流，可久可大。穆穆道德，超於利害。六合俱否，山崩海竭。日月沈輝，三光寢晰。眾麓摧柯，連波中結。鴻化垂緒，徽風永滅。嗚呼哀哉！生盡衝素，死增傷淒。單縶土槨，示同斂骸。人天感悴，帝釋慟懷。習習遺風，依依餘淒。悲夫法師！終然是棲，室無停響，途有廣蹊。嗚呼哀哉！端木喪尼，哀直六年，仰慕洙泗，俯憚蹄筌。今子門徒，實同斯難。晨掃虛房，夕泣空山。嗚呼法師！何時復還。風嘯竹柏，雲藹岩峰。川壑如丘，山林改容。自昔聞風，志願歸依。山川路邈，心往形違。始終銜恨，宿緣輕微。安養有寄，閻浮無希。嗚呼哀哉！


△若邪山敬法師誄（並序）──宋張暢


夫待物而遊，致用生外，道來自我，懷抱以歡。故晦寶停璞，導兼車以出魏；鸞逸雲緒，豈增軒以入衛。是以士之傲俗，尚孤其道，幽居之民，無悶高獨。吾每宣書，夙流照爛，故已跋予感詠，身心不足。若乃衝獨之韻，少歲已高；絕嶺之氣，早志能遠。初憩駕廬山，年始勝發，緬邈之志，直已千里。乃求剃形就道，忘家入法。時沙門釋慧遠，雖高其甚高，以其尚幼，未之許也。遂乃登絕澗，首太陽，臨虛投地之險，以身易志。法師乃奇而納焉。胄翔華胤，業集素履，勁露未嚴，先風苦節。同學不勝其勞，若人不改其操。於時經藏始東，肆業華右，遂扣塗萬里，屢遊函洛。定慧相曉，致用日微，羅什既亡，遠公沈世。乃還跡塞門，屏居窮岫，其不出意若邪之山者，於茲二十餘年矣。餘叔謝病歸身，惟風停想。法師乘感來遊，積席談晏。清榭竟言，不別而別。故已默語交達，而動靜虛員矣。征士戴顒，秀調宣簡，神居共逸，風理交融，乃倚岫成軒，停林啟館。即此人外，因心會友。西河方浪，東山已巘，風雲既盡，草木餘哀。心之憂矣！淚合無開。嗚呼哀哉！乃為作誄曰：


在尚上王，歌鳳伊洛。逸路翔雲，高軒鳴鶴。靈源世流，幽人代作。歸來之子，跨古逢運。結轍承風，遵途襲問。緯玉則溫，經金斯振。歲學尚幼，年盈數始。令德既軒，其秀唯起。鋒穎萬代，風標千里。情愛相輕，家國如草。達矣哲人，獨肆玄寶。總駕七覺，飛案八道。三江多靜，湛勝廬山。地去萬物，軌跡停玄。遼遼清慧，結宇承煙。前驅群有，首路人天。吾生制融，集彼清風。業流善會，情竦妙同。白日春上，素月秋中。方寸無底，六合可窮。卓彼羅什，三界特秀。真俗冠冕，神道領袖。若人對響，承車即轍。沙漠織寒，長風負雪。投袂冰霜，攬裾暮節。誰斯問津，悠焉在哲。莊衿老帶，孔思周情。百時如一，京載獨開。胸地既滿，顧惟糟魄。移此無生，淒居樹席。妙入環中，道出形上。所謂伊人，玄途獨亮。智虛於情，照實其相。生住無住，異壞相尋。羅什就古，慧遠去今。匠石何運？伯牙罷音。殷憂逃遁，昔還爾心。東岩解跡，削景若邪。早帳風首，春席雲阿。流庭結草，復渚含波。月軒東秀，日落西華。情步不辭，寢興高絕。白雲臨操，清風練節。經綸五道，提衡六趣。四諦歸想，三乘總路。生滅在法，諸行難常。哲人薪盡，舊火移光。白日投晦，中春起霜。嗚呼哀哉！昔餘紈發，早宴清衿。送志悲歲，迎韻者心。家貧親老，耕而弗飽。就檄追歡，身素孤夭。既隔於形，徒通以道。自我從病，高榭東山。明月途靜，白雲路閑。承松吐嘯，風上舒言。谘予戴侯，夙居涼峻。佇館伊人，流心酌韻。如何高期，隔成幽顯。五弦喪弄，三觴誰醆？嗚呼哀哉！山泉同罷，松竹哀涼。秋朝霜露，寒夜嚴長。嗚呼哀哉！孤猿將思，旅雁聲時。廣開性品，無情者誰？連台成草，比館唯悲。存亡既代，物色長衰。嗚呼哀哉！蒼生失御，萬物無歸。陰爽就夜，重陽頓暉。嗚呼哀哉！伊四望之茫茫，愴餘心之悄悄，雖淚至之有端，固憂來其無兆。隱（於靳反）長思以歎悲，諒縱橫於言表。嗚呼哀哉！


△新安寺釋玄運法師誄（並序）──南齊釋慧琳


維建武四年五月八日甲午，沙門釋玄運右臥不興，神去危城。嗚呼哀哉！法師本譙邦右族，寓於敦煌。幼稟端明仁和之性，長樹弘懿衝閑之德。真粹天挺，夙鑒道勝。乃遺擯俗纏，超出塵礙，濯景玄津，棲習法道。率由儀律之絕，精學體微之妙，潛仁晦名之行，散畜忘相之施，無德而稱者，日夜而茂焉。敷說架乎當時，理思冠乎中世。鑽仰之徒自遠而來，虛至實歸，遍於轍跡。帝後儲貳之尊，藩英鼎宰之重，莫不揖道宗師，瞻猷結敬。而宏量邃奧，不以貴賤舛其顧眄；夷整淵深，不以寒暑品其懷抱。所以括綜象末，崇振頹流者，法師其人矣。啟訓之緣有限，負手之歌會終。風火告征，愈恬明於危識；靈聖滅現，屢恭悅於告漸。春秋六十九。嗚呼哀哉！外稟哽識，內諮慟魂，慕題往跡，行實浮言。乃作誄曰：


世滯悠曠，苦海遐長。欲蓋修掩，愛網宏張。法燈不耀，慧日霾光。朽宅燔仆，炎火浮揚。二儀構毀，算其有歲。三轉廓遼，空劫誰計？從冥詎曉，淪川莫濟。接踵既疏，實資命世。日誕明哲，降靈自緣。涵征蘊器，有表孩年。神幾幼徹，凝鑒早宣。猶玉初瑩，若珠啟泉。疵厭塵濁，超悟玄微。訣舍愚縛，澄翦情違。齠年植節，草歲從師。承規檢敬，肅範儀威。秉躬淳潔，淑慎心行。學辨秘源，問窮理敻。前隱用照，往疑斯鏡。匠佚功倍，思高業盛。爰洎中歲，綽奧宏廣。輪演法空，雲滌日朗。乘衢若夷，權開似敞。悠悠品類，式是宗仰。右河振聞，左江標秀。聲因德宣，稱緣道富。提獎詢求，悅懌研授。仁厚猶地，志高如岫。輟飡赴嗛，舍纊矜寒。蓄無停日，財以施單。寧賤傲色，匪貴愉顏。湛茲懿慶，均彼籍蘭。教之所洽，晦識斯明。智之所誘，務以心成。接昏茂貨，撫迷諒情。憑微請要，莫不咸亨。險路恒遠，開引有極。生滅相禪，念念匪息。徂年寡留，西光遽逼。雲變豈停，將運淨域。嗚呼哀哉！體深病苦，慮達四疾。針石醫巫，分劑貶失。端情法旅，正想慈律。不舍勇勤，誓拯群墜。嗚呼哀哉！合既終離，假會應謝。同悲素林，寂然中夜。談人勖善，瞻天儼駕。即彼紺宮，去此塵舍。嗚呼哀哉！絕微言於永沒，毀舟航於遐澨，挨崇塵之嚴華，蕪峻堂之雕麗。舍形有其若遺，遷情靈其何界？資訓仰兮眷徒，空血淚兮感逝。嗚呼哀哉！


△南齊安樂寺律師智稱法師行狀──闕撰人


法師諱智稱。其先日某郡某氏，挹汾澮之清源，稟河山之秀質，蓄靈因於上業，成慧性於閻浮。直哉惟清，爰初夙備，溫良恭儉，體以得之。然天韻真確，含章隱曜，沈漸人群，莫能測其遠邇。蓋由徑寸之華，韜光浚壑，盈尺之寶，未剖聯城。監觀者罔識其巨麗，逖聽者弗得其鴻名。羈束戎旅，俛起阡陌。年登三十，始覽眾經。退而歎曰：“百年倏忽，功名為重，名不常居，功難與畢。且吉凶悔吝，孔書已驗，變化起伏，曆聖來稱。安知崢嶸之外，寥廓之表，籠括幽顯，大援無邊者哉！彼有師焉，吾知歸矣。”遂乃長揖五忍，斂衽四依，挫銳解紛，於是乎盡。宋大明中，益部有印禪師者，苦節洞觀，鬱為帝師。上人聞風自托，一面盡禮。印公言歸庸蜀，乃攜手同舟。以宋泰始元年出家於玉壘，誠感人天，信貫金石，直心波若，高步道場。既乃敬業承師，就賢辯志。遨遊九部，馳騁三乘。摩羅之所宣譯，龍王之所韜秘，雖且受持諷誦，然未取以為宗。常謂攝心者跡，跡密則心檢。弘道者行，行密則道存，安上治人，莫先乎禮，閑邪遷善，莫尚乎律。可以驅車火宅，翻飛苦海，瞻三途而勿踐，曆萬劫而不衰者，其《毗尼》之謂歟？乃簡棄枝葉，積思根本，頓轡洗心，以為己任。於是曳錫踽步，千里遊學，擁經持缽，百舍不休。西望荊山，南過澧浦，周流華夏，博采奇聞。土木形骸，琬琰心識，靡高不仰，無堅不攻。寢之所安，席不及暖，思之所至，食不遑飡。入道三年，從師四講。教逸功倍，而業盛經明。每稱道不墜地，人各有美，宣尼之學，何詎常師？於時具、隱二上人，先輩高流，鳳鳴西楚，多寶穎律，師洽聞溫。故翰起東都。法師之在江陵也。稟具、隱為周援。及還京雒，以穎公為益友。皆權衡殿最，言刈菁華，舍稊稗而膳稻梁，會鹽梅而成鼎飪。其理練，其旨深，膚受末學，莫能踵武。以泰始六年，初講《十誦》於震澤，闡揚事相，咫尺神道，高談出雲漢，精義入無間；八萬威儀，怡然理暢；五部章句，渙爾同波。由是後進知宗，先達改觀，輝光令問，於斯籍甚。法師應不擇方，行有餘力。清言終日，而事在其中。立棲雲於具區，營延祚於建業。令不待嚴，房櫳肅靜，役不加迅，棟宇駢羅。自《方等》來儀，變胡為漢，鴻才巨學，連軸比肩。《法華》《維摩》之宗，往往間出；《涅槃》《成實》之唱，處處聚徒。而律藏憲章，於時最寡，振裘持領，允屬當仁。若夫淵源浩汗，故老之所回惑；峻阻隱復，前修之所解駕。皆剖析豪厘，粉散膠結，鉤深致遠，獨悟胸懷。故能反戶之南，彎弓之北，尋聲赴響，萬里而至。門人歲益，經緯日新，坐高堂而延四眾，轉法輪而朝同業者，二十有餘載。君子謂此道於是乎中興。絕慶吊，屏流俗，朱門華屋，靡所經過。齊竟陵文宣王，顧輕千乘，虛心八解，嘗請法師講於邸寺。既許以降德，或謂宜修賓主。法師笑而答曰：我則未暇。及正位函丈，始交涼燠，時法筵廣置，髦士如林，主譽既馳，客容多猛。發題命篇，疑難鋒出，法師應變如響，若不留聽。囿辯者土崩，負強者折角，莫不遷延徙靡，亡本失支。觀聽之流，稱為盛集。法師性本剛，克而能悅以待問，發言盈庭，曾無忤色，虛己博約，咸竭厥才，依止疏附，訓之如一。少壯居家，孝子惟友，脫屣四攝，愛著兩忘。親黨書介，封而不發，內恕哀戚，抑而不臨。常曰：“道俗異故，優陀親承音旨，寧習其言而忽其教？”煩惱煦濡，蕭然頓遣。法師之於《十誦》也，始自吳興，迄於建業，四十有餘講。撰《義記》八篇，約言示制。學者傳述，以為妙絕古今。春秋七十有二，齊永元三年，遷神於建康縣之安樂寺。僧尼殷赴，若喪昆姊。諒不言之信，不召之感者。若夫居敬行簡，喜慍不形於色，知人善誘，甄藻罔遺，於時臨財，廉取予義，明允方大，處變不渝，汪汪焉，堂堂焉，渤碣河華，不能充其量。蓋淨行之儀表，息心之軌則歟？弟子某等感梁木之既摧，慟德音之永蒐，俾陳信而有征，庶流芳而無愧。


△廬山香爐峰寺景法師行狀──虞羲


法師諱僧景，本姓歐陽，衡陽湘鄉人也。資無始之良因，得今生之遠悟。黃中通理，幼而自然，好誦經，善持操，行止有方，身口無擇。十歲而孤，事母盡孝。母為請室良家，非其好也，辭不獲命，弱冠以世役見羈。於時戎馬生郊，羽檄日至，躬擐甲胄，跋履山川，且十年矣。雖外當艱棘，而內結慈悲，故未離人群，已具息心之行。後行經彭勣，見廬嶽而悅之，於是有終焉之志。復反湘川，稍棄有非所，味道忘食，日一菜蔬。後得出壘門，便離妻室。忽夢廬山之神，稽首致敬曰：“廬山維嶽峻極於天，是曰三宮，壁立萬仞，欲屈真人居之。真人若不見從，則此山永廢矣。”又夢受請而行，至香爐鋒石門頂，見銀閣金樓，丹泉碧樹，崢嶸刻削，希世而有。於是雞鳴戒旦，便飄爾晨征。於時江陵僧徒，多有行業，或告法師曰：“荊州法事大盛。”乃因此東枻，自夏首西浮，遇僧淨道人，深解禪定。乃曰：“真吾師也！”遂落發從之。住竹林禪房，始斷粒食，默然思道，或明發不寐。刺史聞風而悅，欲相招延。或曰：“此公乃可就見，不可屈致也。”於是累詣草廬，遂服膺請戒。江漢人士，亦回向如雲。先是神山廟靈驗如響，侵迕見災，且以十數。法師考室其旁，神遂見形為禮，使兩神童，朝夕立侍。有女巫見而問之，法師不答。廬山神復來固請，以永明十年七月，振錫登峰，行履所見，宛如夢中。乃即石為基，倚岩結構，匡坐端念，虎豹為群。先德曇隆、慧遠之徒，亦卜居於此。既人跡罕至，遂不堪其憂。且山氣氛氳，令人頭痛身熱，曾未幾時，莫不來下。唯法師獨往，一去不歸。既卻禾黍之資，不避霜露之氣，時捫蘿越險，行動若飛。或有群魔不喜法師來者，能使雷風為變以試法師，既見神用確然，魔群乃止。久之，復隨險幽尋，造石梁石室。靈山秘地，百神之所遨遊也，法師說戒行香，神皆頭面禮足。昔神人吳猛得入此遊觀，自茲厥後，唯法師復至焉。羲皇以來，二人而已矣。初法師入山二年，禪味始具，每斂心入寂，偏見彌勒、如來。常：“宿植之緣也。”建武四年春，忽語弟子曰：“吾壽當九十。但餘年無益於世，而四大有累於人。思拯助眾生，不得久留此矣。”七月二十一日，標極嶺西頭，為安屍之處，人莫之知也。後七日而疾，疾後七日而終。春秋五十八。臨終合掌曰：“願即生三途，救一切眾苦。”又曰：“吾以身施烏鳥，慎勿埋之。”初，法師喚下寺數人，安居講授。或謂法師曰：今欲出山尋醫，又勸進飲食。法師曰：“吾累在此身，及吾無身，吾有何累？勿多言也。”遷化旬有六日，容貌如生，兩指屈握，伸之隨復如故。宿德比丘皆曰：夫得道人，多以七為數，法師自疾至沒，不其然歟？兩指不伸，亦良有以也。初爐峰孤絕，羽翼所不至，自法師經始，常有雙烏來巢。及法師即化，烏亦永逝矣。惟法師宿籍幽源，久素淨業，故慈悲喜舍，習與性成，微妙玄通，因心則有。入山林而不出，絕榮觀而超然，若乃八珍強骨之資，九轉延華之術，皆如脫屣矣。唯直心定志，在無價寶舟，愛護化城，期為彼岸。鑽仰不測，故未得而名焉。


△南齊禪林寺尼淨秀行狀──沈約


比丘尼釋淨秀，本姓梁氏，安定烏氏人也。其先出自少昊，至伯益佐禹治水，賜姓嬴氏。周孝王時，封其十六世孫非子於秦，其曾孫秦仲為宣王侯伯。平王東遷，封秦仲少子於梁，是為梁伯。漢景帝世，梁林為太原太守，徙居北地烏氏，遂為郡人焉。自時厥後，昌阜於世；名德交暉，蟬冕疊映。漢元嘉元年，梁景為尚書令，少習《韓詩》，為世通儒。魏時梁爽，為司徒左長史秘書監，博極群書，善談玄理。晉太始中梁闡為涼雍二州刺史，即尼之乃祖也。闡孫扌為，晉范陽王虓驃騎參軍事、漁陽太守。遭永嘉蕩析，淪於偽趙，為秘書監征南長史。後得還晉，為散騎侍郎。子疇字道度，征虜司馬。子粲之仕宋，征虜府參軍事封龍川縣都亭侯。尼即都亭侯之第四女也。挺慧悟於曠劫，體妙解於當年，而性調和綽，不與凡孩孺同數。弱齡便神情峻徹，非常童稚之伍。行仁尚道，洗志法門。至年十歲，慈念彌篤，絕粉黛之容，棄錦綺之玩，誦經行道，長齋蔬食。年十二便求出家，家人苦相禁抑，皆莫之許。於是心祈冥感，專精一念，乃屢獲昭祥，亟降瑞相。第四升超獨為先覺，開譬內外，故雅操獲遂。上天性聰睿，幼而超群，年至七歲，自然持齋。家中請僧行道，聞讀《大涅槃經》，不聽食肉。於是即長蔬不啖，二親覺知，若得魚肉，輒便棄去。昔有外國普練道人，出於京師，往來梁舍。便就五戒，勤翹奉持，未嘗違犯。日夜恒以禮拜讀誦為業，更無餘務。及手能書，常自寫經，所有財物，唯充功德之用，不營俗好。少欲入道，父母為障，遂推流歲月，至年二十九，方獲所志。落彩青園，服膺寺主。上事師虔孝，先意承旨，盡身竭力，猶懼弗及。躬修三業，夙夜匪懈。僧使眾役，每居其首，精進劬勤，觸事關涉。有開士馬先生者，於青園見上，即便記：“此尼當生兜率天也。”又親於佛殿內坐禪，同集三人，忽聞空中有聲，狀如牛吼。二尼驚怖，迷悶戰栗，上淡然自若，徐起下床，歸房執燭，檢聲所在。旋至拘欄，二尼便聞殿上有人相語：“各自避路，某甲師還。”後又於禪房中坐，伴類數人，一尼鼾眠。此尼於睡中見有一人，頭屆於屋，語：“勿驚某甲師也。”此尼於是不敢復坐。又以一時坐禪，同伴一尼，有小緣事，暫欲下床。見有一人抵掌止之曰：“莫撓某甲師。”於是閉氣徐出，歎未曾有。如此之事，比類甚繁，既不即記，悉多漏忘，不得具載。性受戒律，進止俯仰，必欲遵承。於是現請輝律師講，內自思惟，但有直一千，心中憂慮事不辦。夜即夢見鴉、鵲、沄、鵒、雀子各乘車，車並安軒，車之大小，還稱可鳥形，同聲唱言：“我助某甲尼講去。”既寤歡喜，知事當成。及至就講，乃得七十檀越設供，果食皆精。後又請穎律師開律，即發講日，清淨罌水，自然香如水園香氣。深以為欣。既而坐禪得定，至於中夜方起，更無餘伴。便自念言：將不犯觸？即諮律師。律師答：“無所犯也。”意中猶豫恐有失，且見諸寺尼僧，多不如法。乃喟然歎曰：“嗚呼！鴻徽未遠，靈緒稍巘，自非引咎責躬，豈能導物？”即自懺悔，行摩那埵，於是京師二部，莫不谘嗟：“如斯之人，律行明白，規矩應法，尚爾思愆，何況我等，動靜多過，而不慚愧者哉？”遂相率普懺，無有孑遺。又於南園就穎律師受戒，即受戒日，淨罌水香還復如前。青園諸尼及以餘寺，無不更受戒者。律師於是亦次第詣寺，敷弘戒品，闡揚大教。故憲軌遐流，迄屆於今。穎律師又令上約語諸寺尼：有高床俗服者，一切改易。上奉旨制勒，無不祇承。律藏之興，自茲更始。後又就三藏法師受戒，清淨水香復如前，不異青園。徒眾既廣，所見不同。師已遷背，更無覲侍。於是思別立住處，可得外嚴聖則，內窮宴默者。以宋大明七年八月，故黃修儀及南昌公主，深崇三寶，敬仰德行，初置精舍。上麻衣弗溫，藿食忘饑，躬執泥瓦，盡勤夙夜。以宋泰始三年，明帝賜號曰“禪林”。蓋性好閑靜，冥感有征矣。而製龕造像，無不必備，又寫集眾經，皆令具足。莊黃染成，悉自然有。娑伽羅龍王兄弟二人現跡，彌日不滅。知識往來，並親瞻睹，招納同住，十有餘人，訓化獎率，皆令禪誦。每至奉請聖僧，果食之上，必有異跡。又於一時，虔請聖眾七日供養，禮懺始訖，攝心運想，即見兩外國道人，舉手共語。一呿羅，一言毗呿羅，所著袈裟，色如桑葚之熟。因即取泥以壞衣色，如所見。於是遠近尼僧，並相仿斅，改服間色，故得絕於五大之過，道俗有分者也。此後又請阿耨達池五百羅漢，日日凡聖無遮大會，已近二旬，供設既豐。復更請罽賓國五百羅漢，足上為千。及請凡僧，還如前法。始過一日，見有一外國道人，眾僧悉皆不識。於是試相借問。自從罽賓國來。又問：“來此幾時？”答：“來始一年也。”眾僧覺異，令人守門，觀其動靜。而食畢乃於宋林門出，使人逐視，見從宋林門去，行十餘步，奄便失之。又嘗請聖僧，浴器盛香湯，及以雜物，因而禮拜。內外寂默，即聞器艤杓作聲，如用水法，意謂或是有人出，便共往看。但見水杓自然搖動，故知神異。又曾夜中忽見滿屋光明，正言已曉，自起開戶，見外猶暗，即便閉戶還床。復寢久久，方乃明也。又經違和，極篤。忽自見大光明遍於世界，山河樹木浩然無礙，欣爾獨笑。傍人怪問，具陳所見，即能起行禮拜，讀誦如常無異。又於一時復違和，亦甚危困，忽舉兩手，狀如捧物。語傍人不解，問言：“為何所捧？”答：“見寶塔從地出，意欲接之。幡花伎樂，無非所有。”於是疾恙豁然而除，都無復患。又復違和，數日中亦殊，綿惙恒多，東向視，合掌向空。於一時中，急索香火，移時合掌。即自說：“見彌勒佛及與舍利弗、目連等諸聖人，亦自見諸弟子，數甚無量，滿虛空中。須臾見彌勒下生翅頭末城。有人持幡華伎樂，及三台來迎。於此上幡華伎樂，非世間比，半天而住。一台已在半路，一台未至半路，一台未見。但聞有而已。爾時已作兩台，為此兆故，即更作一台也。”又：“有兩樹寶華在邊，人來近床，語莫壞我華。”自此之後，病即除損，前後遇疾，恒有瑞相。或得涼風，或得妙藥，或聞異香，病便即愈。疾差之為，理都以漸，豁然而去如此，甚數不能備記。又天監三年，一夏違和，於晝日眠中，見虛空藏菩薩，即自圍繞誦唄，唄聲徹外。眠覺，所患即除。又白日臥，開眼見佛入房，幡蓋滿屋，語傍人令燒香，了不自見。上以天監五年六月十七日得病苦，心悶不下飲。彭城寺令法師，以六月十九日夜得夢，見一處，謂是兜率天上，住止嚴麗，非世間比。言此是上住處，即見上在中。於是法師有語上，上得生好處，當見將接。上是法師小品檀越，勿見遺棄。上即答：“法師丈夫，又弘通經教，自應居勝地。某甲是女人，何能益？”法師又：“不如此也，雖為丈夫不能精進，持戒不及上。”時體已轉惡，與令法師素疏，不堪相見。病既稍增，飲粥日少，為治無益，漸就綿惙。至七月十二日，爾時天雨清涼，悶勢如小退。自夢見迎來至佛殿西頭，人人捉幡竿，猶車在地。幡之為理，不異世間軍隊擔鼓旗幡也。至二十日，便絕不復進飲粥。至二十二日，令請相識眾僧設會，意似分別。至二十五日，見十方諸佛遍滿空中。至二十七日中，後泯然而臥，作兩炊久，方復動轉，自：“上兜率天，見彌勒及諸菩薩皆黃金色，上手中自有一琉璃清淨罌，可高三尺許。以上彌勒，即放光明，照於上身。至兜率天，亦不見飲食，自然飽滿，故不復須人間食也。但聞人間食皆臭，是以不肯食，於彼天上，得波利餅將還，意欲與令法師。”有人問：“何意將餅去？”答：“欲與令法師。”是人言：“令法師是人中果報，那得食天上食？”不聽將去。既而欲見令法師閑居，上為迎法師來相見，語法師：“可作好菜食，以餉山中坐禪道人，若修三業，方得生兜率天耳。”法師不坐禪，所以令作食餉山上道人者，欲使與坐禪人作因緣也。自入八月，體中亦轉惡，不復說餘事。但有三十二童子，一名功德天，二者名善女天，是迦毗羅所領，恒來在左右，與我驅使。或言得人餉飲食，令眾中行之。復：空中晝夜作伎樂，鬧人耳也。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十四


○僧行篇第五之二


△沙汰僧徒詔──宋武帝


門下：佛法訛替，沙門混雜，未足扶濟鴻教，而專成逋藪。加以奸心頻發，凶狀屢聞，敗道亂俗，人神交忿。可付所在，與寺耆長精加沙汰。後有違犯，嚴其誅坐。主者詳為條格，速施行。


△褒揚僧德詔（七首）


〖帝以僧顯為沙門都統詔〗（元魏孝文帝）


門下：近得錄公等表，知欲早定沙門都統。比考德選賢，寤寐勤心，繼佛之任，莫知誰寄？或有道高年尊，理無縈紆；或有器玄識邈，高挹塵務。今以思遠寺主法師僧顯，仁雅欽韶，澄風澡鏡，深敏潛明，道心清亮，固堪茲任。式和妙眾，近已口白，可敕令為沙門都統。又副儀貳事，緇素攸同，頃因輝統獨濟，遂廢茲任。今欲毗德讚善，固須其人，皇舅寺法師僧義行恭神暢，溫聰謹正，業懋道優，用膺副翼。可都維那，以光賢徒。


〖帝立僧尼制詔〗


門下：凝覺澄衝，事超俗外，淵模崇賾，理寄忘言。然非言何以釋教？非世何能表真？是以三藏舒風，必資誡典，六度摛化，固憑尺波。自象教東流，千齡已半。秦漢俗華，制禁彌密，故前世英人，隨宜興例。世輕世重，以裨玄奧。先朝之世，嘗為僧禁，小有未詳，宜其修立。近見沙門統僧顯等白雲，欲更一刊定。朕聊以淺識，共詳至典，事起匆匆，觸未詳究。且可設法一時，粗救世教。殿須立白一同，更釐厥衷。


〖帝聽諸法師一月三入殿詔〗


門下：崇因讚業，莫若宗玄，裨神染志，誰先英哲？故周旦著“其朋”之誥，釋迦唱“善知”之文。然則位尊者，以納賢為貴，德優者，以親仁為尚。朕雖寡昧，能無庶幾也？先朝之世，經營六合，未遑內範，遂令皇庭闕高邈之容，紫闥簡超俗之儀。於欽善之理，福田之資，良為未足。將欲令懿德法師時來相見，進可飡稟道味，退可飾光朝廷。其敕殿中，聽一月三入，人數法諱，別當牒付。


〖帝令諸州眾僧安居講說詔〗


門下：憑玄歸妙，固資真風，飡慧習慈，實鍾果智。故三炎檢攝，道之恒規；九夏溫詮，法之嘉猷。可敕諸州，令此夏安居清眾，大州三百人，中州二百人，小州一百人。任其數處講說，皆僧祇粟供備。若粟鮮徒寡，不充此數者，可令昭玄量減還聞。其各欽旌賢匠，良推睿德，勿致濫濁，惰茲後進。


〖贈徐州僧統並設齋詔〗


門下：徐州道人統僧逞，風識淹通，器尚倫雅，道業明博，理味淵澄。清聲懋譽，早彰於徐沛；英懷玄致，風流於譙宋。比唱法北京，德芬道俗，應供皇筵，美敷宸宇。仁睿之良，朕所嘉重，依因既終，致茲異世。近忽知問，悲怛於懷。今路次兗濮，青泗豈遙？愴然念德，又增厥心。可下徐州，施帛三百匹，以供追福。又可為設齋五千人。


〖歲施道人應統帛詔〗


門下：應統仰紹前哲，繼軌道門，徽綜玄範，衝猷是托。今既讓俗名，理宜別供。可取八解之義，歲施帛八百匹，準四輩之況，隨四時而給。又修善之本，實依力命，施食之因，內典所美。可依朝官上秩，當月而施。所以遠譬深理者，匪獨開崇俗心，抑亦獎厲道意耳。


〖帝為慧紀法師亡施帛設齋詔〗


門下：徐州法師慧紀，凝量貞遠，道識淳虛，英素之操，超然世外。綜涉之功，斯焉罕倫。光法彭方，聲懋華裔，研論宋壤，宗德遠邇。爰於往辰，唱諦鹿苑，作匠京緇，延賞賢叢。倏矣死魔，忽殲良器。聞之悲哽，傷慟於懷。可敕徐州施帛三百匹，並設五百人齋。以崇追益。


△述僧中食論──南齊沈休文


人所以不得道者，由於心神昏惑。心神所以昏惑，由於外物擾之。擾之大者，其事有三。一則勢利榮名，二則妖妍靡曼，三則甘旨肥濃。榮名雖日用於心，要無晷刻之累；妖妍靡曼，方之已深；甘旨肥濃，為累甚切。萬事，皆三者之枝葉耳。聖人知不斷此三事，求道無從可得，不得不為之立法，使簡而易從也。若直三事惑本，並宜禁絕，而此三事是人情所甚惑，念慮所難遣，雖有禁止之旨，事難卒從。譬於方舟濟河，豈不欲直至彼岸？河流既急，會無直濟之理，不得不從流邪靡，久而獲至。非不願速，事難故也。禁此三事，宜有其端。何則？食之於人，不可頓息；其於情性，三累莫甚。故推此晚食並置中前，自中之後清虛無事，因此無事，念慮得簡，在始未專，在久自習。於是束以八支，紆以禁戒，靡曼之欲無由得前，榮名眾累，稍隨事遣。故往古諸佛，過中不飡，此蓋是遣累之筌蹄，適道之捷徑。而或咸謂止於不食，此乃迷於向方，不知厥路者也。


△述僧設會論──沈休文


夫修營法事，必有其理，今世召請，眾僧止設一會。當由佛在世時，常受人請，以此擬儀故也。而佛昔在世，佛與眾僧，僧伽藍內本不自營其食具也。至時持缽，往福眾生。今之僧眾，非惟持中者少，乃有腆恣甘腴，廚膳豐豪者。今有加請召，並不得已而後來，以滋腴之口，進蔬蔌之具，延頸蹙郤，固不能甘。既非樂受，不容設福，非若在昔，不得自營。非資四輩身口無托者也。此以求福，不其反乎？篤而論之，其義不爾。何者？出家之人，本資行乞，誡律昺然，無許自立廚帳，並畜淨人者也。今既取足，寺內行乞事斷，或有持缽到門，便呼為僧徒鄙事下劣。既是眾所鄙恥，莫復行乞，悠悠後進，求理者寡，便謂乞食之業，不可復行。白淨王子轉輪之貴，持缽行詣，以福施者，豈不及千載之外凡庸沙門，躬命仆豎，自營口腹者乎？今之請僧一會，既可仿像行乞，行乞受請，二事不殊。若以今不復行乞，又復不請召，則行乞之法於此永冥，此法既冥，則僧非佛種，佛種既離，則三寶墜於地矣。今之為會者，宜追想在昔，四十九年，佛率比丘入城乞食。威儀舉止，動自應心，以此求道，道其焉適。若以此運心，則為會可矣。


△議沙汰釋李詔並啟──北齊文宣帝


問：朕聞專精九液，鶴竦玄州之境；苦心六歲，釋擔煩惱之津。或注神鬼之術，明屍解之方；或說因緣之要，見泥洹之道。是以太一闡法，竟於輕舉；如來證理，環於寂滅。自祖龍寢跡，劉莊感夢，從此以歸，紛然遂廣。至有委親遺累，棄國忘家，館舍盈於山藪，伽藍遍於州郡。若黃金可化，淮南不應就戮；神威自在，央掘豈得為蟬？若以御龍非實，荊山有攀髯之戀；控象為虛，洛寤夜光之詭。是非之契，朕實惑焉。乃有緇衣之眾，參半於平俗；黃服之徒，數過於正戶。所以國給為此不充，王用因茲取乏。欲擇其正道，蠲其左術。一則有潤邦家，二則無惑群品。且積競繇來，行之已久，頓於中路，沙汰實難。至如兩家升降，二途修短，可指言優劣，無鼠首其辭。


△答沙汰釋、李詔表──北齊樊孝謙


對曰：臣聞天道性命，聖人所不言，蓋以理絕涉求，難為稱謂。伯陽“道德”之論，莊周“逍遙”之旨，遺言取意，猶有可尋。至若玉簡金書，神經秘錄；三屍九轉之奇，絳雪玄霜之異；淮南成道，犬吠雲中，王喬得仙，劍飛天上；皆是憑虛之說，海棗之談。求之如係風，學之如捕影。而燕君、齊後，秦皇、漢帝，信彼方士，冀遇其真。徐福去而不歸，欒大往而無獲，猶謂升霞倒影，抵掌可期，祭鬼求神，庶或不死。江璧既反，還入驪山之墓；龍媒已至，終下茂陵之墳。方知劉向之信洪寶，歿有餘責；王充之非黃帝，此為不朽。又末葉已來，大存佛教，寫經西土，畫像南宮。昆池地墨，以為劫燒之灰；春秋夜明，謂是降神之日。汝王自在，變化無窮，置世界於微塵，納須彌於黍米。蓋理本虛無，示諸方便。而妖妄之輩，苟求出家，藥王燔軀，波侖灑血，假未能然，猶當克念，寧有改形易貌，有異世人？恣意放情，還同俗物？龍宮餘論，鹿野前言，此而得容，道風將墜。伏惟陛下受天明命，屈己濟民，山鬼效靈，海神率職，湘中石燕，沐時雨而群飛；台上銅烏，傃和風而獨轉。但周都洛邑，治在鎬京，漢宅咸陽，魂歸豐沛。汾晉之地，王跡惟始，既疲遊幸，且勞經略。猶復降情文苑，斟酌百家，想執玉於瑤池，念求珠於赤水。竊以王母獻環，由感舜德；上天賜佩，實報禹功。兩馬記言，二班書事，不見三世之辭，無聞一乘之旨。帝樂王禮，尚有時而沿革；左道怪民，亦何疑於沙汰。臣某謹對。


△吊道澄法師亡書──梁簡文帝


省啟。承尊師昨夜涅槃，甚深悲怛。法師志業淹明，道風淳素，戒珠瑩淨，福翼該圓。加以識見冥通，心解遠察，記落雨而必然，稱黑牛而匪謬，服膺者無遠近，蒙益者兼道俗。弟子自言旋京輦，便申結緣，豈謂一息不追，奄至乎此？然勝業本深，智力久利，必應遊神寶地，騰跡淨天。但語其乳池，啟殯香棺，入室不了空，心於何不慟？但如來降生之跡，因此而入泥洹，正當其生、住、滅，靡有定相。先聖後賢，何其形響？推校因緣，未始有例。上人等並在二歲，積始終稟道，宜應共相策勉，弘遵舊業，使道場無斷，利益不墜。所襚物輒如法供養。奈何奈何！


△與東陽盛法師書──梁王筠


菩薩戒弟子王筠，法名慧炬，稽首和南。問訊東陽盛法師。弟子昔因多幸，早蒙覲接，歲月推流，逾三十載。欽慕風德，獨盈懷抱，間以山川，無由禮敬。司馬參軍仰述存眷，曲垂訪憶。既荷錄舊之情，兼佩殷勤之旨，歡欣頂戴，難為譬說。仰承垂和履福，享年九十有四，嗤絳人之未高，同殷宗之遐壽。且耳長真已過項，齒剛曾不先落。延華駐采，怡神輔性，自非宿植善因，何以招斯勝果？尊年尚齒之誠，懷德敦舊之款，依風慕道之深，欣羨景仰之至。興居在念，寤寐載懷。弟子限此樊籠，迫茲纓瑣，無由問道，撫躬如失。庶心期冥會，咫尺江山，道術相忘，棄置形跡。唯願敬勖保此期頤，赤松朱發，復何足貴？飛錫騰軀，真在旦夕。指陳丹款，殊未申暢。儻惠一言，豈不幸甚？弟子筠稽首和南。


△與汝南周顒書──梁釋智林


近聞檀越敘二諦之新意，陳三宗之取舍，聲殊洹律，雖進物不速；作論已成，隨喜充遍，物非常重。又承檀越恐立異當時，幹犯學眾，制論雖成，定不必出。聞之懼然，不覺興悲。此義旨趣，似非初聞，妙音中絕，六十七載。理高常韻，莫有能傳。貧道年二十時，便參傳此義，常謂藉此微悟，可以得道。竊每歡喜，無與共之年少，見長安耆老，多關中高勝，乃舊有此義。常法集盛時，能深得斯趣者，本無多人。既犯越常情，後進聽受，便自甚寡傳通，略無其人。貧道捉麈尾以來，四十餘年，東西講說，謬至一時，其餘義統，頗見宗錄，唯有此途，百里無人得者。貧道積年，乃為之發病，既衰屙未愈，加復旦夕西旋。顧惟此道，從今永絕。不言檀越，機發無緒，獨創方外，非意此音，猥來入耳。且欣且慰，實無以況，建明斯義，使法燈有種，始是真實行道，第一功德，雖復國城妻子，施佛及僧，其為福利，無以相過。既幸已詮述想，便宜廣宣，使賞音者見也。論明法理，當仁不讓，豈得顧惜眾心，以失奇趣邪。若此論已成，遂復中寢，恐檀越方來，或以此為法，障往意理。然非戲論矣。想便寫一本為惠，貧道齎以還西，使處處弘通也。比小可牽曳，故入山取敘，深企付之。


△與舉法師書──梁劉峻


聞諸行李，高談徽德，逖聽風聲，心飛魂竦。無異蘄仙之望石髓，太陰之思龍燭，倉星昏昊，涼雲送秋。道勝則肥，固應頤攝，衣裳虹霓，帷幕霄露，餌黃菊之落蕊，酌清澗之毖流。旦候歸雁，晨鳧暮聽，羈雌獨鵠，神彯々爾。蓋象蕭史之騎鳴鳳，列子之御長風，雖荊卿傍若無人，孝然堅臥冰雪，沈沈隱隱，何以尚之哉！至於馳騖經囿，翱翔書圃，極龍宮之妙典，殫石室之鴻記；道生伏其天真，曼蒨謝其辨物。若乃習是，童子厝志雕蟲，藻思內流，英華外發，葳蕤秋竹，照曜春松。爵頌息明珠之譽，長門濫黃金之賞，盛矣美矣，煥其麗乎。昔旅浙河，嘗觀組繢，不覺紙爇筆焚，魂魄斯盡。自茲厥後，兩絕圭璧，意眷眷於菁華，腸回回於九折。夫日御停照，不逾隙穴，海若濆湧，莫限隈嵎。以玉抵鵲，幸傳餘寶，冀閱清徽，用瘳眩疾。然越民非鬻冠之所，齊國豈奏韶之地，望與其進，無貽責焉。


△與皎法師書並答──梁王曼穎


弟子孤子曼穎，頓首和南。一日蒙示所撰《高僧傳》，並使其掎摭。力尋始竟，但見偉才，紙弊墨渝，迄未能罷。若乃至法既被，名德已興，年幾五百，時經六代。自摩騰、法蘭發軫西域，安侯、支讖荷錫東都，雖跡標出沒，行實深淺。咸作舟梁，大為利益。固宜緇素傳美，鉛槧定辭，昭示後昆，揄揚往秀。而道安、羅什，間表秦書，佛澄、道進，雜聞趙冊。《晉史》見拾，復恨局當時，《宋典》所好，頗因其會兼。且抗出君台之記，糅在元亮之說，感應或所高推，幽明不無梗概。泛顯傍文，未足光闡；間有諸傳，又非隱括。景興偶采居山之人，僧寶偏綴遊方之士，法濟唯張高逸之例，法安止命志節之科。康泓專紀單開，王季但稱高座；僧瑜卓爾獨載，玄暢超然孤錄。唯釋法進所造王巾有著，意存該綜，可擅一家。然進名博而未廣，巾體立而不就。梁來作者，亦有病諸。僧祐成簡，既同法濟之責；王季染毫，復獲景興之誚。其唱公纂集，最實近之。求其鄙意，梗概頗見。法師此制，始所謂不刊之鴻筆，綿亙古今，包括內外，屬辭比事，不文不質，謂繁難省，雲約豈加？以高為名，既使弗逮者恥，開例成廣，足使有善者勸向之。二三諸子，前後撰述，豈得約長量短，同年共日而語之哉！信文徒竟無一言可豫，市肆空設千金之賞，方入簉龍函，上登麟閣，出內瓊笈，卷舒玉笥。弟子雖實不敏，少嘗好學，頃日躭餘，觸途多昧。且獲披來帙，斯文在斯，鑽仰弗暇討論，何所成非？子通見元則之論良愧，處道知休奕之書徒深。謝安慕竺曠風流，殷皓憚支遁才俊耳。不見旬日，窮情已勞，扶力此白，以代訴盡。弟子孤子王曼穎頓首和南。


△答王曼穎書──梁釋君白


君白一日以所撰《高僧傳》相簡，意存箴艾，而來告累紙更加拂拭。顧惟道藉人弘，理由教顯，而弘道釋教，莫尚高僧。故漸染以來，昭明遺法，殊功異績，列代而興。敦厲後生，理宜綜綴。貧道少乏懷書抱篋，自課之勤，長慕鉛墨隆青，揚善之美，故於聽覽餘間，厝心傳錄。每見一分可稱，輒有懷再省，但曆尋眾記，繁約不同。或編列參差，或行事出沒，已詳別序，兼具來告。所以不量寸管，輒樹十科，商搉條流，意言略舉。而筆路蒼茫，辭誤陋拙，本以自備疏遺，豈宜濫入高聽？檀越既學兼孔、釋，解貫玄、儒，抽文綴藻，內外淹劭。披覽餘暇，脫助詳閱，故忘鄙俚，用簡龍門。然事高辭野，久懷多愧。來告吹噓，更增㥏𭟓。今以所著讚論十科，重以相簡，如有紕謬，請備斟酌。釋君白。


△吊震法師亡書──梁劉之遴


弟子劉之遴頓首和南。泡電倏忽，三相不停，苦空無我，五陰寧住？尊師僧正，舍壽閻浮，遷神妙樂。雖乘此宿植，必登善地，人情怛化，銜疚悲摧。念在三之重，追慕哀慟，纏綿永往，理不可任。奈何奈何！僧正精理特拔，經論洽通，蔬菲終身，有為略盡。枯槁當年，儀形二眾，豈直息心標領，亦為人倫之傑。弟子少長，遊遇數紀，迄茲平生敬仰，善友斯寄，哀疾待盡。不獲臨泄，鯁慟之懷，二三增楚。扶力修喭，迷猥不次。弟子劉之遴頓首和南。


△與震法師兄李敬朏書──梁劉之遴


生滅無常，賢弟震法師，奄同力士生處，道識長往，法言永絕，惋怛抽摧，不能已己。年事未高，德業方播，疾恙甫爾，謂無過憂，遂至遷化，道俗驚愕。念孔懷之切，天倫至慟；永往之情，不可居處。奈何奈何！法師義味該洽，領袖黑衣，識度愷悌，籍甚當世。昔在京師，聖上眄接，自還鄉國，曆政禮重。且講說利益，既實弘多，經始寺廟，實廣福業。衿抱豁然，與物無迕，所與遊款，皆是時賢。白黑歸美，近遠欽敬。豈止息心殄悴，實亦人倫喪寶。追懷歎愴，何可弭歇？並辱遺書及別物，對增哽欷。殿下自為作銘，又教鮑記室為志序，恐鮑想悉，未能究盡，己得面為鮑說諸事行及徽猷。計必勒不朽事，如今日，志石為馦，並呼師修之，鐫刻亦當不久可就。言增泫然，投筆淒懣。劉之遴頓首頓首。


△吊僧正京法師亡書──梁劉之遴


八月二十日，之遴和南。法界空虛，山木頹壞，尊師大正，遷神淨土，凡夫淺累，嬰滯哀樂。承此凶訃，五內抽摧，哀慟深至，不能自已。念追慕永往，纏綿斷絕，情在難居，奈何奈何！大正德冠一時，道蔭四部，訓導學徒，紹隆像法，年居僧首，行為人師。公私瞻敬，遐邇宗仰。若乃五時九部，流通解說，匹之前輩，聯類往賢，雖什、肇、融、恒、林、安、生、遠，豈能相尚？頓悟雖出自生公，弘宣後代，微言不絕，實賴夫子。重以愛語利益，窮四攝之弘致；檀忍智慧，備六度之該明。白黑歸依，含識知庇，舟航愚冥，棟梁寺塔。日用不知，至德潛運，何道長而世短，功被而身沒？映乎大海，永墜須彌，照彼高山，長收朗日。往矣奈何！當復奈何！法師幼而北面，生小服膺，迄乎耆邁，恒在左右。在三之重，一旦傾殞，哀慟之至，當何可處？弟子紈綺遊接五十餘年，未隆知顧，相期法侶，至乎菩提，不敢生慢。未來難知，現在長隔，眷言生平，永同萬古。尋思惋愴，倍不自勝。未由喭執，申泄哀歎。謹裁白書，投筆哽猥。弟子劉之遴頓首和南。


△東陽金華山棲志──劉孝標


夫鳥居山上，層巢木末，魚潛淵下，窟穴泥沙。豈好異哉？蓋性其然也。故有忽白璧而樂垂綸，負玉鼎而要卿相，行藏紛糾，顯晦踳駁，無異火炎水流，圓動方息。斯則廟堂之與江海，蓬戶之與金閨，並然其所然，悅其所悅，焉足毛羽瘡痏，在其間哉！予生自原野，善畏難狎，心駭雲台朱屋，望絕高蓋青組，且沾濡霧露，彌願閑逸。每思濯清瀨、息椒丘，寤寐永懷，其來尚矣。蚓專噬壤，民欲天從，爰洎二毛，得居岩穴。所居東陽郡金華山。東陽實會稽西部，是生竹箭。山川秀麗，皋澤頠鬱，若其群峰疊起，則接漢連霞；喬林布，則春青冬綠；回溪泱流，則十仞洞底；膚寸雲合，必千里雨散。信卓犖爽塏，神居奧宅。是以帝鴻遊斯鑄鼎，雨師寄此乘煙。故澗勒赤松之名，山貽縉雲之號。近代江治中奮迅泥滓，王徵士高拔風塵，龍盤鳳棲，咸萃茲地。良由碧湍素石，可致幽人者哉！金華山，古馬鞍山也。蘊靈藏聖，列名仙諜。左元放稱此山：可免洪水五兵，可合神丹九轉。金華之首，有紫岩山。山色紅紫，因以為稱。靡迤坡陀，下屬深渚，讚岏隱嶙，上虧日月。登自山麓，漸高漸峻，路迥隘險，魚貫而升。路側有絕澗，閤閜哮豁，俯窺木杪，焦原石邑，匪獨危懸。至山將半，便有廣澤大川，皋陸隱脤。予之葺宇，實在斯焉。所居三面回山，周繞有象郛，郭前則平野蕭條，目極通望，東、西帶二澗。四時飛流泉，清瀾微曈，滴瀝生響，白波跳沫，洶湧成音。漕瀆引流，交渠綺錯，懸溜瀉於軒甍，激湍回於階砌。供帳無綆汲，盥漱息瓶匜。楓涘椅櫪之樹，梓柏桂樟之木，分形異色，千族萬種。結朱實，包綠裹，杌白蒂，抽紫莖，橚樉苯䔿，捎風鳴籟；垂條簷戶，布葉房櫳。中谷澗濱，花蕊攢列。至於青春受謝，萍生泉動，則有都梁含馥，瑀香送芬，長樂負霜，宜男泫露。芙蕖紅華照水，皋蘇縹葉從風，憑軒永眺，蠲憂忘疾。丘阿陵曲，眾藥灌叢，地髓抗莖，山筋抽節。金鹽重於素璧，五鼓貴於明珠，可以養性銷屙，還年駐色。不藉崔文黃散，勿用負局紫丸，翾翔鳥，風胎雨矰，綠翼紅毛，素羽翠鬛。肅肅切羽，關關好音，馴狎園池，旅食雞鶩。若乃鴻日伺辰，響類鍾鼓，鳴候曙，聲象琴瑟。玄猿薄霧清囀，飛㹳乘煙永吟。嘈囋瀏亮，悅心娛耳。諒所以跨躡管籥，韜軼笙簧。宅東起招提寺，背岩面壑，層軒引景，邃宇臨空，博敝閑虛，納祥生白。左瞻右睇，仁智所居。故碩德名僧，振錫雲萃，調心七覺，詆訶五塵，鬱烈戒香，浴滋定水。至於熏爐夜爇，法鼓旦聞，予跕屣摳衣，躬行頂禮；詢道哲人，飲和至教。每聞此河紛梗，彼岸永寂，熙熙然若登春台而出宇宙，唯善是樂，豈伊徒言！寺東南有道觀亭，亭崖側下望雲雨，蕙樓蘭榭，隱曖林篁，飛觀列軒玲瓏煙霧。日止卻粒之氓，歲次祈仙之客。餌星髓，吸流霞，將乃雲衣霓裳，乘龍馭鶴。觀下有石井，聳跱中澗，雕牴刻削，頗類人工。躍流晙瀉，奔湧泱咽，電擊雷吼，駭目驚魂。寺觀前皆植修竹，檀欒蕭瑟，被陵緣阜，竹外則有良田，區畛通接。山泉膏液，鬱潤肥腴，鄭白決漳，莫之能擬。致紅粟流溢，鳧雁充厭，春鱉旨膳，碧雞冬蕈，味珍霜曌。穀巾取於丘嶺，短褐出自中園。莞蔣逼側池湖，菅蒯駢填原隰。養給之資，生生所用，無不阜實蕃籬，充刃崖巘。歲始年季，農隙時閑，濁醪初醞，清觴新熟。則田家有野老，提壺共至，班荊林下，陳鐏置爵。酒酣耳熱，屢舞訁呶，晟論箱庾，高談穀稼，嗢噱謳歌，舉杯相挹。人生樂耳，此歡豈訾？若夫蠶而衣，耕而食，日出而作，日入而息，晚食當肉，無事為貴，不求於世，不忤於物，莫辨榮辱，匪知毀譽，浩蕩天地之間，心無怵惕之警，豈與嵇生齒劍，楊子墜閣，較其優劣者哉！


△與徐僕射領軍述役僧書──陳釋真觀


泉亭光顯寺釋真觀，致書領軍檀越。竊聞四依開士，匡正法於將頹；十地高人，秉玄文於已絕，能使崛山遺跡，無虧宴坐之風，祇樹餘苗，得肆經行之道。伏見今者皇華奉宣嚴憲，凡是僧尼之類，不書名籍之者，並令捐茲法戒，就此黎民，去彼伽藍，歸其里閈。既普天之下，莫匪王臣，正當黽勉恭承，鞠躬祇奉。但愚情所謂，竊或疑焉。自佛法肇興，千有餘載，流轉此地，數百年間。濟濟僧徒，一何為盛！雖復市朝亟改，風化頻移，慧炬常明，戒香恒馥。其為福利，難可勝言。所現靈祥，聞諸史傳。至如浮圖和上曜彩鄴中，高座法師流芳鞏雒，或復昆明池內，識劫燒之餘灰，長沙寺裏，感碎身之遺蔭。道開入境，仙人之星乃出；法成去世，紺馬之瑞爰浮。乃有青目赤髭，黃眸白足，連眉表稱，大耳傳名。莫不定水淵澄，義峰山豎。汪汪道望，類迦葉之高蹤，肅肅威儀，似頞鞞之清行。頃年訛替，乃日澆漓，而正法洪基，猶應未殄。忽復違其本志，奪彼前心，莫不仰高殿而酸傷，辭舊房而淒楚。依依法座，重反何期？戀戀禪門，再還無日。乃非岐路，而有分袂之悲；雖異河梁，遂結言離之痛。若以不繼名籍，為其深罪，延茲咎累，亦可哀矜。夫出俗之人，務應修道，許其方外之禮，不拘域中之節。或有不貫名籍，無關簿領，並皆遊方采聽，隨處利安，望刹為居，臨中告飯。或頭陀林下，或蘭若岩阿，如此之流，寧容繼屬？若勝業不全，清禁多毀，宜應休道，此事誠然。而持犯難知，聖凡相濫，譬庵羅之果，生熟難分，雪山之藥，真偽難辯。忽使昆峰之上，玉石同焚，大澤之中，龍蛇等斃，何期惜也？籲可傷哉！又其割愛辭親，披緇剪髮，既無僕使，永絕妻孥，或老病之年，單貧之士，皆憑子弟，還相養衛。如其一朝雨散，便溘死溝渠，遂有赴浚壑而投身，縊長繩而殞命，雖復汨羅之痛，匹此猶輕，荒谷之悲，方斯未重。且復奇才絕學，並寄後生，聽講誦經，咸資晚秀。所以須陀得戒，猶是幼童，身子揚名，差非耆老。如斯之類，若並翻緇，恐此法門，便無紹繼，梵輪絕矣，精舍空焉。若八陣未休，四郊多壘，前驅所寄，後殿斯憑。愚謂此人殆成無用，若必有拔拒投石之能，索鐵申鉤之力，則並從軍募，久預長驅。儻復尚服緇衣，猶居寺宇，則是習勇心薄，樂道情深；若非衛玠之清羸，便同孟昶之浮怯，既不便弓馬，徒勞行陣。雖復身披甲胄，還想法衣，手執幹戈，猶疑錫杖；必當遙聞戰鼓，色變心驚；遠望軍麾，魂飛氣懾，將恐有沮都護之威，無益二師之勇。若謂不輸王課，靡助國儲，所以普使收其賦斂。但浮遊之屬，萍迸蓬飛，散誕之流，且貧終窶，鄉里既無田宅，京師又闕主人，納屨則兩踵並穿，斂衿則雙肘皆現。觀董生之百結，尚覺輕華，見顏子之一簞，更疑豐飽。求朽壤以為藥，寧識紫丸服，糞掃而為衣，豈逢黃絹貨財之禮？此則無從懷璧之幹，信哉應免。若令其在道，猶可分衛自資，遂使還民，便是餱糧莫寄。伏惟皇朝御曆，齊聖欽明，繼踵軒羲，比肩炎昊，握鏡之風彌遠，垂衣之化方深，兼復梁棟三寶，敷弘十善，昔漢明靈感，止夢金人，晉武覆修，才招玉像，用今方古，彼有慚焉。或深經是護等，仙預大王，寶塔斯成類，無憂國主。明揚仄陋，信巢父之清虛，征聘漁畋，許嚴生之高尚。愚謂絓預今者，免首僧尼，若已離法衣，無遵道業；或常居邸肆，恒處田園，並依民例，宜從策使。如其禪誦知解，蔬素清虛，或宣唱有功，梵聲可錄，或繕修塔廟，建造經書，救濟在心，聽習為務，乃至羸老之屬，貧病之流，幸於編戶，無所堪用，並許停寺，仍上僧籍。必望十城之寶，或出荊山；百步之中，時逢芳草。於是寺斷流俗之僧，眾無饣甫酒之客，六時翹請，常以國界為心；三業精修，必用君王為本。豈不幽明踴躍，人鬼忻歡？冥力護持，善緣扶助，然後二儀交泰，六氣調和，征馬息鞍，軍旗卷旆，邊荒入附，無待丹水之師；玉帛來朝，還想稽山之集。何期樂矣？實可忻哉！儻復強場不虞，軍資有闕，薄須費計，伏聽征求。仰唯領軍檀越，外則探賾典墳，內則鉤深經論，才高帷幄，寄重鹽梅，必願降意芻蕘，留心正法，微惠研詳，薄垂觀覽。如其一毫可采，深悕曲為矜論，無使蘭艾同鋤，薰蕕俱剪。庶得仙人範裏，更轉法輪，長者園中，還鋪講席。則匡維之德，比恒岱而齊高；擁護之功，似滄溟而共廣。橫此懺煩，彌增悚惕。


△諫仁山深法師罷道書──陳徐陵


竊聞出家閑曠，猶若虛空，在俗籠樊，比於牢獄。非但經有明文，亦自世間共見。瞥聞法師覆彼舟航，趣返緇衣之務，此為目下之英奇，非久長之深計。何以知然？從苦入樂，未知樂中之樂；從樂入苦，方知苦中之苦。弟子素以法師雖無曩舊，相知已來，亦復不疏。夫良藥必自無甘，忠諫者決乎逆耳，倚見其僻，是以不忍不言。且三十年中，造莫大之業，如何一旦舍已成之功，孰為可惜？敬度高懷，未解深意，將非帷幄之策，欲集留侯？形類臥龍，遠求葛氏。黃石兵法，寧可再逢？三顧茅廬，無由兩遇。封爵五等，唯見不逢，中閤外門，難朱易白。鳴笳鳳管，非有或聞，舞女歌姬，空勞反玩。覓之者等若牛毛，得之者譬猶牛角。以此之外，何所窺窬？法師今若退轉，未必有一稱心，交失現前，十種大利。何者？佛法不簡細流，入者則尊，歸依則貴，上不朝天子，下不讓諸侯，獨玩世間，無為自在，其利一也。身無執作之勞，口飡香積之飯，心不妻妾之務，身飾芻摩之衣，朝無踐境之憂，夕不千里之苦，俯仰優遊，寧不樂哉！其利二也。躬無任重，居必方城，白壁朱門，理然致敬，夜琴晝瑟，是自娛懷，曉筆暮詩，論情頓足，其利三也。假使棘生王路，橋化長溝，巷吏門兒，何因仰喚？寸絹不輸官庫，鬥米不進公倉，庫部倉司，豈須求及？其利四也。門前擾擾，我且安眠，巷里，餘無驚色，家休小大之調，門停強弱之丁，入出隨心，往還自在，其利五也。出家無當之僧，猶勝在俗之士，假使心存殺戮，手無斷命之愆，密裏通情，決勝酌然，矯俗如斯，煩垢萬倍，勝於白衣，一入愛河，永沈無出，其利六也。聽鍾聲而致敬，尋香馥以生心，朝睹尊儀，暮披寶軸，刹那之善，逐此而生，水滴微功，漸盈大器，未知因緣果報，善惡皎然，就此而言，其利難陳矣。假使達相白衣，猶有埃塵之務，縱令遙寄彈指，遠近低頭，形去心留，身移意往，閡有者得如此，貧苦者永無因，近在目前不言可見，其利七也。山間樹下，故自難期，枕石漱流，實為希有；猶斯之類，不可思議；如此者難逢；一心人希遇，法師未能不學，交習聰勝之因，一旦退心，於理邈矣，其利八也。開織成之帙，見過去之因，摛琉璃之卷，驗當來之果；識因識業，不以為愆；知福知報，何由作罪？上無舟楫，交見沒溺之悲；下失浮囊，則有沈身之患，其利九也。曠濟群品，為天人之師，水陸空行，皆所尊貴；言必闍梨和上，書輒致敬和南；遠近嗟詠，貴賤顒仰；法師今必退轉，立成可驗；才脫袈裟，逢人輒稱汝我，始解偏袒，姓名便亦可呼；平交故自不論，下劣者亦恐不讓；薄言稱已，榻席懸異從來；小得自在，便以君為題封；若不屈膝斂手自達無因；俯仰承迎，未閑合度；如此專專，何由可與？其利十也。略言十事，空失此機，其間深道，寧容具述？仰度仁者，心居魔境，為魔所迷；意附邪途，受邪易性。假使眉如細柳，何足關懷？頰似紅桃，詎能長久？同衾分枕，猶有長信之悲；坐臥忘時，不免秋胡之怨。洛川神女，尚復不惑東阿，世上斑姬，何關君事？夫心者面焉，若論繾綣，則共氣共心，一遇纏綿，則連宵厭起。法師未通返照，安悟賣花？未得他心，那知彼意？嗚呼！桂樹遂為豆火所焚，可惜明珠乃受淤泥埋沒。弟子今日橫諮，必為法師所哂。世上白衣，何訾何限，且一人退道，而不安危？推此而言，實成難解。譬如瓦礫盈路，人所不驚，片子黃金，萬夫息步。正言法師入道之功已備，染俗之法未加，何異金博赤銅，銀換鉛錫？可悲可惜，猶可優量，能忍難忍，方知其最願棄俗事，務息塵勞。正念相應，行志兩全，薄加詳慮，更可思惟。悔之在前，無勞後恨，如弟子算遠，即十數年中決知惻愴。近即三五歲內，空唱如何。萬恨萬悲，寧知遠及；自誤自惜，永棄一生。乃知斷弦可續，情去難留，或若火裏生花，可稱希有。迷人知返，去道不遙。幸速推排，急登正路。法師非是無知，遂為愚者所迷，類似阿難，便為魔之所嬈。猶須承三寶之力，制彼群凶；豎波若之幢，天魔自款。若此言旨當即，便冀棄芻蕘；若不會高懷，幸停深怪耳。


△諫周太祖沙汰僧表──釋曇積


僧曇積白。皇帝大檀越，德握乾坤，心懸白日，照燭無私之道，卷舒不測之化，能威臨皂白，悲及僧尼，控引玄綱，示之出路。欲使清升練行，顯跡於明時；寡德沙門，恥還於素俗，爰降明詔，責其試藝；頒下諸州，問其課業。竊惟入道多端，諒非一揆，依相驗人，有五理不足。何者？或有僧尼生年在寺，節儉自居，願行要心，不犯諸禁，燒香旋塔，頂禮殷勤，合掌低頭，忘寢以食；但受性愚鈍，於讀誦無緣；習學至苦，而不得一字。今量所告意，須文誦聰者為是；重審試僧，不退實行為是。正意偏望，取其明決，且實而不聰，行之本也；聰而不實，智之相也。若用為有業，是不求備於一人，若實為非僧，便責知於滿足。大覺智慧，不可思議，諸所為法，天人頂受。況在凡夫，輒思改易？群聖自言，種種神變，於斯大法，不能加減。大人出世，識本知機，巧妙多方，化人以漸；眾生根行，各各不同；令聖說經，互差不一；內外相通，亦無乖異。又如孔子領徒三千，達者七十有二，升堂入室，莫過數人，自餘已外，豈容斥逐？今州郡縣各有學生，德及顏、淵，詎幾人也？可以不及顏淵，廢郡不立，可以無德頑僧，並令還俗？不及顏淵者猶勝於野人，無德頑僧者猶勝於外道。伏此二途，不足一也。或有專歸樹下，擎錫持盂，望中而飡，正命自活。名聞頓舍，利養無心，理觀除煩，遂闕文誦。論其人入道，則內業有餘，究其文解，則相功不足。何必聚眾京華悉是德僧，孤拔林野咸非行士？故果有生熟，不可以色相而啖；人有出沒，不可以形名而取。敢自三思，不足二也。或有營經造像，厲力積年，修補伽藍，憂勤累歲。舍身濟物，不以寒苦經心；施樂與人，不以饑貧易志。但無聰力，日誦不過一言；旦夕棲棲，日讀不盈數紙；準其回向，則善不空施，征其發趣，則佛之真子。今無辜退俗，是枉濫行人，直性頓非，不足三也。佛說僧是福田，理難損抑，雖可年末形凡，而法服尊重，豈容朝施暮奪，自加廌毀？愛惡無常，豈責其得失於一人之上，置不恒之式於十二衝典？恐不合聖心，甚乖大趣。上損慈悲，下虧正化，唯畏後世相傳，受誣僧之謗，不足四也。今大周大國，僧尼未幾，寺舍列然，有盈萬數。隻應招延二部，溢滿其間。動梵鳴鍾，為國行道，方便窮其長短，曲覓愆非。黜放還民，使棟梁空曠，若他方異國，遠近聞知，疑謂求兵於僧眾之間，取地於塔廟之下，深誠可怪。但頑僧任役，未足加兵，寺地給民，豈能富國？染不頓除，性由漸顯。一切眾生具諸煩惱，若頓遣圓修，是滅佛法，匪直損身，魔必得便。何者？一向純善，精加供養；一向純惡，退令還俗，此言所見，深滅三寶。若粗細等看，魔難得便。何者？純善退，還成粗；眾粗之人，猶生物善。經文道理，莫問粗細之行；唯不還俗，終成佛子。進退三思，不足五也。貧道餘年，賤質寄命關右，欽化承恩，得存道業。是以呻呤策杖，送此丹誠，懺忤之愆，伏增戰越。敬白。


△貽仙城慧命禪師書──晉戴逵


竊以渭清涇濁，共混潮宗之源；松長箭短，同秉堅貞之質。幸賴含靈五常，理宜範圍三教。是以闕里儒童，闡禮經於洙濟；苦縣迦葉，遷妙道於流沙。雖牢籠二儀，蓋限茲一世，豈如興正法於鹿苑，蕩妄想於鷲山，半滿既陳，權實斯顯。誠教有淺深，人無內外。禪師德聲遠振，行高物表，攝受四依，因牧羊而成誦；負笈千里，曆龍宮而苞括。故能內貫九部，總雪山之秘藏；外該七略，備壁水之典墳。支遁天台之銘，竺真羅浮之記，曇賦七嶺，汰詠三河；寶師妙折莊生，璩公著論袁集；若吞雲夢，如指諸掌。加以妙持淨戒，如護明珠，善執律儀，似臨懸鏡。稟羅雲之密行，踵賓頭之福田，撫挹定水，便登覺觀，高蔭禪枝，將逾喜舍。是以不遠瀟湘，來儀沔陸，植杖龍泉，仍為精舍。回車馬穀，即創伽藍，鑿嶺安龕，詎假聚沙？成塔因山，構苑無勞，布金買地，開士雲會。袂似華陰，法侶朋衝，眾齊稷下，禪室晨興，時芳杜若；支提暮啟，暫入桃源。香山梵響，將阮嘯而相發；日殿妙音，與孫琴而齊韻。紫蓋貞松，仍麾上辯，洪崖神井，即瑩高心。故以才堪買山，德邁同輦，崇峰景行，牆仞懸絕。弟子業風鼓慮，欲海沈形，洎渚宮淪覆，將曆二紀，晝倦坐馳，夜悲愕夢，未能忘懷彼我，歸軫一乘，遣蕩胸衿，朗開三達。既念鼠藤，彌傷鳥係。昔在志學，家傳賜書，五禮優柔，三玄饜飫，頗絕韋編，構述餘緒。爰登弱冠，捃摭百家，及乎從仕，留連文翰。雖未能探龍門而梯會稽，賦鷦鷯而詠鸚鵡。若求其一介，亦仿佛古人。但深悟聚泡，情悲交臂，常欲蟬蛻俗解，貪味真如。一日鄖城，訊修隗館，屈膝情欣，係襪遇同。進履未盡，開襟遽嗟，飄忽尋望，拂衣世網，脫屣牽絲。滄浪濯纓，漢陰抱甕，行飡九轉，用遣幽憂，漸寤三空，將登苦忍，仙梁視玉，不廢從師；深澗折桃，無妨請益。所希彌天勝氣，乍酬鑿齒，雁門高論，時答嘉賓。冬暖如春，願珍清軌，室邇人遐，彌軫襟帶。餘辭殘簡，念無金玉。


△幽林沙門釋惠命酬書濟北戴先生


夫一真常湛，徼妙於是同玄，萬聖乘機，違順以之殊跡。是以西關明道，東野談仁，雕樸改工，有無異軫。今若括此二門，原茲兩教，豈不歸宗三轉，會入五乘？藉淺之深，資權顯實。斯若池分四水，始則殊名，海控八河，終無別味。檀越幼挺奇才，夙懷茂緒，華辭卓世，雅致參玄，智涉五明，學兼三教。益矣能忘，蹈顏生之逸軌；損之為道，慕李氏之玄蹤。雖復六經該廣，百家繁富，聖賢異準，儒墨分流，或事曠而文殷，或言高而義遠，莫不納如瓶受，說似河傾。明鏡匪疲，洪鍾任扣，子建挹以奇文，長卿恧其高趣。故雖秦楚分墟，周梁改俗，白眉青眼，龜玉之價弗逾；棲鳳臥龍，魚水之交莫異。加以識鑒苦空，志排塵俗，形雖廊廟，器乃江湖。是以屬歎牽絲，興言世網，辭同應、陸，調合張、嚴。嗟朱火之遽傳，湣清波之速逝，方應濯足從道，洗耳辭榮。九轉充虛，四扉排疾，然後尋八正以味一真，解十纏而遣三患，斯之德也，寧不至哉！貧道識鏡難清，心塵易壅，定慚華水，戒非草係，才侔撤燭，學謝傳燈。內有愧於德充；外無狎於人世，是以淹滯一丘，寓形蓬柳，端居千仞，托志筠松。測四序於風霜，候三旬於眺魄。至乃夜聞山鳥，仍代九成，晝視遊魚，聊追二子，蓽戶弊衿，既在原非病；朱門結駟，亦於我如雲。所歎藤鼠易侵，樹猿難靜；勞想鷲頭，倦思雞足。至於林凋秋葉，曾無獨覺之明；谷響春鶯，終切寡聞之歎。忽承來問，曲見光譽，幽氣若蘭，清音如玉。誠復溢目致歡，而實撫膺多愧。雖識謝天池，未辯北溟之說；而事同泥井，慚聞東海之談。所冀伊人，於焉加我；黃石匪遙，結期明旦。白駒可縶，用永終朝，善敬清猷，時因素劄。言不洗意，報此何申。


△吊延法師亡書──隋薛道衡


八月二十三日薛道衡和南。俗界無常，延法師遷化，情深悲怛，不能已已。唯哀慕摧割，當不可任。法師弱齡舍俗，高蹈塵表，志度恢弘，理識精悟。靈台神宇，可仰而不可窺；智海法源，可涉而不可測。同夫明鏡，屢照不疲；譬彼洪鍾，有來斯應。往逢道喪，玄維落紐；棲志幽岩，確乎不拔。高位厚禮，不能回其慮；嚴威峻法，未足懼其心。經行宴坐，夷險莫二；戒德律儀，始終如一。聖皇啟運，像法重興，卓謂緇林，鬱為稱首；屈宸極之重，申師資之義；三寶由其弘護，二諦藉以宣揚；信足以追蹤澄、什，超邁安、遠。而法柱忽傾，仁舟遽沒；匪直悲纏四部，固亦酸感一人。師杖錫挈瓶，夙承訓導，升堂入室，具體而微。在三之情，理百恒慟；往矣奈何，無常奈何。疾礙不獲展慰；但深悲結，謹遣白書，慘愴不次。弟子薛道衡和南。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十五


○僧行篇第五之三


△福田論──隋東都洛濱上林園翻經館學士沙門釋彥琮


隋煬帝大業三年，新下律令格式。令：諸僧道士等，有所啟請者，並先須致敬，然後陳理。雖有此令，僧竟不行。時沙門釋彥琮不忍其事，乃著《福田論》以抗之。意在諷刺，言之者無罪；聞之者以自誡也。帝後朝見，諸沙門並無致敬者。大業五年至西京郊南大張文物，兩宗朝見，僧等依舊不拜。下敕曰：“條令久行，僧等何為不致敬？”時明贍法師對曰：“陛下弘護三寶，當順佛言，經中不令拜俗，所以不敢違教。”又敕曰“若不拜俗宋武時何以致敬”？對曰：“宋武虐君偏政，不敬交有誅戮。陛下異此，無得下拜。”敕曰：“但拜。”僧等峙然，如是數四令拜。僧曰：“陛下必令僧拜，當脫法服，著俗衣，此拜不晚。”帝夷然，無何而止。明日設大齋法祀，都不述之。後語群公曰：“朕謂僧中無人，昨南郊對答，亦有人矣。”爾後至終，必無拜者。其黃巾士女，初聞令拜，合一李眾，連拜不已，帝亦不齒問之。


論曰：昔在東晉，太尉桓玄議令沙門敬於王者。廬山遠法師高名碩德，傷智幢之欲折，悼戒寶之將沈，乃作《沙門不敬王者論》，設敬之儀，當時遂寢。然以緝詞隱密，援例杳深，後學披覽，難見文意。聊因暇日，輒復申敘。更號《福田論》：忽有嘉客來自遠方，遙附桓氏，重述前議。主人正念久之，抗聲應曰：“客似未聞福田之要，吾今相為論之。夫福田者，何耶？三寶之謂也。功成妙智，道登圓覺者，佛也。玄理幽寂，正教精誠者，法也。禁戒守真，威儀出俗者，僧也。皆是四生導首，六趣舟航，高拔天人，重逾金石，譬乎珍寶，劣相擬議。佛以法主標宗，法以佛師居本。僧為弟子，崇斯佛法，可謂尊卑同位，本末共門。語事三種，論體一致。處五十之載，弘八萬之典，所說指歸，惟此至極。寢聲滅影，盡雙林之運；刻檀書葉，留一化之軌。聖賢間起，門學相承，和合為群，住持是寄。金人照於漢殿，像法通於洛浦，並宗先覺，俱襲舊章。圖方外而發心，棄世間而立德，官榮無以動其志，親屬莫能累其情。衣則截於壞色，發則落於毀容，不戴冠而作儀，豈束帶而為飾？上天之帝，猶恒設禮，下土之王，固常致敬。有經有律，斯法未殊，若古若今其道無滯，推帝王之輕重，亞神祇之大小。八荒欽德，四海歸仁，僧尼朝拜，非所聞也。如懷異旨，請陳雅見。”


客曰：“《周易》：‘天地之大德曰生，聖人之大寶曰位。’《老子》：‘域中有四，大王居一焉。’竊以莫非王土，建之以國，莫非王臣。係之以主，則天法地，覆載兆民；方春比夏，生長萬物，照之以日月之光，潤之以雲雨之氣。六合則咸宗如海，百姓則共仰如辰，戎夷革面，馬牛回首，蛇尚荷於隋侯，魚猶感於漢帝。豈有免其編戶，假其法門，忘度脫之寬仁，遺供養之弘造；高大自許，卑恭頓廢，譬諸禽獸，將何別乎？必能御以神通，得成聖果，道被天下，理在言外。然今空事剔除，尚增三毒；虛改服飾，猶染六塵；戒忍弗修，定智無取，有乖明誨，不異凡俗。詎應恃宣讀之勞，而抗禮萬乘；藉形容之別，而闕敬一人？昔比丘接足於居士，菩薩稽首於慢眾，斯文復彰，厥趣安在？如以權道難沿，佛性可尊，況是君臨，罔非神降。伯陽開萬齡之範，仲尼敷百王之則，至於謁拜，必遵朝典；獨有沙門，敢為陵慢，此而可忍，孰可容乎？弊風難革，惡流易久，不遇明皇，誰能刊正？忽起非常之變易，招無信之譏，至言有憑，幸垂詳覽。”


主曰：“吾所立者，內也；子所難者，外也。內則通於法理，外則局於人事，相望懸絕，詎可同年？斯謂學而未該，聞而不洽。子之所惑，吾當為辯。試舉其要，總有七條。無德不報，一也；無善不攝，二也；方便無礙，三也；寂滅無榮，四也；儀不可越，五也；服不可亂，六也；因不可忘，七也。初之四條，對酬難意，後之三條，引出成式。吾聞天不言而四時行焉，王不言而萬國治焉，帝有何力，民無能名。成而不居，為而不恃，斯乃先王之盡善，大人之至德。同沾庶類，齊預率賓，幸殊草木，差非蟲鳥，戴圓履方，俯仰懷惠，食粟飲水，飽滿銜澤。既能矜許出家，慈聽入道，斷粗業於已往，祈妙果於將來，既蒙重惠，還思厚答，方憑萬善之益，豈在一身之敬？追以善答，攝報乃深，征以身敬，收利益淺。良由僧失正儀，俗減餘慶，僧不拜俗，佛已明言。若知可信，理當遵立；如謂難依，事應除廢，何容崇之欲求其福，卑之復責其禮？即令從禮，便同其俗，猶雲請福，未見其潤，此則存而似棄，僧而類民，非白非黑，無所名也。竊見郊禋總祭惟存，仰福為尊，僧尚鄙斯不恭，如何令僧拜俗？天地可反，斯儀罕乖。後更為敘，是謂第一，無德不報者也。法既漸衰，人亦稍末，罕有其聖，誠如所言。雖處凡流，仍持忍鎧，縱虧戒學，尚談智典，如塔之貴，似佛之尊，歸之則善生，毀之則罪積。猛以始發割愛，難而能舍；弘願終期成覺，迥而能趣。斯故剔髮之辰，天魔遙懾；染衣之日，帝釋遙歡。妓女聊披，無漏遂滿，醉人暫剪，有緣即結。龍子賴而息驚，象王見而止怖，威靈斯在，儀服是因。幼未受具，對揚佛旨；小不可輕，光揚僧力。波離既度，釋子服心，尼陀亦歸，匿王屈意。乃至若老若少，可師者法，無賤無豪，所存者道。然後賢愚之際，默語之間，生熟相似，去取非易；肉眼分別，恐不逢寶；信心平等。或值其真才滿四人，即成一眾；僧既弘納，佛亦通在，食看沸水之異，方遣施僧；衣見織金之奇，乃令奉眾。僧之威德，不亦大矣，足可以號良福田之最，為聖教之宗。是謂第二，無善不攝者也。若論淨名之功，早升雲地；臥疾之意，本超世境。久行神足，咸歎辯才，新學頂禮，誠謝法施。事是權宜，式非常準。謂時暫變，其例乃多，則有空藏弗恭，如來無責，沙彌大願，和上推先。一往直觀，悉可驚怪，再詳典釋，莫匪通塗。不輕大士，獨興高跡，警彼上慢之流，設茲下心之拜，偏行一道，直用至誠，既非三慧，詎是恒式？因機作法，足為希有，假弘教化，難著律儀。大聖發二智之明，制五篇之約，廢其爵齒，存其戒夏，始終通訓，利鈍齊仰。耆幼有序，先後無雜，未以一出別業，而令七眾普行，自然之理，分明可見。昔妻死歌而鼓盆，身葬嬴而襯土，此亦匹夫之節，豈概明王之制乎？況覺典衝邃，聖言幽密，局執一邊，殊乖四辯。是謂第三，方便無礙者也。且復周之柱史，久牽王役；魯之司寇，已居國宰。宗歸道德，始曰無名，訓在《詩》《書》，終不作。祖述堯舜，憲章文武，鞠躬恭敬，非此而誰？巢、許之風，望古仍邁，夷、齊之操，擬今尚迥焉。似高攀十力，遠度四流，厭斯有為之苦，欣彼無餘之滅。不係慮於公庭，未流情於王事，自然解脫，固異儒者之儔矣。是謂第四，寂滅無榮者也。至如祭祀鬼神，望秩川嶽，國容盛典，書契美談，神輩為王所敬，僧猶莫致於禮。僧眾為神所禮，王寧反受其敬？上下參差，翻違正法，衣裳顛倒，何足相方？令神擁護，今來在僧，祈請之至會開，咒力竟無拜理。是謂第五，儀不可越者也。本皇王之奮起，必真人之托生，上德雖秘於淨心，外像仍標於俗相，是以道彰緇服，則情勤宜猛，業隱玄門，則形恭應絕。求之故實，備有前聞。國主頻婆，父王淨飯，昔之斯等，咸已克聖，專修信順，每事歸依。縱見凡僧，還想崇佛，不以跪親為孝，許非不孝之罪；不以拜君為敬，豈是不敬之愆？所法自殊，所法已別，體無混雜，制從於此。是謂第六，服不可亂者也。謹案多羅妙典，釋迦真說，乃雲居刹利而稱尊，籍般若而為護，四信不壞，十善無虧。奉佛事僧，積功累德。然後日精月像之降，赤光白氣之感，金輪既轉，珠寶復懸；應天順民，御圖握鏡。始開五常之術，終弘八正之道，亦宜覆觀宿命，追憶往因，敬佛教而崇僧寶，益戒香而增慧力。自可天基轉高，比梵宮之遠大；聖壽恒固，同劫石之長久。然則雷霆勢極，龍虎威隆。慶必賴兼，犯使怒及，出言布令，風行草偃，既抑僧禮，誰敢鱗張？但恐有損冥功，無資威業，竭誠盡命，如斯而已。是謂第七，因不可忘者也。上已略引，吾意粗除子惑，欲得博聞，宜尋大部。”


客曰：“主人向之所引，理例頻繁，僕雖庸闇，頗亦承覽。文總幽明，辯苞內外，所論祭典，尚有迷惑。《周易》：‘一陰一陽之謂道，陰陽不測之謂神。’竊以昧隱神路，隔絕人境，欲行祠法，要藉禮官。本置奉常，專司太祝，縱知鬼事，終入臣伍。真佛已潛，聖僧又滅，仰信冥道，全涉幽神。季葉凡夫，薄言回向，共規閑逸，相學剔剪。職掌檀會，所以加其法衣，主守塔坊，所以蠲其俗役。才觸王網，即墜民貫，既同典祀，詎合稱寶？朝敬天子，固是恒儀，苦執強梁，定非通識。宋氏舊制，其風不遠，惟應相襲，更欲何辭？”


主人曰：“客知其一，未曉其二，請聽嘉言，少除異想。吾聞鬼者，歸也，死之所入。神者，靈也，形之所宗。鬼劣於人，唯止惡道，神勝於色，普該情趣。心有靈智，稱之曰‘神’，隱而難知，謂之‘不測’，銓其體用，或動或靜，品其性欲，有陰有陽。《周易》之旨，蓋此之故。殊塗顯於一氣，誠言闕於六識，設教之漸，斷可知焉。鬼報冥通，潛來密去，標以神號，特用茲耳。嘗試言之，受父母之遺，稟乾坤之分，可以存乎氣，可以立乎形。至若已之神道，必是我之心業，未曾感之於乾坤，得之於父母。識含胎藏，彌亙虛空，意帶熏種，漫盈世界。去而復生，如火焰之連出；來而更逝，若水波之續轉。根之莫見。其始究之，豈覿其終？濁之則為凡，澄之則為聖，神道細幽，理固難詳矣。神之最高，謂之大覺；思議所不得，名相孰能窮？真身本無遷謝，生盲自不瞻睹，托想追於舊蹤，傾心玩於遺法，若欲荷傳、持之任，啟要妙之門，賴此僧徒，膺茲佛付，假慈雲為內影，憑帝威為外力。玄風遠及，至於是乎？教通三世，眾別四部，二從於道，二守於俗。從道則服像尊儀，守俗則務典供事，像尊謂比丘、比丘尼也，典供謂優婆塞、優婆夷也。所像者尊，則未參神位；所典者供，則下預臣頒。原典供之人，同主祭之役，吾非當職，子何錯引？由子切言，發吾深趣，理既明矣，勿復惑諸。在宋之初，暫行此抑，彼亦乖真，不煩涉論。邊鄙風俗，未見其美，忽遣同之，可怪之極。”客曰：有旨哉斯論也！蒙告善道，請從退歸。”


△敘高祖皇帝問出家損益詔並答表


皇唐啟運，諸教並興，然於佛法，彌隆信重。舍京舊第，置興聖寺，自餘會昌，勝業慈悲，證果集仙等寺，架築相尋。至於道觀，無聞於俗。武德四年，有太史令傅奕者，先是黃巾深忌緇服，既見國家別敬，彌用疚心。乃上《廢佛法事》，十有一條，佛經誕妄，言妖事隱，損國破家，未聞益世。請胡佛邪教，退還天竺；凡是沙門，放歸桑梓。則家國昌大，李孔之教行焉。


武皇容其小辯，朝輔任其放言。乃下詔問僧曰：“棄父母之鬚髮，去君臣之章服，利在何門之中？益在何情之外？損益二宜，請動妙釋。”有濟法寺沙門襄陽釋法琳，憤激傅詞，側聽機候，承有斯問，即陳對曰：“琳聞至道絕言，豈九流能辯？法身無象，非十翼所詮。但四趣茫茫，飄淪欲海；三界蠢蠢，顛墜邪山。諸子迷以自焚，凡夫溺而不出，至人所以降靈，大聖為之興世。遂開解脫之門，示以安隱之路，於是天竺王種，辭恩愛而出家，東夏貴遊，厭榮華而入道。誓出二種生死，志求一妙涅槃，弘善以報四恩，立德以資三有，此其利益也。毀形以成其志，故棄鬚髮美容，變俗以會其道，故去君臣華服。雖形闕奉親，而內懷其孝；禮乖事主，而心戢其恩。澤被怨親，以成大順，福沾幽顯，豈拘小違？上智之人，依佛語故為益；下凡之類，虧聖教故為損。懲惡則濫者自新，進善則通人感化，此其大略也。”


△出沙汰佛道詔──唐高祖


門下：釋迦闡教，澄淨為先，遠離塵垢，斷除貪欲，所以弘宣勝業，修殖善根，開導愚迷，津梁品庶。是以敷演經教，檢約學徒，調伏身心，舍諸染著，衣服飲食，咸資四輩。自正覺遷謝，像法流行，末代陵遲，漸以虧濫。乃有猥賤之侶，規自尊高；浮惰之人，苟避徭役。妄為剃落，托號出家，嗜欲無厭，營求不息，出入閭里，周旋闤闠，驅策畜產，聚積貨財，耕織為生，估販成業。事同編戶，跡等齊人。進違戒律之文，退無禮典之訓，至乃親行劫掠，躬自穿窬，造作妖訛，交通豪猾，每罹憲網，自陷重刑，黷亂真如，傾毀妙法。譬茲稂莠，有穢嘉苗，類彼淤泥，混夫清水。又伽藍之地，本曰淨居，棲心之所，理尚幽寂。近代以來，多立寺舍，不求閑曠之境，唯趣喧雜之方，繕築崎嶇，甍宇舛錯，招來隱匿，誘納奸邪。或有接近廛邸，鄰邇屠酤，埃塵滿室，膻腥盈道，徒長輕慢之心，有虧崇敬之義。且老氏垂化，本貴衝虛，養志無為，遺情物外，全真守一，是謂玄門。驅馳世務，尤乖宗旨。朕膺期馭宇，興隆教法，深思利益，情在護持。欲使玉石區分，薰蕕有辨，長存妙道，永固福田。正本澄源，宜從沙汰。諸僧尼、道士、女冠等，有精勤練行，遵戒律者，並令就大寺觀居住。官給衣食，勿令乏短。其不能精進，戒行有闕者，不堪供養，並令罷道，各還桑梓。所司明為條式，務依法教。違制之事，悉宜停斷。


△令道士在僧前詔並表──唐太宗


貞觀十一年，駕巡洛邑。黃巾先有與僧論者，聞之於上。乃下詔：“老君垂範，義在清虛；釋迦貽則，理存因果。求其教也，汲引之跡殊途；求其宗也，弘益之風齊致。然大道之興，肇於遂古，源出無名之始，事高有形之外。邁兩儀而運行，包萬物而亭育，故能經邦致治，反樸還淳。至如佛教之興，基於西域，逮於後漢，方被中土。神變之理多方，報應之緣匪一。洎於近世，崇信滋深，人冀當年之福，家懼來生之禍。由是滯俗者聞玄宗而大笑，好異者望真諦而爭歸，始波湧於閭里，終風靡於朝庭，遂使殊俗之典，鬱為眾妙之先；諸華之教，翻居一乘之後。流遁忘返，於茲累代，今鼎祚克昌，既憑上德之慶；天下大定，亦賴無為之功。宜有解張闡茲玄化，自今已後，齋供行立，至於稱謂，道士女官，可在僧尼之前。庶敦反本之俗，暢於九有；尊祖之風，貽諸萬葉。”


時京邑僧徒，各陳極諫，有司不納。沙門智實，後生俊穎，內外兼明，攜諸夙老，隨駕陳表，乃至關口。其表略：“僧某等言，某年迫桑榆，始逢太平之世；貌同蒲柳，方值聖明之君。竊聞父有諍子，君有諍臣。某等雖預出家，仍在臣子之例；有犯無隱，敢不陳之。伏見詔書，國家本係出自柱下，尊祖之風，形於前典。頒告天下無德而稱，令道士等在僧尼之上，奉以周旋，豈敢拒詔？尋老君垂範，治國治家，所佩服章，亦無改異。不立館宇，不領門人，處柱下以全真，隱龍德而養性。智者見之，謂之智；愚者見之，謂之愚。非魯司寇，莫之能識。今之道士，不遵其法，所著冠服，並是黃巾之餘，本非老君之裔。行三張之穢術，棄五千之妙門，反同張陵，漫行章句。從漢魏以來，常以鬼道化於浮俗，妄托老君之後，實是左道之苗。若位在僧之上，誠恐真偽同流，有損國化。如不陳奏，何以表臣子之情。謹錄道經，及漢魏諸史佛先道後之事，如別所陳。伏願天慈，曲垂聽覽。”


△今上制沙門等致拜君親敕一首


敕旨。君親之義，在三之訓為重；愛敬之道，凡百之行攸先。然釋、老二門，雖理絕常境，恭孝之躅，事葉儒津。遂於尊極之地，不行跪拜之禮，因循自久，迄乎茲辰。宋朝暫革此風，少選還遵舊貫。朕稟天經以揚孝，資地義而宣禮，獎以名教，被茲真俗。而瀨鄉之基，克成天構；連河之化，付以國王；裁制之由，諒歸斯矣。今欲令道士、女官、僧尼，於君、皇后及皇太子，其父母所致拜，或恐爽其恒情，宜付有司詳議奏聞。


龍朔二年四月十五日光祿大夫右相太子賓客上柱國高陽郡開國公臣許敬宗宣


△上高宗皇帝沙門不合拜俗表──釋威秀等


僧威秀等言：伏奉明詔，令僧拜跪君父，義當依行，理無抗旨。但以儒釋明教，咸陳正諫之文；列化恢張，俱進芻蕘之道。僧等荷國重恩，開以方外之禮，安居率土，得弘出俗之心。所以自古帝王，齊遵其度，敬其變俗之儀，全其抗禮之跡。遂使經教斯廣，代代漸多，宗匠攸遠，時時間發。自漢及隋，行人重阻，靈岫之風猶鬱，仙苑之化尚疏。未若皇運肇興，堤封海外，五竺與五嶽同鎮，神州將大夏齊文。皇華之命載隆，跂軒之途接軫，莫不欽斯聖跡，興樹遺蹤，固得梵侶來儀，相從不絕。今若返拜君父，乖異群經。便證驚俗之譽，或陳輕毀之望。昔晉成幼衝，庾冰矯詔，桓楚飾詐，王謐抗言。及宋武晚季，將隆虐政，制僧拜主，尋還停息。良由事非經國之典，理越天常之儀。雖曰流言，終纏顯議。況乃夏勃敕拜，納上天之怒；魏燾行誅，肆下癘之責。斯途久列，備舉見聞，僧等奉佩慞惶，投庇失厝。恐絲綸一發，萬國通行，必使寰海望風，方弘失禮之譽；悠哉後代，或接效尤之傳。伏惟陛下中興三寶，慈攝四生，親承付囑之旨，用勵學徒之寄。僧等內遵正教，固絕跪拜之容；外奉明詔，令從儒禮之敬。俯仰惟咎，慚懼實深。如不陳請，有乖臣子之喻；或掩佛化，便陷罔君之罪。謹列眾經，不拜俗文，輕用上簡，伏願天慈賜垂照覽，則朝議斯穆，終遵途於晉臣。委略常談，畢歸度於齊後。塵黷威嚴，惟深戰戢。謹言。


龍朔二年四月二十一日上


時京邑僧等二百餘人，往蓬萊宮申表上請。左右相：敕令詳議，拜不拜未定，可待後集。僧等乃退。於是大集西明，相與謀議，共陳啟狀聞諸寮審。


△西明寺僧道宣等上雍州牧沛王論沙門不應拜俗啟一首


僧道宣等啟。自金河徙轍，玉門揚化，曆經英聖，載隆良輔，莫不拜首請道，歸向知津。故得列刹相望，仁祠棋布，天人仰福田之路，幽明懷正道之儀。清信之士林蒸，高尚之賓雲結，是使教分三法，垂萬載之羽儀；位開四部，布五乘之清範。頃以法海宏曠，類聚難分，過犯滋彰，有塵御覽。下非常之詔，令拜君親；垂惻隱之懷，顯疏朝議。僧等荷斯明命，感悼涕零，良由行缺光時，遂令上沾憂被。且自法教東漸，亟涉窊隆，三被屏除，五遭拜伏。俱非休明之代，並是暴虐之君。故使布令非經國之謨，乖常致良史之誚。事理難返，還襲舊津，伏惟大王統維京甸，攝御機衡，道俗來蘇，繁務攸靜。今法門擁閉，聲教莫傳，據此靜障拔難之秋，拯溺扶危之日，僧等叩閽難及，徒鶴望於九重；天階罕登，終棲遑於百慮。所以幹冒陳款，披露冀得。俯被鴻私，載垂提洽。是則遵崇付囑，清風被於九垓；正像更興，景福光於四海。不任窮塞之甚，具以啟聞。塵擾之深，唯知慚惕。謹啟。四月二十五日。


△西明寺僧道宣等上榮國夫人楊氏請論沙門不合拜俗啟一首


（夫人，帝後之母也。敬崇正化，大建福門，造像書經，架築相續，入出宮禁，榮問莫加。僧等詣門，致書爾。）


僧道宣等啟，自三寶東漸，六百餘年，四俗立歸戒之因，五眾開福田之務，百王承至道之化，萬載扇惟聖之風。故得寰海知歸，生靈回向。然以慧日既隱，千載有餘，正行難登，嚴科易犯。遂有稊稗涉青田之穢，少壯懷白首之征。備例前經，聞於視聽。且聖人在隱，凡僧程器，後代住持，非斯誰顯？故金石泥素，表真像之容；染衣剔髮，擬全僧之相。依而信毀，報果兩分。背此繕修，俱非正道。又僧之真偽，生熟難知，行德淺深，愚智齊惑。故經陳通供，如海之無窮；律制別科，若涯之有際。宗途既列，名教是依，設出俗之威儀，登趣真之圓德。固使天龍致敬，幽顯歸心，弘護在懷，流功不絕。比以時經濁染，人涉凋訛，竊服飾詐之徒，叨幸憑虛之侶，行無動於塵俗，道有翳於憲章。上聞御覽，布君親之拜；乃回天眷，垂朝議之敕。僧等內省慚懼，如灼如焚，相顧失守，莫知投厝。仰惟佛教通屬四部，幽明敢懷竊議。夫人當斯遺寄，況復體茲正善，崇建為心，垂範宮闈，成明道俗。今三寶淪溺，成濟在緣，輒用諮陳，希垂救濟。如蒙拯拔，依舊住持，則付囑是歸，弘護斯在。輕以聞簡，追深悚息。謹啟。四月二十七日。


△西明寺僧道宣等序佛教隆替事簡諸宰輔等狀一首


《列子》：周穆王時，西極有化人來，反山川移城邑，千變萬化，不可窮極。穆王敬之若神，重之若聖。此則佛化之初及也。朱仕行、釋道安《經錄》，秦始皇時，西域沙門十八人，來化始皇，弗從禁之。夜有金剛丈六人，破獄出之，始皇稽首謝焉。《漢書》：武帝元狩中，開西域，獲金人，率長丈餘，列之甘泉宮。帝以為大神，燒香禮拜。後遣張騫往大夏尋之，有身毒國，即天竺也，彼謂浮圖，即佛陀也。此初知佛名相。成帝都水使者劉向：向檢藏書，往往見有佛經。此即周秦已行，姑皇焚之不盡。哀帝元壽中，使景憲往大月氏國，因誦浮圖經還。於時漢境稍行齋戒，據此曾聞佛法。中途潛隱，重此中興。


後漢明帝永平中，上夢金人飛行殿前，乃使秦景等往西域尋佛法。遂獲三寶，東傳洛陽。畫釋迦立像，是佛寶也；翻《四十二章經》，是法寶也；迦竺來儀，是僧寶也。立寺於雒城西門，度人開化，自近之遠，展轉住持，終於漢祚。魏氏一代，五主四十五年，隆敬漸深，不聞拜毀。吳氏江表四主，五十九年。孫權創開佛法，感瑞立寺，名為建初。其後孫皓虐政，將事除屏，諸臣諫之乃止。召僧而受五戒。


蜀中二主四十三年。於時軍國謀猷，佛教無聞信毀。晉司馬氏東西立政，一十二主，一百五十六年。中朝四帝，崇信之極，不聞異議。唯東晉成帝咸康六年，丞相王導、太尉庚亮薨後，庾冰輔政，帝在幼衝，為帝出詔，令僧致拜。時尚書令何充，尚書謝廣等，議不合拜。往返三議，當時遂寢。爾後六十二年，安帝元初中，太尉桓玄以震主之威，下書令拜。尚書令桓謙，中書王謐等抗諫曰：“今沙門雖意深於敬，不以形屈為禮。跡充率土，而趣超方內，是以外國之君，莫不降禮（如育王等禮比丘事）。良以道在則貴，不以人為輕重（如魏文之軾幹木，漢光之遇子陵等）。尋大法東流，為日諒久，雖風移政易，而弘之不異。豈不以獨絕之化，有日用於陶漸？清約之風，無害於隆平者乎？”玄又致書廬山遠法師，序《老子》，均王侯於三大，遠答以方外之儀，不隸諸華之禮。乃著《沙門不敬王者》論五篇，其事由息。及安帝返政，還崇信奉，終於恭帝。有宋劉氏八君五紀，雖孝武、大明六年，暫制拜君，尋依先政。齊、梁、陳氏三代，一百一十餘年，隆敬盡，一信重逾深。中原魏氏十有餘君，一百五十五年，佛法大行，備見魏收《良史》。唯太武真君七年，聽讒滅法，經於五載，感癘而崩。還興佛法，終於靜帝。自晉失御中原，江表稱帝，國分十六（謂五涼、四燕、三秦、二趙、夏、蜀是也），斯諸偽政，信法不虧。唯赫連勃勃據有夏州，凶暴無厭，以殺為樂，佩像背上，令僧禮之。後為震死，尋為北代所吞，妻子刑刻，具如簫子顯《齊書》。高齊在鄴，六帝二十八年，信重逾前，國無兩事。宇文周氏五帝二十五年，初武帝信重佛法，後納張賓之議，便受道法，將除佛教。有安法師著《二教論》以抗之。論：“九流之教，教止其身；名為外教。三乘之教，教靜心惑，名為內教。老非教主，易謙所攝。”帝聞之，存廢理乖，遂雙除屏。不盈五載，身歿政移。隋氏承運二帝三十七年。文帝崇信，載興佛法，海內置塔，百有餘州，皆發休瑞，具如圖傳。煬帝嗣錄，改革前朝，雖令致敬，僧竟不屈。自大化東漸，六百餘年。三被誅除，五令致拜。既乖經國之典，又非休明之政，刳斫之虐，被於亂朝；抑挫之儀，揚於絕代，故使事理乖常，尋依舊轍，良以三寶為歸戒之宗，五眾居福田之位。雖信毀交貿，殃咎推移，斯自人有窊隆，據道曾無興廢。所以千餘大聖，出賢劫之大期，壽六萬年，住釋門之正法。況乃十六尊者，行化於三洲，九億應供，護持於四部。據斯以述，曆數未終，焉得情斷同符儒典？且《易》之蠱爻，不事王侯；《禮》之儒行，不臣天子。在俗四位，尚有不屈之人，況棄俗從道，而便責同臣妾之禮？又昊天上帝，嶽瀆靈祇，君人之主，莫不祭饗而下拜。今僧受佛戒，形具佛儀，天龍八部，奉其道而仰其容，莫不拜伏於僧者。故得冥祐顯征，祥瑞雜遝，聞之前傳，豈復同符老氏，均王侯於三大者哉？故沙門之宅生也，財色弗顧，榮祿弗縻，觀時俗若浮雲，達形命如陽焰。是故號為出家人也。故出家不存在家之禮，出俗無沾處俗之儀。其道顯然，百代不易之令典者也。其流極廣，故略述之。


△今列佛經論明沙門不敬俗者


《梵綱經》下卷：“出家人法不禮拜國王、父母、六親，亦不敬事鬼神。”《涅槃經》第六卷：“出家人不禮敬在家人。”《四分律》：“佛令諸比丘，長幼相次禮拜，不應禮拜一切白衣。”《佛本行經》第五十三卷：“輸頭檀王與諸眷屬百官，次第禮佛已。佛言：王今可禮優波離等諸比丘。王聞佛教，即從座起，頂禮五百比丘新出家者，次第而禮。”《薩遮尼乾經》：“若謗聲聞、辟支佛法，及大乘法，毀呰留難者，犯根本罪（今僧依大小乘經，不拜君親，是奉佛教。今乃令違佛教拜跪俗人，即不信佛。語犯根本罪）。又謗無善惡業報，不畏後代自作，教人堅住不舍，是名根本重罪。大王若犯此罪不自悔者，燒滅善根，受無間苦。以王行此不善重業故，梵行羅漢、諸仙聖人出國而去。諸天悲泣，諸善鬼神不護其國。大臣輔相諍競相害，四方賊起，天王不下，龍王隱伏，水旱不調，死亡無數。時人不知是過，而怨諸天，訴諸鬼神，是故行法行王為救此苦，不行此過。”廣如經說。更有諸論，文多不載。


僧道宣等白朝宰群公：“伏見詔書，令僧致敬君父，事理深遠，非淺情能測。夫以出家之跡，列聖齊規，真俗之科，百王同軌。幹木在魏，高抗而謁文侯；子陵居漢，長揖而尋光武。彼稱小道，尚懷高蹈之門，豈此沙門不垂閑放之美，但以三寶向位，用敷歸敬之儀；五眾陳誠，載啟福田之道。今削同儒禮，則佛非出俗之人；下拜君父，則僧非可敬之色。是則三寶通廢，歸戒絕於人倫；儒道是師，孔經尊於釋典。在昔晉宋，備有前規，八座詳議，足為龜鏡。僧等荷國重寄，開放出家，奉法行道，仰承聖則。忽令致拜，有累深經。俯仰棲遑，罔知投庇。謹列內經及以故事，具舉如前，用簡朝議，請垂詳采。敬白。”


△敘朝宰會議沙門致拜君親事九首並序


龍朔二年五月十五日，大集文武官僚，九品以上，並州縣官等千有餘人。總坐中台、都堂，將議其事。時京邑西明寺沙門道宣，大莊嚴寺沙門威秀，大慈恩寺沙門靈會，弘福寺沙門會隱等三百餘人，並將經文及以前狀，陳其故事以申厥理。時司禮太常伯隴西郡王博叉謂諸沙門曰：“敕令俗官詳議，師等可退。”時群議紛紜，不能畫一。隴西王曰：“佛法傳通，帝代既遠，下敕令拜，君親又許朝議。今眾人立理，未可通遵，司禮既曰職司，可先建議。同者署名，不同則止。”時司禮大夫孔志約執筆述狀如後，令主事大讀訖，遂依位署，人將太半。左肅機崔餘慶曰：“敕令司別立議，未可轍承，司禮請散，可各隨別狀送台。”時所送議文，抑揚駁雜，今謹依所司上下，區以別之。先列不拜之文，次陳兼拜之狀，後述致拜之議。善惡咸錄，件之如左焉。


△中台司禮太常伯隴西王博叉大夫孔志約等議一首


竊以凡百在位，雖存敬上之道，當其為師，尚有不臣之義。況佛之垂法，事超俗表，剃髮同於毀傷；擁錫異乎簪紱。出家非色養之境，離塵豈策名之地？功深濟度，道極崇高。何必破彼玄門，牽斯儒轍，披釋服而為孔拜，處俗塗而當法禮，存其教而毀其道？求其福而屈其身？再三研核，謂乖通理。又道之為教，雖全髮膚，出家超俗，其歸一揆。加以遠標天構，大啟皇基，義藉尊嚴，式符高尚，並仍舊貫，無點彝章。如必改作，恐非稽古。雖君親崇敬，用軫神衷，道法難虧，還留睿想。既奉詢芻之詔，敢罄塵嶽之誠。懼不愜允，追深戰惕。謹議。


△司元議一首


肖形二氣，嚴父稱莫大之尊；資用五材，元後標則天之貴。至於擎跪曲拳之禮，陶化之侶同遵；服勤就養之方，懷生之倫共紀。凡在君父，理絕名言，而老釋二門，出塵遺俗，虛無一旨，離有會空。瑞見毗耶，闡慈悲之偈；氣浮函穀，開道德之篇。處木雁之間，養生在慮；罷色聲之相，寂滅為心。執禮蹈儀者，靡窮其要妙；懷忠履孝者，未酌其波瀾。理存太極之先，事出生靈之表；故尊其道則異其服，重其教則變其禮。爰自近古，迄乎末葉，雖沿革暫乖，而斯道無墜。洎哀纏雙樹，慟結三號，防後進之虧風，約儒宗以控法，故當輔成舊教，豈應裁制新儀？誠宜屈宸之嚴，申方外之旨。委尊親之重，縱寰中之遊。愚管斟量，遵故為允。謹議。


△司戎議一首


臣聞三災變火，六度逾凝，二字為經，百成攸緬。是以白毫著相，闡一乘於萬劫；紫氣浮影，混萬殊於一致。爰有儒津，復軔殊軫，秀天地陰陽之稟；禮君臣父子之穆，故知循名責實，矩跡端形。則教先於闕里，齋心力行；修來悔往，則化漸於連河。釋為內防，雅有制於魏闕；儒為外檢，不能括其靈台。別有玄宗素範，振蕩風物，鵬逸璟，促椿遼菌。無為無事，何得何失？然則道佛二教，俱為三寶。佛以佛法僧為旨，道以道經師為義。豈直攝生有托，陶性通資，信亦為政是基，裨聲濃化。而比丘未諭，先生多僻，恃出俗而浮逸，以矜傲為誇誕，處匹夫之賤，直形骸於萬乘，忘子育之恩，不降屈於三大；固君父所宜革，乃臣子所知非。遂降綸璽，是改其弊。雖履孝居忠，昌言改轍，而稽古愛道，參酌群情。懷響者谷不銷聲，撫塵者山無隔細，必備“輿人”之頌，以貢“芻蕘”之說。何則？柱史西浮，千有餘祀，法流東漸，六百許年。雖曆變市朝，而事無損益。唯庾冰責沙門之拜，桓玄議比丘之禮，幸有何充進奏，慧遠陳書，事竟不行，道終不墜。是知《大易》經綸三聖，蠱象不事王侯；《大禮》充刃兩儀，儒行不臣天子。亦有嚴陵踞謁光武，亞夫長揖漢文。介胄豈曰觸麟，故人不為纓網。惟舊詎先師道，法侶何後戎昭？上則九天真皇、十地菩薩，下則南山四皓、淮南八公，或順風而禮謁，或御氣而遊處，一以貫之，靡得而屈，十室忠信，亦豈無其人哉？五刑之設，關三木者不拜；豈五德之具？居三服者拜之，罪之不責。恭肅德之，誠足容養。然則含識之類，懷生之流，莫不致身以輸忠；彼則不臣王者，莫不竭力而尊孝；彼則不敬其親，雖約弛三章，律輕三尺，有一於此，三千其大，而不被以嚴誅，置於巨責者，豈不以道釋與堯孔殊制，傷毀與禮教正乖？蓮華非結綬之色，貝葉異削圭之旨。人以束帶為彝章，道則冠而不帶。人以束髮為華飾，釋則落而不容。去國不為不忠，辭家不為不孝，出塵滓割，愛於君親，奪嗜欲棄，情於妻子。理乃區分於物類，不可涯檢於常塗。生莫重於父母，子則不謝；施莫厚於天地，物則不答。君親之恩，事絕名象，豈稽首拜首可酬萬分之一者歟？出家之於君父，豈曰全無輸報，一念必以人王為願首，四諦則於父母為弘益。方袪塵劫，永離死生，豈與夫屈膝為盡忠，色養為純孝而已矣？必包之俗境，處之儒肆，屈其容降其禮，則不孝莫過於絕嗣，何不制以婚姻？不忠莫大於不臣，何不令稱臣妾？以袈裟為朝服，稱貧道而趨拜，儀範兩失，名稱兼舛。深恐一跪之益，不加萬乘之尊；一拜之勞，式彰三服之墜。則所不可，而豈然乎？王者無父事三老，無兄事五叟。君人之尊亦有所敬，法服之敬不敬其人。若屈其敬則卑其道，敬而可卑道則雲缺矣。豈若存敬於己，存道於物，敬存則己適，道在則物尊，尊道所以敬於物，敬物亦所以尊於己也。況復形猶身也，道若影焉，身既如聲，道亦如響，形動則影隨，聲揚則響應，道崇則形寵，身替則道息，豈可使居身之道，屈於道外之身？豈可使方外之人，存於身中之敬？又彼守一居道，不離塵俗，若可拜之，是謂俗之道。而可俗俗又參道，則一當有二，而道不專行矣。安可以區道俗之常域，保專一之至誠哉！據僧祇律，敬袈裟如敬佛塔，謂袈裟為福田衣。衣名銷瘦，取能銷瘦煩惱；鎧名忍辱，取能降伏魔軍。亦喻蓮華不染泥滓，亦為諸佛之所幢相，則袈裟之為義，其至矣。夫若損茲佛塔，壞彼幢相，將輕忍辱，更貶福田，甚用危疑，終迷去取。解衣而拜，則越俗非章甫之儀；整服而趨，則緇衣異朝宗之典。故禪幽舍衛之境，步屏高門之地，理絕朝請，事乖榮謁。豈不謂我崇其道，所以彼請其來，請而卑之，復何為者？廬山為道德所居，不在搜揀之例，甘棠為聽訟所息，式致勿剪之思。山與樹之無心，且以德而存物；法與道之有裕，豈崇道而遺人？語曰：人能弘道，則道亦須人而行也。王人雖微位，在諸侯之上，行道之輩，焉復可卑其禮？若謂兩為欺詭，則可一而寢之。寢之之道，則芟之之謂，是則所奪者多，何止降屈而已？若謂兩為濃助，則宜崇之，崇之之道則尊貴之之謂，豈可尊貴其道，而使其恭敬哉？假以金翠為真儀，不以金翠而增肅；以芻狗而尊像，不以芻狗而加輕。肅敬終寄於道，輕重不係於物，物之不能遷道，亦猶道之恒隨於物矣。沙門橫服於己，資法服而為貴，莫不敬其法服，而豈係於人乎？不拜之典，義高經律，法付國王，事資持護。法為常也，常行不易，一隅可革，千門或爽。通有護法之資，塞有墜法之慮；與其墜之，曷若護之？何必屈折於僧容，盤辟於法服，使萬國歸依者，居蒂芥於其間哉？語曰：因人所利而利之，則利之之術，亦可因其精詣而為利矣。洎乎日光上照，皇運攸宗，海接天潢，枝連寶構。藉無上之道，闡無疆之業。別氏他族，敬猶崇往，神基靈泒，道豈撝今？此為甚不可一也。月氏東國，寶祚斯俟，定水玄波，法雲彩潤，高解脫之慶，演常住之福。王前帝昔，尚或攸遵，主聖臣良，胡寧此變？臣愚千慮，萬不一得，儻緣斯創造，無益將來。於恒河沙劫有毫厘之累，雖率土碎首，群生粉骨，何以塞有隱之責，蠲不忠之罪？此為甚不可二也。臣所以汲汲其事，區區其誠，搔首捫心，隳肝瀝膽，伏願聖朝重興至教，恒春柰苑，永轉法輪。一心歡錄其人，百祚遠光於帝冊，則雖死猶生，朝夕可矣。竊惟詔旨微婉，義難適莫，天情畫一，則可使由之。眷想傍求，則誰不竭慮？臣以庸昧，何足寓言，以兩教為無，則崇之於聖運；聖而崇之，則非無矣。以兩教為有，則筆削於明時；時而削之，恐非有矣。斯所以岐路徘徊，兩端交戰，道宜存跡，理未懕心。管豈天窺，蛙焉海測？理絕庶幾之外，事超智識之表，自可懷鉛閣筆，扣寂銷聲。而欲鳥處程言，竽中竊吹，將聳聾聽而齊俗，與瞽視而均叟，雖有罄於心靈，終不詣於聞見也。直以八風迥扇，萬籟咸貢其音；兩曜升暉，千形不匿其影。茲焉企景，是庶轉規。就日心葵，輸涓驛露，而籞顏漿夏，履薄冰春。兢惕已甚，赬畏交集。謹議。


△司刑太常伯劉祥道議一首


竊以朝廷之敘，肅敬為先，生育之恩，色養為重。釋、老二教，今悉反之。抗禮於帝王，受敬於父母，而優容自昔，迄乎今代。源其深致，蓋有以然。諒由剃髮有異於冠冕，袈裟無取於章服，出家故無家人之敬，舍俗豈拘朝廷之禮？至於玄教清虛，道風遐曠，高尚其事，不屈王侯。帝王有所不臣，蓋此之謂。國家既存其道，所以不屈其身，望準前章，無違舊貫。謹議。議拜者，明沙門應致拜也。昔皇覺御宇，尚開信毀之源，豈唯像末不流弘約之議？頃以法海宏曠，類聚難分，有穢玄猷，頗聞朝聽。致使拘文之士，廢道從人。較而言之，未曰通方之巨唱也。餘所以考諸故實，隨而彈焉，庶崇佛君子。或能詳覽。


△議沙門兼拜狀合三首


〖左威衛長史崔安都錄事沈玄明等議狀一首〗


竊以紫氣騰真，玄牝之風西被；白虹沈化，涅槃之蘊東流。轡羽驤霞，影玉京而凝眾妙；津慈照寂，啟金園而融至道。義冠空有，理洞希夷，袪濟塵蒙，薰滌因累，神道裨教，茲焉有征。坦躅業已遵從，流弊義資懲革（彈曰：守法高尚，稱為流弊。違經拜俗，謂之懲革。即事不可，其如理何）。原夫在三之敬六位，峻尊卑之象，百行之本四始，旌罔極之談。本立然後道生，敬形於焉禮穆，實王化之始，乃天地之經。佛以法為師，帝以天為則。域中有四大，王者居一焉。王道既其齊衡，天法固乃同貫，身為法器，法唯道本。黃冠慕道，緇裳奉佛，致敬君父，眇契玄波（彈曰：佛法乃寰外之尊，帝王為域中之大。教存而令屈折，不羈還類編人，此乃法水壅而不流，何玄波之眇契耶）。且夫戒錄才高，猶盡肅於膜拜，況乎貴賤懸邈，頓遺恭於屈膝（彈曰：王謐，沙門所以上下相敬，而抗禮宸居者，良以宗致既同，則長幼成序，津途有隔，則義無降屈。誠哉是言！可為龜鏡矣）？必以山林獨往，物我兼忘，混親疏，齊寵辱，惠我不為是，損己詎稱非，自當泯若無情，湛然恒寂。安假仰迦維而頓顙，覿天尊而雅拜，塵容不異俗，致敬未乖真（彈曰：沙門落采披緇，道俗懸隔。拜違佛教，具顯經文。而言敬未乖真，容不異俗，此乃指南為北，反白成玄）？且伯陽緒訓於和光，不輕演教於常禮；妙葉謙尊之德，遠符鄰照之規（伯陽誕自姬周，身充柱史，為官則王朝之一職，言道儒宗之一流。拜伏君親，固其宜矣。至若不輕之禮，四眾乃權道之一時。其猶文命，入裸俗而解裳，不可例率土以為模楷）。又三極之中，師居其末，末猶展敬，本何疑哀（彈曰：釋眾所以師資相敬，正以教義不殊故耳。非是約本末而言，何孟浪之甚也）？若以袈裟異乎龍黼，縠巾殊於鷩弁，服既戎矣，拜何必華？各循其本，無爽彝式。其有素履貞遁，清規振俗，神化肹響，戒行精勤，藻掞桐鸞，梵清霄鶴，錦旌征獸，瓊符御靈，德秀年耆，蠲其拜禮。自餘初學後進，聲塵寂寥，並令盡敬君父，請即編之恒憲（彈曰：若以不拜為非，則德秀年耆詎宜蠲免？若以不拜為是，則後進初學無宜令拜。進退矛盾，去取自乖。請即編之恒憲，何所見之短乎？）。如此則進德修業，出塵之軌彌隆；苦節棲壇，入道之心逾勵。玄風斯遠，國章惟緝，庶可以詳示景，則靜一訛弊（彈曰：以乖宗為景，則謂守法為訛弊，約斯以驗，餘何可觀）。自我作古，奚舊之拘。夫鏡非常之理，必藉非常之照。天鑒玄覽，體睿甄微，探象外之遺宗，極寰中之幽致。雖則暫駭常聽，抑亦終置大道。謹議。


〖右清道衛長史李洽等議狀一首〗


竊以道教衝虛，釋門秘寂。至於昭仁濟物，崇義為心，乃眷儒風，理言不異（彈曰：儒教所明不逾寰域，釋宗所辯高出見聞。故魏東陽王丕曰：佛法衝洽，非儒墨者所知。今言不異，何多謬耶）。至若宿德耄齒，戒律無虧，棲林遁谷，高尚其事，若斯儔輩，可致尊崇。其有弱齔蒙求，薰修靡譽，背真混俗，心行多違，以此不拜，義難通允（彈曰：夫稱沙門者，何也？謂紹法象賢，發蒙啟化，儀乏搢紳之飾，教殊廊廟之規，求宗故所以直骸，孰可分其德業。矯俗故由茲抗禮，寧容隔以尊卑）。但在家在國，事親事君，不拜之儀，何可以訓（彈曰：誠哉奉君親者無宜不拜，沙門不事王侯，背恩天屬，以拜為訓，似未之思）？望請勒拜，垂憲於後。謹議。


〖長安縣令張松壽議狀一首〗


竊惟佛道二門，虛寂一致，縱不能練心方外，擯影人間，猶須跡與俗分，事與時隔。然今出家之輩，多雜塵伍，外以不屈自高，內以私謁為務，徒有入道之名，竟無離俗之實（彈曰：不科簡懲屈者奉法而然，私謁者誠違教義。隻可峻其彼不逞之流，寧容縱火昆崗，而欲俱焚玉石耶）。至若君親之地，禮兼臣子，孝敬所宗，義深家國。不有制度，何以經綸？望請僧尼、道士、女冠等，道為時須，事因法會者，雖在君後，聽依舊式。舍此以往，並令讚拜。若歸覲父母，子道宜申；如在觀寺，任遵釋典（彈曰：夫僧尼合拜，則無宜不拜？不合豈簡時方，何得剃髮？同是一人，約處便開，異禮法服始終無二。據事遂制殊經，此乃首鼠兩端，要時妄立）。庶其以卑屈為恥，稍屏浮競；以道德自尊，漸弘教法。輒進愚管，伏增慚戰。謹議。


〖中台司禮太常伯隴西王博叉執議狀奏一首〗


司禮議僧尼道士女冠等拜君親等事，一五百三十九人議請不拜。


右大司成令狐德棻等議稱：竊以凡百在位，咸隆奉上之道。當其為師，尚有不臣之義，況佛之垂法，事越常規，剔髮同於毀傷；振錫異乎簪紱。出家非色養之境，離塵豈策名之地？功深濟度，道極崇高，何必破彼玄門，牽斯儒轍？披法服而為俗拜，踐孔門而行釋禮，存其教而毀其道，求其福而屈其身，詳稽理要，恐有未愜。又道之為範，雖全髮膚，出家超俗，其歸一揆。加以遠標天構，大啟皇基，義藉尊嚴，式符高尚。惟此二教，相沿自久，爰暨我唐徽風益扇，雖王猷遐暢，實賴天功。而聖輪常轉，式資冥助。今儻一朝改舊，無益將來，於恒沙之劫，起毫塵之累，則普天率土，灰身粉骨，何以塞有隱之責，蠲不忠之罪？與其失於改創，不若謬於修文。孔子曰：“因人所利而利之。”老子曰：“聖人無常心，以百姓心為心。”二教所利，弘益多矣。百姓之心，歸信眾矣。革其所利，非因利之道；乖其本心，非無心之謂。請遵故實，不拜為允。伏惟陛下德掩上皇，業光下問。君親崇敬，雖啟神衷，道法難虧，還留睿想。既奉詢芻之旨，敢罄塵嶽之誠。懼不折衷，追深戰惕。一三百五十四人議請拜。


右兼司平太常伯閻立本等議稱：臣聞剛折柔存，扇玄風之妙旨；答形甘辱，騰釋路之微言。故能開善下之源，弘不輕之義，是以聲聞降禮於居士，柱史委質於周王，此乃成緇服之表綴，立黃冠之龜鏡，自茲已降，喪其宗軌，曆代溺其真理，習俗守其迷途。一人有作，萬物斯睹。紐維天地，驅駕皇王，轉金輪於勝境，構玉京於玄域，遂使尋真道士，追守藏之遐風，落軿沙門，弘禮足之錦典。況太陽垂曜在天，標無二之明，大帝稱尊御宇，極通三之貴。且二教裁範，雖絕塵容，事止出家，未能逃國。同賦形於姒鏡，皆仰化於姚風，豈有抗禮宸居，獨高真軌？然輕尊傲長，在人為悖，臣君敬父，於道無嫌。考詳其義，跪拜為允。


前奉四月十六日敕旨，欲令僧尼、道士、女冠於君親致拜，恐爽於恒。宜付有司詳議奏聞者。件狀如前，伏聽敕旨。


〖今上停沙門拜君詔一首〗


東台，若夫華裔列聖，異軫而齊驅；中外裁風，百慮而同致。自周霄隕照，漢夢延輝，妙化西移，慧流東被。至於玄牝邃旨，碧落希聲，具開六順之基，偕葉五常之本，而於愛敬之地，忘乎跪拜之儀，其來永久，罔革茲弊。朕席圖登政，崇真導俗。凝襟解脫之津，陶思常名之境，正以尊親之道，禮經之格言，孝友之義，詩人之明準，豈可以絕塵峻範，而忘恃怙之敬？拔累貞規，乃遺溫清之序？前欲令道士、女冠、僧尼等致拜，將恐振駭恒心，爰俾詳定。有司咸引典據，兼陳情理，沿革二塗，紛綸相半。朕商榷群義，沉研幽賾，然箕潁之風，高尚其事，遐想前載，故亦有之。今於君處，勿須致拜。其父母所，慈育彌深，祇伏斯曠，更將安設？自今已後，即宜跪拜。主者施行。龍朔二年六月八日。西台侍郎弘文館學士輕車都尉臣上官儀宣。


〖上沙門應不拜親表〗（程士顒等）


臣言。臣聞佛化所資，在物斯貴，良由拔沈冥於六道，濟蒙識於三乘。其德既弘，其功亦大，所以佛為法主，幽顯之所歸依。法為良藥，煩惑由之清蕩，僧為佛種，弘演被於來際。遂使曆代英主，重道德而護持，清信賢明，度子女而承繼。固得僧尼，遍於區宇，垂範導於無窮。伏惟陛下，慈濟九有，開暢一乘，愛敬之道克隆，成務之途逾遠。近奉明詔，令僧跪拜父母；斯則崇揚孝始，布範敬源。但佛有成教，出家不拜其親。欲使道俗殊津，歸戒以之投附；出處兩異，真俗由之致乖。莫非心受佛戒，形具佛儀，法網懸殊，敬相全別。且自高尚之風，人主猶存抗禮，豈惟臣下返受跪拜之儀？俯仰撫循，無由啟處。意願國無兩敬，大開方外之跡；僧奉內教，便得立身行道。不任私懷之至，謹奉表以聞。塵黷威嚴，伏增戰越。謹言。直東台舍人馮神德上。


一道士僧尼請依舊僧尼在前（此一條在貞觀十一年因令合上），一僧尼請依舊不拜父母。


臣聞秘教東流，因明後而闡化；玄風西運，憑至識以開宗。故知弘濟千門，義宣於雅道；提誘萬品，理塞於邪津。隻可隨聖教以抑揚，豈得逐人事而興替？沙門者，求未來之勝果；道士者，信有生之自然。自然者貴取性真，絕其近偽之跡；勝果者意存杜漸，遠開趨道之心。誘濟源雖不同，從善終歸一致。伏惟皇帝陛下，包元建極，御一飛貞，乘大道以流謙，順無為而下濟。因心會物，教不肅成。今乃定道佛之尊卑，抑沙門之拜伏。拜伏有同常禮，未是出俗之因；尊卑物我之情，豈曰無為之妙？陛下道風攸闡，釋教載陳，每至齋忌，皆令祈福。祈福一依經教，二者何獨乖違？陛下者，造化之神宗；父母者，人子之慈稱。陛下以至極之重，猶停拜敬之儀，所生既曰人臣，何得曲申情禮？舍尊就愛，棄重違經，緣情猶尚不通，據教若為行用？陛下統天光道，順物流形，形物尚不許違，淨教何宜改作？願陛下因天人之志，順萬物之心，停拜伏之新儀，遵尊卑之舊貫。庶望金光東曜，不雜塵俗之悲；紫氣西暉，無驚物我之貴。即大道不昧，而得盛於明時；福業永貞，庶重彰於聖日。謹言。


〖西明寺僧道宣等上榮國夫人楊氏請論拜事啟一首〗


僧道宣等啟。竊聞紹隆法，任必歸明哲；崇護真詮，良資寵望。伏惟夫人宿著熏修，啟無疆之福；早標信慧，建不朽之因。至於佛教威儀，法門軌式，實望特垂恩庇，不使陵夷。自敕被僧徒，許隔朝拜，誠當付囑之意，實深荷戴之情。然於父母，猶令跪拜，私懷徒愜，佛教甚違。若不早有申聞，恐遂同於俗法。僧等翹注，莫敢披陳，情用迥惶，輒此投訴，伏乞慈覆，特為上聞。儻遂恩光，彌深福慶，不勝懇切之甚。謹奉啟以聞。塵擾之深，唯知悚息，謹啟。


〖大莊嚴寺僧威秀等上請表一首〗


謹錄佛經出家沙門不合跪拜父母，有損無益文如左。


《梵網經》：“出家人不向國王、父母禮拜。”《順正理論》：“國君不求比丘禮拜。”玄教東漸，六百餘年，上代皇王，無不依經敬仰。洎乎聖帝遵奉，誠教彌隆，故得列刹相望，精廬峙接，人知慕善，家曉思愆。僧等忝在生靈，詎忘忠孝？明詔頒下，率土咸遵。恐直筆史臣，書乖佛教，萬代之後，蕪穢皇風。


僧威秀等言：竊聞真俗異區，桑門割有生之戀；幽顯殊服，田衣無拜首之容。理固越情，道仍舛物。況挺形戒律，鎔念津梁，酬恩不以形駭，致養期於福善。而令儀不改釋，拜必同儒。在僧有越戒之愆，居親有損福之累。臣子之慮，敢不盡言。伏惟陛下匡振遠猷，提獎幽概，既已崇之於國，亦乞正之於家，足使舍俗無習俗之儀，出家絕家人之敬。護法斯在，禔福莫先，自然教有可甄，人知自勉。不勝誠懇之至，謹奉表以聞。塵黷扆旒，伏增戰越。


〖玉華宮寺譯經沙門靜邁等上拜父母有損表一首〗


沙門靜邁言：竊聞策係告先，尊父屈體於其子；形章攸革，介士不拜於君親。伏惟僧等揚言紹佛，嗣尊之義是同。故愛敬降高，乃折節於其氣；容服異俗，形章之革不殊。致使沙門亦不肢屈於君父。窮茲內外，雖復繼形變，則而心敬君親，敢有怠哉？至如臣服薨君，以日易月，形雖從吉，而心喪三年。是知遏密八音，期於三載；修於心敬，其來尚矣。若令反拜父母，則道俗俱違佛戒，顛沒枉沈，輪回未已。況動天地、感鬼神者，豈在於跪伏耶？但公家之利，知無不為，恐因今創改，萬有一累，則負聖上放習法之洪恩，彌劫粉身，奚以塞責？伏惟陛下廣開獻書之路，通納芻言之辯，輕塵聽覽，伏增戰汗。謹言。


〖襄州禪居寺僧崇拔上請父母同君上不令出家人致拜表一首〗


沙門崇拔言：拔聞道俗憲章，形心異革。形則不拜君父，用顯出處之儀；心則敬通三大，以遵資養之重。近奉恩敕，令僧不拜君王，而令拜其父母。斯則隆於愛敬之禮，闕於經典之教。僧寶存而見輕，歸戒沒而長隱，豈有君開高尚之跡，不悖佛言；臣取下拜之儀，面違聖旨？可謂放子求其福，受拜仍獲其辜，一化致疑，二理矛盾，伏願請從君敬之禮，以通臣下之儀。輕黷扆旒，彌增隕越。謹言。


△統論前議優劣並讚──釋道宣


論曰：威衛司列等狀，詞則美矣，其如理何？咸不惟故實，昧於大義。苟以屈膝為敬，不悟亡唇之禍，內經稱沙門拜俗，損君父功德，及以壽命。而抑令俯伏者，胡言之不訒輕發樞機哉？雖復各言其志，亦何傷之太甚！而威衛等狀，通塞兩兼，司列等狀，一途冰執。或訪二議優劣，餘以為楚則失矣，齊亦未為得也。然兩兼則膚腠，冰執乃膏盲。故升威衛於乙科，退司列於景第。至若範公質議，則旨贍文華；隴西執奏，言約理舉。既而人庶斯穆，龜筮葉從，故得天渙下覃，載隆高尚之美；慈育之地，更弘拜伏之仁。時法侶名僧、都鄙耆耋僉曰：葉私志矣，違教如何？於是具顯經文，廣陳表啟，匪朝伊夕，連訴庭闕。但天門邃遠，申請靡由，奉詔求宗，難為去取。《易》曰：“羝羊觸藩，羸其角。”方之釋侶，豈不然歟？


讚曰：威衛之流，議雖通塞，以人廢道，誠未為得。司列等狀，抑釋從儒，拜傷君父，詎曰忠謀？質議遒華，敷陳簡要，天人葉允，爰垂璽誥。恭承明命，式抃且歌，顧瞻玄籍，有累如何？法俗疇谘，咸申啟表，披瀝丹款，未紆黃道。進退惟谷，投措靡由，仰悕神禹，疏茲法流。


△沙門不應拜俗總論


釋彥琮曰：夫沙門不拜俗者何？蓋出處異流，內外殊分；居宗體極，息慮忘身。不汲汲以求生，不區區以順化，情超宇內，跡寄寰中。斯所以抗禮宸居，背恩天屬，化物不能遷其化，生生無以累其生，長揖君親，斯其大旨也。若推之人事，稽諸訓詁，則所不應拜，其例十焉。至如望秩山川，郊祀天地，欲其利物，君罄乃誠。今三寶住持，歸戒弘益，幽明翼化，可略言焉。斯神祇之流也，為祭之屍，必葉昭穆。割牲薦熟，時為不臣。今三寶一體，敬僧如佛，備乎內典，無俟繁言，斯祭主之流也。杞宋之君，二王之後，王者所重，敬為國賓。今僧為法王之胤，王者受佛付囑，勸勵四部，進修三行，斯國賓之流也。重道尊師，則弗臣矣，雖謁天子，無北面焉。今沙門傳佛至教，導凡誘物，嚴師敬學，其在茲乎？斯儒行之流也。《禮》：“介者不拜。”為其失於容節，故周亞夫長揖漢文也。今沙門身被忍鎧，戡剪欲軍，掌握慧刀，志摧心惑，斯介胄之流也。著代筮賓，尊先冠阼，母兄致拜，以禮成人。今沙門以大法為己任，拯群生於塗炭，敬遵遺躅，祖承嫡胤，斯傳重之流也。堯稱則天，不屈穎陽之高；武盡美矣，終全孤竹之潔。今沙門高尚其事，不事王侯，蟬蛻囂埃之中，自致寰區之外，斯逸人之流也。犯五刑關，三木被棰，楚嬰金鐵者，不責其具禮。今沙門剔毛髮，絕胤嗣，毀形體，易衣服，斯甚刑之流也。又詔使雖微，承天則貴，沙門縱賤，稟命宜尊。況德動幽明，化沾龍鬼，靜人天之苦浪，清品庶之炎氛，功既廣焉，澤亦弘矣！豈使絕塵之伍，拜累君親；閑放之流，削同名教而已！餘幼耽斯務，長頗搜尋，采遺烈於青編，纂前芳於汗簡。重以感淪暉於佛日，罄爝火以興詞，庶永將來，傳之好事。又古今書論皆不敬，據斯一字，愚竊惑焉。何者？敬乃通心，《曲禮》稱無不敬；拜唯身屈，周陳九拜之儀。且君父尊嚴，心敬無容不可；法律崇重，身拜有爽通經。以拜代敬，用將為允？故其書曰：不拜為文。遠公有言曰：淵壑豈待晨露哉？蓋自申其罔極也。此書之作，亦猶是焉。達鑒通賢，儻無譏矣。


隋煬帝大業三年，新下律令格式。令：“諸僧道士等有所啟請者，並先須致敬，然後陳理。”雖有此令，僧竟不行。時沙門釋彥琮不忍其事，乃著《福田論》以抗之，意在諷刺。言之者無罪，聞之者以自誡也。帝後朝見諸沙門，並無致敬者。大業五年至西京郊南，大張文物，兩宗朝見，僧等依舊不拜。下敕曰：“條令久行，僧等何為不致敬？”時明贍法師對曰：“陛下弘護三寶，當順佛言，經中不令拜俗，所以不敢違教。”又敕曰：“若不拜敬，宋武時何以致敬？”對曰：“宋武虐君，偏政不敬，交有誅戮，陛下異此，無得下拜。”敕曰：“但拜。”僧等峙然，如是數四令拜。僧曰：“陛下必令僧拜，當脫法服，著俗衣，此拜不晚。”帝夷然，無何而止。明日設大齋法祀，都不述之。後語群公曰：“朕謂僧中無人，昨南郊對答，亦有人矣。”爾後至終，必無拜者。其黃巾士女，初聞令拜，合一李眾，連拜不已。帝亦不齒問之。


議拜者，明沙門應致拜也。昔皇覺御宇，尚開信毀之源，豈唯像末不流，弘約之議，頃以法海宏曠，類聚難分，有穢玄猷，頗聞朝聽，致使拘文之士，廢道從人。較而言之，未曰通方之巨唱也。餘所以考諸，故實隨而彈焉。庶崇佛君子，或能詳覽。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十六


若夫慈濟之道，終古式瞻，厚命之方，由來所重。故蠢蠢懷生，喁喁噍類，莫不重形愛命，增生惡死，即事可睹，豈待言乎？然有性涉昏明，情含嗜欲，明者恕己為喻，不加惱於含靈；昏者利己為懷，無存慮於物命，故能安忍苦楚，縱蕩貪癡，以多殘為聲勢，以利欲為功德。是知坑趙六十餘萬，終伏劍於秦邦，膳必方丈為常，窮刑戮於都市。至於禍作殃及，方悔咎原，徒思顧復，終無獲已。然則釋氏化本，止殺為先，由斯一道，取濟群有。故慈為佛心，慈為佛室，慈善根力，隨義而現。有心慈德，通明起慮，而登色界。況復慈定深勝，兵毒所不能侵，慈德感征，蛇虎為之馴擾。末代門學，師心者多，不思被忍辱之衣，示福田之相，縱恣饕餮，以酒肉為身先；飲啖異於流俗，踐陟同於賢聖。經誥明示，不得以佛為師，譏醜塵點，滅法在於斯矣。況復蠶衣肉食，聞沈侯之極誡；醞釀屠宰，見梁帝之嚴懲。觀其勸勖之文，統其殷勤之至，足令心寒形栗，豈臨履之可擬乎？故上士聞之，足流涕而無已；下愚詳此，等長風之激空林。且夫生死推遷，匪旦伊夕，隨業受報，淪曆無窮。不思形神之疲勞，而重口腹之快利，終糜碎於大地，何所補於精靈乎？所以至人流慟，常慘戚於狂生；大士興言，慨怨魂於煩惱。撫膺吊影，可不自憐？一旦苦臨，於何逃責？既未位於正聚，何以抵於三途？行未登於初地，終有懷於五怖。輒舒事類，識者思之。


○廣弘明集慈濟篇第六


△究竟慈悲論──沈休文


釋氏之教，義本慈悲。慈悲之要，全生為重。恕己因心，以身觀物，欲使抱識懷知之類，愛生忌死之群，各遂厥宜，得無遺夭。而俗迷日久，淪惑難變，革之一朝，則疑怪莫啟。設教立方，每由漸致。又以情嗜所染，甘腴為甚，嗜染於情，尤難頓革。是故開設三淨，用申權道，及《涅槃》後說，立言將謝，則大明隱惻，貽厥將來。夫肉食蠶衣，為方未異，害命夭生，事均理一。龠繭爛蛾，非可忍之痛；懸庖登俎，豈偏重之業。而去取異情，開抑殊典，尋波討源，良有未達。漁人獻鮪，肉食同有其緣；桑妾登絲，蠶衣共頒其分。假手之義未殊，通閉之詳莫辯，訪理求宗，未知所適。外典：“五畝之宅，樹之以桑，則六十者可以衣帛矣。雞肫犬彘，勿失其時，則七十者可以食肉矣。”然則五十九年已前，所衣宜布矣；六十九年已前，所食宜蔬矣。輕暖於身，事既難遣，甘滋於口，又非易忘。封而為言，非有優劣，宜枲麻果菜事等，義同攘寒實腹，曾無一異。偏通繒纊，當有別途，請試言之。夫聖道隆深，非思不洽，仁被群生，理無偏漏。拯粗去甚，教義斯急，繒衣肉食，非已則通。及晚說大典，弘宣妙訓，禁肉之旨，載現於言。黜繒之義，斷可知矣。而禁淨之始，猶通蠶革，蓋是敷說之儀，各有次第。亦猶闡提二義，俱在一經，兩說參差，各隨教立。若執前迷後，則闡提無入善之途；禁淨通蠶，則含生無頓免之望。難者又以闡提入道，聞之後說，蠶革宜禁，曾無概理。大聖弘旨，義豈徒然？夫常住密奧，傳譯遐阻，泥洹始度，咸謂已窮。中出河西，方知未盡，關中晚說，厥義彌暢。仰尋條流，理非備足。又案《涅槃》初說阿闍世王，大迦葉阿難，三部徒眾，獨不來至，既而二人並來，惟無迦葉。迦葉佛大弟子，不容不至，而經無至文，理非備盡。昔《涅槃》未啟，十數年間，廬阜名僧，已有蔬食者矣。豈非乘心暗踐，自與理合者哉？且一朝裂帛，可以終年，烹牢待膳，亙時引日。然則一歲八蠶，已驚其驟，終朝未肉，盡室驚嗟。拯危濟苦，先其所急，敷說次序，義實在斯。外聖又：“一人不耕，必有受其饑者。”故一人躬稼，亦有受其飽焉。桑野漁川，事雖非已，炮肉裂繒，咸受其分。自《涅槃》東度，三肉罷緣，服膺至訓，操概彌遠。促命有殫，長蔬靡倦，秋禽夏卵，比之如浮；山毛海錯，事同於腐鼠。而繭衣纊服，曾不惟疑，此蓋慮窮於文字，思迷於弘旨。通方深信之客，庶有鑒於斯理，斯理一悟，行迷克反。斷蠶肉之因，固蔬枲之業，然則含生之類，幾於免矣。


△與何胤書──梁周顒


普通年中，何胤侈於味，食必方丈，後稍欲其甚者，使門人議之。學士鍾岏曰：“旦之就脯，驟於屈伸；蟹之將煻，躁擾彌甚。仁人用意，深懷如怛，且不悴不榮，曾芻蕘之不若；無馨無臭，與瓦礫其何算？”


有汝南周顒貽胤書曰：“丈人所以未極遐蹈，惑在於不全菜耶？剉折之升鼎俎，網罟之興載冊，其來實遠，誰敢幹議？觀聖人之設膳羞，乃復為之品節。蓋以茹毛飲血，與生民共始，縱而勿裁，將無崖畔。善為士者，豈不以恕己為懷？是各靜封疆，罔相陵轢。況乃變之大者，莫過死生，生之所重，無過性命。性命之於彼極切，滋味之於我可賒。而終身朝脯，資之以永歲，彼就怨酷，莫能自伸。我業長久，籲哉可畏！且區區微卵，脆薄易矜，歂彼弱麑，顧步宜湣。觀其飲啄飛沈，使人憐悼，況可甘心撲搋加復，恣忍吞嚼？至乃野牧成群，閑豢重圈，量肉揣毛，以俟支剝。如土委地，僉謂常理可為愴息！事豈一途？若三世理誣，則幸矣良快！如使此道果然，而受形未息，一往一來，生死常事。雜報如家，人天如客，過客日少，在家日多，吾修信業，未足長免。則傷心之慘，行亦自念。丈人於血氣之類，雖不身殘，至於升鳧沈鯉，不能不取備屠門。財貿之一經盜手，猶為廉士所棄；生性之一啟鸞刀，寧復慈心所忍？騶虞雖饑，非自死之草不食，聞其風豈不使人多愧？”胤獲書納之。遂絕血味，注《百論》《十二門論》，行於法俗。


△斷殺絕宗廟犧牲詔（並表請）──梁武帝


梁高祖武皇帝臨天下十二年，下詔去宗廟犧牲，修行佛戒，蔬食斷欲。上定林寺沙門僧祐、龍華邑正柏超度等。上啟：“京畿既是福地，而鮮食之族，猶布筌網；並驅之客，尚馳鷹犬。非所以仰稱皇朝優洽之旨。請丹陽、琅襜二境，水陸並不得搜捕。”敕付尚書詳之。議郎江貺以為：聖人之道，以百姓為心；仁者之化，以躬行被物。皇德好生，協於上下，日就月將，自然改俗，一朝抑絕，容恐愚民。且獵山之人，例堪跋涉；捕水之客，不憚風波。江寧有禁，即達牛渚，延陵不許，便往陽羨。取生之地雖異，殺生之數是同。空有防育之制，無益全生之術。兼都令史王述以為：京邑翼翼，四方所視，民漸至化，必被萬國。今祁寒暑雨，人尚無怨，況去俗入真，所以可悅。謂斷之為是。左承謝幾卿曰：不殺之禮，誠如王述所議。然聖人為教，亦與俗推移。即之事跡，恐不宜偏斷。若二郡獨有此禁，便似外道，謂不殺戒，皆有界域。因時之宜，敬同議郎江貺議。尚書臣亶，僕射臣昂，令瑩以下並同貺議。帝使周舍難貺曰：“《禮》：君子遠庖廚。血氣不身剪，見生不忍其死，聞聲不食其肉。此皆即目興仁，非關及遠。三驅之禮，向我者舍，背我者射。”於是依王述議遂斷。


又敕：太醫不得以生類合藥。公家織宮紋錦。並斷仙人鳥獸之形，以為褻衣，裁剪有乖仁恕。至遂祈告天地宗廟，以去殺之理，被之含識。郊廟皆以麵為牲牷，其饗萬國，用菜蔬，去生類。其山川諸祀則否。乃敕有司曰：“近以神實愛民，不責無識；所貴誠信，非尚血籥，凡有水旱之患，使歸咎在上，不同牲牢。止告知而已。而萬姓祈求，諂黷為事，山川小祇，難期正直。晴雨或乖，容市民怨，愚夫滯習，難用理移。自今祈請報答，可如俗法所用，以身塞咎，事自依前。”


前臣曰：夫神道茫昧，求諸不一，或尚血腥之祀，或歆蘊藻之誠。設教隨時，貴其為善，其誠無忒，何往不通？若祭享理無，則四代之風為爽；神明實有，三世之道為弘。語其無，不待牲牷之潔；據其有，宜存去殺之仁。周文禴祭，由來尚矣，苟有明德，神其吐諸，而以麵為牲，於義未達。方之紋錦，將不矛盾乎？


△齊光祿顏之推誡殺訓


儒家君子離庖廚，見其生不忍其死，聞其聲不食其肉。高柴曾皙，未知內教，皆能不殺。此皆仁者自然用心也。含生之徒，莫不愛命，去殺之事，必勉行之。見好殺之人，臨死報驗，子孫殃禍，其數甚多，不能具錄耳。且示數條於末。


梁時有人，常以雞卵白和沐，使發光。每沐輒破二三十枚。臨終但聞發中啾啾數千雞雛聲。


江陵劉氏以賣鱔為業，後生一兒，頭具是鱔，自頸已下方為人耳。


王克為永嘉郡，有人餉羊，集賓欲宴。而羊繩解，來投一客，先跪兩拜，便入衣中。此客竟不言之。固無救請，須臾宰羊為炙。先行至客，一臠入口，便下皮內，周行遍體，痛楚號叫，方復說之，遂作羊鳴而死。


梁時有人為縣令，經劉敬躬亂，縣廨被焚，寄寺而住。民將羊酒作禮，縣令以羊係刹柱。屏除形像，鋪設床座於堂上。接賓未殺之頃，羊解徑來至階而拜。縣令大笑，命左右宰之，飲啖飽酒，便臥簷下。投醒即覺體癢，爬搔癮疹，因爾成病，十餘年死。


楊思達為西陽郡，值侯景亂，時復旱，儉饑民盜田中麥。思達遣一部曲守視，所得盜者，輒截手腕，凡戮十餘人。部曲後生一男，自然無手。


齊國有一奉朝請，家甚豪侈，非手殺牛，則啖之不美。年三十許病篤，大見牛來，舉體如被刀刺，叫呼而終。


江陵高偉隨父入齊，凡數年，向幽州澱中捕魚。後病每見群魚，齧之而死。


△斷酒肉文──梁高祖


弟子蕭衍敬白諸大德僧尼、諸義學僧尼、諸寺三官。夫匡正佛法，是黑衣人事，乃非弟子白衣所急。但經教亦，佛法寄囑人王。是以弟子不得無言。今日諸僧尼開意聽受，勿生疑閉，內懷忿異。


凡出家人所以異於外道者，正以信因信果信經，所明信是佛說經言，行十惡者受於惡報，行十善者受於善報。此是經教大意，如是若言，出家人猶嗜飲酒，啖食魚肉，是則為行同於外道，而復不及。何謂同於外道？外道執斷常見，無因無果，無施無報。今佛弟子酣酒嗜肉，不畏罪因，不畏苦果，即是不信因，不信果。與無施無報者，復何以異？此事與外道見同，而有不及外道是何？外道各信其師，師所言是，弟子言是，師所言非，弟子言非。《涅槃經》言：“迦葉，我今日制諸弟子，不得食一切肉。”而今出家人猶自啖肉。戒律言：飲酒犯波夜提，猶自飲酒，無所疑難。此事違於師教，一不及外道。


又外道雖復邪僻，持牛狗戒，既受戒已，後必不犯。今出家人既受戒已，輕於毀犯，是二不及外道。


又外道雖復五熱炙身，投淵赴火，窮諸苦行，未必皆啖食眾生。今出家人啖食魚肉，是三不及外道。


又外道行其異學，雖不當理，各習師法，無有覆藏。今出家人啖食魚肉，於所親者乃自和光，於所疏者則有隱避。如是為行，四不及外道。


又外道各宗所執，各重其法，乃自高聲大唱：不如我道真。於諸異人，無所忌憚。今出家人或復年時已長，或復素為物宗，啖食魚肉，極自艱難，或避弟子，或避同學，或避白衣，或避寺官。懷挾邪志，崎嶇覆藏，然後方得一過啖食。如此為行，五不及外道。


又復外道直情徑行，能長己徒眾惡，不能長異部惡。今出家人啖食魚肉，或為白衣弟子之所聞見，內無慚愧。方飾邪說：佛教為法，本存遠因，在於即日，未皆悉斷，以錢買肉，非己自殺，此亦非嫌。白衣愚癡，聞是僧說，謂真實語，便復信受，自行不善，增廣諸惡。是則六不及外道。


又外道雖復非法說法，法說非法，各信經書，死不違背。今出家人啖食魚肉，或肉非己殺，猶自得啖，以錢買肉，亦復非嫌。如是說者，是事不然。《涅槃經》：“一切肉悉斷，及自死者。”自死者猶斷，何況不自死者？《楞伽經》：“為利殺眾生，以財網諸肉，二業俱不善死，墮叫呼獄。”何謂以財網肉？陸設罝罘，水設網罟，此是以網網肉。若於屠殺人間，以錢買肉，此是以財網肉。若令此人不以財網肉者，習惡律儀，捕害眾生，此人為當專自供口，亦復別有所擬。若別有所擬，向食肉者豈無殺分？何得我不殺生？此是灼然違背經文，是則七不及外道。


又復外道同其法者和合，異其法者苦治。令行禁止，莫不率從。今出家人或為師長，或為寺官，自開酒禁，啖食魚肉，不復能得施其教戒。裁欲發言，他即譏刺：師向亦爾，寺官亦爾。心懷內熱，默然低頭，面赤汗出，不復得言。身既有瑕，不能伏物。便復摩何，直爾止住。所以在寺者乖違，受道者放逸。此是八不及外道。


又外道受人施，與如己法，受烏戒人受烏戒施，受鹿戒人受鹿戒施。烏戒人終不覆戒，受鹿戒施。鹿戒人終不覆戒，受烏戒施。今出家人，我能精進，我能苦行。一時覆相誑諸白衣，出即飲酒，開眾惡門；入即啖肉，集眾苦本。此是九不及外道。


又外道雖復顛倒，無如是眾事。酒者何也？謂是臭氣，水谷失其正性，成此別氣。眾生以罪業因緣，故受此惡觸，此非正真道法，亦非甘露上味。何出家僧尼猶生耽嗜？僧尼授白衣五戒，令不飲酒，令不妄語，何翻自飲酒，違負約誓？七眾戒，八戒齋，五篇，七聚長短律儀，於何科中而出此文？其餘眾僧故復可，可至學律者，彌不宜爾。且開放逸門，集眾惡本。若白衣人甘此狂藥，出家人猶當訶止：某甲，汝就我受五戒，不應如是。若非受戒者，亦應：檀越，酒是惡本，酒是魔事，檀越今日幸可不飲。何出家人而應自飲？尼羅浮陀地獄，身如段肉，無有識知，此是何人？皆飲酒者，出家僧尼。豈可不深信經教，自棄正法，行於邪道？長眾惡根，造地獄苦？習行如此，豈不內愧？猶服如來衣，受人信施，居處塔寺，仰對尊像，若飲酒食肉，如是等事，出家之人，不及居家。何故如是？在家人雖飲酒啖肉，無犯戒罪，此一不及居家人。


在家人雖復飲酒啖肉，各有丘窟，終不以此仰觸尊像。此是二不及居家人。在家人雖復飲酒啖肉，終不吐泄寺舍，此是三不及居家人。


在家人雖復飲酒啖肉，無有譏嫌；出家人若飲酒啖肉，使人輕賤佛法。此是四不及居家人。


在家人雖復飲酒啖肉，門行井灶，各安其鬼；出家人若飲酒啖肉，臭氣薰蒸，一切善神皆悉遠離，一切眾魔皆悉歡喜。此是五不及居家人。


在家人雖復飲酒啖肉，自破財產，不破他財。出家人飲酒啖肉，自破善法，破他福田，是則六不及居家人。


在家人雖復飲酒啖肉，皆是自力所辦；出家人若飲酒啖肉，皆他信施。是則七不及居家人。


在家人雖復飲酒啖肉，是常罪業，更非異事。出家人若飲酒啖肉，眾魔外道，各得其便，是則八不及居家人。


在家人雖復如此飲酒啖肉，猶故不失世業，大耽昏者，此則不得。出家人若飲酒啖肉，若多若少，皆斷佛種。是則九不及居家人。不及外道，不及居家，略出所以，各有九事。論欲過患，條流甚多，可以例推，不復具言。


今日大德僧尼，今日義學僧尼，今日寺官，宜自警戒，嚴淨徒眾。若其懈怠，不遵佛教，猶是梁國編戶一民，弟子今日力能治制，若猶不依佛法，是諸僧官宜依法問。京師頃年講《大涅槃經》，法輪相續，便是不斷。至於聽受，動有千計。今日重令法雲法師為諸僧尼講四相品，四中少分，諸僧尼常聽《涅槃經》，為當（曾聞：此說為當不聞。若已曾聞，不應違背，若未曾聞，今宜憶持）佛經中究竟說。斷一切肉，乃至自死者，亦不許食，何況非自死者？諸僧尼出家名佛弟子，何今日不從師教？經言：“食肉者斷大慈種。”何謂斷大慈種？凡大慈者，皆令一切眾生同得安樂，若食肉者，一切眾生皆為怨對，同不安樂。若食肉者是遠離聲聞法，若食肉者是遠離辟支佛法，若食肉者是遠離菩薩法。若食肉者是遠離菩薩道，若食肉者是遠離佛果，若食肉者是遠離《大涅槃》，若食肉者障生六欲天。何況涅槃果？若食肉者是障四禪法，若食肉者是障四空法，若食肉者是障戒法，若食肉者是障定法，若食肉者是障慧法，若食肉者是障信根，若食肉者是障進根，若食肉者是障念根，若食肉者是障定根，若食肉者是障慧根。舉要為言，障三十七道品。若食肉者是障四真諦，若食肉者是障十二因緣，若食肉者是障六波羅蜜，若食肉者是障四弘誓願，若食肉者是障四攝法，若食肉者是障四無量心，若食肉者是障四無礙智，若食肉者是障三三昧，若食肉者是障八解脫，若食肉者是障九次第定，若食肉者是障六神通，若食肉者是障百八三昧，若食肉者是障一切三昧，若食肉者是障海印三昧，若食肉者是障首楞嚴三昧，若食肉者是障金剛三昧，若食肉者是障五眼，若食肉者是障十力，若食肉者是障四無所畏，若食肉者是障十八不共法，若食肉者是障一切種智，若食肉者是障無上菩提。何以故？若食肉者障菩提心，無有菩薩法。以食肉故，障不能得初地；以食肉故，障不能得二地；乃至障不能得十地。以無菩薩法故。無四無量心，無四無量心故無有大慈大悲，以是因緣，佛子不續。所以經言：“食肉者斷大慈種。”


諸出家人雖復不能行大慈大悲究竟菩薩行，成就無上菩提，何為不能忍此臭腥，修聲聞辟支佛道？鴟鴉嗜鼠，蝍蛆甘螮，以此而推，何可嗜著？至於豺犬野犴，皆知嗜肉，人最有知，勝諸眾生。近與此等，同甘臭腥，豈直常懷殺心，斷大慈種？凡食肉者自是可鄙，諸大德僧，諸解義者講《涅槃經》，何可不殷勤？此句令聽受者心得悟解。


又有一種愚癡之人：我止啖魚，實不食肉，亦應開示。此處不殊水陸，眾生同名為肉，諸聽講者豈可不審諦受持，如說修行？凡食肉者如前說，此皆是遠事，未為近切。


諸大德僧尼，當知啖食眾生者是魔行，啖食眾生是地獄種，啖食眾生是恐怖因，啖食眾生是斷命因，啖食眾生是自燒因，啖食眾生是自煮因，啖食眾生是自炮因，啖食眾生是自炙因，啖食眾生是自割因，啖食眾生是自剝因，啖食眾生是斷頭因，啖食眾生是斷手因，啖食眾生是斷足因，啖食眾生是破腹因，啖食眾生是破背因，啖食眾生是刳腹因，啖食眾生是碎髓因，啖食眾生是抉目因，啖食眾生是割鼻因，啖食眾生是截耳因，啖食眾生是貧窮因，啖食眾生是下賤因，啖食眾生是凍餓因，啖食眾生是醜陋因，啖食眾生是聾因，啖食眾生是盲因，啖食眾生是瘖因，啖食眾生是啞因，啖食眾生是跛因，啖食眾生是蹇因，啖食眾生是瘡因，啖食眾生是瘍因，啖食眾生是疥因，啖食眾生是癬因，啖食眾生是瘤因，啖食眾生是癭因，啖食眾生是祼因，啖食眾生是疵因，啖食眾生是癰因，啖食眾生是癤因，啖食眾生是痔因，啖食眾生是疽因，啖食眾生是瘺因，啖食眾生是癩因，啖食眾生是致蚤因，啖食眾生是致虱因，啖食眾生是致蚊因，啖食眾生是致虻因，啖食眾生是遭毒蟲因，啖食眾生是遭惡獸因，啖食眾生是病瘦因，啖食眾生是寒熱因，啖食眾生是頭痛因，啖食眾生是心痛因，啖食眾生是腹痛因，啖食眾生是胸痛因，啖食眾生是背痛因，啖食眾生是手痛因，啖食眾生是足痛因，啖食眾生是髓痛因，啖食眾生是腸痛因，啖食眾生是筋縮因，啖食眾生是胃反因，啖食眾生是脈絕因，啖食眾生是血流因，啖食眾生是咽塞因，啖食眾生是喉痛因，啖食眾生是風病因，啖食眾生是水病因，啖食眾生是四大不調適因，啖食眾生是五髒不調適因，啖食眾生是六腑不調適因，啖食眾生是癲因，啖食眾生是狂因，啖食眾生乃至是四百四病、一切眾苦因，啖食眾生是熱因，啖食眾生是惱因，啖食眾生是受壓因，啖食眾生是遭水因，啖食眾生是遭火因，啖食眾生是遭風因，啖食眾生是遭偷因，啖食眾生是遭劫因，啖食眾生是遭賊因，啖食眾生是鞭因，啖食眾生是杖因，啖食眾生是笞因，啖食眾生是督因，啖食眾生是罵因，啖食眾生是辱因，啖食眾生是係因，啖食眾生是縛因，啖食眾生是幽因，啖食眾生是閉因，啖食眾生是生苦因，啖食眾生是老苦因，啖食眾生是病苦因，啖食眾生是死苦因，啖食眾生是怨憎會苦因，啖食眾生是愛別離苦因，啖食眾生是求不得苦因，啖食眾生是五受陰苦因，啖食眾生是行苦因，啖食眾生是壞苦因，啖食眾生是苦苦因，啖食眾生是想地獄因，啖食眾生是黑繩地獄因，啖食眾生是眾合地獄因，啖食眾生是叫喚地獄因，啖食眾生是大叫喚地獄因，啖食眾生是熱地獄因，啖食眾生是大熱地獄因，啖食眾生是阿鼻地獄因，啖食眾生是八寒八熱地獄因，乃至是八萬四千鬲子地獄因，乃至是不可說不可說鬲子地獄因。啖食眾生乃至是一切餓鬼因，啖食眾生乃至是一切畜生因。當知餓鬼有無量苦，當知畜生有無量苦，畜生暫生暫死，為物所害，生時有無量怖畏，死時有無量怖畏，此皆是殺業因緣，受如是果。若欲具列殺果，展轉不窮盡，大地草木，亦不能容受。向來所說雖復多途，舉要為言，同一苦果。但苦中自有輕重，所以今日致眾苦果，皆由殺業惱害眾生。略舉一隅，粗言少分。


諸大德僧尼，諸義學僧尼，諸寺三官，復當應思一大事。若使啖食眾生父，眾生亦報啖食其父；若啖食眾生母，眾生亦報啖食其母；若啖食眾生子，眾生亦報啖食其子。如是怨對，報相啖食，曆劫長夜，無有窮已。如經說：有一女人，五百世害狼兒。狼兒亦五百，世害其子。又有女人五百世斷鬼命根，鬼亦五百世斷其命根。如此皆是經說，不可不信。其餘相報，推例可知。諸大德僧尼，諸義學僧尼，諸寺三官，又有一大事，當應信受。從無始以來至於此生，經曆六道，備諸果報，一切親緣，遍一切處。直以經生曆死，神明隔障，是諸眷屬不復相識。今日眾生，或經是父母，或經是師長，或經是兄弟，或經是姊妹，或經是兒孫，或經是朋友，而今日無有道眼，不能分別，還相啖食，不自覺知。啖食之時，此物有靈，即生忿恨，還成怨對。向者至親，還成至怨，如是之事，豈可不思？暫爭舌端，一時少味；永與宿親長為怨對，可為痛心，難以言說。白衣居家，未可適道，出家學人被如來衣，習菩薩行，宜應深思。


諸大德僧尼，諸義學僧尼，諸寺三官，又復當思一事；凡啖食眾生，是一切眾生惡知識，是一切眾生怨家，如是怨家遍滿六道。若欲修行，皆為障難，一理中障難，二事中障難。何者？是理中障難，以業因緣，自生障難。令此行人，愚癡無慧，不知出要，無有方便。設值善知識不能信受，設復信受，不能習行。此是理中障難。事中障者，此諸怨對，或在惡鬼中，或在毒獸中，或在有大力神中，或在大力龍中，或在魔中，或在天中，如是處處來作留難。設令修行遇善知識，深心信受，適欲習行，便復難起。或引入邪道，或惱令心亂，修戒、修定、修慧。修諸功德，常不清淨，常不滿足，皆是舊怨，起諸對障。此是事中障難，如是之事，又宜深思。但以一啖食眾生因緣，能遠離一切佛法。有如是種種過患，貪毒亦如是，瞋毒亦如是，癡毒如是。三毒等分，皆同過患，相與宜深，自覺察善思方便。


又


弟子蕭衍又復敬白諸大德僧尼、諸義學僧尼、諸寺三官，北山蔣帝，猶且去殺，若以不殺祈願，輒得上教。若以殺祈願，輒不得教想。今日大眾，已應聞知。弟子已勒諸廟祀，及以百姓凡諸群祀，若有祈報者，皆不得薦生類。各盡誠心，止修蔬供。蔣帝今日行菩薩道，諸出家人何反食眾生，行諸魔行？一日北山為蔣帝齋，所以皆請菜食僧者，正以幽靈悉能鑒見。若不菜食僧作菜食往，將恐蔣帝惡賤佛法，怪望弟子，是請法師當見此意。


又


弟子蕭衍又敬白大德僧尼、諸義學者、一切寺官，弟子蕭衍，於十方一切諸佛前，於十方一切尊法前，於十方一切聖僧前，與諸僧尼共申約誓。今日僧眾還寺已後，各各檢勒，使依佛教。若復飲酒啖肉，不如法者，弟子當依王法治問。諸僧尼若被如來衣，不行如來行，是假名僧，與賊盜不異。如是行者，猶是弟子國中編戶一民，今日以王力，足相治問。若為外司聽察所得，若為寺家自相糾舉，不問年時老少，不問門徒多少，弟子當令寺官集僧眾鳴揵槌，舍戒還俗，著在家服。依《涅槃經》還俗策使。唯最老舊者，最多門徒者，此二種人最宜先問。何以故？治一無行小僧，不足以改革物心，治如是一大僧，足以驚動視聽。推計名德大僧，不應有此，設令有此，當依法治問；其餘小僧，故自忘言。今日集會，此是大事因緣。非直一切諸佛在此，非直一切尊法在此，非直一切聖僧在此，諸天亦應遍滿虛空，諸仙亦應遍滿虛空，護世四王亦應在此。金剛密跡大辯天神、功德天神、韋馱天神、毗紐天神、摩醯首羅、散脂大將、地神堅牢、迦毗羅王、孔雀王、封頭王、富尼跋陀羅伽王、阿修羅伽王、摩尼跋陀羅伽王、金毗羅王、十方二十八部夜叉神王、一切持咒神王、六方大護都使安國，如是一切有大神足力，有大威德力，如是一切善神遍滿虛空。五方龍王娑竭龍王，阿耨龍王，難陀龍王，跋難陀龍王，伊那滿龍王，如是一切菩薩龍王，亦應遍滿在此。天龍夜叉，揵闥婆王，阿修羅王，迦婁羅王，緊那羅王摩睺羅伽王，人非人等。如是一切有大神足力，有大威德力，八部神王皆應在此。今日土地山川房廟諸神，亦應仄塞虛空，如是幽顯，莫不鑒觀。唯無瑕者可以戮人。唯自淨者可以淨人，弟子今日昌言此事，僧尼必當有不平色，設令刳心擲地以示僧尼，與數片肉無以取信。古人有言：非知之難，其在行之。弟子蕭衍雖在居家，不持戒，今日當先自為誓，以明本心。弟子蕭衍從今以去，至於道場，若飲酒放逸，起諸淫欲，欺誑妄語，啖食眾生，乃至飲於乳蜜及以穌酪，願一切有大力鬼神，先當苦治蕭衍身，然後將付地獄閻羅王，與種種苦，乃至眾生皆成佛盡，弟子蕭衍猶在阿鼻地獄中。僧尼若有飲酒、啖魚肉者，而不悔過，一切大力鬼神亦應如此治問，增廣善眾，清淨佛道，若未為幽司之所治問，猶在世者，弟子蕭衍當如法治問。驅令還俗，與居家衣，隨時役使。願今日二部僧尼，各還本寺，匡正佛法，和合時眾。皆令聽經法者如說修行，不可復令斷大慈種，使佛子不續。若有犯法破戒者，皆依僧制如法治問。若有容受，不相舉治者，當反任罪。


又僧尼寺，有事四天王迦毗羅神，猶設鹿頭及羊肉等，是事不可急宜禁斷。若不禁斷，寺官任咎亦同前科。別宣意是義論，竟宣意如此。


又


弟子蕭衍，敬白諸大德僧尼，諸義學僧尼，諸寺三官，向已粗陳魚肉障累，招致苦果。今重復欲通白一言，閻浮提壽百二十，至於世間，罕聞其人。遷變零落，亦無宿少。經言：以一念頃，有六十刹那，生老無常，謝不移時，暫有諸根，俄然衰滅；三途等苦，倏忽便及。欲離地獄，其事甚難。戒德清淨，猶懼不免，況於毀犯，安可免乎？雖復長齋菜食，不勤方便，欲免苦報，亦無是處。何以故？爾此生雖可不犯眾罪，後報業強現無方便，三途等苦不能遮止，況復飲酒啖食眾生。諸僧尼必信佛語，宜自力勵。若菜食為難，此是信心薄少；若有信心，宜應自強。有決定心，菜食何難？菜蔬魚肉，俱是一惑，心若能安，便是甘露上味。心若不安，便是臭穢下食？所以《涅槃》經言：受食之時，令作子肉想，如俱非惑，豈須此法？且置遠事，止借近喻。今已能蔬食者，懕惡血腥，甚於不能蔬食者，懕惡菜茹，事等如此。宜應自力回不善惑，以為善惑，就善惑中重為方便。食菜子想，以如是心，便得決定，凡不能離魚肉者，皆菜蔬冷，於人虛乏；魚肉溫，於人補益。作如是說，皆是倒見。今試復粗言，其事不爾。若久食菜人，榮衛流通，凡如此人，法多患熱。榮衛流通則能飲食，以飲食故氣力充滿，是則菜蔬不冷，能有補益。諸苦行人，亦皆菜蔬，多悉患熱，類皆堅強，神明清爽，少於昏疲。凡魚為性，類皆多冷，血腥為法，增長百疾。所以食魚肉者，神明理當昏濁，四體法皆沈重。無論方招後報，有三途苦，即時四大，交有不及。此豈非惑者用心各有所執？甘魚肉者，便謂為溫為補，此是倒見，事不可信。復有一種人，食菜以為冷，便復解素。此是行者未得菜意。菜與魚肉如水與火，食菜裁欲得力，復啖魚肉。魚肉腥臊，能滅菜力。所以惑者：菜為性冷，凡數解素人，進不得菜蔬之力，退不得魚肉邪益。法多羸冷，少有堪能。是諸僧尼復當知一事：凡食魚肉是魔境界，行於魔行，心不決定，多有留難。內外眾魔共相嬈作。所以行者思念：魚肉酒是魔漿，故不待言。凡食魚肉、嗜飲酒者，善神遠離，內無正氣，如此等人，法多衰惱。復有一種人，雖能菜食，恃此？慢，多於瞋恚，好生貪求。如是之人，亦墮魔界，多於衰惱。又有一種人，外行似熟，內心粗惡。見人勝已，常懷忿嫉，所行不善，皆悉覆相。如是等人亦行魔界，雖復菜蔬，亦多衰惱。若心力決正，蔬食若節，如是等人，多為善力所扶，法多堪能。有不直者宜應思覺，勿以不決定心期決定人，諸大德僧尼，有行業已成者，今日以去善相開導，令未得者今去皆得。若已習行，願堅志力；若未曾行，願皆改革。今日相與共為菩提種子，勿怪弟子蕭衍向來所白。


寺官三百六十八人，宿德二十五人，義學五百七十四人，導師三十九人。右牒眾僧合一千六人。寺官三百六十九人，義學六十八人，導師五人。右牒合尼僧四百四十二人。


並右牒僧尼合一千四百四十八人，並以五月二十二日五更，一唱到鳳莊門。


二十三日旦，光宅寺法雲，於華林殿前登東向高座為法師。瓦官寺慧明登西向高座為都講。唱《大涅槃經》《四相品》四分之一，陳食肉者斷大慈種義。法雲解釋，輿駕親御，地鋪席位，於高座之北。僧尼二眾，各以次列坐。講畢，耆闍寺道澄，又登西向高座，唱此斷肉之文，次唱所傳之語，唱竟又禮拜懺悔。普設中食竟出。


△敘梁武帝與諸律師唱斷肉律


二十三日會。其後諸僧尼或猶：律中無斷肉事，及懺悔食肉法。其月二十九日，又敕請義學僧一百四十一人，義學尼五十七人。於華林華光殿，使莊嚴寺法超，奉誠寺僧辯，光宅寺寶度等三律師，升高座御，席地施座。餘僧尼亦爾。


制旨問法超等三律師曰：“古人：止沸莫若去薪，息過莫若無言。弟子無言，乃復甚易。但欲成人之美，使佛種相續，與諸僧尼共弘法教，兼即事中，亦不得默已。故今集會於大眾前，求律中意。聞諸僧道，律中無有斷肉法，又無懺悔食肉法，諸律師從來作若為開導，使人致有此疑？”法超奉答：“律教是一，而人取文下之旨不同。法超所解，律雖許啖三種淨肉，而意實欲永斷。何以知之？先明斷十種不淨肉，次令食三種淨肉，未令食九種淨肉。如此漸制，便是意欲永斷。法超常日講，恒作如此說。”


制又問僧辯法師復作若為開導？僧辯奉答：“僧辯從來所解大意，亦不異法超。但教有深淺，階級引物，若論啖三種淨肉，理當是過。但教既未極，所以許其如此。”


制又問寶度法師，復若為開導？寶度奉答：“愚短所解，隻是漸教，所以律文許啖三種淨肉。若涅槃究竟明於正理，不許食肉。若利根者，於三種淨肉教，即得悉不食解。若鈍根之人，方待後教。”


制又問法超法師：“向答是文外意，若依律文，作若為判？”奉答：“常日解義，隻作向者所說。”


制問僧辯法師：“意復何？同超法師不？”奉答：“同法超所解。”


制問法超法師：“從來作此解律，諸律師並皆啖肉為不啖肉？”法超奉答：“不知餘人並若為，法超從來自不食肉。”


制問僧辯法師：“復食肉不？”僧辯奉答：“昔恒不食肉，中年疾病，有時暫開。”


制問寶度法師：“復何？”奉答：“本住定林，末移光宅。二處不得進肉。若在餘處，為疾病亦不免開。”問：“講律時啖肉不？”奉答：“講時必有徒眾，於徒眾中不敢。”


問：“不敢有兩義，為不敢食？為不敢不食？”


制又問僧辯法師：“常日講律時，為當許徒眾食肉？為當不許？若不許啖肉，有食肉者，應驅遣去。若許者，作若為說？”奉答：“若約教解，不全言不許，若論其意，未嘗開許。”


問：“今正問約教時，為許為不許？”答：“約教不遮。”


問：“不遮是許為是不許？”答：“引其向理，許其得食三種淨肉。”


問：“見殺亦可不見，聞殺亦可不聞，疑作若為得免？”答：“若見因緣，不假疑；聞因緣亦不假疑；唯遇得者疑。”問：“以錢買魚肉，是疑非疑？”答：“若理中理，自是疑。”


問：“不得以理中見？”答：“若理中為論，眾僧不應市魚肉。今所問事中是疑不，答若約教非疑。”


問：“市中人為誰殺？”答：“乃為買者殺，但買者不作此想。”


問：“買肉者此人，既不惛亂，豈得不知是為買者殺而不作此想？”答：“於時作現死肉心。”


問：“為自死詺作死，為殺詺作死？”答：“此旨是理中言，約教辯隻得如此。”


問：“法師既為人講說，為人明導，為人法城，何言隻得如此？但問作意使人買時，作若為意？”答：“買自死者意。”


問：“若自死者，處處應有，寺中亦應有自死者。何假往屠肉家買？”答：“理中居然是疑。”問：“若理中居然是疑者，何得不疑肉食？”僧辯無復對。


制又問：“此肉為當作肉味，為當作菜味？”僧辯奉答：“猶作肉味。”問：“為是慈心故食肉，無慈心故食肉？”答：“此非慈心。”


問：“若非慈心，豈得非殺耶？”答：“理中常應不得，約事故如此。”問：“律教欲使人出離不？”答：“令人出離。”問：“食肉得出離不？”答：“不得。”


問：“若爾，何令食肉？”答：“為淺行者說，引其令深。”問：“為具足戒者說，為不具足者說？”答：“為具足者說。”


問：“既為具足者說，不為童蒙，何今答食肉，而是引其令深？”答：“初教如此，非是極教。”


問：“何初教，教具足戒人？”答：“僧辯所解，正自齊此。”制又問：“律教起何時？”僧辯奉答：“起八年已後至涅槃。”


問：“若如此，《涅槃經》有斷肉，《楞伽經》有斷肉，《央掘摩羅經》亦斷肉，《大雲經》《縛象經》並斷肉律。若至《涅槃》，何無斷肉事？”答：“律接續初教，所以如此。”


問：“律既接續初教，至於涅槃，既至涅槃，則應言斷肉。”答：“若制教邊，此是接續初教，通於五時。不言一切皆同？”僧辯解：“正齊此。”


問：“法師既是大律師，為眾開導，今日大眾取判法師，不得言齊此。齊此亦不得住，不齊此亦不得住。隻問此是優波離律不？”答：“是。”


問：“佛般泥洹時，優波離既親在坐，何律文不斷食肉？”答：“此是接續前近教。”


問：“若言接近教，近教亦不明食肉，且涅槃前迦葉已持修行不食肉。法律若異此，則非優波離律，是異部家律。何用此講說，以化群僧？”僧辯不復奉答。


制問寶度法師：“說既同德同行，何解此語？”寶度奉答：“若律中事，是優波離所出。經事悉是阿難所出。”


問：“若爾律中事，便當皆不出經？”答：“若經中事牽律，律中事牽經。”


問：“佛說經時，有所制約，便集以為律。何處方復牽律？若經皆牽律，是則說經應在律後。”答：“隻言經中有明戒處，愚謂應相關涉。”


問：“若論相涉，三藏義何嘗不相涉？修多羅中亦有毗尼與毗曇，毗尼中亦有修多羅與毗曇，毗曇中亦有修多羅與毗尼。不言無此義。但問法師今所講律，是優波離律義，不違經不？”答：“今所講是優波離律，與經不違。”


問：“若是優波離律不違經者，則斷肉義不應異涅槃。”答：“《涅槃經》顯斷肉，律文雖不明，而優波離意未嘗開肉。”


問：“律既是具教，優波離既不開肉，律何得無文？法師此解，殊為進退。隻可為寺中沙彌式叉摩尼說，不得以此答弟子。”答：“寶度愚解，止自極此。”


制又問：“下座諸律師，復何解？”龍光寺道恩奉答：“律文不斷，《涅槃經》方斷肉。”問：“法師所講是誰律？”答：“是佛律。”


問：“所引乃極弘曠，隻未知此律是優波離律不？”答：“優波離仰述佛律。”


問：“優波離悉集佛所說不？”答：“集前四時，不集涅槃時。”


問：“若爾，迦葉那得語阿難道：佛從何處說法？至涅槃時，集修多羅藏，語優波離道：佛從何處說法？至涅槃時集毗尼藏，何得言唯取前四時，不取涅槃？”答：“涅槃時不復制戒。”


問：“涅槃：夫食肉者斷大慈種。我從今日制諸弟子，不得復食一切肉，一切悉斷及自死者。如此制斷，是戒非戒？”道恩不復奉答。


制又問：“諸律師親自講律，諸大法師盡講《大涅槃經》。何有時解素，素是何義？若不解是素，解則非素。素若使得不素，戒既是淨，亦可得使淨為不淨不？諸講律師親違此教。外書所，自逾短垣，竊簡書法，正是此義。”宣武寺法寵奉答：“閉穢門稱為素，開穢門稱不素。”


問：“若爾，眾僧何開穢門？”答：“實自不應得開，但貪欲情深，所以如此。”


問：“何懺悔？”答：“懇惻至心，是為懺悔。若能懺悔，是大丈夫。”


問：“諸學人即時懺悔不？故如弟子請諸法師動至千數，導師唱導令懺悔者，於時諸法師懺悔以不？”答：“那得不懺悔！”


問：“若懺竟出寺更食肉不？”答：“居然不食，但其中有無明多者，或亦不免更食。”


問：“出寺更食，何如發初作者輕重？答一種問，何一種？初直爾而食，後已經於諸佛前誓，方復更啖。何一種？”答：“初人無慚愧，後人有慚愧。乃得有勝初人義。”


問：“若爾，但先道慚愧，痛打前人，而道我慚愧汝，我打汝；我慚愧汝，我食汝。”答：“如大邪見人無慚愧，其既知慚愧，故知差不慚者。”


問：“先道慚愧，而猶啖食，此是知而故犯，非謂慚愧。若使先時不知，或是過誤，後方起愧，乃是慚愧。豈非知而故犯？其罪大於不知，又復慚愧不得重犯。如其直犯，復是違破初心，論此為罪，所以彌大。”答：“經有成文，《耆婆》：‘汝有慚愧，故罪可滅。’慚愧即是清白法。”


問：“法師是得經言，不得其意。此明若作罪後，方知慚愧，此為白法。不言發初慚愧，而故作罪，以為白法。”答：“經又道慚愧為上服。若爾便有非上服義。”


問：“義亦如此，若正作罪，雖慚愧，終無所益。若作罪後，能生慚愧者，乃是上服。”法寵無復答。


法寵奉答事畢。三律師並下，又敕始興寺景猷升高座，讀《楞伽央掘摩羅經》所明斷肉經文。今載如左。


《大般涅槃經·四相品》上第七曰（此品今月二十三日會，已唱此文。法雲法師解說，今二十九日不復重唱）爾時迦葉菩薩白佛言：“世尊，食肉之人不應施肉。何以故？我見不食肉者，有大功德。”佛讚迦葉：“善哉善哉！汝今乃能善知我意。護法菩薩應當如是。善男子，從今日始，不聽聲聞弟子食肉。若受檀越信施之時，應觀是食，如子肉想。”迦葉菩薩復白佛言：“世尊，何如來不聽食肉？”“善男子，夫食肉者斷大慈種。”迦葉又言：“如來何故先聽比丘食三種淨肉？”“迦葉，是三種淨肉，隨事漸制。”迦葉菩薩復白佛言：“世尊，何因緣故十種不淨，乃至九種清淨，而復不聽？”佛告迦葉：“亦是因事，漸次而制。當知即是現斷肉義。”迦葉菩薩復白佛言：“何如來稱讚魚肉為美食耶？”“善男子，我亦不說魚肉之屬為美食也。我說甘蔗、粳米石蜜、一切穀麥、及黑石蜜、乳酪、蘇油以為美食。雖說應畜種種衣服，所應畜者，要是壞色。何況貪著是魚肉味？”迦葉復言：“如來若制不食肉者，彼五種味，乳酪、酪漿、生蘇、熟蘇、胡麻油等，及諸衣服，？奢耶衣、珂貝皮革、金銀盂器，如是等物，亦不應受。”“善男子，不應同彼尼揵所見。如來所制一切禁戒，各有異意，故聽食三種淨肉。異想故斷十種肉，異想故一切悉斷及自死者。迦葉，我從今日制諸弟子，不得復食一切肉也。迦葉，其食肉者，若行、若住、若坐、若臥，一切眾生聞其肉氣，悉生恐怖。譬如有人近師子已，眾人見之，聞師子臭，亦生恐怖。善男子，如人啖蒜臭穢可惡，餘人見之聞臭舍去。設遠見者猶不欲視，況當近之？諸食肉者，亦復如是。一切眾生，聞其肉氣，悉皆恐怖，生畏死想。水陸空行，有命之類悉舍之走，咸言此人是我等怨。是故菩薩不習食肉，為度眾生，示現食肉。雖現食之，其實不食。善男子！如是菩薩清淨之食，猶尚不食，況當食肉？善男子！我涅槃後無量百歲，四道聖人悉復涅槃。正法滅後，於像法中，當有比丘，似像持律，少讀誦經，貪嗜飲食，長養其身。其所被服，粗陋醜惡，形容憔悴，無有威德。放畜牛羊，擔負薪草，頭鬚髮爪，悉皆長利。雖服袈裟，猶如獵師，細視徐行，如貓伺鼠。常唱是言：我得羅漢。多諸病苦，眠臥糞穢，外現賢善，內懷貪嫉。如受啞法婆羅門等，實非沙門現沙門像。邪見熾盛，誹謗正法，如是等人，破壞如來所制戒律，正行威儀，說解脫果，離不淨法。及壞甚深秘密之教，各自隨意反說經律，而作是言。如來皆聽我等食肉，自生此論。言是佛說。互共諍訟，各自稱是沙門釋子。善男子！爾時復有諸沙門等，貯聚生穀，受取肉魚，手自作食，執持油瓶，寶蓋革屣，親近國王、大臣、長者。占相星宿，勤修醫道，畜養奴婢，金銀琉璃，硨磲碼瑙，頗梨真珠，珊瑚琥珀，璧玉珂貝，種種果蓏。學諸伎藝，畫師泥作，造書教學，種植根栽，蠱道咒幻，和合諸藥，作倡伎樂。香花治身，摴蒲圍棋，學諸工巧。若有比丘，能離如是諸惡事者，當說是人真我弟子。”爾時迦葉復白佛言：“世尊！諸比丘、比丘尼、優婆塞、優婆夷，因他而活，若乞食時，得雜肉食，何得食應清淨法？”佛言：“迦葉！當以水洗令與肉別，然後乃食。若其食器為肉所汙，但使無味，聽用無罪。若見食中，多有肉者，則不應受。一切現肉悉不應食，食者得罪。我今唱是斷肉之制。若廣說者，則不可盡，涅槃時到，是故略說。是則名為能隨問答。”


《楞伽阿跋多羅寶經》卷第四曰：爾時大慧菩薩以偈問言：


彼諸菩薩等，志求佛道者，酒肉及與蔥。飲食為何？唯願無上尊，哀湣為演說。愚夫所貪著，臭穢無名稱。虎狼所甘嗜，何而可食？食者生諸過，不食為福善。惟願為我說，食不食罪福。


大慧菩薩說偈問已。復白佛言：“惟願世尊，為我等說食不食肉功德過惡。我及所菩薩，於現在、未來、當為種種悕望肉食眾生分別說法。令彼眾生慈心相向，得慈心已，各於住地清淨明了，疾得究竟無上菩提。聲聞緣覺，自地止息已，亦得速成無上菩提。惡邪論法，諸外道輩，邪見斷常，顛倒計著，尚有遮法不聽食肉。況復如來世間救護，正法成就而食肉耶？佛告大慧：“善哉善哉！諦聽諦聽，善思念之，當為汝說。”大慧白佛，唯然受教。佛告大慧：“有無量因緣不應食肉。然我今當為汝略說。謂一切眾生從本已來，展轉因緣，常為六親。以親想故，不應食肉。驢、騾、駱駝、狐、狗、牛、馬、人、獸等肉，屠者雜賣，故不應食肉。不淨氣分所生長，故不應食肉。眾生聞氣悉生恐怖，如旃陀羅及譚婆等。狗見憎惡，驚怖群吠，故不應食肉。又令修行者慈心不生，故不應食肉。凡愚所嗜，臭穢不淨，無善名稱，故不應食肉。令諸咒術不成，就故不應食肉。以殺生者見形起識，深味著故，不應食肉。彼食肉者，諸天所棄，故不應食肉。令口氣臭，故不應食肉。多惡夢故，不應食肉。空閑林中，虎狼聞香，故不應食肉。令飲食無節，故不應食肉。令修行者不生厭離，故不應食肉。我常說言，凡所飲食，作食子肉想，作服藥想，故不應食肉。聽食肉者，無有是處，復次大慧，過去有王，名師子蘇陀婆，食種種肉，遂至食人。臣民不堪，即便謀反斷其俸祿，以食肉者有如是過，故不應食肉。復次大慧。凡諸殺者，為財利故，殺生屠販，彼諸愚癡，食肉眾生，以錢為網，而捕諸肉，彼殺生者。若以財物，若以釣網，取彼空行水陸眾生，種種殺害，屠販求利，大慧，亦無不殺、不求、不想而有魚肉。以是義故，不應食肉。大慧！我有時說遮五種肉，或制十種，今於此經一切種一切時，開除方便，一切悉斷。大慧！如來應供等正覺，尚無所食，況食魚肉？亦不教人。以大悲前行故，視一切眾生猶如一子，是故不聽令食子肉。”爾時世尊欲重宣此義，而說偈言：


曾悉為親屬，鄙穢不淨雜。不淨所生長，聞氣悉恐怖。一切肉與蔥，及諸韮蒜等。種種放逸酒，修行常遠離。亦常離麻油，及諸穿孔床。以彼諸細蟲，於中極恐怖。飲食生放逸，放逸生諸覺。從覺生貪欲，是故不應食。由食生貪欲，貪令心迷醉。迷醉長愛欲，生死不解脫。為利殺眾生，以財網諸肉。二俱是惡業，死墮叫呼獄。若無教想求，則無三淨肉。彼非無因有，是故不應食。彼諸修行者，由是悉遠離。十方佛世尊，一切咸訶責。展轉更相食，死墮虎狼類。臭穩可厭惡，所生常愚癡。多生旃陀羅，獵師譚婆種。或生陀夷尼，及諸肉食性。羅刹貓狸等，遍於是中生。縛象與大雲，央掘利摩羅。及此《楞伽經》，我悉制斷肉。諸佛及菩薩，聲聞所訶責。食已無慚愧，生生常癡冥。先說見聞疑，已斷一切肉。妄想不覺知，故生食肉處。如彼貪欲過，障閡聖解脫。酒肉蔥韮蒜等，悉為聖道障。未來世眾生，於肉愚癡說。言此淨無罪，佛聽我等食。食如服藥想，亦如食子肉。知足生厭離，修行行乞食。安住慈心者，我說常厭離。虎狼諸惡獸，恒可同遊止。若食故血肉，眾生悉恐怖。是故修行者，慈心不食肉。食肉無慈慧，永背正解脫。及違聖表相，是故不應食。得生梵志種，及諸修行處。智慧富貴家，斯由不食肉。


《央掘魔羅經》第一卷：上座迦葉，舍種種甘膳之食，舍肉味食，受持修行，不食肉法。《央掘魔羅經》第二卷：


文殊師利白佛言：“世尊！因如來藏，故諸佛不食肉耶？”佛言：“如是一切眾生，無始生死，生生輪轉，無非父母兄弟姊妹。猶如伎兒，變易無常，自肉他肉，則是一肉。是故諸佛悉不食肉。復次文殊師利，一切眾生界，我界，即是一界。所宅之肉，即是一肉。是故諸佛悉不食肉。”文殊師利白佛言：“世尊！珂貝獵蜜，皮革繒綿，非自界肉耶？”佛告文殊師利：“勿作是語。如來遠離一切世間，如來不食。若言習近世間物者，無有是處。若習近者是方便，法若物展轉來者，則可習近。若物所出處不可習近，若展轉來離殺者手，則可習近。”文殊師利白佛言：“今此城中有一皮，師能作革，屣有人買施，是展轉來，佛當受不？復次世尊！若自死牛，牛主從旃陀羅取皮，持付皮師，皮師作革屣，施持戒人，此展轉來，可習近不？”佛告文殊師利：“若自死牛，牛主持皮，用作革屣，施持戒人，為應受不？若不受者，是比丘法。若受者，非慈悲。然不破戒。”


唱經竟，制又語諸僧道：“諸小僧輩，看經未遍，互言無斷肉語。今日此經言何所道？所以唱此革屣文者，本意乃不在此。正為此二十三日法雲法師講《涅槃》斷肉事，於時僧正慧超、法寵法師難：若經文究竟斷一切肉，乃至自死不得食者，此則同尼揵斷皮革不得著革屣。若開皮革，得著革屣者，亦應開食肉。法雲法師乃已有通釋。而二法師難意未已，於時自仍通：“若是聖人故自不著此物，若中行人亦不著此，著此皆是下行人。所以不同尼揵者，語有所含。若無麻褵之鄉，亦有開皮革義論，有麻褵處，大慈者乃實應不著。但此事與食肉不得類同。凡著一革屣，經久不壤，若食啖眾生，就一食中便害無量身命。況日日餐咀，數若恒沙。亦不可得用革屣以並斷肉。於時諸僧乃無復往復，恐諸小僧執以為疑，方成巨蔽。所以唱此不受革屣文。正欲釋一日所疑，非關前制。凡啖肉者，是大罪障。經文道：昔與眾生經，為父母親屬，眾僧那不思此？猶忍食啖眾生，己不能投身餓虎割肉貿鷹，何反更啖他身分？諸僧及領徒眾法師諸尼，及領徒眾者，各還本寺，宣告諸小僧尼，令知此意。”


制說此語竟，僧尼行道禮拜懺悔，設會事畢出。


其晚又敕員外散騎常侍太子左衛率周舍曰：“法寵所言，慚愧而食眾生，此是經中所明羅刹婦女。我念汝，我食汝，法寵此心，即是經之羅刹。”


又敕舍：“僧辯所道，自死肉。若如此說，鴟鴉鳩鴿，觸處不死。那不見有一自死者？獐鹿雉兔，充滿野澤，亦不嘗見有一自死者。而覓死肉其就屠殺家，覓死魚必就罾網處，若非殺生，豈有死肉？經言：買肉與自殺，此罪一等。我本不自為，正為諸僧尼作離苦因緣。”


又敕舍：“眾生所以不可殺生，凡一眾生，具八萬戶蟲，經亦說有八十億萬戶蟲。若斷一眾生命，既是斷八萬戶蟲命。自死眾生，又不可食者，前所附蟲雖已滅謝，後所附蟲，其數復眾。若煮若炙，此斷附蟲，皆無復命。利舌端少味，害無量眾生。其中小者，非肉眼能觀；其中大者，炳然共見。滅慈悲心，增長惡毒，其實非沙門釋子所可應行。”


又敕舍：“眾僧食肉，罪劇白衣。白衣食肉，乃不免地獄，而止是一罪。至於眾僧食肉，既犯性罪，又傷戒律。以此為言，有兩重罪。若是學問眾僧食肉者，此為惡業復倍於前。所以如此，既親達經教，為人講說，口稱慈悲，心懷毒害。非是不知，知而故犯。言行既違，即成詭妄。論學問人食肉，則罪有三重。所以貴於解義，正為如說修行，反復啖食魚肉，侵酷生類，作惡知識，起眾怨對，墜墮地獄疾於攛矛。善惡報應，必也不亡。凡出家人實宜深思。”


又敕舍：“聲聞受律儀戒，本制身口七支。一受之後，乃至睡眠悶等，律儀恒生，念念得未曾有律儀。所以爾者，睡眠等，非起惡心，故不損不失。乃至常生，若起欲殺心，於聲聞法，雖不失身口戒。而於戒有損，非唯損不殺戒，亦兼汙餘戒。至於手夾齒齧，動身口業，則失身口戒。爾時律儀無作，即斷不續，既失不殺戒，亦損汙餘戒。所以爾者，旃陀羅人為屠肉時，為何等人殺？正為食肉者。若食肉即有殺分，於不殺戒，即成有缺。若謂於善律儀受殺生分，於不殺戒無所缺者，是不善律儀人持八戒齋，是惡律儀猶應相續。若惡律儀人持八戒齋，惡律儀不復相續者，是知善律儀人受諸殺分，是不殺戒即時便缺別解脫戒，不復解脫。惡律儀人無論持八戒齋，但起一念善，心惡律儀即斷。若一念不斷，多念亦應不斷。若多念斷是知一念時斷，善律儀人其事亦爾。無論受諸殺分，有少殺分，不殺律儀即時亦爾。菩薩人持心戒，故自無有食眾生理。若缺聲聞戒，終不免地獄等苦。”

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十七


○誡功篇序


夫群生所以久流轉生死海者，良由無戒德之舟楫者也。若乘戒舟，鼓以慈棹，而不能橫截風濤，遠登彼岸者，無此理也。故正教雖多，一戒而為行本，其由出必由戶，何莫由斯戒矣。是以創起道意，先識斯門，於諸心境，籌度懷行，其狀如何？故論：夫受戒者，慈悲為務。於三千界內，萬億日月，上至非想，下及無間，所有生類，並起慈心，不行殺害。或盡形命，或至成佛，長時類通，統周法界。此一念善，功滿虛空，其德難量，惟佛知際。不殺既爾，餘業例然。由斯戒德，故能遠大，所以上天下地，幽顯聖賢，莫不憑祖此緣用為基趾。經不乎：戒如大地，生成住持，出有心發，是曰生也。聖道良資，是曰成也。法延六萬，是曰住也。保住三業，是曰持也。諸餘善法，蓋闕此功，有入此門，便稱聖種。乖斯妄立，是謂凡流。長沒苦海，出濟無日。自法移東夏，千齡過半，在魏嘉平，方聞戒法。自爾迄今，道俗流布，然大聖垂教，知機厥先。故使俗士憲章，則有具有缺；道人律儀，有小有大。所以五戒八戒，隨量制開，對境無非。戒科約分，任其力用。是謂接俗之化，不可定其時緣，出家據道，異於俗流。備足時緣，無開階級，雖復位分大小，兩學就行；齊均上下，五眾約過；品類乃殊，結正同存一戒。戒者警也，常御在心，清信所存。聞諸視聽，故撮舉數四，知奉法之有人焉。


○梁代弘明集戒功篇錄


△與隱士劉遺民等書——晉廬山釋慧遠


彭城劉遺民，以晉太元中，除宜昌、柴桑二縣令。值廬山靈邃，足以往而不反，遇沙門釋慧遠，可以服膺。丁母憂，去職入山，遂有終焉之志。於西林澗北，別立禪坊，養志閑處，安貧不營貨利。是時閑退之士，輕舉而集者，若宗炳、張野、周續之、雷次宗之徒，咸在會焉。遺民與群賢遊處，研精玄理，以此永日。遠乃遺其書曰：


“每尋疇昔，遊心世典，以為當年之華宛也。及見老莊，悟名教是應變之虛談耳。以今而觀，則知沈冥之趣，豈得不以佛理為先？苟會之有宗，則百家同致。君諸人並為如來賢弟子也。策名神府，為日已久，徒積懷遠之興，而乏因籍之資。以此永年，豈所以勵其宿心哉！意謂六齋日，宜簡絕常務，專心空門，然後津寄之情篤，來生之計深矣。若染翰綴文，可托興於此，雖言生於不足，然非言無以暢一詣之感，因驥之喻。亦何必遠寄古人？”


於是山居道俗，日加策勵，遺民精勤偏至，具持禁戒。宗、張等所不及。專念禪坐，始涉半年，定中見佛。行路遇像，佛於空現，光照天地，皆作金色。又披袈裟在寶池浴，出定已，請僧讀經，願速舍命。在山一十五年，自知亡日。與眾別已，都無疾苦。至期西面端坐，斂手氣絕。年五十有七。先作《篤終誡》曰：“皇甫謐遺論佩《孝經》，示不忘孝道，蓋似有意小兒之行事。今即土為墓，勿用棺槨。”子雍從之。周續之等築室相次，各有芳績，如別所。


△與蕭諮議等書──梁元帝


蓋聞圓光七尺，上映真珠之雲；面門五色，旁臨珊瑚之地。化為金案，奪麗水之珍，變同珂雪，高玄霜之彩。豈不有機則感，感而遂通，有神則智，智而必斷？故碧玉之樓，升堂未易，紫紺之殿，入室為難。必須五根之信，以信為首；六度之檀，以檀為上。故能舍財從信，去有即空。率斯而談，良可知矣。竊以瑞像放光，倏將旬日，蹈舞之深，形於寤寐；抃躍之誠，結於興寢。稍覺十字之蒸，嗤何曾之饌，五鼎之味，笑主偃之辭。黿羹麟脯，空聞其說；羊酪猩唇，曷足雲也。困於酒食，未若過中不餐；螺蚳登俎，豈及春蔬為淨？欲吾子三日潔齋，自寅至戌，一中而已。自有米如玉銳，鹽類虎形，雲夢之芹，遼東之藻，十斤之梨，千樹之橘，青筍紫薑，固栗霜棗，適口充腸，無索不獲。八功德水，並入法流；四王俱至，偕讓弘道。同志為友，豈不盛歟。蕭繹疏。


△答湘東王書──梁簡文帝


十八日晚，於華林閤外省中，得弟九月一日書，甚慰懸想。秋節淒清，比如常也。州事多外，無足疲勞，濠梁之氣，不異恒日。差盡怡悅，時有樂事，遊士文賓，比得談賞，終宴追隨，何如近日。注漢功夫，轉有次第，思見此書，有甚饑惄。吾蒙受菩薩禁戒，簉預大士，此十二日，便於東城私懺。十七日旦，早入寶雲。璧門照日，銅龍吐霧，紅泉含影，青蓮吐芳。法侶成群，金山滿座，身心快樂，得未曾有。昨旦平等寺法會，中後無礙受持，天儀臨席，晬容親證，拜伏雖多，疲勞頓遣。剃頂之時，此心特至，心口自謀，並欲剪落。無疑馬援遣虱之談，不辭應氏赤壺之諷。僧璡典議，不異昔日，竟日問璡，殊均子路，探鉤取名，名曰因理。皇情印可，今便奉行。昨晡後方還所住，徐擒、庾吾、羌恒日名、鏡遠，在直時來，左右但不得倜儻殊異，盤桓之時，稍習節文。欲避酒泉之職，尹王相去，既爾彌申款對。臨汝侯比多屬疾，來宮小稀，其間信使，差得其簡曄，兼詹事柬為洗馬，時申話言數語論辯向之。侯東撫，復成離闊，衡山九嶷，尋應引邁，臨岐有歎，望水興嗟。但吾自至都已來，意志忽恍，雖開口而笑，不得真樂，不復飲酒，垂二十旬。次公醒狂，自成無理，知耆艾數信述吾經過。適憶途遵江夏，路出西浮，日月易來，已涉秋暮。而韋述有長沮之弊，必笑之災，術異葛仙，形均荀序。第復資其糧餼，特為經營，轉禍為福，事均北叟。分別已來，每增慨憶，歎因月積，想逐時旋。每有西郵，事同撫坒，相見之期，未知何日？瞻言玉嶺，靜對金關，懷勞之深，未常弭歇。善自保惜，及此不多，綱疏。


△與梁朝士書──釋曇瑗


光宅寺曇瑗白。竊惟至人垂誨，各赴機權。故外設約事三千，內陳律儀八萬，誠復楷訓異門，無非懲惡。孔定刑辟，以詰奸宄，釋敷羯磨，用擯違法。二聖分教，別有司存。頃見僧尼，有事每越訟公府，且內外殊揆，科例不同。或內律為輕，外制成重；或內法為重，外網更輕。凡情僶俛，肆其阿便。若苟欲利己，則舍內重而附外輕；若在陷他，則棄內輕而依外重。非唯穢黷時宰，便為頓乖理制。幸屬明令公匡弼社稷，和燮陰陽，舟楫大乘，柱石三寶。遐邇向風，白黑斯慶。貧道忝居僧例，頗曾采習毗尼，累獲僧曹，送事訪律。詳決尋佛具切誡，國有憲章，絓僧家諍執，未審依何折斷？謹致往牒，佇奉還旨。庶成約法，永用遵模。釋曇瑗呈。


△與瑗律師書（並答）──釋慧津


慧津和南。竊聞尋師萬日以禮見知，而津伏奉未淹，過蒙優接。昔鄒陽上書，乃可引為上容，宋玉陳賦，則賜以良田。且復康會來吳，才堪師表；摩騰入漢，行合律儀者哉？故知道寄人弘，德不孤立，儔今訪古，並非其例。豈可虛佩寵靈，坐安隆渥？便是名逾分外，譽超身表。但法輪初啟，請業者如雲，非直四海同風，天下慕義，遂令負笈之徒，排肩自遠；歸仁之士，繼踵來儀。華陰成市，曾何足？舉袂如帷，豈得獨高前代？況乃闡禪定之初門，開智慧之燈炬，信實傾河倒海，宣說不窮。先進者陷於金城，後生者摧其利齒，可號熏修戒善，能令十地瓔珞，守持身行，則使八正莊嚴，允穆聖凡，葉和幽顯。加有懷鉛握錐之好，聚螢流麥之勤，或剖蚌求珠，開河出寶。而慧津一分無取，內外靡聞，學謝懸鍾，言慚散粉，同斯曲木，空廁直蘭。類此蒹葭，謬參玉樹，乃知滄溟汪濊，不待毫滴之珠；華嶽穹崇，寧俟遊塵之壤？譬茲秋鳳，如彼春林，墜獨葉不預百枝，落一毛何關六翮？正言身名仰委，觸途憑累。區區寸誠，喻如皎日。不意三邊有務，四郊多壘，致使虧替講筵，請益成廢，及言悲鯁，寧可具披？所冀難靜障除，更敦諮受，不任戀結，行遣祇承。慧津和南。


△答淨律師書──釋曇瑗


信來枉告，良用憮然。餘學慚技癢，人非準的，中雖曾講授，不異管內窺天。豈足作範後昆，踵武前哲？蓋身疾弗瘳，門人引去，一師盛業，廢而莫傳。五十之年，忽焉將至，長夜永懷，惆悵何已？每有好事者，日相請逼，遂以罷老，復成自勵。如法師數子，本出名家，洛下奇才，當今利齒。必欲探核論部，任持律藏，方為美器，日見絕塵，復有海表奇僧，聚中開士。皆學無常師，不遠而至，訪道質疑，足稱一時之樂。不意胡兵犯蹕，虜馬飲江，塔廟焚如，義徒道堇。即日京華，故老倚席不談，乃復爰訪幽屙，令其訓導，久廢無次，何以誨人？故乃荊棘生乎口中，雌黃謬於舌杪矣。煎水求冰，未足為喻。佇能近顧，方陳寸款。瑗白。


△隋煬帝於天台山顗禪師所受菩薩戒文


弟子基承積善，生長皇家，庭訓早趨，貽教夙漸。福履攸臻，妙機頓悟。恥崎嶇於小徑，希優遊於大乘。笑息止於化城，誓舟航於彼岸。開士萬行，戒善為先，菩薩十受，專持最上。喻立宮室，先必基址，徒架虛空，終不能成，孔、老、釋門，咸資鎔鑄，不有軌儀，孰將安仰？誠復能仁，奉為和上，文殊冥作闍梨，而必藉人師顯傳聖授。自近之遠，感而遂通，波侖罄髓於無竭，善財亡身於法界，經有明文，非徒臆說。深信佛語，幸遵時導。


禪師佛法龍象，戒珠圓淨，定水清澄，因靜發慧，安無礙辯，先物後己，謙挹成風，名稱遠聞，眾所知識。弟子所以虔誠遙注，命楫遠迎，每慮緣差，值諸留難，亦既至止，心路豁然，及披雲霧，即銷煩惱。以年月日，於揚州金誠設千僧會，敬受菩薩戒，戒名為孝，亦名制止。方便智度，歸宗奉極，作大莊嚴。同如來慈，普諸佛愛，等視四生，猶如一子，。（既受戒已，便舉法名，詺帝為總持菩薩也。帝頂受已，白曰：大師禪慧內融，導之以法澤，可奉名為智者。斯同梁高舉約法師之徽號矣）


△天台智者禪師與煬帝書


〔文多不載。備所撰《續高僧傳》。〕


△統略淨住子淨行法門序──釋道宣


夫淨住之來，其流尚矣。祖述法王開化道達之方，統引群生履信成濟之務也。是以正法存沒，畢乘信毀之功；神用昏明，終藉惰勤之力。竊開輪王興運，肇於有劫之初；法主膺期，開於濁惑之始。其故何耶？良有以也。諒由淳薄結於夙心，故使機感隆於視聽。自教流震土，六百餘年，道俗崇仰，其蹤可悉。至於知機明略，弘讚被時，垂清範於遺黎，導成規於得信者，斯文在斯，可宗鏡矣。昔南齊司徒竟陵王文宣公蕭子良者，崇仰釋宗，深達至教，注釋經論，鈔略詞理。掩邪道而辟正津，弘一乘而揚七眾。世稱筆海，時號智山。或通夢於獨尊，諡天王之嘉稱；或冥授於經唄，傳神度之英規。其德難詳，輒從蓋闕。以齊永明八年，感夢東方普光世界、天王如來樹立淨住淨行法門，因其開衍。言“淨住”者，即“布薩”之翻名。“布薩”天言，“淨住”人語。或增進，亦稱長養。通道及俗，俱稟修行。所謂淨身口意，如戒而住，故曰淨住也。子者紹繼為義，以三歸七眾制御情塵，善根增長，紹續佛種。故曰“淨住子”也。言淨行法門者，以諸業淨，所以化行於世，了諸法門。故有性相差別，始於懷鉛，終於絕筆，凡經七旬，兩帙都了。遂開筵廣第，盛集英髦，躬處元座，談敘宗致。十眾雲合，若赴華陰之墟；四部激揚，同謁靈山之會。咸曰聞所未聞，清心傾耳。故江表通德，體道乘權，綜而習之，用開靈府，陳平隋統，被及關河。傳度不虧，備於藏部。後進學寡識昧，前修曾不披尋，任情抑斷，號曰偽經。相從捐擲，斯徒眾矣。可為悲夫！餘以暇景，試括檢之，文實精華，理存信本矣。故知今所學教，全是師心，心何可師？一至如此。是以《智度論》：“佛滅度後，凡所制述，弘讚佛經者，並號《阿毗達磨》。”即十二部經之所攝也。聖教明訣，理絕凡謀。但以初學或昧，未能瞻及，輒又隱括，略成一卷。撮梗概之貞明，摘扶疏之茂美，足以啟初心之跬步，標後銳之前縱。又圖而讚之，廣於寺壁，庶使愚智齊曉，識信牢強。萬載之道遐開，七眾之基成立，敬而信者，是稱淨行之人，宗而行之，不亡淨住之目。貽厥諸友，知其意焉。


△淨住子淨行法門（三十一條並王融頌）


〖皇覺辨德門第一〗（蕭子良）


九十六種道，而佛道為最上勝者，非無其義。夫立名所以表德，非德無以顯名，有名未必具德，有德名非虛唱，是知名有真假，德有虛實。豈可道俗混同，竊名假實，而不辨析者乎？今睹殊教異軌，分衢舛跡，未嘗不有其名而闕其德，不無其稱而求其用。是知有名無德者，外道也；有德有名者，佛道也。譬若濟海托舟，踐途寄足，故經：“直心是道場，無虛假故。發行是道場，能辨事故。”如是四弘六度，俱稱道場。藉如此之勝因，獲若斯之妙果，所以解脫去其累，般若窮其照。相好表其容，法身顯其德，語其至仁則三念齊想，言其自在則無畏獨步，談其累功則十力為用，仰其妙極則不共之法。神通方便，無量法門；洞達三世，了照萬有；卓然明顯，英聖超群，故號如來，十號具足。既自覺於生死昏夜，又復起於未覺悟者，斯可謂有其名德無不包，具其美德無不備。故知形端則影直，聲雅則響和。未見貌醜鑒鏡，有悅目之華；體矬照水，發溢群之觀。書：不登山無以知天之高，不測水無以知地之厚也。凡如斯之異學，皆漏於佛之大道矣。故經：“世間亦有常樂我淨，出世亦有常樂我淨。”世間者，有名無義；出世者，有名有義。故《六師結誓經》問佛名德，佛答：


“最正覺自得，不染一切法。一切智無畏，自然無師保。至獨無等倫，自獲於正道。如來天人尊，一切智力具。”


今各既知至德有歸，邪正異趣，善惡分徑，凡聖路隅。幸得信因果，悟非常，順智流，入正道。諸賢並能悼川上之不追，悟交臂之潛往，病生滅之無窮，慕我淨之恒樂。凡我咸已仰風餐化，割愛辭榮，豈得不懍然增到，形命相競者乎？故當清和其性，哀湣有形，等心存濟，以法惠施，不犯不取，有求不逆，常志大乘，內外相副，是名具足清淨度門。


〖辨德門頌〗（南齊秘書丞王融）頌曰：紫實昧朱，狂斯濫哲。舛徑揚鏕，分源競枻。麗景或幽，澄舒每缺。水激波生，煙深火滅。情端徒總，理向空蔽。不有明心，誰驅聖轍。


〖開物歸信門第二〗


如來湣念眾生，愛同一子，何嘗不以善權方便，弘濟益之津乎？所以垂形丈六，表現靈儀，隨方應感，法身匪一。及其金容托體，相好莊嚴，顯發眾生，欣樂瞻睹。行則大千震動，眾魔懾伏；住則洞達諸定，外道歸化；坐則演示方等，釋梵諮仰；臥則開一實道，三乘稟德；言則三塗靜苦，笑則四生受樂；聞聲者證道，見形者解脫。當此之時，豈不盛哉！今者雖稟精靈，昏惑障重，進不睹分衛國城，退不聞八音辯說，將由罪業深厚，煩惱牢固，非惟恐不見前佛後佛，來聖近賢，深憂惡道無由可絕。發如此意，實有切情之悲，運如是想，不覺痛心之苦。豈容順默駛流、晏安苦海、沈淪沸火而不自拔者乎？當須慷慨凜厲，挫情折意，生增上心，懺悔滅罪，去諸塵累，乃可歸信。自不堅強其志，亡身舍命，捍勞忍苦，銜悲惻愴者，將恐煩惱熾火，無由而滅，無明重暗，開了未期。譬如牢獄重囚，具嬰眾苦，抱長枷，穿大械，帶金鉗，負鐵鎖，捶撲其軀，膿瘡穢爛，周遍形骸，臭惡纏匝。而欲以此狀，求見國主貴臣，雖復一心無怠，懇誠嘉到，恐升高殿、踐玉筵，亦無由而果。假令湣念，欲睹為難，何以故？以其具諸罪惡不離苦具故。若去枷脫鎖，洗垢嚴服，王不我礙，自然而現。今欲歸信，亦復如斯。將見如來，相好光明者，先當淨身口意，洗除心垢，六塵愛染，永滅不起，十惡重障，淨盡無餘。業累既除，表裏俱淨，方可運明想於迦維，標清心於寶刹，去諸塵勞，入歸信門。必然仰睹法身無礙，如囚脫枷鎖，自然見於王，我今除小煩惱，亦必睹諸佛。若不如是，雖復殷勤倍切，直恐障礙難通。豈可不五體投地，如太山崩，一心歸信，無復疑想。奉為至尊皇太子、七廟聖靈、龍神八部、一切劇苦眾生，敬禮十方一切三世諸佛，求哀懺悔，既悔已後，常行柔軟調和心，堪受心，不放逸心，寂滅心，真正心，不雜心，無貪吝心，勝心，大心，慈悲安樂心，善歡喜心，度一切心，守護眾生心，無我所心，如來心。發如是等廣勝妙心，專求多聞，修離欲定，奉戒清淨，念報恩德，常懷悅豫，不舍眾生。


〖歸信門頌〗


生浮命舛，識罔情違。業雲結影，慧日潛暉。逶迤修道，極夜無歸。登山小魯，泛海難沂。參瑉見璧，辨礫知璣。迷其未達，匪正何依？


〖滌除三業門第三〗


身、口、意，三禍患之首。故經：“有身則苦生，無身則苦滅。”既知其患，苦則應挫而滅之。滅苦之要，莫過懺悔；懺悔之法，先當潔其心，靜其慮，端其形，整其貌，恭其身，肅其容，內懷慚愧，鄙恥外發。《書》：“禮無不敬，傲不可長。”又曰：“過而能改，是謂無過。”經：“於一切眾生，敬之如親想，各自省其過，然後懺悔。”眾等從無始世界以來，至於此生，由於身意造諸苦業，並緣愚癡多違至教，遂乃？慢懈怠，形用不恭；眠坐放逸，行動輕傲。或入出僧坊，登上堂殿，禮拜旋繞，形不卑恭。或於父母師長，上中下座，善友知識前，服用不端，動止乖法，非禮而觀，用違體制。或盜三寶財，及親屬物，一切他有，抄掠強奪，欺誑增減，非分相淩。或淫侄恣縱，非時非處，罔隔禽獸，不避親族。或造五逆，水火焚澆，攻略坑陷，加毒無罪。或剠劓刖刵，考掠斫射，傷毀斬截，殘害剝裂，屠割炮燒，煮炙爛瀹。諸如此罪，或為淫欲，或為財利，或為慳貪，或為癡我，無慚賢愚，不愧聖達。今思此過，若影隨形。怖懼慚愧，悲惻懺悔，痛苦懺悔已，有相加害者，從今已去，為真善友。生生相向，以法示誨，願十方佛，特加攝念，悔身業障，永更不造。


次懺口業，此是患苦之門，禍累之始。《書》曰：“一言可以興邦，一言可以喪國。”又曰：“言行，君子之樞機。樞機一發，榮辱之主。”經：“不得離間惡口、妄言、綺語，諂曲華詞，構扇狡亂。”故知有言之患，招報實重，廣如自愛，經彰斯業相。又如經：“失命因緣，尚不妄語，何況戲笑、構扇是非。”常以直心，懺悔口業。


次懺意業，意為身、口之本，罪福之門。《書》：“檢七情，務九思，思無邪，動必正。”七情者，喜怒憂懼憎愛惡欲者也。九思者，視思、明聽思、聰色思、溫貌思、恭言思、忠事思、敬疑思、問忿思、難見利思義。此皆所以洗除胸懷，去邪務正。經：“不得貪、欲、瞋、恚、愚癡、邪見。”故知萬惡川流，事由心造。何以知其然？若瞥緣心起，故口發惡言，言由意顯，便行重罪。今欲緘其言而正其身者，未若先挫其心，而次折其意。故經：“制之一處，無事不辨。”既心會於道，身過不遏而止；意順於理，口失不防而滅。然身、口業粗，易可抑絕，意造細微，難可豁盡，廣如諸經，說其相狀。


〖懺悔三業門頌〗


樂由生滅，患以身全。業資意造，事假言筌。利衰畢倚，榮辱茲纏。燕驥匪躡，周鍇徒鐫。惑端風緒，愛境旌懸。不勤一至，何階四禪。


〖修理六根門第四〗


經：罪無定相，隨因緣造。既是因緣而生，今亦隨因緣而滅。前已懺其重惡，則三業俱明，又欲莊嚴容體，則須六根清淨。固知心之驅役諸識，亦猶君之總策諸臣。故《書》：“君人者懍乎如朽索之御六馬。”言其畏敬御物，不及於亡。驗之此事，曉然俱了。但以萬境森然，感發內外，更相因倚，構接心識。故經：“心王若正，則六臣不邪。”須各慚愧，制馭根識。如《法句經》《心意品》說：“昔有道人，河邊學道，但念六塵，曾無寧息。龜從河出，水狗將啖龜。龜縮頭尾，四腳藏於甲中。不能得便，狗去還出，便得入水。道人因悟：我不及龜，放恣六情，不知死至。”輪轉五道，皆由意根，故須總明六根罪業。我從無始已來，眼根因緣，隨逐諸色；見勝美之事，不能修學；見不善之業，隨順履行。獲此雙眼，其淨甚少。惟見無慚無恥之色，不見賢聖神通方便作用之色，雖有雙目，與盲不異。是大可恥一也。我從無始已來，耳根因緣隨逐外聲，聞說正善，信忠勸美，不能修學，反生憤結；聞邪惡事，歡然須行。緣此因故惟聞一切不善音聲，不聞清淨正法之聲。十方諸佛常說妙法，我今不聞，生聾不異。是大可恥二也。


我從無始已來，鼻根因緣，若聞正教，戒德妙香，初不樂聞，反生妨礙。聞諸惡欲，邪媚之香，深心耽著。由此業故，墮大地獄，生在邊地。不聞賢聖五分之香，不聞三乘四攝等香，使我輪回，常與善隔。是大可恥三也。


我從無始已來，舌根因緣，造過特多，貪著厚味，不淨說法。致此罪緣，常淪生死。是大可恥四也。


我從無始已來，身根因緣，多造眾罪，自重輕他，增長癡愛。由此業故，得下賤報，於佛勝緣，無由攀附。是大可恥五也。


我從無始已來，意根因緣，備造眾惡。至人經教，拔苦出要，心不悕行，更生違拒。乃學異論，規圖罪種，致無正信，求名求利。增長我見，乖僻尤重。臨死之時，方悔虛過。此大可恥六也。


〖清淨六根門頌〗


傾都麗佳，繞梁之曲。肥馬輕裘，蕙肴芳膋。晦黑滋生，昏嚚競欲。貌蕩魂浮，身甘意觸。靈蔡攝根，情葵衛足。蟲草或虞，人何不勖？


〖生老病死門第五〗


尋夫遠劫已來，三業所纏，六根所惑，染愛潤業，沈沒迄今。生老病死，實為大苦。故經：“一身死壞，復受一身。生死無數，盡天下草木，斬以為籌，計吾故身，不能數矣。”所以達人興厭，高升界係之表；愚夫貪生，恒淪死生之獄。故須識過，可得長辭。如《胞胎經》：“眾生受胎，冥冥漠漠，狀若浮塵。在胎十月，四十二變，識微苦毒，楚痛難忍。臭處迫迮，劇於牢獄；饑渴寒熱，過於餓鬼。母飽急塞，母饑悶絕，食冷如冰，食熱如火。飲多如漂大海，行急如墮險谷。坐久如土鎮迮，立久如懸廁屋。下熏上壓，無時不苦。及將欲生，倍復艱難。如赤身赴刃，叫聲震烈，雖具此苦，復多不全。若一日、百日，一月、十月，或在胞胎墮落，或出生母子喪命。當思此生，實是大苦。”次思老苦。經：“年耆根熟，形變色衰。坐起苦極，餘命無幾。”《涅槃經》：“譬如燈炷，惟賴膏油，膏油既盡，光炷非久。人亦如是，惟賴壯膏，壯膏既盡，衰老之炷，何得久住。又如折軸，無所復用。如遭霜花，人不欲視。”又經：“是日已過，命亦隨減，如少水魚，斯有何樂？”當思此老，復為大苦。次思病苦。皆由風寒冷熱，食飲不節，四時變改，則水石乖扶。況此假合之體，危幰之形，望免四大不虧，百一無惱，豈可得也？及至苦患切身，心煩愁塞，求生不差，求死不絕。痛楚百端，窮憂自結，屎尿臭處，妻子為之改容；形骸不攝，傍人為之變色。況單身寄病，誰肯提攜？故經：“慈父孝子，至病死時，不能相救。”此至言也，實為大苦。復思死苦。經：“死者盡也。氣絕神逝，形骸蕭索，人物一統，無生不終。”又經：“去處懸遠，而無伴侶，無所破壞，見者愁毒”等。經又：“獨生獨死，身自當之，幽幽冥冥，會見無期。”是以聖人以身為患，豈復以死更受生乎？往來五道，勞我精神，誓斷貪源，絕其生本。是故死苦，實由此身。如來出家，立言此意。


〖生老病死門頌〗


穠華易遷，繁蕉不實。星髮鮐肌，憐光愒日。二豎潛言，十巫空術。生之往矣，高松蕭瑟。即化翻靈，從緣墜質。噬臍有譏，嗟然何泊？〖克責身心門第六〗


身為苦本，自所造集，於生死中，復增惡業，不能改悔。隨順佛語，是故特須深自克責。


經：“見人之過，口不得言。己身有惡，則應發露。”書：“聞人之過，如聞父母之名。耳可得聞，口不得言。”又：“君子顯其過。”經：“讚人之善，不言己美。”


書：“君子揚人之美，不伐其善。”經：“恕己可為譬，勿殺勿行杖。”書：“己所不欲，勿施於人。”


今以經、書交映，內外之教，其本均同。正是音殊名異，若使理乖義越者，則不容有此同致。所以稱內外者，本非形分，但以心表為言也。經：“佛為眾生說法，斷除闇惑。猶如良醫，隨疾授藥。”


書：“天道無親，惟仁是與。”若出家之人，觀空無常，厭離生死，行出世法。是則為內。乖此為外。在家之人歸崇三寶，持戒修善，奉行禮義，是則為內。乖此為外。今內外道俗，共知內美之稱由心，外惡之名在行。豈得不舍外惡，勤修內善。若欲修行，先自克責，當知求進是假名，退檢是實法。欲涉千里者，必裹糧衛足而致也；欲升彼岸者，必聚智糧具戒足而登也。所以能果者，實由退檢覺察，校試輕重，故能卻斷無明，退截老死。愚暗滅則慧光發，四相遷則戒德顯。故知廉退者，進之兆也；貪進者，退之萌也。夫求而獲者，虛則寶愛情深，故有傾危墮墜之苦，此外道之法也。退而獲者，實則意無染戀，故得常安涅槃之樂，斯佛道之法也。今者但應退檢不及，以自責躬，若志求進，必損我傷物；退察檢失，則彼我兼利。當知克責心口，是八正之路；檢察身行，是解脫之蹤。是故如上善自克責，則無善而不歸也。


〖克責心行門頌〗


瞻彼進德，莫敢或遑。顧谘小智，徒以太康。豈無通術，跋此榛荒。雖有重離，亦照螢光。循情內負，撫事外傷。層羅一舉，空念高翔。


〖檢覆三業門第七〗


克責之情猶昧，審的之旨未彰。故以事檢心，校所修習，既知不及，彌增悚恧。何謂檢校？檢我此身，從旦至中，從中至暮，從暮至夜，從夜至曉，乃至一時、一刻、一念、一頃。


有幾心幾行，幾善幾惡？幾心欲摧滅煩惱？幾心欲降伏魔怨？幾心念三寶四諦？幾心念苦空無常？幾心念報父母恩慈？


幾心願代眾生受苦？幾心發念菩薩道業？幾心欲布施持戒？幾心欲忍辱精進？幾心欲禪寂顯慧？幾心欲慈濟五道？幾心欲勸勵，行所難行？


幾心欲超求，辨所難辨？幾心欲忍苦，建立佛法？幾心欲作佛，化度群生？上已檢心，次復檢口，如上時刻。


從旦已來，已得演說幾句深義？已得披讀幾卷經典？已得理誦幾許文字？已得幾過歎佛功德？


已得幾過稱菩薩行？已得幾過稱讚隨喜？已得幾過回向發願？次復檢身，如上時刻。


已得幾過屈身禮佛幾拜？已得幾過屈身禮法禮僧？已得幾過執勞掃塔塗地？已得幾過燒香散華然燈？


已得幾過拂除塵垢，正列供具？已得幾過懸幡表刹，合掌供養？已得幾過繞佛恭敬，幾十百匝？


如是檢察，會理甚少，違道極多。白淨之業，裁不足言。煩惱重障，森然滿目。闇礙轉積，解脫何由？如上檢察，自救無功，何有時閑議人善惡？故須三業自相訓責，知我所作，幾善幾惡。


〖檢校行業門頌〗


渾風緬沒，旅俗膠加。競文內疾，誰籞心瑕。再惟情反，三省身華。貴危窮濫，貧懾豪奢。回六蔽，紛綸七邪。不圖厥始，逸馬難罝。


〖訶詰四大門第八〗（四大謂地水火風也）


上已檢校所行，多諸廢惰，由此四大，招致懈怠。是故訶詰，令其覺悟。夫三界遐曠，六道繁滋，莫不依因四大，相資成體。聚則為身，散則歸空。然風火性殊，地水質異，各稱其分，皆欲求適。求適非一，所以乖忤易動。故一大不調，四大俱疾。乍增乍損，屙疹續生，風輕而地重，水冷而火熱，互相煎惱，無時得安。經喻四蛇，信哉可患！又此四大，無慚無恥，無恩無義。我今恐其不安，所以資給所須，然彼四大初無愧感。何以知之？至如悲風霜殞，嚴冬雪零，便須綿纊衣裘，臥褥溫室。若季夏鬱蒸，熇赫炎烈，復須輕絺廣室，風扇牙簟。春秋改節，氣候清爽，復須輕軟服御。乃至食則甘肥，珍肴充滿，飲則瓜果、溫漿、冷水，隨時資給。安苦求樂，此皆四大所須。而我供贍，未曾拒逆，而此四大，求索無慚，不知有無，有則充給不厭，無則恐迫令得。如饑須食，不可暫闕；脫致乖違，內愁外戰，增發火大，不知我艱辛，不恕我空乏，惟欲貪求，無有休息，是名無慚。何無恥？汝之所須無窮，我隨給汝不少，雅然當受，初無愧容。我既役智盡謀，以相資贍，而汝初無矜念於我，於少日中，不須衣食。何無恩？今既得我如此供給，未嘗為我造作善事；獲我衣食，飽暖怡懌，反更思念，作一切惡。少時禪誦禮拜，即生懈怠。何無義？此四大身，不可期懷，不可委信，我今為汝種種供須，反復橫起種種愛著，驅逼於我行殺盜淫。我既愚癡，不能制革，還相隨順，生諸疾病。或遭王法，牢獄鞭杖，為汝所招。我既嬰苦，汝亦無利。猶復不知，更求更索。後今日去，不復隨汝流轉老病生死大海。汝當隨我行道，作諸善業，方可給汝隨分衣食，趣得支身，以除饑渴。汝當善自驅策，令我早得五分法身，常化遊行，自在無礙。


〖嗬詰四大門頌〗


迅矣百齡，綿茲六入。出沒昏疑，興居愛習。矻矻予求，營營爾給。匪德日歸，惟殃斯集。貪人敗類，無厭自及。昭回不希，玄墟何泣。


〖出家順善門第九〗


上已檢校所行，知乖道實遠，克責自咎，則進趣有途。前雖道俗總論，混知其過，然在家罪重，出家罪輕。但出家之人，行業階差，生熟難辨。然阡陌而觀，亦粗見其跡。今出家者，未登聖境，而期望之人，恒引聖責凡。良由大教勝遠，尊之者責重；法律精微，信之者望深。何以知然？今欲見雅形妙相之體，當睹儀容端麗之人；欲觀仁義盛德之風，當尋有禮有義之行。何常見眾多之口，競譏棄諸外道，正以不足及言，所以息譏。在於眾僧，動為論端，實由我法清勝，嫉之者多；我法高遠，毀之者眾。書：“城高則衝生，道尊則魔盛。”今乍聞詰誚之言，乃足驚怪。就理而尋，非無義而發。試為檢其所修，比其所習，福之深淺，罪之厚薄，可加意察之。夫父母是孝戀難遣，而能辭親；妻子是恩染難奪，而能割愛。


勢位物情所競，而能棄榮；饑苦是人所難忍，而能節食；滋味是人所貪嗜，而甘厭蔬澀；翹勤是人所厭怠，而能精苦；


七珍是人所吝惜，而能舍離；錢帛是人所蓄聚，而能棄散；奴僮是人所資侍，而自給不使；五色是人所欣睹，而棄之不顧；


八音是人所競聞，而絕之不聽。


飾玩細滑，人所保著，而能精粗無礙；安身養體，人所共同，而能忘形舍命；眠臥是人所不免，而晝夜不寢為業；恣口朋遊，人所恒習，而處靜自檢。


白衣飲饌，不知紀極，而進食如毒；白衣日夜，無所不甘，而己限以晷刻虛腹；白衣則華屋媲偶，而己蒙間離著。


又行住坐臥如是法，禮拜圍繞如是法，讀誦講說如是法，食飲便利如是法，受供行施如是法，修道習行如是法。略說如上，無非有法。數則三千威儀，廣則說不可盡。餘如出家功德經說。


〖出家生善門頌〗


澡身浴德，晦跡埋名。將安寶地，誰留化城？道場曠謐，禪徑閑清。風瓢弗響，震轍徒驚。嘯傲焉慮，脫落何營？長捐有結，永置無生。


〖在家從惡門第十〗


俗士每言談之次，或問白衣歸向何法？無不答，釋氏純信，縱復實心錯背，亦羞言其乖咎。所以爾者，實由大法精勝，不欲與善相違故也。既言其信，當事與言同。若言事相反者，便是矯偽、諛諂、側佞、邪媚，天下所驚嗟，四海所駭歎。若欲真實，期於三世者，見沙門之過，當知凡劣。形服雖異，喜怒何殊？便思其理可崇本，不在人。何得以鄙吝之行，用廢大道乎？且其積習，勝業已積，熙連沙喻，可不深思？今諸士女試自檢察，實自多過。


瞋恚不避尊貴？惡罵無復高卑？貪求不計毀辱？慳吝不知禮節？淫欲不擇禽獸？黜退不避親族？


加以憍慢、放逸、貢高、懟恨、諍訟、邪命、詐現異相，以利求利，惡求多求，無有恭敬，不隨教誨。身見有見，及以無見，未嘗省退，以禮自制。一何苦哉！惟恐我不勝人，人莫及我。經說起慢，此業熾盛，燒滅宿世所種善根。又：“為惡雖少，後苦無邊，如毒在身，終為重患。”諸俗人等，惟欲營生，不知顧死。然生不可保，死必奄至。尋此危命，非朝則夕，俄頃之間，凶變無常。如佛為愚癡富老公說偈：


汲汲憂子財，非我何所有？愚人多預慮，莫知當來變。


廣文如彼，何得不思？貪求積聚，終必散失。身死名滅，惟業相隨。又觀女人所起患毒，倍於男子。經：女人甚深惡，難與為因緣。恩愛一縛著，牽人入罪門。


女人有何好，但是諸不淨。何不審諦觀，為此發狂亂。


《鬱伽長者經》：“在家修道，當觀女人，生厭離想，非常久想，不淨潔想，臭穢惡想，羅刹惡鬼恒啖人想，貪色難飽無止足想，惡知識妨淨行想。”三惡道增，憂苦不斷，目面唇口，惑人之具，人為所惑，破家滅國，殺親害子，眾禍之本，皆由女色。


〖在家男女惡門頌〗


在磨則磷，玉生雖堅。維居必徙，豈曰能賢。冰開春日，蘭敗秋年。教隨類反，習乃情遷。命符三漏，生偕十纏。茲焉遂往，憂畏方延。


〖沈冥地獄門第十一〗（蕭子良）


萬法雖差，功用不一，至於明昧相形，惟善惡二途而已。語善則人天勝果，差別於目驗；述惡則三途劇苦，皎然而非虛。而愚惑之夫，好起疑異，多言人天是妄造，地獄非實說。以不睹故，便不知推因以測果；由不了故，復不知驗果以尋因。既因果未分，空扇是非，疑途亂起，明在何日？無論未來，其事難了，但以即今，善惡是驗，冥漠非妄。夫有形則影現，有聲則響應，未見形存而影滅，聲續而響乖。故知善惡相資，亦復如是。幸各明信，無厝疑心。何謂地獄？經中廣說，此洲地下八大地獄，最下阿鼻，四萬由旬。鐵城四周，表裏火徹，銅狗黑蛇，哮吼嚼咋，甚可怖畏。諸小獄者，散在鐵圍山間，海渚空野眾處。備受寒熱，難可具說。獄各有主，牛頭阿傍，其性殘虐，無一慈忍，見受苦者，惟憂不苦，惟憂不毒。或問獄卒，眾生受苦，甚可憐湣，而汝無慈，常懷毒害。獄卒答曰：“諸受苦者，由是不孝父母，謗佛法僧，罵辱親疏，毀陷一切，破壞和合，瞋恚殺害，貪淫欺詐，邪命邪求，及以邪見。憍慢懈怠，放逸怨恨，迷沒聲色，耽著酒食，犯所受戒，不知慚愧，具足惡業，來此受苦。受苦既畢，恒加諫喻，此是惡處，今已得脫，勿復重來。然此眾生初無改悔，今日得出，俄頃復來，勞我形力，加毒於彼。今觀此輩，既不修善，往趣泥洹，則是無知。不識避苦，所以倍痛害之，何由得出慈忍？”又經：“有十惡業，殺生偷盜，能令眾生墮於地獄、畜生、餓鬼。無量劫數，乃得為人。”還受短命，貧窮等報。又感外報，棘刺沙礫，水旱少味，不如意等。且身口意，此三發業之始，自作教人，見作隨喜，此三成業之由，現報、生報、後報，此三感業之所，故論：“三三合九種，從三煩惱生。”然前九位業通善惡，受三塗報惟在三毒。是故行人先須觀彼，於此人身，可有出理？


〖地獄門頌〗


冥津殊復曉，高聽亦能卑。陰牆雖兩密，幽夜有四知。炎山翻烈火，冰澗匝寒澌。羅城振雲幕，鋒樹鬱霜枝。茹荼非雲苦，集木豈稱危。求仁曾已得，長歎欲何為？


〖出家懷道門第十二〗


自大聖已還，性體未圓；三相所遷，四山作固。所以如來智周域外，尚假苦切之言，令諸有生得入律行。今居在凡愚，善惡雜糅，何能免點累之愆，愛染之失？若聞所說，當深歎悼。何時免離若斯之過？不得內懷驚疑，增其忿憾也。然則起忿之來，誠由著我。如經所說：執我見者，生死大患，第一破戒。且舉一我，無人不患。自非正聚，誰不弊之？出家本意，為滅此惑，故諸行者，常須遮制。積功不已，漸得出有，迷此不修，還同無始。徒在僧倫，更招苦業。今聞出家之美，不得便言無惡。又聞俗人之惡，不可便言無善。故通述之，宜各警策。夫出家者猶信，故入道也；當去愛著，順佛語，則出世之行成也。若於行有虧，則非謂之信也。內既無信，則剪落納衣、瓶缽等，於身無用。略引數條，不得自怠。


已去憒鬧得空閑，已離俗愛無攀緣。已出馳動入寂定，已離染著得無礙。已舍苦境得無惱，已離妻子無纏縛。已棄飾好厭華侈，已絕聲色滅貪求。


已斷榮辱去我見，已向八正趣道門。已披弘誓忍辱鎧，已服解脫涅槃衣。已望畢竟空寂舍，已登慈悲喜舍堂。已見回向之大利，已聽多聞自覺音。


佛見出家之利樂如此，所以勸獎誡，厲修學。故經：蓋聞沙門之為道也，舍家、妻子、捐棄愛欲，斷絕六情，守戒無為，其清淨一心者，則萬邪滅矣。一心之道者，聲色不能汙，榮位不能動，免離憂苦，存亡自在，塊然獨立，舍五慳，除兩穢。二堅縛，二障法，二種垢，二雨雹，二癰瘡，二燒法，二種病。四破戒者：一謂三業不淨，二謂聞空怖畏，三謂不為泥洹，四謂貪著我見。又如經說：菩薩修行，先除四失，謂舍欺誑，重報恩，決嫌疑，滅諂心。如是備行諸度妙行，清淨廣大，安住寂靜。


〖出家懷惡門頌〗


韞石諒非真，飾瓶信為假。竊服皋門上，濫吹緇軒下。鳳祀徒驚心，騶文終好野。實相豈或照，浮榮未能舍。跡殊冠冕客，事襲驅馳者。已矣歇鄭聲，無然亂周雅。


〖在家懷善門第十三〗


前已聞其惡，深自鄙悼。今顯其善，悅以進道。何以知之？自非貪欲情厚，染愛性深，富貴意重，勢利心濃者，則不容安處累縛，黑暗所纏。故知在家者，眾患之本矣。故使室家、妻子、宗親、眷屬，周旋來往，朋友遊處，奉上接下，皆須將意。意不獨往，其應筐篚。筐篚之用，非求不至，既馳求事廣，財念無窮，惟念多蓄，不顧無常。擁積腐壞，靡知分散。是為欲不慳貪，便不能得。既眷屬纏繞，百心不同，不加鞭罰，則為惡者眾，雖曰止惡，要由瞋起，是為欲不瞋恚，亦不能得。為此資生校計，馳求萬方，以利縈心，不知患害。水火盜賊，艱苦備經。或夭身命，殘殺無辜，宴集歡樂，非此不濟。起貪癡心，謂我加爾。飲啖之後，暢快莫思，是為欲不起癡，而不能得。當知白衣與善相違。故曰：所作之事，與地獄對門。又：居處如牢獄，妻子如枷鎖，財物如重擔，親戚如怨家。


而今在窮苦之地，係縛憂厄，艱辛纏累，備諸苦惱。不親三寶，不近正法，窮迷暗障，劇苦之內，而能一日一夜，守持清禁，六時行道，兼修六齋。年三長齋，或持一戒、二戒、三戒、乃至五戒、八戒、十戒，菜蔬節味，檢身口意。又率妻子，內外眷屬，回向崇善，建菩提因。或撤父母之供，妻子之分，財貨衣服，甘珍肴果，窮其所有，敬供精潔。合室營奉，晨昏翹注，或為疾患危急，縣官牢獄，或親族崩亡，祈福魂路；或生善滅罪，始發信心。崇仰沙門，在聖無別，由其隨順佛正教故。所以順佛語，故出離生死，若違佛語，必墮惡道。是故常應堅發正願，願受化生自在，飛行一切佛刹，隨所感見，應接群生。學佛威儀，入如來室，著如來衣，坐如來座，巧便大慧，開悟解脫。於諸法中，究竟無障，盡虛空際，大誓莊嚴。


〖在家勸善門頌〗


處塵貴不染，被褐重懷珠。美玉耀幽石，曾蘭挺叢芻。四氏不為侶，三界豈能渝？諒茲親愛染，寧以財利拘？煩流舍智寶，榛路坦夷途。萬物竟何匹，烈火樹紅芙。


〖三界內苦門第十四〗


夫三界牢獄，四圍輪轉，在家出家，未斷我倒，無得免者。既為生死所纏，身心勞累，遷變無窮，無非是苦。故經：“三界皆苦，何可樂者？”而眾生常惑謂言：世間是常是樂，出世樂因無常是苦。何其沈迷，頓此顛倒？才驗刺身，即覺苦受，何得樂？略引數條，證知惟苦。若謂飲食為樂者，則應多所餐進，身和心悅，何意小乖分度，便成疹患？


若謂衣服為樂者，則應春夏一服，愛心無厭，何意寒暑異服，明不甘樂，所以苦本。若謂室宇為樂者，何意不常一處，既致馳動，明知避苦。


若謂妻子眷屬為樂者，則應長相歌笑，何意俄爾無常，悲號哽噎？當知眷屬，實是苦本。若謂妙色以為樂者，則應長悅心目，永慰形骸，何意須臾顏貌變改，髮白面黑，傷痛少年華美之豔？故知此色，本自是苦，不是外來。


若謂好聲以為樂者，則應絲竹繁會，觀聽無厭。何意小時便致昏倦，耳不樂聞？當知是苦。若謂酣酒以為樂者，則應適意遣憂，長無惱患，何故神昏心悶，骨節慘痛？或因此事，鞭杖鎖係，喪身夭命，破家亡國，受苦無量。


若謂朋遊為樂者，則應終日遊散，不知厭極，何意每一登臨，少時便倦？後更相攜，無復行意。


若謂淫侄為樂者，則應血氣剛強，眼明神爽，少而不老，壯而不變。何意恣情逞欲，輒有疲困？抽腦撤髓，頭眩眼亂，心驚氣迫，筋骨緩縱，口燥唇焦，四肢振掉，抽拔五藏，由此夭命。當知淫侄實是苦本。


若謂榮位為樂者，則應始終不變，無恥無辱。何意黜陟之間，憔悴立至。以上諸條，大舉而言，然此六塵五情，遊心之處，無非是苦。所以大聖覺察三界牢獄，知苦不迷，解脫生死。


〖三界內苦門頌〗


心怨動紛紜，情怡輒遷互。歡愛一離遠，傷憂坐衰暮。連幌結清陰，高台起風露。腐毒緣芳旨，夭伐實修撝。欲網必虧生，繁罝或全兔。眇眇夜何期，悠悠終肯悟。


〖出三界外樂門第十五〗


佛世尊說：“三界世間，總是苦聚。”非惟一苦而已。又是無常、無我、不淨，終歸於空，出世之外，則有常樂我淨，具八自在。而眾生長迷，妄謂為樂，一何可悲？且說一苦，隨相有八。何謂八苦？所謂生苦老苦，病苦死苦，愛別離苦，怨憎會苦，求不得苦，五盛陰苦。於一苦中，更有諸苦，故諸行人，策厲行道。節身口意，翹勤匪懈，群小無知，謂之為苦。大聖圓照，三達洞了，知此小苦，大樂正因，雖有勞頓，所期者大，非謂為苦。故引諸行相，用簡有心。


若舍身命，憐湣眾生，得佛金色身，光明洞徹，行住坐臥，震動大千相。


若禮拜父母，師長賢聖，得佛頂相高明。若不誑眾生，讚揚其德，得佛眉間毫相。若行慈愛，仁救眾生，得佛紺青螺發相。若以光燈供養施人，得佛頂出日光相。若以慈意視眾生者，得佛淨目上下瞬相。


若絕滋味，十善化人，得佛四十齒齊密相。


若說慈善，志意堅強，得佛四牙白淨相。若絕口四過，得佛方頰車廣長舌相。若行施平等，得佛果時七處合滿相。若忍苦行，決定無亂，得佛師子臆相。若行正淨，醫藥救人，得佛身方正相。若行慈仁，不杖眾生，得佛修臂指長相。若視地行，不踐蟲命，得佛行不蹈地相。若手扶接有苦眾生，得佛手內外握相。若行四攝，攝取眾生，得佛手足網相。若以淨心供養善人，得佛手足輪千輻理相。


若施衣服，隱過蔽惡，得佛馬陰藏相。若說除患死法，得佛鹿腸相。若善莊嚴，不解眾生支節，得佛釣鎖骨相。


若柔和順塔，右繞從人，得佛右旋毛相。若平治道，去棘刺，得佛一孔一毛相。若不服華綺，沐浴於人，得佛皮膚細軟相。若掃塔除穢，得佛身不受塵相。


若修萬行，常願具足，得佛胸萬字相。若舍國城妻子，得佛淨土眷屬賢聖相。若自節食，上味施人，得佛上味相。若常讀誦，不惡口加人，得佛總持口香氣相。


若說法引接眾生，得佛面無饑渴，滿口光辯才相。若持戒無缺，得佛法身圓滿相。


若在山間頭陀苦行，得佛塵累都盡相。若舍華堂，幽林禪思，眾生謂苦，不能行之；菩薩志意堅強，所期者大，不以為苦。故得自然宮殿，七寶房舍，早得成佛。眾生猶自流轉生死海中，豈非為顛倒惑纏之所致也？故當勤加精進，修行此行，便出三界。


〖三界外樂門頌〗


端襟測煩海，矯步寫埃氛。三受猶絕雨，八苦若浮雲。輸心仰圓極，罄質委方墳。朝遊淨國侶，暮集靈山群。燈祇開遠照，香寓薦嘉薰。俯首睇人俗，信矣靜為君。


〖斷絕疑惑門第十六〗


夫因果惑應，影響相生，必然之道，理無差舛。而眾生業行不純，善惡迭用，以不純，故報有精粗，或貴或賤，或美或惡，其事跡匪一。不了本行，故致疑惑。何者？如精進奉戒，應得長生，子孫熾盛，親族榮顯，而返見身命夭促，門族衰殄。屠害之人，應嬰促壽，眷屬殘滅，而反延年壽考，宗強援廣。清廉之行，應招富足，而見貧苦；貪盜之人，應見困窘，而睹豐饒。此乃緣其福故，現世輕受。如《金剛般若》：“由持經故為人輕賤，是人先世罪業，應墮惡道。”以今輕賤，故先世罪滅，所以致有此疑者，由其無明惑故，妄起顛倒，不能解了三世業相。今略出數條，世人惑事，用以懲誡。庶有識者，識以除疑。


智人以生為苦，所以不忍愚夫貪生，以生為樂，是一惑也。


智人以不生則不死，故涅槃寂滅之樂；而愚夫惡死，不知遠死之方，是二惑也。


智人以居家為苦，譬之牢獄。書：“割情在於驕奢。”而愚夫染著，以為榮樂，是三惑也。


智人知妻子之累，故比之枷鎖。書：“割情在於所愛。”而愚夫以恩愛為歡欣，是四惑也。


智人以眷屬是係縛之本，放之如仇。而愚夫係戀以為勝適，是五惑也。


智人以榮利是自滅之筌。書：“割情在於速達。”而愚夫不計讒害取貴，是六惑也。


智人以色聲香味為苦本。書：“割情在於嗜欲。”而愚夫為之沈溺迷醉。且列如前，不容致惑。


是以智人當勤自勉，生老病死，不離其身，勿生疑惑，一生空過。今更出之，以顯疑相。


見布施者，疾患早亡，便起疑心慳吝。見持戒人，過中不食，致患懷疑自養。見忍辱人，檢心攝形，致患懷惱，勸令開意。見誦經人，旦夕緣理，致患勸息。


見菜蔬人，致患瘦弱，勸啖肥美。


見坐禪者，致患勸臥，聞語引進，便稱本情。懈怠自恣，隨順流俗。曾不思量，朝聞夕死，如救頭然，何有情懶，更習常俗。以死自誓，方曰有志。


〖斷疑惑門頌〗


生塗非一理，識緒固饒津。徒駭東陵富，空嗟北郭貧。國生曾已戾，顏氏信為仁。逢尤昭往業，習善會茲身。勤憂永夷泰，晏安終苦辛。令名且雲重，豈若樹良因。


〖十種慚愧門第十七〗


既已同知在家男女之惡，又見出家僧尼瑕累，又聞疑惑顛倒之門。退自思省，實可慚愧。經：“慚愧得具足，能滅暗障。”故又：“獸如鐵鉤，能制人非法，若無慚愧，與諸禽獸無相異也。”《涅槃》：“有二白法，能救眾生，一慚二愧。”慚者自不作惡，愧者不教他作；慚者內自羞恥，愧者發露向人。有慚愧故，則能恭敬父母師長；懷慚愧故，罪則除滅。顯相如此，各須慚愧，順清白法，事乃無量。略舉十條，以為綱要。


第一慚愧諸佛，如來往昔，欲令我等離苦獲安，所以發心，行菩提道。忍苦受辱，令成法身，常以正法為我解說，而我不能如說修行。


第二慚愧父母，哀哀父母，生我劬勞，長養教詔，常懷憂惕。既為人子，不順誨約，反學凶強，淩蔑貴賤，既乖諍子，上失令名，深為可愧。


第三慚愧諸子，然彼實能晨昏定省，色養無虧，而終貧煎，無物賑給。故使諸子無由得立，又闕教導，使子愚昏，實為可愧。


第四慚愧師僧，然我父母生育訓誨，不能使我出生死海，今此師僧教我出家，受增上戒，懷羅漢胎，得羅漢果。而我違犯，深為可愧。


第五慚愧弟子，既能晨夕依教策修，而反固遮，有違聖說，致使道業寸尺無功，一生空過，無法制奉，顧斯負累，亦可深愧。


第六慚愧帝王，恒以十善化導天下，故國土安寧，五穀豐熟，所以百姓安家復業，出家之人泰然安樂，任其禪誦。而今懈惰，深是可恥。


第七慚愧檀越，出家所懷，解脫為本，形骸資待，衣食為先。所以諸俗為道興福，供給資緣，故隆正業。而或不全失於敬重，亦可深愧。


第八慚愧良友，知識化導，見佛因緣，令具《梵行大經》唱示，而我聞諫反以為仇，背逆三歸，禮向神俗，迷著善導，故違正誨，深可為愧。


第九慚愧所化諸人，由我無德，久不種緣，致使開悟，莫能津濟。故令聽者，徒枉功夫，縱聞雜善，不獲純淨，內心自疚，深可慚愧。


第十慚愧天龍神鬼，護法冥祇，我本發心，誓度一切，故諸天龍，擁護無惱。而我愆缺，情志不恒，惟知負恩，但增慚愧。


〖慚愧門頌〗


神膏施惟重，玄酒恩未隆。明璣隋水上，潤玉藍田中。稟天性所極，資敬道攸崇，羽毛共以勢，輪軌相為通。報德愴前雅，酬言愛餘風。遵途每多舛，顧省能無忡。


〖極大慚愧門第十八〗


慚愧之義，以不及為本，若於正行，悉能遵奉，則無假慚愧。書：“內省不疚，何憂何懼。”又曰：“心苟無瑕，何恤無家。”今既理妙難精，觸向乖背，一念之間，造過無量。過無量故，慚愧亦應無量。前已略舉大致，其中支派，不可縷悉。更立此門，使尋文求旨，知理無不攝也。夫眾生以我見故，不能推美於物，引惡在己，而於萬善不能修習。見人勝行，意欲淩之，無慚之甚，何得不見？今列位顯之，庶可斂跡。


若見直心行慚愧人，我不能行，願彼不作。


見行布施持戒人，開解脫門，願其早止。見行忍辱精進人，自不能行，願早退沒。見多聞修定者，自不能行，不欲使作。見行慈悲喜舍者，不能讚勉，欲其不行。見菜蔬一食者，自不行故，勸令退敗。見行伏心人，應慚愧法，乃勸不行，乖八正道。


見學問誦經人，自無此行，不使彼作。見圍繞禮拜者，自懶惰故，嫉令不行。見有唱導梵音者，自不及彼，願不為之。


見經行頭陀者，既不能行，反謗毀滅。今據叔世，說法開化，以此為高。


義當生信滅罪，祈福弘道，而今登無畏座，開廣笑謔之端，飾詞自麗之美，高言興色，誹誚往還，儀容傲佷，初無謙遜，永不退省。我解未深，惟詰諮者，尋經有謬。故經：“若為利養名譽，我心愛黨而說法者，是名非法說。”若利於彼，增信心故，滅煩惱故，起淨業故，知慚知愧，開八正路，是名善說。如過去世，有苦岸比丘，說有眾生，我人壽命，違於佛語，命終入阿鼻地獄。仰臥伏臥，左右脅臥，各九百萬億歲，爾後更曆諸餘地獄。自外徒黨，受苦難言，故知不依佛教，毀謗正法，其罪實重。當知法師實亦為難，其善則致福無量，其惡則獲罪亦重。是故法師應須極大慚愧。然居在世間，養生之急，在於衣食，由此衣食，勞亂極深，所須繒纊皮革，無不損生殘命。著他皮肉，還養肉身，乃至食啖一粒之食，非用功夫，無由入口。推度前功，商量我腹，上入下出，常流不止。而於其中，選擇精肥，進納軟滑，貪嗜美味，無羞無恥。須臾變改，臭不可近，將行將坐，如廁不殊。何有智者，於食生貪，若生貪者，大須慚愧。與彼畜獸，復何取別？


〖極大慚愧門頌〗


冬狐理豐毳，春蠶緒輕絲。形骸翻為阻，心識還自欺。華容羈草日，生平少年時。驅車追俠客，酌酒弄妖姬。但念目前好，安知身後悲。惕然一以愧，永與情愛辭。


〖善友勸獎門第十九〗


夫能了除疑惑，內發慚愧，勸獎之功，善知識也。今欲修習萬行，非善知識，無由進道。經：“如栴檀葉在伊羅林，其葉則臭。伊羅臭葉在栴檀林，其葉則香。”書：“與善人居，如入蘭芷之室；久而偕芳。與惡人居，如在鮑魚之肆，與之俱臭。”又：“近墨必緇，近朱必赤。”故知善友能作佛事，是大因緣，是全梵行。善知識者，今能將我得升淨土；惡知識者，今能陷我墜於地獄。當知善恩不可酬報，夫善惡之理，皎然明白。但以任情適道，則進趣之理遲，善友勸獎，便勇猛之心疾。經有獎課之文，書有勸學之說，當知要行，實由勸成。故經：“菩薩自身布施，亦勸他人，令行布施。自行持戒忍辱精進，一心智慧，亦勸他人，令行此事。”然則勝美之事，欣樂羨仰，物之恒情。今若徒有願樂之心，不行願樂之事，未見其果。猶若絕糧思味，其於饑渴，終無濟益。故略引數條，盛行要事，以相警誡。今有財富室溫，家給人足，不勞營覓，自然而至。復有貧苦饑弊，形骸勞悴，終日願於富饒，而富饒未嘗暫有。以此苦故，勸其布施，力厲修福。


若有衣裘服玩，鮮華充備；又有尺布不全，垢膩臭雜，是以勸獎，令施衣服，及以室宇。若見甘味珍羞，連幾重案；又有藜藿不充，困於水菜，所以勸獎，令施飲食。


若見榮位通顯，乘肥衣輕，適意自在；復有卑陋猥賤，人不齒錄，塗炭溝渠，坐臥糞穢。此苦可厭，勸令修福，除滅憍慢，奉行謙敬。豈可他人常貴，我常在賤。


若見形貌端正，吐言廣利；又有面狀矬陋，所言險暴，此苦可舍，勸令忍辱。


若見意力強幹，少病登勞，行道無礙；有人多患不安，所行莫濟，見有此苦，勸施醫藥，令其進取。故《法句經》：“四時行道，得度眾苦。”一者少年有力勢時，二者有財物時，三者遇三寶福田時，四者當計萬物必離散時。常行此四，必得道跡，應自督課，不待他勸。


〖善友勸獎門頌〗


蘭室改蓬心，栴崖變伊草。丹青有必渝，絲礫豈常皓。曲轅且繩直，詭木遂雕藻。一簣或成山，百里倦中道。隆漢乃王臣，大楚信無保。勉矣德不孤，至言匪虛造。


〖戒法攝生門第二十〗


前已勸獎於他，我今自加課勵。凡論課勵，要必托境行因。若心志浮蕩，則進趣無寄。然托境行因，戒為其始，可謂入聖之初門，出俗之正路。如乖此訓，永處三塗，人天長絕。是以經：“譬如大地，長生萬物，戒亦如是，能生眾生人天華果。”故經：“若無此戒，諸善功德，皆不得生。”良以三塗苦報，罪障所纏；人天勝果，堪為道器。欲感勝果，非戒不生。是以聖人先明此教。然三歸五品，戒法兩科，七眾小學，要以三歸為宗。一乘大教，必崇三聚為本。並如經律具顯，規猷卓爾，憲章行業，明逾鑒鏡。今粗舉其大致，用光恒俗。所以發戒之原，須依三寶者，蓋由佛、法、僧寶，天人所尊。歸依生信，必能出有，若歸邪神，反增苦趣。故經說：“歸佛清信士，不歸諸天神。”故須先定邪正，方識逆順。經：“信為道元，功德之母，智是解脫，出有之因。”誠至言也。若無此信，心志浮虛，歸戒不得。是以發足，立信為先。何謂三歸？謂佛法僧。此三可重，故名為寶。何謂為佛？自覺覺彼，無師大智，五分法身也。何謂為法？能軌能正，滅諦涅槃，清淨無相也。何謂為僧？能和和眾，無學功德，自他滅處也。何謂為歸？可憑可向也。何謂為寶？能招利樂，正心依仗，近獲人天，遠登無學。此則三寶區別之門。若論極教，理惟一統，照無不周，照周等覺，謂之佛寶。體無非法，謂之法寶。至德常和，謂之僧寶。此乃體一義三，同性三寶。眾生解悟，信知佛性，離此生死，招興利樂，是故一切無不歸憑。


第一、翻邪三歸。第二、五戒三歸。第三、八戒三歸。第四、十戒。第五、具戒。第六、十善戒。第七、大菩薩戒。


此之七戒所防過境，近約大千世界之內，一切六根六大，並是戒境，廣如常說。


〖戒門頌〗


金山嚴寶仞，瓊畹烈瑤荑。牆狐議不窟，簷燕豈能棲。淨花莊思序，慧沼盥身倪。六群儻未一，七眾固恒齊。端儀有直景，正道無傾蹊。維宮超以悟，襄野竟何迷。


〖自慶畢故止新門第二十一〗（蕭子良）


從前發心以來，知至德可歸，檢校克責，滅諸惡門。疑惑既遣，慚愧續修，勸獎兼行，戒德又顯。得舍如是之罪障，餐聽若斯之勝法，豈得不踴躍歡喜，嗟抃自慶者乎？


經：“八難難度，一、地獄難；二、餓鬼難；三、畜生難；四、邊地難；五、長壽天難；六、雖得人身，盲聾喑啞，不能聽受難；七、雖得人身，六情完具，而世智辯聰、信邪倒見、不信三寶、肆意輕侮。此身死已，便在三途，隨業沈沒，久乃得出。時在人道，還不正信家生。第八前後佛間，不睹正法，徒生一世，增長邪見，具造眾罪，尋爾徒死。是故經：“徒生徒死，甚可憐湣。”奉法行人，先崇此意，生死大事，不可自寬。今略出自慶數條，係在心首。


佛言：地獄難免，而今同得，免離此苦，一自慶也。佛言：餓鬼難脫，而今同得，遠於此苦，二自慶也。佛言：畜生難舍，而今同得，不樹此因，三自慶也。


佛言：生在邊地，不知仁義，今在中國，修習禮智，四自慶也。


佛言：生長壽天，不知植福，福盡命終，還墮惡道，而今不以世樂自娛，回以供養，五自慶也。


佛言：人身難得，一失不返，有過盲龜，浮木之譬。今得人身，六自慶也。佛言：六根難具，今無缺損，七自慶也。佛言：丈夫男身難得，我已得也。


佛言：女人身者，須知佛性，則是丈夫。我已知也。佛言：邪辯難舍，我今歸正法也。


佛言：佛前佛後，是為大難。我今相與，慷慨立志。既見色像，又聞正法。則同鹿野，滅惑不殊也。


佛言：見佛為難，我今頂禮佛所說像，功用等倫也。佛言：聞法為難，我今備得聞也。佛言：出家為難，我今且隨眾也。


佛言：出家專信，倍復為難，我今一心無敢二見，敬法愛法，以法為師。經中偈言：


“惟念過去世，供養為輕微。蒙報曆遐劫，餘福值天師。淨慧斷生死，癡愛銷無遺。佛恩流無窮，是故重自歸。”


〖自慶畢故不造新頌〗


春非我春秋非秋，一經長夜每悠悠。陶形練氣任元造，啟蒙夷阻出重幽。榮公三樂非為曠，箕生五福豈能求。靈姿妙境往難集，微言至道此雲修。年逢生幸曾以慶，盈愆貳過儻知憂。畢故斷新別苦海，希賢庶善憑智流。


〖大忍惡對門第二十二〗


夫道從苦生，不由樂果；德憑功建，非情所集。故經：“忍辱第一，道於諸眾生心無礙。”故以其在苦則多礙多惱，起不善業。今所以得無礙者，良由在礙，而修無礙，故礙而不為礙。既於礙而無所礙，豈非忍力之所致乎？經：“娑婆世界，五濁之刹，五痛五燒，具諸惡報。”是故發大乘者，多來此土，經救苦為資糧，以拔惱為要行。此土一日修善，勝於他方淨國百千萬劫。所以爾者，良由極苦之地，心不及善，而能於劇苦之中，卓然發意，忍苦受辱，豈不奇哉！所謂火中生蓮華，此實為希有。他方淨土，無修福地，所以不及此土。何者？淨國七財豐溢，不假布施，攝貧窮也。淨國律儀圓淨，不假持戒，攝毀禁也。淨國則無辱無忍，穢土無事非辱，在辱能忍，勝他方也。淨國精進如救頭然，不假翹勤，攝懈怠也。淨國之人，入法流水，念念修順，無出入觀，不假寂定，攝亂意也。淨國智慧明滿，不假辯才巧說，攝愚癡也。又淨國之人，非無弘誓，但弘誓之功，不及穢土。四攝四等，例同無用。淨國樂故，則救苦之心薄；惡土苦故，則進善之心猛。故經：“行於非道，通達佛道也。夫欲發廣大心行，菩薩行，自非履危涉險，備受艱難，蹈熾火，曆冰霜，嬰苦切，甘楚毒，於萬苦中而能忍受者，則道場可踐。若無此惱，忍何從生？藉此煩惱，起我諸善，所謂塵勞之儔，為如來種。當知忍者，有力大人，功德之本。所謂忍痛癢，忍思想，忍疾病，忍饑苦，忍疲勞，忍寒暑，忍憂悲，忍熱惱，忍惡罵，無恥辱；忍撾打，無恚礙，忍貪欲，無愛著；忍？慢，無背道；忍所難忍，忍所難行，忍所難作，忍所難辦。能行此者，真可謂大忍辱矣。


〖大忍門頌〗


昆山之下玉抵禽，漢水之陽璧千金。清業神居德非重，潔己愚俗道已深。愛憎喜怒生而習，容華芳旨世所欽。鴻才巨力萬夫敵，誰肯制此方寸心。逸驥狂兕曠不御，繁羈密匣儻能禁。遣情遺事復何想，寂然無待恣幽尋。


〖緣境無礙門第二十三〗


經：“在俗則謂之為縛，在道則謂之為解。”解即無礙所致，縛即資待所招。今若欲有待於無待，則有待更煩；無待於無待，則有待自遣。有待既遣，則無礙之門可入；若志在於資養，便睹縛纏更重。但眾生凡類，觸向多阻，不資於物，則自濟無方。資於物者，累之重也，生累纏繞，解脫何由？今既深知其累，累實為苦。何以知之？


今欲陸行，非車輿人馬不動；一累礙也。今欲水遊，非舟航不移，二累礙也。今欲養身，非衣裘屋宅，則無所憑托，三累礙也。今欲養命，非粳糧黍粟，五味柔軟，則無所資待，四累礙也。


今欲修習一慧，仿像無向，五累礙也。今欲求見一佛，及一淨土，發奇特心，冥漠不見。六累礙也。今欲徹視十方，障礙滿目，七累礙也。


今欲求佛聖智，以除障惑，近是眾生心行，而我不睹，八累礙也。今欲披文尋義，雖課心力，近在淺言，不達意旨，九累礙也。今欲誦習經典，受已忘漏，十累礙也。


凡此累礙，其事無量。聖人所以無礙自在者，由何而致？實由遠諸塵勞，自策為本，是所資待，莫不勤役自辦，不假於他，而他為我用，所謂讓而得者，則其理通；求而獲者，則其理滯。菩薩不求自利，但欲利益眾生，是以其利在己，而得無礙。眾生常利我忘彼，所以恒縛而無解，聖是可求而得，非是永隔無津。今若欲學聖舍凡者，當遵聖人所習，雖其途無量，然津濟要趣，惟一解脫耳。故經：“若自無縛，欲解彼縛，斯有是處。今欲學菩薩道，必須棄凡夫縛。”凡夫縛者，惟願得五欲，縱意自在，實大縛也。菩薩行人，棄之不顧。


經：“不得畜養奴婢畜生，當自翹勤，出離生死。若假於他，他還縛我，無解脫期。”今無奴不立，無婢不辦，此乃氣力強梁之時。一旦臥床，百事同棄，自救不暇，何憂及人？宜自勉勵，則解脫之門易可登耳。


〖無礙門頌〗


恍象惚物終不名，龍舉鸞集竟誰辨。絕智亡身孰為礙，韜名戢曜故能顯。匪日匪月灼以懸，安飛安翔虛而踐。壁石無間恣出沒，水火有性任舒卷。敷教應俗騖泉流，現跡依方迅風轉。大哉超世莫與群，希轅慕舜宜自勉。


〖一志努力門第二十四〗


從初辨德，極於無礙，善惡二途，凡聖苦樂，明了審諦，斯言備矣。惟應努力，勤而行之。經：“感傷世間，貪意長流，沒於愛欲之海。吾獨欲反其源，故自勉而特出，是以世世勤苦，不以為勞。”經：“我與阿難，空王佛所，共發菩提心。我常勤精進，所以速成正覺。”又：“得正法智已，以無疲厭心，為眾生說。”斯可謂努力矣！夫眾生流轉三有，觸苦相纏，所以情識闇弱，慮淺多迷。每一修善，怯退遑擾，念念之間，百變乖舛。自非勸之以努力，獎之以剛幹，則勇銳驍果之心不發。經：“眾生與無明怨賊鬥戰，亦不異世間敵。”相御世間，則須金鉦壯其氣，鼓鍾激其忿，鬱怫增其怒，決烈成其力。不資此發勇，不假此振威，何能摧鳴條之戰，拉牧野之師乎？今與煩惱共戰，當集無漏之智，命無畏之師，控道品之眾，御六度之侶，建道場之幡，擊甘露之鼓。著弘誓鎧胄，被忍辱袍甲，握智慧弓刀，執堅固箭盾。精進督怠惰，翹勤課不及，發行登歡喜，稅駕頓法雲，種智斷其勇，方便運其略。於是無明老死之賊，協附四魔之軍，影響波旬，因倚天女，憑帶鬼神，億千萬眾，擔山吐火，雷電四繞。欲以暗惑之旅，退金剛之師。由乎菩薩忍調無想，積德久善，魔怨稽伏。一念努力，豁然大明，非法王壞，正法王勝。此並經中之盛事，若不努力，何由辨也？如人營家，晨起夜寐，劬勞督課，便自室內盈實，饑寒不切。但能努力，無所不濟。出世妙行，事不殊俗，若小努力，微復加意。三明六通，不足為難。更運方便，重課心形，信順之忍，漸染自至。豈得空舍，一生虛過，三塗切己，力無所施，方復生悔，何嗟及矣！所以努力一門，貫通前後者，位心極行，惟此而已。願幽明聖鑒，照覽窮途。故敢發言，托文現意。


〖努力門頌〗


豫北二山尚有移，河中一洲亦可為。精誠必至霜塵下，意氣所感金石離。有子刺掌修名立，王生擢發美譽垂。自來勤心少騫墜，何不努力出憂危。勝幡法鼓縈且擊，智師道眾紛以馳。有常無我儼既列，無明有縛孰能窺。


〖禮舍利寶塔門第二十五〗


大聖詮化，隨機感益，譬若一音說法，各得其解。是故應以現生蒙利者，所以降神母胎，誕聖王宮。


應以出家蒙利者，所以舍金輪位，剃除鬚髮。應以相好蒙利者，所以現成正覺，坐菩提樹。應以實相蒙利者，所以三轉法輪，十二部經。應以滅度蒙利者，所以雙樹潛輝，現於涅槃。良由眾生障業煩多，是故聖化隨應不一，然則現於涅槃者，復是增發悲戀之心。以悲慕故，善心濃到。凡禮拜像塔，皆宜感發悲心，潸然思慕。慘切其情，追想正法，我不餐仰。泣想如來，不親音旨。如入祖禰之廟，睹靈若在，欷歔無顏。如來殷勤，令我等具諸苦行，而我違背，自墮惡道。在於像末，未蒙解脫，以苦報故，憶如來恩。是以今各歸心於此像塔，嗚咽涕零，慚顏哽慟。至心奉為至尊、皇后、皇太子，七廟聖靈。今日信施龍神八部，廣及一切劇苦眾生。敬禮十方三世、一切諸刹土中、所有如來形像靈廟。


敬禮釋迦如來一切現在靈骨舍利，敬禮如來現在頂骨舍利。敬禮如來現在髏蓋舍利。敬禮如來現在眼精舍利。敬禮如來現在一切紺發紅爪舍利。


敬禮如來現在一切指骨舍利。敬禮如來現在一切牙齒舍利。


敬禮如來現在衣缽、水瓶、錫杖眾具。敬禮過去四佛生地，並行坐遺跡。敬禮如來得道樹寶塔。敬禮如來轉法輪處寶塔。敬禮如來般涅槃處寶塔。


敬禮如來滅後、阿育王造八萬四千塔。敬禮阿育王所造無量諸佛像。敬禮天上人間、海中龍宮一切像塔。敬禮此國諸州諸瑞聖像。


敬禮此國諸寺、諸山無量靈像。敬禮天上、人間、海中無量形像。


願一切眾生不在佛前佛後，常見佛生，常見佛出家，常見佛得道，常見佛涅槃，能建立是無量像塔。盡於來際，佛事不絕。


〖禮舍利像塔門頌〗


越人鑄金誠有思，魏後莊木亦悲。中賢小節猶可戀，去聖彌遠情彌滋。祇樹蕭條多宿楚，王宮寂寞斯遺基。設像居室若有望，開儀駐景曖如之。連卿共日獨先後，道悠命舛將無時。傾懷結想惻以慕，垂靈寫照拂塵疑。


〖敬重正法門第二十六〗


諸法本空，寂滅無說，以因緣故，現有文字。當知文字經典，本在破病滅惑為先。惑既八萬四千，故使教門亦有八萬四千法藏。至於病銷惑遣，藥亦隨亡。如筏喻者，可以情悉，然群生沈網，隨言封滯，由此見故，教藥常陳。所以金簡盈於寶殿，玉軸煥於神宮，辯析空有於假實，表發權智於無方。故如來一代四十九年，隨緣示教，種種說法。及於涅槃，但有聲教，計隨言說，必致淪亡。然以義理談玄，正宗無昧，言雖得喪，全旨難乖。故立法依，用永刊定，天魔外道，莫敢侵陵。自慧日已沈，法雲遐布，非夫簡冊，無由獻功。尊大迦葉法門英俊，擊鍾聲告，召集無學千僧，一夏撰結遺言。十二義，求三藏文，攝多羅葉典，其量莫思。蘊積西夏，將及千載，時運漸染，東翻漢朝。沿彼至今，年垂六百，雜錄正經，七千餘卷。詞義明敏，談味無遺，近則安國利人，遠則超凡證聖。備如卷部，智者尋之，至心奉為。


至尊、皇后、皇太子、七廟聖靈、天龍八部、乃至十方一切劇苦眾生：敬禮一切真如正法藏，敬禮十方一切諸佛所說法藏，禮敬過去一切諸佛法藏，


敬禮賢劫初佛、拘樓孫如來天龍宮法藏，敬禮拘那含牟尼佛天龍宮中法藏，敬禮迦葉佛天龍宮中一切法藏，敬禮釋迦如來天龍宮一切法藏，


敬禮西印度黑蜂山寺一切法藏，敬禮沮渠國大乘十二部法藏，敬禮北印度石壁八字舍身法藏，敬禮神州大國一切眾藏經典，


敬禮易州石經朔州恒安石窟經像，敬禮一切受持三藏諸法師等，


敬禮一切禪師、律師、讀誦經典諸行人等。願一切含靈，入如是法門，常能總持，廣說教化，通達無礙。


〖法門頌〗


出不自戶將何由，行不以法欲焉修？之燕入楚待駿足，陵河越海寄輕舟。仁言為利壯已博，聖道弘濟邈難求。通明洞燭煥曾景，深凝廣潤湛淵流。翼善開賢敷教義，照蒙啟惑滌煩憂。功成弗有名弗居，淡然無執與化遊。


〖奉養僧田門第二十七〗


僧稱福田，群道宗尚，斯何故耶？良由發蒙俗之幽心，啟正道之遐趣，拯沈淪而將濟於三有；御法網而弘護於萬齡。由是道被天下，德光四俗。能生善種，號曰福田；德響揵槌，又稱應供。心乖理義，行越法科，則顯乖剃落之容，幽受空樹之報。乃與施主為仇隙，與骨肉為瘡疣。熱血之相可尋，石女之倫不遠。僧護佛藏，明言不迷，智論大經，清範攸屬。固當日須三省，事必九思，念念策心，無時寧舍。方可入三乘之一位，預三寶之一員。盛德可觀，六道歸衣，而出有高行難擬，七眾相從為福田。豈非形寄域中，情超域外者也！流俗纏糾，封附昏迷，處處生著，何能遠出？是以樹立僧寶，為俗良田；令興福力，得出生死；不徒設也。然佛超累表，作範區中，為物受供，而實不受。法在除惑，清淨非情，供養感果，自隨生業。僧含凡聖，形係往因，縱成無學，猶嬰苦報。身謝無餘，方出諸有，今以形累有緣，多須資待。故凡施者，教多在僧，然供養於僧，備有三寶。故佛有言：“隨順我語，供養佛也。為解脫故，供養法也。眾僧受用，供養僧也。”有斯理義故，名眾僧良福田矣。奉為


至尊、皇后、皇太子、七廟聖靈、天龍八部、乃至十方一切劇苦眾生，敬禮十方一切僧寶；敬禮當來下生佛、兜率天彌勒菩薩僧，敬禮遊方大士、文殊師利菩薩僧，


敬禮苦大士、觀世音菩薩僧，敬禮救護法大士、普賢菩薩僧，敬禮滅罪大士、虛空藏菩薩僧，敬禮十方一切行大道心菩薩僧，


敬禮十方一切行緣覺心辟支佛僧，敬禮十方一切行下乘者諸聲聞僧，敬禮賓頭盧闍住法萬載諸聲聞僧，敬禮佛子羅睺羅住法萬載諸聲聞僧，


敬禮剡州山海九億萬住法萬載諸聲聞僧，敬禮三千界內、現在一切諸凡聖僧。


願一切含靈，常與賢聖同乘正道，開智生福，不墜惡趣，生生遭遇，為善知識，伏除煩惱，得出諸有。


〖僧門頌〗


五玉已潤談而信，八桂雖芳風乃操。妙理至言惟聖寶，不自伊人孰弘道。照空觀法識遷流，撫俗瞻凡厭生老。絕滅情嗜斷歡怡，縱落豪榮棄雕藻。親愛倏忽信風煙，財利悠悠若塵草。測以龍雲豈曰高，濯足江漢更慚皓。


〖勸請增進門第二十八〗


勸請者，殷勤之至意也。由發殷勤之意，則願善之情深矣。是故於一切纖微之善，咸須殷勤勸請，增進令生慧行，不容中廢。然勸請有二。勸請眾生修行戒善，具諸德本；勸請諸佛救護眾生，說法久住。


十方四惡趣，我今悉勸請，修持諸戒行，獲得於人身。十方一切人，我今悉勸請，令修十善業，得生於天上。十方諸天人，我今悉勸請。登立正定聚，得離於惡道。十方諸學人，我今悉勸請。覺察諸煩惱，速證無學地。十方阿羅漢，我今悉勸請。知非究竟位，惟有一佛乘。十方辟支佛，我今悉勸請。成就大悲智，教化諸眾生。人天二乘眾，我今悉勸請。體覺如來藏，修習菩薩行。一切諸菩薩，我今悉勸請。修行十度行，速登於十地。兜率天菩薩，我今悉勸請。常轉不退輪，速下度群生。菩薩智未明，我今悉勸請。金剛滅塵累，顯發真實相。十方一切佛，初成正覺者，我請轉法輪，安樂諸眾生。十方一切佛，若欲舍壽命，我今歸命請，願久住於世。如是佛菩薩，我今皆勸請。發此殷勤心，是故稽首禮。


〖勸請門頌〗


俟河之清逢聖朝，靈智俯接一其遙。白日馳光不流照，葵藿微志徒傾翹。遍盈空有盡三界，綿塞宇宙罄八遼。德光業遂升至覺，寂寞常住獨能超。煎灼欲火思雲露，沈汩永使望舟橋。弘慈廣度昔有誓，法輪道御且徐鏕。


〖隨喜萬善門第二十九〗


眾生以愚惑故，多懷嫉妒增上之心，是以見人行善，則興惡想；摧毀破壞，不令成就。然彼前人，未必損行，而此嫉者，妄增惱熱，增長惑業，生死不絕。是以聖人調心制意，行此隨喜，亦復勸諸眾生，如說奉行。


十方一切眾，所有微細善。仁義及禮智，孝養謙恭德。慈和及愛敬，廉貞清潔行。若有如是善，我今悉隨喜。離欲在家人，奉修如來戒。三歸五八戒，十善菩薩戒。清淨諸律儀，離惡名聲者。如是諸功德，我今悉隨喜。飯僧施法衣，浴除煩惱垢。救攝諸貧窮，饑寒窮塞者。疾病艱危苦，施藥悲憐業。如是等功德，我今悉隨喜。曠路作好井，橋船度人物。園林池花果，施佛並供僧。渴乏除熱惱，其福實無量。如是等功德，我今悉隨喜。造經流法教，燃燈發慧明。習誦及轉讀，決了諸義趣。若復為人說，倍增歡喜心。如是諸功德，我今悉隨喜。建立諸塔廟，堂殿及寶刹。彩畫及木像，金銀銅石等。傳寫諸相好，顯示於法身。如是諸功德，我今悉隨喜。若有造僧坊，床帳及臥具。令彼息心者，安意於禪林。出入苦空門，次第寂滅觀。如是諸功德，我今悉隨喜。如來大慈悲，善說諸法門。發生隨喜行，今我等修學。隨喜諸聲聞，忍苦度生死。隨喜諸菩薩，不舍惡道受。隨喜十方佛，無畏天人尊。能於三界獄，引出諸眾生。願令眾生類，悉得於佛道。是故我隨喜，稽首禮諸佛。


〖隨喜門頌〗


聞善若己燭良書，見賢思齊美通誥。感幽動地孝有誠，殞首流腸忠為操。振禮摛文弘憲則，機謀飆勇靜奸暴。明白入素志衝閑，高論窮微契神奧。捐軀濟物不邀名，輕財貴義豈期報。百行萬善紛塗軌，求誠罄想畢歡蹈。


〖回向佛道門第三十〗


言回向者，以不著為義，原一切眾生，備修萬行。舍身命財，所以不得解脫生死者，皆緣耽著果報，不能舍離。若能不執其心，修行攝度，隨有微福，回施群生，向於佛道者，則於果報不復生著，便於生死蕭然解脫。故經：“如所說修行，回向為大利，是以一切所作善業，皆應回向。”兼勸眾生，不著果報。何者？即此身形，果報之本，終日養飼，莊嚴雕飾。要必當死，徒為保著，自非愚暗，所以貪愛此身；少有慧明，何得無時不厭？以是智者，撫臆論心，不容貪著，回流生死。


十方諸眾生，所行微善業，仁孝及謙敬，慈愛柔和等。忠正修禮智；矜逮賑孤窮。如是世俗善，悉回向佛道。一切諸外道，種種勤苦行。五熱炙其身，投岩赴水火，反縛塗灰等。無量諸邪見。今皆為回向，同歸正覺道。一切清信士，歸戒行十善，乃至諸女人，亦能修福德。又能善說法，開化眾妙福，回以施群生，共成無上道。一切弟子眾，聞聲即解悟，善來成比丘，乃至四道果。方便及初觀，苦空非常想，亦回施群生，共向無上道。十方諸辟支，自然成緣覺，深悟在別世，曉了因緣法。隱顯化眾生，獨處樂善寂，如是兼一切，盡回向佛道。十方諸菩薩，讀誦於經法，入禪出禪者，勸物行眾善，如是等三善，一切眾德本，亦回施群生，歸向無上道。一切諸善等，乃至賢聖果，解空未能窮，有無不雙盡。悉令與一切，同入真妙境，若回有相心，皆向解脫道。如是諸菩薩，我今勸回向，發此無著心。是故稽首禮。


〖回向門頌〗


悠悠九土各異形，擾擾四俗非一情。驅車秣馬徇世業，市交鬻義衒虛名。三墨紛紜殊不會，七儒委鬱曾未並。吉凶拘忌乃數術，取與離合實縱橫。朝日夕月竟何取，投岩赴火空捐生。咄嗟失道爾回駕，沔彼流水趣東瀛。


〖發願莊嚴門第三十一〗


原眾惡所起，皆緣意地，貪、瞋、癡也。自害害他，勿過於此。故經號為根本三毒。能煩能惱，勞擾身心，於緣起惡，三三九種。然此九種，義通善惡。三善根生，名善業道；三不善根生，名惡業道。是故行人常一其心，不令動亂。微塵起相，見即覺察。守護六根，不令塵染，常發弘願，以自莊嚴。願一切眾生皆從今日，乃至菩提，眼常不看貪淫、邪豔、惑人之色，不看瞋恚、醜狀、屠裂愚癡，闇鈍倨慢、邪眾之色。願見一切十方常住法身之色，菩薩下生八相之色，如來相好、聖眾和會、善集之色。願一切眾生耳常不聞悲啼愁歎聲，地獄苦楚聲，餓鬼畜生受苦聲，八苦交對聲，四百四病起發聲，八萬四千塵勞聲。願耳常聞諸佛說法八音聲，八萬四千波羅蜜聲，三乘聖果、十地功德、如是等聲。


願一切眾生，鼻常不聞殺生滋味，飲食之氣，三十六物革囊之氣，發欲羅綺，脂澤之氣，五辛能薰，九相屍氣。願鼻常聞十方世界諸樹草木之香，五戒、八戒、十善、六念諸功德香，學無學人十地、五分、十力、八萬四千諸度無漏之香，十方諸佛說法之香。


願一切眾生，舌恒不嚐眾生有命身肉雜味，能生煩惱滋味。願舌恒嚐甘露不死之味，天自然食在其舌根變成上味，諸佛所食之味，法喜禪悅之味，解脫泥洹最上勝味。


願一切眾生，身常不覺邪淫細滑，生欲樂觸，不覺鑊湯寒冰之觸，餓鬼畜生諸苦惱觸，四百四病，寒熱風霜，蚊虻蚤虱，饑渴困苦等觸。願身常覺清涼，強健心悟，安隱證道，飛行八自在觸。


願一切眾生皆從今日，乃至菩提，意常覺知九十八使，八萬四千塵勞之法，十惡五逆，九十六種邪師之法。三塗可厭，生死大苦。願意常知一切眾生，皆有佛性，佛為醫王，法為良藥，僧為看病者。為諸眾生治生死患，令得解脫，心常無礙，空有不染。


〖發願門頌〗


心所期兮彼之岸，何事浮俗久淹逭。照慧日兮駕法雲，騰危城兮出塵館。芳珠燁兮聞歲時，寶樹颻兮警昏旦。清露搏甘永以挹，喜園流采常為玩。無待殷鼎方丈羞，安用秦箏纖指彈。勤誠款願長不渝，習苦座勞從此捍。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十八


○啟福篇序


福者何耶？所謂感樂受以安形，取歡娛以悅性也。然則法王立法，周統識心，三界牢獄，三科檢定。一罪、二福，三曰道也。罪則三毒所結，係業屬於鬼王。論其相狀，後篇備列。福則四弘所成，我固屬於天主，道則虛通無滯。據行不無明昧，昧則乘分小大，智涉信法；明則特達理性，高超有空。斯道昌明，如別所顯。今論福者，悲敬為初。悲則哀苦趣之艱辛，思拔濟而出離；敬則識佛法之難遇，弘信仰而澄神。緣境乃涉事情，據理惟心為本。故虛懷不係，則其福不回於自他；倒想未移，則作業有乖於事用。故綿古曆今，相從不息。王者識形有之非我，興住持於塔寺。餘則困於不足，多行施以周給。是知為有造業，未曰超升，多由起過，重增生死。故：“為有造罪，一向須舍；為有起福，雖行不著。”由斯意致，位行兩分。滯則增生，舍則增道。道據逆流，出凡入聖；福則順生，興倒結業。故啟福本，擬曆賢明。


○唐廣弘明集啟福篇第八（悔罪篇附）


△與朗法師書──北魏主拓跋


皇帝敬問太山朗和上，承沙聖靈，要須經略，已命元戎。上人德同海嶽，神算遐長，冀助威謀，克寧荒服。今遣使者，送素二十端，白氈五十領，銀缽二枚，到願納受。


△與朗法師書──晉司馬昌明


皇帝敬問太山朗和上。承睿德光時，飛聲東嶽，靈海廣淹，有生蒙潤，大人起世，善翼匡時。輒申經略，懸稟妙算。昔劉曜創荒，戎狄繼業，元皇龍飛，遂息江表。舊京淪沒，神州傾蕩，蒼生荼蓼，寄在左衽。每一念至，嗟悼朕心。長驅魏趙，掃平燕伐，今龍旗方興，克復伊洛。思與和上同養群生。至人通微，想明朕意。今遣使者，送五色珠像一軀，明光錦五十匹，象牙簟五領，金缽五枚。到願納受。


△答晉主昌明書──僧朗


僧朗頓首頓首。夫至人無隱，德生為聖，非德非聖，何敢有喻？夫曰出家，棲息塵表，慕靜山林，心希玄寂，靈跡難逮，形累而已。奉被詔命，慰及應否。大晉重基，先承孝治，惠同天地，覆養無邊。願開大乘，伸揚道味。僧朗頓首頓首。


△與僧朗法師書——秦主符堅


皇帝敬問太山朗和上，大聖膺期，靈權超逸，蔭蓋十方，化融無外，若山海之養群生，等天地之育萬物。養存生死，澄神寂妙。朕以虛薄，生與聖會，而隔萬機，不獲輦駕。今遣使人安車相請，庶冀靈光回蓋京邑。今並送紫金數斤，供鍍形像，絹綾三十匹，奴子三人，可備灑掃。至人無違，幸望納受。想必玄鑒，見朕意焉。


△答秦主符堅──僧朗


僧朗頓首頓首。如來永世，道風潛淪，忝在出家，棲心山嶺。精誠微薄，未能弘匠。不悟陛下遠問山川，詔命殷勤。實感恩旨，氣力虛微，未堪跋涉。願廣開法輪，顯保天祚。僧朗頓首頓首。蒙重惠賜，即為施設，福力之功，無不蒙賴。貧道才劣，不勝所重。僧朗頓首頓首。


△與朗法師書──燕主慕容垂


皇帝敬問太山朗和上，澄神靈緒，慈蔭百國。凡在含生，孰不蒙潤？朕承藉纂統，方夏事膺。昔蜀不恭，魏武含慨；今二賊不平，朕豈獲安？又元戎克興，征掃暴亂。至人通靈，隨權指化，願兵不血刃，四海混伏，委心歸誠。久敬何已，今遣使者，送官絹百匹，袈裟三領，綿五十斤。幸為咒願。


△答燕主慕容垂──僧朗


僧朗頓首頓首。能人御世，英規遐邈，光敷道化，融濟四海。貧道忝服道味，習教山林。豈惟詔旨，諮及國難。王者膺期，統有六合。大能並小，自是常倫，若葵藿之傾太陽，飛步之宗鱗鳳。皇澤載融，群生係仰。陛下高明，何思不服？貧道窮林，蒙賜過分，僧朗頓首。


△與朗法師書──南燕主慕容德


皇帝敬問太山朗和上。遭家多難，災禍屢臻，昔在建熙，王室西越。賴武王中興，神武御世，大啟東夏，拯拔區域，遐邇蒙蘇。天下幸甚。天未忘災，武王即晏；永康之始，西傾東蕩。京華主上播越，每思靈闕，屏營飲淚。朕以無德，生在亂兵遺民，未幾繼承天祿。幸和上大恩，神祇蓋護。使者送絹百匹，並假東齊王，奉高山荏二縣封給。書不盡意，稱朕心焉。


△答南燕主慕容德書──僧朗


僧朗頓首。陛下龍飛，統御百國，天地融溢，皇澤載賴。善達高鑒，惠濟黔首，蕩平之期，何憂不一？陛下信向三寶，思旨殊隆。貧道習定，味靜深山，豈臨此位？且領民戶，興造靈刹，所崇像福，冥報有歸。僧朗頓首頓首。


△與朗法師書──秦主姚興


皇帝敬問太山朗和上。勤神履道，飛聲映世。休問遠振，常無已已。朕京西夏，思濟大猷。今關未平，事唯左右。已命元戎，克寧伊洛。冀因斯會，東封巡省，憑靈仗威，須見指授。今遣使者，送金浮圖三級，經一部，寶台一區。庶望玄鑒，照朕意焉。


△與林法師書──晉王洽


洽稽首和南。夫教之所由，必暢物之所未悟，物之所以通，亦得之於師資。雖玄宗衝緬，妙旨幽深，然所以會之者，固亦簡而易矣。是以致雖遠，必假近言以明之；理雖昧，必借朗喻以征之。故夫始墜之旨，可得之於千載；將絕之趣，可悟之於一朝。今本無之談，旨略例坦然，每經明之，可謂眾矣。然造精之言，誠難為允。理詣其極，通之未易。豈可以通之不易，因廣異同之說？遂令空有之談，紛然大殊，後學遲疑，莫知所擬。今道行指歸，通敘色空，甚有清致。然未詳經文為有明旨耶？或得之於象外，觸類而長之乎？今眾經甚多，或取譬不遠，豈無一言昭然易喻？古人有：“聖人之言可能，使人信之不可能。”是以征之於文，未知所釋。今故諮其數事，思聞嘉誨，以啟其疑。洽稽首和南。


△南齊皇太子禮佛願疏──沈休文


維年月朔日。弟子皇太子諱某稽首，和南十方諸佛一切賢聖。夫至理可祈，必憑誠於正覺；極妙有感，乃歸仰於真如。然後取證現前，獲驗茲日。去歲皇帝，暫虧御膳，小廢乾行，四海震遑，百司戰竦。諱曆劫多幸，夙世善緣，忝生王家，叨守儲嗣。臣子心地，倍用焦迫。禁門旦啟，欣問豎之安寢；城扉早辟，訪膳夫之宰。祇樹獨園，伏膺下拜，伽藍精舍，繞足頂禮。百神儆衛，萬福具臻，曾不信宿，聖躬和愈。豈非三寶之私慈，十號之法力？既而天從心欲，誠願克果。今於崇正殿，奉還法會千僧。仍留百僧八關行道，又度二士同日出家。惟願藉此功德，奉資皇帝陛下，壽與南山共久，年將北極俱長。道懋農軒，德高堯舜，上界八萬之劫可期，下方七百之祚未擬。元良之位，長守膝下之歡；上嗣之所，永保懷袖之愛。以茲法田，奉中宮皇后殿下。福履攸善，無思不屆，天母之德，厚載不能加；任姒之盛，坤儀寧足匹？末及諸王、妃主、宮掖嬪房，未來因緣，過去眷屬，並同茲辰，預此慈善。又普為積苦餓鬼，受罪畜生，三途八難，六道十惡，水陸蠢動，山藪飛，濕生化生，有想無想，皆藉今日慈悲，咸簉浣濯，人天攝受，幽顯證明，庶憑眾力，共相津濟。謹疏。


△舍身願疏──沈約


優婆塞沈君，敬白十方三世諸佛，本師釋迦如來安養，阿彌陀世尊。一切眾聖，今日道俗，諸大賢德。夫形非定質，眾緣所聚；四微不同，風火亦異。析而離之，本非一物，燕肝楚膽，未足為譬。靜念求我，無時可得，而積此淪昏，生生不已。一念儻值，曾未移時，障習相蕩，旋迷厥路。橫指空呼，名之為有，豐己傷物，日夜靡休。蓄身外之財，以充其欲，攘非已之分，用成其侈。豈直溫肌啖腹，若此而已哉！至於積篋盈藏，未嘗登體，溢俎充庖，既飫斯棄。曾不知粟帛所從，事非因己，悠悠黔首，同有其分。離多共寡，猶或未均，我若有餘，物何由足？仁者之懷，不應若此，侵他之財，世稱為盜。盜之甚者，孰過於斯？幽顯推求，無一或可。君仰藉時來，久乘休運，玉粒晨炊，華燭夜炳。自此迄今，曆年三十，遂乃服冕榮國，裂土承家。潤盈身已，慶流僕妾，室非懸磬，俸有兼金。救寒止於重裘，而笥委餘襲；冬夜既蒙累繭，而櫝有嬴衾。自斯已上，侈長非一，雖等彼豪，其陋已甚；方諸窶室，所邁實多。悟此非常，事由諸佛，有懷舍散，宜光道場，饑寒困苦，為患乃切。布滿州縣，難悉經緣，其當稱力因，事一旦隨年，頭目髓腦，誠難輕慕；虧已贍物，未易頓行。誓欲廣念深恩，積微成著，施路檀門，冀或能踐。以大梁天監之八年，歲次玄枵，日殷鳥度，夾鍾紀月，十八日，在於新所，創蔣陵皇宅。請佛及僧，仿佛祇樹，息心上士，凡一百人。雖果謝庵園，飯非香國，而野粒山蔬，可同屬厭。兼舍身資服用，百有一十七種，微自損撤，以奉現前眾僧。夫室家患苦，刀俎非切，制除蕭散，形質超然。蠢彼群生，咸有佛性，不因剪削，此路莫由。緣業舛互，世諦煩記，變形改飾，即事為難。故開以八支，導彼清信，一日一夜，同佛出家。本弘外教，事非僧法，而世情乖舛，同迷斯路。招屈名僧，置之虛室，主人高臥，取逸閑堂。呼為八關，去之實遠，雖有供施之緣，而非斷漏之業。約今謹自即朝至於明旦，排遣俗累，一同善來，分留上德，勖成微志。藉此輕因，庶證來果。功德之言，非所敢及。


△南齊南郡王舍身疏──沈約


弟子蕭王，上白諸佛世尊，道德僧眾。夫色固無象，觸必歸空；三世若假，八微終散。雖復回天震地之威，窮於寂滅；齊冠楚組之麗，靡救埃壤。而嗜欲易繁，每疚心術。舍施難弘，用迷假照。弟子樹因曠劫，向報茲生，托景中璿，聯華日來，玉組夙紆，蕃麾早建。蘭池紫燕之乘，擾於外閑；黼帳翠帷之飾，光於中寢。徒以心源承滯，情路未昭，識謝兼忘，理慚獨悟。不能葉調五氣，綏御六神，霜暑或褰，風露時舛。是以敷襟上寶，棲誠妙覺。敬舍肌膚之外，凡百一十八種。當令經衛夙理，府給時順，萬祉雲翔，百妖霧滌。望北極而有恒，瞻南山而同永。又願宸居納祐，則天均慶，少陽介福，儷日承休。儲妃闡膺祥之符，皇枝廣惟祺之祚。敬飾甍崇，嚴置寶幄，仰延息心，旁旅清信。勖茲弘誓，證其幽疑，庶可以感降禎和，招對靈應。玄塗匪昧，要之無爽。（篇首標列，有梁高依諸經行懺願文。第六無其文。於下悔罪篇中，有梁陳帝依經懺願文，應是）


△千僧會願文──沈約


弟子沈約，上白十方諸佛、十方諸大聖、今日見前眾僧。三界非有，五陰皆無，四倒十纏，共相和合。一切如電，揮萬劫於俄頃；丘井易淪，終漂沈於苦岸。迷塗遂遠，溺喪忘歸，區區七尺，莫知其假，耳目之外，謂為空談。靡依靡歸，不信不受，生靈一謝，再得無期。約所以憮心自惻，臨踐非譬者也。至聖凝寂，無跡可尋，緣應所感，事惟拯物。持缽安行，出彼祇樹，不逾停午，以福眾生。芳塵餘法，峨然未改。約以往夏遘罹屙疾，帝上哀矜，深垂湣慮。以月次徂暑，日在丙寅，仰會千僧於其私宅，隆慈重施，弗知所限。既已奉祇洪德，又思自罄家財。一舉盈千，力難私辦，稍而後滿，事或易充。草堂約法師於所住山寺為營，八集其一。仰憑上定林寺祐法主，今月二十九日，第十會集百僧，於所創田廬。福不唐捐，聞之經訓，心路皎然。又過於此，凡有涓毫，應證來業；無巨無細，咸歸聖主。仰願十方，共明此誓。豈足少酬天眷，蓋以微寄誠心爾。


△四月八日度人出家願文──梁簡文帝


弟子蕭綱，以今日建齋設會，功德因緣，歸依十方盡虛空界一切諸佛，歸依十方盡虛空界一切尊法，歸依十方盡虛空界一切聖僧。竊聞《涅槃經》言：“身如畫水，隨畫隨合。是身不淨，九孔常流；凡夫愚人，常行味著，愚癡羅刹，止住其中。”又如《瑞應經》言：“沙門之為道也，舍家妻子，捐棄愛欲，斷絕六情。守戒無為，其清淨得一心者，則萬邪滅矣；一心之道，謂之羅漢，聲色不能染，榮位不能屈。難動如地，以免憂苦。故知出恩愛獄，薄俗為難，善來比丘，其福深重。弟子以此因緣，今日度人出家，願一切六道四生，常離愛欲，永拔無明根，削遣闇惑，心修習波若慧。足踐輕輪之光，口說懸珠之辯，被忍辱鎧，秉智慧刀，乘菩薩車，坐如來座。結纏披解，頂相光明，戒因清白，後報尊重。所有果業，皆悉勝出。受持法藏，為佛真子，一切道行，皆悉能行；一切大誓，不休不息。仰願十方盡虛空界一切諸佛，仰願十方盡虛空界一切尊法，仰願十方盡虛空界一切聖僧，咸加證明。又仰願十方盡虛空界一切諸天，仰願十方盡虛空界一切諸仙，仰願十方盡虛空界一切聰明正直守護一切善神，又願今日現前幽顯大眾，咸加證明。今日誓願，使弟子蕭綱，得如所願，滿菩提願。一切眾生皆悉隨從，得如所願。願皆禮一拜。


△八關齋制序──梁簡文帝


夫五宅易昏，四流不泊，業動心風，情漂愛焰。自非識達真空，照靈珠於難曉；神緣妙境，蓄慈根於未化；無以卻此四魔，登茲十善。今列筵肅靖，高宇閑邃，香吐六銖，煙浮五色。目睹金容，耳餐玉韻，無容使情緣異染，形不蕭恭。類倚於鴛宮，同力於羊角，宜制此心蛇，袪斯醉象，立制如左。咸勉聽思，謹條八關齋制如左。


睡眠籌至不覺，罰禮二十拜，擎香爐聽經三契一。出不請刺，罰禮十拜二。出過三契經不還，罰禮十拜三。鄰座睡眠，維那至而不語者，罰禮十拜四。


鄰座睡眠，私相容隱，不語維那者，罰禮十拜五。


維那不勤聽察，有犯制者，不即糾舉，為眾座所發覺者，維那罰禮二十拜六。


擎香爐聽經三契，白黑維那，更相糾察，若有阿隱，罰禮二十拜七。聽經契終，有不唱讚者，罰禮十拜八。請刺無次第，罰禮十拜九。


請刺白黑，刺有誤者，罰禮十拜十。


△為人作造寺疏──梁簡文帝


郢州某甲敬白。竊以布金須達，表精舍於給園；影石仙人，造伽藍於離越。莫不事表區中，心憑真外；但四纏惑惱，去善源而無滌；五濁重繭，非慧刃而安揮。故以湣彼濕薪，傷茲渧器。今於郢州某山，為十方僧，建立招提寺。縈負郊原，面帶城雉，枕倚岩壑，吐納煙雲。重門洞啟，未創飛行之殿；步簷中宿，猶寡密石之功。嚴飾之理難階，瓶缽之資已罄。道俗儻能微留善念，薄獎勝緣，則事等觀香，義同錫乘。昔人修檀，手雨七寶；前賢薄施，掌檀雙金。福有冥移，言無多遜。謹白。


△謝敕賚納袈裟啟──梁簡文帝


臣綱啟。殿師吳苗奉宣敕旨：垂賚鬱泥細納袈裟一緣。分同妙葉，界寫長塍。拂石慚華，裁金非重，是日新染，厥惟田服。方使幽貞芳杜，恥緝芙蓉，仙客排雲，羞裳飛羽。穢食凡軀，無明暗識，明恩每重，荷澤難勝，不任銘戴之至。謹奉啟事謝，謹啟。


△謝賚袈裟啟──梁簡文帝


臣綱啟。蒙賚鬱泥納袈裟一緣。荀針秦縷，因制緝而成文；魯縞齊紈，藉馨漿而受采。初開篋笥，更睹舍衛田疇；不出戶庭，坐視南山塍陌。竊以三銖輕軟，稱美服於淨居；千金巨麗，得受用於迦葉。而湛恩特被，萃此愚躬，霜降授衣曲澤，便及喜溢心崖。如從空中所墜，忽不自知，更謂寶支所出，采襮四色。事非離世，鉤蘭兩葉，殊澤實隆。不任荷戴之至。謹奉啟事謝聞。謹啟。


△謝敕賚袈裟啟──梁簡文帝


臣綱啟。宣傳左右俞景茂奉宣敕旨，垂賚鬱泥直納九條，袈裟一緣。精同織縷，巧均結毳，邁彼良疇，成斯妙服。雖復貴比千金，輕逾二兩，無以匹此洪恩，方斯殊賚。臣臥疾累旬，未堪行踐，不獲即被新染，陪侍寶坊。塵緣穢體，愧荷相集。不任慚悚之至。謹啟事謝聞，謹啟。


△請為諸寺檀越疏──梁簡文帝


菩薩戒弟子蕭綱，歸依十方盡虛空界一切諸佛，歸依十方盡虛空界一切尊法，歸依十方盡虛空界一切聖僧。積習長夜，輪轉覆灰，沫劫易危，煩流難拯，不樹兩門，豈修二翼？常恐虛蕉染惑，永結駛河；愛藤懸網，長垂苦岸。敢承三寶覺悟之力，於幽顯前，發弘誓願。今願為武當山太平寺，並此鎮望楚白塔，同安習善延明頭陀，上鳳林、下鳳林廣嚴等寺，皆盡形壽，永為檀越。雖七寶四事，多謝往賢，一念片言，庶符般若，方類不滅之燈，終非起煙之蜜，以此功德，仰福皇帝春宮，家國內外，咸同此善。乃至天龍八部，六道四生，普皆蒙福。


△設無礙福會教——梁蕭綸


僚紀大士廣濟，義非為己，導引群生，種種方便。所以虛己樂靜，表之內經，確乎難拔；著自外典，又加獨往。斯意足論，隱不隔真，乃為菩薩。廬山東林寺禪房智表法師，德稱僧傑，實號人龍。懷道守素，多曆年所。不為事屈，不為時伸，上下無常，一相無相。遂能舍彼嗜闍，來遊垢濁。興言一面，定交杵臼。餘以薄德，謬臨大邦，教義未聞，貴賢總至。昔綺、季之出漢年，樊、許之興唐日，茲乃聖主流慈，天澤傍被。異人間出，復在此辰。不勝舞蹈帝之恩普也。克今月十日，於西賢寺設無礙會，並致敬開士，躬諮勝福，下筵餐道。凡厥民隸，爰及庶士，罔不率從。咸皆請業，上答乾慈，永同彼岸外，依事宣行。


△答湘東王書──梁簡文帝


暮春美景，風雲韶麗，蘭葉堪把，沂川可浴。弟《召南》寡訟，時綴甘棠之陰；冀州為政，暫止褰襜之務。唐景薦大言之賦；安太述連環之辯，盡遊玩之美，致足樂耶。吾春初臥疾，極成委弊，雖西山白鹿，懼不能瘉。子豫赤丸，尚憂未振，高臥六安，每思扁鵲之問；靜然四屋，念絕修都之香。豈望文殊之來，獨思吳客之辯。屬以皇上，慈被率土，甘露聿宣，鳴銀鼓於寶坊；轉金輪於香地。法雷驚夢，慧日暉朗，道俗輻湊，遠邇畢集。聽眾白黑，日可兩三萬。獨以疾障，致隔聞道，豈止楊濮有關外之傷，《周南》起留滯之恨。第十三日，始侍法筵，所以君長近還，未堪執筆。敬祖前邁，裁欲勝衣，每自念此，湣然失慮。江之永矣，寤寐相思，每得弟書，輕屙遣疾。尋別有信，此無所伸。


△與琰法師書──梁簡文帝


五翳消空，韶光表節，百華異色，結彩成春。道體何如？恒清宜也。對玩清虛，既在風雲之表；遊心入理，差多定慧之樂。弟子俗務紛糾，勞倦特深，眷然北嶺，欽賢已積，會遇之期，庶必可僝。有緣之儔，事等饑渴，佇望來儀，一日三歲。想思弘利益，理當無爽，指遣此信，無述寸衿。綱和南。


旦來雨氣，殊有初寒，攝衛已久，轉得其力。雖他方法界，略息化緣，祇洹之里，恒有語對。眷佇之深，無時不積。久因倩師，頻述方寸，不知巧笑之僧，頗為津及不耳？前昨已來，征事義聚，龍象畢同，應供皆集。慧炬開心，甘露入頂，聞之善謔，特盡歡怡，想味之懷，轉復無極。昔幼年經聞制旨，受道日淺，北面未深，雖異禪那，事同花水。今改西下，特蓄本心，訪理質疑，屬在明德。不謂般若留難，現疾未瘳，問津無地，歎恨何已！伏承輿駕尋幸伽藍，冀於此時得一覯止。辯論青豆之房，遣惑赤花之舍，追往年之宿眷，述即日之寸心。此事此期，必冀非爽，指遣承問，佇有還書。綱白，和南。


△與劉智藏書──梁元帝繹


菩薩蕭法車置郵，大士劉智藏侍者。自林宗遄反，玄度言歸，以結元禮之心，彌益真長之歎。故以臨風望美，對月懷賢，有勞寤寐，無忘興寢。方今玄冥在節，歲聿雲遒，日似青緹，雲浮紅蕊。清台炭重，北宮井溢，想禪悅為娛，稍符九次；成誦之功，轉探三密。山間芳杜，自有松竹之娛；岩穴鳴琴，非無薜蘿之致。修德之暇，差足樂也。昔韓梅兩福，求羊二仲，鄭林騰名於憑翊；周黨傳芳於太原。或有百鎰可捐，千金非貴，松子為餐，蒲根是服。未有高蹈真如，歸宗法海，梵王四鶴，集林{禦}而相鳴；帝釋千馬，經丘園而局步。有一於此，猶或稱奇，兼而總之，何其盛也！故知南臨之水，已類呂梁之川；北眺之山，彌同武安之嶺。豈復還思漵浦，尚想強台；眷彼漢池，載懷荒谷。以此相求，心可知矣。僕久厭塵邦，本懷人外，加以服膺常住，諷味了因，彌用思齊，每增求友。常欲登卻月之嶺，蔭偃蓋之松，挹璿玉之源，解蓮華之劍。藩維有限，脫屣無由，每坐向、詡之床，恒思管、寧之榻。夢匡山而太息，想桓亭而延佇。白雲間之，蒼江不極，未因抵掌，我勞如何！想無金玉數存，抑亦弱水難航。猶致書於青鳥，派川弗遠；佇芳音於赤玉，鶴望還信，以代萱蘇。得志忘言，此寧多述。法車叩頭叩頭。


△與約法師書──沈約


周中書風趣高奇，志托夷遠，真情素韻，冰桂齊質。自接采同棲，年逾一紀，朝夕聯事，靡日暫違。每受沐言休，逍遙寡務，何嘗不北茨遊覽，南居宴宿。春朝聽鳥，秋夜臨風，匪設空言，皆為實事。音容滿目，言笑在耳，宿草既陳，楸丱將合。眷往懷人，情不勝慟，此生篤信精深，甘此藿食。至於歲時包篚，每見請求，凡厥菜品，必令以薦。弟子輒靳而後與，用為歡謔。其事未遠，其人已謝，昔之諧調，倏成悲緒。去冬今歲，人鬼見分，石耳紫菜，愴焉興想，淚下不禁，指遣恭送，以充蔬僧一飯。法師與周，情期契闊，非止恒交，覽物存舊，彌當楚切。痛矣如何，往矣奈何！弟子沈約和南。


△與印闍梨書──梁劉之遴


大罝稽首和南。大罝精誠無感，奄丁禍罰，攀號永往，五內屠鱠，自咎自悼，萬歿何補？慈母臨終，正念不亂，係想諸佛及本師，至乎壽盡。凡夫戀著，母子恩深，嬰此長別，肝心破潰。不能自任遺旨，以三十兩上金，奉別充道場功德。九月二十八日，奉營安厝，終始永畢，不可復希。長號懊惱，無心苟存。伏度聞問，理垂哀湣，所希運心救拔，必使亡靈遊於淨土。不圖此啟，臨紙崩絕。大罝和南。


△與雲僧正書──梁王筠


弟子孤子筠頓首稽首和南。弟子釁結幽明，備嬰荼蓼，攀援崩踴，肌髓糜潰。尋繹煩冤，肝腸寸斷，號天叫地，永隔精誠，舍命捐軀，終無補益。思欲仰福，廣為法事，以申罔極之痛，少寄迫慕之誠。鑄像度僧，仰遵法教，建齋設會，務依經典。敷說大乘，誘度群生，其福不淺。仰惟大正法師，道心純淑，至德凝深，智苞空有，照通真俗。多聞不窮，機辯無硋，一代師匠，四海推崇。弟子宿植善因，早蒙親眷，情同骨肉，義等金蘭。外書所謂冥契神交，內典則為善友知識，敬藉微緣，敢陳大願。來歲夏中，欲仰請講說，弘法之情，既無彼此，眷愛之深，特希降屈。公私道俗，要請既多，故預諮聞，必願允遂。豈圖一旦，忽有斯白，臨紙崩衄，厝言無次，弟子孤子王筠頓首頓首。稽首和南。


△與長沙王別書──梁王筠


筠頓首頓首。高秋淒爽，體中何如？願比勝納，承入東禮拜，用深傾仰。昔藩後遨遊，不無是事，或龍舟水嬉，或臨川送遠，縱金飛旆，泛此安流。猶復見重良書，以為盛德，未有選日簡辰，歸誠係念。尋法城之遊，逗祇園之聚，翹心讚歎，無以譬說。僕風疾增瘵，蹇廢蓬門，不獲執離，彌深傾懣。願敬勖。白書不次，王筠頓首頓首。


△雲法師書──梁劉孝綽


孝綽和南。辱誨垂示，敕旨所答劉太僕思效啟。義窮深遠，語兼巧便，伏聞希有，身心踴躍。昔戈盾夾車，備不虞於周後；兵旗引駕，防未然於漢君，斯皆執心黃屋，瑞無紺馬；事極寰宇之中，理隔天人之外。皇上自茲善覺，降跡閻浮，以住地之心，行則天之化。故能慈導三有，仁濟萬物。猶以法藥未周，寶船不倦，解劍卻蓋，躬詣道場。瑞花承足，人觀雕輦之盛；金輪啟路，物睹重英之飾。顯實開權，事均祇鷲，本無四畏，寧慮五怨？思效遂膚，引梁丘隨劍之說，日帟觸瑟之辭，何異回龍象於兔徑，注江海於牛跡？聖旨殷勤，曲相誘喻，豈直淨一人之垢衣，將以破群生之暗室。弟子世傳正見，幼睹真言，但惑網所縈，塵勞自結，微因宿植，仰逢法教。親陪寶座，預餐香缽，復得俱聽一音，共聞八解；庶因小葉受潤大雲，猥蒙開示。深自慶幸，不勝歡喜。略附陳誠。劉孝綽和南。


△遼陽山寺願文──北齊盧思道


齊興二十有三載，區宇又安。列聖重光，百神受職，天平地成，禮諧樂暢。劍戟雲鑄，江海無波。皇帝體膺上哲，運鍾下武；以至德字黔首，大明臨赤縣。深仁俯漏，惠化潛通，榮鏡六幽，照蘇八表。唐旌已立，芻輿不遠而至；殷網既開，肖翹咸遂其所。壞凝休氣，渚幕榮光，玄扈造符，翠媯啟籙。阿閣朝喧，棘林夜靜，西琯協律，南鬯迎神。衣魚操龜之俗，懷音請吏；反踵修股之渠，膜拜空首。四海懾然，中外禔福，尉候無警，書軌大同。猶以為負扆垂旒，人世微業，功成治定，域中小道。投心覺海，束意玄門，手執明珠，頂受甘露。調御天人，不徇岩廊之重；明行具足，寧屑袞冕之尊。十力四心，東漸西被。日月出矣，風雨潤之。屠門飽肆，化成嚴淨之所；蜉蝣蟪蛄，網於仁壽之域。參墟奧壤，王跡所基，密都是宅，別館攸在。襟帶遐長，原陸爽秀，高岩鬱起，作鎮東偏。峰羅群玉，鷲頭之狀非美；岫列三珠，雞足之形可陋。洞穴循風，生和雅之曲；圓珠積水，流清妙之音。於時玉燭調年，金商在律，職方具禮，旋駕西巡，六龍齊轡，七萃按部，雷動雲移，凝鑾佇蹕。乃建仁祠於彼勝地，成之不日，既麗且康。昔周夜初明，漢池雲鑿，事隔荒裔，道若存亡。哲王馭曆，弘濟區有，前聖後聖，旦暮為期。以此勝因，仰為武皇，成帝及清廟聖靈，願西遇彌陀，上征兜率，雄視三界，高臨四衢。百年之神，俯輕群後，一音所導，遠同佛日。皇太后福逾薑水，祉邁塗山，壽比太陰，業均厚載。聖主齊明雨曜，合德二儀，受錄錯於靈河，開金簡於仙嶽，龍官鳥紀，未可匹其光大；像天任地，焉能喻其長久？皇太子德茂元良，道高上嗣，牢籠啟誦，孕育莊丕。六宮眷屬、諸王昆弟，皆智慧莊嚴，玉華松茂，永侍披香，長固磐石。以茲博利，被於萬品，當使法界虛空，生靈動植。俱沐定水，同蔭法雲，斯誓或差，無取正覺。


△北齊武成帝以三台宮為大興聖寺詔──魏收


門下皇居帝邑，揆日瞻星，仞雉有常，幾席斯在。雖今古推移，文質代變，而成世作範，義貴適時。朕奄家四海，作孚萬國，當陽負扆，深存庇。濟下利物，無忘懷抱，昭仁訓儉，不遺造次。今臨向聽朝，咸極崇廣，宴息之所，不乏溫華。每謂為之者勞，居之者逸，至於離宮別館，有時遊幸；耳目所及，聊可忘懷。而乃千門洞啟，萬柱周架，上迫雲漢，下臨雷雨，巧極金銅，麗殫珠璧，眷然長想，良非宿心。三台並列，蕪穢自久，天保之末，經構甫興。仍創棟宇，規摹宏博，有司過實，匠人逞巧，氓庶勞止，縻費難量。既非殿寢正所，便為虛衛之地。凝華生白，經曆歲年。不剪茅茨，事頗逼下，卑其宮室，有可庶幾。顧茲侈麗，豈伊寧處？自魏朝失政，九域崩離，人神無主，實求明聖。我太祖獻武皇帝，握茲乾紀，執斯地絡，懸持日月，嘯吒風雲，糾忠貞以成務，感靈征而大造。爰以克定之初，躬圖道場之業，神跡冥果，理燭幽明。朕嗣應寶祚，永惟家祉，仰祇先志，尚竦玄門。思展聿修之重，念歸喜舍之大，肌膚匪吝，國城何寶？期濟率土，至於圓極，可以三台宮為大興聖寺。此處極土木之壯，窮丹素之妍，奇怪備於刻削，光華畢於圖彩。顧使靈心盻饗，神物奔會。真覺惟寂，有感必通，化為淨土，廣延德眾。心若琉璃，法輪常轉，灑甘露於大千，照慈燈於曠劫。


△後周明帝修起寺詔


制詔。孝感通神，瞻天罔極，莫不布金而構祇洹，流銀而成寶殿。方知鹿苑可期，鶴林無遠，敢緣《雅》《頌》，仰藉莊嚴。欲使功侔天地；興歌不日，可令太師晉國公，總監大陟岵、大陟屺二寺營造。


△隋文帝為太祖武元皇帝行幸四處立寺建碑詔──李德林


門下風樹弗靜，隙影如流。空切欲報之心，徒有終身之慕。伏惟太祖武元皇帝，窮神盡性，感穹昊之靈；膺籙合圖，開炎德之紀。魏氏將謝，躬事經綸，周室勃興，同心匡讚。間關二代，造我帝基，猶夏禹之事唐虞，晉宣之輔漢魏。往者梁氏將滅，親尋構禍，蕭察稱兵，擁眾據有襄陽，將入魏朝，狐疑未決。先帝出師樊鄧，飲馬漢濱，彼感威懷，連城頓顙。隋郡安陸，未即從風，敵人騁輔車之援；重城固金湯之守。乃復練卒簡徒，一舉而克。始於是日，遂啟漢東。蕭繹往在江陵，後梁稱制，外通表奏，陰有異圖，心跡之間，未盡臣節。王師薄伐，帝旅推鋒，誅厥放命，繼其絕祀。有齊未亡，凶徒孔熾，連山巨防，艱危萬重。晉水之陽，是其心腹，於是鳴夔執鉞，假道北鄰，皮服欽風，煙隨霧集。懸兵萬里，直指參墟，左縈右拂，麻積草靡。雖事未既功，而英威大振。齊人因以挫衄，周武賴以成功。尚想王業之勤，遠惟風化之始，率夷狄而制東夏，用偏師而取南國。豈徒湯征葛伯，周伐崇侯而已哉！積德累功，福流後嗣，俾朕虛薄，君臨區有。追仰神猷，事冥真寂，降生下土，權變不常。用輪王之兵，伸至人之意；百戰百勝，為行十善。故以幹戈之器，已類香華；玄黃之野，久同淨國。思欲崇樹寶刹，經始伽藍，增長福因，微副幽旨。昔夏因導水，尚且銘山，周曰巡遊，有聞勒石，帝王紀事，由來尚矣。其襄陽隨州，江陵晉陽，並宜立寺一所，建碑頌德。庶使莊嚴寶坊，比虛空而不壞，導揚茂實，同天地而長久。


△隋高祖於相州戰場立寺詔


門下。昔歲周道既衰，群凶鼎沸，鄴城之地，實為禍始。或驅逼良善，或同惡相濟，四海之內，過半豺狼，兆庶之廣，咸憂吞噬。朕出車練卒，蕩滌妖醜，誠有倒戈，不無困戰。將士奮發，肆其威武，如火燎毛，始無遺燼。於時朕在廊廟，任當朝宰，德慚動物，民陷網羅，空切罪己之誠，唯增見辜之泣。然兵者凶器，戰實危機，節義之徒，輕生忘死，幹戈之下，又聞徂落。興言震悼，日久逾深，永念群生蹈兵刃之苦，有懷至道興度脫之業。物我同遇，觀智俱湣，思建福田，神功祐助，庶望死事之臣，菩提增長，悖逆之侶，從暗入明。並究苦空，咸拔生死，鯨鯢之觀，化為微妙之台；龍蛇之野，永作頗梨之鏡。無邊有性，盡入法門。可於相州戰地，建伽藍一所，立碑紀事。其營構制度，置僧多少，寺之名目，有司詳議以聞。


△隋煬帝行道度人天下敕


大業三年正月二十八日，菩薩戒弟子皇帝總持，稽首和南十方。一切諸佛、十方一切尊法、十方一切賢聖僧。


竊以妙靈不測，感報之理遂通；因果相資，機應之徒無爽。是以初心爰發，震動波旬之宮；一念所臻，咫尺道場之地。雖則聚沙蓋鮮，實覆匱於耆山；水滴已微，乃濫觴於法海。弟子階緣宿殖，嗣膺寶命；臨御區宇，寧濟蒼生。而德化弗弘，刑罰未止，萬方有罪，實當憂責。百姓不足，用增塵累，夙夜戰兢，如臨淵谷。是以歸心種覺，必冀慈湣；謹於率土之內，建立勝緣。州別請僧，七日行道，仍總度一千人出家。以此功德，並為一切，上及有頂，下至無間。蜎飛蠕動，預稟識性，無始惡業，今生罪垢。藉此善緣，皆得清淨，三塗地獄，六趣怨親，同至菩提，一時作佛。


△唐太宗於行陣所立七寺詔


門下。至人虛己，忘彼我於胸襟；釋教慈心，均異同於平等。是知上聖惻隱，無隔萬方，大悲弘濟，義猶一子。有隋失道，九服沸騰，朕親總元戎，致茲明罰。誓牧登陑，曾無寧歲，其有桀犬愚惑，嬰此湯羅，銜須義憤，終於握節。各循所奉，咸有可嘉。日往月來，逝川斯遠，雖復項藉放命，封樹紀於丘墳；紀信捐生，丹青著於圖像；猶恐九泉之下，尚淪鼎鑊；八難之間，永纏冰炭。愀然疚懷，用忘興寢，思所以樹立福田，濟其營魄。可於建義已來，交兵之處，為義士、凶徒，隕身戎陣者，各建寺刹，招延勝侶。望法鼓所振，變炎火於青蓮；清梵所聞，易苦海於甘露。所司宜量定處所，並立寺名，支配僧徒，及修造院宇。具為事條以聞，稱朕矜湣之意。破薛舉於豳州，立昭仁寺。


破宋老生，於台州立普濟寺。破宋金剛，於晉州立慈雲寺。破劉武周，於汾州立弘濟寺。破王世充，於邙山立昭覺寺。


破竇建德，於鄭州立等慈寺。破劉黑闥，於洺州立昭福寺。


右七寺並官造，又給家人車牛、田莊，並立碑頌德。


△唐太宗為戰亡人設齋行道詔


門下。刑期無刑，皇王之令典；以戰止戰，列聖之通規。是以湯武幹戈，濟時靜亂，豈其不愛黔首，肆行誅戮？禁暴戢兵，蓋不獲已。朕自隋末創義，志存拯溺，北征東伐，所向平殄。然黃鉞之下，金鏃之端，凡所傷殪，難用勝紀。雖復逆命亂常，自貽殞絕惻隱之心，追以愴恨生靈之重，能不哀矜？悄然疚懷，無忘興寢。且釋氏之教，深尚慈仁，禁戒之科，殺害為重。承言此理，彌增悔懼。今宜為自征討以來，手所誅剪，前後之數，將近一千。皆為建齋行道，竭誠禮懺。朕之所服衣物，並充檀舍，冀三途之難，因斯解脫；萬劫之苦，藉此弘濟。滅怨障之心，趣菩提之道。


△唐太宗度僧於天下詔


門下。三乘結轍，濟度為先，八正歸依，慈悲為主。流智慧之海，膏潤群生；剪煩惱之林，津梁品物。任真體道，理葉至仁，妙果勝因，事符積善。朕欽若金輪，恭膺寶命，至德之訓，無遠不思。大聖之規，無幽不察，欲使人免蓋纏，家登仁壽，冥緣顯應，大庇含靈。五福著於洪範，三災終於世界，比因喪亂，僧徒減少，華台寶塔，窺戶無人，紺發青蓮，櫛風沐雨。眷言凋毀，良用憮然。其天下諸州有寺之處，宜令度人為僧尼，總數以三千為限。其州有大小，地有華夷，當處所度少多，委有司量定，務取精誠德業，無問年之幼長。其往因減省還俗，及私度白首之徒，若行業可稱，通在取限，必無人可取，亦任其闕數。若官人簡練不精，宜錄附殿失。但戒行之本，唯尚無為，多有僧徒，溺於流俗；或假托神通，妄傳妖怪；或謬稱醫筮，左道求財；或造詣官曹，囑致贓賄；或鑽膚焚指，駭俗驚愚。並自貽伊戚，動掛刑網。有一於此，大虧聖教。朕情深護持，必無寬舍，已令依附內律，參以金科，具為條制，務使法門清整，所在官司，宜加檢察。其部內有違法僧，不舉發者，所司錄狀聞奏。庶善者必采，惡者必斥。伽藍淨土，咸知法味，菩提覺路，絕諸意垢。


△唐太宗斷賣佛像敕


敕旨。佛道形像，事極尊嚴。伎巧之家，多有造鑄，供養之人，競來買贖。品藻工拙，揣量輕重，買者不計因果，止求賤得；賣者本希利潤，唯在價高。罪累特深，福報俱盡；違犯經教，並宜禁約。自今以後，工匠皆不得預造佛道形像賣鬻。其見成之像；亦不得銷除，各令分送寺觀，令寺觀徒眾，酬其價直。仍仰所在州縣官司檢校，敕到後十日內使盡。


△與暹律事師等書──褚亮


竊伏下風，久揖高義。有懷靡托，於悒良深。春暮清和，道體休納。弟子植生多幸，早預法緣，近於華嶽，創立僧宇。此山蘊蓄奇秘，控接煙霞，削峰累仞，靈泉百丈。神仙以為勝地，賢哲之所同歸，結構雖淹，禪誦猶寡。厥導興廢，弘之在人。且棟梁三寶，必資龍象之力；羽儀四眾，尤待鴛鷺之群。法師等學洞經典，譽宣真俗，實宜共化蒼生，升於彼岸。且達人屈己，存乎應物，大德忘名，唯在申教。理必弘濟、無隔遐邇，仰願俯從微請，降跡來儀。則釋遠禪居，遙蹤可擬；王珣精舍，清塵不沫。是所願也，是所願也。


△造興聖寺詔──貞觀三年唐太宗


門下。昔丹陵啟聖，華渚降祥。葉德神居，克隆鴻業。朕丕承大寶，奄宅域中，遠藉郊禋之慶，仰惟樞電之祉。思園之禮既弘，撫鏡之情徒切。而永懷慈訓，欲報無從，靖言因果，思憑冥福。通義宮皇家舊宅，制度弘敞，以崇仁祠，敬增靈祐。宜舍為尼寺，仍以興聖為名，庶神道無方，微申凱風之思。主者施行。


△為太穆皇后追福願文──文帝手疏


貞觀十六年五月，御制願文，致弘福寺曰：聖哲之所尚者，孝也；仁人之所愛者，親也。朕幼荷鞠育之恩，長蒙撫養之訓，蓼莪之念，何日而忘？罔極之情，昊天匪報。昔子路歎千鍾之無養，虞丘嗟二親之不待，方寸亂矣。信可悲夫！每痛一月之中，再罹難疚，興言永慕，哀切深衷，欲報靡因，惟憑冥助。敬以絹二百匹，奉慈悲大道，儻至誠有感，冀銷過往之愆。為善有因，庶獲後緣之慶。


△大周二教鍾銘──皇帝制（周武帝制）


天和五年，歲次攝提，五月庚寅。造鍾一口，冶昆吾之石，練若溪之銅。郢匠鴻爐，化茲神器，雖時屬蕤賓，而調諧夷則。故《春秋外傳》曰：“所以詠歌九則，平民無二，弘宣兩教，同歸一揆。”金石冥符，天人咸契；九宮九地，遙徹洞玄；三千大千，遠聞邊際。銀閣應供，延法侶而尋聲；金闕降真，候仙冠而聽響。式傳萬古，乃勒銘：


實際遐曠，通玄洞微。化緣待業，造理因機。靈圖降采，慧日垂暉。金河霧集，銀澗雲飛（其一）。九霄仙籙，五嶽真文。智炬遐照，禪林普薰。金鼓入夢，瓊鍾徹雲。音調冬立，響召秋分（其二）。二教並興，雙鑾同振。遠赴天霜，遙虧地鎮。陝河浮影，漢溪傳韻。聽響弘法，聞聲起信（其三）。波若無底，重玄有門。長開久暗，永拔沈昏。不求正覺，莫會天尊。唯令智海，先度黎元（其四）。


△大唐興善寺鍾銘──未詳作者


皇帝道葉金輪，示居黃屋，覆燾萬方，舟航三界。欲使雲和之樂，共法鼓而同宣；雅頌之聲，與梵音而俱遠。乃命鳧氏，範茲金錫。響合風雷，功侔造化。騰驤猛虎，負簨虡而將飛；宛轉盤龍，繞乘風而如動。希聲旦發，揵搥夕震，莫不傾耳以證無生，入神而登正覺。圓海有竭，福祚無窮，方石易銷，願力無盡。


△京師西明寺鍾銘──令制


維大唐麟德二年，歲纏星紀，月次降婁，二月癸酉朔，八日庚辰。


皇太子奉為二聖，於西明寺造銅鍾一口，可一萬斤。發漢水之寄珍，采蜀山之秘寶；虞棰練火，晉曠飛爐，帶龍虡而騰規，應鯨桴而寫制。聲流九地，遐宣厚載之恩；韶徹三天，遠播曾旻之德。寤群生於覺路，警庶類於迷塗，業擅香垣，功齊塵劫，式旌高躅，敢勒貞金。銘曰：


青祇薦祉，黃離降精。渦川毓德，瑤嶺飛英。吹銅表性，問寢登情。興言淨業，載啟香城。七珍交鑄，九乳圖形。翔龍若動，偃獸疑驚。制陵周室，規逾漢庭。風飄旦響，霜傳夜鳴。仰延皇祚，俯導蒼生。聲騰億劫，慶溢千齡。


△廣弘明集悔罪篇序──唐終南山釋道宣撰


夫福曰富饒，罪稱摧折；富則近生四趣，厚報榮祿。滿於目前，遠則三聖。勝相資用，豐於群有。至於罪也，返此殊途，良由沈重貪瞋，能獲果登苦楚。所以罪業綿亙，勞曆聖凡，凡惟罪聚，不足討論；綸網正行，事該小學。致使須斯二果，尚弊於怒癡；羅漢漏盡，猶遭於碎體。是知無始故業，逐分段而追征；有為積障，望變易而回道。自古正聖，開喻滋彰，時張四惑，三三九品。欲使隨念剪樸，豈得縱以燎原？然以煩惱增繁，難為禁制，勃起忽忘，早樹根基，過結已成，追悔無己。但以諸佛大慈善權方便，啟疏往咎，導引精靈，因立悔罪之儀，布以自新之道。既往難復，覆水之喻可知；來過易救，捕浣之方須列。遂有普賢藥上之侶，分衢而廣斯塵；道安、慧遠之儔，命駕而行茲術。至於侯王宰伯，咸仰宗科；清信士女，無虧誡約。昔南齊司徒竟陵王，制布薩法淨行儀，其類備詳，如別所顯。今以紙墨易繁，略列數四。開明悔過之宗轄焉。


○廣弘明集悔罪篇第九


△謝敕為建涅槃懺啟梁簡文帝


臣綱啟。伏聞敕旨垂為臣於同泰寺、瑞應殿建涅槃懺。臣障雜多災，身穢饒疾，針艾湯液，每黷天覽。重蒙曲慈，降斯大福，冀惠雨微垂，即滅身火；梵風才起，私得清涼。無事非恩，伏枕何答？不任下情。謹奉啟謝聞，謹啟。


此無所謝也。越敕。


△六根懺文──梁簡文帝


今日此眾，誠心懺悔，六根障業。眼識無明，易頃朱紫，一隨浮染，則千紀莫歸。雖復天肉異根，法慧殊美，故因見前境，隨事起惡。今願舍於肉眸，俱瞬佛眼，如抉目王見淨名方丈之室。多寶踴塔之瑞，牟尼鷲山之光，彌勒龍華之始，常遊淨土，永步天宮。


耳根闇鈍，多種眾惡。悅染絲歌，聞勝法善音，昏然欲睡；聽鄭衛淫靡，聳身側耳。知勝善之事，樂之者希；淫靡之聲，欣之者眾。願舍此穢耳，得彼天聰。聞開塔管籥之聲，彈指謦咳之唱，諸佛所說、悉皆總持。香風淨土之聲，寶樹鏗鏘之響，於一念中，恍然入悟。


鼻根過患，彌復頑嚚，耽染六蘭，流連百和。鬱金易著，瞻卜難排，雖復一薰一蕕，葉性難遣，空中海上，彌不自覺。至如雕爐在彼，翠霧飛煙，識染相牽，彌生織累。所以蝍蛆甘沴，自謂馨香；烏鴉嗜鼠，不疑穢惡。今願舍此中根，得彼天受。振裳鱺步，跨栴檀之迥林；提囊拭缽，捧香積之寶飯。長離穢濁，永保清升。


舌根障重，染惡尤深。毒刺爭興，惡蛇競起。既貪五黃六禽之旨，又甘九鼎八珍之味。所以焚山破卵，涸水枯鱗；黿臛不斟，有染指之過；羊羹不及，致入陣之苦。雖復鴝諲鹿胃，猶不稱甘；鳳肺龍胎，更雲不美。雖羅鼎俎，未必皆當，在彼眾生，於命已酷。或復間朋亂友，破俗傷真，變紫奪朱，反白為黑。所以讒言三至，曾母投杼，端木一說，越霸吳亡。故知三寸之舌，未易可掉，駟馬既失，於事難追，願斷煩惑，入清淨境。既同阿難，乞乳之譏，又等淨名寂默之致。餐禪悅之六味，欽善法之三德，形恭心到，永趣菩提。


身根頑觸，唯貪細軟，質體塵礙，不重戈矛，莫不愛我輕他，淩人傲物。縱此裸蟲，不羈醉象，六塵四倒，自此而生。五蓋十纏，因斯而致。所以象蕈清閑，遨遊於夏室；重衾狐白，溫煦於冬房。結駟廣廈，動靜必安；蠲首翠樓，去來有托。所以三業之過，出自機開，四大假成，豈有真我？願舍此畫瓶，得彼金色，淨寶珠之法飾，照琉璃之慧體。長歸五分，永等十身。


意識攀緣，其罪山積，險同夢幻，譬若猴猿。懸鏡高堂，一念難靜。走丸索上，百慮先馳。至如二十五有，紛繞不息；九十八使，驚騖無已。所以灰心滅智，行拔於三乘；風禪靈飲，道高於六度。今願斷此意根，祛累斯盡，心當恬怕，洞照無生。一切眾罪，悉滅俗門，三界異途，歸之真域。懺悔已竟，誠心作禮。


△悔高慢文──梁簡文帝


弟子蕭綱，又重至心歸依三寶。竊聞禮稱弗傲，表洙泗之遺文；經不慢，驗逾闍之妙典。故一遇恒神，陵伽尚生餘習；上賓天帝，淮南猶有誤辭。亦有才曰隱淪，調唯高俗。猶足坐痹晉君，立前齊主，況復道隆三學，法兼五眾。如過前殿，似出北門，而不密室致恭，遺弓接足。敢藉勝緣，願起弘誓。從今日始，乃至菩提，於諸出家，悉表虔敬。方欲削除七慢，折制六根，賓頭下步，庶無厥咎。耆達棄車，方思景慕，幽顯大眾，咸為證明。


△懺悔文──沈約


弟子沈約稽首，上白諸佛眾聖。約自今生以前，至於無始，罪業參差，固非詞象所算；證昧往緣，莫由證舉。爰始成童，有心嗜欲，不識慈悲，莫辨罪報。以為毛群魪品，事允庖廚，無對之緣，非惻隱所及。晨剉暮龠，亙月隨年，嗛腹填虛，非斯莫可兼。曩昔蒙稚，精靈靡達，遨戲之間，恣行夭暴。蠢動飛沈，罔非登俎；儻相逢值，橫加剿撲。卻數追念，種彙實蕃，遠憶相間，難或詳盡。又暑月寢臥，蚊虻鷫膚，忿之於心，應之於手。歲所殲殞，略盈萬計。手因忿運，命因手傾，為殺之道，事無不足。迄至於今，猶未頓免。又嘗竭水而漁，躬事網{或}，牽驅事卒，歡娛賞會。若斯等輩，眾夥非一，黨隸賓遊，愆眚交互。或盜人園實，或攘人豢養，弱性蒙心，隨喜讚悅，受分吞贓，皎然不昧。性愛墳典，苟得忘廉，取非其有，卷將二百。又綺語者眾，源條繁廣。假妄之愆，雖免大過；微觸細犯，亦難備陳。又追尋少年，血氣方壯，習累所纏，事難排壑。淇水上宮，誠無雲幾；分桃斷袖，亦足稱多。此實生死牢阱未易洗灌。志有慘舒，性所同稟，遷怒過直，有時或然，厲色嚴聲，無日可免。又言謔行止，曾不尋研，觸過斯發，動淪無記。終朝紛擾，薄暮不休，來果昏頑，將由此作。前念甫謝，後念復興，尺波不息，寸陰驟往。愧悔攢心，罔知雲厝，今於十方三世諸佛前，見在眾僧大眾前，誓心克已，追自悔責。收遜前愆，洗濯念慮，校身諸失，歸命天尊。又尋七尺所本，八微是構，析而離之，莫知其主。雖造業者身，身隨念滅，而念念相生，離續無已。往所行惡，造既由心，行惡之時，其心既染，既染之心，雖與念滅，往之所染，即成後緣。若不本諸真諦，以空滅有，則染心之累，不卒可磨。今者興此愧戒，磨昔所染，所染得除，即空成性。其性既空，庶罪無所托，布發頂禮，幽顯證成。此念一成，相續不斷，日磨歲瑩，生生不休，迄至道場，無復退轉。又彼惡加我，皆由我昔加人，不滅此重緣，則來惡彌遘。當今斷絕，永息來緣，道無不在，有來斯應，庶鸘今誠，要之咸達。


△群臣請隋陳武帝懺文──江總文


某位某甲稽首和南。十方三世一切諸佛、十方三世一切尊法、十方三世一切賢聖，見前大德僧。皇帝某諱菩薩，睿哲聰明，廣淵齊聖，心若虛空，照窮波若。發弘大誓，荷負眾生，神道會昌，膺茲景業。百王既季，運屬艱難，五嶽維塵，六軍日動。劬勞在念，有切皇心，既而深悟苦空，極信無我。寶台華柱，本非實錄，賊城樓櫓，苦具茲多。遂坐道場，靜居禪室，堅固善本，具足檀那。石壁山河，珍車象馬，頭目髓腦，妻子國城，鑾輅龍章，翠張玉機，福德所感，威惠所及，莫不蕭然大舍，供養三尊，便欲拂衣崆峒，高步六合。到林間而宴坐，與釋種而同遊，紫微虛宮，黃屋曠位，上靈聳動，厚土怔惺。弟子等身纏愛惑，業構煩惱，天生烝民，樹以司牧。楪楪黔首，非後罔戴，豈容致尊居萬乘而申獨往之情，應在帝王而為布衣之事？且蠻夷猾夏，寇賊奸宄，燧人警職，日照甘泉之火；四郊多壘，未肆樓船之威。若使七聖雲迷，窅然汾水之上；八駿波若，方在瑤池之濱，則天下何依？群臣莫奉。宗社廟堂，有廢彝則。弟子不勝狼狽之切，謹舍如幹錢、如幹物，仰嚫三寶大眾，奉贖皇帝及諸王所舍，悉還本位。伏願十方三寶，見前大德僧，以慈悲力，用無礙心，坐道放光，顯揚宣說。歡喜和合，超然降許。當使皇帝望雲望日之姿，與南山等固；乃神乃聖之德，與北極同尊。中宮後妃之星，金禎玉幹之戚，窮積善之慶，盡萬歲之歡。玉鑾回鑣，金門洞啟，百辟翹首，搢紳並列。願塵勞與雲翳俱銷，億兆與天地同泰，慊慊丹愚，敢以死請。弟子某和南。


△摩訶波若懺文──梁武帝


菩薩戒弟子皇帝，稽首和南十方諸佛及無量尊法、一切賢聖。觀夫常樂我淨，蓋真常之妙本；無常苦空，乃世相之累法。而苦樂殊見，分別之路興，真俗異名，計著之情反。顛倒我人之所，彌見愚癡；取舍有無之間，轉成專附。豈知妙道無相，至理絕言，實法唯一，真如不二。諸佛以慈悲之力，開方便之門，教之以遣蕩，示之以冥滅，百非俱棄，四句皆亡。然後無復塵勞，解脫清淨。但般若之說唯有五時，而智慧之旨終歸一趣，莫非第一義諦，悉是無上法門。弟子頗學空無，深知虛假，主領四海，不以萬乘為尊；攝受兆民，彌覺萬機成累。每時丕顯，嗟三有之洞然；終日乾乾，歎四生之俱溺。常願以智慧燈，照朗世間；波若舟航，濟渡凡識。今謹於某處建如幹僧、如幹日大品懺，現前大眾至心敬禮惠命須菩提。願諸眾生，離染著相，回向法喜，安住禪悅，同到香城，共見寶台。般若識諸法之無相，見自性之恒空，無生法忍，自然具足。稽首敬禮，常住三寶。


△金剛波若懺文──梁武帝


菩薩戒弟子皇帝稽首。和南十方諸佛、無量尊法、一切賢聖。如來以四十年中，所說《般若》，本末次第，略有五時。《大品》《小品》，枝條分散，仁王天王，宗源流別。金剛道行，隨義制名，須真法身，以人標題。雖復前說後說，應現不同，至理至言，其歸一揆。莫非無相妙法，悉是智慧深經。以有取之，既為殊失，就無求也，彌見深乖。義異去來，道非內外，遣之又遣之，不能得其真；空之以空之，未足明其妙。真俗同棄，本跡俱冥，得之於心，然後為法。是以無言童子，妙得不言之妙；不說菩薩，深見無說之深。弟子習學空，無修行智慧，早窮尊道，克己行法。方欲以家刑國，自近及遠。一念之善，千里斯應；一心之力，萬國皆歡。恒沙眾生，皆為法侶，微塵世界，悉是道場。今謹於某處建如幹僧，如千日金剛般若懺。見前大眾，至心敬禮，釋迦牟尼佛，金剛波若。禮長老須菩提願諸佛菩薩：以般若因緣，同時集會；哀憐萬品，護念群生；引入惠流，同歸佛海。得金剛之妙寶，見金牒之深經。頂戴奉持，終不舍離；逮得己利，盡諸有結；心得自在，無復塵勞；稽首敬禮，常住三寶。


△勝天王般若懺文──陳宣帝


菩薩戒弟子皇帝，稽首十方諸佛，無量尊法，一切賢聖。自鶴林滅跡，鷲嶺凝神，瓶寫總持，遺文不墜。傳燈流布，法輪逾廣，方軌弘宣，既昭著於西域；分鑣顯說，亦漸移於東土。而周朝征應，止見夜明；漢帝感通，不過宵夢。香象所載，虎觀寂而未聞；龍宮所藏，麟閣闃其無取。山海為隔，傳授蓋微，華夷不同，翻譯何幾。天王所問，止得經名，金剛之經，才見一品。曆魏晉而未備，經宋齊而恒闕。我皇帝承家建國，光前絕後，道格天地，德被幽微，大啟慈悲，廣開智慧。施造化以仁壽，濟蒼生於解脫，異世界而承風，殊刹土而響應。真人間出，法寶傳通。粵以天嘉六年，外國王子月婆首那來遊匡嶺，慧解深妙，靡測聖凡。奉持《勝天王般若經》一部，於彼翻譯，表獻京師。某校彼前名，冥合符契，總三乘之通教，貫六度之淵海。如開暗室，以照優曇，十方眾生，若貧人之獲寶；四部弟子，等力士之得珠。金牒寶印，始茲辰而一啟；智慧實法，洎爾時而方具。故知如來付囑，必俟仁王；般若興隆，期於聖運。弟子纂承洪緒，思弘大業，願此法門，遍諸幽顯。今謹於某處建如幹僧、如幹日勝天王般若懺。見前大眾，至心敬禮，本師釋迦如來。禮般若波羅蜜，禮勝天王。願一切眾生勤求般若，不避寒暑，如薩陀波侖不愛身命，如力進菩薩得般若之性相，與般若而相應。攝諸萬有，住安隱地，含靈有識，悉獲歸依。稽首敬禮，常住三寶。


△妙法蓮華經懺文──陳文帝


菩薩戒弟子皇帝，稽首和南十方諸佛，無量尊法，一切賢聖。竊以前佛後佛，種種因緣，已說當說，各各方便，莫非真語，悉為妙法。理無二極，趣必同歸，但因業因心，稟萬類之識，隨見隨著，異群生之相。品分有淺深，覺悟有遲速。法雨一味，得之者參差；法雷一音，聞之者差別。是以小乘頓教，由此各名，聲聞菩薩，因斯分路。至如鹿苑初說羊車小乘，灰斷涅槃分段解脫，以諸佛之善巧，會眾庶之根機，是曰半字，未稱三點。及夫會三歸一，反本還源，說大乘經，名無量義，滅化城於中路，駕寶車於四衢。帶裏明珠，隱而還現，髻中真寶，於焉始得。出寶塔於虛空，踴菩薩於大地，現希有事，證微妙法。最勝最尊，難逢難值。弟子以因地凡夫，屬符負荷，方欲憲章古昔，用拯黎庶。竊以羲皇結網，深失大慈，成湯解羅，猶非法善。揚旌丹水，異道樹而降魔；執玉塗山，非寶坊之大集。所以憑心七覺，係念四勤，住菩薩乘，顯無三之教；學如來行，開不二之門。汲引群迷，導示眾惑。今謹於某處如幹僧、如幹日《法華懺》。見前大眾，至心敬禮釋迦如來，多寶世尊，禮《妙法華》大乘經典，禮普賢菩薩妙光法師。願多寶如來從地湧出，普賢菩薩乘象空來，並入道場，證明功德。擊大法鼓，轉妙法輪，震動世間，覺悟凡品。令使盡空法界，無復聲聞；無邊眾生，皆為菩薩。總持性相，同到無生。稽首敬禮，常住三寶。


△金光明懺文──陳文帝


菩薩戒弟子皇帝，稽首和南十方諸佛，無量尊法，一切賢聖。尋夫靈鷲山間，自有常住之相；白鶴林處，本無變易之法。故知真解脫者，誰辨去來，實智慧者，非有生滅。而顛倒迷愚，不曉三點之理；無明覆蔽，空有八十之疑。於是四佛世尊，百千菩薩，俱會信相之室，顯說釋迦之壽。明稱歎之妙偈，出懺悔之法音。是曰法王微妙第一，以種智為根本，以功德為莊嚴。能照諸天宮殿，能與眾生快樂，能銷變異惡星，能除穀貴饑饉，能遣怖畏，能滅憂惱，能卻怨敵，能愈疾病。如法修行，功德已甚。弟子以茲寡昧，纂承洪業，常恐王領之宜，不符正論；御世之道，有乖天律。庶績未康，黎民弗乂，方願歸依三寶，憑藉冥空，護念眾生，扶助國土。今謹於某處建如幹僧、如幹日金光明懺，見前大眾至心敬禮釋迦如來四佛，世尊金光明經信相菩薩，願諸菩薩久住世間，諸天善神不離土境，方便利益，增廣福田，映慈悲雲，開智慧日，作眼目導，為衣止所。成就菩提之道場，安住不動之境國。稽首敬禮常住三寶。


△大通方廣懺文──陳文帝


菩薩戒弟子稽首和南三寶。竊以諸佛刹土不可言說，如來稱號無有限量。或過去見在，共取頗羅之姓，或同時異世，俱有釋迦之名；或明王十億，或燃燈三萬，去來三界，遍滿十方。聞名者離塵，受持者得道，其為功德，難用思議。釋迦如來以無礙力遊娑羅之淨道，止吉祥之福地。寶池化生自踴，說大通方廣，出三寶名號。譬如六天，總歸一乘。弟子用慈悲之心，修平等之業，常以萬邦有罪，責自一人，四生未安，理為重任。所以薰修在己，日仄忘勞，精進為心，夜分未息。菩薩行處，皆願受持，諸佛法門，悉令如說。欲使普天率土，無復怖畏之塵；蠕動蜎飛，永得歸依之地。今謹依經教，於某處建如幹僧、如幹日行方廣懺悔，讀誦百遍，右繞七匝，塗香末香，盡莊嚴之相，正念正觀，罄精懇之心。見前大眾至心敬禮本師釋迦如來，禮《方廣經》中所說三寶名字，願諸佛菩薩尋聲赴響，放淨光明，照諸暗濁；施清涼水，滅茲渴愛。登六度舟，入三昧海，總萬有而會真如，齊三界而登實法。稽首敬禮常住三寶。


△虛空藏菩薩懺文──陳文帝


竊以菩薩之於眾生，是大依止。觀察性相，隨機濟拔，一人未度，不證道果。往古今來，行願如一，而虛空藏菩薩最為勝上。為眾中之幢王，為大明之尊主，具諸佛之智慧，得如來之秘密。至如因夢見形，隨緣示相，一聞稱號，水火不能焚溺；一心稱名，刀杖不能傷害。壽命財產之願，念而必諧；色聲味觸之須，求而皆遂。身心疾惱，憐湣療治；牢獄怖畏，方便解釋。此蓋隨從世法，安樂眾生。及夫動神變相，去香集之境；放淨光明，來閻浮之界。入三昧定，除煩惱熱；說陀羅尼，破惡業障；五濁惡世，一時清涼；五根本罪，並皆解脫。此則世間之眼，示涅槃之路。弟子承如來之教，稟諸佛之慈國，被菩薩之功家，行大士之業。方願十方刹土，悉有一乘，十方眾生，皆修十地，今謹於某處建如千僧、如千日虛空藏菩薩懺。見前大眾，至心敬禮本師釋迦文佛，禮勝花敷藏如來，禮陀羅尼神咒，禮虛空藏菩薩。願虛空藏菩薩尋聲應赴，見神通力，開智慧光，以種種身，遊諸國土。度脫眾生，不乖誓願。稽首敬禮常住三寶。


△方等陀羅尼齋懺文──陳文帝


竊以三世諸佛，以誓願因緣，十方如來，以智慧方便。縱無礙之辯，開無盡之門，法流派別，宗源無限。法本分散，枝條不極，非直摩訶般若獨有八萬四千，至於陀羅尼門亦有九十二億。處處宣說，種種名稱，功德無量，威神不測。至如婆藪之拔地獄，波旬之發菩提，花聚之獲神通，雷音之脫掩蔽，莫不因斯章句，承茲業力。亦有四部弟子，十方眾生、聞一句而發心，聽一說而悟道。故知一切諸法，無非真妙。弟子側身修行，所學者菩提；旰食夙興，所行者濟度。一心之力，攝取眾生，一念之頃，遍諸法相。如來種智，皆願總持，諸佛功德，悉欲流布。今謹於法典，本之經教，見前大眾，至心敬禮釋迦牟尼佛，禮陀羅尼章句，禮雷音比丘，禮華聚菩薩。願承此功德，調伏眾生，滅三毒心，破十惡業，四百之煩惱，自然清淨；八萬四千塵勞，一時解脫。得神咒之力，具法印之善，入陀羅尼門，觀諸佛境界。獄火永盡無餘，稽首敬禮，常住三寶。


△藥師齋懺文──陳文帝


竊以諸行無常，悉為累法，萬有顛倒，皆成苦本。熱炎鏡像，知變易之不停；漂草爨茅，見生滅之奔迅。隨業風而入苦海，逐報障而趣幽途，去來三界，未見可安之所；輪回五道，終無暫息之期。藥師如來，有大誓願，接引萬物，救護眾生，導諸有之百川，歸法流之一味。亦能施與花林，隨從世俗，使得安樂，令無怖畏。至如八難九橫，五濁三災，水火盜賊，疾疫饑饉，怨家債主，王法縣官，憑陵之勢萬端，虔殺之法千變。悉能轉禍為福，改危成安。復有求富貴，須祿位，延壽命、多子息，生民之大欲，世間之切要，莫不隨心應念，自然滿足。故知諸佛方便，事絕思量。弟子司牧寡方，庶績未又，方憑藥師本願，成就眾生。今謹依經教，於某處建如幹僧、如幹日藥師齋懺。現前大眾，至心敬禮本師釋迦如來，禮藥師如來，慈悲廣覆，不乖本願，不棄世間。興四等雲，降六度雨，滅生死火，除煩惱箭。十方世界，若輪燈而明朗；七百鬼神，尋結縷而應赴。障逐香然，災無復有，命隨幡續，漸登常住。遊甚深之法性，入無等之正覺，行願圓滿，如藥師如來。


△娑羅齋懺文──陳文帝


尋夫真解脫者，本自不生；實智慧者，今亦無滅。故知鶴林變色，非變易之文，鷲山常在，實常住之法。但世界不一，應赴所以不窮，眾生無邊，方便所以無際。隨念隨著，種種法門，因業因心，各各示現。或八十小劫，端坐之相未移；方八千年，無餘之幾已及。熙連河側，晨朝之色忽明；娑羅樹間，中夜之聲便寂。最後功德，是日茲辰。弟子有緣閻浮，屬當重任，湣群生之顛倒，嗟庶類之愚迷。常願造六度之舟，濟之於彼岸，駕一乘之傳，驅之於中道。今謹於太極殿，設無礙大會，百僧一夕娑羅大齋。願法雨法雲，清涼三界之火，慧燈慧炬；照朗百年之室。常住二字，人天共聞，伊字三點，凡聖並悟。無勞迦葉之問，不待須跋之疑，一切種智，而為根本，無量功德，以自莊嚴。意樹開解脫之花，身田含定慧之水，居處吉祥之地，枕藉福德之場，與二氣而俱貞，隨四時而納祐。日月天子，照合璧於大千；星辰宮殿，散連珠於百億。慈悲輕雨，與祥風而並飛；菩提寶雲，共飛煙而合來。六合四海，無復塵勞，六道四生，俱蒙清淨。


△無礙會舍身懺文──陳文帝為皇太后大舍寶位


竊觀雅誥奧義，皇王興在予之言；禮經令典，聖人揚罪己之說。故亡身濟物，仁者之恒心，克己利人，君子之常德。況復菩薩大士，法本行處，應赴三界，攝受四生，運無量之四心，修平等之六度，國城妻子，僶俛哀荒。承祖宗之大業，扶曳喘息；當天下之重任，黎民弗乂。庶績未熙，御朽履冰，無忘兢業。又以世相泡影，有為露電，愛河奔迅，欲海飛騰，稟識同焚，含靈共溺。垂瑱憑玉，還覺萬乘非尊；當寧負扆，翻以萬機成累。夕惕若厲，思弘汲引；每日丕顯，奉為七廟聖靈，奉為皇太后後御，奉為天龍、鬼神、幽冥、空有三界，四生、五道、六趣，若色、若想、若怨、若親、若非，怨親遍虛空，滿法界，窮過去，盡未來，無量名識，一切種類，平等大舍。舍弟子自身及乘輿法服，五服鑾輅、六冕龍章、玉幾玄裘、金輪紺馬、珠交瓔珞、寶飾莊嚴，給用之所資待，生平之所玩好，並而檀那，咸施三寶。今謹於前殿設無礙大會，奉行所願，並諸功德，具列於前。願諸佛菩薩，冥空幽顯，俱到證明。開智慧日，映慈悲雲，樹寶幢於大千；擊法鼓於百億。震動世界，覺悟群生，放三昧之淨光，流一味之法雨。引愚癡於火阱，拔煩惱於棘林。出輪轉河，到無生岸。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷二十九


○統歸篇序


廣弘明者，言其弘護法網，開明於有識也。自上九篇，隨時布現，籌度理路，其緣頗悉。然於志之所之，未備詳睹。如不陳列，頌聲何寄？故次編之，殷鑒遐邇。且法王御宇，歌頌厥初，梵王天主，聲聞菩薩，咸資偈讚，用暢幽誠；無經不有，彰於視聽。東夏王臣，斯途不惑，擬倫帝德國美，無不稱焉。所以寫送性情，統歸總亂，在於斯矣。然晉宋已來，諸集數百餘家，信重佛門，俱陳聲略。至於捃拾，百無一在。且列數條，用塵博觀。


○唐廣弘明集統歸篇第十上


△淨業賦（並序）──梁武帝


少愛山水，有懷丘壑，身羈俗羅，不獲遂志。舛獨往之行，乖任縱之心。因爾登庸，以從王事，屬時多故，世路屯蹇，有事戎旅，略無寧歲。上政昏虐，下豎奸亂，君子道消，小人道長，御力應敕，梅蟲兒、茹法珍、俞靈韻、豐勇之，如是等多輩，志公所謂亂戴頭者也。志公者，是沙門寶志，形服不定，示見無方。於時群小，疑其神異，乃羈之華林外閤。公亦怒而言曰：亂戴頭，亂戴頭。各執權軸，人出號令，威福自由，生殺在口；忠良被屠馘之害，功臣受無辜之誅。服色齊同，分頭各驅，皆稱帝主，人尊極。用其詭詐，疑亂眾心，出入盤遊，無忘昏曉，屏除京邑，不脫日夜。屬纊者絕氣道傍，子不遑哭；臨月者行產路側，母不及抱；百姓懍懍，如崩厥角。長沙宣武王，有大功於國，禮報無報，酷害奄及。至於弟侄，亦罹其禍，遂復遣桓神與杜伯符等六七輕使，以至雍州，就諸軍師，欲見謀害。眾心不與，故事無成。後遣劉山陽，灼然見取。壯士貙虎，器甲精銳，君親無校，便欲束身待戮。此之橫暴，出自群小畏壓，溺三不吊，況復奸豎乎？若默然就死，為天下笑。俄而山陽至荊州，為蕭穎胃所執，即遣馬驛傳，道至雍州。乃赫然大號，建牙豎旗，四方同心，如響應聲。以齊永元二年正月，發自襄陽，義勇如雲，舳艫翳漢。竟陵太守曹宗，馬軍主殷昌等，各領騎步，夾岸迎候，波浪逆流，亦四十里，至朕所乘舫乃止。有雙白魚，跳入飀前，義等孟津，事符冥應。雲動天行，雷震風馳，郢城克定，江州降款。姑孰甲胄，望風退散。新亭李居士稽首歸降，獨夫既除，蒼生蘇息。便欲歸志園林，任情草澤，下逼民心，上畏天命，事不獲已，遂膺大寶。如臨深淵，如履薄冰，猶欲避位，以俟能者。若其遜讓，必復魚潰，非直身死名辱，亦負累幽顯。乃作詩曰：“日夜常思惟，循環亦已窮。終之或得離，離之必不終。”負旒臨朝，冕旒四海，昧旦乾乾，夕惕若厲，朽索御六馬，方此非譬。世論者以朕方之湯、武，然朕不得以比湯、武，湯、武亦不得以比朕。湯、武是聖人，朕是凡人，此不得以比湯、武。但湯武君臣義未絕，而有南巢白旗之事；朕君臣義已絕，然後掃定獨夫，為天下除患。以是二途，故不得相比。朕布衣之時，唯知禮義，不知信向，烹宰眾生，以接賓客，隨物肉食，不識菜味。及至南面，富有天下，遠方珍羞，貢獻相繼；海內異食，莫不必至，方丈滿前，百味盈俎。乃方食輟箸，對案流泣，恨不得以及溫清，朝夕供養，何心獨甘此膳？因爾蔬食，不啖魚肉，雖自內行，不使外知。至於禮宴群臣，肴膳按常。菜食未習，體過黃羸，朝中班班，始有知者。謝朏、孔彥穎等，屢勸解素，乃是忠至，未達朕心。朕又自念，有天下本非宿志。杜恕有：“刳心擲地，數片肉耳，所賴明達君子，亮其本心。”誰知我不貪天下，唯當行人所不能行者，令天下有以知我心。復斷房室，不與嬪侍同屋而處，四十餘年矣。於時四體小惡，問上省師劉澄之、姚菩提疾候，所以劉澄之：“澄之知是飲食過所致。”答劉澄之：“我是布衣，甘肥恣口。”劉澄之：“官昔日食，那得及今日食？”姚菩提含笑搖頭：“唯菩提知，官房室過多，所以致爾。”於時久不食魚肉，亦斷房室，以其智非和緩，術無扁華，默然不言，不復詰問。猶令為治。劉澄之處酒，姚菩提處丸，服之病逾增甚，以其無所知，故不復服。因爾有疾，常自為方，不服醫藥，亦四十餘年矣。本非精進，既不食眾生，無復殺害障；既不御內，無復欲惡障。除此二障，意識稍明，內外經書，讀便解悟。從是以來，始知歸向。《禮》：“人生而靜，天之性也；感物而動，性之欲也。”有動則心垢，有靜則心淨，外動既止，內心亦明。始自覺悟，患累無所由生也。乃作《淨業賦》爾。


觀人生之天性，抱妙氣而清靜，感外物以動欲，心攀緣而成眚。過恒發於外塵，累必由於前境，若空谷之應聲，似遊形之有影。懷貪心而不厭，縱內意而自聘，目隨色而變易，眼逐貌而轉移；觀五色之玄黃，玩七寶之陸離，著華麗之窈窕，耽冶容之逶迤。在寢興而不舍，亦日夜而忘疲，如英媒之在摘，若駿馬之帶羈，類白日之麗天，乃曆年之不虧。觀耳識之愛聲，亦如飛鳥之歸林，既流連於絲竹，亦繁會於五音，經昏明而不絕，曆四時而相尋。或亂情而惑慮，亦惂耳而堙心。至如香氣馞起，觸鼻發識，婉娩追隨，氤氳無極，蘭麝夾飛，如鳥二翼。若渴飲毒，如寒披棘，舌之了味，眾塵無有。大苦鹹酸，莫不甘口，啖食眾生，虐及飛走，唯日不足，長夜飲酒。悖亂明行，罔慮幽咎。身之受觸，以自安怡，美目清揚，巧笑峨眉，細腰纖手，弱骨豐肌，附身芳潔，觸體如脂。狂心迷惑，倒想自欺。至如意識攀緣，亂念無邊，靡懷善想，皆起惡筌。如是六塵同障善道，方紫奪朱，如風靡草。抱惑而生，與之偕老，隨逐無明，莫非煩惱。輪回火宅，沈溺苦海，長夜執固，終不能改。屯否相隨，災異互起，內懷邪信，外縱淫祀，排虛枉命，蹠實橫死。妄生神祐，以招福祉，前輪折軸，後車覆軌，殃國禍家，亡身絕祀。初不內訟，責躬反己，皇天無親，唯與善人，外清眼境，內淨心塵，不染不取，不愛不嗔。如玉有潤，如竹有筠，如芙蓉之在池，若芳蘭之生春。淤泥不能汙其體，重昏不能覆其真，霧露集而珠流，光風動而生芬。為善多而歲積，明行動而日新，常與德而相隨，恒與道而為鄰。見淨業之愛果，以不殺而為因，離欲惡而自修，故無障於精神。患累已除，障礙亦淨，如久澄水，如新磨鏡，外照多象，內見眾病，既除客塵，反還自性。三途長乖，八難永滅，上善既修，行善無缺，清淨一道，無有異轍。唯有哲人，乃能披襟，如石投水，莫逆於心。心清冷其若冰，志皎潔其如雪；在纏累其既除，懷憂畏其亦滅；與思愛而長違，顧生死而永別。覽當今之逸少，想後來之英童，懷荊玉而未剖，藏神器而在躬。修聖行其不已，信善積而無窮，永劫揚其美名，萬代流於清風。豈伏強而稱勇，乃道勝而為雄。


△孝思賦──梁高祖（太常卿劉之遴注文多不載）


想緣情生，情緣想起，物類相感，故其然也。每讀《孝子傳》，未嘗不終軸輟書，悲恨拊心嗚咽。年未髫齔，內失所恃。餘喘竛竮，奶媼相長，齒過弱冠，外失所怙。限職荊蠻，致闕晨昏，江途遼敻，家無指信，仿佛行路。先君體有不安，晝則輟食，夜則廢寢，方寸煩亂，容身無所。便投刺解職，以遵歸路。於時齊隨郡王子隆，鎮撫陝西，頻煩信命，令停一夕，明當早出江津送別。心慮迫切，不獲承命，止得小船，望星就路，夜冒風浪，不遑寧處。途次定陵，船又損壞。於時門賓周仲連，為鵲頭戌主，借得一舸，奔波兼行，屢經危險，僅而獲濟。及至戾止，已無逮及，五內屠裂，肝心破碎。便欲歸身山下，畢志墳陵。長兄哀湣，未許獨行。續有北門狡虜寇邊，朝庭以先君遺愛結民，咸思在昔，故舊部曲，猶有數千，武慶宗將領，留防彼鎮。時便有旨，使捍壽春，王事靡監，辭不獲免。刺史崔慧景，志懷翻覆，遠招逋逃，多聚奸俠。大猾凶醜，莫不雲集，至如彭盆、韓元孫等，不可稱數。倍道電邁，奄至淮淝，凶徒疑駭，相引離散。台軍主徐玄慶、房伯玉等，欲襲取慧景，乃固禁之，方得止息。是歲齊明作相，疑論未決，密馳表疏，勸征慧景。折簡而召，必不違拒。即重遣還，以安其心。奸渠既出，緣邊無虞，旬朔之間，慧景反鎮。即便解甲以歸京師，因爾驅馳，不獲停息，數鍾百六，時會雲雷，撥亂反正，遂膺四海。念子路見於孔丘曰：由事二親之時，常食藜藿之食。為親負米，百里之外，親歿之後，南遊於楚。從車百乘，積粟萬鍾，累茵而坐，列鼎而食，願食藜藿之食，為親負米，不可復得。每感斯言，雖存若亡。父母之恩何可報？慈如河海，孝若涓塵。今日為天下主，而不及供養，譬猶荒年而有七寶，饑不可食，寒不可衣。永慕長號，何解悲思！乃於鍾山下建大愛敬寺，於青溪側造大智度寺，以表罔極之情，達追遠之心。不能遣蓼莪之哀，復於宮內，起至敬殿。竭工匠之巧，盡世俗之奇，水石周流，芳樹雜遝，限以國事，亦復不能得朝夕侍食，唯有朔望，親奉饋奠。雖復得薦珍羞，而無所瞻仰，內心崩潰，如焚如灼；情切於中，事形於言，乃作《孝思賦》爾。


感四氣之變易，見萬物之化成，受天和而異命，稟地德而齊榮。察蟭螟於蚊眉，觀鯤鵬於北溟，俱含識而異見，同有色而殊形。雖萬類之眾多，獨在人而最靈，禮義別於飛走，言語異於鸚猩。念過隙之倏忽，悲逝川之不停，踐霜露而淒愴，懷燧谷而涕零。掩此哀而不去，亦靡日而弗思。仲由念枯魚而永慕，丘吾感風樹而長悲，雖一至而舍生，奉二親而何期？思因情生，情因思起，導情源以流澍，引思心而無已。既懷憂以終身，亦銜恤而沒齒，常閑居以永念，觸拊膺而自傷。徒升岵而靡瞻，空陟屺其何望？涕縱橫以交流，血沸湧而沾裳，覽地義以自咎，懼滅性之乖方。仰太極以長懷，乃告哀於昊蒼，冀皇天之有感，何報施之茫茫？曉百碎於魏闕，夜萬斷於中腸，心與心而相續，思與思而未央。晨孤坐而縈結，夕獨處而回遑，氣塞哀其似噎，念積心其若狂。至如獻歲發暉，春日載陽，木散百華，草列眾芳，對樂時而無歡，乃觸目而感傷。朱明啟節，白日朝臨，木低甘果，樹接清陰，不娛悅於懷抱，但罔極而纏心。蒹葭蒼蒼，白露為霜，涼氣入衣，淒風動裳。心無回而自切，情不觸而獨傷。若乃寒冰已結，寒條已折，林飛黃落，山積白雪，旅雁鳴而哀哀，朔風鼓而颲颲，目觸事而破碎，心隨感而斷絕。無一息而緩念，與四時而長切，年揮忽而莫反，時瞬睒其如電。想慈顏之在昔，哀不可而重見，痛生育之靡答，顧報復而無片。悲與恨其俱興，涕雜血其如霰，燕青春而差池，鴻素秋而翱翔。去來候於節物，飛鳴應於陰陽，何在我而不爾，與二氣而乖張。常茹酷而輪回，曆日夜而不忘，既視丹而成綠，亦見白而為黃。擾性情以翻覆，汩神慮而迷荒，想鳴鶴而魂斷，聽孤雛而心死，慟終天而無怙，號畢世而靡恃。觀休屠之日帟，豈教義之所及？見甘泉之畫像，每下拜而垂泣。忽心動而不安，遽入侍於帝室，值何羅之作難，乃檢之以投瑟。超王臣之稱，首冠誠勇，而無匹士，行己之多方，見石他之有權。身雖死而名揚，乃忠孝而兩全，顧丁蘭其何人，家河內之野王。時舞象而方及，始成童而親亡。刻木母以供事，常朝夕而在傍。劉鎮就養而不暇，常遠汲而力寡，苦節感於幽靈，醴泉生於灶下。顧長沙之臨湘，有古初之道始，時父歿而未葬，遇鄰火之卒起，乃伏棺而長號，雨暴至而火死。又何琦其亦然？獨柩屋而全止。至如王祥黃雀入帳，隗通橫石特起，盛彥之開母目，邢渠之生父齒，覽斯事而眾多，亦難得而具紀。靈蛇銜珠以酬德，慈烏反哺以報親，在蟲鳥其尚爾，況三才之令人！治本歸於三大，生民窮於五孝，置天地而德盈，橫四海而不撓。履斯道而不行，籲孔門其何教？


△遊七山寺賦──梁宣帝


此山川之寥廓，時天高而氣靜，路閑曠而清華，地幽棲而特挺。窮浙左之標絕，極宇中之勝境。承興序而陟涉，聊盤桓而騰騁，盡登臨之雅致，悅誼囂之暫屏。因茲連鑣結駟，並幔方舟，萬騎齊列，千楫爭浮。皆東南之俊異，並禹穴之琳球。差池集侶，容與攜儔，巷無服馬，路寡遺輈。窮周章而曆覽，盡娛玩而遨遊。爾乃傍林橫出，舠輕上溯，曆秦王之舊陌，緣越池之昔路。望塗山而斜繞，徑南湖而回渡，連天台之華嶺，引若耶之長注。乍泛瀁而瞻望，或淩峰而一顧。於是曆樂林而南上，升法華而望西，有磕磕之奔澗，復亹之長溪。既皎潔而如鏡，且見底而無泥，途峭而巉絕，路登陟而如梯。既攀藤而挽葛，亦資伴而相提，窮羊腸之詰屈，極馬嶺之高低。霧昏昏而漫漫，風而淒淒，瞻洪川其如帶，望巨海其如珪。執玉帛於茲地，會諸侯而計稽，想疏河之茂葉，憶大骨之惛迷。傳盛美於斯嶽，播遺範於氓黎。既乃闞往賢之舊跡，美高尚之餘風，踐逵草之蕪沒，撥蓁芿之彌蒙。名嶽峨而峙立，峻谷杳而虛衝，春林縹而皆碧，秋沼淨其如空。既連綿而相接，兼隱軫而無窮，信英奇之攸止，實翔集之所崇。傍高巒而建刹，亦帶壟而成宮，神靈更其蚃，仙聖互其交通。岩霏而起霧，樹布而抽叢，嘉卉生其前後，善草植其西東。瞻朱扉之赫奕，望寶殿之玲瓏，擬大林之精舍，等重閣之講堂，既爽塏之禪宇，亦顯敞之華房。跨曲澗而為室，繞紆岊而修牆，夕雲生於窗牖，朝日照於簷梁，諒隙曲而成麗，蓋照景而生光。流清梵之婉轉，響桴磬之鏘鏘，構造精密，華麗無方，清流四繞，吐溜悠長。邐迤闈閣，峻絕階隍，水碓侔於金穀，飛樓似於建章。其徒眾則乍遊乍處，或賢或聖，並有志於頭陀，俱勤心於苦行。競假寐而誦習，咸夙興而虔敬，識苦空之迅流，惜朝陰之奔競。潛深窟而學通，隱閑蕪而修正，或燒體而為功，或灰身而入定。熏名香之氛氳，咸飛錫而相映。或振麈而高談，或閑居而坐聽，禪眾疑於漆木，智士同於懸鏡，既釋教之興華，乃法輪之宣盛。寺既憑山而構造，山亦因寺而有七，蓋雲瑞之所臻，亦奇士之所出。產龍劍之遺溪，遊鹿機之餘術，謝鳳來而容與，鄭風反而蕭瑟。既清澗之漣漪，亦飛流之湧溢，奇樹蓊而成林，珍果榮而非一。植山海之雙榴，種丹盧之兩橘，梅花皎而似霜，黃甘朏其如日。或曄曄而夏開也，離離而冬實；山多寶玩，地出瓊珍，金玉生其陽，琰石出其陰。神岩岩而獨立，仙的皎皎而孤臨，孰知歲之豐儉，睹玄白而皆諶。刻石記於嬴德，披圖悟於禹心，懸崖百刃，擢幹千尋。岧嶢兮闊達，{山累}<山危>兮嶔，樹修聳而岩峻，泉流激而水深。仰瞻增其隱隱，側眺睹其沈沈；眇然兮無際，邈爾兮無邊。遠山崔嵬而間出，近樹巃嵸而相牽，岩將頹而未墮，峰入漢而猶懸。望蟬聯而蔽日，視敞恍而連天。有石帆之異狀，擬瀑布之飛泉，實逢岩而聚霧，乃觸石而成煙。既嵯峨而蔭映，亦嶢<山兀>而仟綿。既遠控於江海，兼近接於村田，反闞城邑，傍眺市廛。稱神州之鎮嶺，實天下之名川。至若蓬萊遊於聖跡，巫岫表於神仙，衡陽聞於夏貢，嵩嶽重於周篇，曾何比麗，詎此同妍？復有標奇神井，萬載澄渟，汲之不竭，添之不盈，雖頻撓而不濁，徒屢攪而終清；涉隆冬而溫燠，經暑而冷冷。異成都之飛火，寧疏勒之表誠，匹醴泉之蠲疾，同淄水之鑒形。亦有孤潭道士，焦裏夫人，獨居味道，寂絕朋賓，餐霞永日，靜坐千春，衢無行跡，路產荊榛。既勤劬而向道，亦蕭灑而忘塵，或逍遙而諷詠，或擁膝而長吟；同董生之垂讖，學梁子之明箴，將松、喬而共侶，與嚴、衛而相親。其林藪彌密，羽族爭歸，猿連臂而下飲，鳥比翼而群飛，鴻鵠集而相映，白鷳而生輝。拂霜毛之弈弈，鼓素翮之霏霏。兼有奇禽猛獸，偃息溪圻，虎懷仁而不害，熊隱木而生肥，巨象數刃，雄蛇十圍，{鹿匕}鹿易附，狎兔俱依。同彭鏗之仙室，異海鳥之知機。藥卉叢生，消屙駐老，地出長齡，墟多壽考，似南山之溪谷，匹井中之埋寶。送劉五耆，何殊四皓。復有牛膝雞腸，雀頭燕草，甘菊辛夷，苦參酸棗，紫苑赤箭，黃精白槁，天門地骨，肉芝石腦。神農是嚐，仙經是造。白兔服而通靈，鹿皮餌而得道。其果則有木瓜木棗，楊桃楊梅，朱橘冬茂。黃秋開，楂梨並壯，柿柰爭瑰；枳椇列植而為藪，懸鉤觸草而徘徊。林檎侔於萍實，甘棠擬於帝台，紅莓蘡薁，車李胡頹，綠棎冬獻，紫芋秋來，半夏成圃，春就群栽；秕杷梨豆，椎栗兼該。或炫炫之丹實，或靡靡之青荄，御疾風而彌豔，中嚴霜而不摧。既蓊鬱之梧桐，亦檀欒之修竹，筿箭亂其形類，筋桂異其品族。映簷牖而交加，繞房廊而鬱毓，抽葉陰於清泉，結根攢於幽谷。靈木之所自生，瑞鳥之所棲宿，實散賞之佳地，信開心而醒目。至如涼秋九月，百卉飄零，氣淒淒而恒勁，風颯颯而常生。愁蟬吲於南壟，塞鳥吟於北庭，蟋蟀哀嘶而遠聞，孤𤟤叫嘯以騰聲，寒雁嗈嗈而夜響，鶤雞啁哳而悲鳴，增逸民之放曠，動遊士之滯情。咸有志於獨往，俱棲心於濯纓，信達人之良會，蓋可申其遊矚。故孝先往而成真，慶緒經而離俗，憑怪石而為枕，因滄浪而洗足，蓋往賢之所同，亦先儒之高學。餘宿昔之心期，常有懷於遐邈，屢徘徊於閬圃，頻留連於名嶽。念家國之隆恩，緩獨往之遺躅，欲抽簪而未從，聊寄美於斯曲。


△宿山寺賦──梁王錫


脂車秣駟，薄暮來遊，入界道而遼朗，息祇樹而淹留。惟基構之所處，實顯敞而高居，延層軒之迢遞，屬廣廡之踟躕。差繡栭而反宇，列緹柱而承隅，爾乃陟飛階於峻岐，登步簷於絕頂。既中天而升降，亦攀雲而遊騁，宇陰陰而恬曠，階肅肅而虛靜，朗華鍾之妙音，曜光燈之清影。其房則開窗木末，浮柱山叢，引含光之澄月，納自遠之輕風。因明兮目極，憑迥兮望通，平原兮無際，連山兮不窮。識生煙於岫裏，眄列樹於岩中，樹淩危而秀色，煙出遠而浮空。情超遙於原野，心放曠於簾籠，夜悠悠而何其，露瀼而漸落。玩一葉之流螢，聆九野之鳴鶴。盥泉兮藉芳杜，入谷兮佩滋蘭，靜嘯兮疏煩想，獨往兮恣遊盤。信一枝之易息，豈萬物之能幹？就薄帷而安寢，乃高枕而星闌。


△鹿苑賦──魏高允


啟重基於朔土，係軒轅之洪裔，武承天以作主，熙大明以御世。灑靈液以滂流，扇仁風以遐被，踵姬文而築苑，苞山澤以開制。殖群物以充務，蠲四民之常稅。暨我皇之繼統，誕天縱之明睿，追鹿野之在昔，興三轉之高義。振幽宗於已永，曠千載而有寄。於是命匠選工，刊茲西嶺，注誠端思，仰模神影。庶真容之仿佛，燿金暉之煥炳，即靈崖以構宇，竦百尋而直上。篸飛梁於浮柱，列荷華於綺井，圖之以萬形，綴之以清永。若篸洹之瞪對，孰道場之塗迥。嗟神功之所建，超終古而秀出，實靈祇之協讚，故存貞而保吉。鑿仙窟以居禪，辟重階以通術，澄清氣於高軒，佇流芳於王室。茂花樹以芬敷，湧醴泉之洋溢，祈龍宮以降雨，侔膏液於星畢。若乃研道之倫，行業貞簡，慕德懷風，杖策來踐，守應真之重禁，味三藏之淵典。或步林以經行，或寂坐而端宴，會眾善以並臻，排五難而俱遣。道欲隱而彌彰，名欲毀而逾顯，伊皇輿之所幸，每垂心於華囿，樂在茲之閑敞，作離宮以營築。因爽塏以崇居，抗平原之高陸。恬仁智之所懷，眷山水以肆目，玩藻林以遊思，絕鷹犬之馳逐。眷耆年以廣德，縱生生以延福，惠愛內隆，金聲外發，功濟普天，善不自伐。尚諮賢以問道，詢芻蕘以補闕，盡敬恭於靈寺，遵晦望而致謁，奉清戒以畢日，兼六時而宵月。何精誠之至到，良九劫之可越。谘聖王之遠圖，豈循常以明教？希縉雲之上升，羨頂生之高蹈，思離塵以邁俗，涉玄門之幽奧。禪儲宮以正位，受大上之尊號。既存亡而御有，亦執靜以鎮躁，睹天規於今日，尋先哲之遺誥。悟二乾之重蔭，審明離之並炤，下寧濟於兆民，上克光於七廟。一萬國以從風，總群生而為導，正南面以無為，永措心於衝妙。夫道化之難期，幸微躬之遭遇。逢扶桑之初開，遘長夜之始曙，顧衰年以懷傷，惟負忝以危懼。敢布心以陳誠，效鄙言以自著。


△大乘賦（並序）──李顒


大乘者，蓋如來之道場也。故緣覺、聲聞，謂之小乘，言法駕之通馳，如舟車之致遠也。夫合抱興於豪末，九層作於壘土，從淺以高大，理妙在於不有，跡粗由乎不無。舉有以希無，則無無以暢；忘無以統有，則有有以通。無無以暢，則乘斯小矣；有有以通，則乘斯大矣。夫總福祐之會者，莫尚於法身；宣一切之知者，莫貴乎如來。故神稟靈照，以觀三達之權；思周深妙，以入四持之門。知色之空，任而不敗，起滅無崖，終始無際，寄於宇宙之中，而心苞乎二象之外。目察於芥子之細，而識鑒乎須彌之大。美哉淵乎！其源固不量也。嗟歎不足，遂作賦曰：


建大乘之靈駕兮，震法鼓之雷音。除行蓋之欲疑兮，餐微妙以悅心。滿覺意之如海兮，演波若之淵深。平八道之坦場兮，遊總持之苑林。定禪思於三昧兮，滅色想於五陰。執抵羅之引弓兮，操如意之喻琴。破眾網之將裂兮，鏟貪垢而絕淫。如泡沫之暫結兮，焉巧風之足欽？成明行而善逝兮，積功勳以迄今。收薩雲之空義兮，運十力而魔擒。開止觀之光焰兮，消邪見之沈吟。閉必固之垣牆兮，同影響之難尋。


△詳玄賦──仙城山釋慧命


惟一實之淵曠，嗟萬相之繁雜，真俗異而體同，凡聖分而道合。承師友之遺訓，藉經論之垂芳，罄塵庸之小織，請興言於大方。何群類之蠢蠢，處法界之茫茫。性窮幽而彌曉，理至寂而逾彰，既非空而非有，又若存而若亡。談秘密於慈氏，歡窅冥於伯陽，湛一虛而致極，總萬有以為綱。雖即事而易迷，亦至近而難識，非名言之所顯，豈情智而能測。口欲辯而詞喪，心將緣而慮息。故雖一音遍告之能，三轉窮微之力，莫不停八梵於寂泊之門，輟四辯於恬惔之域。尋其涯也，豁乎無際，眇乎無窮，源乎無始，極乎無終。解惑以之齊貫，梁淨於此俱融，該空有而闃寂，括宇宙以通同。論其用也，一而能多，靜而能亂；挺萬類之殊形，吐群情之別觀；結五住之盤根，起十纏之羈絆。隨迷悟而通塞，逐昏明而集散，四流因之漂蕩，六道以之悠漫。三賢十聖，曖以聯綿，二智五眼，曄而暉渙。渾升沈而共壑，派違順以分岐，體無非而不是，用無相而不為。若純金不隔於環釧，等積水不憚於漣漪，故令名用，喧雜集、起紛馳，事若萬軫殊轍，理則千輪共規。觀無礙於緣起，信難思於物性，猶寶殿之垂珠，若瑤台之懸鏡。彼此異而相入，紅紫分而交映，法無定於心境，人靡隔於凡聖。物不滯於自他，事莫擁於邪正，何巨細之殊越，遂參互而容持。鄰虛含大千之界，刹那總三世之時。懼斯言之少信，借帝網以除疑。蓋普眠而能矚，豈惑識以知之？覿九會之玄文，覽萬聖之貽則。眷常啼於東市，慕善財於南國。曆多城而進解，訪眾師而遣惑。始承命於文殊，終歸宗於妙德。雖遊形於法界，未動足於祇園，歎一生之似虐，嗟五熱之非昏。握手入和修之舍，彈指開阿逸之門。聞理音之常韻，睹極聖之恒存。三九於茲絕聽，二七自此亡魂。斯甚深之境界，亦何易而詳論？悼稟識之多迷，慨群生之少慧，保一異之四邪，起斷常之雙計。怖夢虎於長眠，玩空花於久翳，縈結纏而未解，任漂流而莫濟。背七覺而逾昏，染六欲而方滯，何理通而志隔，既法是而情非。忽伶竮而獨往，久逃逝而亡歸，埋積寶於窮舍，瘞明珠於弊衣。抱一真而不識，縈萬惱以歔欷。嗟餘生於季俗，惑己纏而命局，藉五部之流輝，蒙四依之眷錄，陟講肆以開愚，托禪林而遣欲。猴著鎖而停躁，蛇入筒而改曲，涉曠海以戒舟，曉重幽以慧燭。絕諍論於封想，息是非於妄情，創斂緣於有覺，終寂慮於無生。顯真宗之實相，達世用之虛名，道莫遺於始行，暗弗拒於初明。擬六賊其方潰，冀十軍之可平。辭曰：昏雲聚還散，心河濁更清；性海無增減，行月有虧盈。疑兔足之致淺，懼鴻毛之見輕，為山托於始簣，庶昆侖之可成？


△玄圃園講賦──蕭子雲


曰天監之十七，屬儲德之方宣，惟玉帛之光盛，信昌符之在焉。於是上照天，下漏泉，輪囷之氣吐煙，日月之景揚員。乃聖武之龍飛，載為家於天下，思承規於景數，遂長發而明社。若重光於有周，似二英於皇夏，方前星而列曜，播洪鍾於胤雅。去茲永福，來即東朝，文物是紀，聲明是昭。發玄章於粉繢，靡青緌於翠翹，鑾納那而垂藻，笳和鳴以承簫。載錫其光，令聞令望，察情幄帳，讓齒虞庠。性與天道，言為圭璋，詩史遙集，《禮》《易》翱翔，義華洛水，文麗清漳。昔七覺之吐華，高人天而為長，道西被乎日用，法東流而未朗。故授神莂於文昌，寄寶船於明兩，異昔談而同世，亦千年而影響。聞填填之法雷，見慧雲之初爽，真如之軌既接，發揮之功已躡。開金泥，剖玉牒，削蒸栗之簡，采蘿樹之葉。石室靈篇，南宮神篋，所以一音不已，而待規重短疊者矣。惟至人之講道，必山林之閑曠。彼奈園與杏壇深，淨名與素王模，清遊之浩瀁，擬樂賢之隆壯，睿情窅然，是焉供帳。乃高談玄圃之苑，張樂宣猷之上，觀夫靈圃要妙，總禁林之叫{穴條}。稟輦道之三星，躔離宮之六曜，寫溟浚沼，方華作峭。其山則峛崺貏，硱磳誳詭，阪墀截薛，夏含霜雪。下則谿壑泓澄，虹沴降升。上則青霄丹氣，雲霞鬱蒸。金華琳碧，燭銀碝石，藻玉摛白，丹瑕流赤，周以玉樹灌叢，紫桂香楓，敔含人，桃支育蟲，妙草的，靈果垂葼，長卿寒翠，簡子秋紅。崖戴雲而吐雨，木鳴條而起風。中有蘭渚華池，淥流濎濘，激水推移，彌望杳溟。倒飛閣之嵯峨，漾釣台而浮迥，張翠帷於鴻船，泛羽旒於雀艇。鳥則杉雞繡質，木客錦章，戴勝吐綬，鸀鶺驅香。壁龜紫鱉，鷉鴛鴦，風鳴日思，戲廣浮長。內則錢荇澕，含欿散葩，硉矹巨石，巘陀碧砂，離簁比目，累綺紅蝦。漂青綸之蓑折，蕩碧組之鏚，銅龜受水而獨湧，石鯨吐浪而戴華。所以藉園{禦}之壯觀，將仿像於毗耶。於是清宮廣辟，宿設宵張，華燈熠燿，火樹散芒，斂閃六尺，籠叢九光，穎若流金之出沙嶼，粲若列宿之動天潢。朝朗而戒旦，雲依霏而卷簇，輕輦西園，齊宮北囿，仗衛濟濟，僧徒肅肅。法鼓朗而振音，眾香馝而流馥。亦有百獸，睟赩赩，雲車九層，芝駕四鹿。吳姬楚豔，胡笳燕築，常從名倡。戲馬蹋鞠，巡少陽渡，紫復繞崇，賢瞰承祿。揚散華之飄颻，響清梵於林木；燈王歸而贈筵，香積來而獻熟。似眾聖之乘空，若能仁之在目，既而俄軒有，肆筵授幾，高殿肅而神嚴，微言欣而奏理。煥嘉語於丹青，得親承於音旨，智周物而為心，情研機而盡諦。言超超而出象，理亹而逾係，類吳兩娛心之談未足，晉儲真假之理豈能逮？史臣乃載筆撰功，請事其職，賦金相，歌玉式，世既聞甘露之言，民已登仁壽之域矣。將奉瑤宮之，陪雲樓之軾。福穰穰，委如山；長莫長，永無極。


△夢賦──釋真觀


昨夜眠中，意識潛通，類莊生之睹蝴蝶，如孔氏之見周公。雖夢想之虛偽，亦心事而冥同。爾乃見一奇賓，傲岸驚人，無名無姓，如鬼如神。姿容閑雅，服玩光新。入門高揖，詣席誇陳。餘乃問曰：“夫邪不幹正，惡不亂善，清濁異流，升沈各踐。吾身披法鎧，心遊妙典，六賊稍降，四蛇方遣。大乘已駕，小魔宜剪。君是何人？欲來何辨？”客乃對曰：“久承名行，未遑修敬，常深注仰，每軫翹詠。忽睹光儀，良有嘉慶，欲申諮請，願垂高命。夫人生假借，一期如擲，倏紅電之驚天，迅白駒之過隙。豈不及年時之壯美，取生平之歡適？或走名驥於長阡，或駕飛輪於廣陌。坐西園而召友，敞南齋而對客，出野外而摐金，入閨中而撫石。或復合樽促坐，傳觴舉白，重之以笑歌，申之以燔炙。至如學富門昌，德重名揚，江東獨步，日下無雙，心為義窟，身是智囊，雕金往漢，佩玉遊梁，高車駟馬，桂戶蘭房；烈燕姬而滿側，奏秦女而盈堂，聞弦管之寥亮，聽絲竹之鏗鏘；何則一生之快樂！亦千載而流芳。豈能棲棲獨處，傍無笑語，剃髮除鬚，違親背主。形容憔悴，衣裳藍縷，既闕田蠶，復無商估。等碎繒之屢結，似破襖之千補。至如玉露朝團，金風夜寒，老冉冉而行至，歲忽忽而將闌。床空帳冷，覆薄眠單，絕子孫於後胤，罷賓從而來歡。欲以斯而為道，亦何得道之量難！”餘乃忻然而笑，略陳心要。徐而答曰：“省來說之矯張，遂引誘於邪方。欲以井蛙共海鯤而論大，爝火與日月而爭光。無異蟭蟟之比鵬翼，<山>嶁之匹昆崗。爾既昏眠於生死，亦耽染於玄黃？唯知酣酒嗜欲，峻宇雕牆，豈識多財之被害，寧信懷璧而為殃。佳味爽口，美食爛腸，貪淫致患，渴愛成狂。人生易盡，物理無常，朝歌暮哭，向在今亡。欣歡暫有，憂畏延長。且世間紛攘，竟無閑賞，萬苦競來，百憂爭往。妻子翻為桎梏，親愛更如羅網，私裏恒弊巑屼，王事徒勞鞅掌。榮華有同水沫，富貴實如山響。然自沈淪倒惑，恒懷磣毒，不孝不慈，無道無德，胸衿𢤱戾，心府蠶賊。自大嬌奢，志能苛克，不行仁義，誰論典則。無趣殺傷，非理貪忒，見利爭往，臨財苟得，失位失名，亡家亡國。命繩溘斷，身城倒匐，業掣其頭，鬼穿其肋，冰池向踐，火山方冒，忍痛自知，銜悲誰惻？爾乃刀林擁聳，劍嶺嵯峨，爐飛猛焰，鑊湧驚波，楞層鐵網，簇灰河。凡諸苦難，次序經過。頭逢鋸解，骨被磨磨，舉身星散，合體滂沱。一朝鍾此，萬恨如何？若夫正法弘深，妙理難尋，非生非滅，非色非心，隨機往赴，逐應便臨，內宣萬德，外啟八音。威降醉象，影攝驚禽，形如滿月，色似融金。遂令尼揵脫屣，梵志抽簪，然而出家之為道也，則蕭散優遊，無欲無求，不臣天子，不敬王侯。似無瑕之璧，如不係之舟。聲樂不能動，軒冕不能留，無為無欲，何懼何憂？戒忍雙集，禪慧兼修，天人師範，豪庶依投。若夫為學日益，為道日損；損之則道業逾高，益之則學功逾遠。故形將俗人而永隔，心與世情而懸反，所服唯是布衣，所餐未曾再飯。從師則千里命駕，慕法則六時精懇，濯慮於八解之池，娛神於七淨之苑。至如道安、道立，慧遠、慧持，赤鬚法主，青眼律師，弘經辯論，講《易》談《詩》，開神悅耳，折滯去疑，並皆揚名後代，擅步當時。或與秦王而共輦，乍將晉帝而同幃，遂使桓玄再拜而弗暇，郗超千斛而無辭。爾乃行因已正，方響餘慶。四梵爭邀，六天俱聘，封畿顯敝，國土華淨，寶樹瓊枝，金蓮玉柄，風含梵響，泉流雅詠。池皎若銀，地平如鏡，妙香紛馥，名花交映，近感樂神，遠歸常命。若夫六度修成，十地圓明，靈智既湛，種覺斯盈。寂遼虛壑，皎潔澄清，質非質礙之質，名非名相之名。水火衝天而不懼，雷霆震地而不驚。窮天下之至妙，誰能與之抗行？”於是前來君子，聞斯語已，合掌曲躬，斂眉彈指，魂飛氣攝，神茹情否，踧踖無顏，逡巡敬起。自陳孤陋，未知臧否，追用感傷，實懷慚恥，今日奉教，謹從命矣。


△傷愛子賦──江淹


江艽字胤卿，僕之第二子也。生而神俊，必為美器。惜哉遘閔涉歲而卒，悲至躑躅，乃為此文。惟秋色之顥顥，心結縎兮悲起，曾憫憐之憯淒，痛掌珠之愛子。形惸惸而外弛，心切切而內圮，日月可銷兮悼不滅，金石可鑠兮念何已。緬吾祖之赫羲，帝高陽之玄胄，惜衰宗之淪沒，恐餘人之弗構。覬三靈之降福，佇弱子之擢秀，酷奈何兮胤卿，郯逢天兮不祐。爾誕質於青春，攝提貞乎孟陬，謂比芳於古烈，望齊英於前修。遰高行之美跡，鬯盛業之清猷。白露奄被此百草，爾同凋於梧楸。憶朱明之在節，顧岐嶷之可貴，睨爐帳而多怡，瞻戶牖而有慰。奚在今之寂漠，失音容之仿佛。姊日中而下泣，兄嗟季而飲淚，感木石而變哀，激左右而殞欷。奪懷袖之深愛，爾母氏之麗人，屑丹泣於下壤，傃殷憂於上旻。視往端而擗標，踐遺緒而苦辛，就深悼而誰弭？歸來命兮何陳！我過幸於時私，爰守官於江潯，悲薄暮而增甚，思纁黃而不禁。月接日而為光，霞合雲而成陰，霧籠籠而帶樹，月蒼蒼而架林。嗟奈何兮弱子！我百艱兮是尋。驗纖帶之夜緩，察葆鬢之朝侵，惟人生之在世，恒歡寡而戚饒。雖十紀之空名，豈百齡之能要，迅朱光之映夜，甚白露之凝朝。指茲譬而取免，排此理以自銷。然則生之樂兮親與愛，內與外兮長與稚，傷弱子之冥冥，獨幽泉兮而永秘。餘無愆於蒼祇，亦何怨於厚地？信釋氏之靈果，歸三世之遠致。願同升於淨刹，與塵習兮永棄。


△無為論（並序）


吾曾回向正覺，歸依福田，友人勸吾任，吾志不改。故著《無為論》焉。


有弈葉公子者，聯蟬七代，冠組相望，服多素紈，黼衣繡裳。負長劍而耿耿，佩鳴玉而鏘鏘，時遊稷下，或客於梁。聞英雄而豹變，聽利害以龍驤。乃動朱履，而馳寶馬，振玉勒而曜金，羈之無為先生之門。曰：“先生智德光融，嵩華無得以方其峻；道義清遠，溟海不足以喻其深。無學不窺，無事不達，容儀閑靜，言笑溫雅。至如釋迦三藏之典，李君道德之書，宣尼六藝之文，百氏兼該之術，靡不詳其津要，而采摭衝玄。煥乎若睹於鏡中，炳乎若明於掌內。餘聞天地之大德曰生，何以聚人曰財。是故老聃以為柱史，莊周以為園吏，東方持戟而不倦，尼父執鞭而不恥。實萬古之師範，一時之高士。先生嘉遁卷跡，養德不仕，乃列子之所待，非通天下之至理。雖江海以為榮，實縉紳之所鄙。”先生倏爾而笑，而應之曰：“富之與貴，誰不欲哉？乃運而不通也。夫忠孝者，國家之急務也；申生、伍員不得志也。懷道抱德，玄風之所尚，楊雄、東方，其職未高也。其大學者不過儒墨，亦棲棲遑遑，多有不遂也。子所引之士者，情雖欲之，志不行也。憂喜不移其情，故可為道者也。過此已往，焉足言哉！吾聞大人降跡，廣樹慈悲，破生死之樊籠，登涅槃之彼岸。闡三乘以誘物，去一相以歸真。有智者不見其去來，有心者莫知其終始，使得湛然常住，永絕殊塗；無變無遷，長祛百慮。恬然養神，以安志為業。故使自天祐之，吉無不利，舒卷隨取，進退自然，遁逸無悶，幽居永貞，亦何榮乎？亦何鄙乎？子其得之，吾何失之？塵內方外，於是乎著。”公子恧然而有慚德，逡巡而退。


△伐魔詔（並序）──元魏釋懿


夫生在三界，恒為四魔所嬈，沈淪生死，遍在六趣。若一得人身，及聞經法，譬見優曇，喻值淨孔。尋惟聖教，實開心目。懿身處下流，元悕彼岸，直因生有惡此漏身，心去志恭，徒然無補。略因愚管，憑剿四魔。昔在年幼，嘗作《破魔露布》，文雖鄙拙，頗為好事者所傳。自遷都之後，寓在洛陽，忽於故塔之中，得此本文。時遇值今，國都法師尚在金剛波若寺講《勝鬘經》，輒以呈示。法師學涉內外，甚好文彩，乃更披經卷，賜示魔事，兼得擬符氏。時釋道安《檄魔文》，共尋玩之，復竭愚淺，修改舊文，更作《平魔赦》，重薦法師，更無嫌也。但安公檄文，直推天魔，凡為世患，經列有四。且天魔權變，非浮情所測；煩惱陰死，為患實深。輒更起《伐魔詔》《慰勞文》，冠之於初，是以前後不同，文頗繁重。冀信心君子，兩得行之。輒並編安法師檄文為次，合為一卷。


△伐魔詔


門下偽魔，逋誅於茲曠劫，鷹跱四山，狼顧五道，心頑縱毒，常懷返噬。固守一隅，擁隔聲教，自大通已降，爰暨賢劫，雖百王繼踵，千聖相尋，威懷百途，獎導千計，猶不能遏彼邪心，息此異見。得使貪競相緣，瞋癡互舉，常結四生，終歸六趣。眷言斯瘼，實用傷懷。今原燎方邇，浸潤有漸，無宜自寬以致顛覆，可簡將練卒，隨機拯撲。勿使蒼生懷予復之歎，主者告下，時速施行。


△奉伐魔啟


臣信相等言：奉被詔書如左。


臣聞見機者，則承風以先附；守迷者，必威加而後降。是以舜舞干戚，有苗自縛於王庭；目連援弓，則金地相園之日。故能斬伏心王，塞靜樓觀，身被忍鎧，手挈浮囊，棄所保之貨賄，設禪悅之名肴。宴彼奇將，集此雄勇，志有所規，則無往不摧；心之所向，則無思不服。四魔區區，焉足以規慮哉！但今聚結未散，事須平蕩，輒依分處，星言宿駕，謹重申聞。請可付外施行，謹啟。


△慰勞魔書


告三界五道有識群生等，夫羲和迭駕，盲者尚迷其光；雷霆震響，聾者猶惑其聽。雖照屬理均，而稟受道異，致令法音擁於殊聞，慈光蔽於異見。昏痼相仍，長迷永夜，劫石有殫，此緣無竭。故我高祖湣此橫流，心存拯溺，體韞殊光，口含異響。開宏基於未前，構玄覺於有始。故一闡洪猷，則巨享競馳；再擇道教，則羊鹿服御。證無生於胸襟，揖寂滅於懷抱。但年德推移，心存靜定，爰命皇儲，紹隆大業。先帝藉此洪資，纂我前緒，積德三大，累功塵劫。心變冥機，遊神赴會，身固舟囊，陵波拯接。出沒任情，權旨自在，故能超彼九劫，降此四天；跨據一方，威攝萬國。八十年中，刑措不用。但時不我與，聖上遷化，教跡道殊，人懷異念。卿等或是日種，輪王世跨四域；或是用性高良，忠貞不貳。享三界之名宦，保一時之榮祿。但爵命難恒，時有否泰，或因憍慢而喪家；或由貪殘而失國。故令後胤波流，奄然忘返，遵彼邪原，泛此欲海，而使天魔承釁，作患於上方。煩惱因茲侵淫於下國，或縈中蔭於未生，或馳五衰以告老，終疲升降，長勤往沒。幕府因機傑起，英略超群，緯文經武，體真練俗。承百王之洪規，稟萬代之遺則，履道居彼龍象，扣此津門。方當馳光上下，候騎八維，總括群邪，羅絡萬有。籠三界於一身，抗百綱於無外，摧拔須彌，翻波巨海，顛倒宇宙，回易日月。使人天倒懸，水陸燋沸。然復塞其必我之心，開其子來之路。扇清風於荼炭，布同愛於無間，平蕩三途，攝茲四有，威以動之，福以綏之，撮爾小醜，焉足以語哉！卿等既為所誤，沈淪日久，宜藉此時機，早建良圖。夫時難得而易失，機尚速而後悔。若得時也，則福祿競臻；如失機也，則敗捷爭及。故竇融享爵，事歸於先覺；公孫嬰戮，取敗於後機。此皆往事之高鑒，當今之軌轍。且智者處危以謀安，愚者臨成以致敗，成敗安危，在於時機。非降自天，抑亦人謀。今三車佇駕，寶藏初開，懸重爵以俟功，設天官以命哲。正是大士縱橫之秋，智勇獻功之日。與卿等同發遐原，枝流異土，追惟在昔；猶或依依，言念四魔，不覺撫劍。故先遣白書，略陳成敗，曾改迷徒，尋光赴命，相與齊轡道場，比肩輪下。諮稟未聞受教，君子友朋好合，不亦善乎？無宜大安斯趣，盤桓遊逸，恐此生滅相尋，有無繼作，若三毒一馳，則義無怨親；四凶互出，則夭壽俱剪。雖欲保全，其可得哉？今善身已建，六軍啟途，出彼火宅，尋討未服。梟斬之期，非旦即夕，幸體往意，時作出計，勿懷猶豫，濫嬰斯禍。臨路遣書，匆匆無盡。


△檄魔文──晉釋道安


彌天釋道安頓首，魔將軍輪下。相與雖復，玄徒殊津，人天一統。宗師雖與三界大同，每規良集，申其曩積。然標榜未宣，所以致隔。今法王御世，九服思順，靈網方申，紘綱彌布。大通有期，高會在近，不任翹想，並申預意。釋道安頓首。


夫時有通塞，否終則泰，千聖相尋，萬師迭襲。昔我高祖本元天王，體化應符，龍飛初域。杖權形以割萬邦，奮慧柯以伏六合，咸蕩四邪，掃清三有。方當抗宏綱於八區，篸靈網於宇宙，夷靜七荒，寧一九土。但冥宗不吊，真容凝靜，重明寢輝，虛舟覆浪，故令蛇蟻煩興，梟鏡競起；翳染真徒，塵惑清眾；虐被蒼生，毒流萬劫。懷道有情，異心同忿。我法王體運，應期理物，上籍高貴，下托群心，秉玄機以籠三千，握聖徒而隆大業。雲起四宮，鸞翔天竺，降神迦夷為法城塹，撫育黎元，善安卿士。匠導群賢，慰喻有疾，嚴慧柯於胸中，被神鉀於身外。湣十八之無辜，哀三空之路絕，志匡大業，情必平難。百域千邦，高伏風化。承君久抱惑心，重迷自覆，深執愚懷，固守為見，狼踞欲天，梟鳴神闕，畔換疆場，抗拒靈節。謂天位可登，洪規可改。覽茲二三，遠為歎息。何者？大通統世，則群方影從，而偽癡天魔，不遵正節，忓忤聖聽，塵撓神心，領卒塞虛，奇形萬變，精鉀曜曦，霜戈拂日。靈鼓競冬響衝方外，高步陸亮，自謂強威。而王師一奮，群邪殄喪，魔眾革心，望風內附。況君單將，僥然一介，土無方尋，眾不成旅，而欲背理違常，陵墟華邑，篡奪靈權，勝常取信，以偽忝真，可不謬乎？於今釋迦統世，道隆初劫，妙化堂堂，神羅遠御，智士邕邕，玄算蓋世。武夫龍超，捉千隊，協略應真，奇謀超拔。故命使持節，前鋒大將軍閻浮都督歸義侯薩陀波侖，獨稟天姿，義陳玄覺，神高須彌，猛志籠世，善武經文，忠著皇闕，領眾四十萬億，揚鑣首路；故命使持節、威遠大將軍四天都督、忉利公導師曇無竭，武勝群標，文超隨夏，宏謀絕塵，心棲夢表，每憂時忘身，志必匡世，領眾百億，虎眄須彌。故命使持節、征魔大將軍六天都督兜率王解脫月，妙思虛玄，高步塵表，略並童真，功侔九地，悼湣三塗，忿君縱害，援劍慷慨，龍回思奮，領眾五百萬億，鸞鳴天衢。故命使持節通微將軍、七天都督、四禪王金剛藏，朗志虛玄，金顏遐矚，恩殊九錫，力傾山海，左顧則蒙氾飛波，右眄乃扶桑落曜；德無不施，威無不伏，領眾七百萬億，雲回天門。故命使持節鎮城將軍、九天都督、十地大王維摩詰，奇算不思，法柯遠震，體合神姿，權像萬變，呼吸則九服雲崩，叱吒則十方風靡，威被下愚，無辜酸楚，領眾九百億，飲馬靈津。故命使持節、鑒復大將軍、十九天都督、十住大王文殊師利，承胄遐元，形暉三耀，身自金剛，神高體大，應適千途，玄算萬計；群動感於一身，眾慮靜於一念；深抱慈悲，情兼四攝，領眾塵沙，翱翔斯土。故命使持節、匡教大將軍、十九天都督、錄魔諸軍事、群邪校尉、中千王觀世音，智略淵深，慧剛遐網，明達六通，朗鑒三固，或托跡群邪，耀奇鋒起；或權形二九，息彼塗炭；揮手則鐵圍摧岩，噓氣則浮雲頹，能為十方作不請之益，領眾不思，風吟虎嘯。故命使持節撫化大將軍十方三界大都督、補處王大慈氏，妙質從容，天姿標朗，體逾金剛，心籠塵表，猛志衝天，慧柯遠奮，無生轉於胸中，權智應於事外，志有所規，無往不就，威恩雙行，真俗並說，領眾八百萬億，嚴駕待命。勇士之徒，充盈大千，金剛之士，彌塞八極，咸思助征，席卷六合。乘諸度之寶軒，守八正之修路，跨六通之良馬，捉虛宗之神轡。彎四禪之良弓，放權慧之利箭，鳴驥桓桓，輕步矯矯，撫劍飛戈，長吟命敵。而將軍累世重光，匡濟帝業，曆奉聖庭，曾無有闕。貴即導師，身子五百，幽鑒天命，秉受王化。聖上開衿，皆授名爵，封賞列土，功侔舊臣，聲蓋萬域。而君何心，橫生異見，偃蹇邊荒，頑顧帝位，毒害勃於蒼生，災禍流於永劫，可不哀哉！可不謬哉。君昔因時荒，為物所惑，狂迷君心，投偽外竄。百行一愆，賢達尚失久，謂君覽智返愚，歸罪象魏，束身抽簪，同遊群俊，以道自娛，榮名終始。仍執愚守惑，偷安邪位，托癡山以自高，恃見林以遊思，耽六欲之穢塵，玩邪迷以娛性，建憍慢之高幢，列無明之凶陣；闊步長塗，輕弄神器，盜篡天宮，抗拒日月；恐不異舉手欲障三光，掊土擬填於四海，打鼓與雷爭音，把火共電競耀，雖擬心虛標，事難就矣。然將軍殖德玄津，原承彌遠，暉華煒然，群下矚目。望貴之基易登，由來之功可惜，可改往修來，翻然歸順，謝過朱門，與道齊好。家國並存，君臣俱顯，取名獲安，曉目達觀，眷屬晏然，可不美歟？大師克舉，萬方矯電，手提法蠡，齊撫慧劍，道柯輝耀於前驅；靈鼓振音於後隊。神鍾一扣，則十方傾覆；海浪飛波，則原陸湯沸。當爾之時，須彌籠為微塵，天地回為一粟，無動安於左衿，妙樂握於右掌。神力若斯，豈可當哉！然我法王體大仁慈，未欲便襲，權停諸軍，暫頓靈轡，臨路遣書，庶回迷駕。君可早定良圖，面縛歸闕，委命王庭，逍遙閑境。上方宰任，非君而誰？夫聖人上智識機，明哲勉禍，窮而知返。君子所美，此乃轉福之高秋，取功之良節。昔夏桀無道，殷王致伐，商紂首亂，周武建師。此則古今之常軌，將軍之明誡，相與雖復形乖於當年，風流於道味，人天崎嶇，何足致隔？想便霍然，隨書投命，所以切痛其辭，委曲往久者，不欲令芳蘭夏凋，翠柯摧穎。深思至言，善從良計，勿使君身傾匡三概，勿使六天鞠生禾莠迅目仰眺，助情暢然。臨紙多懷，文不表意。釋道安頓首。


△魔主報檄


大夢國、長夜郡、未覺縣、囈語里、六自在主他化皇帝，報檄於高座大將軍、南閻浮提道綏撫大使、佛尚書安法師節下。音耗自遠，喜同暫接，尋覽句味，良用欣然。方見大國之臣，禮義高矣。承將軍虛心豁達，密行淵玄，襟帶山河，牢籠宇宙，慮深宗廟，憂及生民，秀氣千尋，真心萬仞。諒疾風之勁草也，亂世之忠臣也。冀道遇則鄰，彼我非隔，俯從人事，聊此報章。昔周室既衰，六國鼎沸，漢朝運滅，三分天下；或外夷侵叛，毒被中原；或內禍潛作，殃及良善；應期鵲起，達時豹變，有之自古，豈止今日？惟蒼生積，上天降禍，釋迦皇帝，奄然登遐。哀纏臣妾，悲浹率土。皇太子彌勒養德心宮，滿月停山，深叢隱藥，數鍾百六之世，代虧九五之君。諸侯奸猾，猜忌相處，一十八部，教軌參差；九十六道，樽俎回互。狼噬海濱，梟鳴山曲，左不記言，右不記事，國憲朝典，與霜露而凋零；天璽帝璧，同冰消而葉散。臣怨民怒，眾叛親離，逃逝無歸，竛屏長往。竊謂數屬太平，沐浴朝化，時逢亂世，濟難幹戈，蓋乃通人之權變也。謹率義兵，發憤忘食，並登山拉虎，臨河斬龍，緯武經文，輕身重義。社稷是所不圖也，天位非所傾望也。直以心城無主，邪戲塵勞，遝𣵻欲流，將心源而共遠；忽恍大夢，與永夜而俱長。還因假寐，吊民伐罪。先遣聚沫大將軍黃玄侯，率空華之卒，策陽炎之馬，即乾城之隅，結浮雲之陣。戈甲昱爍，弓戟參差，鋒刃未交，服兵先敗。次命接響大將軍絲竹公，領宮商之眾，據傳聲之谷，隨聞隨剪。次命百和大將軍蘭麝伯，領馨香之旅，乘風抒陣，千里無雲。次命六味大將軍，領肥美之卒，為面門都督，守滄溟之口，吞噬無遺。次命七觸大將軍，領細滑之眾，戰鼓才擊，身城瓦解。五軍前討，百戰恒捷，自天是祐，罄無不宜。朕慮未窮巢穴，躬行問罪，戎衣既整，出自空窟。發淵泉之智，動山嶽之威，承妄想之兵，數盈兆載；並潛神識海，隱影心山。命將元帥，案劍城旅；征兵士卒，擎刀結陣；排空塞迥，煙飛霧集，莫不雄氣衝天，吐妄雲於真際。高風駭地，驚塵浪於性海；擊道品官軍，霜夜抒籜，一心既沒，還源彌遠，六愛已然，宅火逾盛，縱橫剪掠，腹背羅討，六奇三略，先蘊胸襟；百步千榮，本無橫陣。遂雲消霧卷，吾道興焉。於是分官置職，行我風化。


敕無廉驃騎，虎踞貪山，性澀將軍，龍蟠慳海。瞻恤之士，水陸無寄。敕係地郎將，置陰陽之府；情塵駙馬，觀伉儷之兵。愛水暫流，身城被漬，欲火才發，天廟遭燒。繕性將軍，已從焚溺。敕咆勃校尉，弓劍隨身，鴆毒鷹揚，戈戟在手，嚴毅士卒，警固賄城。使平忿將軍，銷聲鏟跡，敕正勤御史，且停監察，隨眠武侯，安撫朝猷，放蕩無明，縱恣有待，使精進一馬，罷行四勤之路；迦留二箭，不射三空之門。勇猛將軍，風煙歇滅。


敕覺觀大司馬，置府初禪，邪思惟都尉，列陣三有。心原未靜，頻被風波，禪枝欲茂，再遭霜雪。安靜將軍，埋身亂境，敕我見行高，鎮陀那之嶺，惑山萬刃，疑戍百重。討返還迷，問津天路。使觀身實相，申如羊角，緣寂妄業，密若魚鱗。故毒動狂子，酒醒醉客，覆真金藏，隱肥膩草；博通將軍，兀然如醉，斯則率土之賓，皆吾民也。今十軍意氣，五將英雄，乘機發立，成國宗廟。朕俯仰即位，臨軒御宇，纂承王業，握圖受命。困弱之輪無際，足擬金輪，心與駿駃有餘，聊充紺馬，衣冠無二，車書已一。方扇長風於火宅，粉高車於門外，解釋甲胄，與民更始。將軍士卒並亡，智力俱喪，路窮箭盡，棄馬焚舟，螗螂舉臂，良可湣也！良可恥也。盜蹠率卒，侵暴諸侯，孔丘置陣，流汗反府，即將軍之明誡也。皇太子彌勒，代邸龍飛，朕汗馬歸朝，銜罪庭闕。將軍見征，未敢聞命也。情深筆短，不能多白，冀歸高君子，相期於言外焉。波旬頓首死罪。


△破魔露布文


廣緣將軍、流蕩校尉、都督六根諸軍事、新除惡建善王臣心，賑惠將軍、善散子都督、廣濟諸軍事、監軍臣施，繕性將軍、克欲界都督、攝志諸軍事司馬臣戒，平忿將軍、蕩恚侯都督、洪裕諸軍事、司空公臣忍，勇猛將軍、勤習伯都督、六度諸軍事行台臣進安靜將軍、志念都尉、都督觀累諸軍事、攝散侯臣禪，博通將軍、周物大夫、都督調達諸軍事、監照王臣智，行言謹案。臣聞治靜泰平，凶徒有時以興；化清去殺，逆黨因之而作。是以文命引狩於九圍，遇死魔於塗山，頂生騰輪於六合，值貪賊於忉利，故使身滅知威，魂散閩越，淪蕩他鄉，退失尊位。良由內挾奸邪，外樹塵軌，賞差信功，罰乖臣惡故也。自世宗釋迦文皇帝晏駕固林，倏餘千載。太子慈氏阿逸，多有事兜率，未遑紹襲，法城暫空，梵輪無主。塵域外叛，沙州弗貢，遂使三界風驚，六天烽起，邪徒詭說，翻成異俗。偽自在天主、賊王波旬稟質昏猜，體襲邪氣，我慢在心，愛結盈慮。矯奪惠命，竊弄神器，放縱欲界，窺窬皇境。且其政教陵替，內外相違，姊妹同奸，千子貳志。三女邪蕩，邀我上宮，姿態未施，自貽伊耋。又波旬玩習小道，頗有才辯，愎諫飾非，好是奰怒。不用順子之言，專從佞臣之計，伺國間隙，乘來侵。偽結使大將諸煩惱等，因聖道消運鍾，八百光音無間，十纏斯作。遂陳欲兵於愛海，策疑馬於高原，控轡於二見之域，馳騁於無明之境。值聖則卷跡高棲，遇惡則馳據中區，負險重關，觀時而設。或志求榮利，假寐權門；或含忿威眾，專行毒害；意氣棱層，固守方等，憍慢邊隅，未識正朔。方復假遣七使，傳車三障，詭宣六條，以致殊俗。愚者承教而濯纓，智人棄之而澗飲，畜卒俟前，儲烽候進。偽四天大都督，五陰魔等，置宅於無始之原，卜居於有形之裏。浮遊於苦海之中，放逸於火宅之畔。竊號躬身，假署六府，偷榮瞬息，耽樂時顏。元首未幾，徒役無算，饑兵妒卒，流川遍野。怖士愁人，亙山滿谷，同惡相求，緝結一方，異類群聚，阻兵三界。偽署行台，有生死賊王，觀兵五道，置卒三塗，在生逆命，處老作寇。五衰告期，四生應世，擁塞泉原，杜絕飄焰，業力咆勃。率危脆以先馳，三毒<走谘>趄；挾群有而長逝，安忍無親，禍連九族，威怒互行，戮及忠孝。方乃忽聖誣賢，欺真枉正，陷阱黎元，羅絡凡庶，妄計苦空，以為己有。驟驚之勢，謂固同金石者也。以正月三十日黃昏時，有一人姓善字知識，從道場來告：賊去此不遠，宜急剪撲，不爾當為大患。臣聞此語，未悉敬信，單駕羊車，轉軍化城，深修塹柵，自備而已。賊方於後夜遣一使，來多貢珍異，求結和好。臣知此賊勢若泡焰，智計莫出，意性狂勃，難可親近。弗與之言，抱恨而去。方多設詭計，欲來侵逼。即以月七日，向晨出方便門，頓解脫處，馳信郵以深入，征群迷以出海，纂集三昧以致一塹，冀蕩除五陰，式清諸有。賊方恃固一川，拒抗皇威，其水彌漫，廣深難際，又值旋嵐傾勃，雹霰瀉澍，擊浪揚波，海神競湧。七等雜類，或飛或沈；夜叉守塗，羅刹據津。流瞽流聾，覆沒善財，其欲淜泳，鮮不沈溺。又臨圻阻涘，大築城壘，壁立隍浚險閤，唯有一門，四垂幽谷。一人執戈，萬夫攝思，四果怯憚，辟支戰栗，遂集眾唱，識規望進。擊驟度能，僉曰或可，即勒軍士，為渡水故，備取諸草木，編以為筏。附令抱蹋，橫波直進。臣等手案浮囊，溯流而往，固護無非，遂登彼岸。部分將士，修備兵車，齊心戮力，驅馳往撲。即遣安靜將軍，領觀累之卒，據散亂之原；又使平忿將軍，率洪裕之兵，塞怒谷之口；復令賑惠將軍，引廣濟之眾，截慳貪之路；更勒博通將軍，整洞達之士，守狂癡之徑。督師羅張，四面交侵，積戰告捷，不月而三。行台恐眾邂逅，不得競進，乃催厲六軍，置阿惟越地。而餘燼遊魂，偷安他化，驅率犬羊，欲來拒戰。乃假虎兕以為威，招熊羆而自衛，異首別面之徒，吐風火而待發；擔山戴樹之類，方蟻聚以齊衡。希進皇家，膺符受命，啟土塵劫，疊聖重光，享祚無窮。先帝鼎湖之日，顧命殷勤；專令文德以來，不許戰爭。而致幕府受詔之初，依敕而行，略設六奇，斷截而已。但狂豎侜張，猶敢亡逆節。雖遣貝多曉喻，都無悛心。乃更命將大權，征兵十萬，嘗未浹辰，大弘淨土，資無畏以嚴身，兼眾妙而獨拔。龍蟠道樹，虎視娑婆。十號一宣，則四八應期；言教暫設，則二九雲集；遂擊討鼓而出三空，建慈幢以臨八難。講武大千，曜威萬域，神戈暫指，則魔徒失膽；惠劍一揮，則群邪俱斃。現道身而斬死魔，因般若以戮煩惱，摧波旬於不動之林，滅五陰於計性之境。然後蹙巢守穴，到不到處。巡伏隱身者，唯一人而已。遠處膏肓，非勇力攻及也。遂乃竄生死於寂滅之原，流老病於常樂之境，排三障於六通之衢，投七使於薩婆之域，元凶既梟首，徒黨伏誅，自餘從者，並不追問。諸有誠心，先款者，悉令解甲去鋒，編戶民例，授以遠號，移之樂土，為拔五箭，並以善醫療除垢病，施惠湯藥。於時業風息吹，六塵弗起，祥雲四舒，靈禽翥翼。引八部而自誤，嚴四七以守衛，垂拱閑堂，無為而已。大覺天王等，好尚風軌，志存拔擢，援昔舊謨，殷勤諫諍，辭不獲免，默許所奏。爾乃開甘露門，出八正道，千輻雲回，來儀鹿苑。四天獻器於高掌，二商薦肴於初請，故緣行錄勳，則陳如先封，真諦開賞，則耶舍繼襲。或朋類蒙榮，或兄弟感澤，邑不肖於初果，表有德於十地。依準古禮，巡省方嶽，振旅六城，治兵八國。理怨於三天之上，問罪於九地之下，征英傑於十方，會萬國於鷲嶽。華荒克臻，異士勇出，於是啟寶藏以賑貧窮，出三車以給諸子。撫納黔黎，寧堵復業，乃身安一乘，心固槃溪。據林眄水，宣揚皇澤，依恒說逸，召集未賓。仁風匝宇，道光遐照，四面光通，化流無別。聽訟於中路之域，決判於寶山之所；無量之威，遠震城嶽；無礙之智，洞徹山河。故土無二統，車書一軌，日月重光，天地清朗。六萬之眾，解長圍以從正；十仙之徒，棄大河以就祑。不動之賢，不遠千里，意樂之哲，應感而至。工人率簞食於屍城，捷獸奉壺，漿於長源，內外克清，表裏咸泰。實由道音四敷，餘波東訓。主上至心，群僚深敬，稟承神規，殄茲凶醜。豈臣智力所能克感也！冀憑此一勳，漸望更進，方事前計，凱旋未日。並露布以聞，臣等死罪死罪。


△平魔赦文


門下。首區同源，因派異緒，窪隆代興，信背千途，故智勝標宗，曆塵劫而尚三，登明啟教，經九中而未一。況乃邪徒偽見，賀刺犢於自然之原；結賊妄根，御形色於顛倒之境。以茲偏師，抗衡中道，眷言二三，良用憮然。自先帝升遐，寶曆無主，淳風漸虧，靈教異設。偽魔乘間，充斥神邑，假變真容，妄談空有，驅役四生，周還六趣。畔換欲天，狼戾愛地，毒被邊荒，虐流華夏。雖獫狁之侵宗周，凶奴之陵炎漢，未為喻也。朕以神昧主，自幼齒參玄，弱冠從政，班名於大通之年。驅驟於賢劫之下，荷百億之重任；忝三界之特尊，人天樂推，無所與讓。遂陟靈壇，受茲封禪，顧惟多闕，有慚庶政。明發孜孜，不遑啟處。常恨封境未清，正教無一。致使群生沈淪魔境，每一撫念，用廢寢食，遂命將征兵以清時難，上藉三昧之士，下憑六度之師，控清方夏，大龕荒服。故六軍雷動，則三有雲消；慈施電馳，則四凶面縛。降附若塵，生擒萬計，唯波旬一人，單馬奔迸，百道截羅，組係不久。且令五道告清，寰外咸一，思與天下，同茲福慶。可大赦天下，與同更始，改像教之號，為即真之歲。自二月八日，昧爽已前，係囚見徒，悉皆原放。若為四魔所悟，浮遊三界，犯十惡五逆，毀經壞像，三世所作一切眾罪，能改過自新者，不問往愆。若亡命欲山，挾藏奸器，百劫不自首者，伏罪如初。其殺父害君，傷兄烝母，隨時投竄，以息後犯。其闡提一人，不在赦書，擯罪遙責，神速可乘意驛遍告十方，主者施行。


即真元年二月八日，中書令補處王臣逸多宣。


臣文殊等言：奉被詔書如右。臣聞毀忠謗善，經千葉而不無；邪臣逆子，曆百代而常有。是以三監流言，伏罪於明時，五百背道，甘誅於聖世。故王威必震，慶當於周邦，改教暫加，福歸於露鼓。伏惟陛下，慈兼百王，智齊千聖，秉瑞靈津。握圖玄化，出沒動於大千，馳騁應於群有，服微形以引愚迷，吼法音以振聾俗。至乃刎身志道，釘體求經，析骸質禽，委命降獸。舍塵劫之危軀，收一生之妙質，龍潛四天，利見閻浮，輕彼七寶，重此一乘，撤玩深宮，減膳河側。去寶冠於苦林，貿法衣於獵士，故能駕御四禪，時乘六度，殄服群邪，易於返掌。三界無熾然之警，四生絕沈溺之憂，方復情存解網，志尚宥愆。十八來蘇，萬國幸甚。謹重申聞，請可付外施行。謹啟。


即真元年二月八日。


侍中臣文殊師利，侍中臣薩陀波侖，黃門臣獅子吼，黃門臣舍利弗，黃門臣須菩提。


△平心露布文


擬唯識道行軍府，謹奏平心露布事。


擬使持節儀同三司、領十二住大將軍、唯識道行軍元帥、上柱國晉國公臣般若等言：臣聞四魔放命，曆代以之為鯁；五住遊魂，含識因其致患。是以三明聖智，十力雄尊，莫不屢動偏師，頻行薄伐。伏惟陛下，乘大慈而啟運；應冥感而赴期，奄宅神區，光臨法海。述前王之令典，演眾妙於圓音，考列聖之玄謀，會群生於淨國。三千刹土，共稟威靈，百億類洲，同遵聲教。唯有偽心主阿黎耶識，擅假名器，叨竊生民，跨有乾城，綿曆年祀。逐窮迷於夢境，長夜不歸；縱極亂於空花，終年如醉。推攀緣為蕃屏之任，引戲論為帷幄之臣，陷溺黎元，幹擾鋒鏑。


陛下應真理物，調俗御民，念此鯨鯢，湣斯塗炭。遂詔臣揚旌色野，問罪心庭。臣敢效庸虛，稟承奇略，去四月十六日，軍次心境。即以其夜初更，與賊相見。臣於是潛機密會，玄契冥馳，集戈船於六度之津；命戎車於一乘之轍。屯營三月，揚清梵以申威；列陣九旬，擊鳴鍾而作氣。阿黎耶識固重昏而莫曉，執窮計而不移，譬螳螂之拒輪，等蜂蠆之含毒。乃遣偽恒行大將軍阿陀那識，率無明之子弟，恃無賴之胸衿，據守乾城，與臣抗敵。又遣偽自性大都督迦毗羅仙，偽執此大將軍迦旃延子，招引烏合，聚結蟻徒，搖蕩邊陲，激揚聲勢。臣遂分布諸將，指麾籌策，遣擬使持節、拔塵大將軍領四念處，諸軍事率道品縣開國公臣求知，擬使持節寧境大將軍、領八正道諸軍事、通真縣開國公臣如實知部勒驍雄，星流電轉，從方便諸道，靜緣邊之界。臣求知等尋名討義，躡影追蹤，乍橫行於密宮之間，或轉戰於鄰虛之隙。事窮理絕，域盡途殫，冥宗所以冰消，數論於斯瓦解。迦毗羅等知大乘之有在，識玄統之所歸，各將羸卒數千，咸來請命。臣哀其晚悟，許以自新，即令慈悲觀道士畢無緣隨便安養。偽諫議大夫郅諦，懷逸群之思，負出世之奇，將全國以效忠，返危身之被係。臣以此月十五日夜，挾中軍之勇氣，乘外敵之離心，手抗幹戈，躬先士卒。爰命擬使持節、兜率大將軍、娑婆道招慰大使、上柱國翅頭末開國公臣阿逸多，擬使持節閻浮大將軍、天竺大都督、天竺諸軍事上柱國富婁沙，開國公臣婆藪槃豆，並以道邁三空，神遊四辯，使其招揚勝負，曉喻是非。又遣擬使持節平等大將軍、兼行軍長史、上柱國清涼縣開國公臣正念，擬使持節遍滿大將軍、兼行軍司馬、上柱國常樂縣開國公真如，與臣表裏玄同，更相應接。於斯時也，邊秋氣爽，塞月光寒，旌旗共雲漢齊高；鋒鍔與霜天比淨。披弘誓，駕圓通，超兩觀而爭前，排千門而並入。雖生死無際，一念睹其濱涯；塵勞有儔，須臾見其崩潰。偽丞相陳顯，偽僕射慮思，無計求生，闔門自縊。偽司空師子鎧、偽司隸達磨多羅，各擁餘師，自嬰深壘。狐疑競起，猜詐萌生，忍顛危而不見扶，遂淪亡而莫能濟。阿陀那與其偽主，外無強援，內寡深謀，師旅困窮，城池陷露。君臣失色，進退無依，銜璧叩頭，輿襯待罪。臣即梟陀那之首，釋郅諦之囚，廢彼昏王，立其賢嗣。方使宗禋不絕，永為茅土之君；世德相承，恒修職貢之禮。於是氛祲開蕩，若和氣之泮春冰，醜穢殲夷，似涼風之卷秋籜。六根超絕，不開亭障之虞；三界寂寥，無復風塵之警。斯乃威光遠被，士眾齊心，豈臣微劣，所能致此？不勝慶快之至，謹遣厚德府別將臣隰重知奉露布，馳驛以聞。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

卷三十


○統歸篇第十


△四月八日讚佛詩──東晉沃洲山沙門支道林


三春迭雲謝，首夏含朱明。祥祥令日泰，朗朗玄夕清。菩薩彩靈和，眇然因化生。四王應期來，矯掌承王形。飛天鼓弱羅，騰擢散芝英。緣瀾頹龍首，漂蕊翳流冷。芙蕖育神葩，傾柯獻朝榮。芳津霧四境，甘露凝玉瓶。珍祥盈四八，玄黃曜紫庭。感隆非情想，恬怕無所營。玄根泯靈府，神條秀形名。圓光朗東旦，金姿豔春精。含和總八音，吐納流芳馨。跡隨因𠌃浪，心與太虛冥。六度啟窮俗，八解濯世纓。慧澤融無外，空同妄化情。


△詠八日詩三首


大塊揮冥樞，昭昭兩儀映。萬品誕遊華，澄清凝玄聖。釋迦乘靈會，圓神秀機正。交養衛恬和，靈知溜性命。動為務下屍，寂為無中鏡。


真人播神化，流渟良有因。龍潛兜術邑，漂景閻浮濱。佇駕三春謝，飛轡朱明旬。八維披重靄，九霄落芳津。玄祇獻萬舞，般遮奏伶倫。淳白凝神宇，蘭泉渙色身。投步三才泰，揚聲五道泯。不為故為貴，忘奇故奇神。


緬哉玄古思，想托因事生。相與圖靈器，像也像彼形。黃裳羅帕質，元服拖緋青。神為恭者惠，跡為動者行。虛堂陳樂餌，蔚然起奇榮。疑似垂巇微，我諒作者情。於焉遺所尚，肅心凝太清。


△五月長齋詩──支遁


炎精育仲氣，朱離吐凝陽。廣漢潛源變，凱風乘和翔。令月肇清齋，德澤潤無疆。四部欽嘉期，潔己升虛堂。靜晏和春暉，夕惕厲秋霜。蕭條詠林澤，恬愉味城傍。逸容研衝頤，彩彩運宮商。匠者握神標，乘風吹玄芳。淵汪道行深，婉婉化理長。亹亹維摩靈，德音暢遊方。罩牢妙傾玄，絕致由近藏。略略微容簡，八言振道綱。掇煩練陳句，臨危折婉章。浩若驚飆散，冏若揮夜光。寓言豈所托，意得筌自喪。沾濡妙習融，靡靡輕塵亡。蕭索情牖頹，寥朗神軒張。誰謂冥津遐，一悟可以航。願為海遊師，棹柁入滄浪。騰波滲漂客，玄歸會道場。


△八關齋詩序──支遁


間與何驃騎期，當為合八關齋。以十月二十二日，集同意者，在吳縣土山墓下，三日清晨為齋。始道士白衣，凡二十四人。清和肅穆，莫不靜暢。至四日朝，眾賢各去，餘既樂野室之寂，又有掘藥之懷，遂便獨住，於是乃揮手送歸，有望路之想；靜拱虛房，悟外身之真。登山采集，岩水之娛，遂援筆染翰，以慰二三之情。


△八關齋詩三首──支遁


建意營法齋，里仁契朋儔。相與期良晨，沐浴造閑丘。穆穆升堂賢，皎皎清心修。窈窕八關客，無楗自綢繆。寂默五習真，亹勵心柔。法鼓進三勸，激切清訓流。淒愴願弘濟，闔堂皆同舟。明明玄表聖，應此童蒙求。存誠夾室裏，三界讚清休。嘉祥歸宰相，藹若慶雲浮。


三悔啟前朝，雙懺暨中夕。鳴禽戒朗旦，備禮寢玄役。蕭索庭賓離，飄颻隨風適。踟躕岐路嵎，揮手謝中析。輕軒馳中田，習習陵電擊。息心投佯步，零零振金策。引領望征人，悵恨孤思積。咄矣形非我，外物固已寂。吟詠歸虛房，守真玩幽賾。雖非一往遊，且以閑自釋。


靖壹潛蓬廬，愔愔詠初九。廣漠排林筿，流飆灑隙牖。從容遐想逸，采藥登崇阜。崎嶇升千尋，蕭條臨萬畝。望山樂榮松，瞻澤哀素柳。解帶長陵岐，婆娑清川右。冷風解煩懷，寒泉濯溫手。寥寥神氣暢，欽若盤春藪。達度冥三才，恍惚喪神偶。遊觀同隱丘，愧無連化肘。


△詠懷詩五首──支遁


傲兀乘屍素，日往復月旋。弱喪困風波，流浪逐物遷。中路高韻溢，窈窕欽重玄。重玄在何許？采真遊理間。苟簡為我養，逍遙使我閑。寥亮心神瑩，含虛映自然。亹沈情去，彩彩衝懷鮮。踟躕觀象物，未始見牛全。毛鱗有所貴，所貴在忘筌。


端坐鄰孤景，眇罔玄思劬。偃蹇牧神轡，領略綜名書。涉老眙雙玄，披莊玩太初。詠發清風集，觸思皆恬愉。俯欣質文蔚，仰悲二匠徂。蕭蕭柱下迥，寂寂蒙邑虛。廓矣千載事，消液歸空無。無矣復何傷，萬殊歸一塗。道會貴冥想，罔象掇玄珠。悵怏濁水澄，幾忘映清渠。反鑒歸澄漠，容與含道符。心與理理密，形與物物疏。蕭索人事去，獨與神明居。


晞陽熙春圃，悠緬歎時往。感物思所托，蕭條逸韻上。尚想天台峻，仿佛岩仰。冷風灑蘭林，管籟奏清響。霄崖育靈藹，神疏含潤長。丹沙映翠瀨，芳芝曜五爽。苕苕重岫深，寥寥石室朗。中有尋化士，外身解世網。抱樸鎮有心，揮玄拂無想。隗隗形崖頹，冏冏神宇敞。宛轉無造化，縹瞥鄰人象。願投若人蹤，高步振策杖。


閑邪托靜室，寂寥虛且真。逸想流岩阿，蒙曬望幽人。慨矣玄風濕，皎皎離染沌。時無問道睡，行歌將何因。靈溪無驚浪，四嶽無埃塵。餘將遊其嵎，解駕掇飛輪。芳泉代甘醴，山果兼時珍。修林暢輕跡，石宇庇微身。崇虛習本照，損無歸昔神。曖曖煩情故，零零仲氣新。近非域中客，遠非世外臣。澹泊為無德，孤哉自有鄰。


坤基葩簡秀，乾光流易穎。神理速不疾，道會無陵騁。超超介石人，握玄攬機領。餘生一何散，分不諮天挺。沈無冥到韻，變不揚蔚炳。冉冉年往逡，悠悠化期永。翹首希玄津，想登故未正。生塗雖十三，日已造死境。願得無身理，道高衝默靖。


△述懷詩二首──支遁


翔鸞鳴昆崿，逸志騰冥虛。惚恍回靈翰，息肩棲南嵎。濯足戲流瀾，采練銜神蔬。高吟漱芳醴，頡頏登神梧。蕭蕭猗明翩，眇眇育清軀。長想玄運夷，傾首俟靈符。河清誠可期，戢翼令人劬。


總角敦大道，弱冠弄雙玄。逡巡釋長羅，高步尋帝先。妙損階玄老，忘懷浪濠川。達觀無不可，吹累皆自然。窮理增靈薪，昭昭神火傳。熙怡安衝漠，優遊樂靜閑。膏腴無爽味，婉孌非雅弦。恢心委形度，亹隨化遷。


△詠大德詩──支遁


遐想存玄哉，衝風一何敞。品物緝榮熙，生塗連惚恍。既喪大澄真，物誘則智蕩。昔聞庖丁子，揮戈任神往。苟能嗣衝音，攝生猶指掌。乘彼來物間，投此默照朗。邁度推卷舒，忘懷附罔象。交樂盈胸衿，神會流俯仰。大同羅萬殊，蔚若充甸網。寄旅海漚鄉，委化同天壤。


△詠禪思道人──支遁


孫長樂作道士坐禪之像，並而讚之。可謂因俯對以寄誠心，求參焉於衡軛，圖岩林之絕勢，想伊人之在茲。餘精其制作，美其嘉文，不能默已，聊著詩一首，以繼於左。其辭曰：


雲岑竦太荒，落落英岊布。回壑佇蘭泉，秀嶺攢嘉樹。蔚薈微遊禽，崢嶸絕蹊路。中有衝希子，端坐摹太素。自強敏天行，弱志欲無欲。玉質陵風霜，淒淒厲清趣。指心契寒松，綢繆諒歲暮。會衷兩息間，綿綿進禪務。投一滅官知，攝二由神遇。承蜩累危丸，累十亦凝注。懸想元氣地，妙研革粗慮。冥懷夷震驚，怕然肆幽度。


曾筌攀六淨，空同泯七住。逝虛乘有來，永為有待馭。


△詠山居──支遁


五嶽磐神基，四瀆湧蕩津。動求目方智，默守標靜仁。苟不宴出處，托好有常因。尋元存終古，洞往想逸民。玉潔其岩下，金聲漱沂濱。捲華藏紛霧，振褐拂埃塵。跡從尺蠖屈，道與騰龍伸。峻無單豹伐，分非首陽真。長嘯歸林嶺，蕭條任陶鈞。


△念佛三昧詩集序──晉廬山釋慧遠


序曰：夫稱三昧者何？專思寂想之謂也。思專則志一不分，想寂則氣虛神朗，氣虛則智恬其照，神朗則無幽不徹。斯二者是自然之玄符，會一而致用也。是故靖恭閑守，而感物通靈，御心惟正，動必入微。此假修以凝神，積功以移性，猶或若夫屍居坐忘，冥懷至極，智落宇宙，而闇蹈大方者哉？請言其始。菩薩初登道位，甫窺玄門，體寂無為而無弗為，及其神變也，則令修短革常度，巨細互相違，三光回景以移照，天地卷舒而入懷矣。又諸三味，其名甚眾，功高易進，念佛為先。何者？窮玄極寂，尊號如來，體神合變，應不以方。故令入斯定者，昧然忘知，即所緣以成鑒，明則內照交映，而萬像生焉。非耳目之所至，而聞見行焉。於是睹夫淵凝虛鏡之體，則悟靈根湛一清明自然。察夫玄音之叩心聽，則塵累每消，滯情融朗。非天下之至妙，孰能與於此哉？以茲而觀，一覿之感，乃發久習之流覆，割昏俗之重迷。若以匹夫眾定之所緣，固不得語其優劣，居可知也。是以奉法諸賢，咸思一揆之契，感寸陰之頹影，懼來儲之未積。於是洗心法堂，整襟清向，夜分忘寢，夙宵惟勤。庶夫貞詣之功，以通三乘之志，臨津濟物，與九流同往，仰援超步，拔茅之興，俯引弱進，垂策其後。以此覽眾篇之揮翰，豈徒文詠而已哉！


△念佛三昧四言──琅琊王齊之


妙用在幽，涉有覽無。神由昧徹，識以照粗。積微自引，因功本虛。泯彼三觀，忘此毫餘。（其一）空漢河始，理玄通微。融然忘適，乃廓靈暉。心悠緬域，得不踐機。用之以衝，會之以希。（其二）神資天凝，圓映朝雲。與化而感，與物斯群。應不以方，受者自分。寂爾淵鏡，金水塵紛。（其三）慨自一生，夙乏慧識。托崇淵人，庶藉冥力。思轉毫功，在深在測。至哉之念，注心西極。


△薩陀波倫讚（因畫波若台，隨變立讚等）


密哉達人，功玄曩葉。龍潛九澤，文明未接。運通其會，神疏其轍。感夢魂交，啟茲聖哲。


△薩陀波倫入山求法讚


激響窮山，憤發幽誠。流音在耳，欣躍晨征。奉命宵遊，百慮同冥。叩心在誓，化乃降靈。


△薩陀波倫始悟欲供養大師讚


歸塗將啟，靈關再辟。神功難圖，待損而益。信道忘形，歡不期適。非伊哲人，孰探玄策。


△曇無竭菩薩讚


亹亹淵匠，道玄數盡。譬彼大壑，百川俱引。涯不俟津，塗無旋軫。三流開源，於焉同泯。


△諸佛讚（因常啼念佛為現像靈）


妙哉正覺，體神以無。動不際有，靜不鄰虛。化而非變，象而非摹。映彼真性，鏡此群粗。


△法樂辭十二章──齊王融


天長命自短，世促道悠悠。禪衢闊遠駕，愛海亂輕舟。累塵曾未極，心樹豈能籌。情埃何用洗，正水有清流。（右歌本起）


百神肅以度，三靈晨且越，恒曜揜芳宵，薰風動蘭月。丹榮藻玉墀，翠羽文朱闕。皓毳非虛來，交輪豈徒發。（右歌靈瑞）


韶年春已仲，明星夜未央。千祀鍾休曆，萬國會嘉祥。金容涵夕景，翠鬢佩晨光。表塵維淨覺，泛俗乃輪皇。（右歌下生）


襲氣變離宮，重柝警層殿。曼響感心神，修容展歡宴。生老終以縈，病死行當薦。方為淨國遊，豈結危城戀。（右歌在宮）


春枝多病夭，秋葉少欣榮。心骸終委滅，親愛暫時生。長風吹北壟，迅景急東瀛。知三既情暢，得一乃身貞。（右歌四遊）


飛策辭國門，端儀偃郊樹。慈愛徒相思，中閨空怨慕。夙隸乖往塗，駿足獨歸路。舉袂謝時人，得道且還顧。（右歌出國）


明心弘十力，寂慮通四禪。青禽承逸軌，文驪鏡重川。鷲岩標遠勝，鹿野究清玄。不有希世寶，何以導蒙泉。（右歌得道）


亭亭宵月流，朏朏晨霜結。川上不徘徊，條間亟渝滅。靈智湛常然，俯應有盈缺。感運復來儀，且厭人間絏。（右歌雙樹）


春山玉所府，檀林芳所棲。引火歸炎燧，挹水自清堤。菴園無異轍，祇館有同躋。比肩非今古，接武豈燕齊。（右歌賢眾）


昔餘輕歲月，茲也重光陰。閨中屏鉛黛，闕下掛纓簪。禪悅兼芳旨，法罝忘清琴。一異非能辨，寵辱誰為心。（右歌學徒）


峻宇臨層穹，苕苕疏遠風。騰芳清漢裏，響梵高雲中。金華紛苒若，瓊樹鬱青蔥。貞心延淨境，邃業嗣天宮。（右歌供具）


影響未嘗隔，晦明殊復親。弘慈邈已遠，睿後扇高塵。區中禔景福，宇外沐深仁。萬祀流國祚，億兆慶唐民。（右歌福應）


△棲玄寺聽講畢遊邸園共七韻應司徒教──齊王融


道勝業茲遠，心閑地能隙。桂僚鬱初裁，蘭墀坦將辟。虛簷對長嶼，高軒臨廣液。芳草列成行，嘉樹紛如積。流風轉還徑，清煙泛喬石。日泊山照紅，松映水華碧。暢哉人外賞，遲遲春將夕。


△述三教詩──梁武帝


少時學周孔，弱冠窮六經。孝義連方冊，仁恕滿丹青。踐言貴去伐，為善在好生。中復觀道書，有名與無名。妙術鏤金版，真言隱上清。密行遺陰德，顯證在長齡。晚年開釋卷，猶月映眾星。苦集始覺知，因果方昭明。示教惟平等，至理歸無生。分別根難一，執著性易驚。窮源無二聖，測善非三英。大椿徑億尺，小草裁雲萌。大雲降大雨，隨分各受榮。心相起異解，報應有殊形。差別豈作意，深淺固物情。


△梁昭明太子開善寺法會


棲烏猶未翔，命駕出山莊。詰屈登馬嶺，回互入羊腸。稍看原藹藹，漸見岫蒼蒼。落星埋遠樹，新霧起朝陽。陰池宿早雁，寒風催夜霜。茲地信閑寂，清曠惟道場。玉樹琉璃水，羽帳鬱金床。紫柱珊瑚地，神幢明月璫。牽蘿下石，攀桂陟松梁。澗斜日欲隱，煙生樓半藏。千祀終何邁，百代歸我皇。神功照不極，睿鏡湛無方。法輪明暗室，慧海度慈航。塵根久未洗，希沾垂露光。


△梁簡文帝望同泰寺浮圖（並和）


遙看官佛圖，帶璧復垂珠。燭銀逾漢女，寶鐸邁昆吾。日起光芒散，風吟宮徵殊。露落盤恒滿，桐生鳳引雛。飛幡雜晚虹（音縫），畫鳥狎晨鳧。梵世陵空下，應真蔽景趨。帝馬咸千轡，天衣盡六銖。意樂開長表，多寶現金軀。能令苦海渡，復使慢山逾。願能同四忍，長當出九居。


△王訓奉和


副君坐飛觀，城傍屬大林。王門雖八達，露塔復千尋。重櫨出漢表，層栱冒雲心。昆山雕潤玉，麗水瑩明金。懸盤同露掌，插鳳似飛禽。月落簷西暗，日去柱東侵。反流開睿屬，搦翰動神衿。願托牢舟返，長免愛河深。


△王台卿奉和


朝光正晃朗，踴塔標千丈。儀鳳異靈烏，金盤代仙掌。積栱承雕桷，高簷掛珠網。寶地若池沙，風鈴如積響。刻削生千變，丹青圖萬象。煙霞時出沒，神仙乍來往。晨霧半層生，飛幡接雲上。遊不敢息，翔鶤詎能仰。讚善資哲人，流詠歸明兩。願假舟航末，彼岸誰廣。


△庾信奉和


迢迢陵太清，照殿比東京。長影臨雙闕，高層出九城。栱積行雲礙，幡搖度鳥驚。鳳飛如始泊，蓮合似初生。輪重對月滿，鐸韻擬鸞聲。畫水流泉注，圖雲色半輕。露晚盤猶滴，珠朝火更明。雖連博望苑，還接銀沙城。天香下桂殿，仙梵入伊笙。庶聞八解樂，方遣六塵情。


△梁簡文帝夜望浮圖上相輪


光中辨垂鳳，霧裏見飛鸞。定用方諸水，持添承露盤。


△梁簡文帝賦詠五陰識支詩


澆淳混神因，因形復依色。欲浪逐情飄，愛網隨心織。鑄金雖改狀，斬籌方未極。鴿觀既無辨，猿攀此焉息。


△劉孝綽賦詠《百論》舍罪福詩


尋因途乃異，乃舍趣猶並。苦極降歸樂，樂極苦還生。豈非輪轉愛，皆緣封著情。一一知心相，渴樂法流清。


△簡文蒙華林園戒詩


庸夫耽世樂，俗士重虛名。三空既難了，八風恒易傾。伊餘久齊物，本自一枯榮。弱齡愛箕穎，由來重伯成。非為樂肥遁，特是厭逢迎。執圭守蕃國，主器作元貞。昔日書銀字，久自恧宗英。斯焉佩金璽，何由廣德聲。居高常慮缺，持滿每憂盈。茲言信非矯，丹心良可明。舟航奉睿訓，接引降皇情。心燈朗暗室，牢舟出愛瀛。是節高秋晚，沉寥天氣清。郊門光景麗，祈年雲霧生。紅蕖間青瑣，紫露濕丹楹。葉疏行徑出，泉溜繞山鳴。綠衿依浦戍，絳顙拂林征。庶蒙八解益，方使六塵輕。脫聞時可去，非吝舍重城。


△簡文蒙預懺直疏詩並和五首


皇情矜幻俗，聖德湣重昏。制書開攝受，絲綸廣慧門。


時英滿君國，法侶盛天園。俱銷五道縛，共蕩四生怨。


三修袪愛馬，六念靜心猿。庭深林彩豔，地寂鳥聲喧。


上風吹法鼓，垂鈴鳴畫軒。新梅含未發，落桂聚還翻。


早煙藏石隥，寒潮浸水門。一朝蒙善誘，方願遣籠樊。


△梁武帝和


玉泉漏向盡，金門光未成。繚繞聞天樂，周流揚梵聲。


蘭湯沐身垢，懺悔淨心靈。萎草獲再解，落葉蒙重榮。


△王筠應詔並序


〔奉和皇太子《懺悔詩》，仍上皇宸極，聖旨即疏降，同所用十韻。私心慶躍，得未曾有。捃采餘韻，更題鄙拙。〕


一聖智比明，帝德光四海。荷負誠攸屬，度脫實斯在。懺說齊蒙愚，推心屏欺紿。名僧引定慧，朝纓列元凱。還迷依善導，反心由真宰。和鈴混吹音，勝幡縈雪彩。早蒲欲抽葉，新篁向舒。翹勤諒懇到，歸誠信兼倍。睿豔似煙霞，闌幹若珠琲。善誘雖欲繼，含毫愧文彩。


（梁昭明太子講席將訖，賦三十韻，依次用。）


法苑稱嘉柰，茲園美修竹。靈覺相招影，神仙共棲宿。慧義比瑤瓊，薰染猶蘭菊。理玄方十算，功深似九築。華水警銀舟，方衢列金軸。微言絕已久，煩勞多累蓄。因茲闡慧雲，欲使心塵伏。八水潤燋芽，三明啟群目。寶鐸旦參差，名香晚芬鬱。暫舍六龍敬，微袪二鼠蹙。意樹發空花，心蓮吐輕馥。喻斯滄海變，譬彼菴羅熟。妙智方縟錦，深辭同霧縠。善學同梵爪，真言異錮腹。逶迤合蓋城，葳蕤布金鬱。珠華蔭八溪，玉流通九谷。青禽乍下上，雲雁飛翻覆。高談屬勝時，寡聞終自恧。日麗鴛鴦瓦，風度蜘蛛屋。落花散遠香，霏雲卷遙族。曠濟同象園，中乘如佇獨。後焰難堅明，初心易驚縮。應當離華水，無令乖漆木。投岩不足貴，棘林安可宿。器月希留影，心灰庶方撲。視愛同采蜂，遊善如原菽。八邑仙人山，四寶神龍澳。藥樹永繁稠，禪枝詎凋摵。以茲悅聞道，庶此優馳逐。欲追露寶車，脫屣親推轂。


△梁簡文帝旦出興業寺講詩


沐芳肅朝帶，駕言抵淨宮。羽旗承去影，鐃吹雜還風。吳戈夏服箭，驥馬綠沈弓。水照柳初碧，煙含桃半紅。由來六塵縛，宿昔五纏蒙。見鶴徒知謬，察象理難同。方知恧四辯，奚用語三空。


△梁元帝和劉尚書侍五明集詩


帝德洽區宇，垂衣彰太平。黃唐慚懋實，子姒恧嘉聲。治定陳五禮，功成奏六英。汲引留宸鑒，舟航動睿情。諸王惟一法，無生信不生。因因從此見，果果自斯明。元良仰副後，含一震鴻名。歸藏逾啟筮，魯史冠春卿。日宮佳氣滿，月殿善風清。綺錢敞西觀，緹幔卷南榮。金門練朝鼓，玉壺休夜更。宮槐留曉合，城烏侵曙鳴。露光枝上動，霞影水中輕。虛薄今何事，徒知戀法城。


△昭明太子鍾山解講詩（並和）──陸倕和


終南鄰漢闕，高掌跨周京。復此虧天嶺，穹隆距帝城。當衢啟珠館，臨下構山楹。南望窮淮漵，北眺盡滄溟。步簷時中宿，飛階或上征。網戶圖雲氣，龕室畫仙靈。副君憐世網，廣命萃人英。道筵終後說，鑾轡出郊坰。雲峰響流吹，松野映風旌。睿心嘉杜若，神藻茂琳瓊。多謝先成敏，空頒後乘榮。


△蕭子顯奉和


嵩嶽基舊字，盤嶺跨南京。睿心重禪室，遊駕陟層城。金輅徐既動，龍驂躍且鳴。塗方後塵合，地迥前笳清。邐迤因台榭，參差憩羽旌。高隨閬風極，勢與元天並。氣歇連松遠，雲升秋野平。徘徊臨井邑，表裏見淮瀛。祈果尊常住，渴慧在無生。暫留石山軌，欲知芳杜情。鞠躬荷嘉慶，瞻道聞頌聲。


△劉孝綽和


御鶴翔伊水，策馬出王田。我後遊祇鷲，比事實光前。翠蓋承朝景，珠旗曳曉煙。樓帳榮岩谷，緹組曜林阡。況在登臨地，復及秋風年。喬柯變夏葉，幽澗潔涼泉。停鑾對寶坐，辯論悅人天。淹塵資海滴，昭暗仰燈然。法朋一已散，笳劍儼將旋。邂逅逢優渥，托乘侶才賢。摛辭雖並命，遺恨獨終篇。


△劉孝儀奉和


韶樂臨東序，時駕出西園。雖窮禮遊盛，終為塵俗喧。豈如弘七覺，揚鸞啟四門。夜氣清簫管，曉陣爍郊原。山風亂彩毛，初景麗文轅。林開俞騎騁，徑曲羽旄屯。煙壁浮青翠，石瀨響飛奔。回情下重閣，降道放真源。談空匹泉湧，綴藻邁弦繁。輕生逢過誤，並作輦龍鵷。顧己同偏爵，何用挹衢樽。


△八關齋夜賦四城門更作四首（梁皇太子同作）


〖庾肩吾等第一賦韻·東城門病詩〗

伏枕愛危光，屙纏生易折。無因雪岸草，慮反邙山穴。（徐防）消渴腠腸腑，疼蹇嬰肢節。如何促齡內，憂苦無暫缺。（孔燾）


〖城門老〗

虛蕉誠易犯，危藤復將齧。一隨柯已微，當年信長訣。（諸葛鋋）已同白駒去，復類紅花熱。妍容一旦罷，孤燈行自設。（君）


〖西城門死〗

緩心雖已殊，滅景寧優劣。一隨業風盡，終歸虛妄設。（王卿）五陰誠為假，六趣寧有截。零落竟同歸，憂思空相結。（李鏡遠）


〖北城門沙門〗

俗幻生影空，憂繞心塵噎。於茲排四纏，去矣求三涅。（殿下）下學背流心，方從窈冥別。已悲境相空，復作泡雲滅。（中庶府君）


〖第二賦韻·東城門病〗

空屙誠易愈，有病故難痊。徒知餌五色，終當悲九泉。（王台卿）已無雪山草，沈痗竟誰憐。復悲淪苦海，何由果淨天。（諸葛鋋）


〖南城門老〗

昔類紅蓮草，自玩淥池邊。今如白花樹，還悲明鏡前。（殿下）壯心欲何在，餘日乃西遷。清樽不復樂，蓬鬢豈還妍。（徐防）


〖西城門死〗

高堂信逆旅，懷業理常牽。玉匣方委櫬，金台不復延。（中庶府君）挽聲隨徑遠，蘿影帶松懸。詎能留十念，唯應逐四緣。（君）〖北城門沙門〗經行林樹下，求道志能堅。既有神通力，振錫遠乘煙。（李鏡遠）一登四弘誓，至道莫能先。不貪曠劫壽，無論延促年。（孔壽）


〖第三東城門病〗

纏屙緬百年，自傷無五福。長縈畫篋蛇，不值仙人鹿。（殿下）習染迷畫瓶，臥起求棲宿。羅襦豈再歡，臨岐方土木。（中庶府君）


〖南城門老〗

少年愛紈綺，衰暮慚羅縠。徒傷歲冉冉，陳詩非鬱鬱。（王台卿）鶴發辭軒冕，鮐背烹葵菽。松柏稍相依，歡愛幾時睦。（口鏡遠）


〖西城門死〗

追念平生時，遨遊上苑囿。一沒松柏下，春光徒倏昱。（孔燾）結根素因假，枝葉緣骨肉。自應螻蟻驅，值此風刀逐。（諸葛鋋）


〖北城門沙門〗

俗繭厭纏絲，因田抽善穀。長披忍辱鎧，去此纖羅服。（徐防）願引三塗眾，俱令十使伏。珠月猶沈首，金錍未挑目。（君）


〖第四東城門病〗

紫紈未可得，漳濱徒再離。一逢犬馬病，賁育罷驅馳。（李鏡遠）已無九轉術，復闕萬金奇。不看授鹽掌，唯夢蓮花池。（君）


〖南城門老〗

盛年歌吹日，顧步惜容儀。一朝衰朽至，星星白髮垂。（孔燾）已傷萬事盡，復念九門枝。乘軒意何在，獨鏡坐如斯。（中庶府君）


〖西城門死〗

一息於今罷，平生詎可規。天長曉露促，千齡誰復知。（殿下）華堂一相舍，松帳杳難窺。萬祀藏珠應，千年罷玉羈。（徐防）


〖北城門沙門〗

深心不可染，正道亦難欹。方除五欲累，長辭三邪危。（王少卿）依空慮難靜，習善路猶彌。沒身竟靡托，單盂詎待貲。（諸葛鋋）


△正月八日然燈詩（應令）


藉樹交無極，華雲衣數重。織竹能為象，縛荻巧成龍。落灰然蕊盛，垂油濕畫峰。天宮儻若見，燈王願可逢。


△簡文遊光宅詩（應令）

陪遊入舊豐，雲氣鬱青蔥。紫陌垂清柳，輕槐拂惠風。八泉光綺樹，四柱曖臨空。翠網隨煙碧，丹華共日紅。方欣大雲溥，慈波流淨宮。


△梁簡文被幽述志詩（並為連珠三首）

梁簡文於幽縶中，援筆自序：有梁正士，蘭陵蕭綱。立身行己，終始若一。風雨如晦，雞鳴不已。非欺暗室，豈況三光。數至於此，命也如何！又為連珠三首。


一曰：吾聞有古富而今貧，可稱多而賑寡；是以度索樓下，獨有衰神；松柏橋南，空餘白社。


二曰：吾聞言可覆也，仁能育物。是以欲輕其死，有德必昌，兵踐於義，無思不服。


三曰：吾聞道行則五福俱泰，運閉則六極所鍾。是以麟出而悲，豈唯孔子？途窮則慟，寧止嗣宗？


又為詩曰：恍忽煙霞散，颼松柏陰。幽山白楊古，野路黃塵深。終無千月命，安用九丹金。闕里長蕪沒，蒼天空照心。


〔十月弑於永福省，年四十九崩。崩時，太清五年也。〕


△宋謝靈運臨終詩


龔勝無遺生，季業有窮盡。嵇叟理既迫，霍子命亦殞。淒淒淩霜柏，納納銜風菌。邂逅竟幾時，修短非所湣。恨我君子志，不得岩上泯。送心正覺前，斯痛久已忍。唯願乘來生，怨親同心朕。


△沈隱侯臨終遺表


臣約言：臣抱疾彌留，迄今即化，形神欲離，月已十數。窮楚極毒，無言以喻。平日健時，不言若此，舉刀坐劍，比此為輕。仰惟深入法門，厲茲苦節，內矜外恕，實本人情。伏願聖心重加推厲，微臣臨途，無復遺恨。雖漸也善，庶等鳴哀。謹啟。


△陳沙門釋智愷臨終詩


千月本難滿，三時理易傾。石火無恒焰，電光寧久明。遺文空滿笥，徒然昧後生。泉路方幽噎，寒隴向淒清。一隨朝露盡，惟有夜松聲。


△入攝山棲霞寺一首（並序）──陳江總


〔壬寅年十月十八日，入攝山棲霞寺，登崖極峭，頗暢懷抱。至德元年癸卯十月二十六日，又再遊此寺，布法師，施菩薩戒。甲辰年十月二十五日，奉送金像還山。限以時務，不得恣情淹留。乙巳年十一月十六日，更獲禮拜，仍停山中宿。永夜留連，棲神竦聽，但交臂不停，薪指俄謝。率制此篇，以記即目。俾後來賞者，知餘此志焉。〕


靜心抱冰雪，暮齒迫桑榆。太息波川迅，悲哉人世拘。歲聿皆采獲，冬晚具嚴枯。濯流濟八水，開襟入四衢。茲山靈妙合，當與天地俱。石瀨乍深淺，崖煙遞有無。缺碑橫古隧，盤木臥荒途。行行備履曆，步步轔崴紆。高僧跡共遠，勝地心相符。樵隱各有得，丹青獨不渝。（寺猶有朗、詮二師，居士明僧。紹治中蕭枿塑素圖像）遺風佇芳桂，比德喻生芻。寄言長往客，淒然傷鄙夫。


△至德二年十一月十二日升德施山，齋三宿，決定罪福懺悔詩


四知無矯志，三施啟幽心。通簡避人物，偃息還山林。曲間停騶響，交枝落幔陰。池台聚凍雪，欄牖噪歸禽。石采無新故，峰形詎古今。大車何杳杳，奔馬遂駸駸。何以修六念，虔誠在一音。未泛慈舟遠，徒令願海深。


△五言攝山棲霞寺山房夜坐簡徐祭酒周尚書並同遊群彥江令公


澡身事珠戒，非是學金丹。月磴時橫枕，雲崖宿解鞍。梵宇調心易，禪庭數息難。石澗水流靜，山窗葉去寒。君思北闕駕，我惜東都冠。翻愁夜鍾盡，同志不盤桓。


△徐孝克仰同令君攝山棲霞寺山房夜坐六韻


戒壇青石路，靈相紫金峰。影進歸依鴿，餐迎守護龍。晨朝宣寶偈，寒夜斂疏鍾。雞蘭靜含握，仁智獨從容。五禪清慮表，七覺蕩心封。願言於此處，攜手屢相逢。


△陳主同江僕射遊攝山棲霞寺──陳後主


時宰磻溪心，非關狎竹林。鷲嶽青松曉，雞峰白日沈。天迥浮雲細，山空明月深。摧殘枯樹影，零落古藤陰。霜村夜烏去，風路寒猿吟。自可尋出俗，詎是欲抽簪。


△遊攝山棲霞寺（並序）──江總


〔禎明元年，太歲丁未，四月十九日癸亥。入攝山展慧布法師。憶《謝靈運集》，還故山，入石壁中尋。曇隆道人有詩一首，十一韻。今此拙作仍學《康樂體》。〕


枌霂時雨霽，清和孟夏肇。棲宿綠野中，登頓丹霞杪。敬仰高人德，抗志塵物表。三空豁已悟，萬有一何小。始終情所寄，冥期諒不少。荷衣步林泉，麥氣涼昏曉。乘風面泠泠（音零），候月臨皎皎。煙崖憩古石，雲路排征鳥。披徑憐森沈，攀條惜杳嫋。平生忘是非，朽謝豈矜矯。五淨自此涉，七塵庶無擾。


△靜臥棲霞寺房望徐祭酒──江令公


絕俗俗無侶，修心心自齋。連崖夕氣合，虛宇宿雲霾。臥藤新接戶，欹石久成階。樹聲非有意，禽戲似忘懷。故人市朝狎，心期林壑乖。唯憐對芳杜，可以為吾儕。


△徐祭酒孝克仰和江令君


上宰明四空，回車八道中。洞涼容麥氣，岩光對月宮。香來詎經火，花散不隨風。澗松無異聒，禪桂兩分叢。虛薄誠為累，何因偶會同。暫此乖山北，猶可向牆東。


△營涅槃懺並序──江總


〔禎明二年仲冬，攝山棲霞寺布法師某爾時終。餘以此月十七日，宿昔入山，仰為師氏營涅槃懺，還途有此作。〕


可否同一貫，生死亦一條。況斯滅盡者，豈是俗中要。人道離群愴，冥期出世遙。留連入澗曲，宿昔涉岩椒。石溜冰便斷，松霜日自銷。向崖雲靉靆，出谷霧飄鷌。勿言無大隱，歸來即市朝。


△庚寅年二月十二日遊虎丘山精舍──江總


縱棹憐回曲，尋山靜見聞。每從芳杜性，須與俗人分。貝塔涵流動，花台編嶺芬。蒙籠出簷桂，散縵繞窗雲。情幽豈徇物，志遠易驚群。何由狎魚鳥，不願屈玄纁。


〔《江令公集》：廬山遠法師未出家，善弩射，嘗於鶴窟射得鶴雛。後復伺鶴母，見將射之，鶴不動，詳觀之，已死於窠中。疑其愛子致死，破視心腸，皆寸絕。法師於是放弩，發菩提心。〕


△紀事釋道宣


宋初有法瓊尼，南方人，不知因緣所出。辟穀食棗栗，不著綿帛，戒德甚尊嚴。禪定多所感通。會稽恭子張使君蒞廣州，便供養之。隨使君還吳，又隨出西。自克亡日，舍命後勿棺殮，但以乞烏鳥。至破岡，如期而終。使君依旨送林野間，停舟七日七夕。鳥獸不敢侵，乃收殯焉。亡祖親使君之第四女也。就瓊尼受戒，敕餘記錄之。


△陳江令往虎窟山寺


塵中喧慮積，物外眾情捐。茲地信爽塏，墟壟曖阡綿。藹藹車徒邁，飄飄旌毛懸。細松斜繞徑，峻嶺半藏天。古樹無枝葉，荒郊多野煙。分花出黃鳥，掛石下新泉。蓊鬱均雙樹，清虛類八禪。棲神紫台上，縱意白雲邊。徒然嗟小藥，何由齊大年。


△治中王冏奉和


美境多勝跡，道場實茲地。造化本靈奇，人功兼制置。房廊相映屬，階閤並殊異。高明留睿賞，清靜穆神思。豫遊窮嶺曆，藉此芳春至。野花奪人眼，山鶯紛可喜。風景共鮮華，水石相輝媚。像法無塵染，真僧絕名利。陪遊既伏心，聞道方刻意。


△記室參軍陸罩奉和


雞鳴動駕，柰苑眷晨遊。朱鑣陵九達，青蓋出層樓。歲華滿芳岫，虹采被春州。葆吹臨風遠，旌羽映光浮。喬枝隱修徑，曲澗聚輕流。徘徊花草合，瀏湸鳥聲遒。
金盤響清梵，湧塔應鳴桴。慧雲方靡靡，法水正悠悠。實歸徒荷教，信解愧難酬。


△前臣刑獄參軍孔燾奉和


聖情想區外，脂駕出西南。前驅聞鳳管，後乘躍龍驂。爰遊非逸豫，幽谷有靈龕。兼覿息心者，宴坐臨清潭。禪食寧須稼，雲衣不待蠶。蘋荇緣澗壑，蘿葛蔓松楠。鶯林響初囀，春畦翠欲含。惑心隨教遣，法味與恩覃。庶憑八解力，永滅六塵貪。


△州民前史刑獄參軍王台卿奉和


我王宗勝道，駕言從所之。輜軒轉朱轂，驪馬躍青絲。清渠影高蓋，遊樹拂行旗。賓徒紛雜遝，景物共依遲。飛梁通澗道，架宇接山基。叢華臨迥砌，分流繞曲墀。誰言非勝境，雲山獨在茲。塵情良易遣，道性故難緇。承恩奉教義，方當弘受持。


△西曹書佐鮑至從駕虎窟山寺奉和


神心眷物序，訪道絕塵囂。林疏蓋影出，風去管聲遙。息徒依勝境，稅駕止山椒。年還節已仲，野綠氣方韶。短葉生喬樹，疏華發早條。遠峰帶雲沒，流煙雜雨飄。復茲承乏者，頒名廁末僚。願藉連河澗，庶影慧燈昭。一知衣內寶，方悲慈地饒。


△陳從事何處士春日從將軍遊山寺


蘭庭厭俗賞，柰苑矚年華。始入香山路，仍逢火宅車。慈門數片葉，道樹一林華。雖悟危藤鼠，終悲在篋蛇。


△別才法師於湘還郢北三首


乘杯事將遠，捧袂忽無聊。南楚長沙狹，西浮郢路遙。離亭華已散，別戍鳥新嬌。明日分千里，相思非一條。


〖敬酬解法師所贈〗


道林俗之表，慧遠廬之阿。買山節高世，乘杯且度河。法雨時時落，香雲片片多。若為將羽化，來濟在塵羅。


〖通士人篇〗


龍宮既入道，鳳闕且辭榮。禪龕八想淨，義窟四塵輕。香蓋法雲起，華燈慧火明。自然忘有著，非止悟無生。


△陳沈炯從遊天中天寺（應令）


福界新開草，名僧共下延。楊枝生拱樹，錫杖咒飛泉。石座應朝講，山龕擬夜禪。當非舍衛國，賣地取金錢。


△同庾中庶肩吾周處士弘讓遊明慶寺


鷲嶺三層塔，菴園一講堂。馴烏逐飯磬，狎獸繞禪床。摘菊山無酒，然松夜有香。幸得同高勝，於此瑩心王。


△從駕經大慈照寺詩序──北齊盧思道


〔皇帝以上睿統天，大明御極，彈壓九代，驅駕百王。至德上通，深仁下漏，威棱西被，聲教東漸，布政合宮，考儀太室。張樂洞野，會計苗山，天不愛寶，神靡遺貺。鱗羽效異，山澤薦祉，華裔率從，幽顯咸帙。八政惟序，六府告平。猶且棲志窅冥，凝神空寂，俯陋區域，顧遺形有。救精民於苦器，拯欲界於危城，身心登淨樂之境，生靈仰調御之力。中宮厚德載物，正位儷天，道冠邵陵，業逾莘姒。慧雲朝起，四生佇其寸合；慈燈夜爇，九服照其餘光。乃眷參墟，實惟唐舊山川周衛，襟帶岩，東郊勝地，爰構寶坊。儼若化城，瞬如踴出。既而景躔西陸，氣中南呂，商？振野，白露戒寒。聖主御辯巡方，順時育物，六龍進駕，七聖齊軫。翠華揚旆，雕玉徐輪。問百年而駐輦，朝萬靈以案節。熊渠欣飛之輩，入參中壘，虎殿金門之侶，迥望屬車。將屆下都，遘茲淨域，並悅鷲山之觀，共喜龍宮之遊。接足棲心，俱展誠敬。課虛引寂，仍發詠歌，雖事比擊轅，義同叩角。亦所以雍容盛烈，述讚休美。豈若皋朔文辭，甫陳男祝，王穀蟲篆，才譬女工。作者二十六人，其詞爾。〕


玄風冠東戶，內範軼西陵。大川開寶匣，福地下金繩。繡栭高可映，畫栱疊相承。日馭非難假，雲師本易憑。陽室疑停燧，陰軒類鑿冰。迥題飛星沒，長楣宿露凝。旌門曙光轉，輦道夕雲蒸。山祇效靈物，水若薦休征。虛薄叨恩紀，微軀竊自淩。優遊徒可恃，周賚永難勝。


△五苦詩


〖生苦〗（周沙門釋亡名）

可患身為患，生時憂共生。心神恒獨苦，寵辱橫相驚。朝光非久照，夜燭幾時明。終成一聚土，強覓千年名。


〖老苦〗

少時欣日益，老至苦年侵。紅顏既罷豔，白髮寧久吟。階庭唯仰杖，朝府不勝簪。甘肥與妖麗，徒有壯時心。


〖病苦〗

拔劍平四海，橫戈卻萬夫。一朝床枕上，回轉仰人扶。壯色隨肌減，呻吟與痛俱。綺羅雖滿口，愁眉獨向隅。


〖死苦〗

可惜陵雲氣，忽隨朝露終。長辭白日下，獨入黃泉中。池台既已沒，墳壟向應空。唯當松柏裏，千年恒勁風。


〖愛離苦〗

誰忍心中愛，分為別後思。幾時相握手，嗚噎不能辭。雖言萬里隔，猶有望還期。如何九泉下，更無相見時。


△附：五盛陰苦

先去非長別，後來非久親。新墳將舊塚，相次似魚鱗。茂陵誰辨漢，驪山詎識秦？千年與昨日，一種並成塵。定知今世土，還是昔時人。焉能取他骨，復持埋我身。


△遊明慶寺詩


（陳姚察遇見蕭祭酒書明慶寺禪房詩。覽之愴然憶此寺，仍用蕭韻述懷）


地靈居五淨，山幽寂四禪。月宮臨鏡石，華讚繞峰蓮。霞暉間幡影，雲氣合爐煙。迥松高偃蓋，瀑水細分泉。含風萬籟響，裛露百華鮮。宿昔尋真趣，結友亟留連。山庭出藿靡，澗沚濯潺湲。因斯事熏習，便得息攀緣。何言遂雲雨，懷此悵悠然。徒有南登望，會逐東流旋。


△詠懷詩──陳張君祖


運形不標異，澄懷恬無欲。坐可棲王侯，門可回金轂。風來詠逾清，鱗萃淵不濁。斯乃玄中子，所以矯逸足。何必玩幽閑，青衿表離俗。百齡苟未遐，昨辰亦非促。羲騰望舒映，曩今迭相燭。一世皆逆旅，安悼電往速。區區雖非黨，兼忘混礫玉。吝神罔叢穢，要在夷心曲。靈飆起情浪，飛雲騰逆鱗。苟擢南陽秀，固集三造賓。緬懷結寂夜，味藻詠終晨。延佇時無遘，誰與拂流塵。眇情寄極眄，蕭條獨遨神。相忘東溟裏，何晞西潮津。我崇道無廢，長謠想義人。遙遁播荊衡，杖策憩南郢。遭動委浪跡，遇靖恬夷性。撫卷從老話，揮綸與莊詠。遐眺獨緬想，蕭神飆塵正。時無喜惠偶，絕韻將誰聽。習子茂芳標，有欣微音令。穎敷淩霜蒨，葩熙三春盛。拂翮期霄翔，豈與桑榆競。我混不材姿，遺情忘雕映。雖非嶧陽椅，聊以敲泗磬。


△贈沙門竺法頵三首（並序）──張君祖


〔沙門竺法頵遠還西山，作詩以贈。因亦嘲之。省其二經，聊為之讚。〕


鬱鬱華陽嶽，絕雲枕飛峰。峭壁溜靈泉，秀嶺森青松。懸岩廓崢嶸，幽谷正寥籠。丹崖棲奇逸，碧室禪六通。泊寂清神氣，綿眇矯妙蹤。止觀著無無，還淨滯空空。外物豈大悲，獨往非玄同。不見舍利弗，受屈維摩公。


至人如影響，靈慧陶億刹。應方恢權化，兆類蒙慈悅。冥冥積塵寐，永在岩底閉。廢聰無通照，遺形不洞滅。明哉如來降，豁矣啟潛穴。幽精淪朽壤，孰若阿維察。遙謝晞玄疇，何為自矜潔。


邈邈慶城標，峨峨浮雲嶺。峻蓋十二嶽，獨秀閻浮境。丹流環方基，瑤堂臨峭頂。澗滋甘泉液，崖蔚芳芝穎。翹翹美化倫，眇眇淩岩正。肅拱望妙覺，呼吸希齡永。苟能夷衝心，所憩靡不靜。萬物可逍遙，何必棲形影。勉尋大乘軌，練神超勇猛。


△道樹經讚──張君祖


峨峨王舍國，鬱鬱靈竹園。中有神化長，空觀體善權。私嗬晞光景，豈識真跡端。恢恢道明玄，解發至神歡。飄忽淩虛起，無雲受慧難。


△三昧經讚──張君祖


跡超十二燒，戒由三昧成。賢行極妙住，道志慧以明。九本既殊動，四禪不同冥。淵哉不起滅，始自無從生。借問導氣倫，安測泥洹靈。


△代答張君祖（並序）──陳庾僧淵


〔省贈法頵詩，經通妙遠，亹清綺。雖言不盡意，殆亦幾矣。夫詩者，志之所之，意跡之所寄也。志妙玄解，神無不暢。夫未能冥達玄通者，惡得不有仰鑽之詠哉？吾想茂德之形容，雖棲守殊塗，標寄玄同，仰代答之。未足盡美，亦各言其志也。其辭曰：〕


△庾僧淵答詩


真樸運既判，萬象森已形。精靈感冥會，變化靡不經。波浪生死徒，彌綸始無名。舍本而逐末，悔吝生有情。胡不絕可欲，反宗歸無生。達觀均有無，蟬蛻豁朗明。逍遙眾妙津，棲凝於玄冥。大慈順變通，化育曷常停。幽閑自有所，豈與菩薩並。摩詰風微指，權道多所成。悠悠滿天下，孰識秋露情。


△答庾僧淵──張君


茫茫混成始，豁矣四天朗。三辰環須彌，百億同一像。靈和陶煙煴，會之有妙常。大慈濟群生，冥感如影響。蔚蔚沙彌眾，粲粲萬心仰。誰不欣大乘，兆定於玄曩。三法雖成林，居士亦有黨。不見虯與龍，灑鱗淩霄上。衝心超遠寄，浪懷邈獨往。眾妙常所晞。維摩余所賞。苟未體善權。與子同髴髣。悠悠誠滿域。所遺在廢想。


△庾僧淵答


遙望華陽嶺。紫霄籠三辰。瓊巖朗璧室。玉潤灑靈津。丹谷挺樛樹。季頴奮暉薪。融飈衝天籟。逸響互相因。鸞鳳翔迴儀。虬龍灑飛鱗。中有冲[泳-永+寞]士。耽道玩妙均。高尚凝玄寂。萬物忽自賓。栖峙遊方外。超世絕風塵。翹想晞眇蹤。矯步尋若人。咏嘯舍之去。榮麗何足珍。濯志八解淵。遼朗豁冥神。研機通微妙。遺覺忽忘身。居士成有黨。顧眄非疇親。借問守常徒。何以知反真。


△煬帝謁方山靈巖寺——隋后


梵宮既隱隱。靈岫亦沈沈。平郊送晚日。高峯落遠陰。逈旛飛曙嶺。疎鍾響晝林。蟬鳴秋氣近。泉吐石溪深。抗迹禪枝地。發念菩提心。


△奉和方山靈巖寺應教——諸葛頴


名山鎮江海。梵宇駕風煙。畫栱臨松蓋。鑿牖對峯蓮。雷出階基下。雲歸梁棟前。靈光辨晝夜。輕衣數劫年。一陪香作食。長用福為田。


△正月十五日於通衢建燈夜升南樓一首——隋煬帝


法輪天上轉。梵聲天上來。燈樹千光照。華焰七枝開。月影凝流水。春風含夜梅。幡動黃金地。鍾發琉璃臺。


△奉和通衢建燈應教——諸葛頴


芳衢澄夜景。法炬爛參差。逐輪時徙焰。桃華生落枝。飛煙繞定室。浮光映瑤池。重閣登臨罷。歌管乘空移。


△捨舟登陸示慧日道場玉清玄壇德眾一首——隋煬帝


天淨宿雲卷。日舉長川旦。颯灑林華落。逶迤風柳散。孤鶴逝追群。啼鶯遠相喚。蓮舟水處盡。畫輪途始半。江滻各自遙。東西並興歎。已熏禪慧力。復籍金丹扞。有異三川遊。曾非四門觀。於焉履妙道。超然登彼岸。


△隋著作王胄臥疾閩越述淨名意


余臥疾閩海。彌留旬朔。善友顒法師。勸余以淨名妙典調伏身心。力疾粗陳其意。敬簡法師云爾。


客行萬餘里。渺然滄海上。五嶺常炎欝。百越多山瘴。兼以勞形神。遂此嬰疲恙。桐雷邈已遠。砭石良難訪。抱影私自怜。霑衿獨惆悵。毘城有長者。生平夙所尚。復藉大因緣。勉以深迴向。心路資調伏。於焉念實相。水沫本難摩。乾城空有狀。是生非至理。是我皆虛妄。求之不可得。誰其受業障。信矣大醫王。茲力誠無量。


△薛道衡展敬上鳳林寺


淨土連幽谷。寶塔對危峯。林栖丹穴鳳。地邇白沙龍。獨巖樓逈出。復道閣相重。洞開朝霧斂。石濕曉雲濃。高篠低雲蓋。風枝響和鍾簷陰翻細柳。澗影落長松。珠柱浮明月。蓮座吐芙蓉。隱淪徒有意。心迹未相從。


△梁開善寺藏法師奉和武帝三教詩一首


心源本無二。學理共歸真。四執迷叢藥。六味增苦辛。資緣良雜品。習性不同循。至覺隨物化。一道開異津。大士流權濟。訓義乃星陳。周孔尚忠孝。立行肇君親。老氏貴裁欲。存生由外身。出言千里善。芬為窮世珍。坦空非即有。三明似未臻。近識封岐路。分鑣疑異塵。安知悟云漸。究極本同倫。我皇體斯會。妙鑒出機神。眷言總歸轡迴照引生民。顧惟慚宿殖。邂逅逢嘉辰。願陪入明解。歲暮有攸因。


△太宗文皇帝謁并州興國寺二首


迴鑾遊福地。極目翫芳晨。梵鍾交二響。法日轉雙輪。寶剎遙承露。天華近足春。未珮蘭猶小。無絲柳尚新。圓光低月殿。碎影亂風筠。對此留餘想。超然離俗塵。


△文帝詠佛殿前幡——唐后


拂霞疑轉電。騰虛狀寫虹。屈申煙霧裏。低舉白雲中。紛披乍依逈。掣曳或從風。念茲輕薄質。無翅強搖空。


△常州弘善寺宣法師三首


△奉和竇使君同恭法師詠高僧二首


竺佛圖澄


大誓憫塗炭。乘機入生死。中州法既弘。葛陂暴亦止。乳孔光一室。掌鏡徹千里。道盛呪蓮華。災生吟棘子。埋石緣雖謝。流沙化方始。


釋僧肇


般若惟絕鑒。涅槃固無名。先賢未始覺。之子唱希聲。秦王嗟理詣。童壽揖詞清。徽音聞廬岳。精難動中京。適驗方袍裏。奇才復挺生。


△秋日遊東山寺尋殊曇二法師

木落樹[打-丁+蕭]燥。水清流漻寂。屬此悲哉氣。復茲羈旅慼。奚用寫繁憂。山泉恣遊歷。萬丈窺深澗。千尋仰絕壁。傍嶺竹參差。緣崖藤羃歷。行行極幽邃。去去逾空寂。果值息心侶。喬枝方挂錫。圍遶悉旃檀。純良豈砂礫。妙法誠無比。深經解怨敵。心歡即頂禮。道存仍目擊。慧力幸已逢。疑網於焉析。豈直祛煩惱。方期拯沈溺。


△帝謁大慈恩寺一首并和——唐今上


日宮開百仞。月殿聳千尋。華蓋飛圓影。幡紅曳曲陰。霞綺遙瓏帳。叢珠細網林。寥廓煙雲表。超然物外心。


△大慈恩寺沙門和


皇風扇祇樹。至德茂禪林。仙華曜日綵。神幡曳遠陰。綺殿籠霞影。飛閣出雲心。細草希慈澤。恩光重更深。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

